
Harry Turtledove 


DINGĘS LEGIONAS 


Pirmoji dalis 


Po nepažįstamu dangum 


I skyrius 


Blausi šiaurinės Galijos saulė visai nepriminė to liepsnojančio fakelo, 
tvieskiančio virš Italijos. Šviesa, prasiskverbianti pro lapiją, buvo blyški, žalzgana, 
neryški, tarsi sklistų iš jūros gelmių. Romėnai skverbėsi per tankų mišką siauru 
takeliu, kurio beveik negalėjai įžiūrėti tankmėje. Judėjo tyliai. Apie jų artinimąsi 
neskelbė nei trimitai, nei būgnai. Ir keistam miško pasauliui jie nėmaž nerūpėjo. 

Braudamasis per vėjovartą, Markas Emilijus Skaurus tegalėjo tik pasvajoti apie 
didesnį skaičių žmonių. Cezaris ir pagrindinės romėnų armijos pajėgos liko už šimto 
penkiasdešimties kilometrų į pietvakarius, Atlanto pakrantėje, žygiavo sutikti venėtų. 
Trijų Skauraus kohortų (Cezaris jas vadino „romėnų žvalgyba“) užteko patraukti galų 
dėmesiui, tačiau pernelyg maža atremti priešo puolimui. 

- Tai jau tikrai, - linktelėjo Gajus Pilypas, kai tribūnas pasidalino su juo mintimis. 
Vyriausiasis centurionas, sidabruojančiais smilkiniais ir saulės nujuodintu veidu, 
daugelio karinių kampanijų veteranas, senų seniausiai neteko jaunatviško optimizmo 
bei nerūpestingumo. Ir nors pagal kilmę Skaurus buvo aukščiau, jis visuomet 
įsiklausydavo į senojo legionieriaus patarimus, rimtai pasitikėdamas jo patirtimi. 

Gajus Pilypas įdėmiai apžiūrėjo romėnų kariaunos koloną. 

- Ei, ten! Sutankinti gretas! — krioktelėjo, ir jo balsas toje absoliučioje tyloje 
nuskambėjo neįprastai garsiai. Centurionas mostelėjo vynuogių lapais papuošta 
lazda. — Nesijaudink, tribūne. Jau tave galai saviškiu tikrai palaikys. 

Karinis tribūnas linktelėjo, nejausdamas didelio pasitenkinimo. Jo šeima kilo iš 
Mediolano| 1] šiaurės Italijoje. Vyras buvo aukštas, šviesiaplaukis ir išties panėšėjo 
į keltą. Tas panašumas tapo daugybės jau gerokai įkyrėjusių pokštų priežastimi. 
Supratęs, kad užgavo vadui jautrią vietą, Gajus Pilypas pakeitė temą: 

- Aš ne apie tavo veidą, aš apie kardą, kabantį tau prie šono. 

Tam tribūnas pritarė mieliau. Markas didžiavosi savo ginklu su metro ilgumo 
ašmenimis, kurį jis pelnė maždaug prieš metus, kovoje nugalėjęs žynį druidą. Tai 
buvo puikus, gerai užgrūdintas ginklas ir tribūno rankai derėjo geriau, nei trumpas 
romėniškas kardas - gladijus. 

- Tu juk žinai, aš paprašiau ginklininko užgrūdinti ir pagaląsti smaigalį. Kardu 
reikia durti, o ne kirsti. 


- Esi teisus, Skaurau. Žudo smaigalys, o ne ašmenys, - pritarė Gajus Pilypas, 
stebėdamas, kaip keturi žvalgai vienas po kito dingsta miško tankmėj. 

Po kelių minučių trys iš jų taip pat tyliai sugrįžo, drauge tempdamiesi 
besispyriojantį galą. Ketvirtasis žvalgas nešė ilgą belaisvio ietį. 

Prie Marko priėjo karininkas vardu Junijus Blezas, sakydamas: 

- Man atrodo, visą laiką buvom stebimi. Tas vyrukas sekundei prarado atsargumą 
ir mano vaikinai jį sučiupo. 

Skaurus žvilgsniu išmatavo liesą keltą. Romėnų kumščiai kaip reikiant išgražino 
jo veidą, tačiau tai netrukdė išsyk atpažinti paprastą valstietį: plačios vilnonės 
kelnės, ilga balta tunika, ant pečių krentantys plaukai, šeriais apžėlęs veidas. 

- Moki lotyniškai? - paklausė kario tribūnas. 

Vienintelis atsakas - pilnas neapykantos žvilgsnis. Markas gūžtelėjo pečiais. 

- Liskau! - šūktelėjo ir prie belaisvio prisiartino vertėjas. Jis buvo edujas, iš 
centrinės Galijos klano, jau seniai tapusio Romos sąjungininku. Su legionieriaus 
šalmu, trumpai kirptais plaukais, jis beveik nesiskyrė nuo kitų kareivių. Į jį belaisvis 
pažvelgė dar niūriau, nei į Skaurų. 

- Paklausk, ką jis veikė miške. Kodėl mus sekė? 

Liskus pakartojo klausimą melodinga keltų šneka. Sučiuptasis pasvyravo, paskui 
trumpai atsakė: 

- Medžiojau šernus. 

- Pats vienas? Tokių kvailių nebūna, - nusišaipė Gajus Pilypas, apžiūrinėdamas 
belaisvio ietį. - Kurgi ragotinė? Be jos šernas pasieks tave ir perskros iltim pilvą. 

Markas grįžtelėjo į Liskų: 

- O dabar lai pasako tiesą. Nes prisipažinimą vienaip ar kitaip išgausim. Jam 
rinktis: ar geranoriškai, ar kankinimais. 

Markas abejojo, ar tikrai ryšis kankinti, bet iš kur tai žinoti keltu? Nespėjo 
Liskus baigti frazės, kai belaisvis ūmai išsisuko iš sargybinių rankų, išsitraukė 
rūbuose prie kairiojo peties slėptą trumpą durklą 1r, anksčiau nei apstulbę romėnai 
spėjo jį sustabdyti, susivarė durklą krūtinėn iki pat rankenos. Krisdamas sušuko 
gryniausia lotynų kalba: 

- Nešdinkitės pas varnas! 

Nors ir žinodamas, kad jau per vėlu, Skaurus vis vien pasiuntė gydytojo, bet 
keltas numirė anksčiau, nei tasai atbėgo. 

Gydytojos, mėgstantis daugžodžiauti graikas vardu Gorgidas, probėgšmais 
dirstelėjo į kelto krūtinėje styrantį durklą ir metė: 

- Pernelyg daug iš manęs reikalauji. Antra vertus, jei nori, galiu užspausti jam 
akis. 

- Nesvarbu. Iš tiesų pakviečiau tave per vėlai. - Tribūnas atsigręžė į Junijų Blezą. 
- Tavo vyrai gerai pasidarbavo, sugaudami šnipą, bet kodėl jį taip blogai apieškojo? 
Kodėl nesurišo? Galai kažką rezga, o kaip dabar sužinosim, ką būtent? Padvigubink 
patrulius, didesniu perimetru sustatyk sargybinius. Kuo daugiau signalų iš jų gausim 


puolimo atveju, tuo geriau. 

Blefas, atidavęs pagarbą, nuskubėjo sau, mintimis dėkodamas likimui, kad 
atsipirko pabarimu. 

- Pilna parengtis, tribūne? - paklausė Gajus Pilypas. 

- Taip. - Markas pažvairavo į besileidžiančią saulę. - Labai tikiuosi, kad, kol 
sutems, rasime atvirą laukymę. Už medinių įtvirtinimų ir pylimo jausiuos kur kas 
tvirčiau. 

- Aš irgi. Bet užvis geriausia būtų gauti dar porą legionų pastiprinimo. 

Centurionas nuėjo įsakinėti, pasiųsti į priekį ietininkus, sumažinti atstumus tarp 
manipuly[2]. Karių eilės pagyvėjusios sugaudė. Vienas galando kardą, kitas pjovė 
tabaluojantį sandalų dirželį, idant nesukluptų mūšyje, trečias paskubom gurkė rūgštų 
vyną. Toli, kolonos priekyje pasigirdo riksmai. Po minutės prie vado pribėgo 
žvalgas. 

- Pastebėjom dar vieną šnipą, tribūne, bet bijau, kad jis suspėjo pasislėpti. 

Markas švilptelėjo pro dantis. Netaręs nė žodžio, paleido žvalgą ir 
daugiareikšmiškai pažvelgė į Gajų Pilypą. Tarsi atsakydamas į jo mintis, centurionas 
linktelėjo. 

- Atrodo, susidūrimo neišvengsim. 

Bet kai vienas avangardo kareivis grįžęs pranešė, kad takas veda į laukymę, 
tribūnas su palengvėjimu atsiduso. Net tos nedidelės pajėgos - vos trečdalis legiono, 
- kurioms vadovavo, pajėgs pastatyti įtvirtinimus ir atmušti bet kokio barbarų 
skaičiaus ataką. 

Laukymė buvo gan erdvi. Virš žolės jau kilo vakaro rūkas, kareiviams iš po kojų 
purptelėjo koks tuzinas kurapkų. 

- Neblogai, - pastebėjo Skaurus. - Tiesą sakant, tiesiog puiku. 

- Ne visai, - paprieštaravo Gajus Pilypas, lazda rodydamas į tolimąjį proskynos 
kraštą. Tenai pasirodė keltai. Markas nusikeikė: dar valanda, ir jo žmonės būtų 
išgelbėti. 

- Trimitininkai, signalą gintis! - įsakė bukinatoriams. 

Vyriausiasis centurionas prisidėjo: 

- Pasiruošt mūšiui! Pirmosios trys eilės - atkišt ietis! Lankininkai - į pozicijas! Už 
jų dešinysis ir kairysis sparnai, iš paskos sunkieji pėstininkai ir rezervas! Ei, tu, 
greičiau! Tau sakau, šunsnuki! - Vynuoginė šimtininko lazda nusileido ant bronza 
šarvuoto legionieriaus peties. Karys judėjo nepakankamai greitai. 

Jaunesnieji centurionai aidu kartojo įsakymus, rikiavo koloną mūšiui. 
Persigrupuoti prireikė vos kelių minučių. Nesiliaudamas stebėti priešų, Skaurus į 
priekį išvedė kelias dešimtis ietininkų bei svaidyklininkų, o centre ir flanguose 
išdėstė lankininkus, koloną sustatė į karė. 

- Nejau jų galo nebus? - suniurnėjo šalimais Gajus Pilypas. 

Eilė po eilės keltai niro iš miško, stojosi kovine tvarka. Gerai ginkluoti, šarvų 
saugomi vadai komandavo, tačiau, kaip įprasta keltams, disciplina buvo menka. 


Keltų, net jų vadų, ginklai ir šarvai buvo prastesni už romėnų: ietys ar kertantys 
kardai, skydai daugiausiai mediniai, neapkalti geležim ar variu, papuošti 
spalvotomis spiralėmis. Daugumą saugojo tik odinės striukės bei šalmai. Vienas 
kitas vilkėjo per kautynes su romėnais įgytas kirasas. 

- Kaip manai, kiek jų? Trys tūkstančiai turbūt bus? - paklausė Markas, kai keltai 
galop sustojo. 

- Taip, maždaug du prieš vieną. Galėjo būti ir blogiau. Iš kitos pusės, galėjo būti 
ir geriau - kiktelėjo Gajus Pilypas. 

Kitoje proskynos pusėje, galų vadas, pasidabinęs nuostabiais juodais su auksu 
šarvais ir raudona, bronzinėmis juostomis puošta kepure, skubino savo karius, 
ruošdamas juos kovai. Vyras buvo per toli, kad romėnai galėtų išgirsti jo balsą, bet 
laukiniai galų riksmai, iečių dundėjimas į skydus ir be žodžių bylojo apie grobikų 
sukeltą įniršį. 

Kareiviai atsigręžė į Skaurų. Vadas apėjo legionierių eiles. Minutę susimąstė, 
rikiuodamas mintis, laukdamas visiško dėmesio. Dievai neapdovanojo gražbylyste, 
tačiau viešai kalbėti buvo pripratęs - gimtajame mieste du kartus kėlė kandidatūrą į 
magistratą (antrąjį kartą - sėkmingai), todėl oracijos meną išmanė. 

- Visi mes esam girdėję kalbant Cezarį, - pradėjo Markas. Mylimo vado vardą 
palydėjo džiugūs karių šūksniai, į skydus sutrinko kardai. Skaurus to ir tikėjosi. - 
Žinot,kad nemoku gražiai kalbėti, todėl nė nemėginsiu. - Ištiesė ranką, tramdydamas 
kilusį juoką. 

- O ir nereikia - viskas labai paprasta. Nuo Cezario mus skiria penkios dienos 
kelio. Galus esam nugalėję ne sykį. Dar viena pergalė - ir greičiau varlė sugebės 
prašokuoti pro dešimtį alkanų gyvačių, nei jie įstengs sutrukdyti mums susijungti su 
pagrindine armija. 

Romėnai garsiai sušuko: 

- Šlovė Cezariui! 

Galai irgi kažką šūkavo, grūmodami kumščiais, kilsčiodami ietis ir kardus. 

- Girdėdavau ir blogiau, - tarstelėjo Gajus Pilypas, turėdamas omenyje tribūno 
kalbą. Tai buvo savotiškas senojo šimtininko komplimentas, bet Skaurus vargu ar jį 
išgirdo. Jis visą dėmesį sutelkė į keltus, kurie, vedami savo aukštaūgio vado, 
patraukė prieš romėnus. Žinoma, geriau būtų pasitikti keltus laukymėje, tuomet jiems 
tektų išeiti iš miško ir apnuoginti flangus, kurie dabar slėpėsi tarp medžių. 

- Svaidyklininkai apibėrė artėjančius galus švininėmis „gilėmis“, pramušančiomis 
odines jų striukes ir lengvus šalmus. Lankininkai tuštino strėlinę po strėlinės. Nuo 
kulkų ir strėlių jau krito dešimtys barbarų, tačiau žuvusiųjų skaičius tebuvo lašas 
jūroj. Kai vienas svaidyklininkas, pakirstas ilgos strėlės, susmuko, keltai 
džiaugsmingai sustūgo. Svaidyklė bejėgiškai išslydo iš negyvos romėno rankos. 

Keltai jau buvo visai arti, brido per mažą upelį. Romėnų lankininkai, paleidę 
paskutinį debesį strėlių, pasitraukė už pėstininkų. Markas nekantraudamas žaidė ilgu 
keltišku kardu it plunksnele. Visa geležtė buvo išmarginta druidų rašmenimis, kurie 


tarsi spindėjo raudoniu, bet tas švytėjimas niekuo nepriminė besileidžiančios saulės 
atšvaitų. 

I žemę prie tribūno kojų susmigo strėlė. Vyras automatiškai žingtelėjo atgal. 
Barbarai tiek priartėjo, kad Markas jau galėjo įžiūrėti jų barzdomis apžėlusius 
veidus ir net pastebėjo jų vadą turint toki patį kardą kaip jo paties. Per žolę 
bėgančių tūkstančių kojų trepsėjimas darėsi vis garsesnis. 

- Kai įsakysiu! - šūktelėjo Markas, užsimodamas kardu. Legionieriai, ruošdamiesi 
mūšiui, suglaudė gretas, išsitraukė kalavijus. 

Klaikiai staugdami keltai ėmė svaidyti ietis ir smaigus, kurių dauguma net 
neatskriejo iki romėnų. Tribūnas įdėmiai stebėjo priešus. Dar truputėlį. Dar. 

- Pirmyn! - šūktelėjo jis, nuleisdamas ranką su kardu. Penki šimtai iečių ir kardų 
tarsi susiliejo vieningoj atakoj. Priešų frontas susvyravo. Suvaitojo perdurti ietimis. 
Kiti, kuriems labiau pasisekė ar vikresni, spėjo prisidengti skydais. 

- Pirmyn! - vėl sušuko Skaurus. Ir vėl pasikartojo mirtį nešantis proveržis. Bet 
keltai, nors ir nepasižymintys disciplina, vis dėlto buvo narsūs kariai ir tęsė kovą, 
nepaisydami patirtų nuostolių. Jų ietys skriejo į pačią romėnų tirštumą ir štai greta 
Marko stovėjęs karys krito tampomas skausmo, iš jo kaklo, perverto rateliu, 
trykštelėjo kraujas. 

Legionieriai puolė į ataką. Prasidėjo grumtynės vienas prieš vieną. Galų eilės 
pratrūko pergalingu riksmu, nes būrys, vadovaujamas dviejų šviesiaplaukių gigantų, 
iškapojo spragą pirmoje romėnų kuopoje. Bukinatoriai sutrimitavo pavojų, 
pagalbon, stengdamasi užpildyti tarpą, puolė antrosios eilės manipula. 
Besileidžiančios saulės spinduliuose  žybčiojo romėnų kardai, aukšti 
skutumai[3] atrėminėjo keltų smūgius. Galai, prasibrovę į legionierių gretą, žuvo 
visi iki vieno. Romėnų drausmė bei ilgos treniruotės atliko savo darbą. Dabar 
pergalingai šaukė jau romėnai. 

Norėdamas sustiprinti kairįjį sparną, Markas tenai pasiuntė dar vieną manipulą 
spragą užtaisė, tačiau situacija priekinėje linijoje tebebuvo nepatikima. Galų vadas 
pasuko ten ai, kaudamasis kaip demonas. Ant jo kardo žioravo raudona šviesa. 
Markas matė, kaip milžinas nukirto legionieriui ranką, o paskui perskrodė 
priešininką kiaurai. 

Galų karys užpuolė Skaurų, sukdamas kardą virš galvos taip, tarsi tai būtų 
svaidyklė. Tribūnas atšlijo, spėjęs užuosti, kad nuo kelto trenkia alum. Markas 
stipriai smogė, 0 tuo pat metu Gajus Pilypas perdūrė galą kardu iš nugaros ir 
paniekinamai nusispjovė: 

- Galai - kvailiai. Mūšis - pernelyg rimtas dalykas, kad prieš jį prisilaktum. Bet 
velniai rautų, kiek gi čia jų! 

Skaurus atsakydamas tik linktelėjo. 

Centras laikėsi, tačiau sparnai jau virptelėjo, kiek atsitraukė. Artimoj kovoje 
svaidyklininkai negalėjo smarkiai pakenkti priešų pėstijai, maža to, ietininkai tuo 
pačiu metu privalėjo ir kautis, ir dengti svaidyklininkus. O blogiausia, kad miškan 


skverbėsi atskiros keltų grupės. Markas suprato, jog tai ne atsitraukimas. Baiminosi, 
kad jie apsups romėnus ir puls iš užnugario. 

Šalimais vadas išvydo gydytoją Gorgidą, kuris tvarstė į klubą sužeistą kareivį. 
Susidūręs su tribūnu akimis, medikas tarė: 

- Mielai pademonstruočiau savo gydymo meną kitokiomis aplinkybėmis. - Kaip 
visuomet, kai susijaudindavo, Gorgidas prakalbo graikiškai. 

- Suprantu, - atsiliepė Markas ta pačia kalba. 

Staiga jį puolė dar vienas keltas. Sprendžiant iš gausiai bronza papuoštų šarvų, 
koks nors vadas. Jis klaidinančiai smogė žemyn it tuojau pat mėgino durti į veidą 
ietimi. Tribūnas atsigynė skydu. Žengė arčiau ir užsimojo ant priešo savo kardu. 
Galas atsitraukė, iš siaubo sprogindamas akis. Markas staigiai bedė kardu. Smūgis 
nebuvo itin sėkmingas, tačiau priešo šarvus perkirto. Iš žaizdos pliūptelėjo kraujas, 
barbaras sunkiai susmuko ant žemės. 

- Neblogai! - riktelėjo Gajus Pilypas. 

Jo kalavijas raudonavo kone iki vidurio. Markas gūžtelėjo pečiais. Nemanė, kad 
ataka buvo tokia jau sėkminga. Greičiausiai pergalę nukalė kalvis, blogai pagaminęs 
šarvus. Nors didžiuma galų kalvių buvo geri meistrai. 

Tamsa tirštėjo. Skaurus pasiuntė kelis kareivius paruošti fakelų, idant galėtų 
apšviesti laukymę. Legionieriai fakelus žiebė ne tik dėl šviesos - vienas keltas, 
klaikiai rėkdamas, puolė bėgti: jo plaukai ir barzda liepsnojo. 

Krito Liskus, žūdamas už romą kovoje prieš savo gentainius. Markas pajuto 
kartėlį 1r gailesti: vertėjas buvo linksmas, protingas ir beatodairiškai drąsus 
vaikinas. Kiek gi tokių, linksmų ir narsių, atgulė šiandien į žolę? 

Į flangus prasimušė galai, kapojantys, badantys, šaudantys iš lankų. Iš visų pusių 
apsupti romėnai pamažu traukėsi. Markas ilgesingai žvelgė į juos, širdį lediniais 
pirštais sugniaužė pralaimėjimo nuojauta. Jis kovėsi, kaip ir visi, puldamas ten, kur 
kova virė aršiausiai, žvalindamas legionierius. 

Būdamas jaunuolis, jis mokėsi pas stoikus. Markas lig šiol prisiminė jų filosofiją, 
visuomet jam padėdavusią. Nepasiduodamas baimei ir nevilčiai, Skaurus darydavo 
visa, ką gali, ne tuomet, kai žinodavo, jog net šito neužteks. Pralaimėjimas - ne, dėl 
jo jis savęs nekaltins. Save kaltinti galima tik už tai, kad nesistengei laimėti. 

Gajus Pilypas, per savo amželį matęs daugiau jaunų, pasipūtusių karininkų, nei 
galėjo prisiminti, stebėjo tribūną susižavėjęs. 

Mūšis romėnams klostėsi ne itin sėkmingai,bet, kai priešai taip smarkiai viršija 
skaičiumi, ko nors kito sunku būtų tikėtis. 

Bukinatoriai vėl sutrimitavo pavojų. Medžiai jau nebegynė - iš tankmės 
legionierius puolė minios stūgaujančių miško žmonių, atakuojančių romėnus iš 
užnugario. 

Markas, metęs prieš juos paskutinius rezervus, šūktelėjo: 

- Ratą! Stokit gintis ratu! 

Paskubom suorganizuota gynyba kažkaip sugebėjo išsilaikyti, nubloškė pirmąją 


ataką. Suteikdama kareiviams galimybę persirikiuoti. Tačiau spąstai užsitrenkė. 
Miško glūdumoje apsupti legionieriai jau nematė kitos išeities, tik žūti su ginklų 
rankoje. 

Naktyje susimaišė galų bei romėnų šūksniai. Keltai plūdo it bangos, nusiteikusios 
šturmuoti akmeninę koloną tol, kol ji nuvirs jūron. 

Fakelų šviesoje žėrėjo Skauraus kardą marginantys druidų rašmenys. Keltų vadas, 
tarytum vilkas, puolė pirmyn, į patį rato vidurį. Prasiveržė pro tris romėnų eiles ir, 
palikęs po savęs kelis lavonus, grįžo į saviškių gretą. 

- Štai karys, su kuriuo akis į akį susitikti nenorėčiau, - tarė Gajus Pilypas, niūriai 
spoksodamas į žuvusiųjų kūnus ir sumaitotus ginklus: visa, kas liko po galo 
antpuolio. 

Markas atidavė pagarba: 

- Tai narsus karys. 

Kova sulėtėjo. Abiejų šalių kariai stengėsi atgauti kvapą, pasirėmę skydu ar 
ietimi. Į vakaro dangų kilo sužeistųjų aimanos. Kažkur visai arti sučirpė cikada. 

Markas suprato, koks yra nusikamavęs. Širdis trankėsi trumpais dūžiais, kojas 
užliejo švinas, kirasa slėgė pečius taip smarkiai, lyg būtų kalta Atlasui. Prakaitas 
bėgo veidu, varvėjo visu kūnu. Jis vos laikėsi stačias. Pirštai gniaužė kardo rankeną 
it sutraukti mėšlungio, norėdamas pasiekti prie diržo kabančia gertuvę, tik vargais 
negalais juos atplėšė. Nurijo kelis gurkšnius, šiltas rūgštus vynas nudegino gerklę. 

Patekėjo mėnulis, kovos lauką nutvieskė niūri melsvoka šviesa. Tarsi gavęs 
ženklą, keltų vadas vėl išėjo laukymė. Romėnai susibūrė, laukdami j0 puolimo, 
tačiau pusiaukelėje barbaras sustojo, atsisegė makštis su kardu ir pakėlė aukštyn į 
kumštį sugniaužtą dešinę ranką. 

- Jūs šauniai kovėtės, - sušuko taisyklinga lotynų kalba. - Pasiduokit ir tos 
skerdynės baigsis. Jūsų gyvybė bus išgelbėta. 

Karo tribūnas svarstė šį pasiūlymą kelias minutes. Kažkodėl tikėjo tuo galu, bet 
abejojo, kad barbaras pajėgs sulaikyti savo gentainius ir romėnai, atsidūrę jų 
valdžioje, išvengęs susidorojimo. Pernelyg gerai prisiminė galų paprotį gyvus deginti 
vagis bei plėšikus ir žinojo, kad atsidūrus keltų naguose, romėnus visai galėtų ištikti 
tokia pat lemtis. 

Vienas legionierius šūktelėjo: 

- Prieik arčiau, niekše, tada už viską sumokės1! 

Markas pagalvojo, kad nebėra ko pridurti. Keltas irgi tai suprato. 

- Ką gi, perspėjau jus. Kaltinkit save, - metė ir grįžo pas savo draugus. 

Kiek pailsėję, kariai vėl pasiruošė mūšiui. Patikrinę kardus bei ietis, galai šoko 
pirmyn, beprotiškos grumtynės įsiplieskė su nauja jėga. Romėnų žiedas susiaurėjo, 
tačiau nelūžo. Daugybė užpuolikų krito, mėgindami persiropšti per žuvusiųjų kūnus, 
tačiau priešų spaudimą tai sumažino vos kelioms minutėms. 

- Pasiduokit, kvaišos, kol dar gyvi! - suriko vienas keltas. 

- Mes atsakėm „ne“, kodėl netikit? - atrėžė Markas. 


Galas grėsmingai iškėlė kardą. 

- Palauk! Dabar nudobsim tave ir tavo kareiviai patys mes ginklus! Jie ne tokie 
kvaili, kaip tu! 

- Ne! Prakeikimas! Rimtai abejoju! - užriaumojo Gajus Pilypas, tačiau griaumedis 
keltas jau artinosi. Nukovė vieną romėną, skydo smūgiais nušlavė dar du. 
Susilenkęs, kad nepasimautų ant ieties, jis vėl prasibrovė į rikiuotės vidurį ir 
pamėgino pasiekti Marką. Kuopelė legionierių kartu su Gajum Pilypu šoko užkirsti 
jam kelio, bet tribūnas atšaukė karius. Tarsi pagal signalą mūšis nutrūko, abi armijos 
nuleido ginklus, laukdamos vadų dvikovos. 

Kelto veidu nuslydo šypsena, jis suprato, kad Markas dvikovai pritaria. Iškėlė 
kartą ir tarė: 

- Esi narsus karys, romėne. Prieš nužudydamas, noriu sužinoti tavo vardą. 

- Aš Markas Emilijus Skaurus, - atsakė tribūnas. 

Jautė ne vyriškumą, tik aklą pasiryžimą. Keltai - tie tai gyvena dėl karo, o 
romėnams karas - tik gyvenimo dalis. Jie kariauja greičiau dėl politinių intrigų, o ne 
dėl pomėgio kautis. Markas prisiminė savo šeimą Mediolane, pamanė, kad jei šioje 
laukymėje žus, jo giminė užges. Jo tėvai dar gyvi, tačiau vaikų daugiau 
nebesusilauks. O neskaitant jo, turi tik tris dukteris ir nė vieno sūnaus. Prisiminė 
tribūnas ir Valerijų Korvą, ir tai, kaip šis karvedys beveik prieš tris šimtus metų 
išvijo keltų armiją iš šiaurinės Italijos, dvikovoje - tokioje pat, kaip ši, - 
nukaudamas priešų vadą. Markas nesitikėjo, kad galai atsitrauks net žuvus jų vadui. 
Bet galėtų sulaikyti priešus, pasėti jų gretose sumaištį. Vis šioks toks šansas būriui 
išsigelbėti. 

Ir Skaurus atidavė pagarbą galui. 

- Ar malonėsi pasakyti man savo vardą? - paklausė pagal ritualo taisykles. 

- Aš Viridoviksas, Drapio sūnus, Leksovijos vadas. 

Užbaigęs formalumus, Markas pasiruošė kautis, tačiau keltas apstulbęs sprogino 
akis 1 kardą tribūno rankoje. 

- Kaip atsitiko, kad romėnas kaunasi druido kardu? - galop paklausė. 

- Druidas, kuriam jis priklausė, kovėsi su manim ir buvo nugalėtas, - atsakė 
Skaurus susierzinęs, kad net priešai laiko jo ginklą keistu. 

- Tu sąžiningai jį užsitarnavai ir jis pats tave rado. Ką gi, kardas puikus. Bet 
pamatysi, kad maniškis nesilpnesnis už tavąjį. 

„Keltų kvailystės, - pamanė tribūnas. - Kardas - tik ginklas, ir pats savaime, be 
žmogaus, ne stipresnis už paprastą šluotą.“ 

Bet paėmęs kardą į ranką, jau nebuvo taip tvirtai įsitikinęs. Saulė privertė sužėrėti 
geležtę neįprasta raudona šviesa, raibuliuojančia per visą ašmenų ilgį. Rašmenys 
sutvisko keista auksinga ugnim ir ta ugnis, sulig kiekvienu artėjančio Viridovikso 
žingsniu, vis ryškėjo. 

Galo kardas irgi liepsnojo. Įšvietė rankose it gyva būtybė ir, rodos, pats tiesėsi 
prie Marko ginklo. 


Markas nepajėgė susitvarkyti su savuoju kardu. Kelto veide ryškėjo 
nesusigaudymas ir baimė. Skaurus žinojo, kad pats atrodo ne geriau. Abiejų armijų 
kariai ėmė rėkti, užsimerkė, apimti siaubingo, protu nesuvokiamo jausmo. 

Dvi geležtės susilietė ir... nudundėjo griaustinis. Druidų įbrėžti užkeikimai 
išsiveržė laisvėn. Užkeikimai, turėję saugoti keltų žemes nuo užkariautojų antpuolių. 
Tai, kad vienas kardas buvo grobiko rankose, tik sustiprino magijos poveikį. 

Stovėję netoliese keltai išvydo, kaip virš kardų pakilo keistas rausvai auksinės 
šviesos kupolas, išsipūtė, uždengė abu kovojančius karius. Vienas galas, drąsesnis, o 
gal kvailesnis už kitus, prišoko prie kupolo. Palietė jį ir tuojau pat kaukdamas 
atitraukė ranką. Ją apsvilino paslaptinga ugnis. Kai šviesos kupolas išsisklaidė, 
laukymėje liko vien sutrikę keltai. Romos legionieriai išnyko be pėdsako. 

Tyliai aptarinėdami stebuklą, kurio liudininkais ką tik tapo, keltai palaidojo savo 
žuvusiuosius, nuėmė ką radę vertingo, nuo užmuštų romėnų, paskui užkasė juos 
atskirame kape. Po du, po tris išsiskirstė po savo kaimus ir vienkiemius. Nedaugelis 
iš jų pasakojo apie tai, ką matė, o dar mažiau žmonių jais patikėjo. Tais pačiais 
metais Cezaris netikėtai užėmė Leksovijos provinciją ir nuo to momento tik 
stebuklas galėjo išgelbėti galus nuo pralaimėjimo. O vienintelis stebuklas, kurį 
pripažino pats Cezaris, buvo IMPERIJA. Spėjama žvalgybinės Marko Skauraus 
kolonos žūtis buvo toks menkas įvykis, jog karvedys, rašydamas savuosius „„Užrašus 
apie galų karą“, net nerado reikalo apie tai užsiminti. 


k k 


Auksinio kupolo viduje romėnams iš po kojų pamažu dingo žemė. Pakibę 
tuštumoje, jie krito į niekur. Tarsi netekę svorio kažkur skristų, nors nejautė nė 
menkiausio vėjelio. Žmonės keikė dievus, šaukėsi jų pagalbos, beviltiškai klykė - ir 
viskas veltui. 

Ūmai Markui pasidingojo, kad pati žemė skrieja jų pasitikti. Šviesa kupole 
užgeso. Romėnai pamatė vėl atsidūrę miško laukymėje, tik mažesnėje ir tamsesnėj už 
tą, kurioje stovėjo prieš minutę. 

Buvo juoda naktis. Ir nors Skaurus žinojo, kad ką tik danguje švietė mėnuo, dabar 
jo nebematė. Keltai irgi kažkur prapuolė. Už tai jis tuojau pat mintyse padėkojo 
dievams. 

Staiga Markas susivokė tebestovįs, sukryžiavęs kardus su Viridoviksu. Žingsnį 
atsitraukė, nuleido ginklą. Galas pasekė jo pavyzdžiu. 

- Paliaubos? - paklausė tribūnas. 

Keltas buvo dalis burtų, perkėlusių juos į šią keistą vietą. Žudyti jį dabar būtų 
paprasčiausiai kvaila. 


- Taip. Kol kas, - atsakė sutrikęs barbaras. Jį žymiai labiau domino ne nutraukta 
dvikova, o tai, kas vyksta aplinkui. Viridoviksas buvo gan abejingas pavojui: 
apsuptas priešų liko visiškai ramus. Markas nežinojo, kuo tokį elgesį laikyti - 
bravada ar tikra narsa. Jei pats Markas atsidurtų priešų žiede, tokią ramybę išlaikyti 
lengva nebūtų. 

Šnekučiuodamiesi, romėnai slampinėjo po laukymę. Tribūno nuostabai, niekas nė 
nemanė reikalauti Viridovikso mirties. Gal būt juos, kaip ir Skaurų, pernelyg 
apstulbino įvykis, o gal savo vaidmenį suvaidino visiška kelto ramybė. 

Prie Marko priėjo Junijus Blezas. Nekreipdamas dėmesio į keltą, jis atidavė 
pagarbą tribūnui, visa išvaizda demonstruodamas, jog grįžta vykdyti pareigų. Turbūt 
tai buvo geriausia, ką karys galėjo padaryti - dėtis, esą viskas tvarkoj, ir išmesti iš 
galvos prisiminimus apie degantį kupolą, apie klaikų kritimą nežinomybėn. 

- Nemanau, kad čia būtų Galija, vade, - tarė. - Nuėjau į laukymės pakraštį - 
medžiai panašūs į tuos, kurie auga Graikijoje ir Kilikijoje. Tačiau bendrai imant 
vieta čia nebloga. Greta ežeras, į jį įteka nedidelė upė. O aš buvau benusprendžiąs, 
kad prasmegom į Tartaro gelmes. 

- Tu ne vienas taip pagalvojai, - nuoširdžiai atsakė Markas. Jam net galvon 
netoptelėjo, kad po visko, kas įvyko, jie dar galėtų būti Romos teritorijoje. Tačiau 
žvalgo spėlionės pakišo jam vieną mintį. 

Skaurus įsakė įrengti stovyklą šalia Blezo surasto ežeriuko žinodamas, kad tokioje 
neįprastoje situacijoje geriausia imtis įprasto, šimtus kartų dirbto darbo. 

Markas pagalvojo ir apie tai, kaip sunku bus paaiškinti, kas nutiko legionui. Ką jis 
pasakys šio regiono Romos valdžios atstovams? Beveik girdėjo skeptiko prokonsulo 
balsą: „Sakai, šviesos kupolas? Taip, taip. Na, o dabar klok, kiek sumokėjai už šitą 
perkėlimą?“ 

Tiesiog akyse, apibrėždami taisyklingą kvadratą, išdygo žemių pylimai. Atskirto 
ploto viduryje romėnai lygiomis eilėmis statė palapines, kiekvieną skirtą aštuoniems 
žmonėms. Be to, buvo paruošta vieta gydytojui Gorgidui. 

O šis jau čiuopė iš kareivio žaizdos kyšantį strėlės antgalį. Sužeistas legionierius 
kandžiojo lūpas, kad nestaugtų iš skausmo. Kai Gorgidas ištraukė nuolaužą, lengviau 
atsikvėpė. 

Gajus Pilypas, užbaigęs stovyklos įrengimo reikalus, priėjo prie Skauraus. 

- Teisingai sumanei, - pasakė. - Darbas atitrauks juos nuo niūrių minčių. 

Tai buvo tiesa, bet tik iš dalies. Markas su Gorgidu - protingi, išsilavinę žmonės, 
Gajus Pilypas - tvirtas, užsigrūdinęs karys, galintis ištverti bet kokį išmėginimą. 
Tačiau daugumą legionierių sudarė jauni vaikinai iš valstiečių ūkių bei mažų 
miestelių, jie negalėjo remtis nei patirtimi, nei mokslais. Keistas reiškinys, 
stebuklas, nubloškęs juos nežinia kur, paprasto žmogaus protu pernelyg 
nesuprantamas. 

Tempdami palapines, romėnai pašnibždom kalbėjosi. Kai kurie prisiminė seną 
apsaugos ženklą - sukryžiuotus pirštus, atbaidančius piktąsias jėgas, kiti čiupinėjo 


savo amuletus. Ir vis dažniau ir dažniau dirsčiojo jie į Viridoviksą. Pamažu 
šnibždesys virto piktu, grėsliu. Rankos pačios siekė kardų bei iečių. 

Viridovikso veidas apniuko. Barbaras ištraukė kardą iš makštų. Žinoma, galas 
suprato, kad vienas romėnams nepasipriešins. Bet legionieriai, rodės, nori kažko 
daugiau už paprastą susidorojimą. Prie Skauraus priėjo grupė kareivių. Jiems 
vadovavo pėstininkas vardu Liucilijus. Jis paklausė: 

- Vade, o kas, jei perrėšim tam keltui gerklę? Gal tai nukreips nuo mūsų dievų 
pyktį? 

Kariai sulinksėjo pritardami. Tribūnas metė žvilgsnį 1 galą, kuris tebestovėjo 
visiškai bebaimis. Jei dabar kelto veidas būtų virptelėjęs, Markas tikriausiai būtų 
leidęs kareiviams jį nužudyti. Tačiau Viridoviksas neabejotinai nusipelnė geresnės 
lemties, nei būti paaukotas dievams. Tribūnas taip ir pasakė: 

- Jis galėjo paprasčiausiai palaukti, kol jo kariai visus mus išskers. Bet vietoj to, 
jis nusprendė susikauti su manim. Ir dievai su juo pasielgė lygiai taip pat, kaip su 
mumis. Turbūt turėjo savų priežasčių. 

Kai kurie legionieriai pritarė vadui, bet atsirado karių, nepatenkintų tokiu 
aiškinimu. Liucilijus tarė: 

- Vade, o gal dievai atsiuntė galą čionai tik dėl to, kad mes jį paaukotume? Jei to 
nepadarysim, jie užpyks ant mūsų. 

Bet kuo ilgiau Markas jo klausėsi, tuo labiau neapkentė pačios minties apie 
žmogaus aukojimą. Būdamas stoikas, negalėjo patikėti, jog tai galėtų atnešti kokio 
gėrio. Manė, kad tokie prietarai pasenę. Net Hanibalo žygio ir Kartaginos karų 
laikais romėnai neprisiminė šio papročio, o juk nuo tada prabėgo šimtas 
penkiasdešimt metų. Tiesa, senovėj aukodavo senukus. Tačiau jau šimtmečius 
romėnai į Tibrą vietoj žmonių mėtė vaškines lėles. 

- Štai! - garsiai šūktelėjo Markas. 

Viridoviksas ir legionieriai įdėmiai jį stebėjo: galas - įsitempęs, kareiviai - 
laukiamai. Markas, prisiminęs kaip jį baugino galų nelaisvė, tęsė: 

- Mums nedera virsti laukiniais barbarais, su kuriais kariaujame. 

Tie žodžiai niekam nebuvo prie širdies. Viridoviksas piktai purkštelėjo, o 
Liucilijus ėmė protestuoti: 

- Dievams reikia aukos! 

- Jie ją gaus, - užtikrino tribūnas.- Vietoj kelto paaukosime jo atvaizdą, kaip šitai 
daro žyniai. Dievai priima tokias aukas - priims ir mūsiškę. Kur mes dabar 
bebūtume, galas mums reikalingas, idant kariautų su mumis, o ne prieš mus. 

Liucilijus vis dar mėgino ginčytis, bet Marko argumentai nugalėjo ir karys 
pasidavė. O kai tribūnas pasiuntė jį rinkti drobės ir vaško lėlės gamybai, 
legionierius suprato, kad jam patikėtas svarbus darbas. 

- Dėkoju tau, - tarė Viridoviksas. 

- Jis padarė tai ne dėl tavęs, - burbtelėjo Gajus Pilypas. Vyresnysis centurionas 
stovėjo šalia Marko, pasiruošęs padėti, jei iškiltų sunkumų. - O kad išsaugotų karių 


discipliną. 

Negryna tiesa, tačiau Skaurus nusprendė nesiginčyti, nemenkinti Gajaus Pilypo 
autoriteto. Koks skirtumas, ką pamanė galas apie savo išgelbėjimą, svarbu 
rezultatas. 

Viridoviksas iš viršaus dirstelėjo į tvirtą, gyslotą šimtininką: 

- Na, o ką tu nuspręstum, jei būtų tavo valia? Sukapotum mane gabalais ir 
numestum šunims? Jei sumanytum susipešti su manim, šunims mėsos tektų daugiau. 

Skaurus tikėjosi, kad Gajus Pilypas pašėls, tačiau tas tik nusikvatojo, užvertęs 
galvą: 

- Gerai pasakyta, tu laukinis meškine! 

- Meškine?! - Viridoviksas nusikeikė gališkai, bet neištvėręs susijuokė ir pats. 

- Na, tai kaip? - paklausė jo Markas. - Ar ketini prie mūsų prisijungti, bent jau tol, 
kol rasim kelią namo? Prisiekiu dievais, tu apsigimęs karys. 

- Gėda man: romėnas siūlo draugystę, o aš sutinku. Bet miškas - nesvetinga vieta 
vienišam galui, o jūs, romėnai, vis dėlto tikri vyrai. Nors ir kvailai. 

Gajus Pilypas prunkštelėjo. 

- Kvailiai, - pakartojo Viridoviksas. - Nejau nė žingsnio negalite žengti be 
komandos? Kada nors tu pabandysi įsakinėti man - ir įsiminsi tą dieną amžiams. Jūs 
žygiuojat išsirikiavę, rengiat stovyklą pagal įsakymą, kariaujat pagal signalą. Sakyk 
man, gal ir orą gadinat tik rikiuotėj ir tik pagal komandą? 

Ir šį išpuolį centurionas sutiko tylomis. 

Kuo daugiau jie barsis, tuo greičiau pripras vienas prie kito, pamanė Markas. Jis 
pliaukštelėjo delnu per skruostą. Uodas, piktai zyzdamas, nuskrido. 

Prie tribūno skubiai pribėgo Liucilijus, rankose laikydamas vaško ir žabų, 
perrištų baltu audiniu. Ta „lėlė“ ne itin panėšėjo į žmogų, tačiau Skaurus nusprendė 
nepriekaištauti. Jei tokios aukojamo žmogaus imitacijos užtenka Liucilijui, tai 
tribūnui savo trigrašio kišti neverta. 

- Ką mums su ja daryti, vade? - paklausė žvalgas. - Mesti į vandenį, kaip žyniai 
nuo Sublicijaus tilto? 

Markas galvodamas pasigremžė smakrą. Paskui papurtė galvą. 

- Mačiau, kokia buvo mus supusio švytinčio kupolo spalva. Manau, kad geriausia 
būtų lėlę sudeginti ant laužo. 

Liucilijus pritardamas linktelėjo. 

- Čionai, vade, - pakvietė. Perdavęs lėlę Skaurui, ėmė ruoštis aukojimo 
ceremonijai. Prie jo prisidėjo keli kareiviai, o Markas tuo metu ramiai, iškilmingai 
prisiartino prie vieno laužo. Sustojo laukdamas, kol legionieriai susiburs aplinkui. 
Daugelis stebėjo ceremoniją iš tolo, tęsdami savo darbus ar statydami palapines. 

Markas pakėlė grubiai sulipdytą lėlę, vaizduojančią žmogų, ir garsiai prabilo: 

- Kas tu bebūtum - dievas ar deivė, nutrenkę mus į šį mišką, kokiu vardu 
besivadintum - priimk iš mūsų šią auką! 

Sulig tas žodžiais sviedė lėlę laužan. Liepsnos greitai ją apkėtė ir per kelias 


minutes supleškino. 

- Žiūrėk, dievai priėmė mūsų auką! - sušuko Liucilijus. 

Markas nuslėpė šypseną - tarsi mintis pakeisti žmogų lėle būtų kilusi pačiam 
legionieriui. Bet ar pastebėjo Liucilijus vieną keistybę?.. Lėlė, pagaminta iš šlapių, 
žalių stagarų, turėjo degti lėtai. O ji plykstelėjo vienų matu. Markas, nuslopinęs 
atodūsį, pasistengė užmiršti visus prietarus ir stebuklus. Vieno stebuklo vienam 
vakarui - per akis, pagalvojo. 

Tada nuėjo pas Gorgidą, norėdamas sužinoti, kaip jaučiasi sužeistieji. 

- Na, ką manai apie mano pacientus? - pasidomėjo gydytojas. Jo balsas buvo 
kupinas kartėlio. 

- Gero maža, - atsakė Skaurus. 

Gorgidas blaškėsi nuo vieno sužeistojo prie kito, dėdamas tamponus, 
operuodamas ir tvarstydamas legionierius. 

- Ar galėčiau kaip nors tau padėti? - paklausė tribūnas. 

Graikas pažvelgė į Marką taip, tarsi būtų jį ką tik išvydęs. 

- Hm-m... Leisk pagalvot... Jei atsiųstum pagalbon du kareivius... Jie, žinoma, 
atgrubnagiai, bet vis vien geriau negu nieko. Be to, per operacijas žmonės blaškosi 
iš skausmo ir juos tenka laikyti jėga. 

- Pasirūpinsiu tuo, - pažadėjo tribūnas. - O kas nutiko Atilijui ir Publijui 
Kurtanijui? 

- Mano asistentams? Nemačiau jų, - atsakė gydytojas. 

Markas paraudo. Jis visai užmiršo nusiųsti Gorgidui legionierių. 

Kai Markas prisiartino, Gajus Pilypas vis dar žodžiavosi su Viridoviksu. 
Vyresnysis centurionas jau išsitraukė kardą. Skaurus prilėkė artyn, norėdamas 
sustabdyti grumtynes. Tačiau tiedu neketino peštis. Gajus Pilypas tiesiog nusprendė 
parodyti keltui savo ginklą. 

- Viskas nuostabu, mano mielas romėne, - dudeno Viridoviksas. - Bet kam gadinti 
reikalą tokia trumpa geležte? 

Veteranas gūžtelėjo pečiais: 

- Dauguma mūsų tiesiog nemoka elgtis su tuo kiauliaskerdžiu, kuriuo tu mosikuoji. 
O be to, geras išpuolis bet kokiu kardu, net paprasčiausiu gladijum, - mirtis priešui. 

Du patyrę kariai panėšėjo į du pyragius, aptarinėjančius įvairius duonos kepimo 
būdus. Atrodo, aistra mėgiamam užsiėmimui net aršius priešus privertė pamiršti 
savo ginčus. Markas nusišypsojo. 

Vienas jaunesniųjų šimtininkų, liesas jaunuolis vardu Kvintas Glabrijo, priėjęs 
prie tribūno prašneko: 

- Atleisk, vade, bet pasakyk man, kur esame, kad galėčiau nuraminti kareivius. 
Visi siaubingai nervinasi. 

- Negaliu tau tiksliai atsakyti... Kalnų terasos ir medžiai... Kai kas galvoja, jog tai 
Kilikija ar Graikija... Rytą pamatysim. Galbūt sutiksim valstiečių ir sužinosim viską, 
ko mums reikia. 


Glabrijo nustebęs dirstelėjo 1 karininką. Net blausioje žvaigždžių šviesoje 
Markas jo veide aiškiai išvydo baimę - baimę, kuri nušluoja viską, nuslopina net 
sužeistos rankos skausmą. 

- Kilikija, vade? Graikija? Argi tu nematei?.. - Vyrukui pritrūko žodžių, jis 
tylėdamas parodė į dangų. 

Suintriguotas Markas pakėlė galvą. Buvo giedra, stebuklinga naktis. „Taip, taip, - 
pagalvojo tribūnas, - pažiūrėkim. Šiaurė turi būti... Kurgi ji?“ šaltukas nuvarvėjo 
nugara. Markas įsmeigė akis į dangų ir išvydo nepažįstamus žvaigždynus. Nė vieno 
žinomo. Kurgi Didieji Grįžulo Ratai, rodantys polių? Kur vasaros žvaigždės - 
Skorpionas, Erelis, Lyra? Kur dingo pavasariniai žvaigždynai, visuomet lydėję 
legioną naktimis, - Andromeda, Pegasas? Ir kur prapuolė žiemos žvaigždės. Kur tie 
keisti nakties šviesulių telkiniai, kuriuos teko matyti Afrikoje ir Kirinaikoje[4]? 

Gajus Pilypas su Viridoviksu apstulbę taip pat stebeilijo 1 dangų. Galas kažką 
saviškai suniurnėjo, bet ne taip, kaip riedamasis su vyresniuoju centurionu, O 
švelniai, baugščiai, lyg maldą. 

- Olimpo dievai, - sušnibždėjo Gajus Pilypas. Markui teko užgniaužti nervingą 
kikenimą. Ši vieta buvo kur kas toliau už Olimpą. Už Romos Imperiją irgi - Marko 
mintys apie įpykusį prokonsulą akimoju išgaravo. Jas nupūtė nežinomybės vėtros. 

Tą nakų miegojo nedaugelis romėnų. Kariai sėdėjo šalia savo palapinių, 
žvelgdami į bauginanųį dangų, ir, kaip visi žmonės žemėje, mėgino svetimiems 
žvaigždynams pritaikyti įprastus vardus - Taikinys, Balista, Skėriai. Tai truko visą 
naktį, kol skliaute žvaigždynai keitė vienas kitą. Rytai nubalo, paskui paraudo. 
Miškas nustojo rodytis tiršta tamsia mase, pasimatė medžiai, krūmai, samanos, 
niekuo nesiskiriantys nuo gališkųjų, o gal net visai tie patys. Patekėjo saulė. Ji irgi 
buvo tokia, kaip visada. 

Ir tuo metu krūmuose kažkas blykstelėjo, o blyksniui įkandin nuaidėjo frazė 
nesuprantama kalba. 


II skyrius 


Iš to, kaip užtikrintai nepažįstamasis žingsniavo per krūmus, skirdamas juos į 
šalis. Markas atspėjo, kad tai ne paprastas miško plėšikas, o žmogus, užnugaryje 
jaučiantis įstatymo jėgą. Tai matėsi ir iš tvirtos jo eisenos, ir iš plačių, atlašių pečių, 
įdėmaus žvilgsnio. jau tai, kad jis išėjo laukymė vienas, nesureikšmindamas fakto, 
kad akis į akį stos prieš daugiau nei tūkstantį žmonių... 

- Tu teisus, - sutiko Gajus Pilypas, kai tribūnas pasidalijo su juo savo įspūdžiais. 
- Jis ne vienas, nors būdamas jo vietoje, lanką palikčiau krūmuose. Netoliese vyruko 
laukia keli draugužiai, galiu lažintis. 

Taip matyt ir buvo, nes karys sustojo per strėlės skrydžio nuotolį ir lūkuriavo, 
sukryžiavęs ant krūtinės rankas. 

- Pažiūrėkim, ką sakys, - pasiūlė Markas. - Gajau, eisi su manim. It tu, 
Viridoviksai: gal jis kalba gališkai. Gorgidai! 

Gydytojas baigė tvarstyti ir tik tuomet atsistojo. 

- Kam tau manęs reikia? 

- Ne itin pasitikiu savo mokėjimu graikiškai. 

- Gerai, einu, - atsakė gydytojas. 

Tribūnas kartu dar pasikvietė Adiatuną, svaidyklininkų karininką. Beveik visi jo 
kariai buvo kilę iš Balearų salų Ispanijos pakrantėj ir mokėjo tenykštę kalbą. Vienas 
legionierius, šiek tiek mokėjęs siriškai bei armėniškai, taip pat prisijungė prie 
grupės. Kas žino, o gal pravers, pagalvojo Markas. Mažos grupelės užteks. Dar keli 
žmonės - ir nepažįstamasis nuspręs, kad jie ketina pulti. 

Tarsi patvirtindamas jo mintis, atėjūnas per žingsnį atsitraukė. Tačiau Markas su 
kareiviais artinosi lėtai, ištiesę rankas, rodydami, kad jie beginkliai. Minutėlę 
pasvyravęs, nepažįstamasis pakartojo jų gestą, pradėjo eiti arčiau. Kai liko trys 
metrai, sustojo ir kažką pasakė, kas galėjo reikšti: ,„Kalbėsimės per tokį atstumą“. 

Atėjūnas apžiūrinėjo romėnus labai smalsiai. Markui irgi buvo įdomu. Vietinis 
gyventojas buvo liesokas vidutinio ūgio žmogus, maždaug trisdešimt penkerių - 
keturiasdešimties metų. Graži nosis, taisyklingi, bet pernelyg stambūs veido bruožai, 
plati kakta, dėl kurios veidas atrodė trikampis. Gintaro spalvos oda pasidarius 
bronzine nuo įdegio, kur ne kur įsirėžė raukšlės. Markas pastebėjo ilgą randą ant 
kairiojo skruosto ir dar vieną - virš kairės akies. Retoka barzda tamsi, su keliomis 
sidabro gijomis. Tačiau nepaisant tos neprižiūrėtos barzdos, į romėną jis panėšėjo 
kur kas labiau, nei į graiką. Grandiniai marškiniai siekė klubus, bet, skirtingai nei 
romėniška, buvo su rankovėmis. Virš jos žmogus dėvėjo žalią plono audinio striukę. 
Šalmas, pagamintas iš lengvo metalo, buvo apvalus, tokius Romoje nešioja pirkliai 
iš Judėjos bei rytinių provincijų. Nuo šalmo drykstanti lengva grandijų juosta dengė 


kaklą, o metalinė iškyša saugojo nosį. Nedidelis apvalus skydas ant nugaros, kardas 
prie juostos, pentinai ant odinių batų - visa patvirtino spėjimą, jog jis raitelis. 

Karys paklausė kažko, kas, matyt, reiškė: 

- Kas jūs, žmonės, ir ką čia veikiate? 

Markas, papurtęs galvą, atsakė lotyniškai: 

- Žinome apie tave ne daugiau, nei tu apie mus. 

Aborigenas skėstelėjo rankomis, gūžtelėjo, paskui pamėgino prašnekti kita kalba. 
Lygiai taip pat sėkmingai. Romėnai išbandė beveik visas kalbas, kurias mokėjo, 
tačiau nieko doro nepasiekė. Galiausiai karys 1rzliai susiraukė. Du kartus apvedė 
ranka aplinkui ir dusyk pakartojo: 

- Videsija. 

Po to bedė pirštu į Marką, parodė ranka į romėnų stovyklą, klausiamai 
kilstelėdamas antakius. 

- Roma, - atsakė tribūnas. 

- Tu ir mane priskaičiavai prie romėnų, - širstelėjo Viridoviksas. - Gėda mano 
galvai! 

- Taip, mes taip manom, - pareiškė Gajus Pilypas. 

- Gana jums rietis, - šnypštelėjo Gorgidas. - Aš ne labiau romėnas, nei tu, mano 
ilgaūsi drauge, bet su šiuo nepažįstamuoju privalom aiškintis kuo paprasčiau. 

- Ačiū, - padėkojo Markas. - Mes - romėnai, - pakartojo jis. 

Videsas įdėmiai sekė jų pokalbį. Dabar jis parodė pirštu į save tardamas: 

- Neilas Zimiskis. 

Po to prisistatė Skaurus su palydovais. Viridoviksas suburbėjo: 

- Paspringt galima, tokį vardelį kaip Zimiskis betariant. 

Tačiau Neilui ištarti ,,Viridoviksas, Drapio sūnus“ buvo nė kiek nelengviau. 

Zimiskis nusijuosė perpetę su kardu, padėjo sau po kojų. Iš tankmės nuaidėjo 
perspėjimo šūksnis, tačiau karys įsakė savo pavaldiniams tylėti, valdingai 
mostelėdamas ranka. Jis parodė į kardą, į save, į Marką, paskui parodė neigiantį 
gestą. 

- Mes taip pat neginkluoti, - linktelėjo Markas sumetęs, kad jei jau žodžiai 
nesuprantami, tai intonacijas visuomet galima permanyt. 

- Ištraukęs iš žygio maišo galėtą, atidavė ją Zimiskiui kartu su gertuve vyno. 
Videsas linktelėjo, nusišypsojo. 

- Kai paragaus, ką tu pasiūlei, jam praeis bet koks noras šypsotis, - tarstelėjo 
Adiatunas. 

Skoniu dabar galeta užvis labiausiai priminė medžio gabalą. Tačiau Zimiskis 
nesiskųysdamas prarijo didelį kąsnį, paskui gurkštelėjo vyno, visa išraiška 
demonstruodamas, kad jam teko ragauti ir bjauresnių dalykų. Nutaisęs kaltą miną, 
paplekšnojo sau per pilvą, tada vėl kažką šūktelėjo, kreipdamasis į žmones miške. 

Po kelių minučių priėjo dar vienas videsas, jaunas vaikinas. Apsirengęs ir 
ginkluotas beveik taip pat, kaip Zimiskis, tik jo striukė buvo rudos spalvos. Kairėje 


rankoje laikė trumpą lanką, dešinėje - odinį krepšį. Vardu buvo Proklas Miuzalonas. 

Jis ištraukė iš krepšio džiovintų obuolių ir figų, alyvuogių, sūdytos bei rūkytos 
kiaulienos, kietą geltoną sūrį, kelioninių džiūvėsių, kaip du vandens lašai panašių į 
romėniškus, tik ne apvalių, o kvadratinių, - įprasto kareiviško provianto. Atnešė ir 
nedidelę gertuvę tiršto, saldaus vyno. Markui jis pasirodė tiesiog klampiai saldus, 
jis buvo pratęs prie sausojo, kurį gėrė Romos armija. 

Kai jie jau susiruošė truktelti po gurkšnelį, videsas piktai nusispjovė, paskui 
iškėlė rankas ir užvertė veidą į dangų, tardamas kažką panašaus 1 maldą. Markas, 
ryžęsis neįžeisti svečių, pasekė jo pavyzdžiu. Zimiskis bei Miuzalonas sulinksėjo 
pritardami, nors viskas, ką jis kalbėjo, jiems atrodė gryna abrakadabra. 

Vaduodamasis gestais, Neilas paaiškino, kad už dviejų dienų kelio į pietus yra 
miestas, kur romėnai galės tam tikrą laiką apsistoti ir gauti maisto. Jis išsiuntė tenai 
Miuzaloną, idant paruoštų žmones legiono atvykimui. 

Išvydęs drėgnoje žemėje kanopų pėdsakus, Markas padarė išvadą, kad videsai - 
raitininkai. Kol Zimiskis žingsniavo prie savo turtingai išdabinto arklio, Markas 
pasakojo savo kariams apie susitikimą su videsais. 

- Manau, geriau bus, jei laikysimės drauge, - tarė. - Kaip supratau, tie žmonės - 
samdomi kariai, pripratę turėti reikalų su tokiais pat kitų šalių kariškiais. Bėda tik 
tokia, kad Zimiskis niekad anksčiau nematė romėnų ir nežino, kuo mus laikyti - 
grobikais ar tiesiog pasiklydusiais nelaimėliais iš kur nors, kad ir iš Mėnulio. 

Staiga nutilęs per pusę žodžio, tribūnas mintyse išsikeikė: nutvilkė siaubu mintis, 
kad romėnams iki namų kur kas toliau, nei iki Mėnulio. Gajus Pilypas atėjo jam į 
pagalbą užriaumodamas: 

- Į žygį, vilkai! Žengte! Ir kad man jokių nesąmonių! Vietos gyventojus laikyti 
sąjungininkais, merginų neįžeidinėt, iš valstiečių nieko nevogti. Prisiekiu Vulkanu, 
jei įsakymo nevykdysit, karčiai pasigailėsit! Kol nenukaksim į miestą, visime būt 
atsargiems! 

- Kvaila, kvaila, kvaila, - sududeno Viridoviksas. 

Centurionas nekreipė į jį net menkiausio dėmesio. 

- Tu ketini parduoti mūsų kardus šitiems barbarams? - riktelėjo kažkas. 

Gajus Pilypas nuvėrė smalsuolį niršiu žvilgsniu, o Skaurus tarė: 

- Geras klausimas. Atsakysiu. Mūsų kardai - viskas, ką šiuo metu galime pasiūlyti. 
Dar neradome kelio į Romą ir mūsų šioje šiurpioje šalyje yra pernelyg mažai. 

Mėginimas pasiteisinti buvo silpnas, bet teisingas ir paprastas; legionieriai veikia 
pritarė, ruošdamiesi žygiui pradėjo ardyti stovyklą. Perspektyva tapti samdiniu 
Marką ne itin džiugino, tačiau rinktis nelabai buvo iš ko. Priedo, šis sprendimas 
leido išlaikyti drausmę romėnų tarpe. Tokioje keistoje šalyje jie galėjo kliautis tik 
patys savimi. Tribūnas stebėjosi, kad Videsija taip noriai samdo kareivius iš kitų 
šalių. Skaurui rodėsi, jog tai aiškus šalies nuopuolio požymis, primenantis 
Ptolemėjaus epochos Egiptą, nederantis stipriai, sveikai valstybei. Tačiau Zimiskis 
ir Miuzalonas buvo kariai, akivaizdu, vietiniai gyventojai. Jis atsiduso. Kiek 


neaiškumų... 

Gorgido prašomas, Markas pasiuntė būrį karių prikirsti lazdų neštuvams: sunkiai 
sužeistieji - o jų buvo virš dešimties - patys eiti negalėjo. 

- Kai kas nesulauks rytojaus ryto, - pasakė graikas. - Bet dauguma išsikapstys, jei 
gerai maitinsim ir rūpestingai prižiūrėsim. 

Puikuodamas ant žirgo, Zimiskis apžiūrinėjo žemių pylimus, legionierių pastatytus 
įtvirtinimus. Kilstelėjęs balne įdėmiai apžvelgė visą romėnų stovyklą. Matėsi, kad 
tvarka ir disciplina paliko jam didelį įspūdį. 

Nors Skaurus laikėsi perdėm atsargiai, kad garsiai reikštų pasigėrėjimą, buvo 
tiesiog sukrėstas videsų mokėjimo ekipuoti arklius. Iš pirmo žvilgsnio galėjai 
įvertinti ginkluotės privalumus, kurie iš karto patiko romėnams. Pavyzdžiui, Neilas 
jojo arkliu remdamasis į metalines balnakilpes, kurių Romoje nežinota. Be to, žirgui 
pakėlus koją, Markas matė, kad kanopos pakaltos metalinėmis pasagomis, 
kartojančiomis kanopų formą ir saugančiomis jas nuo smūgių į akmenis. 

- Gudriai sugalvota, ką? - šūktelėjo pro šalį eidamas Gajus Pilypas. - Tas vyrukas 
gali abiem rankom laikyti lanką, kardą ar ietį ir tuo pačiu metu laikytis balne. Kodėl 
mes niekad apie tai nepagalvojom? 

- Bus geriau, jei jiems neparodysim, kad tokį dalyką matom pirmą kartą. 

- Aš ne vakar gimiau, - atrėmė centurionas. 

- Žinau, - sutiko Markas. 

Kalbėdamasis su tribūnu, šimtininkas į arklį net nežiūrėjo, todėl videsas (net jei 
būtų juodu stebėjęs), vis vien negalėjo suprasti, kad kalbama apie jį. 

Po valandos žygio kilpojančiu, siauru takeliu romėnai išėjo iš miško, priekyje 
pasirodė įdirbti laukai. Markas smalsiai tyrinėjo vietovę. Matė kalvas ir slėnius, 
šiaurėje ir šiaurvakariuose pro melsvą miglelę ryškėjo aukšti kalnai. Ant kalvų 
kiūtojo valstiečių lūšnelės, stovėjo turtingesnės sodybos, šlaituose ganėsi avių bei 
ožkų bandos. Keli valstiečiai, išvydę kariuomenę, skubiai perginė gyvulėlius 
nuošaliau, toliau nuo kolonos. Zimiskis šūktelėjo jiems, kad nesibaugintų 
nepažįstamos išvaizdos karių, tačiau didžiuma valstiečių mieliau linko nerizikuoti. 

- Atrodo, taip elgtis jie įpratę, - pastebėjo Gajus Pilypas. 

Markas susimąstęs linktelėjo. 

Klimatas čia šiltesnis ir sausesnis nei Galijoje. Vėjo gūsiai nešė druskos 
prieskonį, o tolumoje galėjai įžiūrėti sklandančias žuvėdras. 

- Juk nesiruošiam plaukti į miestą laivu? - paklausė Marko Viridoviksas. 

- Nemanau. O ką? 

- Nors ir pragyvenau visą gyvenimą prie vandens, bet kiekvieną kartą patekęs 
laivan, mirštu nuo jūros ligos. - Vien nuo minties apie tokią galimybę keltas išbalo. 

Siauras takelis virto plačiu pilkeliu, vedančiu 1š šiaurės į pietus. Pratęs prie 


akmenimis grįstų Romos kelių, Markas nesugebėjo paslėpti nusivylimo. Bet Gajus 
Pilypas pastebėjo: 

- Matai, jie raitelių tauta, o arkliams vienodai - tvirtas čia kelias, ar ne. Tuo 
labiau, kad jų kanopos pakaustytos. Mūsų keliai tiesti ne arkliams, jie skirti 
pėstininkams, kad galėtų greitai nužygiuoti iš vienos vietos į kitą. 

Vis dėlto tribūno neįtikino. 

- O žiema? Žiemą šis kelias virs purvo jūra. Net vasarą jis ne itin patogus. - Iš po 
Zimiskio žirgo kojų veržėsi tumulai dulkių, romėnai kosėjo. 

Markas, prisiartinęs prie videso, mėgino kalbėtis, rodydamas ranka įvairius 
daiktus ir stengdamasis įsiminti jų pavadinimus aidesiškai ir sykiu vardijo tuos 
pačius dalykus lotyniškai. Smarkiai nustebo supratęs, kad Zimiskis sugraibo 
lotyniškus žodžius žymiai greičiau, nei jis pats Videsijos sąvokas. 

Saulė jau seniai buvo persiritus per pusiaudienį, kai kareiviai priėjo žemą 
akmeninį statinį storomis sienomis. Iš rytų pusės jį dengė plokščias stogas, viduryje 
kilo aukštas medinis špilis, nudažytas žydra spalva. Smailės viršūnėje buvo 
užtupdytas auksuotas rutulys. Du žmonės (sprendžiant iš išvaizdos - žyniai) 
skustomis galvomis ir tankiomis barzdomis, vilkintys skaisčiai žydrais chalatais, 
dirbo netoli pastato plytinčiame sode. 

Ir statinys, ir tie žmonės buvo tokie nepanašūs į visa, ką Markui lig šiol teko 
matyti, kad tribūnas klausiamai dirstelėjo į Zimiskį. Vedlys pakartojo Markui jau 
pažįstamą ritualą - nusispjovė, išskėtęs rankas, užvertė veidą į dangų. Skaurus 
sumetė, jog žydrai vilkintys vyrai - žyniai, nors jam taip ir liko neaišku, kodėl jie 
triūsia sode. Įdomu, jie tai daro nuolat ar tik retkarčiais? „Jei taip, - pamanė, - turbūt 
labai rimtai vertina savo religiją“. 

Atsitiktiniai praeiviai pasitaikydavo retai. Pirklys, išvydęs artėjančią kariauną, 
greitai pasuko arklį į pietus ir nušuoliavo, negailestingai pliekdamas gyvulį 
šmaikščiu. 

Gajus Pilypas niekinamai purkštelėjo: 

- Tas kvailys turbūt galvoja, kad lėksim paskui jo arklį?) 

- Man tai nė galvon nešovė, - piktai suniurnėjo Viridoviksas. - Kitaip nuospaudos 
ant mano padų išaugtų sulig aukso moneta. Manau, kad jūs, romėnai, tiesiog gimę 
vaikščioti pėsti, todėl jums ir kojų neskauda. O maniškės dega kaip ugny. 

Skaurui dienos žygis pėsčiomis išties buvo vieni niekai. Kareiviai ėjo lėčiau nei 
įprastai, nes tempė neštuvus, be to, išvargę po vakardienos mūšio. Daugelis lengvai 
sužeisti. Kaip Gorgidas ir numatė, ketvertas neštuvais gabenamų kareivių numirė tą 
pačią dieną. 

Zimiskį, atrodo, tiesiog sukrėtė nenuilstantys legionieriai. Susižavėjęs srėbėjo, 
kaip jie pavyzdine tvarka stato palapines, tempia uždangas nuo saulės. Markas 
didžiavosi išmaniu darbu bei disciplina, kurią demonstravo pavargę jo kareiviai. 

Kai saulė pasislėpė už horizonto, Neilas pakartojo jau įprastą Markui maldos 
ritualą, nors šį sykį jis buvo kiek ilgesnis, nei visada. 


- Štai ir įminta, auksinio rutulio, kurį matėme, paslaptis, - pareiškė Gorgidas. 

- Įminta? - pakartojo Skaurus atsitraukdamas nuo savo minčių. 

- Suprantama. Tie žmonės garbina dievą-Saulę. 

Tribūnas įsidėmėjo. 

- Teko sutikti ir blogesnių kultų, - tarė. - Lenktis Saulei, mano galva, gan paprastas 
tikėjimas. 

Gorgidas nulenkė galvą pritardamas, bet Markas nežinojo, kad jam dar ne kartą 
teks prisiminti savo pastabą - tokią naivią ir lengvabūdišką. 

Giedrame danguje suspindo plonas sidabrinis mėnesienos pjautuvas ir netrukus 
išnyko, užleisdamas kelią miriadams nepažįstamų žvaigždžių. Markas džiaugėsi bent 
jau išvydęs mėnulį, nors tuo laiku jis net neturėjo patekėti virš žemės. Tolumoje tarp 
kalvų užkaukė vilkas. Diena buvo šilta, bet po saulėlydžio tapo nepaprastai šalta. 
Maža to, laukuose jau beveik subrendo derlius. Visa tai teikė tribūnui daug peno 
apmąstymams. Iš visko sprendžiant, čia turėjo būti ruduo, nors Galiją jie paliko 
vasaros pradžioje. „Ką gi, - pagalvojo romėnas, - jei mėnulis šiame pasaulyje 
nepanašus į mūsiškį, tai kodėl turėtų sutapti metų laikai?“. Nušlavęs mintis šalin, jis 
giliai įmigo. 

Miestas vadinosi Imbras. Aukštai dangos kilo trys ar keturi žydri špiliai, 
vainikuoti aukso rutuliais, bet miestą supanti siena buvo ganėtinai aukšta, idant 
paslėptų nuo svetimų akių visa, ką saugo. Šiaip jau miesto sienos atrodė senos, 
apkerpėjusios, tačiau šiaurės pusėje skyrėsi, lyg neperseniausiai atstatyta iš naujo. 
Tribūnas pagalvojo, kiek laiko praėjo nuo tada, kai Imbras buvo užgrobtas, ir kas 
galėjo jį pulti. 

Markas teisingai spėjo, kad vietos valdžia neleis į miestą tokio didelio būrio 
svetimžemių karių, tačiau tikėjosi, kad romėnams irengs bent jau nedidelį turgų 
pasienyje. Bet kurgi šurmuliuojantys valstiečiai, susirūpinę miestelėnai, kur vežimai 
su grūdais ir kitomis prekėmis? Miestas nesiruošė gynybai, tačiau ir draugiškas 
neatrodė. Imbras aiškiai nesiruošė sutikti sąjungininkų armijos. 

Visa tai kalbėjo apie nemalonumus. Marko kareiviai gyveno pusbačiu, 
kramtydami skurdžius žygio davinius, dar užsilikusius kuprinėse, o Imbrą supantys 
laukai ir fermos rodės labai viliojantys. Badas net romėnišką discipliną įveiks. 

Pasitelkęs tuos kelis žodžius, kuriuos išmoko pakeliui, dažniau gestikuliuodamas, 
Markas pamėgino išaiškinti situaciją Zimiskiui. Videsas, taip pat kareivis, galop 
suprato. Antra vertus, jis taip pat nieko nesuprato, netgi širdo: juk kurjeris, pasiųstas 
į miestą, ligi šiol negrįžo. 

- Ne itin rami vieta, - raukėsi Gajus Pilypas. - Negalim atmesti prielaidos, kad 
Miuzaloną pakeliui pribaigė. 

Bet čia įsiterpė Viridoviksas: 


- Nagi, luktelk! Pas mus galopu šuoliuoja kažkoks jaunuolis. Ar ne jis? 

Miuzalonas jau prijojo prie Zimiskio. Neilo klausimai, iš pradžių trumpi, tolydžio 
ilgėjo, garsėjo, piktėjo. Dažniau už kitus kartojosi žodis - ar vardas - Vorcezas. 
Galiausiai, ištaręs tą žodį paskutinį kartą, Zimiskis pasibjaurėjęs nusipjovė. 

- Jis turbūt baisiai piktas, jei taip pakeitė savo „ritualą“, - švelniai pastebėjo 
Gorgidas. 

Tribūnas linktelėjo, mintimis dėkodamas graiku už akylumą. Imbre kažkas 
ruošiama. Prie šiaurinių vartų kilo sumaištis, matyt, rengiamasi kažkokiai procesijai. 

Pirmas pro vartus išėjo storas žmogus, ant jo plikos galvos žybsėjo sidabrinis 
lankas. Vilkėjo tamsiai vyšniniu chalatu. Abipus dručkio tarnai laikė du skėčius. 
Zimiskis piktai dirstelėjo į jį. Įdomu, ar svečias ne tas pats minėtasis Vorcezas? 

Vorcezą, jei tik čia buvo jisai, lydėjo keturi lieso sudėjimo, ne taip prabangiai 
apsirengę jaunuoliai. Matydamas jų rašalu nuterliotus pirštus ir trumparegius 
žvilgsnius, kuriuos jie kreipė į romėnus, tribūnas spėjo, kad vaikinai - storulio 
sekretoriai. Kartu su jais išėjo du plikai nusiskutę žyniai. Vienas vilkėjo žydrą rūbą, 
kitas, subtilių veido bruožų, su barzda, kurioje prasimušė žilė, skaičiai 
spindinčiomis akimis, buvo apsirengęs prabangiau, ant krūtinės švietė auksu 
siuvinėtas skritulys. Pirmasis žynys rankose nešė taurę rūkstančių smilkalų, saldžių 
ir klampių. 

Greta patarnautojų ir žynių sunkiai tapsėjo pėstininkai, aukšti, tvirtai sudėti 
žmonės, ant grandijų užsivilkę auksu ir sidabru siuvinėtas tunikas. Kariai turėjo ietis 
bei kovos kirvius, ant trikampių skydų puikavosi paslaptingi simboliai. „Sprendžiant 
iš visko, irgi samdiniai, - pagalvojo tribūnas, - labai jau jie nepanašūs į videsus“. 

Paskui kareivius žingsniavo trys trimitininkai, kokie dešimt fleitininkų ir vyriškis, 
dar storesnis už Vorcezą, prieš save stumiantis vežimėlį su užrioglintu didžiuliu 
būgnu. 

Vorcezas sustojo per dešimtį žingsnių nuo romėnų. Jo garbės sargybinis, kone 
sprogdamas išdidumu ir tuštybe, išrėkė kažkokį įsakymą. „Tai gaidys“, - pagalvojo 
Markas. Muzikantai užgrojo įmantrią melodiją. Taukius būgnininkas trinktelėjo į 
būgną taip smarkiai, kad instrumentas vos neiškrito iš važio. Kai fanfaros nutilo, du 
videsai, atkeliavę kartu su romėnais, pridėjo dešines rankas prie širdies ir nulenkė 
galvas prieš eisenai vadovaujantį storąjį valdininką. Markas saliutavo romėniškai, 
ištiesdamas dešinę ranką sugniaužtų kumščiu. Gajus Pilypas išlojo komandą, 
legionieriai atsiliepė stebėtinai darniai. Apstulbęs Vorcezas net atšlijo per žingsnį, 
piktai nudelbė Skaurų, kuriam teko sulaikyti pašaipią šypseną, ir, slėpdamas 
sutrikimą, rankos mostu pasiuntė pirmyn žynius. Vyresnysis šventikas, parodęs pirštu 
į Marką, kažko paklausė. 

- Prašau atleisti, mano drauge, bet aš nemoku tavo kalbos, - atsakė tas lotyniškai. 

Tuomet, staigiai grįžtelėjęs 1 Zimiskį, žynys pakartojo klausimą. Vargu, ar 
atsakymas jį patenkino. Žynys paniekinamai purkštelėjo, paskui gūžtelėjo pečiais ir 
ėmė mosikuoti. Turbūt, laimino romėnus. Antrasis žynys užvedė dainingą maldą. 


Ritualo, matyt, reikėjo videsams. 

Kuomet žyniai su tarnaičiais pasitraukė į šalį, eisenos vadovas priėjo prie Marko 
ir paspaudė šiam ranką. Vorcezo delnas buvo putlus, prakaituotas, šiltas; storulis 
nusišypsojo, bet jo šypsena atspindėjo ne gerus jausmus, 0 greičiau šaltą 
garbėtroškos išskaičiavimą. Tribūnas kuo puikiausiai jį suprato, nes pats, kai to 
būtinai reikėdavo, gerai mokėjo slėpti tikrąsias savo nuotaikas. 

Padedamas kantriojo Zimiskio, Skaurus suprato, kad priešais jį iš tiesų Radenas 
Vorcezas - Imbro hipastas, Videsijos Imperatoraus paskirtas gubernatorius. Markas 
sužinojo, kad Imperatoraus vardas Maurikijus, jis kilęs iš Gavrų dinastijos. Markas 
taip pat susigaudė, kad Zimiskis ištikimas Maurikijui, bet abejojo, ar tuo pačiu 
pasižymi Vorcezas. 

Kodėl gi, stebėjosi Markas, hipastas neparuošė miesto romėnų atvykimui? 
Vorcezas, išsiaiškinęs klausimo esmę, apgailestaudamas skėstelėjo rankomis. Žinia 
apie jų pasirodymą Imbrą pasiekė tik vakar. Be to, juk nepažįstamųjų pasirodymų 
Videsijoje taip pat sunku patikėti: Vorcezas jokio raporto apie Imperijos sieną 
kertančius žmones negavo. 

Ir galiausiai, hipastas ne itin pasirikėjo akritajais[5] - žodį „akritajas“ jis 
paminėjo kalbėdamas apie Zimiskį ir Miuzaloną. Tai išgirdęs, jaunasis Proklas 
paraudo iš pykčio, delnas sugniaužė kardo rankeną. Tačiau Vorcezas, saldžiai 
nusišypsojęs kariui, dviem-trim žodžiais jį nuramino. Turbūt pasakė: „Buvau 
neteisus. Kai kuriuos klausimus galėjome išspręsti tuoj pat.“ 

Gorgidas suspraudė tribūno alkūnę. Jo siauras veidas papilkėjęs iš nuovargio. 

- Ar jie turi gydytojų? - paklausė. - Mano sužeistiesiems reikia pagalbos. Lai bent 
duoda opijaus, kad galėčiau palengvinti kančias tų, kurie vis vien mirs, nepaisant 
mūsų rūpesčio. 

- Tuojau sužinosim, - tarė Skaurus. Žalio supratimo neturėjo, kaip viską paaiškins 
Vorcezui, tačiau kartais žodžių nė nereikia. Sugavęs hipasto žvilgsnį, parodė jam 
neštuvus. 

Gubernatorius su svita prisiartino. Išvydęs sužeistus legionierius, Vorcezas 
nustebęs šūktelėjo. Nors jo palydoje buvo karių, apie tai, kas yra karas, jis, atrodo, 
nieko neišmanė. 

Didžiai tribūno nuostabai, prie neštuvų sustojo liesasis žynys. 

- Kokio velnio jam čia? - suirzęs burbtelėjo Gorgidas. - Man reikia gydytojo, o ne 
maldų ir užkeikimų skaitovo. 

- Manau, kad šią akimirką tai nesvarbu. Sekstui Minucijui jau niekas nepadės, - 
suniurnėjo Gajus Pilypas. 

Markas, žvilgtelėjęs ir vaitojantį legionierių, mintyse pritarė vyresniojo 
centuriono nuomonei. Minucijui ietimi persmeigė pilvą, tvarstis ant žaizdos kiaurai 
persigėręs krauju bei pūliais. Tribūnas žinojo, kad žaizda tikrai mirtina. Žinojo tai ir 
graikas. Jis palietė ranka Minucijaus kaktą, pliaukštelėjo liežuviu. 

- Karščiuoja. Ant tokios kaktos mėsą gali kepti. Nagi, nagi, pažiūrėsiu, kaip šitas 


šarlatanas bandys jam pagelbėt. Vargšeliui jau taip blogai, kad ir iš opiumo - jokios 
naudos. Manau, išgyvens daugių daugiausiai dvi dienas. 

Sužeistas kareivis kryptelėjo balso pusėn. Tvirtas, aukšto ūgio žmogus, bet veido 
bruožai rodė, kad jis pasmerktas. 

Videsijos žynys elgėsi taip, tarsi be jo ir Minucijaus aplinkui nebūtų nė gyvos 
dvasios. Nurišo tvarsčius, pirštais palietė žaizdą. Skaurus laukė šiurpaus klyksmo, 
tačiau legionierius tysojo visiškai ramiai, užsimerkęs. 

- Jaušis tas, - tarė Markas. - Jis... 

- Ššš, - nutildė Gorgidas. Gydytojas įdėmiai stebėjo šventiką ir matė, kaip 
pastarojo veide ryškėja nepaprasta įtampa, kaip jis visą dėmesį telkia į sužeistą 
kareivį. 

- Žiūrėk, ką sakai, kalbėdamas su tribūnu, - perspėjo graiką centurionas, tačiau ne 
itin grubiai: gydytojas nebuvo jam pavaldus ir turėjo daugiau laisvės už paprastus 
karius. 

- Ne, ne, viskas gerai, - užtikrino Skaurus, bet frazės nebaigė, sudrebėjo, rankos 
pašiurpo. Markas staiga pajuto artinantis kažką nepaaiškinamą, artėjantį stebuklą - 
kaip tada, kai sukryžiavo kardus su Viridoviksu. Tas įspūdis privertė jį pusiau 
ištraukti iš makštų kardą. Taip ir yra! Druidų simboliai žybsėjo švelnia gelsva 
šviesa. 

Vėliau padarė išvadą, kad burtai šiuo atveju buvo silpnesni už nubloškusius juos 
Videsijon. 

Markas jautė, kaip energija iš žynio teka į Minucijų. Gajus Pilypas švilptelėjo: jis 
irgi tai pastebėjo. 

- Gyvybinė energija, - sušnibždėjo Gorgidas. Kalbėjosi pats su savim, tačiau jo 
žodžiai viską paaiškino geriau, nei kieno kito. 

Palyginus su tuo, net nepažįstamos žvaigždės - tikri niekai, nusprendė tribūnas. 

Videsas baigė darbą ir pakėlė rankas. Veidas išbalęs, per barzdą tekėjo prakaitas. 

Minucijus atsimerkė. 

- Noriu valgyt, - pareiškė lyg niekur nieko. 

Gorgidas šoko prie jo it vilkas prie ožiuko, skubiai nuplėšė tvarstį. Tai, ką 
išvydo, gydytoją taip sukrėtė, kad jis prarado amą. Žaizda išnyko, vietoj jos ant 
kareivio pilvo baltavo randas. Iš pažiūros tas randas galėjo būti ketverių-penkerių 
metų senumo, nemažiau. 

- Valgyt noriu, - pakartojo legionierius. 

- Patylėk tu! - urgztelėjo Gorgidas. Jis siuto, bet ne ant Minucijaus, 0 ant viso 
pasaulio. Tai, ką prieš akimirką išvydo, sugriovė jo racionalią, kartais net kiek 
cinišką pasaulėžiūrą. Burtai, magija padėjo ten, kur mediko talentas pasirodė bejėgis 
- tai sukėlė įniršį, sukrėtė, sužavėjo taip, jog jis bijojo prisipažinti net sau pačiam. 
Tačiau pragyvenęs gan ilgai tarp romėnų, gydytojas išmoko nugalėtojų neteisti. Todėl 
čiupo žynį už rankos ir nutempė prie kito sužeistojo - šiam strėlė pervėrė plaučius. 
Videsas vėl primygo delnu ligonio krūtinę. Ir vėl Markas su bičiuliais pajuto 


„gyvybės srautą“, nukreiptą iš žynio į romėną, bet šį kartą gydymas truko gerokai 
ilgiau, nei pirmąsyk. Kai Gorgidas apžiūrėjo žaizdą, viskas buvo lygiai taip pat, 
kaip ir Minucijaus atveju:žaizda visiškai užgijusi, likęs tik didelis randas. 

Graikas bejėgiškai pliaukštelėjo delnu sau per kaktą: 

- Prisiekiu Asklepiju, privalau šito išmokti! 

Jis taip susijaudino, jog rodės ims kuo išradingiausiai kankinti žynį, kad tik 
išplėštų jo paslaptį. Beje, tuojau pat susitvardė ir ėmėsi vesti videsą prie trečio 
kareivio. Tačiau šį kartą žynys mėgino pasitraukti. 

- Bet juk jis miršta, velniai tave rautų! - sušuko Gorgidas. Kalbėjo graikiškai, 
rodydamas ranka į kareivį, ir šventikas jį suprato. Atsiduso, gūžtelėjo pečiais, 
pasilenkė prie legionieriaus. Bet, vos spėjęs ištiesti ranką prie žaizdos, žynys ėmė 
tankiai virpėti, tarsi karštinės krečiamas. Markas pajuto, kad magija jau veikia, bet, 
nespėjęs užbaigti darbo, stebukladaris griuvo kniūbsčias. Prarado sąmonę. 

- Prakeikimas! - užkaukė Gorgidas. Nuskuodė prie antrojo žynio, vilkinčio žydra 
tunika, ir, nekreipdamas dėmesio į tarnų protestus, puolė tįsti prie sužeistųjų. Tačiau 
žynys tik gūžtelėjo pečiais, apgailestaudamas išskėtė rankas. Gorgidas suprato, kad 
šis šventikas gydyti nemoka.sodriai nusikeikė, nusivylęs treptelėjo koja. Gajus 
Pilypas suspaudė jį savo plieniniais gniaužtais. 

- Tu ką, iš proto išsikraustei? Jis išgelbėjo du pasmerktus žmones. Būk dėkingas 
nors už tai - pasižiūrėk į vargšą žynį. Naudos iš jo šiandien - kaip iš tuščio ąsočio. 

- Du? - Gorgidas bergždžiai mėgino išsilaisvinti iš veterano letenų. - Aš visu 
noriu išgelbėti! 

- Aš irgi. Irgi. Jie geri vaikinai ir nusipelno laimingesnės dalios. Bet versdamas 
tęsti darbą, tu tą žiniuonį nužudysi. O jau tada jis nieko nebeišgelbės. 

- Kai kurie iš jų numirs dar šiandien, - atsakė Gorgidas, truputį apsiraminęs. Kaip 
visada centuriono žodžiuose skambėjo tiesa - lai žiauri ir karti. 

Gajus Pilypas nuėjo duoti legionieriams įsakymų - atėjo laikas statyti stovyklą 
nakčiai.markas su Gorgidu liko laukti, kol atsipeikės žynys. Po kelių minučių jis 
atsigavo, vargais negalais atsistojo. Tribūnas žemai jam nusilenkė - kur kas žemiau, 
nei Vorcezui. Tai buvo teisinga. Šiandien žynys dėl romėnų stengėsi kur kas labiau už 
gubernatorių. 

Tą vakarą Skaurus sušaukė į tarybą kelis karininkus. Norėjo pasitarti, ką daryti 
toliau. Kiek pamąstęs pakvietė Gajų Pilypą, Gorgidą, Kvintą Glabrijo, Junijų Blezą 
ir iberieųį Adiatuną. O kai jo palapinėn įgriuvo Viridoviksas, nusprendė suteikti 
galimybę ir jam dalyvauti - galų gale Markui dabar pravers bet kokia idėja, bet 
kokia nuomonė. Galijoj, už nugaros turėdamas galingą Romos respubliką, būtų 
nusprendęs pats, asmeniškai, ir įsakytų vykdyti. O dabar? Ar nešvaisto autoriteto, 
tardamasis su pavaldiniais? Ko gera, ne. Situacija pernelyg skiriasi nuo įprastų 


karinių sąlygų, kuomet viską išsprendi vienu įsakymu. Romėnai buvo respublikos 
piliečiai - dauguma balsų galėjo nusverti vieną vado balsą. 

Blezas prakalbo: 

- Man rodos, vade, mus į tarnybą samdo karalius-barbaras. Bet argi esam kokie 
nors parijai? 

Gajus Pilypas kažką suniurnėjo pritardamas. Viridoviksas ėjo išvien - jo galva, 
romėnai pernelyg jau aklai vykdė savo vadų įsakymus. Galas ir vyresnysis 
šimtininkas nustebę susižvalgė. Patys nesitikėdami, staiga tapo vienminčiais, o tai - 
ne prie širdies. Markas nusijuokė. 

- Pastebėjot, su kokia mina vietinis viršininkas į mus žiūrėjo? - paklausė Kvintas 
Glabrijo. - jam barbarai esam mes. 

- Atkreipiau dėmesį, man tai irgi toli gražu nepatiko, - pasakė Skaurus. 

- Gali būti, kad jie teisūs, - prabilo Gorgidas. - Ir Sekstas Minucijus pasakytų tą 
patį. Vakar jis viena koja buvo kape, o šiandien kuo ramiausiai prie palapinės 
skalbia savo skudurus. Kas tie videsai bebūtų, žino daug ką, ko mes neišmanom. 

- Mes su Gajum Pilypu pastebėjom tą patį, - tarė Markas, pridurdamas keletą 
žodžių apie balnakilpes ir Zimiskio arklio pasagas. Glabrijo linktelėjo - naujovės 
pro jo akis nepraslydo. Viridoviksas pareiškė irgi viską matęs, juk visą laiką 
įdėmiai stebįs visa, kas susiję su karu. Blezas su Adiatunu atrodė nustebę. 

- Svarbiausia - suprasti, kas mums nutiks, jei nesidėsim prie videsų, - pasakė 
Kvintas Glabrijo. 

„Jaunesnysis centurionas turi talentą iš karto užčiuopti reikalo esmę“, - pagalvojo 
Markas. 

- Negalim likti kariais ir tuo pačiu nedalyvauti svetimos šalies reikaluose, - 
pradėjo Gajus Pilypas neužtikrintai. - Esu jau per senas, kad pradėčiau plėšikauti, o 
tai geriausia, ko galim tikėtis tokiu atveju. Mūsų ne tiek daug, kad galėtume čia ką 
nors užkariauti. 

- O jei nusiginkluosim, mus gyvus suės, pavers vergais arba... Ką ten jie daro su 
svetimšaliais?.. - paklausė Markas. - Kol mes kartu - esam jėga, tačiau pavieniui bet 
kuris iš mūsų čia niekas. 

Nuo tos akimirkos, kai sutiko Zimiskį, tribūnas, nelabai trokšdamas tapti 
samdinių, ir pats ieškojo geresnės išeities, tačiau veltui. Tikėjosi, kad 
bendražygiams kils kokių nors minčių, deja, atrodo ši išeitis tikrai vienintelė. 

- Mums pasisekė, kad Videsijai reikia kareivių, - pastebėjo Adiatunas. - Antraip 
jie mus jau medžiotų. 

Iberietis Adiatunas, Romos legione tarnaujantis užsienietis, jau seniai jautėsi esąs 
samdiniu. Kol neišeis į atsargą, negalėjo tikėtis Romos pilietybės. Galbūt dėl to jį 
neiti liūdino mintis apie tarnybą Videsijai. 

- Ir dar. Vargu bau, ar kada nors sužinosim, kur Roma, - reziumavo Gajus Pilypas. 
Visi sulinksėjo, o veiduose vilties atsispindėjo kur kas mažiau, nei prieš kelias 
dienas. 


Svetimos žvaigždės nakties danguje vėl ir vėl primindavo Skaurui, kaip toli nuo 
namų atsidūrė jo legionieriai. Gydomoji Videsijos žynio magija sudavė jam dar 
stipresnį smūgį - kaip ir Gorgidas, tribūnas suprato, kad nė vienas romėnas, nė 
vienas graikas šiam žyniui neprilygsta. 

Gajus Pilypas paskutinis išėjo iš Skauraus palapinės. Saliutavo tribūnui 
iškilmingai lyg parade. 

- Pratinkis, - tarė krenkštelėjęs, nes matė, kaip Markas sutriko. - Galų gale, tu - 
mūsų Cezaris. 

Iš pradžių stypsojęs it stabo ištiktas, Markas ėmė kvatoti. Bet atsigulęs į patalą 
ūmai suprato, kad vyresnysis centurionas teisus. Jei jau apie tai prabilta, Gajus 
Pilypas netgi sumenkino situaciją, kurioje tribūnas atsidūrė. Net Cezaris niekada 
neįsakinėjo visiems romėnams. Ta mintis buvo tokia netikėta, kad Markas pusę 
nakties negalėjo užmigti. 

Po dviejų dienų prie miesto sienų susiformavo laikinas turgus. Prekes ir produktai 
buvo geri, o mokestis, kurio prašė vietiniai gyventojai, - priimtina. Markas su 
palengvėjimu mąstė, kad didžiuma jo kareivių, prieš patraukdami į pavojingą žygį, 
beveik visus pinigus paliko legiono bankininkams. Šis faktas dar svarbesnis, nes 
romėnai oficialiai dar nestojo Videsijos tarnybon. Vorcezas užtikrino, kad reikalas 
bus sutvarkytas labai greitai. Jis pasiuntė žygūną į pietus, į sostinę, pranešti apie 
romėnų atvykimą. Skaurus pastebėjo, kad kartu su Vorcezo žygūnais iš miesto dingo 
Proklas Miuzalonas. Laikydamasis atsargumo, apie tai su Zimiskiu nešnekėjo. 
Pastarasis liko su legionu tarsi savotiškas neoficialus ordinaras, nepaisydamas 
akivaizdaus Vorcezo nepritarimo. Ir čia intrigos, ir čia kova dėl valdžios... 

Miuzalonas misiją turėjo įvykdyti sėkmingai, nes Imperijos valdininkas, po 
dešimties dienų atvykęs į Imbrą inspektuoti keistųjų kareivių, buvo ne iš tų žmonių, 
kurie patinka Vorcezui. Ne biurokratas, o karys-veteranas, negalintis pakęsti 
formalumų ir manantis, jog reikia laikytis esmės. Tiesą sakant, Markui jis labai 
priminė Gajų Pilypą. 

Imperijos valdininkas, kurį vadino Nefonu Komnu, perėjo Imbro pasienyje įrengtą 
romėnų stovyklą. Pavyzdinė tvarka, kruopštumas bei švara iš karto sužavėjo 
inspektorių. Baigęs patikrinimą, jis paklausė Marko: 

- Prisiekiu pragaru, žmogau, iš kur atėjo tavo vyrai? Karo meną ir būdus tu 
išmanai geriau už mus; atsiradai Imperijoje, nepereidamas jos sienos. Kaip tai 
galėjo nutikti ? 

Skaurus ir jo karininkai Videsijos kalbai mokytis skyrė kiekvieną laisvą minutę. 
Šnekėjosi su Zimiskiu, su Vorcezo pažais bei tarnais, kalbino žynius, kuriuos labai 
nustebino tribūno noras išmokti skaityti ir tai, kaip sparčiai jis įsimindavo naujos 
kalbos žodžius. Po gimtosios lotynų ir graikų, mokytis dar vienos kalbos Markui 


nebuvo sunku. Tačiau tik rašytinės. Kai reikėdavo prabilti, jausdavosi ne taip 
užtikrintai. Ir vis dėlto mažu-pamažu ėmė gyvąją kalbą suprasti. Nepaisant to, 
paaiškinti, kokiu būdu jie atsidūrė Videsijoje, jau nekalbant apie tai, kaip įtikinti 
klausytojus, jog sako tiesą, buvo labai sunku. 

Pirmiausia pamėgino viską išdėstyti Komnui. Zimiskio padedamas papasakojo, 
kas jiems nutiko, ir laukė nepatiklaus šūksnio. Tačiau jis nenuskambėjo. Komnas 
apsibrėžė ties krūtine Saulės ženklą. 

- Fosai, - sušnibždėjo, turėdamas omenyje saulėtąją dievybę. - Didi magija, štai 
kas čia. Mano drauge romėne, jūs turbūt esate galingų burtininkų tauta. 

Nustebęs, kad iš jo nesijuokia, Markas, deja, turėjo nesutikti. Komnas 
suokalbiškai mirktelėjo: 

- Telieka tai tavo paslaptim. Mūsų riebus šliužas Vorcezas geriau su tavim elgsis, 
jei sužinos, kad supykęs gali jį paversti driežu. Manau, svetimšali, Imperijos kariai 
daug iš tavęs išmoks. Gal išlavinsi chalogus (jis parodė į aukštus šviesiaplaukius 
šiauriečius, Vorcezo garbės sargybinius), įtikinsi juo, kad karas yra kažkas daugiau 
už laukinę raitelių ataką, pakeliui nušluojančią viską, kas tik nepatinka vadui? Ir dar 
pasakysiu štai ką: kovai su prakeiktu Kazdu - lai Skotas nusitempia jį pragaran! - 
mums reikia karių. Kardas siurbia kraują iš mūsų vakarinių provincijų. 

Komnas pažvelgė šiaurėn. Virš horizonto rinkosi pilki dulkėti debesys, 
pranašaudami žiemos šalčius ir pūgas. Veteranas susimąstęs patrynė smakrą. 

- Ar nieko, kad palauksit iki pavasario, o tik paskui ateisit į miestą? - paklausė jis 
Marko, šiek tiek pabrėždamas žodį „miestas“ ir tuo pačiu leisdamas suprasti, kad 
kalbama apie Videsą, Imperijos sostinę. - Turėsim daugiau laiko pasiruošti jūsų 
sutikimui... 

Jiems reikia laiko sureguliuoti savo intrigas, suprato Markas. Tačiau Komno 
pasiūlymas jį tenkino ir tribūnas sutiko. 

Rami žiema Imbre leis legionieriams sočiai išsiilsėti, atgauti jėgas, išmokti 
kalbos, susipažinti su šios žemės papročiais. Ir niekas netrukdys, o sostinėje tai būtų 
beveik neišvengiama. 

Netrukus Markas su Komnu tapo gerais draugais. Radenas Vorcezas staiga virte 
užvirė paslaugumu ir kuo galėdamas padėjo romėnams. Laikėsi gan atsargiai, o 
bendraudamas su legionieriais visąlaik dairėsi į šalis. Skaurus suprato, jog storulis 
prisibijo Imperijos valdininko, ir Komnas tapo jam dar mielesnis. 

Iš šiaurės plaukė debesys. Vos nuėmus derlių pasipylė rudeniniai lietūs. Viena po 
kitos liūtys čaižė žemę, įplakdamos į ją paskutinius nukritusius lapus, visus kelius ir 
takus versdamos neišbrendamomis purvo upėmis, sunkdamosi į kiekvieną romėnų 
paskubomis susiręstų kareivinių plyšį. Legionieriai keikėsi, lopė skyles ir nespėjo 
džiovintis drabužių. Lyg to būtų maža, ant ginklų, šarvų bei instrumentų pradėjo 


rastis rūdžių dėmės. 

Netrukus stojo tikri šalčiai, permirkusi žemė virto kietu akmeniu. Ją užklojo 
žmogaus ūgio pusnys. Tik tuomet Markas suprato, kodėl šioje šalyje, kur klimatas 
toks nepanašus į itališką, skraistės ir apsiaustai buvo prabanga, o ilgos kelnės - 
būtinybė. Jis pats pradėjo kasdien tokias autis. 

Tokiu speigmečiu gimnastikos pratimai jau nebebuvo įkyrėjusi pareiga, kurios 
norisi išvengti. Jie padėdavo sušilti, išjudinti nuo šalčio sumedėjusius raumenis. 
Romėnai mankštai skyrė kiekvieną laisvą minutę. Gajus Pilypas vaikė karius be 
pasigailėjimo. Išskyrus dienas, kuomet siausdavo itin aršios pūgos, jie nubėgdavo 
po trisdešimt - trisdešimt penkis kilometrus. Centurionas, nors vyresnis už visus tiek 
amžiumi, tiek pareigomis, lakstė po sniegą lygiai su jaunais kariais. Rasdavo ir kuo 
užimti žmones stovykloje. Vos pramokęs kiek suprantamiau slebizuoti videsiškai, 
paprašė vietos gyventojų prigaminti treniruotėms medinių kardų ir sunkių skydų, iš 
dviem eilėm surištų storų virbų. Pristatė stovykloje tų medinių bei odinių skydų, kad 
legionieriai galėtų mokytis smūgių ietimis ir kardais, idant kovos menas taptų 
tobulas. Kad kareivių neišvargintų monotoniški pratimai, sugalvodavo naujų. Gajus 
Pilypas įsakė Adiatunui išmokyti karius naudotis svaidykle. Vienintelė tradicinė 
sporto šaka, kurios teko atsisakyti, buvo plaukimas. Net geležinis Gajus Pilypas 
neleido sau grūsti karių į ledinį vandenį. 

Legionieriai, apsiginklavę mediniais kardais ir bukomis ietimis, rengdavo 
mokomąsias dvikovas. Iš pradžių tik tarpusavy, paskui ir su chalogais - Imbro 
garnizone jų tarnavo kokie trys šimtai žmonių. Aukšti šiauriečiai buvo patyrę 
kareiviai, kaip ir jų „priešininkai“ romėnai. Bet, panašiai kaip galai, jie kovėsi ne 
rikiuotėje, 0 pavieniui ar, geriausiu atveju, klanais. Jeigu pirmosios atakos metu 
sugebėdavo pralaužti romėnų rikiuotę, pergalė jiems būdavo garantuota, bet kur kas 
dažniau aukšti legionierių skydai bei ilgos ietys sulaikydavo priešininkus sąlyginai 
saugiu atstumu. Chalogai nuvargdavo ir tada puldavo romėnai. 

Per mokomąsias kautynes Markas žiūrėjo, kad nesukryžiuotų savo kardo su kelto 
kalaviju, nuogąstaudamas, kad ginkluose įkalinta galinga burtų jėga vėl nušluos ir 
kareivius, ir viską aplinkui. Kai tribūnas kaudavosi su legionieriais, jo kardas 
niekuo ypatingu nepasižymėjo. Bet vos tik nukreipdavo ginklą prieš garnizono 
karius, po savęs palikdavo tiek suskaldytų skydų, sulamdytų grandijų, kad 
užsitarnavo nežmoniškai stipraus kovotojo reputaciją. Pastebėjo, kad tą patį galima 
pasakyti ir apie Viridoviksą. 

Garnizonui vadovavo vienakis milžinas vardu Skapti, Modolfo sūnus. Jau 
nebejaunas chalogas, plaukų jam ant galvos likę nedaug, todėl sunku pasakyti, kiek 
sidabro prasišvietė per jų ankstesnį auksą. Buvo draugiškas žmogus ir, kaip 
kiekvienas patyręs kariškis, domėjosi naujai atvykusio būrio kovos metodais. Bet su 


juo Markas elgėsi atsargiai. Griežtu kvadratiniu veidu, sausu balsu, nuolat dėmesį 
sutelkęs tik į vieną dalyką - karą, senasis kovotojas labai priminė Markui vėtytą ir 
mėtytą vilką. Viridoviksui, atvirkščiai, chalogas nepaprastai patiko. 

- Jie gana rūstūs vaikinai, - kalbėjo galas. - Nuolat pasiruošę mirti, aš taip 
nepratęs. Bet kaunasi kaip tikri vyrai. Ir geria kaip vyrai, - pridūrė juokdamasis. 

Pastaroji pastaba, kaip Markas išsiaiškino po kelių dienų, buvo gerokai per 
švelni. Ištisą parą girtuokliavę, keltas ir tuzinas šiauriečių surengė beprotiškas 
muštynes. Rezultatas - kone iki pamatų sugriauta taverna, sumušti keliolika lankytojų. 

Šio žygio pasekmes apvainikavo Vorcezo vizitas į romėnų stovyklą. 

Tuo laiku Markas matydavosi su gubernatorium nedažnai. Jis beveik užmiršo 
peštynes, bet sužinojęs, esą hipastas nori, jog tribūnas apmokėtų visus nuostolius, 
griežtai atsisakė. Suirzęs Markas atkirto Vorcezui, kad suversti ant jo pečių visas 
išlaidas - gryniausia neteisybė, nes betvarkę kėlė tik vienas jo kareivis, tuo tarpu kiti 
Viridovikso sugėrovai - paties hipasto valdiniai. Vorcezas nusprendė bylą išvis 
užgniaužti, bet Markas žinojo, kad storulis širdyje užslėpė pyktį. 

- Gal tau derėjo paieškoti kompromiso, - susimąstė Gorgidas. - Kiek pažįstu mūsų 
draugą keltą, jo indėlis į tas muštynes buvo ganėtinai dosnus. 

- Manęs tai nestebina. Bet Vorcezas, jei sykį nusileisi, iš tavęs išsiurbs visą 
kraują po lašą. Įdomu, - čia Markas nusijuokė, - kaip jis atrodytų, paverstas driežu? 

Kaip ir visa Imperija, Imbras švente sveikino atėjusį pavasarį. Tam įvykiui 
skiriamos specialios maldos, žyniai jas skaitė, užkopę į aukštus žydrus šventyklų 
kupolus. Visose sankryžose linksmai liepsnojo laužai. Miestelėnai šokinėjo per juos, 
idant naujaisiais metais žmonių neapleistų sėkmė ir linksmybė. Taip pat čiuožinėjo 
ant užšalusio ežero ledo, griuvinėjo, kvatojo. Atrodo, kad kiekvienas sugautas zuikis 
suteikdavo jiems tiek pat džiaugsmo, kiek žaidėjui - sėkmingai į vartus paleistas 
kamuolys. 

Pagrindiniame Imbro teatre vaidino mimų trupė. Markui pradėjo dingotis, kad jis 
ne taip jau toli nuo Romos. Rodomi spektakliai buvo labai panašūs į tuos, kuriuos 
vaidino mimai jo gimtojoje Italijoje. Spektaklius be dialogų romėnams geriau sekėsi 
suprasti. 

Laiptais aukštyn ir žemyn, teatro tarpsuoliais šmaižiojo išnešiotojai, siūlydami 
savo prekes: amuletus ir talismanus, keptus paukščius, prieskoniais pagardinto 
karšto vyno taures, saldaus sniego rutuliukus, aplietus sirupu, daugybę kitokių daiktų. 

Nuotaikingos pantomimos pliekė kasdienes blogybes. Vieną iš jų Markas ypač 
įsiminė. Žmogus, apsivilkęs auksu siuvinėtą mantiją (parodijuoja Imperatorų 
Maurikijų, - sumetė tribūnas), ganė bandą. Visąlaik mėgino gelbėti savo gyvulius 
nuo vagies klajoklio, o tuo metu piemens sūnus, bailus, storas žmogiūkštis, kabinosi 
jamį ranką ir trukdė kiekvienam judesiui... 


Antrosios pantomimos prasmė buvo dar aiškesnė. Ji vaizdavo griaunamą Imbrą. 
Aukštas, liesas ir labai juokingas žmogus su vario spalvos peruku bei dirbtiniais 
ūsais, vieną po kito trupino miesto namus.Viridoviksas, tuo metu irgi buvęs teatre, 
įniršęs užriaumojo: 

- Visai ne taip buvo, visai ne taip! - Bet ir jis juokėsi lygiai garsiai, kaip ir visi 
aplinkui. 

Minioje prekiavo ne tik vyno ir valgio išnešiotojai. Nors lengvi apdarai galėjo 
tapti persišaldymo priežastimi, linksmąsias mergeles tarp lankytojų pastebėti galėjai 
be vargo. Eigastis, ryški kosmetika, laikysena - visa tai traukė klientų žvilgsnius. 

Markas atkreipė dėmesį į gražią merginą, juodaplaukę, siauru žaliu sijonu bei 
avių vilnos striuke. Atsakydama linksmuolė jam šyptelėjo ir ėmė brautis per minią, 
stengdamasi prasisprausti pro du storus kepėjus. Tačiau, kai iki Skauraus beliko vos 
keli žingsniai, mergina ūmai apsisuko ir nudrožė šalin. Nieko nesuprasdamas, 
romėnas norėjo sekti iš paskos, bet kažkas netikėtai ir labai švelniai paėmė jį už 
parankės. 

Pasirodo, tas pats aštrių bruožų žynys, laiminęs ir gydęs ką tik atvykusius į Imbrą 
legionierius. 

- Malonus netikėtumas, - tarė jis. 

Markas pamanė, kad netikėtumų būna dar malonesnių, kaip ir būdų praleisti laiką, 
tačiau šnekėti apie tai neišdrįso. Tasai žynys - stambi žuvis mieste. 

Šventikas tęsė: 

- Man rodos, mūsų šventovėse dar nemačiau nei tavęs, nei tavo valdinių. Kadangi 
atvykai iš toli, turbūt nesi susipažinęs su mūsų tikėjimu. Betgi dabar, kai išmokai 
mūsų kalbą, susipažinai su papročiais, galėtume apsvarstyti šią temą. 

- Savaime suprantama, - ne per nuoširdžiausiai sutiko tribūnas. 

Stumdamasis paskui žynį sniegu užneštomis, apledėjusiomis Imbro gatvėmis link 
didžiosios bažnyčios, laužė galvą dėl dviejų problemų. Pirma, jis neturėjo nei 
menkiausio noro įsitraukti į teologinius ginčus. Kaip ir daugelis romėnų, jis, žinoma, 
meldėsi dievams, tačiau švaistyti laiko nuodugnioms religijos studijoms neketino. 
Videsai buvo kur kas pamaldesni ir nepakantesni. Tačiau gerokai svarbiau buvo tai, 
kad Markas nežinojo žynio vardo. Kaskart, romėnui pamėginus išsiaiškinti, tasai 
surasdavo būdą neprisistatyti, ir Markas veltui rausėsi atmintyje. 

Pašnekovai pasiekė Foso šventyklos duris. Prie įėjimo juos pasitiko slidokas 
smilkalų dūmas 1r choro giesmės. Skaurus tiek paniro į savo apmąstymus, jog 
vargiai pastebėjo, kaip žemai tarnaičiukas nusilenkė jo pagyvenusiam palydovui. 

- Telydi tave Fosas, vyriausias Apsimarai, ir tave, mano drauge svetimšali. 

Nuoširdumas ir pagarba, kuriuos Markas sudėjo, spausdamas ranką, privertė 
mažą skustagalvį žmogiuką sumirksėti iš nuostabos. 

Maldų salės centre, po kolonados remiamų apvaliu kupolu stovėjo ryškiai 
apšviestas Foso altorius. Aplink jį, sustoję pusračiu, meldėsi žyniai. Apsimaras 
sustojo tamsiame kampe už kolonų. Paskui ženklu parodė Markui sekti iš paskos. 


Perėjęs ilgą pusapvalį koridorių, žynys sustojo priešais keisto tamsaus medžio 
duris, išmoningai papuoštas raižiniais. Apsimaras išsitraukė 1lg4ą piršto storumo 
raktą, atrakino spyną ir pasitraukė į šalį, praleisdamas romėną vidun. 

Mažoje celėje tvyrojo juodžiausia tamsa. Apsimaras uždegė žvakę. Dabar Markas 
išvydo rietuves knygų. Ne įprastus pergamento ritinėlius, o videsiškas knygas. Jų 
maži kvadratiniai lapai buvo įrišti medžio, odos ar net metalo viršeliais. Stebino, 
kad Apsimaras gali skaityti tokioje silpnoje žvakės šviesoje ir neapakti (žynio 
regėjimas lig šiol buvo puikus). 

Kambario sienos buvo išpieštos saulėtosios dievybės atvaizdais. Pagrindinė 
freskų tema - kova. Karys spindinčiais aukso šarvais kardu veria juodą raitelį ant 
juodo žirgo. Tas pats auksinis riteris ietimi nusmeigia juodą panterą. Kitose scenose 
skaistus auksinis saulės diskas spinduliais skrodžia tirštą tamsų rūką. 

Apsimaras atsisėdo į kietą nepatogų krėslą tiesia atkalte, stovintį už knygomis 
apversto stalo, o Markui pasiūlė įsitaisyti priešais. Žynys palinko arčiau. 

- Papasakok man šiek tiek apie savo tikėjimą. 

Nežinodamas, nuo ko pradėti, Skaurus išvardino Romos dievus: Jupiteris - 
dievas-griausmavaldis, jo brolis Neptūnas - jūrų valdovas, Vulkanas - kalvis, karo 
dievas Marsas... Cerera - vaisingumo deivė... 

Sulig kiekvienu nauju vardu Apsimaro veidas vis labiau tįso. Galiausiai šventikas 
pliaukštelėjo delnu per stalą. Markas sutrikęs nutilo. Apsimaras nepatenkintas 
papurtė galvą. 

- Dar vienas vaikiškas panteonas, - šūktelėjo jis. - Ne geriau, nei tas siaubingas 
apgailėtinų dievukų sambūris, kuriuo tiki chalogai! Buvau geresnės nuomonės apie 
tave, romėne. Tu su savo kareiviais atrodėt civilizuoti žmonės, o ne barbarai, 
kuriems vienintelis džiaugsmas - surengti skerdynes. 

Markas ne visai suprato, ko taip užsiplieskė žynys, bet viena tikrai paaiškėjo: 
Apsimaro akyse Romos dievai sudilusio grašio neverti. Tribūnas minutėlę pamąstė. 
Gal papasakoti žyniui apie stoicizmą? Paties Marko nuomone, stoicizmas greičiau 
filosofija, nei religija, bet galbūt šventikui patiks tos idėjos. Ir išdėstė moralinius to 
mokymo pagrindus: atkaklumas, dorovės viršenybė, narsa ir skausmo neigimas, 
savikontrolė, audringų emocijų, kurios valdo tiek daug žmonių, atsižadėjimas. Stoikų 
nuomone, mintis prilygsta ugniai ir kitiems elementams; kartu su jais ji sukūrė ir 
sudarė Visatą, aiškino Markas. 

Apsimaras geranoriškai linktelėjo. 

- Savo požiūriu, moralinėmis vertybėmis ir bendromis idėjomis ši religija žymiai 
geresnė bei artimesnė tikrajam tikėjimui. O dabar pasakysiu tau, kur yra tiesa. 

Tribūnas susiruošė išklausyti trumpą paskaitą apie saulėtosios dievybės šlovę 
džiaugdamasis, kad užmiršo paminėti saulės dievą Apoloną. 

Bet tiesa, kaip ją suvokė Apsimaras, nesisiejo vien su dievu-Saule. Videsijai, 
kaip pokalbio metu sužinojo Markas, Visatą traktavo kaip dviejų dievybių mūšio 
lauką. Dievas Fosas, gėrio pradas, kovojo su velniška blogio išpera - Skotu. Jų 


simboliai buvo Šviesa ir Tamsa. 

- Todėl mūsų šventoves visuomet vainikuoja ugninis rutulys. Saulė - galingiausias 
šviesos šaltinis. Bet vis dėlto tai tik simbolis. Foso spinduliai ryškesni už priešais 
mus stovinčią žvakę, - tarė žynys. 

Fosas su Skotu kovoja ne tik mus supančiame pasaulyje, bet ir žmonių sielose. 
Kiekvienas gali pasirinkti, kam tarnaus, ir nuo to pasirinkimo priklauso žmogaus 
likimas kitame pasaulyje. Pasirinkusieji Gėrį, po mirties įgis amžinąjį gyvenimą, o 
garbinę Blogi, paklius Skoto glėbin, kur šaltoje tamsoje jų laukia amžinos kančios. 
Bet, jei Skotas nugalės Fosą šiame pasaulyje, net amžinajai gerųjų žmonių sielos 
palaimai iškils grėsmė. 

Šiuo klausimu nuomonės skiriasi. Videsijos Imperijoje besąlygiškai tikima Foso 
pergale. Kiti nėra taip tvirtai įsitikinę. 

- Žinau, kad greitai vyksi į sostinę, - tarė Apsimaras. - Ten sutiksi daugybę žmonių 
iš rytų. Nepasiduok jų erezijoms. 

Šventikas papasakojo, kad maždaug prieš aštuonis šimtus metų į dabartines 
Imperijos rytų provincijas įsiveržė klajokliai barbarai, vadinami kamorais.po 
dešimtmečius trukusio karo, žudynių ir niokojimo dvi stipriausios kamorų valstybės 
- Katrišas ir Agderas - galiausiai liko Videsijos valdžioje tačiau po įsiveržimo dalis 
rytinių provincijų, įskaitant minėtas karalystes, palinko į pavojingas erezijas. 
Prisimindami ilgą kančių, niokojimo tamsymetį, kurį turėjo iškentėti šios žemės, 
teologai nustojo tikėti neišvengiama Foso pergale. Pradėjo skelbti, kad Gėrio ir 
Blogio kova yra amžinai pusiausvira. 

- Jie tvirtina, esą tokia doktrina suteikia daugiau galimybių pasireikšti žmogaus 
valiai. - Apsimaras prunkštelėjo. - O iš tikrųjų ji Skotą visu kuo prilygina bosui, 
daro jį tokį pat priimtiną. Ar šito turėtume siekti? 

Nesuteikęs Markui progos atsakyti 1 šį klausimą, ėmėsi apsakinėti dar labiau 
iškreiptus mokymus, per pastaruosius du šimtus metų pasklidusius Namdaleno 
kunigaikštystės salose. Namdaleno kamorai niekada nevaldė, tačiau jį buvo užgrobę 
chalogų piratai, kurie net po to, kai atplėšė gabalą Videsijos žemių, bandė mėgdžioti 
videsų gyvenseną. 

- Jie kvailiai. Mėgina rasti kompromisą tarp mūsų tikėjimo ir kraupių rytų kultų. 
Atsisako pripažinti besąlygišką Foso pergalę, bet tuo pat metu tvirtina, kad visi 
žmonės privalo elgtis taip, kaip likimas skyrė dar iki jiems gimstant ir ta lemtimi 
aklai tikėti. Tik pamanykit, jie tai skelbia esant teologija! Geriau vadintų 
veidmainyste! 

Videsijoje, kaip suprato Markas, labai paplito niūri logika, išplaukianti iš visų tų 
svarstymų. Pagal ją bet kokios tikėjimo abejonės naudingos Skotui, todėl visi, 
nuklydę į šalį, privalo grįžti tiesos kelin, antraip, jei prireiks, eretikai bus parvyti 
jėga. Markas nuo jaunumės priprato prie Romos pakantumo (o gal abejingumo) 
įvairiems religiniams mokymams, todėl videsų tikėjimo fanatizmas ir žiaurumas jam 
pasirodė baisūs, sukėlė nerimą. 


Išdėstęs pagrindines savo religijos tezes, Apsimaras papasakojo ir apie kitus jam 
žinomus kultus. Klajokliai kamorai, gyvenantys Pardrajos stepėse (kuo toliau jie nuo 
mūsų, tuo geriau), tiki šamanais. Ne ką vertesni už besilenkiančius velniui. O jų 
gentainiai Kazde dar prastesni: jie atvirai tarnauja Skotui, aukoja jam žmones ir 
gyvulius. Tarp svetimųjų arčiausiai tikrojo tikėjimo yra chalogai, nes jų pasaulėžiūra 
skatina drąsą ir teisingumą. 

- Šito gero jiems pakanka, - pritariamai šnekėjo Apsimaras, - tačiau Fosas jų 
negloboja. Dievo malonė gaubia vien tikrojo tikėjimo išpažinėjus. 

Nuo keistų pavadinimų ir vardų gausybės Markui susisuko galva. Norėdamas 
atsitokėti, paklausė žynio: 

- Ar turi žemėlapį, kad galėčiau dirstelti į šalis, kuriose gyvena visi tie žmonės? 

- Žinoma, - atsakė šventikas. 

„Galiausiai, - pamanė Markas, - visas tas teologinis pokalbis duos daugiau, nei 
tikėjausi“. 

Priėjęs prie knygų prikimštos lentynos, Apsimaras ištiesė ranką. Lyg pakviestas, 
tomelis pats įšoko jam į delną. Žynys palinko prie knygos, o tribūnas apsidžiaugė, 
gavęs kelias sekundes atgauti normalią veido išraišką. Niekad - nei Mediolane, nei 
Romoje, nei Galijoje - jis nematė nieko panašaus. Tai, kaip lengvai žynys privertė 
klausyti knygą, sukrėtė net labiau už stebuklingai išgydytus kareivius. Bet Apsimarui 
tai buvo vieni niekai. Jis atsigręžė į Marką. 

- Mes esam štai čia, - tarė rodydamas pirštu į žemėlapį. 

Kone įbedęs nosį į popierių, Skaurus vargais negalais perskaitė žodį „Imbras“. 

- Oi, meldžiu atleisti, - mandagiai atsiprašė žynys, - skaityti šviečiant tik žvakei 
ne itin lengva. 

Tada kažką suniurnėjo, ištiesė priekin kairę ranką ir mai virš žemėlapio nežinia 
iš kur sutvisko ryški šviesa. Šį kartą, kad neneštų kudašiaus, romėnui teko įtempti 
visas jėgas. „Nieko nuostabaus, kad Apsimaro regėjimas liko toks puikus, - 
pagalvojo tribūnas, kalendamas iš baimės dantimis, - žynio skaitymo lempa 
visuomet paruošta“. 

Aprimus pirmajai nuostabos bangai, tribūną iki kaulų persmelkė dar stipresnė 
baimė. Žemėlapis buvo labai smulkus. Net iš pirmo žvilgsnio Markas matė, kad jis 
gerokai tikslesnis už pačius geriausius Romos kartografų darbus. Tačiau jame 
pažymėtos žemės ir šalys buvo visiškai nepažįstamos. Kur gi Italija? Kad ir koks 
grubus būtų žemėlapis, itališkas „batas“ negalėjo dingti be pėdsako. Tačiau nerado 
j0, kaip ir kitų žinomų šalių. Stebeilydamas į keistas Videsijos bei jos kaimynių 
apybraižas, skaitydamas svetimus pavadinimus - Jūreivių jūra, Šiaurės jūra, 
Videsijos jūra - dar sykį suvokė: tai, ko jis baiminosi nuo tos minutės, kai 
sukryžiavo kardus su Viridoviksu, įvyko. Įtarė tiesą, išvydęs jau pirmuosius 
Apsimaro burtus. Čia svetimas pasaulis. Pasaulis, iš kurio nėra kelio atgal. 

Atsisveikinimas su žyniu buvo dalykiškas. Vos atsidūręs gatvėje, Markas patraukė 
į artimiausią taverną. Dabar jam paprasčiausiai reikėjo taurės vyno, o dar geriau - 


viso butelio. Idant nusiramintų. 

Atrodo, vynas savo stebuklingųjų savybių neprarado. Net valdydami galingus 
kerus, žmonės lieka žmonėmis, tarė pats sau. Žinant visa tai, galima gyventi. Ir net 
sėkmingai. Markas užsisakė dar vieną stiklą vyno. Paskui prisiminė ketinimus, nuo 
kurių jį atitraukė Apsimaras. Ar suras jis tą šviesiaakę merginą? Tribūnas nusijuokė. 
Įdomu, kokį vaidmenį Foso ir Skoto kovoje vaidina meilė? Galop nusprendęs, kad 
tai nesvarbu, išėjo iš tavernos. 

Stiprios pūgos, rodos geidavusios viską nušluoti nuo žemės paviršiaus, baigėsi ir 
žiema nelauktai užleido kelią pavasariui. Taip pat kaip rudenį, Imperijos keliai vėl 
virto giliomis pelkėmis. Markas, nekantriai laukęs žinių iš sostinės, burbėjo panosėj, 
klausė savęs, ar apdovanota protu tauta, kuri moka pasagomis apsaugoti savo arklių 
kanopas, bet tuo pačiu atima iš savęs galimybę jomis naudotis didesnę metų dalį. 

Medžiai pradėjo gaubtis žaluma. Ir tuomet, nuo galvos iki kojų apsitaškęs purvais, 
iš pietų į Imbrą galop atšuoliavo žygūnas. Kaip pranašavo Nefonas Komnas, kaip 
tikėjosi Markas Emilijus Skaurus, pasiuntinys savo odinėje dokumentų planšetėje 
atgabeno romėnams įsakymą kilti 1 Miestą, į Videsą. 

Legionieriams paliekant Imbrą, Vorcezas net neslėpė savo džiaugsmo. Nors 
atėjūnai elgėsi daugmaž padoriai - turint omeny, kad jie samdiniai, - jiems 
pasirodžius miestas vis vien išdyko. Dažniausiai romėnai hipasto įsakymų 
laikydavosi, bet gubernatorius buvo pernelyg įpratęs prie besąlygiško paklusnumo. 

Skapti, Modolfo sūnus, atėjo atsisveikinti, tuo labai nustebindamas Marką.n savo 
šalies papročiu ilgšis chalogas abiem delnais suspaudė tribūno ranką. Šaltai 
žvelgdamas į romėną, tarė: 

- Manau, mes dar susitiksim, ir kur kas nemalonesnėj vietoj. Man geriau būtų, jei 
to nenutiktų. Bet mes pasimatysim. 

Nežinodamas, ką apie tai begalvoti, Markas pasidomėjo vasaros kampanija - gal 
yra kokių naujienų. Užsiminus apie tokias smulkmenas, Skapti tik purkštelėjo: 

- Bus, kaip visada, - tarė ir nužingsniavo į Imbrą. 

Įdėmiai žvelgdamas įkandin, Skaurus mąstė, ar toks jau aklas, Apsimaro žodžiais 
tariant, tas chalogų tikėjimas. 

Maršas į Videsą tapo maloniu savaitės žygiu per vynuogėmis, slyvomis, topoliais 
ir gluosniais apaugusią lygumą, kurioje driekėsi rugių bei kviečių pasėliai. Ta žemė, 
laukai, skaisčiai mėlynas dangus Gorgidui iki skausmo priminė gimtąją Graikiją. 
Nuostabus peizažas bei tėvynės ilgesys jį tuo pat metu ir audrino, ir vertė mąstyti. 

- Kada jūs pagaliau sustosit? - neištvėrė Viridoviksas. - Dar mėnuo - ir šis kelias 
niekuo nesiskirs nuo įkaitusios keptuvės. Iškepti gyvam - ne mano asmeninis tikslas. 
Žinoma, vynas - neblogas dalykas, bet aš jį labiau mėgstu ąsočiuose, o ne sultingų 
uogų pavidalu, jei suprantat, ką turiu omeny. O dėl alyvuogių, tai greičiau dantis 
išsilaužysi, nei jas suvalgysi. Be to, alyvuogių aliejus siaubingai dvokia ir skonis jo 
bjaurus. 


Atsikirtinėdamas keltui, Gorgidas taip įsinirtino, kad visas mąslumas išlakstė. 
Markas pagavo gydytojui už nugaros besišaipančio Viridovikso žvilgsnį ir jo 
pagarba galui išaugo, jei galima taip sakyti, keliais coliais. 

Kelias vedė įkalnėn. Netrukus jie atsidūrė jūros pakrantėj. Iki sostinės teliko 
viena diena kelionės į pietus. Apibus kelio matėsi kaimai ir miestai., kai kurie gan 
dideli, ir jų vis daugėjo. 

Žygiuojant per vieną nemažą miestą, Gajus Pilypas tarė: 

- Jei tai priemiestis, tai koks yra pats Videsas? 

Markas širdyje vylėsi, kad sostinė nebus tokia įspūdinga, kaip Roma. Aštuntosios 
žygio dienos popietę jau galėjo palyginti savo spėliones su realybe ir realybė jo 
nepaguodė. Miestas buvo nuostabus. Išsipleikęs trikampiame sausumos sklype, prie 
pat sąsiaurio, kurį Zimiskis pavadino Jaučių Brasta. Pasakyta gan tiksliai, nes 
priešingas kratas dūlavo vos už kilometro, ir, nepaisant lengvos miglelės, galėjai 
įžiūrėti sostinės priemiesčius.. artimiausias iš jų, kaip sužinojo Markas, vadinosi 
tiesiog Priešais. 

Kiek gražus buvo pats miestas, tiek nuostabūs ir jo priemiesčiai. Iš dviejų pusių 
sostinę supo vandenys, trečiąją gynė galingi fortifikuoti įtvirtinimai - įspūdingesni, 
nei Markas galėjo įsivaizduoti. Iškart už apsauginio griovio, ne mažiau dvidešimties 
metrų gylio, stūksojo aukštas žemių pylimas, sustiprintas rąstais bei moliu. Už jo 
kilo pirmoji dešimties-dvylikos metrų aukščio tvirtovės siena. Maždaug kas 
penkiasdešimt ar šimtą metrų niūksojo sargybos bokštai. Antroji siena, beveik tokia 
pat aukšta, kaip pirmoji, buvo sumūryta iš stambesnių akmenų. Lygiagrečias sienas 
skyrė penkiasdešimties metrų tarpas. Pagrindinės sienos bokštai (ne visi 
kvadratiniai, pasitaikė ir apvalių, ir aštuonkampių), buvo išdėstyti taip, kad nė 
menkiausias lopinėlis erdvės neliktų neapšaudytas. 

Gajus Pilypas sustojo, sukrėstas tų grandiozinių žmogaus darbo vaisių. 

- Sakyk man, - kreipėsi jis į Zimiskį, - ar šis miestas kada nors buvo apgultas? 

- Išorės priešai jo niekada nesiautė, - atsakė videsas, - bet pilietinių karų metu du 
kartus išdavė. 

Skirtingai nei Imbre, galiūnės sienos miesto neslėpė. Videsas, kaip ir Roma, 
stūksojo ant septynių kalvų.. Markas regėjo medinius, molinius, degtų plytų pastatus 
- tokių jau matė Imbre, bet sostinė dar puikavosi nuostabiais granitiniais rūmais bei 
vilomis, išpuoštais įvairiaspalviu marmuru. Daugelis jų skęste skendo parkų, sodų 
žalumoje, suteikiančioje blyškiam akmeniui gyvybės. Visur kilo auksiniai Foso 
šventyklų kupolai. Uoste siūbavo aštrianosiai transporto laivai, gabenantys grūdus, 
iš visų Videsijos kraštų suplaukusios išdidžios galeros, pirklių burlaiviai. 

Kur bepažvelgsi, šurmuliavo, skubėjo minios žmonių. Iš toli jie rodėsi lyg 
skruzdės, kurioms nėmaž nerūpi artėjantys romėnai. Tai šiek tiek blaivino. Argi gali 
saujelė atėjūnų ką nors pakeisti tokiame dideliame mieste? 

Tokios mintys ne vienam šovė į galvą, kai kas net prabilo balsu. Tuomet Kvintas 
Glabrijus pastebėjo: 


- Jei jiems nereikėtų, videsai mūsų nesamdytų. 

Tribūnas liko dėkingas jaunajam šimtininkui. 

Zimiskis įvedė romėnus į miestą pro dėjus didelius vartus. Jis aiškino: 

- Garbės sargybos eskortas palydės jus į Videsą pro Sidabrinius vartus. 

Markas nenutuokė, kodėl vartai vadinami Sidabriniais. Nes galingi jų portalai ir 
aštrūs spygliai buvo pagaminti iš bronza apkalto geležinio medžio. Iš daugybės ilgų 
įbrėžimų, gilių įkartų galėjai suprasti, kad jie atlaikė nemažai mūšių.. virš kiekvienų 
vartų kabojo paradiniai Foso atvaizdai. 

- Krūtinę išpūst, sutankint eiles, jūs tingūs valkatos! - užriko ant legionierių Gajus 
Pilypas, nors kareiviai ir taip žygiavo lygiomis gretomis. - Čia didelis miestas ir aš 
nenoriu, kad mus palaikytų tuščiai besišlaistančiais plevėsomis! 

Kaip žadėjo Zimiskis, prie sidabro vartų jų laukė garbės sargyba - raitininkai ant 
karštų žirgų. Būriui vadovavo besišypsantis Nefonas Komnas, kuris nušoko nuo 
arklio, norėdamas paspausti Skaurui ranką. 

- Džiaugiuos, kad susitikom, - tarė. - Iki kareivinių tereikia paėjėti vos 
pusvalandį. Tikiuosi neprieštarausi, jei paprašysiu tenai nužygiuoti paradiniu 
žingsniu. Tas reginys suteiks žmonėms galimybę šiek tiek priprasti prie jūsų 
išvaizdos. 

- Puiku, - sutiko Markas. Kažko panašaus ir tikėjosi. 

Videsai, mėgę įvairiausias ceremonijas, palydėjo juos labai pompastiškai, visą 
dėmesį skirdami kareiviams. 

Trys nedideli garbės sargybos būriai, atrodo, daugiau stebėjo ne romėnus, o 
vienas kitą. Komnas vadovavo akritajų - videsų, išvaizda primenančių Zimiskį bei 
Miuzaloną, - eskadronui. Nesuturėdami smalsumo, jie vis protarpiais dirsčiojo į 
romėnus. Legionierių dešinėje stovėjo gauja (kito žodžio, išvydęs tą ganėtinai 
nedarnų karinį junginį, Markas nesurado) klajoklių iš Pardrajos stepių. Gysloti 
tamsiaveidžiai garbanotomis barzdomis sėdėjo ant žemaūgių stepių arkliukų, dėvėjo 
iš odos pagamintus krūtinės šarvus ir lapines kepures. Ant nugarų kabėjo kreivi 
dvigubi lankai bei pilnos strėlinės. 

- Pėstininkai, - niekinamai mestelėjo vienas jų, ištardamas žodį su kietu akcentu. 
Net nusispjovė, demonstruodamas savo atsainumą romėnams. Markas prisispyrės 
žiūrėjo į jį, kol laukinis paraudo ir nusuko akis šalin. 

Tribūnas ilgai mėgino atspėti, iš kur kilę trečiojo būrio kariai. Aukšti, stiprūs 
žmonės tvirtais šarvais, ginkluoti sunkiomis ietimis bei tiesiais, kertančiais kardais. 
O tokių stambių arklių tribūnas dar nebuvo matęs. Išvaizdoje atsispindėjo kažką 
chalogiška, tačiau jie neatrodė (kaip ten sakė Viridoviksas?) esą niūrūs vaikinai, lyg 
tie samdiniai iš šiaurės. Be to, mažne pusės būrio raitininkų plaukai buvo tamsūs. 
Tiesa, jie taip pat pirmieji Marko pamatyti čionykščiai, kurie skuta barzdas. 
Vienintelė šalis, iš kur jie galėjo atkeliauti, - nusprendė tribūnas, - Namdaleno 
kunigaikštystė. Užkariautojų chalogų kraujas susimaišė su buvusių Videsijos valdinių 
krauju bei žiniomis. 


Būriui vadovavo griežtas maždaug trisdešimties metų amžiaus karys. Juodos akys 
ir įdegęs veidas, apgaubtas švelnių kviečių spalvos plaukų, darė keistą įspūdį. 
Vadas nusilenkė aukštame balne, sveikindamas romėnus: 

- Atrodo, atvedei gerų karių, - tarė jis Skaurui, chalogų papročiu paspausdamas 
ranką abiem delnais. - Aš - Hemondas iš Meteponto, esu kilęs iš Kunigaikštystės. 

Tokiu būdu Marko spėjimas pasitvirtino. Hemondas tęsė: 

- Kai įsikursite naujoje vietoje, susiraskite mane, gerai? Pasėdėsim prie ąsočio 
vyno, paplepėsim apie namus. Girdėjau, kad tavo tėvynė - keista vieta, esanti labai 
toli nuo čia. 

- Su malonumu, - atsakė Markas. Namdalėnas atrodo būsiąs šaunus vyrukas, o jo 
smalsumas - visai natūralus ir todėl draugiškas. Tą žiemą apie romėnus Videse 
sklido įvairiausi gandai. 

- Eime, eime, metas kilti, - paragino Komnas. - Hemondai, tavo žmonės bus 
avangarde, kamorai lai lieka ariergarde, o mes josim iš šalių. 

- Klausau, - tingiai atsakė namdalėnas, tingiai saliutuodamas videsui. 

Markas susirūpino dėl ūmaus Komno nekantravimo: vos prieš minutę jis niekur 
neskubėjo. Gal nenori, kad romėnai suartėtų su namdalėnais? Vėl politinės 
subtilybės, pagalvojo tribūnas, nusprendęs, kol išsiaiškins visas žaidimo taisykles, 
laikytis atsargumo. 

Videsas, apdovanotas griausmingu balsu, nuo miesto sienos nuvedė procesiją į 
kareivines. Kiekvieną minutę jis skelbė: 

- Kelią drąsiesiems romėnams, didvyriškiems Imperijos gynėjams! 

Gatvė, kuria jie žygiavo, akimirksniu ištuštėjo, bet lygiai taip pat greitai praeiviai 
vėl būrėsi kolonos užnugary, smalsiai spoksodami į nematytus kareivius. Paradu, 
prasklaidžiusiu kasdienišką monotoniją, atėjo pasigėrėti minios žioplių. Išplėstos 
akys, svetingi rankų mostai - legionieriams viskas buvo neįprasta. Jie kirto dvi 
dideles aikštes, perėjo turgų, kur nei prekeiviai, nei pirkėjai beveik nekreipė į juos 
dėmesio, žengė pro paminklus, kolonas, statulas, skirtas Imperatorų bei senų 
Videsijos pergalių garbei. 

Vienintelis nemalonumas įvyko pačioje iškilmingo maršo pabaigoje. Romėnams 
skersai kelio šoko susijaudinęs vienuolis, vilkintis purviną, riebaluotą sutaną. 
Legionas iškart sustojo, o vienuolis užspiegė, žybčiodamas pamišėlio akimis: 

- Bijokit Foso pykčio, svetimšaliai netikėliai! Vargas mums, suteikiantiems 
pribėgą eretikams pačioje Foso miesto širdyje! 

Per minią nusirito duslus murmėjimas, iš pradžių besistebintis, paskui kupinas 
pykčio. Akies krašteliu Markas išvydo akmenį čiumpantį žmogų. Minia murmėjo 
garsiau, pasigirdo grasinančios natos. Ketindamas nutraukti maištą jam dar 
neprasidėjus, tribūnas alkūnėmis prasiskynė kelią pro namdalėnų rikiuotę - norėjo 
pamatyti vienuolį. Tarytum išvydęs demoną, smulkutis žmogelis atšlijo, ant krūtinės 
brėždamas saulės simbolį. Iš minios kažkas riktelėjo: 

- Eretikas! 


Parodęs, kad yra beginklis, Skaurus žemai nusilenkė vienuoliui, kuris tuojau pat 
įtariai įsistebeilijo į romėną. Paskui, irgi apsibrėžęs ties širdimi saulę, tarė dievo 
tarnui: 

- Telaimina tave Fosas! 

Nuostaba, išplitusi vienuolio veide, buvo kone juokinga. Jis puolė prie Marko, 
apkabino. Štai šito tribūnas su malonumu būtų išvengęs. Troškus kvapas iš burnos, 
sušvinkusia žuvimi prasmirdusi sutana, - jis valios pastangomis prisivertė iškęsti, 
liūdnai pagalvojęs, jog vienuolis nori jį pabučiuoti. Bet tas, suniurnėjęs kelias 
maldas, dingo minioje, kuri dabar romėnus karštai sveikino. Lengviau atsidusęs, 
Markas grįžo pas kareivius. 

- Greitas sprendimas, svetimšali, - pagyrė artyn prijojęs Hemondas. - Galėjom 
susilaukti didelių nemalonumų. 

- Tai jau tikrai, - nuoširdžiai atsakė tribūnas. 

- Kelią narsiesiems romėnams! - užriaumojo šauklys ir eisena pajudėjo toliau. 

- Nė nežinojau, kad nusprendei garbinti Fosą, - tarė Zimiskis. 

- Apie save aš nieko nesakiau, - paprieštaravo Markas. 

Zimiskiui teko nemaloniai nustebti. 

Kolona perėjo paskutinę aikštę, didesnę už dvi ankstesnes, praėjo gigantišką 
ovalų amfiteatrą ir atsidūrė gražių pastatų kvartale. Aplinkui žaliavo tvarkingai 
nupjautos vejos, apsodintos išpuoselėtais krūmais. 

- Po kelių minučių jau parodysiu kareivines, - tarė Komnas. 

- Čia? - perklausė pritrenktas Markas. - Mums pernelyg prabangu... 

Atėjo eilė stebėtis videsui. 

- O kur turi gyventi Imperatorškos gvardijos būrys, jei ne Imperatoraus rūmuose? 

Tiesą sakant, Videsijos Imperatoraus rūmai buvo didelis, plačiai išmėtytų pastatų 
kompleksas. Romėnai įsikūrė šalia Imperatoraus rezidencijos esančiuose keturiuose 
barakuose, išrikiuotuose palei citrinmedžių bei kvapniais žiedais apsipylusių krūmų 
alėją. 

- Būsiu matęs ir blogiau, - nusišypsojo Gajus Pilypas, nusijuosdamas kardsaitį ir 
dėdamas jį ant švaraus, šviežių šiaudų prikimšto čiužinio. 

Markui tokia prabanga irgi buvo pirmiena. Kareivinės erdvios, aukštomis 
lubomis, gerai vėdinamos. Visai pašonėj pirtys, o virtuvė geresnė, nei kitose 
karčemose. Tiesa, nuošalaus kampelio čia beveik nerasi, dėl to net viešbutis už 
kareivines jaukesnis, bet, jei nekreipsi į tai dėmesio, - gryniausia prabanga. 

- Kareiviai čia veikiai atpras nuo drausmės, - pastebėjo Markas. 

- Aš jau juos prižiūrėsiu, - griežtai pareiškė Gajus Pilypas. 

Skaurus palingavo galvą ir smalsiai pamąstė, ar tvirta kitų Imperatoraus 
gvardiečių disciplina. Dalį atsakymo į šį klausimą gavo po kelių minučių, išgirdęs 


iškilmingą trimito gausmą. Romėnai tebesikuitė, dėliodamiesi savo mantą. Tarpdury 
pasirodė storas ceremonmeisteris ir garsiai pranešė: 

- Jo šviesybė Sevastas Vardanis Sfrancezas! Jo Aukštybė Sevastokratas Turizinas 
Gavras! Pulkit po kojom Jo Imperatorškajai Didenybei, videsų valdovui Maurikijui 
Gavrui! 

Vėl užbaubė trimitai. Perrėkdamas juos, Gajus Pilypas sustūgo: 

- Baikit krapštęsi, jūs! 

Romėnai, pratę prie netikėtų patikrinimų, išsitempė it stygos. Tuzino chalogų 
lydimi, Imperijos valdovai įžengė į kareivines, norėdami pamatyti naujuosius savo 
kareivius. Markas greitu žvilgsniu permetė asmens sargybinius ir liko patenkintas 
tuo, ką išvydo. Nors Imperatoraus sargyba blykčiojo išblizgintomis kirasomis, nors 
kovos kirviai puikavo auksu ir raižiniais, jie buvo tikri kariai. Chalogų akys, šaltos 
it jų šiaurinės tėvynės ledas, tyrinėjo kareivines, ieškodamos nereikalingų daiktų ar 
betvarkės. Nusprendęs, kad viskas gerai, vadas įsakė traukti toliau. 

Vos tik garbingieji svečiai suėjo vidun, Zimiskis suklupo ant kelių, paskui 
kniūbsčias išsitiesė ant grindų, sveikindamas savo valdovą. Markas, o jam įkandin ir 
visi romėnai, sustingo, bet iš vietos nepajudėjo. Jiems ir 1 galvą nešautų daryti ką 
nors panašaus. Jei videsams malonu arti nosim grindis priešais savo Imperatorų, tai 
jų teisė. Romėnai - respublikos piliečiai jau ištisus keturis su puse šimto metų. 

Chalogų kapitonas piktai įsistebeilijo į Marką. Bet tribūnas neturėjo laiko 
žvilgsnių imtynėms, visą dėmesį reikėjo sutelkti į trejetą garbingųjų svečių. Pirmas 
(tikriausiai čia taip priimta) įėjo Vardanis Sfrancezas. Jo titulas „Sevastas“ atitiko 
ministrą-pirmininką. Stambus, smarkiai nutukęs žmogus, vilkintis elegantišką, 
brangenybėmis nusėtą rūbą. Apvalų raudoną veidą rėmino trumpai kirpta barzdelė. 
Pamatęs, kad romėnai tebestovi, jis labai nustebo, o nustebęs neišplėtė akių, kaip 
būdinga daugumai, bet atvirkščiai - prisimerkė. Grįžtelėjo, norėdamas kažką 
pasakyti Imperatorui, tačiau turėjo pasitraukti iš kelio jaunesniajam Maurikijaus 
broliui, Sevastokratui Turizinui Gavrui. 

Turizinui buvo maždaug trisdešimt penkeri metai, judesius kaustė šilkai ir 
aksomas. Akivaizdu, jis kur kas laisviau jaustųsi su grandiniais marškiniais. Plaukai 
ir barzda kruopščiai pakirpti, paprastose makštyse slypintis kardas - tikras kovinis 
ginklas, o ne dvariškio puošmena. Abejingai it stulpai stovintys romėnai jam sukėlė 
ne nuostabą, o pyktį. Sevastokratas užriaumojo: 

- Vardan Foso, ką tie dvokiantys šunsnukiai sau leidžia? 

Kartu su juo prakalbo ir santūresnis Sfrancezas: 

- Jūsų Didenybe, tie svetimšaliai pažeidžia ceremonijos protokolą... 

Ūmai abu pasimetę nutilo. Skaurui pasirodė, jog tiedu ginčijasi metų metus, 
niekaip negalėdami susitaikyti. 

Ir čia jis pirmąkart išgirdo Imperatoraus balsą. 

- Jei abu nešdinsitės man iš kelio, aš galėsiu pamatyti tuos pabaisas savo akimis. 

Sulig tais maloniais žodžiais lūpose Videsijos Autokratas priėjo pasižiūrėti naujų 


kareivių. Iš pirmo žvilgsnio matėsi, jog tai Turizino brolis: abiejų Gavrų vienodai 
sunkūs, stambių bruožų veidai, tokios pat spalvos plaukai. Tačiau Maurikijus 
Gavras, bent tai rodės Markui, buvo kokiais penkiolika metų vyresnis už brolį. 
Raukšlės išvagojo plačią kaktą, susimetė klostėmis aplink plačią burną, nuvargusios 
akys bylojo apie chronišką nemigą. Įsižiūrėjęs atidžiau, tribūnas suprato, kad didelis 
amžiaus skirtumas tarp brolių - tik iliuzija. Mauricijaus kaktą vainikavo sunki 
Imperatoraus diadema, tačiau dar sunkesnė buvo valdžios našta, aukščiausio 
didžiulės Imperijos valdytojo našta. Šito svorio slegiamas Imperatorus ir suseno be 
laiko. Turbūt kadaise ir jis buvo jaunas ir užsispyręs kaip Turizinas, tačiau jam teko 
nuolat save tramdyti: nevaldomi proveržiai gali brangiai kainuoti. 

Imperatorui artinantis, Zimiskis pakilo, atsistojo už siauro, kad galėtų versti jo 
atsakymus. Tačiau Maurikijus paklausė Marko tiesiogiai ir šis suprato: 

- Kodėl man nenusilenkei? 

Jei tą klausimą būtų uždavęs Sfrancezas, tribūnas stengtųsi išsisukti nuo tiesaus 
atsakymo. Bet instinktyviai pajuto, kad prieš jį stovi žmogus, kuriam reikia sakyti 
tiesą. Ir jis atsakė: 

- Mūsuose nėra papročio pulti kniūbsčio0m prieš žmogų, kad ir kas jis būtų. 

Aštrios Autokrato akys perbėgo romėnų veidais, tarsi tikrindamos Skauraus 
nuoširdumą. Bet įdėmus žvilgsnis tarsi atsitrenkė į gynybinį pylimą: išvydo 
užsisklendusius valstietiškus jaunų legionierių veidus, Viridovikso fizionomiją - 
galas, apsikarstęs pilna kovine amunicija, stūksojo virš kitų tarsi bokštas. 
Galiausiai, atsigręžęs į Sevastą ir Sevastokratą, kurie laukė jo sprendimo, 
Imperatorus ramiai tarė: 

- Va čia tikri kariai. 

Turizinui Gavrui, atrodo, kito paaiškinimo nė nereikėjo. Jis iš karto leido sau 
atsipalaiduoti, taip pat pasielgė jo sargybiniai chalogai. Valdovas nesmerkia 
barbariškų svetimšalių papročių - ką gi, tokia jo valia. Sfrancezas savo ruožtu, 
negalėjo leisti egzistuoti tam, ką laikė neteisingu, kaip ir negalėjo užmiršti atvejų, 
kai pats pasirodė neteisus. Jei Vardanis padarydavo klaidą, mielai laidodavo bet 
kokį prisiminimą apie ją... kartu su to nemalonaus apsirikimo liudininkais. 

Tačiau Sevastas apsimetė, jog nieko nenutiko. Draugiškai linktelėjęs Markui, tarė: 

- Rytoj, prie saulėlydį Devyniolikos kanapų salėje jūsų atvykimo garbei rengiami 
pietūs. Ar būtų patogu tau ir tavo karininkams tuo metu prie mūsų prisidėti? 

- Žinoma, - linktelėjo tribūnas. 

Sevastas nusišypsojo taip saldžiai, jog Markui pasidingojo: legionieriai 
kviečiami pietų, kuriuose turės tapti desertu. 

Prabangus paviljonas, pastatytas iš žalio su gyslelėmis marmuro, netoli nuo 
Imperatorškos šeimos rezidencijos, - štai kas iš tikrųjų buvo Devyniolikos sofų salė. 


Ten nebuvo nė vienos sofos, tačiau pavadinimas iš tradicijos gyvavo jau daugybę 
šimtmečių. Dažniausiai čia vykdavo įvairios ceremonijos bei iškilmingi pietūs. 

Kai Skaurus su nedidele karininkų grupele - Gajum Pilypu, Kvintu Glabrijo, 
Gorgidu bei svaidyklininkų kapitonu Adiatunu, - Zimiskio lydimi įžengė pro 
dvivėres poliruotos bronzos salės duris, tarnas nusilenkė jiems ir garsiai paskelbė: 

- Ponios ir ponai! Ronėmai! 

Salėje susirinkę svečiai mandagiai paplojo. Skaurus užgniaužė aistringą norą 
trinktelti tam kvailiatarniui 1 sprandą nusprendęs, kad ateityje neleis niekam nei 
savęs, nei savo karių vadinti „ronėmais“. 

Videsišku papročiu, prieš pradedant tikrus pietus, derėjo lengvai užkąsti, išgerti 
šlakelį vyno, paplepėti. Iš plokščio dubens su sniegu Markas pasiėmė taurę atšaldyto 
vyno, 0 nuo sidabrinio padėklo, pasiūlyto jam nykiai pagarbaus tarno, - mažytę 
sūdytą žuvelę. Tada pradėjo apeidinėti svečių minią. Netrukus tribūnas pastebėjo, 
kad susirinkusieji pasidaliję į keturias grupes, be to, kai kurios iš jų (kartais 
demonstratyviai) skrupulingai vengė vienos kitų. 

Kampe virėjai bei tarnai, nuostabiai atrodantys su savo šviesiais chalatais ir 
spalvotomis tunikomis, smaguriavo užkandžiais, svarstė kulinarines problemas. Jie 
mėtė nepatenkintus žvilgsnius į karininkus, kurie stoviniavo salės centre nutaisę 
tokias minas, lyg ką tik būtų šturmu užėmę citadelę. Nors visi jie buvo iš skirtingų 
šalių, juos vienijo aistra karo menui. Karininkų balsai skambėjo garsiai, gyvai, 
užgoždami tylius valdininkų pašnekesius. Pastarieji savo ruoštu niekinamai dirsčiojo 
į kareivas. Antra vertus, karininkai atsilygino tuo pačiu. 

- Kad juos maras, tuos rašaldūšius, - išgirdo Markas jauno videso, šnekučiavusio 
su chalogu, balsą.jo pašnekovas rankose laikė vos ne galvos dydžio alaus taurę ir, 
kaip reikiant apgirtęs, pritardamas linksėjo. 

Didžioji romėnų dalis tuojau pat prisijungė prie kariškių. Gajus Pilypas su Nefonu 
Komnu aptarinėjo mokymus. Glabrijo, entuziastingai mosikuodamas, keliems 
videsams, namdalėnams bei chalogams aiškino romėnišką pėstijos taktiką. 
Adiatunas mėgino kailiais ir oda apsitaisiusiam kamorui įkalti į galvą, kad svaidyklė 
geriau už lanką. Klajoklis, kaip sakoma, gimęs su lanku rankose, galop nusprendė, 
kad jo pašnekovas kuoktelėjęs. 

Valdininkai, primenantys pasipūtusius kalakutus, sudarė vieną svečių grupę, arai- 
kariūnai - kitą, o trečioje susibūrė pasiuntiniai bei diplomatai. Tarp jų - išsitempęs 
tarsi pagal komandą „ramiai“ tankiabarzdis kamoras, apsirėdęs vilkenų striuke bei 
odinėmis kelnėmis - įprastais stepės gyventojų rūbais. Markas išvydo naujų, dar 
nematytų žmonių: liesokų, tamsiaodžių, plokščiais veidais, ilgais ūsais ir siauromis, 
kietomis barzdomis - juos, kaip buvo paaiškinta tribūnui, vadino aršumais. Markas 
susipažino su klajokliais iš pietvakarinių stepių ir dar tolimesnių žemių, plytinčių už 
Jūreivių jūros. Buvo keli neįprastai apsirengę pasiuntiniai iš Erzerumo kalnų, kurie 
stūksojo už Videsijos sienos, šiaurės vakarų pusėje. Pamatė kelis įžymius chalogus 
ir žmogų, kurį tribūnas būtų palaikęs videsu, jei ne šiauriečio drabužiai ir ta 


ypatingai niūri mina, taip būdinga chalogų veidams. 

Gigantas, apsitaisęs laisvais stepės gyventojų apdarais, buvo taip apsisukęs šydu, 
kad vos galėjai įžiūrėti veido bruožus. Siurbčiodamas vyną per šiaudelį, jis 
vaikščiojo nuo vienos grupelės prie kitos, bet nepratarė nė žodžio. Jam baimingai 
užleisdavo kelią, lydėjo žvilgsniais. Markas suprato, kad šis žmogus - Mašizo, 
vakarinio Kazdo kaganato sostinės, emisaras. Mirtino Videsijos priešo pasiuntinys. 

Gorgidą jo nenuramdomas smalsumas lyg vilkte vilko prie diplomatų bei 
pasiuntinių,. Gydytojas įsipainiojo ilgon diskusijon su veik miniatiūriniu žmogučiu, 
kuris šiek tiek priminė videsą, tačiau buvo atvykęs iš Katrišo. 

Atrodo, visi mūsiškiai rado, kuo užsiimti, pagalvojo Markas. Dešinėje išgirdęs 
juoko pliūpsnį, pamatė Viridoviksą, kuris akimirksniu užkariavo ketvirtosios svečių 
grupės - moterų - dėmesį. Su savo lapine kepure, uodegoms šelmiškai besišvaistant 
ant galingų pečių, jis iš karto atsidūrė dėmesio centre. Milžinas galas ką tik baigė 
vieną ne itin tikrovišką karinį pasakojimą. Antra vertus, kaip tik fantazija ir traukė 
prie jo sužavėtas klausytojas. Abipus jo prigludo dvi gražios merginos, dar keletas 
sukosi netoliese. Viridoviksas, sugavęs Skauraus žvilgsnį, gyvai priminė tribūnui 
nuo malonumo ištižusį laukinį katiną. Markas šyptelėjo, tačiau pasekti kelto 
pavyzdžiu jam noro nekilo. 

Kitos svečių grupės irgi netraukė. Valdininkai žvelgė į kariškius nedraugiškai. 
Antra vertus, Skaurus nebuvo toks iki kaulų smegenų profesionalas, kad nuoširdžiai 
susidomėjęs aptarinėtų kardų bei lankų privalumus. Taip pat negalėjo postringauti 
(kaip, pavyzdžiui, Gorgidas) apie tolimas šalis: pačiam Videsui buvo genėtinai 
abejingas. Tai šen, tai ten mestelėjęs mandagią repliką, jis staiga pasijuto vienišas. 
Iškilmingas banketas apkarto nė nespėjęs iš tikrųjų prasidėti. Jausdamasis it penktas 
vežimo ratas, Markas nusprendė išgerti dar vieną taurę vyno. Tačiau, vos spėjus 
ištiesti ranką prie ąsočio, kažkieno švelnus balsas paklausė: 

- Muzikantai šiandien neblogai groja, tiesa? 

- Hmm)?.. - Tribūnas pasisuko taip staigiai, kad vynas pliūkštelėjo ant grindų. - 
Taip, mano ponia, iš tikrųjų. Labai maloni muzika. 

Tiesą sakant, Skaurus visiškai neturėjo klausos, o tyli melodija, skambėjusi 
salėje, beveik nesiekė jo ausų. Betgi reikėjo kažkaip palaikyti pokalbį. 

Moteris Ogiu bemaž prilygo daugumai salėje susirinkusių vyrų. Tiesūs juodi 
plaukai truputį garbanojosi, krisdami ant pečių, ir susišukavusi buvo žymiai 
paprasčiau, nei dauguma čia esančių damų, mieliau besirenkančių sudėtingus 
kuodus. Bet jai tiko. Moters akys buvo dangiškai žydros ir suknia, parinkta pagal jų 
spalvą, papuošta baltais nėriniais, pamušta kailiu, trumparankovė, švelniai gaubė 
figūrą. Nuostabi moteris, pagalvojo Markas. 

- Jūs, romėnai, - nepaisant bjaurios tarno prie durų klaidos, ji pavadino teisingai, 
- jūs, romėnai, rodos, atvykote 1š toli. Sakyk man, ar tavo tėvynės muzika panaši į tą, 
kuri grojama čia? 

„Geriau būtų pokalbiui rinkusis kitą temą!“ - šmėkštelėjo Skaurui galvoje. Kiek 


pamąstęs tribūnas atsakė: 

- Ne itin, mano ponia... 

- O, maldauju atleisti, - tarė šypsodamasi. - Aš esu Helvisė. Tavo vardas Markas, 
tiesa? 

- Taip. Tu iš Namdaleno, teisingai? 

Teisingas spėjimas. Jos veido bruožai skyrėsi nuo aidesiškų, o ir vardų tokių čia 
neteko girdėti. 

Ji linktelėjo, vėl nusišypsojo. ,„Kokia jausminga burna!“, - įsižavėjo Markas. 

- Jau spėjote susipažinti su mūsų žemiečiais, - pastebėjo, o paskui, kaip tribūnas 
ir bijojo, grįžo prie ankstesnės temos. - Kuo gi skiriasi jūsiškė muzika nuo vietinės? 

Skaurus nevalingai susuko grimasą. Apie romėnišką muziką jis žinojo visai 
nedaug, o apie videsišką - nei to tiek. Užvis blogiausia, kad aidesiškų žodžių 
atsargos, ganėtinai didelės pokalbiams apie kareivines, nėmaž netenkino, palietus 
tokias temas, kaip muzika. Galiausiai jis tarė: 

- Na, mes grojame taip. 

Ir pavaizdavo fleitą. 

Helvisė pavadino šį instrumentą saviškai. 

- Taipgi turime kažką panašaus. O dar? 

- Tampome stygas, užuot vedžioję per jas ana tuo daiktu. 

- Čia strykas, - pasufleravo Helvisė. 

- Ir dar aš niekad nemačiau nieko panašaus į tą aukštą dėžę, per kurią muzikantas 
barškina pirštais. 

Namdalėnė nustebusi kilstelėjo antakius. 

- Neturite klavikordų? Kaip keista! 

- Jis vos porą dienų mieste, brangioji, o tu jau kankini žmogų pokalbiais apie 
klavikordus? 

Rūmų apsaugos karininkas apkabino Helvisę taip familiariai, kad iš karto tapo 
aišku - jie pažįstami jau ne vienerius metus. 

- Manęs niekas nekankino, - buvo bepradedąs Skaurus, tačiau Hemondas (čia 
buvo jis) tik purkštelėjo: 

- Nereikia, drauguži, aš juk viską suprantu! Leisk jai tik pradėti kalbėt apie 
muziką, ir tai truks amžinybę. Eime, mylimoji, - atsigręžė į Helvisę, - privalai 
paragauti keptų krevečių. Nepaprastai skanios. - Iš anksto apsilaižė. 

Markas vienu dideliu gurkšniu užbaigė vyną. Pokalbis jo nenudžiugino. Kita 
vertus, jei Helvisė su Hemondu vedę, jam nėra ko apie tai nė galvoti... Ir vis dėlto... 
ji pasirodė tokia draugiška, neįkyri, tokia atvira... Ir nuostabiai graži. 

Daugelis namdalėnu nuo ausies ligi ausies nuskuta pakaušio plaukus, kad šalmas 
geriau apgultų galvą. Retai kur sutiksi tokį bjaurų įprotį, pagalvojo tribūnas ir 
kažkodėl pasijuto kur kas geriau. 

Po kelių minučių atėjo Sfrancezas bei Turizinas. Greičiausiai jų atvykimas buvo 
tam tikras signalas. Tarnai tuojau pat pribėgo prie stalų, nurinko vyną, užkandžius, o 


vietoj jų sustatė ilgus pietų stalus, aplink juos išrikiavo aukštas tiesias paauksuotas 
kėdes svečiams. Jie dirbo vikriai, kas liudijo 11gą praktiką, nušlifavusią kiekvieną 
judesį. Vos pastačius pirmą 11gąjį stalą liokajus paskelbė: 

- Jo Aukštybė Sevastokratas Turizinas Gavras ir kilmingoji ponia Komita 
Rangavė! Jos Aukštybė princesė Alipija Gavra! - Po to, kaip derėjo pagal etiketą: - 
Jo Imperatorškoji Didenybė Autokratas Maurikijus Gavras! 

Markas tikėjosi, kad dabar visi puls kniūbsti, ir jau ruošėsi sukelti visuotinį šoką 
savo elgesiu. Vis dėlto, banketas buvo greičiau aukštuomeniškas nei oficialus 
renginys, todėl vyrai tik nusilenkė, ponios žemai pritūpė. 

Turizino Gavro dama buvo tikra gražuolė gintarinės spalvos oda ir žvilgančiomis 
juodomis akimis - labai deranti karštakraujui Sevastokratui. Ji be menkiausios 
abejonės temdė princesę Alipiją, vienintelę Maurikijaus dukterį susilauktą su seniai 
mirusia žmona. Turbūt aukšta pastarosios merginos kilmė ir tapo priežastimi, dėl 
kurios ji lig šiol liko netekėjusi. Arba buvo laikoma pernelyg aukšta politine korta, 
kad ja būtų sužaista tik vieną kartą. Princesė buvo graži, tačiau niekuo nepriminė 
akinančių Videso damų. Jos dėmesys, rodės, sutelktas kažkur vidun, į save, mergina 
ėjo per salę nepastebėdama aplinkui šurmuliuojančių žmonių. 

Ji, bet ne jos tėvas. 

- Jūs čia stypsojot ir kimšotės pilvus, o aš tuo tarpu sunkiai dirbau, - sududeno jis. 
- O juk irgi esu alkanas! 

Skaurus galvojo, kad romėnus pasodins kartu su kitais samdiniais, tačiau eunuchas 
nuvedė jį prie kito stalo. 

- Šios iškilmės surengtos jūsų garbei, todėl vienintelis teisingas dalykas - 
pasodinti jus greta Imperatoraus. 

Kadangi Marko žinios apie Videsijos etiketą buvo ganėtinai skurdžios, jis meilijo 
tokios garbės išvengti, tačiau nesutrikdomasis tarnas pasiekė savo ir švelniai, tačiau 
atkakliai nuvedė prie stalo. Todėl, užuot atsidūręs tarp kareivių, tribūnas išvydo 
aplink save kompaniją kilnių dvariškių bei Videso dvare akredituotų pasiuntinių. 
Kėdės su tiesiomis atkaltėmis pasirodė labai nepatogios, kaip jis ir spėjo. Markas 
apsidairė. Sėdėjo tarp menko žmogučio, su kuriuo anksčiau kalbėjosi Gorgidas, ir 
aukšto, lieso vyriškio, išrodančio lyg videsiškai apsirengęs chalogas. Pastarasis 
prisistatė: Katakolonas Kekumenas. Nusprendęs, jog tai videsiškas vardas, tribūnas 
pasidomėjo: 

- Jūs iš Videsijos, tiesa? 

- O, ne, - atsakė Kekumenas, tardamas žodžius keistu akcentu. - aš Jo Didenybės 
Agderio karaliaus Sirelijaus pasiuntinys. Jei jau apie tai prakalbom, turiu pasakyti, 
kad savo kilme jis lenkia daugumą šio apgailėtino miesto aristokratų. 

Žmogus iš Agderio išdidžiai apsidairė, tarsi tikrindamas, ar kas nors drįs jam 
prieštarauti. Pasiuntinys kalbėjo su nebūdingų šiam miestui tiesumu, bet kaip ir 
dauguma šiauriečių, nedaugžodžiavo, po kiekvienos frazės panirdamas į niūrią tylą. 

Antrasis Marko kaimynas kumštelėjo šį į šoną. 


- Jūs, turbūt, pamanėt, kad senis Katakolonas prarijo lazdą? - sušnibždėjo 
šypsodamas. - A, jūs nežinote, kas aš toks? Mano vardas - Taso Vonas, esu Katrišo 
Kagano Vologo pasiuntinys, naudojuosi diplomatine neliečiamybe. Be to, 
Kekumenas jau daugel metų vadina mane pamišėliu, ar ne taip, senas palaidūne? 

- Tu to nusipelnei, - urgztelėjo Kekumenas, bet jo griežtame veide šmėstelėjo 
juokas. Matyt, daug pratęs daug atkeisti Vonui. 

Pasiuntinys-plepys vėl atsigręžė į Skaurų. 

- Mačiau, kaip prieš kelias minutes žavėjotės mano barzda. 

Kad nemeluotume, tai nebuvo visiška tiesa, Markas, žiūrėdamas į nelygią 
pasiuntinio barzdą, galvojo apie visai ką kitą. 

- Taip, aš... - pradėjo murmėti. 

- Siaubinga, tiesa? Mano valdovas Vologas mano, kad dėl jos būsiu panašus į 
tikrą kamorą, o ne į videsų prasčioką. Galima pamanyt, kad man tai gresia. - Ir 
bestelėjo pirštu į Tatagušo kaganato emisarą. - Ei, Gautruzai, mėsos statine, tu dar 
neprisigėrei? 

- Dar ne, - atsakė Gautruzas, primenantis barzdotą riedulį. - Bet girtas būsiu, gali 
neabejot. 

- Va koks kiaulė, - pasakė Taso. - Bet mielas kiaulė ir geras bičiulis. Jei panorės, 
gali kalbėti gryniausiai aidesiškai, tačiau tai atsitinka ne taip dažnai. 

Kiek sutrikdytas atrišo plepėjimo, Markas apsidžiaugė, įnešus padėklus su maistu. 
Daugiau padavė žuvies patiekalų, kas tribūno nenustebino: jūra skalavo miesto 
sienas, gausiai tiekdama miestelėnams savo dovanas. Markas pastebėjo nuo 
vaikystės įprastą keptą tuną, ryklio pelekus, omarus, užpiltus citrinų padažu, taip pat 
didžiulį dubenį su krabais, krevetėmis bei vėžiais. Na ir, be abejo, austres. 

Viridoviksas, sėdėjęs netoli nuo Marko, paėmė iš padėklo su skaldytu ledu vieną 
austrę, įtariai dirstelėjo į ją, paskui prarijo. Atrodo, rezultatas jo nesužavėjo. 
Pažvairavęs į šalimais sėdinčią merginą, kreipėsi į tribūną: 

- Jei jau tenka valgyt kažką tokio, tai tas kažkas geriau tebūnie šiltas. 

Markas paspringo. Ir pamanė, kad keltas galėtų bent kuriam laikui pamiršti savo 
netaktą, bet jau dėl princesės Alipijos, kuri sėdėjo priešais. Tuo tarpu šioji 
paklausė: 

- Ką jūsų draugas mano apie austres? 

Markas ūmai suvokė, kad Viridoviksas kalbėjo lotyniškai. ,„Na ką, kvaily, - tarė 
pats sau, - tu dar manei, kad muzika - prasta tema pokalbiui. Kaip gi ruošiesi 
paaiškinti princesei tai?“ 

Tiesaus atsakymo teko vengti. 

- Jis sakė, labiau mėgstąs karštas austres, Jūsų Aukštybe. 

- Keista. Kodėl tokia nekalta pastaba tave taip apstulbino? - nusistebėjo mergina 
ir, dideliam tribūno palengvėjimui, paliko jį ramybėj. 

Žilaplaukis tarnas atsargiai palietė Marko petį. Pastatęs priešais nedidelę 
porcelianinę lėkštę, sušnibždėjo: 


- Silkė vyno padaže, mano pone. Nuo Jo Aukštybės Sevasto. Jo Aukštybė sakė, 
kad patiekalas nuostabus. 

Pernelyg gerai atsimindamas susitikimą su Sevastu, Markas dirstelėjo į Vardanį 
Sfrancezą. Tas, draugiškai sveikindamas, kilstelėjo ranką. Tribūnas suprato privaląs 
paragauti žuvelės, tačiau nepajėgė pamiršti, kaip plėšriai šiepėsi ministras per 
kareivinių apžiūrą. Atsidusęs, romėnas įsidėjo į burną kąsnelį. Žuvis buvo labai 
skani. 

Alipija pastebėjo jo abejones. 

- Kiekvienas, kuris būtų dabar jus stebėjęs, nuspręstų, jog tai jūsų paskutinė puota, 
- tarstelėjo. 

Velniai rautų tą moterį! Viską mato, - pamanė išraudęs. Nejau niekad negalės 
pasikalbėt su ja, nesigriebdamas melo? 

- Jūsų Aukštybe, negalėjau atisakyti vaišių, kurias pasiūlė Sfrancezas, bet bijau, 
kad silkė ne itin sutaria su mano skrandžiu. Todėl ir sutrikau. 

Netrukus tribūnas pastebėjo melavęs tik pusiau. Aštri žuvis iš tikrųjų degino 
vidurius. Tuo tarpu Marko žodžiai taip pralinksmino Alipiją, kad ši nesusilaikiusi 
prunkštelėjo. Ir jei romėnas būtų pamatęs, kaip tuo momentu į jį pažvelgė 
Sfrancezas, vėl būtų pasigailėjęs dėl tos silkės. Mintis, kad samdinių karininkui 
pavojinga juokinti princesę, jam net į galvą nešovė. 

Sevastokratas Turizinas liko puotauti, bet Imperastorius su dukra, ir taip pavėlavę 
banketą, išėjo anksti. Jiems pasišalinus, visi atgijo. Du stepių klajokliai, nustumti 
galustalėn, nesugalvojo nieko geresnio, kaip pradėti muštynes. Vienas jų, lapės 
veidu ir pomada išteptais ūsais, garsiai surikęs karo šūkį, suskaldė savo taurę į 
priešo galvą. Kaimynai veikiai juos išskyrė, kol dar nespėjo griebtis peilių. 

- Kaip nyksta dora! - pasibjaurėjo Taso Vonas. - Nejau jie negalėjo savo kruvinų 
kivirčų palikti namie? 

Devyniolikos Sofų salėje pasklido girtų dainų nuotrupos. Viridoviksas užtraukė 
nykią ilgą galų giesmę, net stiklinės taurės ant stalų sutirtėjo. 

- Jei jau meška tau ant ausies užmynė, tai bent pasistengtum elgtis taip, kad šito 
niekas nepastebėtų! - užriaumojo Gajus Pilypas. Keltas apsimetė neišgirdęs. 

Keli kamorai dainavo gimtąja kalba. Gautruzas iš Tatagušo, apmetęs juos girtu 
žvilgsniu, nesprendė derėsiant prisijungti. 

- Kokia nepagarba, - vėl pakartojo Taso, suprantantis stepės gyventojų kalbą. - 
Kamorų negalima kviesti 1 šventes, nes jie negali susilaikyti nuo girtuoklystės ir 
pradeda kviesti visokiausius demonus. Beje, daugelio jų širdyse slypi Skotas. 
Tarnauti gėriui jiems pernelyg nuobodu. 

Nuo vyno romėno galva apsunko, jis jau neprisiminė, kiek kartų pildė savo taurę 
iš sidabrinio ąsočio. Katakolonas Kekumenas išėjo. Markas dėl to ne itin nuliūdo. 
Šiaurietis su savo sustingusiu, ištįsusiu veidu galėjo sugadinti bet kokias iškilmes. 
Viridoviksas taip pat kažkur dingo, bet ne vienas. Skaurus neprisiminė, ar keltas 
išėjo su ta plepia mergiote, kuri nuo jo visą vakarą nesitraukė, ar su kokia kita. 


Akimirką užpavydėjęs, romėnas maktelėjo dar vieną didelį gurkšnį. Jo paties 
nuotykiai su moterimis šį vakarą klostėsi nesėkmingai, iš kurios pusės bežiūrėsi. Jis 
atsistojo, idant, prieš grįždamas į kareivines, dar sykį prisipiltų taurę. Šiaip ar taip, 
bent jau nešals tas dešimt minučių kol kiūtins tamsią šaltą naktį. 

Vonas irgi pakilo. 

- Leisk tave palydėti, - paprašė. - Norėčiau daugiau sužinoti apie tavo karalystę. 
Ji vadinasi Kizaras? 

Markas vargiai beprisiminė, apie ką kalbėjęs, tačiau Vonas - nebloga kompanija. 
Dviese jie nusigavo iki galustalės. Ant mozaikinių grindų buvo palieta kažkas 
riebaus. Markas paslydo ir plačiai skėstelėjo rankomis, kad išlaikytų pusiausvyrą. 
Ant kojų jis išstovėjo, tačiau vynas iš taurės kliūstelėjo ant balto Kazdo pasiuntinio 
rūbo. 

- Prašau atleisti, mano pone, - pradėjo tribūnas ir sutrikęs užsičiaupė. - Dar kartą 
prašau atleisti, deja, nežinau, kuo jūs vardu. 

- Ach šit kaip? - Kazdo balse suskambo tvardomas ir todėl dar siaubingesnis 
įniršis. Pasiuntinys lėtai atsistojo, palinkdamas virš romėno it bokštas.. jo akis 
dengė šydas, tačiau Skaurus žinojo, kad iš po jo stebi liepsningas žvilgsnis. 

- Vadinasi, nežinai? Tada gali vadinti mane Avšachinu. 

Taso Vonas nervingai kostelėjo. 

- Mano ponas Avšaras juokauja, pasivadindamas karaliaus vardu. Jis, be abejo, 
supranta, kad mano draugas nenorėjo įžeisti. Galbūt, jo taurė ir buvo kupina iki 
kraštų pernelyg dažnai... 

Nematomas, tačiau ugninis Avšaro žvilgsnis nukrypo į katrišą. 

- Mažasis žmoguti, tai ne tavo reikalas. Jei, žinoma, nenori, kad aš... - Balsas 
tebebuvo švelnus, tačiau pamažu jame radosi plienas, skambantis it upeliukas po 
plonu ledu. 

Vonas, nupilkęs iš baimės, atsitraukė purtydamas galvą. 

- Puiku. 

Kardas smarkiai smogė Markui į veidą. Romėnas išsitiesė ant grindų, lūpos 
pasruvo krauju. 

- Šunie! Kiaule! Niekingas kirmine! Nejau maža, kad turiu būti savo priešų 
mieste? Tai dar mane įžeidinėja Videsijos vergai! Rinkis ginklą, kuriuo tave 
nužudysiu, šakale-samdiny, čia tavo paskutinė privilegija! 

Salė ūmai apmirė. Visų svečių akys susmigo į romėną, kuris akimoju suprato, ką 
būtent turėjo omeny Avšaras. Keista, bet jis buvo dėkingas kazdui už antausį. Smūgis 
ir po jo plykstelėjęs įniršis išvaikė miglas iš galvos, išblaivino. Pats nustebo, 
išgirdęs tvirtą savo balsą: 

- Ištepiau tavo drabužius netyčia, puikiai žinai. Bet jei būtinai reikalauji, aš ir 
mano kardas - tavo paslaugoms. 

Avšaras atkragino galvą ir šaltai nusikvatojo: 

- Tebūnie. Pats pasirinkai ginklą, nuo kurio žūsi. Mebodai! - šūktelėjo ir priešais 


jį išdygo amžinai išsigandęs tarnas kardas. - Nagi, atnešk iš apartamentų mano 
ginklus ir šarvus. - Jis pašaipiai nusilenkė Markui. - Videsai neliks sužavėti 
sužinoję, kad apgailėtiną jų samdinį nudėjau būtent aš. Deja, deja, jūsų mylimas 
Imperatorus reginio nematys. 

Taso Vonas tampė Skaurų už rankos:. 

- Tu ką, kvaištelėjai? Tai labiausiai prityręs, negailestingiausias skerdikas iš visų, 
kuriuos teko sutikti, nesuskaičiuojamų dvikovų nugalėtojas ir priedo - burtininkas. 
Tuojau pat maldauk atleidimo, antraip po minutės jis perrėš tau gerklę! 

- Aš du sykius atsiprašiau, bet šiandien jis neatlaidžios nuotaikos. Be to, - Markas 
pagalvojo apie savo magišką kardą, - žinau kai ką, ko nežino jis. 

Gajus Pilypas tiek prisigėrė, kad vos laikėsi ant kojų, tačiau priešininko rimtumą 
įvertino deramai. 

- Tas bokšto ūgio mėšlius greičiausiai mėgins pasiekti tave iš viršaus. Bus sunku 
gintis. Pasistenk smogti jam į krūtinę. 

Markas linktelėjo. Ir pats apie tai pagalvojo. 

- Pasiųsk ką nors mano skydo, gerai? 

- Adiatunas jau nubėgo. 

- Puiku. 

Belaukiant, kol kovotojai apsišarvuos ir pasiruoš ginklus, kokia dešimtis aukštųjų 
karininkų valė erdvę, nustumdami stalus bei kėdes. Daugelis jau lažinosi. Iš atskirų 
šūksnių Markas suprato, kad jį laiko pasmerktu. Todėl dar maloniau buvo išgirsti 
švarų Helvisės kontraltą: 

- Trys auksinai už romėną! 

Gautruzas iš Tatagušo priėmė jos iššūkį. 

Sevastokratas Turizinas Gavras pasikvietė Vardanį Sfrancezą: 

- Kas tau labiau patinka, tu rašalo siela? 

Sevasto veide atsispindėjo nepasitenkinimas visais trimis: Gavru, Avšaru ir 
Skaurum. Jis pasigremžė švariai nuskustą smakrą. 

- Nors ir liūdna, manau, kad nugalės kardas. 

- Surizikuosi šimtu auksinų? - paklausė Turizinas. 

Sfrancezas vėl padvejojo, linktelėjo. 

- Susitarėm! - šūktelėjo Turizinas. 

Markui buvo malonu, kad Sevastokratas stato už jį, tačiau tribūnas suprato, jog 
Imperatoraus brolis lygiai taip pat, jei Sfrancezas rinktųsi Marką, būtų lažinęsis už 
Avšarą. 

Kai pasiuntinio tarnas grįžo su šeimininko ginklais bei šarvais, susirinkusiems 
ištrūko riksmas. Markas nustebo, kad Avšaras, užuot ėmęs kreivą kardą - pamėgtą 
vakariečių ginklą, - pasirinko ilgą tiesų kalaviją. Skydas buvo apvalus, nusėtas 
aštriais geležiniais spygliais. Išdžiūvusio kraujo spalvos fone puikavosi Kazdo 
herbas - juoda pantera šuolyje. 

Po kelių minučių grįžo Adiatunas su tribūno skutumu. 


- Nukirsk jį, varnai telesa, - tarė jis, paplodamas Skaurui per petį. 

Romėnas jau ketino traukti kardą iš makštų, kai ūmai prisiminė dar kai ką. 
Paklausė Taso Vono: 

- Nejau Avšaras nori, kad išsitepčiau savo kirasą? 

Vonas neigiamai papurtė galvą. 

- Visi žino, kad po drabužiais jis nešioja šarvinius marškinius. Juk girdėjai - jis 
priešų pasiuntinys. 

Paskutinę sekundę prieš prasidedant kovai Markas galvojo tik apie viena: įdomu, 
ar daug išgėrė Avšaras. O paskui laiko neliko net tokioms mintims. Buvo tik įdėmių 
akių žiedas, o to žiedo viduryje - jie su kazdu. Kai Avšaras puolė pirmyn, tribūnas 
pamiršo ir žiūrovus. 

Kaip tokio aukšto ūgio žmogus, pasiuntinys buvo velniškai greitas ir vikrus. 
Markas atmušė pirmą jo smūgi skydu ir vos nepaslydo: taip smarkiai buvo trenkta. 
Melsdamasis, kad nesulaužytų skydą laikančios rankos, jis atsakė dūriu tiesiai į 
nematomą Avšaro veidą. Kardas atšoko, vėl puolė, taikydamas į šoną. Rodės, 
Avšaras turi tiek rankų, kiek voras kojų, ir kiekvienoje laiko po kardą. Per kelias 
sekundes Markui du kartus įdrėskė (syKį, kairę ranką, antrą, laimei - negiliai, 
krūtinę). Skydą sulamdė, jis pradėjo lūžti. Avšaras smogė vieną sunkų smūgį po kito 
metodiškai it kalvis, trankantis priekalą. Nugalėjęs neviltį, Markas perėjo į ataką. 
Avšaras atrėmė smūgį skydu. Skydas neskilo, kaip romėnas tikėjosi, bet iš 
netikėtumo kardas porą žingsnių atsitraukė. Pritariamai mostelėjo kardu. 

- Turi neblogą ginklą, sukčiau, bet ir tokiam kardui apsauginiai kerai atsiras. 

Vis dėlto, dabar jau kovėsi atsargiau. Kai tik sunkus mūšis iš Skauraus galvos 
išvaikė paskutinius pagirių likučius, romėnas pasijuto tvirčiau. Puolė atakon, jo 
ašmenys žybčiojo tai aukštai, tai žemai, o Avšaras lėtai ir nenoriai, bet traukėsi. Ir 
staiga, lig tol tylėjęs, kardas ėmė prodaigiu tarti keistus žodžius. Niūniavo 
nesuprantama kalba, aštria, rūsčia, ledine. Tai buvo dar blogiau už jo numirėlišką 
juoką. Fakelų ugnis pradėjo blėsti, kone užgeso tamsos  voratinklyje, 
besiplečiančiame priešais Marko akis.bet visu romėno kardo ilgiu auksinėmis 
ugnelėmis suspindo druidų simboliai, jų švytėjimas sudaužė kerus. Skaurus vos 
spėjo atmušti į veidą nukreiptą smūgį. Visa tai truko vos kelias sekundes. Išgirdo 
moters balsą, nusprendė, jog šūktelėjo Helvisė: 

- Be burtų! 

- Dar ko! Prieš tokį kirminą jų nė nereikia! - suurzgė Avšaras, bet užkeikimus 
niurnėt nustojo. 

Dabar atėjo tribūno eilė. Vienas jo smūgis sutrupino kazdo skydą. Pasiuntinio 
rūbai pražydo raudonomis dėmėmis, šį kartą - ne nuo vyno. Sukaukęs iš padūkusio 
įniršio, Avšaras vėl puolė, norėdamas prispausti priešininką savo jėga. Atsilaikyti 
prieš jį tas pats, kas atlaikyti pakvaišusį plieno uraganą, tačiau įpykęs Avšaras tapo 
neatsargus ir Markas tuojau pat pasinaudojo silpnybe. Klaidinančiai smigtelėjo 
priešui į veidą ir tuojau pat nukreipė smūgį į pilvą. Kardas skubiai nuleido ginklą 


žemyn, ketindamas atremti išpuolį, nė nepagalvojęs, kad tai irgi klaidinantis 
manevras. Romėno kardas žaibu slystelėjo prie Avšaro smilkinio.nors silpnas 
atremiantis kirtis Marko kardo nesustabdė, Skaurus lengvai suktelėjo riešą.todėl jo 
geležtė, užuot smogusi Avšarui smaigaliu, pataikė per smilkinį ašmenimis. Kardas 
susvyravo it pakirstas medis, paskui griuvo aukštielninkas, paleisdamas iš rankos 
kardą. Skaurus buvo bežengiąs prie nugalėto priešo, tačiau apsigalvojo, papurtė 
galvą. 

- Žudyti nugalėtą priešą - mėsininko darbas, - tarė. - Tai jis su manim pykosi, ne 
aš su juo. 

Markas lėtai įkišo kardą į makštis. Jis beveik negirdėjo tų įaudrintų sveikinimų, 
kurie pylėsi iš visų pusių. Gajus Pilypas, kaip visuomet, liko ištikimas savo 
praktiškumui. 

- Tas bjaurybė - paskutinis šunsnukis, - pasakė apie Avšarą, kuris stovėjo prie 
sienos, remdamasis į savojo tarno petį, - turėjai jį pribaigti, kol buvo galimybė. 

Helvisė karštai suspaudė Marko ranką (tai buvo net geriau už žodžius) ir greitai 
pabučiavo, o Hemondas, pliaukštelėjęs per nugarą, garsiai išrėkė į ausį girtus 
sveikinimus. Taso Vonas, kuris džiaugėsi, matydamas nugalėtą Avšarą, priėjo prie 
Skauraus, norėdamas perspėti apie tokios pergalės pasekmes. 

- Manau, - burbtelėjo mažylis iš Katrišo, - tu jau nusprendei galįs pats vienas 
užkariauti Mašizą, o paskui visos Videsijos merginos puls tau į glėbį. - Marko 
mintys akimirkai nukrypo prie Helvisės, tačiau Vonas tęsė: 

- Neapsigauk! Prieš kelerius metus Avšaras vadovavo kazdų gaujai, kuri siautėjo 
palei vakarines Videsijos sienas, ir vienas kunigaikštis vardu Marzoflas, jo būrį 
gerokai apipešiojo. Kitais metais, pavasarį, milžiniška gyvatė, kokių tame krašte 
niekas nebuvo regėjęs, prarijo Marzoflą vienu kąsniu. 

- Kokie niekai, - nervingai metė Markas. 

- Gal ir taip, bet kazdo rankos ilgos. Žodžiu, būk atsargus. Protingas gerą patarimą 
visuomet išgirsta. 

Ir jis greitai nuėjo, tarsi paneigdamas bet kokią mintį, kad tarp jo ir to 
svetimšalio, taip įžūliai susirėmusio su Avšaru, gali būti kas nors bendra. 


IV skyrius 


Adiatunas, atbėgęs paimti Marko skydo, turėjo pažadinti visus legionierius 
kareivinėse.  Skaisčiai liepsnojo fakelai, niekas nemiegojo- visi sėdėjo 
kalbėdamiesi. Grįžęs Markas rado karius pilnai apsiginklavusius, pasiruošusius, jei 
vadas žus, atkeršyti už jį. 

- Ne itin pasitikite savo tribūno patirtim, - tarė, slėpdamas džiaugsmą. 

Legionieriai garsiai sušuko „valio!“ ir ėmė klausinėti dvikovos smulkmenų. Jis 
papasakojo viską kaip sugebėjo, tuo pat metu nusivilkinėdamas šarvus. 

Marko akys lipo iš nuovargio, galop nebepajėgė išspausti nė žodžio. Įsikišo Gajus 
Pilypas. 

- Šiandien užteks. Kitką išgirsit rytoj. Anksti rytą! - rūsčiai pridūrė. - 
Pastarosiomis dienomis nebudėjot. Suprantama: mes čia kūrėmės... Bet nesitikėkit, 
kad tai virs taisykle. 

Kaip centurionas ir numatė, jo kalbą pertraukinėjo atodūsiai, tačiau jis sugebėjo 
išvaduoti Skaurų nuo tolimesnio klausinėjimo. Vienas po kito užgeso fakelai. 
Tribūnas susirangė po storu vilnoniu apklotu ir galimybe už-migti džiaugėsi kaip 
niekad.anksčiau. 

Rodės, nuo tada, kai atsigulė, praėjo vos kelios minutės, o pro langus jau sroveno 
rausva saulėtekio šviesa. Vis dar apsimiegojusiomis akimis įžvelgė Viridoviksą, 
kuris piktai stūksojo virš jo. 

- Velniai tave rautų, bejausmi niekše, beširdi tu! - užriko galas. 

Markas kilstelėjo, remdamasis alkūne. 

- Kuo gi aš tau neįtikau? - kimiai paklausė. 

- Kuo neįtikai? Tu ką, visai kuoktelėjai? Pati geriausia dvikova nuo tada, kai čia 
atsidūrėm, o aš ten nebuvau! Kodėl nepasiuntei surast manęs, kad viską pamatyčiau 
savo akim? Kodėl man tenka guostis perpasakojimais? 

Markas atsargiai atsisėdo ant lovos. Nors ypatingų planų šį rytą neturėjo, 
dienotvarkėje taip pat aiškiai nebuvo punkto raminti įdūkusį keltą. 

- Visų pirma, - priminė, - neturėjau nė menkiausio supratimo, kur esi. Juk iš 
puotos išėjai anksčiau, nei aš susidūriau su Avšaru. Be to, jei atmintis manęs 
neapgauna, išėjai ne vienas. 

- O, niekai! Šalta, nerangi merga. Nors krūtinė jos nuostabi... 

Turbūt, jis apie tarnaitę, nusprendė Markas. 

- Bet ne apie tai kalbu, ne apie tai, - tęsė milžinas. - Mergą visad surasi, o va gera 
dvikova - retenybė. 

Skaurus suprato, kad keltas kalba visiškai rimtai, ir sutrikęs papurtė galvą. 
Paprasčiausiai nesuvokė galo požiūrio į karą. Kai kurie romėnai troško kraujo, tai 


tiesa, bet daugumai iš jų (įskaitant Marką) karas buvo tiesiog būtinybė, su kuria 
reikėjo susidoroti kuo greičiau. 

- Esi labai keistas žmogus, Viridoviksai, - pagaliau tarė. 

Keltas nusiviepė. 

- Jei pažvelgtum į save mano akimis, pamatytum, kad irgi vieno šulo trūksta. 
Pamenu, keleri metai iki jums pasirodant, per mūsų žemes keliavo vienas graikas. 
Beje, jums, romėnams, ta žemė nepriklauso. Tai štai, jis irgi nusprendė ją savintis. 
Manau, buvo trenktas, tas graikas. Turėjo keistą laikrodį su visokiomis svirtelėmis, 
dirželiais ir dar velniai žino kuo, ir visą laiką jame krapštėsi, kad teisingai eitų. 
Kartais tu pasidarai šiek tiek panašus į jį - tik krapštytis bandai žmonėse. Jei jų 
nesupranti, tai kodėl manai, kad neteisūs jie, o ne tu? 

Markas, minutėlę pamąstęs, nusprendė, kad kelto žodžiuose, ko gera, yra dalis 
tiesos. 

- O kas nutiko graikui? 

- Tikėjausi, kad paklausi, - su švelnia pašaipa atsiliepė keltas. - jis sėdėjo po 
senu, sausu medžiu, kaip paprastai žaisdamas su savo kvailu laikrodžiu. Tuo metu 
sausa šaka, į kurią jis neatkreipė dėmesio, nudribo ant jo kvaišos galvos ir suplojo 
mūsų užkariautoją taip, kad jį galima buvo prakišti tarp dviejų lentų. Tai vargšelis... 
Pagalvok, šitoks likimas kada nors gali ištikti ir tave. 

Skaurus piktai purkštelėjo. 

- Kad tave maras! Jei ruošiesi sekti pamokomas pasakėčias, tai apsivilk žydrą 
apsiaustą kaip Foso žynys. Kraujotroškį keltą aš dar galiu kažkaip ištverti, bet tegul 
dievai mane saugo nuo pamokslaujančio kelto. 


kkk 


Praėjusios nakties įvykiai suteikė tribūnui pagrindą manyti, kad jis nusipelnė šiek 
tiek poilsio ir praleisti rytinę treniruotę. Perimti šią pareigą paprašė Gajaus Pilypo. 
Miestas, kurį pirmąją dieną pamatė romėnai, sužadino jo smalsumą, Markas panoro 
geriau jį apžiūrėti. Videsas buvo didesnis, įdomesnis, gyvybingesnis už Romą. 
Skaurui neužteko to probėgšmo žvilgsnio, kurį metė į sostinę paradinio žygio metu, 
norėjosi pajusti tikrą, gyvą skonį. 

Išėjęs iš tylaus, išpuoselėto Imperatorškojo kvartalo, Markas patraukė link 
kunkuliuojančio Palamo forumo - aikštės, pavadintos vardu Imperatoraus, kuris 
valdė Videsiją prieš beveik devynis šimtus metų. Aikštės centre stovėjo raudono 
granito obeliskas, nuo jo šakojosi keliai į visus Imperijos kampelius. Kolonos 
papėdėje ant smaigų stirksojo dvi galvos, jau beveik be odos ir mėsos, išlasiotos 
paukščių, laiko sudžiovintos. Užrašai po jomis praeiviams pasakojo apie 
nusikaltimus, kuriuos kadaise padarė tų galvų savininkai. Viesų kalbos žinių Markui 
nepakako laisvai skaityti, tačiau po kelių bandymų jis suprato, jog tai dviejų 
sukilusių generolų galvos. Tie kariškiai nusprendė prašyti Kazdo pagalbos. Ką gi, - 


pagalvojo tribūnas, - jie visiškai nusipelnė vietos, kurią galiausiai užėmė. Praeiviai 
į tuos šiurpius trofėjus nekreipė jokio dėmesio. Ir anksčiau matę ant kuolų 
pasmeigtas galvas, jie žinojo, kad šios - ne paskutinės. 

Už tat į Skaurų, atrodo, spoksojo išpūtę akis. Jis manė galėsiąs ištirpti minioj kaip 
tūkstančiai kitų svetimšalių, tačiau naujienos, neįtikėtinai greitai sklindančios bet 
kuriame dideliame mieste, iš karto pažymėjo jį - Avšaro nugalėtoją. Žmonės grūdosi 
aplinkui, norėdami paspausti ranką, paploti per petį ar tiesiog paliesti ir kupiniems 
nuostabos pasitraukti. Iš jų reakcijos Markas pradėjo suprasti, kaip bijomasi Kazdo. 
Sužavėtų žiūrovų nėjo atsikratyti. Prekeiviai bei išnešiotojai vienas per kitą siūlė 
savo prekes: keptus, aguonomis apibarstytus strazdus, žuvį, paspragintus sūdytus 
migdolus, bronzines statulėles, amuletus ir talismanus, saugančius nuo blogo 
virškinimo, viduriavimo ir blogos akies, kvietė ragauti iš visų Imperijos kraštų bei 
užsienio atgabento vyno ar alaus, pirkti iš anksto surimuotas meilės eiles (gaila, 
skirtas vyrui). Niekas nenorėjo klausyti jo prieštaravimų, ir niekas neleido sumokėti 
bent varioko. 

- Man didelė garbė aptarnauti romėną, - oriai tarė kepėjas, stambus vyriškis 
grubių bruožų veidu ir tankiais ūsais. Nusišypsojęs, jis padavė tribūnui didelę, 
saldžią, ką tik iškeptą bandelę, paskanintą cinamonu ir romu. 

Mėgindamas išsigelbėti nuo to neįtikėtino populiarumo, Markas dingo iš Palamo 
forumo, pasukęs į šonines gatveles. Tokiam labirinte buvo nesunku paklysti, kas jam 
ir nutiko. Ilgi spėtini klaidžiojimai atvedė jį į mažais nameliais (kažkada 
nuostabiais, o nūnai apleistais, nusilaupiusiu tinku), krautuvėlėmis, kuriose prekės 
buvo įtartinai pigios arba lygiai keistai brangios, apstatytą kvartalą. Aplinkui po du, 
po tris slankiojo vyrukai, dėvintys plačias kelnes ir plačias tunikas - rūbus, būdingus 
gatvės gaujų nariams. Tai buvo perpuvęs Videso dugnas, kurio Markas toli gražu 
neketino tyrinėti. Ketino kuo greičiau iš čia nešdintis, nes, pašonėj neturėdamas bent 
manipulos, nesijautė saugiai. Ir staiga pajuto, kaip kažkieno lipnūs pirštai naršo jam 
aplink diržą, ieškodami piniginės. Kadangi kažko panašaus tribūnas tikėjosi, buvo 
paprasta greitai apsisukti ir nutverti nevikrų vagį už rankos taip stipriai, kad tas 
nepajėgė ištrūkti. Markas manėsi pagavęs kokį kišenvagį berniūkšįų, vieną iš tų, 
užtvindžiusių šį rajoną. Tačiau belaisvis pasirodė besąs to paties amžiaus, 
apsivilkęs nudėvėtais skarmalais. Jis nė nekrustelėjo, vagies veide ryškėjo giliausia 
neviltis. 

- Gerai, prakeiktas samdiny, pagavai mane. Vis vien blogiau, nei dabar, jau nieko 
nepadarysi. Vis vien po kelių dienų badu padvėsiu, - pratarė. 
tempte aptempė skruostikaulius. Tačiau pečiai buvo ganėtinai platūs, rankos tvirtos, 
o kieta kalba, manieros liudijo, kad jis labiau pratęs vaikščioti paskui plūgą, o ne 
traukti iš kišenių kapšelius. Apsigimęs kareivis, - pagalvojo Markas, jau matęs 
panašią išraišką veiduose karių, kurie pralaimėjo, spaudžiami skaitlingesnių priešo 
jėgų. 


- Jei būtum paprašęs manęs pinigų, būčiau su džiaugsmu davęs, - tarė, 
paleisdamas belaisvio ranką. 

- Nenoriu niekieno išmaldos, 0 purvino samdinio - užvis mažiausiai, - aštriai 
atkirto žmogus. - Per tavo padermę ir atsidūriau giliausiam dugne. Meldžiu Foso, 
kad dar ko nors jums nelikčiau skolingas. - Sudvejojo. - Argi neketini perduoti 
manęs eparchui? 

Miesto gubernatoriaus teisėtvarka veikė greitai, užtikrintai ir griežtai. Papultų 
Skaurui koks gatvės valkata, iškart nutemptų eparchui. Tačiau ką Videso lūšnynuose 
veikia šitas valstietis? Kas privertė jį griebtis smulkaus vagiliavimo? Ir kodėl 
kaltina dėl savo nelaimių vargšus samdytus kareivius? Į vagį buvo panašus ne 
labiau, negu kad Markas - į mūrininką. 

Tribūnas apsisprendė. 

- Ketinu nupirkti tau pietus ir ąsotį vyno. Palauk... (pamatė, kad tasai jau kelia 
ranką protestuodamas). Užtai atsakysi man į kelis klausimus. Ir visų pirma - kodėl 
taip nemėgsti samdinių. Susitarėm? 

Liesasis driskius pasikasė išdžiūvusį kaklą. 

- Mano išdidumas sako „ne“, o pilvas kažkodėl gurgia „taip“. Pastaruoju metu 
nedažnai jo klausiau. Tu labai keistas žmogus. Žinai, niekad nemačiau tokių šarvų 
kaip taviškiai. Ir kalbi juokingai. Esi pirmas samdomas kareivis, kuris, užuot 
sumušęs, nusprendė pamaitinti alkaną žmogų. Aš Fostis Apokaukas ir esu tau labai 
dėkingas už gerumą. 

Skaurus irgi prisistatė. 

Taverna, kur nusivedė Fostis, buvo tiesiog purvina skylė. Šeimininkas 
prakartusiame aliejuje kepė neaiškios kilmės mėsos gabalus ir tiekė juos ant didelių 
miežinių papločių, pabarstytų aguonomis. Apie išdidžiai atnešto vyno kokybę geriau 
buvo nė negalvoti. Tai, kad Apokaukas negalėjo leisti sau net tokio maisto, rodė, 
kaip jis nuskurdo. 

Gerą pusę valandos jo burna buvo pernelyg užimta, kad tuščiai plepėtų. 
Galiausiai Fostis baigė, garsiai rūgtelėjo ir pasiglostė pilvą. 

- Taip pripratau būti alkanas, jog užmiršau, kaip gera jaustis sočiam. Vadinasi, 
nori išgirsti mano istoriją? 

- Net labiau, nei anksčiau. Niekad nemačiau tiek daug valgančio žmogaus. 

Fostis nusiviepė. 

- Jei skilvys visai tuščias, daug maisto reikia, norint jį pripildyt. - Sriūbtelėjo iš 
puodelio truputį vyno. - Bjaurastis, tiesa? Bet buvau per alkanas, kad pulčiau ragaut. 
O žinai, aš vynuoges auginau geresnes už šitas... Va nuo to ir pradėsiu. Gyvenau 
Rabano provincijoje, netoli nuo Kazdo sienos. Žinai tas vietas? 

- Nelabai, - atsakė Markas. - Aš Videsijoje naujokas. 

- Taip ir maniau. Na ką gį, tai kitapus Jaučių Brastos, koks mėnuo kelio nuo čia. 
Ferma priklausė mūsų šeimai taip ilgai, kad jau nė neatsimenu, kiek kartų pasikeitė. 
Buvom ne šiaip valstiečiai, sudarėme dalį vietinės kariuomenės. Karo atveju mūsų 


pareiga buvo siųsti kareivius, ginklus ir arklius privalėjom nuolat laikyti paruoštus, 
kad bet kurią minutę galėtume stoti į kovą. Už tai mus atleido nuo mokesčių. Kartais 
net patiems sumokėdavo - kai valstybė galėdavo sau tai leisti. Šitaip, bet kokiu 
atveju, man aiškino senelis. Net nesitiki, kad tai tiesa, ar ne? Mano senelis gimė tais 
metais, kai visą kaimo žemę, įskaitant ir mūsiškę, nusipirko Mankafų šeima. Tokiu 
būdu pradėjom tarnauti ne valstybei, o Mankafams, ir tai nebuvo taip jau blogai - jie 
neleido mokesčių rinkėjams lipti mums ant sprando. 

Markas pagalvojo, jog situacija taip pat klostėsi ir Romoje, kuomet į atsargą 
išeinantys veteranai žemes gaudavo ne iš Senato, o iš savo vadų.visa tai taip priminė 
romėnišką netvarką, kad jis kone pažodžiui galėjo nuspėti, ką Apokaukas papasakos 
toliau. 

- Žinoma, rinkėjai ne itin džiūgavo, prarasdami mokesčius, o ir Mankafams 
nepatiko mokėti pašėlusius pinigus už žemes, kurias laikė savo nuosavybe. Prieš 
penkerius metus Fostis Mankafas (mane pavadino jo vardu) sukėlė maištą. Jį palaikė 
daugelis kilmingų aplinkinių šeimų. Visa vyko vieneri metai prieš Maurikijui Gavrui 
tampant Imperatorum. Tačiau valdžia surinko dideles pajėgas ir mus nušlavė, - tyliai 
pasakė Apokaukas. 

Markas mintyse pasižymėjo, kad valstietis be jokių dvejonių stojo šeimininko 
pusėn.o dar jis suprato, kad sukilimo dėka valdantis Imperatorus išlaikė sostą. 
Fostis tęsė: 

- Mokesčių rinkėjai gabalais ištąsė Mankafų žemes ir pasakė, esą viskas bus kaip 
senais laikais, kaip mano prosenio laikais. Cha! Plačiau verk kišenę! Jie jau 
negalėjo pasitikėti kariauna, juk mes kovėmės kilmingųjų pusėj. O tada pasirodė 
valdininkai, pareikalavo, kad sumokėtume visas duokles nuo tų laikų, kuomet mūsų 
žemes nupirko Fosčio prosenelis. Laikiausi, kiek galėjau, bet po to, kai 
kraujasiurbiai užbaigė savo darbą, man po kojomis nebeliko nė sklypelio žemės. 
Žinojau, kad čia nebėra ko veikti. Po metų išėjau iš kaimo. Ne per geriausiai sekėsi 
ir čia, kaip matai. Viskas, ką moku - kariauti ir vaikščioti paskui plūgą. Todėl beliko 
mirti badu, kas ir būtų nutikę, jei nebūčiau susidūręs su tavim. 

Skaurus išklausė Apokauko istoriją nepertraukinėdamas. Bet kai videsas užbaigė, 
pagalvojo, kad jo pasakojimas sukėlė daugiau klausimų, nei pateikė atsakymų. 

- Tavo šeimininko žemės buvo pasienyje su Kazdu? 

- labai netoli nuo sienos. 

- Jis sukilo prieš Imperatorų. Ar Kazdas jį rėmė? 

- Tie mėšlakirmiai? Ne, mes vienu metu kariavom ir su kazdais, ir su žiurkėmis- 
valdininkais. Tai viena iš priežasčių, dėl ko mus sumušė. 

Markas sumirksėjo: atrodo, jie rinkosi ne geriausią strategiją. Tačiau nerimą kėlė 
dar kažkas. 

- Tu su savo draugais priklausei vietinei kariaunai? 

- Viskas buvo taip, kaip pasakojau. 

- O kai jūs sukilot, kariauną paleido? 


- Apkurtai, negirdėjai, ką čia šnekėjau? 

- Bet... bet juk jūs tuo metu kovėtės ir su Kazdu, - pratarė tribūnas. - Kaip galėjo 
paleisti kareivius tokiu pavojingu metu? Kas užėmė jų vietą? 

Apokaukas įtariai žvilgtelėjo į romėną. 

- Kam, jei ne tau, tai Žinoti. 

Suvokimas tarsi žaibas blykstelėjo smegenyse, Skaurui ūmai daug kas paaiškėjo. 
Nenuostabu, kad Imperijai gresia pavojus! Valdovai, pamatę, kaip godūs valdžios 
kilmingieji išnaudoja vietinę kariauną prieš valdininkijos savivalę, nusprendė, kad 
vietiniai kareiviai pernelyg neklusnūs, kad jais galėtum pasitikėti. Negana, kad 
Imperiją puola išorės priešai, dar kilo neramumai šalies viduje. Ir tuomet 
Imperatoraus artimieji pasamdė kareivius, kad už juos kariautų. Gydymas, kurį 
tribūnas laikė pavojingesniu už pačią ligą. Samdiniai gerai atlieka savo darbą, kol 
jiems reguliariai moka ir kol jų karininkai geidžia būtent pinigų, o ne valdžios. Bet 
jei vienas tų ramsčių grius... Samdiniai pakeitė užsispyrusius čionykščius kareivius, 
bet kas išlaikys pažabotus pačius samdinius? 

Markas apstulbęs krestelėjo galvą. 

- Na ir painiava! 

O romėnai - pačiamjos vidury, - neramiai pagalvojo. 

- Esi pats keisčiausias samdinys, kokį tik kada nors mačiau, - pastebėjo 
Apokaukas. - Bet kuris iš jų padarys viską dėl savo naudos, bet, sprendžiant iš 
kalbos, tau rūpi suteikti naudos Imperijai. Turiu prisipažinti, kad to nesuprantu. 

Markas, minutėlę pamąstęs, nusprendė, jog Fostis teisus. 

- Aš kareivis, tiesa, bet ne iš pašaukimo. Niekad nesiruošiau siekti kariškio 
karjeros. Aš ir mano žmonės... Mes atvykom čionai iš toli, iš toliau, nei patys (jei 
jau apie tai prakalbom) pajėgiam įsivaizduoti. Videsija pakvietė mus tarnauti ir 
dabar Imperija - mūsų namai. Jei ji žlugs, mes pražūsim kartu. 

Apokaukas linktelėjo. 

- Supratau beveik viską, ką sakei, ir man tai nepatinka. Ką turi omeny sakydamas, 
kad atvykai iš „labai toli“? ne visai įsivaizduoju, kur tai galėtų būti... 

Ir vėl, turbūt jau dvidešimtą kartą, tribūnas pasakojo, kaip romėnai (sykiu su 
ūmiuoju galu) atsidūrė Videsijoje. Jam baigus, Fostis įsmeigė akis. 

- Rodos, kalbi tiesą. Niekas nesugalvotų tokios istorijos vien tam, kad juo 
patikėtų. Vardan Foso, tūkstančiai žmonių galėtų nupasakoti mano gyvenimą ar ką 
nors panašaus, tačiau niekad negirdėjau nieko panašaus į tavo sakmę. - Jis 
instinktyviai ties krūtine nubrėžė saulės ženklą. 

- Visai tikiu, - Skaurus gūžtelėjo pečiais. - Bet man dar reikia nuspręsti, ką daryti 
su tavim. 

Tribūnui šis žmogus pradėjo patikti. Net jei pritrūktų vien drąsos, Apokaukas 
padarytų viską, kas jo galioje. Ir tuo, - mintyse šyptelėjo tribūnas, - jis primena 
daugumą legionierių. Ši mintis pasufleravo sprendimą. Patenkintas tribūnas 
spragtelėjo pirštais. 


Tos kelios sekundės, prabėgusios svarstant, buvo nelengvos Apokaukui. Žmogus 
vis dar nežinojo, viltis geriausio ar ruoštis blogiausiam. 

- Atleisk, - tarė Skaurus, pastebėjęs video išraišką. - Visai nesiruošiau tavęs 
versti jaudintis. Sakyk, ar norėtum tapti legionierium? 

- Nelabai suprantu, ką turi galvoj. 

- Kaip tik tai, ko pats noriu - kad taptum vienu iš mūsų. Nusivesiu tave į 
kareivines, gausi drabužius, ginklus, vietą rikiuotėj. Kariavai ir anksčiau, toks 
gyvenimas tau nebus per sunkus. Be to, juk sostinėj pačiam nelabai sekėsi, todėl 
nėra ir ko prarasti, tiesa? 

- Nemeluosiu: blogiau nei dabar, dar niekad nebuvo, - prisipažino Fostis. Bet 
sunkus gyvenimas sostinėje jau išmokė jį cinizmo ir kartėlio, todėl kitą klausimą 
diktavo įtarumas: - O kas tau iš to? 

Skaurus nusijuokė. 

- Visų pirma, gausiu gerą kareivį. Neužmiršk, juk aš samdinys. Čia, žinoma, ne 
viskas. Tau nepasisekė, bet tai ne tavo kaltė. Man rodos, jei ištaisysiu padėtį, tai bus 
tiesiog teisinga. 

Iš visų jėgų - ojų dar pasirodė nemažai - buvęs valstietis suspaudė Markui ranką. 

- Laikyk mane savo kareiviu, - tarė, o akys džiugiai sušvito. - Viskas, ko norėjau, 
tai turėti vienodą su visais šansą, tačiau niekad jo negavau. Lig šios minutės. Ir kas 
galėjo pagalvoti, kad progą man suteiks būtent svetimšalis? 

Apmokėjęs sąskaitą (beprotiškai didelę, jei susimąstytum apie patiekto maisto ir 
gėralo kokybę), romėnas paprašė Apokauko išvesti iš to kvartalo-labirinto. Jie 
pražingsniavo kelias gatves ir staiga Fostis tarė: 

- Dabar tavo eilė rodyti kelią. Tas žiurkių urvas - vienintelis miesto rajonas, kurį 
gerai ištyrinėjau. Visa kam kitam pamatyti neturėjau pinigų. 

Klausinėdami praeivių, jiedu pasiekė Palamo forumą. Čia Marką vėl apgulė 
erzinančiai įkyrūs smalsuoliai. Sužinojęs, kad jo palydovas kovėsi kardais su 
Avšaru, Fostis iš nuostabos išsižiojo. 

- Porą kartų mačiau tą gyvatės vaiką besikaunantį. Jis tuomet vadovavo mus 
sumušusiai Kagano Vulhašo armijai. Tas pabaisa vienas vertas pusės armijos, jis 
slidus it ungurys ir baisiai gudrus. Sutaršė mūsų būrį kaip šiltą vilną. 

Parkai, aikštės, pastatai, sudarantys rūmų kompleksą, sukrėtė jį dar labiau. 

- Dabar žinau, ko laukti ateity, - pastebėjo. - Ji atrodo labai šviesi, net jei tai - 
mirtis. Prisiekiu Foso spinduliais! Ir aš gyvensiu visai šalia rūmų? Gali 
įsivaizduoti? Neįtikėtina! 

Markas buvo įsitikinęs, kad Apokaukas kalbasi ne tiek su juo, kiek su savim. 

Nusigavę į romėnų kareivines, prie durų išvydo Zimiskį su Viridoviksu, 
įsitraukusius į šaškes primenantį žaidimą. Daugelis legionierių (įskaitant galą) labai 
pamėgo šį karinį Viesų žaidimą. Skirtingai nuo lošimų, kurie buvo žinomi Romoje, 
šis reikalavo ne sėkmės, o tik proto ir patirties. 

- Džiaugiuosi, kad parėjai, - pasveikino Marką keltas, nušluodamas nuo lentos 


figūras. - Dabar galiu pasakyti mūsų draugui: „galų gale būčiau tave sumušęs“, - ir 
niekas nedrįs pavadinti manęs melagiu. 

Bet tribūnas matė, kaip menkai tepajudėjo į priekį Viridovikso figūros, ir kiek 
daug jų liko Zimiskiui. Videsas, aišku, kontroliavo partiją, ir visi trys gerai tai 
žinojo (ne, keturi - jei kilstelti iš nuostabos Apokauko antakiai ką nors reiškė). 
Zimiskis norėjo kažką pasakyti, bet Viridoviksas pertraukė: 

- Kur radai tą kaliausę? - pasidomėjo, rodydamas pirštu į Fostį. 

- Ilga istorija. - romėnas atsigręžė į Zimiskį. - Neilai, džiaugiuosi tave 
matydamas. Noriu, kad priimtum savo globon šį vaikiną. - Pavadino vardu, 
supažindino su kitais. - Maitink jį sočiai, duok rūbų, ginklus ir vietą kareivinėse. Jis 
taps mūsų pirmuoju garbės romėnu. Jis... Kas atsitiko? Atrodai taip, lyg tučtuojau 
užsiliepsnosi. 

- Skaurau, padarysiu viską, kaip sakai, o smulkmenas paaiškinsi vėliau. Nuo ryto 
Imperatorus kas valandą siunčia pasiuntinius. Manau, tai susiję su vakarykščiais 
įvykiais. 

- Taip-taip, - burbtelėjo Markas. Aplinkybės keitėsi. Miestas laikė jį dienos 
didvyriu, bet Imperatorui kivirčas su kaimyninės valstybės ambasadorium galėjo 
nepatikti. 

- Įdomu, į kokią istoriją įsivėliau? Fosti, eik su Zimiskiu. Man reikia nusiskusti 
(jis vis dar atsisakinėjo želdinti barzdą), nusiprausti ir persirengti. 

Dar vienas Imperatoraus pasiuntinys atvyko Markui nuo pasmakrės gremžiant 
paskutinį kuokštą šerių. Blogai slėpdamas nekantrumą, jis laukė, kol tribūnas 
nusimaudys ir apsivilks švarų apsiaustą. 

- Seniai metas, - burbtelėjo žygūnas, kai Markas išėjo iš kambario, nors abu 
žinojo, kaip greitai tribūnas susitvarkė. 

Pasiuntinys nuvedė jį pro Devyniolikos Sofų salę, pro Didžiąją Sosto salę su 
milžiniškomis, kaltine bronza išpuoštomis durimis, pro dviaukštes kareivines (šalia 
jų vaikštinėjo namdalėnai, tačiau Hemondo tarp jų nesimatė), per sodą, kur augo 
vyšnios, o takelius klojo rožių žiedlapiai. Galiausiai jie įžengė į sodo gilumoje 
slypintį pastatą - kaip Markas suprato, asmeninius Imperatoraus šeimos 
apartamentus. Jis kiek apsiramino. Jei Maurikijus norėtų nubausti rimtai, darytų tai 
atvirai, kad būtų išgelbėta Kazdo garbė. 

Ant laiptų, vedančių į asmeninius valdovo kambarius, pakopų sėdiniavo du tingūs 
sargybiniai, abu neabejotinai videsai. Nusiėmę šalmus, jiedu mėgavosi šiltais saulės 
spinduliais: čionykščiai mėgo pasideginti. Sargybiniai, matyt, gerai pažinojo žygūną, 
nes net dėl padorumo nepaklausė jo nei kas, nei ko eina pas Imperatorų. 

Vos peržengus slenkstį, Marką pasitiko mažordomas, pasipuošęs avietinės spalvos 
livrėja, išmarginta auksiniu skrendančių gervių ornamentu, jis klausiamai dirstelėjo į 
romėną. 

- Taip, tas pats, - linktelėjo pasiuntinys. - Prireikė nemažai laiko, kad surastume, 
tiesa? 


Ir nelaukdamas atsakymo išėjo pranešti Autokratui, kad tribūnas atvyko. 

- Prašau sekti paskui mane, - tarė mažordomas. Jo balsas labiau priminė kontraltą 
nei tenorą, skruostai lygūs it moters. Kaip ir daugelis Videso rūmų tarnų, tai buvo 
eunuchas. Markas pamanė, kad rytinėse jo pasaulio valstybėse eunuchus vertino dėl 
tos pačios priežasties, kaip ir čia, - jie negalėjo tapti valdovais, nes negalėjo 
susilaukti palikuonių. Ir vis dėlto jais ne itin pasitikėjo, nes jie nuolat artimai 
bendravo su Imperatorų supančiais asmenimis. Suprantama, ši taisyklė galėjo turėti 
išimčių. 

Ilg4 koridorių apšvietė saulės spinduliai, besiliejantys pro alebastrines lubų 
grotas. Kai saulę uždengdavo debesis, švelni šviesa blyško. Tai priminė saulės 
zuikučių žaismą vandens paviršiuje. 

Rūmuose buvo krūvos įdomybių. Salėse Imperatorų - ir tik Imperatorų - žvilgsniui 
pamaloninti eksponavo daugybę brangenybių, per tūkstantmečius surinktų visuose 
Imperijos kraštuose. Koridoriai prikimšti marmurinių ir bronzinių statulų, nuostabių 
porceliano bei keramikos dirbinių, išmargintų subtilios rankos, ankstesnių valdovų 
portretų ir biustų, brangakmeniais inkrustuotų auksinių kulto reikmenų. Stovėjo čia, 
pavyzdžiui, piestu stovintis arklys, išskobtas iš vientiso smaragdo. Daugelio 
retenybių Markas nespėjo pamatyti, nes išdidumas neleido jam spoksoti išvertus 
akis it piemeniui, per šventę papuolusiam į dėdelį miestą. Net grindys buvo išklotos 
nuostabia mozaika, vaizduojančia medžioklės ar pastoralines scenas. 

Visos tos prabangos centre ant nedidelio pjedestalo riogsantis aplamdytas 
surūdijęs šalmas Markui pasirodė aiškiai ne vietoj. 

- Kodėl jis čia? - pasidomėjo tribūnas. 

- Tai Makurano (dabar šią šalį vadiname Kazdu) karaliaus Rištaspo šalmas, kurį 
nuo jo galvos nuėmė Imperatorus Laskaris, šturmu užėmęs Mašizą prieš... septynis... 
leisk pagalvoti... taip, prieš septynis šimtus trisdešimt devynerius metus. Puikus 
buvo karys, tas Laskaris. Štai jo portretas virš šalmo. 

Portretas vaizdavo vidutinio amžiaus griežtaveidį vyriškį smailia barzda. Jis 
vilkėjo metalines paauksuotas grandijas, galvą puošė diadema, o kojas - purpuriniai 
batai, kuriais avėti galėjo tik autokratas. Bet labiau panėšėjo ne į Viesų Imperatorų, 
Ant ieties plazdėjo žydra vėliavėlė, herbe buvo išraižytas saulėtasis Foso ženklas. 

Mažordomas tęsė: 

- Laskaris jėga atvertė į tikrąjį tikėjimą visą Makuraną, bet kadangi vėliau 
Videsija nepajėgė išlaikyti jo savo valdose, jie vėl palinko į stabmeldystę. 

Markas atidžiai klausėsi. Tai, ką išgirdo, jam visai nepatiko. Religinis karas buvo 
kažkas, apie ką jis anksčiau visiškai nemąstė. Jei Makurano gyventojai tokie ištikimi 
savo tikėjimui, kaip videsai - Fosui, tai kruvinos niautynės gali tęstis amžių amžius. 

Eunuchas nuvedė jį į mažą apvalų kambarį. Čia stovėjo tik sofa, stalas, kelios 
kėdės, o ant sienos kabojo Foso atvaizdas. Popieriai buvo nustumti į stalo kraštą, 
kad liktų vietos paprastam moliniam ąsočiui ir lėkštei sausainių. 


Ant sofos sėdėjo Imperatorus Maurikijus Gavras, jo duktė Alipija ir storas 
žmogus, kurį Markas per puotą Devyniolikos Sofų salėje matė, bet nespėjo sužinoti, 
kas jis toks. 

- Prašyčiau tavo kardą, - pradėjo mažordomas, tačiau Maurikijus pertraukė: 

- O, gali eiti Mizizijau. Jis čia atėjo ne manęs žudyti, bent jau kol kas. Juk jis 
manęs beveik nepažįsta. Ir nestovėk kaip baslys laukdamas, kol jis kris prieš mane 
ant grindų. Tai, rodos, dėl jo religijos ar kažkokių kitų panašių kvailysčių... Eik, tu 
laisvas. 

Mažumėlę šokiruotas, Mizizijus pranyko. Vos jis išėjo, Maurikijus mostelėjo 
nesusigaudančiam Skaurui, kviesdamas arčiau. 

- Kai mes vieni, o aš geros nuotaikos, gali užmiršti ceremonijas. Gi šiandien esu 
giedrai nusiteikęs, - prabilo Gavras. 

Taip, tai buvo Turizino brolis. Ugnis sutramdyta, bet niekuomet neblėstanti. 

- Gali jam pasakyti, kas esu, - įsiterpė pagyvenęs nepažįstamasis. Labai negražaus 
veido, iki juostos krito balta su pilkšvais dryžiais barzda. Vienu sykiu panėšėjo ir į 
mokslininką, ir į vaistytoją, tačiau rūbai iš karto išdavė žynį: ant krūtinės švytėjo 
auksu ir brangiaisiais akmenimis siuvinėtas Saulės simbolis, apvestas žydru ratu. 

- Gerai, - sutiko Imperatorus, nė kiek neužsigavęs dėl familiaraus nepažįstamojo 
tono. Matėsi, kad jiedu vienas kitą pažįsta ir myli jau daugybę metų. - Svetimšali, 
šitas riebalų maišas vardu Balzamonas. Sėdęs į sostą sužinojau, kad jis - Videsijos 
Patriarchas, ir buvau pakankamai kvailas, kad palikčiau jį toje vietoje. 

- Tėve!.. - nutraukė jį Alipija, tačiau be pykčio gaidelių balse. 

Nusilenkęs, Markas tiriamai pažvelgė Patriarchui į veidą, tikėdamasis išvysti tuos 
pačius fanatizmo atspindžius, kuriuos pastebėjo Apsimaro bruožuose. Tačiau 
nepamatė. Pastebėjo vien išmintį ir humoro jausmą. Nepaisant nugyventų metų, 
rudos šventiko akys tebebuvo skaisčios, žvilgsnis kur kas tvirtesnis, nei daugelio 
gerokai jaunesnių žmonių. 

- Laiminu tave, mano netikintysis drauge, - prabilo žynys skambiu tenoru, 
draugiškai, be užuominos į pranašumą. - Sėskis, aš nepavojingas, galiu užtikrinti. 

Galutinai sutrikęs, Markas prisėdo ant krėslo. 

- Tuomet prie reikalo, - prašneko vėl Turizinas, priekaištingai besdamas į romėną 
pirštu. - Už tai, kad užpuolei Kazdo kaganato pasiuntinį ir smarkiai jį įžeidei, netenki 
savaitės atlyginimo. Šio nuosprendžio liudininkais lai tampa mano duktė Alipija ir 
Patriarchas Balzamonas. 

Tribūnas linktelėjo. Veidas liko sustingęs: jis kažko panašaus ir tikėjosi. 
Imperatoraus pirštas nusileido, veide išsiskleidė šypsena. 

- Na o dabar noriu tau pasakyti štai ką: šaunuolis! Vakar mano brolis įsiveržė 
čionai, pažadino mane ir pademonstravo kiekvieną smūgį, kiekvieną kovos 
smulkmeną. Vulhašas Avšarą čia specialiai atsiuntė - tai apskaičiuotas įžeidimas. 
Todėl aš nelabai nuliūdau, kai pokštas išlindo jam per gerklę. - Valdovas staiga 
surimtėjo. - Kazdas - liga, o ne tauta, ir aš noriu nutrinti ją nuo žemės paviršiaus. 


Videsija ir tai, kas kadaise buvo Makuranas, visada kariavo tarpusavy. Jie - kad 
įgytų galią kontroliuoti jūras, mes - kad užgrobtume jų derlingus upių slėnius, 
karavanų kelius, jų įžymiuosius rūdynus, o taip pat norėdami būti arčiau savo 
sąjungininkų, nuostabių Vaspurkano karių. Šimtmečiams bėgant sėkmė dalijosi, 
sakyčiau, po lygiai. 

Klausydamasis Imperatoraus, Skaurus graužė sausainius. Jie buvo labai skanūs, su 
riešutėliais ir razinomis, neblogai derėjo prie prieskoniais pagardinto vyno. 
Tribūnas pasistengė užmiršti prarūgusią šlykštynę, prieš kelias valandas gertą miesto 
lūšnynuose. 

- Vis dėlto prieš keturiasdešimt metų, - tęsė valdovas, - kardai iš Šaumkijilo 
stepių sudegino Mašizą ir užkariavo visą Makuraną nuo Vaspurkano sienų iki 
Imperijos. Jie ištroškę kraujo, mėgsta žudyti. Grobia viską, ką pajėgia išgabenti 
arkliais, o jei dantis atkanda - sugriauna. Tie klajokliai ugnyje skandinas laukus ir 
kaimus. Mūsų valstiečiai žūsta arba bėga, o iš jų Imperija juk surenka didžiąją dalį 
mokesčių. Mūsų vakariniai miestai badauja, nes nėra kam jų maitinti. 

- Bet užvis blogiausia, kad kardai lenkiasi Skotui, - įsikišo Balzamonas. 

Markas į tai neatsakė nieko. Patriarchas kilstelėjo antakius šaipydamasis. 

- Tikriausiai pagalvojai, kad iš manęs kitokių žodžių nė nesulauksi? Kad bandysiu 
atversti tave į mūsų tikėjimą? Turbūt jau matei nemažai žynių, ne itin švelniai 
besielgiančių su netikinčiais? 

Markas, nenorėdamas atvirauti, gūžtelėjo pečiais. Įtarė, kad Patriarchas žaidžia su 
juo kažkokį žaidimą, ir suvokti, kad Balzamonas šiame žaidime jį gerokai pranoksta, 
buvo nemalonu. Reaguodamas į bereikšmį tribūno gestą, šventikas pradėjo juoktis. 
Juokėsi draugiškai, maloniai, užkrečiamai. 

- Maurikijau, tai juk jis dvariškis, o ne kareivis! - Linksmos žynio akys vėl 
nukrypo į romėną. - Bijau, kad nesu visai įprastas kulto tarnas. Buvo laikai, kai 
makuranai garbino savo Keturis Pranašus, kurių vardus aš jau pamiršau. Manau, kad 
jų religija buvo melaginga ir kvaila, bet nemanau, kad jie buvo prakeikti ir kad mes 
negalėjome su jais bendrauti. O dabar kardai garbina savo piktąjį dievą, skerdžia 
belaisvius ir aukoja juos demonams, ryjantiems nužudytųjų kūnus. Štai tie iš tikrųjų - 
velnio padermė, kurią reikia sunaikinti. 

Jei kas ir įtikino Marką Balzamono žodžių teisingumu, tai nuoširdus balse 
skambantis gailestis...ir prisiminimai apie stingdantųį Avšaro juoką, jo šiurpų 
murmėjimą, kai kunigaikštis-kerėtojas tarė burtažodžius. 

- Ir aš juos sunaikinsiu, - įsiterpė Maurikijus Gavras. Susijaudinęs trinktelėjo 
kumščiu per kelį. - Pirmaisiais valdymo metais aš tik stengiausi išlaikyti juos 
ankstesnėse teritorijose. Pernai dėl įvairių priežasčių, - čia Imperatorus taip 
paniuro, kad Markas neišdrįso domėtis smulkmenomis, - į žygį kilti negalėjau. Dėl 
to daug praradom. Bet šiais metais, Fosui laiminant, sugebėsiu surinkti užtektinai 
kareivių, idant sutraiškyčiau Kazdą kartą ir visiems laikams. Tai, kad čia pasirodei, 
mano drauge iš kito pasaulio, laikau geru ženklu. 


Jis nutilo, laukdamas romėno atsako. Skaurus prisiminė pirmąjį susitikimą su 
Imperatorum ir vėl pamanė geriau būsiant sakyti tiesą. 

- Galvoju, - atsargiai pradėjo, - kad teisingiausia būtų vėl suburti kariauną, kurią 
kadaise turėjot, o ne švaistyti pinigus svetimšaliams kareiviams. 

Valdovas apmirė. Smakras atkaro. Probėgšmais dirstelėjęs į Balzamoną, Markas 
patenkintas pastebėjo, kad sugebėjo apstulbinti net Patriarchą. O princesė Alipija, 
ramiai klausiusi vyriškių pokalbio ir per visą laiką neištarusi nė žodžio, į tribūną 
žvilgtelėjo pritariamai. 

Galiausiai Patriarchas atsitokėjo. 

- Būk laimingas, Gavrai, kad jis tavo pusėje. Mato tikrovę aiškiau, nei dauguma 
tavo dvariškių. 

Nustebęs Maurikijus tebepurtė galvą. Ir kreipėsi ne į Skaurų, o į Balzamoną. 

- Kas jis? Kiek dienų čia išbuvo? Dvi? Tris? Yra rūmininkų, kurie mano dvare 
praleido daugiau metų, nei jis pragyveno, bet jie taip toli nemato... Sakyk man... 
Markai Emilijau Skaurau... - Imperatorus žino pilną jo vardą - tribūną tai 
nudžiugino, bet nenustebino. - ...kaipgi taip greitai sužinojai apie mūsų bėdas? 

Markas papasakojo, kaip sutiko Fostt Apokauką. Vardo nepaminėjo, 
neprisipažino pasiuntęs jį pas savo romėnus. Kai baigė, valdovas įdūko: 

- Kad Fosas iščirškintų visus valdininkus! Prieš man tampant Imperatorum tie 
prakeikti biurokratai valdė Imperiją kone penkiasdešimt metų ir provincijos 
kilmingieji, nepaisant visų pastangų, negalėjo jiems sutrukdyti. Jie turėjo pinigų 
samdyti kareiviams, jie laikė savo rankose sostinę. To visiškai užteko Imperatorams- 
marionetėms, kuriuos vėlgi jie sodino į sostą. Kad sunaikintų varžovus kovoje dėl 
valdžios, jie vietines kariaunas pavertė baudžiauninkais, apkrovė juos nežmoniškais 
mokesčiais. Nuo to laiko kariūnai kautis nebegalėjo. Kad juos visus maras suriestų - 
visus, nuo Vardanio Sfrancezo iki paskutinio rašaldūšio! 

- Viskas ne taip paprasta, tėve, labai gerai tai Žinai, - pastebėjo Alipija. - 
Maždaug prieš šimtą metų valstiečiai buvo iš tikrųjų laisvi, nesupančioti aristokratų. 
Kai magnatai pradėjo supirkinėti valstiečių žemes, jie pradėjo darytis priklausomi 
nuo mūsų ir tai kainavo Imperijai pernelyg brangiai. Argi Imperatorus, kad ir koks 
paprastas būtų, nori, kad prieš jį kiltų asmeninės didžiūnų armijos? Ar jis nori, kad 
valstybei skirti mokesčiai keliautų į kišenes žmonių, kurie patys svajoja apie sostą? 

Mauricijus žvilgtelėjo į ją. Valdovo akyse meilė keistai sumišo su irzuliu. 

- Mano duktė gerai žino istoriją, - pasakė Markui tarsi atsiprašydamas. 

Romėnas nemanė, kad tik istorikas gali vertinti situaciją blaiviai. Alipijos žodžiai 
pataikė į patį centrą. Be abejo, ji buvo labai protinga, nors kalbėjo nedaug. Tribūnas 
jautėsi dėkingas už bet kokias žinias, kurias galėjo gauti. Videsija, naujas pasaulis, 
buvo kamuolys, kuriame viena su kita kovojo įvairios partijos, įsipainiojusios 
tūkstantį kartų sudėtingesniame už Romą mazge. 

Princesė pasisuko į tėvą, Skaurus išvydo nuostabų jos profilį. Alipijos bruožai 
buvo švelnesni už Maurikijaus, išdidų žvilgsnį ji paveldėjo iš motinos. Nepaprasta 


mergina. Į valdovus žiūrėti nedraudžiama, o į jų dukteris? „Ką gi, - tarė sau tribūnas, 
- už mintis dar nieko nenužudė ir labai gerai, nes pasaulyje liktų visai nedaug 
žmonių.“ 

- Gali sakyti ką nori, - pasakė Imperatorus Alipijai, - apie tuos šimtmečio senumo 
reikalus. Bet prieš dešimt metų, kai Strobilas Sfrancezas apkėtė sostą savo stora 
sėdyne... 

- Paprastai sakai „subine“. Sakai visiems, išskyrus mane. Veltui vargsti. Esu 
girdėjus tą žodį ir anksčiau. 

- Net bijau, kad iš manęs, - atsiduso Gavras. - stengiuos žiūrėt, ką šneku, bet tiek 
metų išbuvus kareiviu... Per daug laiko praleidau mūšiuose. 

Markas tą nedidelį dialogą praleido pro ausis. Ar lig tol, kol Maurikijus jėga 
užgrobė sostą, Imperiją valdė Sfrancezas? Tai kodėl tada, vardan Jupiterio (net 
vardan Foso!), Vardanis Sfrancezas dabar užima pirmojo ministro postą? 

- Apie ką aš čia? - paniuro Gavras. - ach, taip, apie tą kretiną Strobilą. Dar 
didesnis kvailys už savo brangųjį sūnėną. Strobilas vienu rankos mostu 
penkiasdešimt tūkstančių Vaspurkano pasienio valstiečių pavertė baudžiauninkais. 
Nuplėšė iš jų visus įmanomus ir neįmanomus mokesčius. Tai ko stebėtis, kad dabar 
jie tapo mūsų priešais? Žinai, Alipija, žiūrėdamas į žemę iš labai aukštai, nepamatai 
daugybės smulkmenų. 

„Velniava, - mąstė Skaurus, - kaip čia subtiliau uždavus nelabai delikatų 
klausimą?“. Viršų paėmė smalsumas. Jis muistėsi ant kėdės, kankinosi dėl žodžių ir 
net nepastebėjo, kad jį įdėmiai stebi Balzamonas. Patriarchas atėjo pagalbon. 

- Jūsų Didenybe, gal galėtumėt paaiškinti, kodėl Sfrancezas jums tebetarnauja? 
Jaučiu, kad mūsų vargšas svetys greitai sprogs iš smalsumo. 

- A, Skaurau!.. Kai ko tu vis dėlto nežinai. Tai gerai. Balzamonai, papasakok jam 
pats - juk į mūsų intrigas esi įklimpęs iki ausų. 

Šventikas nutaisė įžeistos nekaltybės miną. 

- Aš!? Aš viso labo teužsiminiau kam derėjo, kad Strobilas tokiais niūriais laikais 
galbūt ne pats idealiausias valdovas. 

- Tai reiškia, romėne, kad mūsų draugas-žynys biurokratų gretose pramušė tokią 
spragą, kad net toks storulis kaip Balzamonas galėtų pro ją pralįsti. O tai daug 
reiškia. Pusė valdininkų palaikė mane, tačiau kai ko pareikalavo mainais. Teko 
padaryti jaunąjį Sfrancezą Sevastu. Turbūt buvo verta, bet dabar Vardanis ir pats 
nori apsiauti purpurinius batus. 

- O dar nori manęs, - pratarė Alipija. - Bet šis jausmas atbalsio nesulaukė. 

- Žinau, mieloji, žinau. Aišku, pritaręs jūsų santuokai, išspręsčiau visą krūvą 
problemų, tačiau ne mano būdui tave versti. Jo žmona numirė pačiu laiku. Vargšė 
Jefrosina! Dar nespėjo jos apraudoti, o Vardanis jau atstraksėjo kunkuliuodamas 
pompastiškomis frazėmis apie būtinybę ,„neišardomai sumūryti dvi didžias gimines“. 
Nepasitikiu juo. 

Markas nusprendė, jog taip pat mielai „sumūrytų“ Sfrancezą - pramaišiui su 


tvirtovės akmenimis. Ir dar viena mintis atėjo į galvą. Mauricijus, atrodo, yra 
žmogus, mėgstantis girdėti ir sakyti tiesą. Tribūnas jautė galįs užduoti jam nelabai 
delikatų klausimą. 

- Ar galėčiau pasiteirauti, kas nutiko Strobilui Sfrancezui? 

- Nori žinoti, ar nesukapojau jo gabalais, kaip nusipelnė? Ne, tai irgi buvo 
Balzamono sudaryto sandėrio dalis. Buvęs Imperatorus savo niekingo gyvenimo 
likutį praleido vienuolyne į šiaurę nuo Imbro, numirė ten prieš dvejus metus. Reikia 
pripažinti, Vardanis prisiekė netarnausiąs man, jei nužudysiu dėdę, o jis buvo man 
reikalingas, velniai rautų tokį pagalbininką. Bet gana apie tai. Visai pamiršau 
šeimininko pareigas. Vaišinkis dar sausainiais. 

Ir Videsijos Imperatorus, kaip bet kuris svetingas šeimininkas, ištiesė romėnui 
lėkštę. 

- Mielai, - padėkojo Skaurus, paėmė saldėsį. - Jie nuostabūs. 

- Dėkoju už komplimentą, - ištarė Alipija. Markas nustebęs kilstelėjo antakius, o 
ji tęsė mažumėlę įsižeidus: - Mane auklėjo ne rūmuose, tarnų neturėjau. Esu nebloga 
šeimininkė... Ir be to, - nusišypsojo tėvui, - negalima gi visą gyvenimą vien istorines 
knygas skaityti. 

- Jūsų Aukštybe, pagyriau sausainius, dar nežinodamas, kas juos kepė, - pastebėjo 
Markas. - Bet dabar jie man patinka dar labiau... 

Ir tuojau pat pasigailėjo šitaip prasižiojęs. Mauricijus baisiai įtariai vertino bet 
kokią užuominą apie jo dukterį. Alipija nuleido akis. Tačiau, net jei pastaroji replika 
Imperatorų ir supykdė, valdovas to neparodė. 

- Taip, Balzamonai, jis iš tikrųjų apsigimęs rūmininkas, - nusiviepė Gavras. 

Eidamas iš kambario Markas pagalvojo, kad karys, neįvaldęs diplomatijos meno, 
Videse ilgai neišsilaikys. 


V skyrius 


Ilgais laiptais Mizizijus nuvedė romėną prie išėjimo iš Imperatorškų kambarių ir 
kažkur pranyko. Žygūnas, atvedęs į rūmus, taip pat buvo dingęs. Videsai, matyt 
daugiau dėmesio skyrė ateinantiems, o ne išeinantiems. Prie durų stovėjo tie patys 
sargybiniai, jų atsainumas Marką vėl pribloškė. 

Šį kartą jie paprasčiausiai miegojo palei duris, juostos su kardais atsegtos, ietys 
pamestos už šalmų. Matydamas tokią betvarkę, tribūnas įdūko. Po šitiek laiko 
Videsijoje atsirado Imperatorus, kurį verta ginti, o tie išsižiojėliai nusprendė poste 
iki soties išsiknarkti. To jau per daug. 

- Stot! - užbliovė Skaurus, paspirdamas šalmus. 

Sargybiniai krūptelėjo, pašoko, karštligiškai graibydamiesi ginklų. Markas piktai 
prajuko. Apipylė tinginius visais žinomais čionykščiais keiksmais ir pasigailėjo, kad 
greta nėra Gajaus Pilypo, kuris gebėjo gelti it nuodinga gyvatė. 

- Jei būtumėt mano pavaldiniai, nuplaktų kaip šunis, ir ne tik žodžiais, drįstu 
užtikrinti, - užbaigė. 

Kol romėnas klojo savo tiradą, Viesų sutrikimas peraugo į susierzinimą. Poros 
vyresnysis, gyslotas, randais išmargintas veteranas, suburbėjo, kreipdamasis į 
kolegą: 

- Ką tas grubus barbaras čia vaizduoja? - Ir sulig tais žodžiais tvojo Markui per 
skruostą. Po akimirkos kareivis jau tysojo ant žemės. Tribūnas primynė jį koja, 
pasiruošęs, jei reikės, pamokyti dar kartą. Pasitrynė žandą, žvilgtelėjo į kitą 
sargybinį - ar tas nesumanys krustelti jo pusėn. Budintysis, savo laimei, liko vietoje. 
Ramus dėl jo, Markas vienu trūktelėjimu pastatė savo priešininką ant kojų. 
Sargybinis, mėgindamas atsitokėti, papurtė galvą. Pamušta akis jau pradėjo tamsuoti 
mėlyne. 

- Kada ateis pamaina? - urgztelėjo Skaurus. 

- Po valandos, pone, - atsakė jaunasis, bailesnis videsas. Atsakė ramiai - lyg 
atsakinėtų tigrui, kuris užsimanė paklausti, kiek valandų. 

- Taip, puiku. Raportuosi pamainai apie tai, kas čia atsitiko. Ir pasakyk, kad juos 
taip pat tikrins. Melskit savo Fosą, kad niekas daugiau poste neužmigtų! 

Atsuko sargybiniams nugarą ir nužingsniavo link kareivinių, neduodamas tiedviem 
laiko nei atsakyti, nei pasipiktinti. Iš tikrųjų jis nesirengė nieko tikrinti. 
Paprasčiausiai grasinimas privers juos būti budresnius. 

Praeidamas pro pastatą, kuriame gyveno samdiniai iš Namdaleno, Markas staiga 
išgirdo kažką jį šaukiant. 

Antrojo aukšto lange išvydo Helvisę. Jaunoji moteris rankose kažką laikė. 
Romėnas buvo per toli, kad įžiūrėtų, kas ten, bet iš už debesų staiga išlindo saulė, ir 


lange blykstelėjo auksas - turbūt koks nors niekutis, kurį ji vakar nusipirko už 
išloštus pinigus. Helvisė nusišypsojo, pamojo ranka. Jis irgi su šypsena mostelėjo 
atsakydamas, akimirkai pamiršęs pyktį ir niekam tikusius sargybinius. Jis buvo 
maloni mergina ir visai nepamiršo jų pirmojo susitikimo. Hemondas irgi šaunus 
vyrukas, jis iš karto, dar prie Sidabrinių Vartų, patiko Markui. Bet čia tuojau pat 
prisiminė, kad abi Videlės, kurios jam buvo prie širdies svetimoje šalyje - ir 
Helvisė, ir Maurikijaus duktė, - jam tokios pat nepasiekiamos, kaip gimtoji Roma. 
Šypsena veide užgeso. 

Antra vertus, ko čia nusivilti: juk mieste jis gyvena vos savaitę. 

Ir čia Markas vėl išvydo aukštą figūrą baltais apdarais. Avšarą. Tribūno ranka 
nejučia nusileido ant kardo rankenos. Avšaras buvo įsitraukęs į pokalbį su 
kreivakoju storuliu, apsitaisiusiu oda bei kailiais ir primenančiu klajoklį iš 
Pardrajos. Tribūnui pasidingojo, kad matė šį žmogų anksčiau. Bet kur ir kada? Gal 
vakarykštėj puotoj?.. 

Jį taip užvaldė mintys apie Avšarą, kad ėjo nesidairydamas į šalis, ir tuojau pat 
susimokėjo už nedėmesingumą, vos nepargriaudamas atėjusio priešais. 

- Atleiskit! - atsiprašė Markas, galiausiai atplėšdamas akis nuo Avšaro 
pasižiūrėti, ką pastūmė. 

Jo išsiblaškymo auka pasirodė besąs neaukštas apkiinus žmogus, apsivilkęs žydru 
Foso žynių apsiaustu. Šventiko amžių nuspėti buvo sunku, tačiau barzdoje sidabras 
kol kas nespindėjo, veido negadino nė viena raukšlė. 

- Nieko, nieko, - prakalbo žynys. - Čia mano kaltė. Nepastebėjau žmogaus, 
pasinėrusio į savo mintis. 

- Jūs labai malonus, tačiau tai nepateisina mano nevikrumo. 

- Nesirūpinkit dėl to. Sakykit, ar ne jūs naujojo samdinių būrio kapitonas? 

Markas patvirtino. 

- Vadinasi jūsų jau seniai ieškau. - Žynys prisimerkė. - Nors nemaniau sutiksiąs 
taip netikėtai. 

- Esate tam tikru požiūriu pranašesnis už mane, - pastebėjo tribūnas. - Jūs mano 
vardą žinote... 

- Hm... O taip, žinoma! Aš Neipas. Negaliu tvirtinti, kad mano susidomėjimas 
jumis visiškai nesavanaudiškas. Juk esu Videso akademijos Magijos rūmų narys. 

Skaurus linktelėjo. Šalyje, kur magija ir burtai reiškė taip daug, kas galėjo būti 
logiškiau, nei įtraukti šiuos dalykus į Akademijoje studijuojamų disciplinų sąrašą 
greta matematikos bei filosofijos? Visi puikiai žinojo, kokiu būdu romėnai pateko į 
Videsiją, Imperijos magai, turbūt, degė iš smalsumo, svajodami išvysti ateivius. 
Galbūt Neipas sugebės visai protingai paaiškinti, kas gi iš tikrųjų atsitiko. Markas 
dirstelėjo į saulės laikrodį. 

- Metas mano žmonėms rinktis vakarienės. Gal sutiksit prisidėti prie mūsų 
puotos? Kai pasisotinsim, galėsite patenkinti savo smalsumą. 

- Niekas negalėtų nudžiuginti manęs dar labiau, - švytėdamas atsakė Neipas. - 


Rodykite kelią, pasistengsiu spėti su jumis. Nors paprasta nebus!.. 

Vis dėlto, nepaisant apkūnumo, žynys spėriai sekė paskui romėną. Jo sandalai tik 
ir švysčiojo. Pokalbį pradėjo jau pakeliui. Neipas kunkuliavo klausimais, jį domino 
ne tik religiniai 17 magiškieji Romos bei Galijos mokymai, bet ir politika, socialinė 
struktūra, tų šalių kasdienybė. Romėną jo interesų gilumas stulbino. 

- Man atrodo, - pasakė jis, - kad mūsuose religija vaidina žymiai svarbesnį 
vaidmenį nei pas mus. 

- Aš irgi padariau tokią išvadą, - sutiko žynys. - Videsijoj ir vyno be dievo vardo 
neišgersi. Kiekvienas prekeivis turguje pareikš tau, kad Fosas galų gale laimės, bet 
užeik į juvelyrinę krautuvę, ir auksakalys iš Katrišo paneigs jų tvirtinimus 
sakydamas, kad Gėrio kova su Blogiu - amžina. Šiame mieste kiekvienas laiko save 
teologu. - Šventikas papurtė galvą juokais pasipiktinęs. 

Prie romėnų kareivinių juos pasitiko sargybiniai. Stovėjo pasiruošę, dėmesingi, 
budrūs. Markas nustebtų, radęs ką nors kita. Legionieriams Gajaus Pilypo pyktis 
buvo baisesnis už besiartinantį priešą. Su tinginiais vyresnysis šimtininkas elgėsi 
negailestingai. 

Dauguma legionierių jau pasistiprino įprasta tiršta sriuba iš perlinių kruopų, 
virtos mėsos, žirnių, svogūnų, morkų bei įvairių prieskonių. Valgis buvo geresnis už 
tą, kurį gaudavo Romoje, bet tuo pat metu rodėsi kažkoks pažįstamas. 

Neipas paėmė šaukštą, dubenėlį su viralu, padėkojo legionieriams. Markas 
pristatė žyniui Gajų Pilypą, Viridoviksą, Gorgidą, Kvintą Glabrijo, Adiatuną, žvalgą 
Junijų Blezą ir kelis kitus. Vyrai susirado tylų kampą, kur ramiai pavakarieniavo. 
Kiek jau kartų, pagalvojo tribūnas, pasakota videsams mūsų istorija? Bet, skirtingai 
nuo kitų, Neipas nebuvo pasyvus klausytojas. Klausimus uždavinėjo mandagius, bet 
kapstė giliai ir kuo kruopščiausiai stengėsi į vieną visumą sudėti trupinėlius to 
galvosūkio, prie kurio Markas jau šitiek dienų nesėkmingai suko smegenis. Kabinosi 
už menkiausių, už pačių nereikšmingiausių detalių. Kodėl Gajus Pilypas 1r Adiatunas 
įsiminė, kad Viridoviksas su Skaurum, sukryžiavę kardus, stovėjo šviesos kupolo 
centre, o pats tribūnas ir galas apie tai nieko neatmena? Kodėl Gorgidui buvo sunkų 
kvėpuoti, nors daugiau nė vienas dusulio nejautė? Ir kodėl Junijus Blezas drebėjo 
nuo šalčio, o Adiatunui buvo karšta? Kurį laiką Gajus Pilypas klusniai atsakinėjo 
Neipui, bet greitai centuriono kantrybė trūko. 

- Kuo svarbus tau apgailėtinas faktas, kad mums būnant šviesos kupole Publijus 
Flakas pagadino orą? 

- Greičiausiai niekuo, - atsakė šventikas šypsodamas. - O tai tiesa? 

Visiems sutartinai kvatojant, šimtininkas suniurnėjo: 

- Pats jo paklausk. 

- Vienintelė galimybė suprasti, kas tada nutiko, - rimtai prabilo Neipas, - kuo 
daugiau apie tai sužinoti. Dažnai žmonės žalio supratimo neturi, kiek daug įvykių jie 
pajėgia įsiminti. Arba kad didžiuma jų žinių yra neteisingos. Tik kantrus tyrimas, 
daugelio liudininkų pasakojimų sugretinimas gali priartinti mus prie tiesos. 


- Kalbi tarsi būtum istorikas, o ne žynys, - pastebėjo Gorgidas. 

Neipas gūžtelėjo pečiais. Gydytojas nustebino jį ne menkiau, nei pats žynys 
graiką. 

- Kalbu taip, kaip manau esant reikalinga, nieko daugiau. Yra žynių, taip 
pasinėrusių į Foso didybę ir dieviškumą, kad susitelkia 1 dievą visiškai, atstumia 
visus žemiškus siekius, net pasaulį apskritai, įsivaizduodami, jog tai - blogis, kuriuo 
Skotas gundo lengvabūdžius. Tai turėjai omeny? 

- Ne visai. 

Šventiko ir gydytojo požiūriai į pasaulį taip skyrėsi, kad sąlyčio taškų beveik 
negalėjai surasti. Juos vienijo tik nepasotinamas žinių troškimas. 

- Aš manau, kad pasaulis ir visa, kas jame egzistuoja, atspindi Foso dieviškumą, 
todėl verti tyrinėjimo.tyrinėdami pasaulį, žmonės gali priartėti, pradėti pamažėl 
suvokti Foso tikslus. 

Į tai Gorgidas išvis nerado, ką atsakyti. Jo nuomone, pasaulis vertas tyrinėjimo be 
jokių sąlygų ar sutartinių nuostatų, o galutinis tokio tyrinėjimo tikslas iš viso 
nežinomas. Bet jis suprato, kad Neipas - sąžiningas ir geras žmogus. 

- Daug stebuklų pasauly; o žmogus - pats didžiausias stebuklas, - suniurnėjo 
graikas. Kaip visada nuraminęs save Sofoklio citata, pasiėmė stiklą vyno. 

- Ar daugel naujo sužinojai, mage? - pasidomėjo lig tol tylėjęs Kvintas Glabrijo. 

- Mažiau, nei norėčiau. Viskas, ką galiu pasakyti, - jus atbloškė čionai du kardai. 
Viridovikso ir Skauraus kardai. Tai absoliučiai tikra. Betgi jei egzistuoja rimtesnė 
priežastis, tai aš jos dar neradau. 

- Dabar matau, kad tu neįprastas žynys! - sušuko Gorgidas. - Mano pasaulyje 
žyniai nelabai mėgsta prisipažinti ko nors nežiną. 

- Kaip jie turi būti išpuikę, tie jūsiškiai! Kas gali būti blogiau už pretenziją į 
visažinystę! Toks žmogus laiko save lygiu dievui! - Neipas papurtė galvą. - Dėkui 
Fosui, aš ne toks naivus. Man dar tiek daug reikia sužinoti! Beje, draugai mano, 
norėčiau žvilgtelėti į tuos kardus, kuriems mes skolingi už jūsų pasirodymą čia. 

Markas su Viridoviksu greitai persimetė žvilgsniais. Nė vienas nesilietė prie 
antrojo ginklo nuo tada, kai pateko į Videsiją. Tačiau preteksto atmesti tokį paprastą 
prašymą nebuvo. Abu pradėjo lėtai traukti kardus iš makštų. 

- Sustok, - tarė Markas, duodamas galui ženklą. - to betrūko, kad jie dar kartą 
susiliestų! 

- Tu teisus, - sutiko Viridoviksas, grąžindamas ginklą atgal. - Vieno karto per akis. 

Neipas paėmė romėno kardą, pakėlė prie molinio žibinto. 

- Kol kas viskas labai įprasta, - neužtikrintai sumurmėjo. - Nejaučiu jokios 
anapusinės energijos. Niekas nemėgina išsviesti manęs į nežinomybę... Antra vertus, 
dėl to aš nesiskundžiu. Jei nekreipčiau dėmesio į tuos ašmenyse iškaltus hieroglifus, 
sakyčiau, kad tai paprasčiausias kardas, gal kiek grubesnio darbo nei kiti. Ką reiškia 
tie ženklai? Užkeikimus? 

- Nė neįsivaizduoju, - atsakė Skaurus. - Čia keltų kardas, nukaltas Viridovikso 


tautos meistrų. Iškovojau jį kaip trofėjų ir pasiėmiau, nes jis ilgesnis ir geresnis už 
didžiumą romėniškų. 

- A, suprantu. Sakyk, Viridoviksai, gal galėtum perskaityti užrašus ir pasakyti, ką 
jie reiškia? 

Galas sumišęs patampė rudą ūsą. 

- Bijau, kad ne. Mano tauta ne tokia raštinga kaip romėnai ar, kiek suprantu, 
videsai. Tik druidai - tu pavadintum juos žyniais - supranta tuos simbolius. O aš 
žyniu niekad nebuvau ir, tiesą sakant, nelabai dėl to gailiuosi. Ant mano kardo 
ženklai tokie patys. Pasižiūrėk, jei nori įsitikinti. 

Bet kai pradėjo traukti kardą iš makštų, runos ant jo sužėrėjo ausinėmis 
liepsnomis. Ant Marko ginklo jos irgi sušvito. 

- Atgal! - suriko tribūnas išsigandęs.jis čiupo savo kardą Neipui iš rankų, sugrūdo 
į makštis. Kelias sekundes ginklas tarsi priešinosi jam, bet dar akimirka - ir nurimo. 

Kambary pakibo įtempta tyla. Nelipo kaktą išmušė šaltas prakaitas. Kreipdamasis 
į Gorgidą, šventikas tarė: 

- Šioje srityje aš iš tiesų profanas, bet jūsų draugo žodžiais tariant, - visai dėl to 
nesigailiu. 

Jis prajuko, juokas skambiai nuaidėjo kareivinėse, tačiau balsas drebėjo. 
Netrukus Neipas surado priežastį išeiti ir, paskubom atsisveikinęs, veikiai 
pasišalino. 

- Šitai aš vadinu regzti spąstus kiškiams ir rasti juose lokį, - pasakė Gajus 
Pilypas, bet jo balsas atrodė kažkoks svetimas. 

Beveik visi romėnai, Markas irgi, atsigulė anksti. Tribūnas įsitaisė kuo patogiau ir 
lėtai paniro į miegą. Kietas vilnonis apklotas erzino, bet prieš užmigdamas jis 
pagalvojo, kad toks naktigultas vis vien geriau, negu jokio. 


k 


Tribūnas pabudo anksti - pažadino žmonių balsai. Kažkas ginčijosi prie kareivinių 
durų. Jis užsimetė apsiaustą, pačiupo perpetę su kardu ir, trindamasis užmiegotas 
akis, išėjo sužinoti, kas atsitiko. 

- Man labai gaila, pone, - kalbėjo legiono sargybinis, - bet , kol vadas nepabus, 
pasimatyti su juo negalėsite. 

Jiedu su porininku laikė sukryžiuotas ietis, kad nekviestas svečias negalėtų įeiti. 

- Kad jus Fosas iščirškintų, juk sakau: skubus reikalas! - putojo Nefonas Komnas. 
- Nejau turiu... Ach, štai ir tu, Skaurau. Privalau kuo greičiau su tavim pasikalbėti, o 
tie kietakakčiai sargybiniai manęs neįleidžia. 

- Jie vykdo įsakymą. Gnėjau, Manlijau, viskas gerai. - Jis atsigręžė į Komną. - 
Norėjai mane matyti - štai aš. Pasikalbėkim pakeliui, tegul mano žmonės išsimiega. 

Vis dar piktai burbėdamas, svečias sutiko. 

Grindinio akmenys buvo vėsūs, eiti jais basomis buvo tikras malonumas. Markas 


įkvėpė šviežio ryto oro - tokio malonaus po tvankių kareivinių. Sveikindamas 
pirmuosius saulės spindulius, sučiulbo varnėnas, sužybčiojo rausvai auksinės 
plunksnos. Išgirdęs giesmelę, Skaurus nejučia nusišypsojo. Pokalbio pradėti 
neskubėjo, žingsniavo lėtai, gėrėdamasis rūmų marmuru, atspindinčiu saulės 
spindulius, pastebėdamas subtilius lapų voratinklius... Jei Komnas nori pasikalbėti, 
lai pradeda pirmas. 

Tasai taip ir padarė, nutraukdamas tylą. 

- Skaurau, dėl Foso, kas tau leido lupti mano žmones? 

Romėnas sustojo, netikėdamas savo ausim. 

- Turi omeny vakarykščius sargybinius prie Imperatoraus durų? 

- Ką gi dar? - piktai burbtelėjo Komnas. - Mums Videse, žinai, nelabai patinka, 
kai samdiniai pešasi su čionykščiais kareiviais. Ne tam tave čia atsivedžiau. Kai 
pamačiau legionierius Imbre, iš karto man patikot. Pasitempę, disciplinuoti, 
nepanašūs į minią barbarų. 

- Tai tau nepatinka, kad samdinys prilupo videsų kareivį? 

Nefonas nekantriai linktelėjo. 

- Gerai. Vadinasi, tau patinka, kad tavo nuostabieji sargybiniai videsai miega 
poste, išsipleikę vidurdienio saulutėje priešais paties Imperatoraus rūmus, kuriuos 
jie turėtų saugoti? 

- Ką!? 

- Tasai, sekęs tau pasakėles, - pareiškė tribūnas, - turėjo jas papasakoti iki galo. 
O dabar, matyt, girdėjai tik pusę istorijos. - Ir paaiškino matęs abu sargybinius, 
knarkiančius ant laiptų. - Negi manai, kad būčiau su jais šitaip elgęsis be rimtos 
priežasties? Nejau jie apie tai nesakė? 

- Ne, - prisipažino Komnas, - jie pranešė, kad užpuolei juos be perspėjimo. Iš 
užnugario. 

- Jei jau apie tai prašnekom - iš viršaus, - piktai purkštelėjo Markas. - Tegul 
mano, kad dar pasisekė, nes jie tavo kareiviai, o ne mano. Būtų legionieriai, 
mažiausia, kas jų lauktų - tai rimbas. 

Bet Komnas vis negalėjo patikėti. 

- Abiejų pasakojimai sutampa iki smulkmenų. 

- O ko tu nori? Tinginiai turėjo laiko susitarti. Klausyk, Nefonai, man nusispjaut, 
tiki manim, ar ne. Pažadinai, pertraukei pusryčius. Bet štai ką tau pasakysiu. Jei tai - 
geriausi Videsijos kariai, tuomet nesistebiu, kad jums reikia samdinių. 

Skaurus pagalvojo apie Zimiski, apie Miuzaloną, Apokauką (na ir apie patį 
Komną); žinojo, kad yra neteisingas videsams, bet niekaip negalėjo nuramdyti savo 
susierzinimo. Neįtikėtinas įžūlumas kareivių, kurie ne tik mėgino nuslėpti savo kaltę, 
bet ir suvertė ją tribūnui, be galo įsiutino. 

Komnas, tebevirdamas iš pykčio, nusilenkė. 

- Patikrinsiu tavo pranešimą, - dar sykį nusilenkė ir nuėjo. 

Markas palydėjo akimis tiesiai, ritmingai žygiuojantį Nefoną ir pagalvojo, ar tik 


nebus užgyvenęs dar vieno priešo. Sfrancezas, Aušaras, dabar Komnas. „Kaip 
žmogus, nesidomintis politika, - pamanė, - nuostabiai sugebu sakyti tiesą ne laiku. 
Jei abu - ir Sfrancezas, ir Komnas - taps mano priešais, tai kur Videsijoj surasiu 
draugų?“ 

Tribūnas atsiduso. Kaip visuomet, darbus taisyti žodžiais jau per vėlu. Visa, kas 
jam beliko - kaip nors gyventi toliau ir tempti ant kupros savo poelgių naštą. Galų 
gale, gyvenimas tęsiasi, o pusryčiai - ne taip jau blogai, pagalvojo. Su ta mintim 
Markas nukiūtino į kareivines. 

Nepaisant stoiškų pastangų priimti viską, kaip yra, diena išpuolė sunki. 
Mėgindamas atsikratyti nemalonių nuosėdų, Markas nusprendė iki ausų pasinerti į 
darbus, treniruotėms atidavė tiek energijos, kad tai pajuto kiekvienas kareivis. Bet 
kuriuo metu savo legionu ir legionieriais tribūnas būtų didžiavęsis, o dabar siuto dėl 
menkiausio nieko. 

Štai ir dabar irzliai aprėkė legionierių, kuris, jo nuomone, nepakankamai ilgai 
darė atsispaudimus. 

- Vade, - paprieštaravo vienas karys, - mes niekada tiek neatsispaudinėjom. 

Tribūnas pasitrynė petį ir nuėjo šalin. Nusiraminimui pasikalbės su Viridoviksu. 
Bet ir tas nelabai jam padėjo. 

- Žinau, rėkti ant žmonių bjauru, - pasakė galas. - Bet ką padarysi? Jiems tik leisk, 
tai miegos nuo ryto ligi vakaro. Žinai, aš pats taip daryčiau, bet yra svarbesnių už 
miegą dalykų: geros peštynės ir gražios moterys. 

Gajus Pilypas tokių kalbų klausėsi nepatenkintas. 

- Jei kareiviai nemoka paklusti, jie jau ne armija, 0 paprasčiausia gauja. Todėl 
mes, romėnai, ir sugebėjom užkariauti Galiją. Dvikovoje vienas prieš vieną keltai - 
narsiausi kariai, bet be disciplinos visi jūs - tiesiog mėšlo krūva. 

- Neneigsiu, mes, keltai, susiskaldę. Bet tu, Gajau Pilypai, manydamas, kad jūsų 
apgailėtini romėnai pajėgs Galiją išlaikyti, esi paprasčiausias durnius. 

- Aš - durnius!? - vyresnysis šimtininkas stryktelėjo kaip įkiršintas terjeras. - 
prilaikyk liežuvį! 

Viridoviksas piktai atsikirto. 

- Pats prilaikyk, o tai įstatysiu naują, vargu, ar jis tau patiks. 

Nelaukdamas, kol perpykę draugai ims kulti vienas kitą, Markas skubiai atsistojo 
tarp jų. 

- Jūs lyg du šunys, besipešantys dėl kaulo, kurio atvaizdą pamatė veidrody. Nė 
vienas iš jūsų niekada nesužinos, kas tą karą laimėjo. Legione neturi būti priešų - 
mums jų ir taip užtenka. Sakau judviem: prieš pakeliant ranką vienam prieš kitą, 
jums teks peržengti per mane. 

Vertinančių žvilgsnių, kuriais bičiuliai jį nudelbė, tribūnas apsimetė nematąs. Bet 
įtampą prasklaidyti sugebėjo. Centurionas su keltu, suniurnėję vienas kitam kažką ne 
itin priešiško, patraukė savo keliais. 

Skaurus ūmai suprato, kad Viridoviksas naujoje žemėje jaučiasi kur kas 


vienišesnis už romėnus. Romos karių čia visas legionas, bet tarp jų nėra nė vieno 
galo, nė vieno žmogaus, su kuriuo jis galėtų pasikalbėti gimtąja kalba. Nenuostabu, 
kad retkarčiais pasiunta. Nuostabu, kad iš viso sugeba tvardytis. 

Apie penktą valandą vakaro atlėkė Zimiskis ir pranešė tribūnui, kad Komnas 
maldauja susitikti. Griežtas video veidas rodė nuostabą. 

- Prašėsi išleidžiamas pusei valandos, kad galėtų su tavim pasimatyti. 
Neprisimenu atvejo, kad jis ko nors taip prašytų. Jis prašė... - pakartojo Zimiskis, 
vis dar sunkiai tikėdamas. 

Komnas stovėjo prie kareivinių durų, taršydamas barzdą. Markui prisiartinus, jis 
staigiai atitraukė ranką nuo smakro, lyg būtų pagautas darant kažką gėdinga. Prieš 
pradėdamas kalbėti, videsas kurį laiką nebyliai krutino lūpas. 

- Velniai griebtų, - galop prašneko. - Prašau atleidimo. Buvau neteisus. 

- Mielai atleidžiu, - atsakė Markas. (Kaip mielai - tribūnas nepatikslino). - Vis 
dėlto tikėjausi, kad apie mane esi geresnės nuomonės. Turiu svarbesnių reikalų nei 
peštis su tavo kareiviais. 

- Nemeluosiu, kai Blemidas ir Kurkojas atėję pradėjo pasakoti, labai nustebau. 
Bet argi galima netikėti savo kariais? Žinai, kas iš to gali išeiti. 

Skaurus tik linktelėjo. Karininkas, atsisakantis padėti savo kariams, niekam tikęs. 
Kai kareiviai pradeda netikėti savo vadu, jis jau irgi negali pasitikėti jų raportais. 
Nepasitikėjimo kamuolys auga... tas kelias veda žemyn, bet kokie mėginimai juo 
žengti turi būti užkirsti iš pat pradžių. 

- Kas privertė tave pakeisti nuomonę? - pasidomėjo Markas. 

- Po to malonaus rytinio pokalbio grįžau į kareivines ir abu šelmius apklausiau 
atskirai. Kurkojas galų gale prisipažino. 

- Tas jaunesnysis? 

- Taip. Įdomu, kaip atspėjai? Matau, akis tavo pastabi. Taip, Leksas Blemidas 
vaizdavo nekaltybę iki paskutinės minutės. Lai Skotas išplėšia jo melagę širdį. 

- Ką ketini su jais daryti? 

- Jau padariau. Iš pradžių suklydęs, dabar klaidą ištaisiau. Vos sužinojęs tiesą, 
atėmiau kardus, nuplėšiau kirasas 1r pirmuoju keltu išsiunčiau juos už Jaučių 
Brastos. Vakarinės teritorijos, suspaustos tarp marodierių gaujų ir Kazdo, tokiems 
šauniems vaikinams bus kaip tik. Gerai, kad jų atsikračiau. Gailiuosi tik, kad tie 
niekdariai vos mūsų nesukiršino. 

- Negalvok apie tai, - atsakė Markas suprasdamas, kad ir jis savo ruožtu su 
Komnu pasielgė gana grubiai. - Nesi vienintelis, šį rytą ištaręs žodžius, dėl kurių 
vakare teko gailėtis. 

- Skamba nuoširdžiai, - Komnas ištiesė ranką, tribūnas ją paspaudė. Videso ranka, 
nutrinta ne tik kardo rankenos, bet ir vadžių, buvo stipresnė už jo paties. Paplojęs 
Markui per nugarą, Nefonas išėjo. 

Skaurus pamanė, kad dabar sargybiniams negreit šaus į galvą miegoti poste. 

Nusiraminęs, jis gana kietai išmiegojo keletą valandų. Įprastas kareivinių 
triukšmas - kažkas ėjo vandens, kažkas kampe valgė - poilsiui niekad netrukdė, 
antraip išvis netektų miegoti. Marką pažadino vos girdimi žingsniai, tylus batų 
brūkščiojimas per grindis. Tas garsas - ne kareivinių. Romėnai paprastai vaikščiojo 
basi arba avėjo sandalus. O šitie žingsniai skambėjo nepažįstamai. Markas skubriai 
šoko iš patalo, spitrydamas į tamsą. Degė keli fakelai, jų užteko tik tam, kad žmonės 
vienas su kitu nesusidurtų. 

Susilenkus žmogaus figūra, sėlinantis pro lovas palei sieną, nepriklausė nė 
vienam legionieriui. Įžiūrėjęs kresną stotą ir tankią barzdą, Skaurus pažino kamorą, 
tą patį žmogų, su kuriuo vakar kalbėjosi Avšaras. Ir jis prie tribūno artinosi su 
kinžalu. 

Pamatęs, kad tribūnas su kardu rankoje pašoko iš lovos, klajoklis krestelėjo 
galvą, kažką sumurmėjo, paskui riktelėjo ir puolė romėną. Markas neturėjo laiko 
traukti kardą iš makštų, todėl kardu per kamoro kinžalą trenkė kaip lazda. Paskui 
sučiupo priešą už kairiojo riešo ir stipriai suspaudė, atimdamas galimybę paleisti į 
darbą durklą. 

Markas pagavo kamoro žvilgsnį. Tamsios žmogaus akys buvo plačiai atvertos ir 
beprotiškai tuščios. Tačiau jose atsispindėjo dar kažkas praslystančio, 
nesuprantamo. Tik vėliau tribūnas suvokė, jog tai buvo siaubas. 

Susirakinę jiedu nusirito grindimis. Kareivinės sugrumėjo nuo imtynių triukšmo, 
laukinių kamoro klyksmų, pabudusių legionierių balsų. Kad kareiviai atsitokėtų ir 
suvoktų, kas dedasi, prireikė kelių sekundžių. Markas tvirtai laikė įsibrovėlį už 
riešo, o laisvąja ranka kūlė per galvą kardo rankena. Susidarė įspūdis, kad kamoro 
galva akmeninė. Jis raitėsi kaip ungurys, vis mėgindamas pasiekti tribūną kinžalu. 

Netikėtai klajoklį čiupo dar viena stipri ranka. Viridoviksas, pusnuogis kaip ir 
Skaurus, suspaudęs kamoro pirštus, privertė jį mesti durklą. Ginklas dunkstelėjo į 
grindis. 

Viridoviksas papurtė kamorą it žiurkę. 

- Kodėl jam prireikė tave užpulti, mano brangus romėne? - paklausė ir užriko ant 
kamoro: - Nesimuistyk, tu! 

Ir vėl krestelėjo. Klajoklio akys sustingusios žiūrėjo 1 vieną tašką - nukritusį 
kinžalą. Į keltą jis nekreipė jokio dėmesio. 

- Nežinau, - atsakė Markas. - Manau, Avšaras jam už tai sumokėjo. Mačiau juos 
vakar draugiškai šnekučiuojant. 

- Avšaras? Na, su juo viskas aišku. O šitas žiurkė? Kas jis, samdomas žudikas ar 
suvedinėja su tavim asmenines sąskaitas? 

Kai kurie šalimas stovėję romėnai ėmė niurnėti, nes galo tonas juos suerzino, bet 
Markas kilstelėjo ranką ir jie nusiramino. Tribūnas jau ketino pasakyti, kad matė 
kamorą tik kartą, drauge su Avšaru, bet, pasekęs nejudrų nugalėto priešo žvilgsnį, 


staiga viską prisiminė ir susijaudinęs spragtelėjo pirštais. 

- Atsimeni klajoklį prie Sidabrinių Vartų, kuris taip įkyriai stebeilijo į mane? 

- Taip, atsimenu, - linktelėjo Viridoviksas. - Nori pasakyti... Stok! Kad tu 
sudegtum! - užbliovė ant belaisvio, kuris dar sykį pamėgino išsilaisvinti. 

- Nėra jokio reikalo jį šitaip laikyti visą naktį, - prašneko Gajus Pilypas. 
Vyresnysis šimtininkas ištraukė ritinį storos virvės. - Sekstai, Titai, Paulau, padėkit 
man. Reikia surišti šitą paukštį. 

Net keturiems romėnams, padedamiems galiūno kelto, buvo sunku susidoroti su 
kamorų. Bet galų gale žudiką tvirtai surišo. Jis priešinosi it laukinis, beprotiškai 
niršiai, dar aršiau, negu kovojo su romėnu, iš visų plaučių keikdamas savo kalba. 
Grūmėsi taip desperatiškai, kad nagais apdraskė beveik visus priešininkus. Tačiau 
tai negelbėjo - virvėmis jį apraizgė tai, kad negalėjo nė piršto pajudint. Bet net ir po 
to nesiliovė bandęs ištrūkti iš pančių. Nenuostabu, - pagalvojo tribūnas, - kad 
Avšaras nusprendė pasinaudoti kaip tik šiuo žmogumi. Išankstinis nusistatymas prieš 
pėstininkus, Markui privertus nuleisti akis - ten, prie miesto vartų, galėjo virsti 
asmenine neapykanta. Kaip sakė Viridoviksas, kamoras turėjo savų priežasčių 
susitarti su kazdų pasiuntiniu.klajoklis norėjo suvesti su romėnu sąskaitas. 

Bet prie Sidabrinių Vartų klajoklis atrodė visai normalus - kodėl dabar staiga 
pradėjo elgtis lyg beprotis? Gal Avšaras ko nors jį prigirdė? Tai išsiaiškinti buvo tik 
viena galimybė. 

- Gorgidai! - pašaukė Markas. 

- Kas nutiko? - atsiliepė graikas, braudamasis pro minią legionierių, susirinkusių 
aplink surištą kamorą. 

Markas papasakojo, kas čia įvyko, ir pridūrė: 

- Ar galėtum, jį apžiūrėjęs, sužinoti, kodėl jis taip smarkiai pasikeitė nuo tada, kai 
matėm jį pirmą kartą? 

- O ką, tavo manymu, ketinu daryti? Bet mūsų vaikinai taip glaudžiai jį apstojo, 
kad nė piršto neprakišu. 

Legionieriai pasitraukė, padarydami šalia belaisvio vietos gydytojui. Kamoras 
surištas tysojo ant skaudaus lovos. 

Graikas pasilenkė, pažvelgė į pamišusias akis, paklausė kvėpavimo. O kai 
išsitiesęs prabilo, balsas skambėjo neramiai. 

- Buvai teisus, vade, - tarė. Markas žinojo, kad toks oficialus Gorgido kreipinys - 
aukščiausio laipsnio nerimo išraiška. (Gydytojas nemėgo švaistyti laiko 
formalumams. - Vargeta ant mirties slenksčio. Manau, jį apgirdė kažkokiais nuodais. 

- Ant mirties slenksčio? - apstulbęs perklausė Skaurus. - Vos prieš kelias minutes 
jis buvo kupinas gyvybės. 

Graikas nekantriai trūktelėjo petį. 

- Gali būti, kad numirs ne po valandos ar net ne rytoj. Bet tai, kad jo mirtis arti - 
neabejotina. Akys giliai įkritusios, vienas vyzdys išsiplėtęs dvigubai. Kvėpuoja 
giliai, lėtai, tarsi klejodamas. Protarpiuose tarp riksmų griežia dantimis, dejuoja. 


Bet kuris, skaitęs Hipokrato mokymus, pasakys, jog tai greitos letalinės baigties 
požymiai. Ir tuo pačiu jo temperatūra neaukšta, - tęsė gydytojas, - nematau jokių opų 
ar žaizdų, galinčių paaiškinti jo ligą. Todėl darau išvadą, kad jam davė narkotikų 
arba kuo nors apnuodijo. 

- Galėsi jį išgydyti? - paklausė Markas. 

Gydytojas neigiamai papurtė galvą. 

- Jau sakiau tau, aš - gydytojas, o ne stebukladarys. Pirma, nežinau, kokių velniškų 
nuodų jam uždavė, o be šito nieko negaliu imtis. Antra, jei ir žinočiau - vis vien jau 
per vėlu. 

- Stebukladarys - taip teikeisi pasakyti? - įsikišo Viridoviksas. - Galbūt Foso 
žyniai sugebės jį išgelbėt, jei tu bejėgis. 

- Nebūk juok...- pradėjo Gorgidas ir staiga sumišęs nutilo. Markas įvertino 
gydytojo ištvermę.nors nenorom, graikas pripažino: - Gal ir yra kiek tiesos. Kai 
kurie iš jų daro dalykus, kuriais niekad nepatikėčiau, jei nebūčiau matęs savo 
akimis. Tiesa, Municijau? 

Legionierius, kurį išgydė Imbro žynys, buvo stiprus jaunuolis juodais ūsais. 

- Taip, visąlaik tą tvirtini, - atsakė. - Aš nieko neatsimenu, prakeiktas karštis 
išdegino visą mano atmintį. 

- Tas Neipas, kurį vakar vakare atsivedei, atrodo visai protingas Žmogus, - 
pastebėjo Gorgidas. 

- Manau, tu teisus. Nefonui Komnui irgi reikia pranešti apie įvykį. Nors 
nenustebsiu, jei jie staiga nuspręs esą aš noriu susprogdinti Videsijos armiją 1š 
vidaus. 

- Taip reikalams susiklosčius, aš jums pasakysiu, ne nuodėmė būtų Videsijos 
armiją švelniai krestelėti, - pareiškė Gajus Pilypas. 

Mintyse tribūnas jam visiškai pritarė. Bet jau seniai suprato, kad garsiai videsams 
geriau to nesakyti. 

Pasilenkęs, Markas paėmė iš kamoro rankos iškritusį kinžalą. Ginklas jam iš karto 
nepatiko. Rankena - keistai išsišiepusi laukinė katė - buvo išdrožta iš kaulo ir 
apvyniota minkšta žalia, greičiausiai gyvatės, oda. Ašmenys nusėti melsvomis 
dėmėmis, tarsi būtų per ilgai ar per dažnai grūdinti. Bet vos Marko pirštai palietė 
rankeną, jis, baugščiai riktelės, paleido peilį.tamsus plienas pradėjo lėtai 
mirguliuoti, bet ne gera rausvai geltona šviesa, kaip druidų simboliai ant jo kardo, o 
velniškomis žalzganomis liepsnomis. Tribūnas užuodė pykinantį irimo tvaiką, 
primenantį supuvusių grybų dvoką. Dar sykį šniurkštelėjo nosim - ne, nepasirodė, - 
silpną saldoką kvapą skleidė kinžalas. Jis mintyse padėkojo visiems žinomiems 
dievams, kad velniški ašmenys jo neužgavo: jų neštoji mirtis nebūtų buvus lengva. 

- Neipas privalo tai pamatyti tučtuojau, - pasakę Gorgidas. - magija - jo 
specialybė. 

Markas sutiko, bet vėl imti į rankas prakeiktus ašmenis nesiryžo. Magija - ne jo 
specialybė. 


- Durklas pradėjo švytėti, kai prie jo prisilietei, - pastebėjo graikas. - O ar 
švytėjo, kai klajoklis tave puolė? 

- Tiesą sakant, neįsivaizduoju. Tuo metu buvau pernelyg užsiėmęs. 

Gorgidas prunkštelėjo. 

- Hm, manau, negalima tavęs dėl to kaltinti, - pasakė, tačiau jo tonas skambėjo 
priešingai žodžiams. Graikas jau toks buvo: nors galva jau ant trinkos, o kaukėto 
budelio akių spalvą įsimins. 

Gydytojas pasilenkė, norėdamas atsargiai paimti mirtiną ginklą už rankenos. 
Ašmenys tebekibirkščiavo. Lyg baisaus plėšrūno akys. Žvėris pusiau užsnūdo, bet 
grobio tebetyko. Atplėšęs nuo kareiviško apsiausto gabalėlį audinio, kelis kartus 
apsuko juo rankeną ir tik po to paėmė ginklą. Ašmenys liko tamsūs, Gorgidas 
patenkintas linktelėjo. 

- Manau, audeklas gerai apsaugos, - pasakė, perduodamas kinžalą Skaurui. Šis 
priėmė durklą taip pat atsargiai. 

Laikydamas ginklą ištiestoje rankoje, Markas patraukė prie durų, tačiau jį 
sustabdė kimus Viridovikso juokas. 

- Gal ponas karininkas pagalvos, kad neblogai būtų apsirengti? O gal jis nori 
sutrikdyti visas videsų mergas apylinkėj? 

Tribūnas sumirksėjo. Jį taip įtraukė visi tie įvykiai, kad net užmiršo apsirengti. 
Padėjęs kinžalą ant lovos, mikliai apsiavė, užsimetė apsiaustą. Paskui atsiduso, vėl 
paėmė nelemtą ginklą ir išėjo kieman. 

Saulė ką tik pakilo virš horizonto. Jis apsižvalgė ir iš karto suprato, kokiu būdu 
klajoklis nepastebėtas prasmuko į romėnų kareivines. Abu sargybiniai tysojo ant 
žemės kietai įmigę. Nustebęs ir perpykęs, Markas niuktelėjo artimesnį kareivį koja, 
beje, ne itin švelniai. Legionierius kažką suniurnėjo, bet nepabudo net nuo stipresnio 
spyrio. Taip pat nepažadinamai miegojo ir jo porininkas. Nepanašu, kad jie nuo 
užpuolimo nukentėjo, tačiau atgaivinami nesidavė. Markas pasišaukė Gorgidą, bet 
graikas irgi nieko negalėjo padaryti. 

- Velniai griebtų, iš kur galiu viską žinoti? - piktai rėžė. - Šitoj prakeiktoj šaly 
neužtenka būti gydytoju, reikia dar mokėti kerėt, antraip nesi vertas nė sulūžusio 
grašio. Eik, pakviesk Neipą. Kareiviai kvėpuoja lygiai, pulsas normalus. Jiems kol 
kas niekas negresia. 

Vos pirmieji saulės spinduliai palietė šventyklų kupolus, tribūnas pasiekė Videso 
akademiją, kuri buvo įsikūrusi šiaurinėje rūmų komplekso dalyje. Nežinojo, ar ras 
Neipą taip anksti, tačiau kitų būdų suieškoti žynį vis vien nesugalvojo. 

Skaurus žingsniavo pažįstamomis gatvėmis ir žiūrėjo į saulę, auksinančią rūmų 
sodus bei parkus.matė, kaip spinduliuose iš lėto skleidžiasi gėlės, kaip stiebiasi į 
šviesą. Išėjus iš didelės granitinės kolonados šešėlio, saulė palietė ir jį. 

Kinžalas, kurį nešėsi, staiga įkaito, apsvilino delną. Vos tik saulės spinduliai krito 
ant ašmenų, tie pradėjo degti, parūko aitriais geltonais dūmais. Romėnas, metęs 
ginklą žemėn, atšlijo kosėdamas ir gaudydamas burna orą - į plaučius skverbėsi 


aitrūs kaip degančios anglies garai. Gali būti, kad jam pasigirdo. Bet, rodės, metalas 
sudejavo tarsi agonijoj. Markas nurašė tai savo vaizduotei. 

Ugnis degė labai kaitriai ir netrukus užgeso. Skaurus neryžtingai prisiartino prie 
užburtojo ginklo. Tikėjosi išvysti susikreivinusį, apanglėjusį metalą, bet, didžiausiai 
nuostabai, pamatė, kad rankena ir net Gorgido skutas liko sveikutėliai, kaip ir 
ašmenys, kurie, tiesa, per pirštą susiaurėjo. Atsargiai palietė kinžalą. Durklas buvo 
pakankamai šaltas, į rankas paimti galima.. stengdamasis suvaldyti drebulį, tribūnas 
čiupo ginklą ir nuskubėjo į Akademiją. 

Videsijos mokslas susitelkė keturaukščiame pilko smiltainio pastate. Nors greta 
religinių čia buvo dėstomos ir pasaulietiškos disciplinos, Akademijos centre kilo 
špilis, apvainikuotas auksiniu rutuliu. Čia, kaip ir visur kitur, paskutinį, sprendžiantį 
žodį tardavo tikėjimas. 

Apsnūdęs vartininkas, išvydęs pirmąjį lankytoją - samdinių kapitoną, nustebo. 
Tačiau buvo pernelyg mandagus, kad tai parodytų. 

- Brolis Neipas? - perklausė. - Taip, jis čia, visada keliasi anksti. Tikėtina, kad 
rasite jį refektoriume, koridoriaus gale, trečios durys dešinėje. 

Tokį ankstyvą rytą Akademijos koridoriai buvo beveik tušti. Jaunas žydrarūbis 
vienuolis irgi apstulbo, pamatęs pro šalį žingsniuojantį romėną, tačiau, kaip ir 
vartininkas, dėl to nepasakė nė žodžio. Pro daugybę sudėtinių langų srovenanti 
šviesa krito ant alkūnėmis nupoliruotų, ištisai subraižytų stalų, ant senų, patogių, 
kūno formą atkartojančių kėdžių. Bet, užuot pabrėžus apystatos senatvę, šviesa 
suteikė jai neįprastą ką tik nulakuotų baldų išvaizdą. 

Jei neimsim domėn storo nesiskutusio virėjo, palinkusio prie savo puodų, 
didelėje salėje Neipas buvo vienas. 

Žynys, pakėlęs prie burnos šaukštą garuojančios košės, taip ir sustingo. 

- Atrodai baisiau už mirtį, - pasakė tribūnui. - Kas atvedė tave čionai tokią 
ankstyvą valandą? 

Vietoj atsakymo, Skaurus ant stalo priešais žynį numetė tai, kas liko iš kinžalo. 

Jei ne greta stovintis storulis virėjas, Neipo reakcija būtų buvus dar audringesnė. 
Pamiršęs ir šaukštą, ir košę, jis staigiai atstūmė kėdę, ant kurios sėdėjo. Košė ištiško 
į visas puses. Žynys iš pradžių išraudo, paskui išbalo it drobė. 

- Kur tu jį radai? - reikliai paklausė. Balse suskambo kieta geležis. Romėnui 
pasakojant, kaip viskas nutiko, apvalus Neipo veidas vis labiau niuro. Kai Markas 
baigė, šventikas kelias minutes tylėjo. Paskui ūmai pašoko ir suriko: „Skotas tarp 
mūsų!“ su tokiu siaubu, kad pritrenktas virėjas įmetė katilan savo kepę ir turėjo ją iš 
ten išžvejoti ilgu kabliu. 

- Dabar, kai viską žinai, - pradėjo Markas, - galiu perduoti šią naujieną Nefonui 
Komnui, idant tas ištardytų... 

- Komnas? Ištardytų? - pertraukė Neipas. - Ne, ne! Čia reikia tikro tyrimo. 
Išminties, o ne jėgos. Pats pasikalbėsiu su tuo klajokliu.. Eime, - griežtai pasakė, 
čiupdamas nuo stalo durklą. Pasileido taip spėriai, kad tribūnui teko vytis. 


- Kur nors susiruošėt, jūsų šventybe? - paklausė vartininkas Neipo, jau žengiančio 
pro Akademijos vartus. - Jūsų paskaita prasidės po valandos ir... 

Žynys net galvos nepasuko. 

- Atšauk ją! - Po to grįžtelėjo į Marką. - Paskubėk, žmogau! Tau už nugaros visas 
pragaro pyktis, nors tu greičiausiai to net neįtari! 

Jiedu parėjo į kareivines. Surištasis kamoras, pamatęs, kas liko iš kinžalo, 
beviltiškai sustūgo. Susikūprino, nunarino galvą ant kelių. Gajus Pilypas, tikras 
kareivis, daugumą romėnų jau išsiuntė į rytinę treniruotę. 

Neipas paprašė visų, kurie dar buvo viduje, išeiti iš kareivinių. Liko tik klajoklis, 
du sąmonės netekę sargybiniai ir Gorgidas, pasirinktas asistentu. 

- Eikite, eikit, - pasakė, vydamas visus lauk. - Niekuo man nepadėsit, o 
nereikalingas blogą akimirką ištartas žodis gali prišaukti bėdą. 

- Aha. Šitas irgi druidas, - suniurnėjo Viridoviksas. - Amžinai manosi žiną 
dvigubai daugiau už kitus. 

- Pastebėjau, kad buvai čia, kartu su mumis, - tarė jam Gajus Pilypas. 

- Tai jau taip, - prisipažino keltas. - pernelyg dažnai jūsų druidas teisus. Deja. 

Vos kelioms minutėms praėjus atsipeikėjo sargybiniai. Atrodo, jautėsi puikiai, 
tačiau negalėjo suprasti, kaipgi juos pakirto miegas. Prisiminė stovėję sargyboj, O 
pabudę pamatė Neipą, palinkusį virš jų ir marmantį maldas. Šitaip apsigėdinę 
sargyboj, abu kareiviai drovėjosi ir širdo. 

- Dėl to nesirūpinkit, - pasakė jiems Markas. - Judu nekalti, kad tapot burtų 
aukomis. 

Tribūnas nusiuntė juos pas kitus legionierius, o pats ėmė laukti Neipo. Lig storulis 
žynys išėjo iš pastato, praėjo geros dvi valandos. Kai prisiartino prie skaudaus, tas 
sukrėstas net atšlijo. Neipo veidas buvo pilkas iš nuovargio. Kad nesusmuktų, 
šventikas įsikibo Markui į petį, tarsi skenduolis iš sudužusio laivo į plūduriuojančią 
nuolaužą. Apsiaustą išmargino prakaito dėmės, akys giliai įkrito, jas apjuosė tamsūs 
ratilai. Visa išvaizda bylojo apie kone mirtiną pervargimą. Merkdamasis nuo saulės, 
jis sunkiai, su akivaizdžių palengvėjimu susmuko ant suolo. Kelias minutes kaupęs 
jėgas, galop prabilo: 

- Tu, drauge mano, - pasakė alsiai, - net neįsivaizduoji, kaip tau pasisekė. Juk 
pabudai! O dar didesnė sėkmė, kad tas prakeiktas kinžalas tavęs nepalietė. Vienas 
bakstelėjimas, menkiausias įdrėskimas būtų ištraukęs tavo sielą iš kūno ir nusviedęs 
ją į bedugnes pragaro gelmes, kur ji kankintųsi per amžių amžius. Prie tų ašmenų 
buvo prikaustytas demonas. Demonas, kurį galėjo išlaisvinti kraujo skonis, o 
sunaikinti - Foso šviesa. Taip ir atsitiko. 

Savo gimtajame pasaulyje Markas būtų nusprendęs, kad šie vingrūs žodžiai 
reiškia viena - kinžalas buvo užnuodytas. Bet čia... Čia iš karto prisiminė, kaip 
sustūgo durklas, paliestas saulės spindulių. 

Žynys tęsė: 

- Buvai teisus, kaltindamas Avšarą, kad jis pasiuntė nelaimingą, paties užkerėtą 


klajoklį į jūsų kareivines. Vargšė prarasta siela. Burtininkas sujungė jo sielą su prie 
durklo prikaustyto demono gyvybe. Kamoras nesugebėjo įvykdyti įsakymo. Tada 
demonas ėmė veržtis iš jo. Kamoras merdėjo kaip be oro gęstanti žvakė.tačiau 
demono mirtis susilpnino Avšaro užveržtus saitus. Kol nelaimėlio žvakės liepsna 
nupuolė į Niekur, aš spėjau daug sužinoti. 

- Mano ponas nori pasakyti, kad klajoklis mirė? - pasidomėjo Viridoviksas. - Bet 
juk jo net nesužeidė!.. 

- Jis negyvas, - pasakė Gorgidas. - Jo siela, jo gyvenimo geismas, vadink kaip 
nori, - išnyko, dingo, ir jis mirė. 

Markas prisiminė, koks baisus buvo priešmirtinis kamoro riksmas, kai jis išvydo 
savo sumaitotą kinžalą. 

- Ar galima pasitikėti žiniomis, gautomis iš mirštančio žmogaus, kuris buvo tapęs 
žaisliukų tavo priešo rankose? 

- Geras klausimas, - linktelėjo žynys. Pamažėl jo balsas pradėjo atsigauti, 
griežtumas blėso. - Saitai, kuriais jį supančiojo kardas, pernelyg stiprūs. Būčiau jį 
prakeikęs, tačiau jis jau buvo prakeiktas, ir tas užkeikimas - stipresnis už manąjį. 
Nepaisant visko, tiems, kas juo seka, Fosas leidžia tuos saitus sutraukyti. 

- Beladonos trauktinę - štai ką jis naudojo, - paaiškino Gorgidas, kurį spalvingos 
Neipo hiperbolės išvedė iš kantrybės..- Griebdavausi jos ir anksčiau, nieko 
nežinodamas apie Fosą. Ji slopina skausmą ir atriša žmogui liežuvį. Vis dėlto reikia 
būt atsargiam: per didelė dozė - ir tavo pacientas, amžiams pamiršęs skausmą, 
išskris į dausas. 

Žyniui buvo visiškai nusispjaut, kad Gorgidas taip lengvai išdavė vieną jo 
paslaptį. Neipą domino žymiai svarbesni klausimai. 

- Užtenka, kad žinome du dalykus: Avšaras pasiuntė demoną ir žmogų, idant tave 
nužudytų - tai pirma; antra - jis stipresnis burtininkas už visus, su kuriais susidūrėme 
per daugelį metų. Dėl savo poelgio, tvirtai sakau, jis netenka visų privilegijų ir 
neliečiamybės, suteikiamos net pačių nedraugiškiausių šalių pasiuntiniams. - Neipo 
veide šmėstelėjo pasitenkinimo šypsnys. - Taigi, mano svetimšaliai draugai, niekšas 
pats atsiduoda į mūsų rankas! Dabar galim kviestis Nefoną Komną! 


VI skyrius 


Mintis, kad Avšaro galva apvainikuos aikštės obeliską, Markui pasirodė tokia 
šiurpiai patraukli, jog, išpuolęs iš kareivinių, jis nubėgo kelis šimtus metrų, kol 
suvokė net nenumanąs, kur tiksliai ieškoti Nefono Komno. Nežinojo šito ir Neipas, 
sunkiai pūškavęs įkandin. 

- Juk aš tik girdėjau apie jį, bet niekad nebuvau sutikęs, - prisipažino romėnui. 

Skaurui tai neatrodė problema. Buvo įsitikinęs, kad bet kuris kareivis, praleidęs 
Videse ilgiau nei savaitę, gali pasakyti, kur ieškoti Komno. 

Pirmiausia sutiko iš lauko pratybų grįžtančius namdalėnus. Kuopos priekyje 
žingsniavo Hemondas iš Meteponto, po pažasčia nešdamasis savo kūgišką šalmą. Jis 
irgi pastebėjo tribūną, sustabdęs kareivius, priėjo prie Marko. 

- Kaip naujai iškepto samdinio, tavo labai neįprastas pažinčių ratas, - pastebėjo 
su šypsena. - Nuo Kazdo pasiuntinio-burtininko iki Akademijos žynio kelias 
neartimas. 

Neipas vilkėjo paprasto žynio drabužiais. „Hemondas, - pagalvojo Markas, - 
informuotas kaip reta“. 

Namdalėnas pasveikino šventiką mandagiu galvos linktelėjimu. 

- Šiaip jau, - atkirto Skaurus, - panorėjęs galėtum padaryti man nedidelę paslaugą. 

- Kalbėk, - pareikalavo Hemondas. 

- Privalome susitikti sa Nefonu Komnu. Tik neišmanau, kur jį rasti. 

- Cho-cho! - namdalėnas pridėjo pirštą prie nosies ir mirktelėjo. - Ketini 
patampyti už barzdos dar vieną tingų sargybinį. 

„Taip, tikrai gerai informuotas, - vėl pamanė Markas, - bet šįkart - 
nepakankamai“.jis kiek patylėjo, vis dėlto, prisimindamas, kad per susirėmimą su 
burtininkų Hemondas ir Helvisė palaikė jo pusę, nusprendė galįs papasakoti vyrukui 
visą istoriją. 

- Na ne, ne visai, - pradėjo. 

O kai baigė, Hemondas, pasikasęs skustą smakrą, smagiai išsikeikė gimtąja kalba. 

- Gyvatė iš tiesų įlindo giliau, nei reikia, - tarė, greičiau sau, nei pašnekovams. 
Staiga prisimerkė, lyg ruošdamasis šūviui. - Borsai! Fajardai! - šūktelėjo. Du 
kareiviai atsigręžė ir sustingo. - Grįžkit į kareivines, praneškit likusiems, kad mes 
užtruksim. 

Vos tik jie nuėjo, Hemondas atsisuko į romėną. 

- Metų algą atiduočiau, kad tik pagaučiau tą slidų driežą, o tu kaip tik siūlai tuo 
užsiimti. - Stipriai paspaudęs Skauraus ranką, užriko: - Pirmiau pas Komną 
pagalbos, paskui pas Avšarą! Pačirškinsim jį ant lėtos ugnies! 

Pritariami kareivių šūksniai dar sykį priminė Markui, kaip labai visi nekenčia 


Kazdo. 

Hemondas būtų mieliau atakavęs raitas, bet ir pėsčiomis nešliaužė kaip sraigė. 
Leidosi 1 priekį taip veržliai, kad Markas vos spėjo sekti įkandin. Neipas kuduliavo 
iš paskos. Po kelių minučių (teko pasiginčyti su sargybiniu) jie atsidūrė Komno 
kabinete - gerai apšviestame kambaryje greta Imperatoraus audiencijų salės. 
Videsas, pakėlęs galvą nuo popierių, pažvelgė į lankytojus. Pamačius, kad prieš jį 
stovi Skaurus, Hemondas su savo kuopa ir Neipas, tankūs antakiai pašoko aukštyn. 

- Keistus žmones surinkai 1 vieną būrį, - tarė Markui, pakartodamas namdalėno, 
kuriuo ne itin pasitikėjo, frazę. 

- Visai įmanoma, - gūžtelėjo pečiais tribūnas. - Iškilus būtinybei, jie padėjo tave 
surasti. 

Markas papasakojo visa, kas jam nutiko. Romėnui dar nespėjus baigti, senojo 
kario veide atsirado plėšri išraiška. Tokią pačią visai neseniai demonstravo 
Hemondas. Tai buvo grobį išvydęs medžiotojas. Jis smogė kumščiu į stalą taip 
stipriai, kad net rašalinė šoktelėjo, aptaškydama juoduliais visus dokumentus, tačiau 
Komnas į juos net nedirstelėjo. 

- Zigabenai! - užriko. Iš gretimo kambario pasirodė adjutantas. - Jei po minutės 
čia nebus kuopos kareivių, jau rytoj gimtajame kaime sekiosi paskui plūgą. 

Zigabenas išgąstingai sumirksėjo, atidavė pagarbą ir dingo. 

- Aš su saviškiais irgi turiu sąskaitų burtininkui, - perspėjo Hemondas. 

- Užteks ir tavo daliai, - užtikrino videsų karininkas. 

Tribūnas manė, kad Komnas ims ginčytis, bet jei videsas abejojo namdalėno 
ištikimybe Imperijai, tai dėl jo neapykantos Avšarui galėjo būti garantuotas. 

Komnas dar nespėjo užsijuosti kardsaičio, o suprakaitavęs Zigabenas jau atvedė 
kuopą akritajų. Kabinete susirinko tiek žmonių, kad nebuvo kur pasisukti. Videsų 
kareiviai įtariai žvilgčiojo į Hemondo samdinius. Bet Komnas žinojo, kaip nugalėti 
įsisenėjusį Imperijos armijos viduje tarpusavio nedraugiškumą. Žmonėms uždegti 
pakako vienos frazės. 

- Žinote, vaikinai, ką mes dabar darysime? Keliausim į Pasiuntinių rūmus, 
sučiupsim mūsų brangų draugą Avšarą, ištrauksim jį iš urvelio ir sukaustysim 
grandinėm. O namdalėnai mums padės. 

Prabėgo sekundė nepatiklios tylos. Tada videsai pratrūko džiaugsmo šūksniais. 
Hemondas su namdalėnais sužavėti neatsiliko. Mažame kambaryje kilęs triukšmas 
visus apkurtino. Ginčai liko užmaršty, dvi kuopos, lydimos Marko ir Neipo, greitu 
žingsniu patraukė į pasiuntinių rūmus tarsi skalikai liūto irštvon. 

Rūmai, kaip ir derėjo, buvo netoli nuo audiencijų salės, todėl užsienio 
ambasadoriai visada turėjo galimybę susitikti su Imperatorum. Virš rūmų plevėsavo 
daugybės šalių, kunigaikštysčių ir genčių vėliavos, tarp jų matėsi ir šuoliuojanti 
Kazdo pantera. Dviems tuzinams kareivių, puolusių į Avšaro irštvą, diplomatinė 
neliečiamybė buvo nė motais. 

Taso Vonas išgirdo juos besiartinant. Antpuolio metu jis kaip tik šnekučiavo su 


klajokliu iš vakarinių Šaumkijilo stepių apie prekybą kailiais. Dirstelėjęs į 
kareivius, sumurmėjo pašnekovui: „Tikiuosi, man atleisit“, - ir nusigandęs paspruko. 
Klajoklis irgi dingo iš salės.savo kambaryje jis turėjo lanką su strėlėmis ir 
užpuolimo atveju ketino brangiai parduoti gyvybę. Tačiau kareiviai nekreipė 
dėmesio nei į jį, nei į garsius riksmus vidinėse patalpose. Nefonas Komnas nuvedė 
juos plačiais šlifuoto marmuro laiptais. Kol jie kopė, videsas pranešė: 

- To niekšo kambarys antrame aukšte. Daug sykių ėjau pas jį išpirkti belaisvių, 
tačiau šitokia apsilankymo priežastis man kur kas mielesnė! 

Kariai pritardami sušurmuliavo. 

Tuo metu, kai išgirdo kareivių žingsnius, Gautruzas iš Tatagušo nešėsi į savo 
apartamentus sidabrinį padėklą, apkrautą kepta mėsa ir cukruotais vaisiais. 
Nepaisant apkūnumo ir gan garbaus amžiaus - jau buvo perkopęs šešiasdešimt, - jo 
reakcija liko puiki. Nė nemirktelėjęs sviedė padėklą į ketinančius, kaip pamanė, jį 
pulti. Hemondas numušė atskriejantį į jo galvą padėklą skydu. Du kareiviai riktelėjo 
apiplikyti. Dar vienas dribo, paslydęs ant išlietų riebalų. 

- O, Fosai! - suburbėjo Komnas ir pakėlė balsą, kreipdamasis į Gautruzą: - 
Palaukite, kilnusis pone! Nieko neturim prieš jus, mums reikia tik Avšaro. 

Sulig tais žodžiais Gautruzas nuleido peilį. Jo akys išsiplėtė. 

- Žmogaus iš Kazdo? Jūs esate priešai, aš žinau, bet ambasadoje negalima 
areštuoti. 

Markas pastebėjo, kad Taso Vonas buvo teisus, vadindamas storulį apsimetėliu, - 
kai prireikdavo, aidesiškai Gautruzas šnekėjo be priekaištų. 

- Pasiuntiniai, gerbiantys šalies, kurioje reziduoja, įstatymus, yra neliečiami. Bet 
ne burtininkai, samdantys žudikus ir pavedantys jiems atlikti purvinus darbus, - 
atkirto Komnas. 

Jo kareiviai bei Hemondo namdalėnai jau stovėjo priešais storas duris su 
panteros atvaizdu. 

Nefonas įsakė: 

- Pabelskit tylutėliai. Nenoriu brautis į pasiuntinio kambarį be perspėjimo. 

Vis dėlto tyliai pastuksenti nepavyko. Į duris subūgnijo dešimtis sunkių kumščių. 
Atsakymo nebuvo. 

- Laužkit! - užriko Komnas. 

Durys pasirodė tvirtos, smūgiams nepasidavė. Ar tik ne magiški užkeikimai jas 
saugo, pagalvojo Markas. 

- Gana kvailiot! Nagi, šalin iš kelio! - šūktelėjo vienas namdalėnas, tamsiaplaukis 
gigantas didžiulėmis rankomis. Jose laikė milžinišką kovos kirvį. Matyt, kaip ir jo 
broliai chalogai, šį ginklą mėgo labiau už kitus. 

Kareiviai pasitraukė į šalį, padarydami vietos užsimoti. Pažiro skiedros. Sulig 
kiekvienu smūgiu kirvio ašmenys panirdavo į medieną beveik iki pusės. Po tuzino 
tokių smūgių durys pasidavė. Kariai įsiveržė į priešo kambarį, laikydami paruoštus 
ginklus. Komnas liko lauke aiškinti pasipiktinusiems ir persigandusiems 


ambasadoriams, ką čia veikia Videsijos kareiviai. 

Markas iš karto pastebėjo, kad, nepaisant valdžios troškimo, asmeniniame 
gyvenime Avšaras prabangos nesureikšmina. Kazdo pasiuntinybė įrengta labai 
paprastai, klajoklių stiliumi. Išimtimi buvo tik dailus, vidury kambario stovintis 
videsiškas stalas. Kėdes atstojo pagalvėlės, visi kiti stalai buvo žemi, kad sėdint ant 
grindų būtų patogu viską pasiekti. Visi baldai juodi, sienos - dūmų pilkumo spalvos. 

Durys tarp ambasadoriaus kabineto ir asmeninių aušalo kambarių buvo užrakintos, 
bet keli smūgiai kirviu išsprendė ir šią problemą. Aušalo nerado nė ten. Beje, 
Markas nenustebo. Videsai atėjo pernelyg vėlai. 

Asmeniniai kazdo apartamentai atrodė beveik taip pat kukliai, kaip ir pasiuntinio 
kabinetas - žemi, juodai lakuoti stalai, pagalvės, storas, ašutų prikimštas čiužinys 
atstojo lovą. Virš čiužinio kabojo juodo kario, kuris sviedžia mėlyną žaibą, 
atvaizdas. Karys jojo per nuogus, krauju pasruvusius belaisvių lavonus pasitikti 
savo priešo - bėgančios Saulės. 

- Skotas! - sušnibždėjo videsai, kryžiuodami pirštus, idant apsisaugotų nuo 
Tamsos jėgų. 

Kambario kampe ant stalo stovėjo nedideli bronziniai rėmeliai su kažkurio 
tamsiojo dievo, priklausančio Kazdo panteonui, atvaizdu ir Skoto altorius. Ant 
altoriaus gulėjo baltas balandis perlaužtu kaklu. Ant stalo įsiveržėliai surado saujelę 
pelenų - Avšaras į pasiuntinybę grįžti neketino ir visus svarbius dokumentus 
sudegino. 

Nei videsai, nei namdalėnai noru artintis prie altoriaus nedegė, bet Markas, 
apėjęs aplink stalą, pastebėjo iš vienos pusės apanglėjusį lopelį pergamento. Jis 
tikriausiai nukrito, pagriebtas skersvėjo, ir nespėjo visiškai sudegti. Tribūnas 
pasilenkė, pakėlė skiautę ir susijaudinęs š9ktelėjo - ten buvo miesto ir tvirtovės 
sienų planas. Plonutė punktyrinė linija nuo Pasiuntinių rūmų vedė prie pajūrio 
bokšto. Romėno bendražygiai susibūrė aplinkui. 

Nusivylimas dėl nesėkmės praėjo, kai jie suprato, ką Markas aptiko. Vyrai spaudė 
jam ranką, plekšnojo per nugarą, sveikindami su radiniu. 

- Didžiulė sėkmė! - sušuko Hemondas. - Iš tiesų, Fosas šiandieną su mumis! 

- Negalim švaistyti brangaus laiko, - tarė Neipas, - pergalę švęsim, sučiupę 
kazdą, bet ne anksčiau. 

- Gerai pasakyta, žyny, - sutiko Hemondas. 

Įsakęs penkiems kareiviams apieškoti patalpas, likusius namdalėnus nusivedė pro 
Komną, kuris vis dar aiškino diplomatams rūmų šturmo priežastis. Markas parodė 
pergamento skiautelę ir jam. Nefonas įdėmiai pažvelgė į žemėlapį ir griebė jį 
Skaurui iš rankų. 

- Žaidimas tęsiasi! - šūktelėjo. Nusilenkė ambasadoriams bei jų sekretoriams. - 
Ponai, kitkas bus paaiškinta vėliau. - Prasibrovė pro minią, šaukdamas savo 
kareiviams: - Palaukit, avigalviai, aš turiu žemėlapį! 

Bokštas, kurį Avšaras pažymėjo savo plane, stūksojo Videso šiaurės rytuose - ten, 


kur miestas aštriu kyliu įsirėžia į Jaučių Brastos sąsiaurį. Maždaug už penkiolikos 
minučių kelio nuo Pasiuntinių rūmų. Kelias vedė per valdovo rūmų kompleksą, 
miesto gatvėmis, eiti reikėjo aukštai kalvomis. 

Tribūnas skuodė prie bokšto jausdamas, kaip daužosi širdis, kaip prakaitas užlieja 
veidą. O vilkėjo tik lengvą apsiaustą, avėjo sandalais; kareiviams, bėgantiems su 
kovine ekipuote, buvo daug sunkiau. Vienas namdalėnas neištvėrė to pasiutusio 
lėkimo ir išsitiesė ant grindinio - prarado sąmonę. Markas sustojo, pačiupinėjo 
pulsą. 

- Greitai atsigaus, - sumurmėjo. - Pervargo, nieko baisaus. 

Bėgdamas Markas pagalvojo, kad Avšaras, toks patyręs ir protingas priešas, vis 
dėlto padarė klaidą - ir didelę klaidą. Naktinis pasikėsinimas žlugo, o kai degino 
popierius, vienas iš pačių svarbiausių liko sveikas ir suteikė persekiotojams 
galimybę jį surasti. Jei Avšaras tai žinotų, kaip jis griežtų dantimis po savo šydu!.. 

Kelias ėmė leistis žemyn, netrukus jie išvydo kone jūrą siekiančią miesto sieną. 

- Štai jis! - šūktelėjo uždusęs Komnas ir parodė priešais juos kylantį kvadratinį 
bokštą. Įtraukė šnervėmis jūros oro, suriko: - Ei, sargyba! Avšaro 1š Kazdo nematėt? 

Jam niekas neatsakė. Kareiviai, priėję prie bokšto, suprato šio tylėjimo priežastį. 
Keturi sargybiniai prie įėjimo tysojo nekrutėdami. Durys atlapotos. Bjauriai 
nusikeikęs, Komnas kreipėsi į Marką: 

- Per pastaruosius penkerius metus nemačiau miegančių sargybinių. O dabar 
kažkodėl regiu tokį stebuklą antrą kartą per dvi dienas. Tu liudininkas. Šviesusis 
Fosai, gėda mano žilai galvai! 

Keistos pozos, kuriomis sukritę miegojo sargai, paliko tik vieną mintį - Avšaras 
pasitelkė savo kerus. Markas paaiškino tai, pridurdamas: 

- Nemanau, kad jie užmigo dėl savo kaltės - šitaip veikia burtininko užleisti kerai. 
Žemėlapis nemeluoja, mes turim laiko ir sučiupsim kazdą anksčiau, nei jis spės 
pasprukti jūra. 

Nefonas Komnas jausmingai paspaudė romėnui ranką. 

- Svetimšali, esi garbingas žmogus. 

- Dėkoju, - atsakė Markas, nustebęs ir sujaudintas. 

- Pirmyn, užteks pliaukšti! - šūktelėjo Hemondas, traukdamas iš makštų peilį. - 
Spėsit dar, prisikalbėsit!.. 

Jis puolė pirmyn, įkandin leidosi visi kiti. Neipas vis dar vilkosi paskutinis, vytis 
spėrius kariūnus jam buvo sunku. Žynys stabtelėjo prie sąmonės netekusių sargybinių 
suteikti pagalbą. 

Staiga atsidūręs bokšto prietemoje, Markas akimirkai apako ir vos nesuklupo ant 
sraigtinių laiptų. Vienintelė menka šviesa sklido pro šaudymo angas. 

- Palaukit, - tarė Hemondas. 

Tamsoje į tribūną kažkas atsitrenkė, Markas nusikeikė. 

- Kas ten? - paklausė Komnas, taip pat įbėgęs į bokštą. 

- Esu koridoriaus pradžioje, - atsakė Hemondas. - Jis turėtų vesti į sandėlį, kur 


saugomi ginklai ar kažkas panašaus. Koridoriaus vidury matau kažką. Labai 
primenantį baltą klajoklio apsiaustą. Rodos, pagavom niekšą! 

Jis prajuko iš džiaugsmo. Per kareivių minią nušurmuliavo pagyvėjimas. Vienas 
po kito, laikydami paruoštus kardus, jie patraukė koridorium. Siauru ir trumpu, vos 
kokių keturių metrų. Jo gale buvo durys. 

Gniauždamas kardo rankeną, Markas ėjo prie durų. Jau nebelaikė Avšaro baisiu 
burtininku, kurį vaizduotėje nupiešė Neipas, o greičiau piktu, persigandusiu kvailiu, 
iš pradžių sugebėjusiu nuo jų pasprukti, bet galiausiai užsitrenkusiu spąstuose, iš 
kurių nėra išėjimo. Jam net pagailo kitapus durų tupinčio kazdo. 

Hemondas smarkiai spyrė, durys plačiai atsilapojo. Samdinys teisingai atspėjo - 
čia iš tikrųjų buvo ginklų sandėlis. Markas išvydo ryšulius iečių, strėlių, kardų, 
kalnus šalmų, o įėjęs vidun - gulinčio žmogaus kojas. Skirtingai nei dauguma, jis iš 
karto pažino negyvėlį - baugštųjį Avšaro tarną Mebodą. Nelaimėlio galva buvo 
nusukta į šoną, kaklo slanksteliai perlaužti. Lygiai kaip balandžio, kuris dryksojo 
burtininko kambaryje ant Skoto altoriaus. Beprasmiška žmogžudystė ir siaubingas to 
kerėtojo žiaurumas tribūną sukrėtė. Bet žymiai labiau stebino kas kita - juk Avšaras 
ką tik buvo čia. Kambaryje nėra kur pasislėpti. Kur tuomet bėglys Kazdo emisaras? 

Kol jis mąstė, už nugaros garsiai trinktelėjo durys. Nors atsidarė jos lengvai, vos 
stumtelėjus, dabar niekaip nesidavė išjudinamos. Negelbėjo jokie, net stipriausi, 
beviltiškiausi kalėjime atsidūrusiųjų smūgiai. Marko gyslomis perbėgo šaltukas: 
suprato iš medžiotojo virtęs grobiu. 

- A... kaip malonu jus matyti. Jūs - mano svečiai... 

Suskambus tam giliam, stingdančios neapykantos kupinam balsui, kareivių rankos 
nusviro. Jie atsigręžė apstulbę, siaubo pagauti. Nusuktsprandis, tuščiomis, 
nereginčiomis akimis dėbsantis Mebodo lavonas atsistojo, iš negyvų lūpų vėl 
nuaidėjo Avšaro balsas. 

- Pasirodėte geri ir protingi, įvertinot mano pakvietimą, kurį palikau kambaryje, 
atėjote čionai, - tęsė burtininkas. - Būsiu svetingas. 

Metodas, trūktelėjęs 1t marionetė, plačiai išskėtė rankas. Tarsi paklusę įsakymui, 
kambaryje atgijo ginklai, pradėjo skraidyti ore,, šienaudami apstulbusius žmones, 
dar prieš minutę įsitikinusius, kad kardas jų rankose. Vienas visetas krito iškart - 
ietis pramušė grandijas. Po sekundės ant grindų susirietė dar vienas karys - 
namdalėnas, - strėlės perverta gerkle. Svaidomasis smaigas įsisiurbė į ranką 
trečiajam. 

Niekad gyvenime Markas negalėjo (o ir nenorėjo) įsivaizduoti tokio mūšio - 
žmonės prieš ietis ir kardus, kurie patys savaime skraido ore ir gelia, kaip įniršusios 
bitės. Atmušinėti smūgius buvo beprasmiška, niekas nežinojo, kas nutiks artimiausią 
sekundę, iš kur atskries kertantis plienas. Kariai galėjo tik gintis, vienas po kito 
sunkiai žalojami. 

Hemondas nukirto dešinę Mebodo ranką, tačiau tai nieko nepakeitė - ginklai 
lakstė po kambarį kaip lakstę. Bet štai viena geležtė palietė Marko kardą. Druidų 


simboliai atgijo, sužėrėjo auksu. Ietis, skriejusi romėnui tiesiai į krūtinę, ūmai 
sustingo, nukrito ant grindų ir liko gulėti. Šie stebuklas kartojosi vėl ir vėl. Tačiau 
ore šmėžavo tiek ašmenų, kad Skaurui jėgų užteko tik gintis, smogti atgal jis 
negalėjo. Sekdamas Hemondo pavyzdžiu, tribūnas norėjo smogti zombiui, tačiau 
skraidantys smaigai prie Mebodo prisiartinti neleido, net nustūmė atgal, kelis kartus 
lengvai sužeisdami. 

Iš lauko kažkas baladojo duris. „Čia negalima! Čia - mirtis!“ - suriko Markas 
atsakydamas. Jo šauksmą paskandino Hemondo dejonė - skraidantis kardas kiaurai 
pervėrė jam krūtinę. Namdalėno rankos mėšlungiškai suėmė ginklo rankeną, paskui 
be jėgų nusviro. Priešmirtinę aimaną užgožė už durų nuskambėjęs šauksmas: 

- Dėl Foso šventybės, atidaryk! - riaumojo Neipas. Durys plačiai, tarsi nuo 
smūgio atsivėrė. 

Išskėtęs rankas, žynys žengė į kambarį. Dabar neatrodė toks striukas kaip 
anksčiau. Įvertinę pavojų, kurį kėlė šventikas, skrajojantys ginklai paliko ramybėj 
kareivius ir nukrypo į naują priešą. Tačiau Neipas nebuvo silpnesnis už Avšarą. Tris 
kartus plastiškai mostelėjo delnais, kiekvieną judesį palydėdamas trumpais 
užkeikimais bei malda Fosui. Mirti nešantys gelžgaliai nejudėdami pakibo ore, 
paskui vienas po kito nubildėjo ant grindų. Tą pačią akimirką Mebodo kūnas 
susvyravo ir susmuko, vėl virsdamas paprasčiausiu lavonu. 

Košmaras liko praeity. Kelias sekundes kariai stovėjo pasiruošę, negalėdami 
patikėti stojusia tyla. Bet ginklai gulėjo ant grindų it šiaudų krūva, ir tik žuvusiųjų 
kūnai priminė, jog visa tai buvo ne sapnas. Ištvėrusieji tą burtų mūšį, nusikamavę 
ramstė sienas. Tik dabar jie suprato, kokią kainą sumokėjo už bokšto šturmą. Keturi 
bendražygiai gulėjo negyvi (pačioje pradžioje užmuštas videsas ir trys namdalėnai, 
įskaitant Hemondą). Samdinių karininkas žuvo, kai išsigelbėjimas buvo jau taip 
arti... 

Markas liūdnai krestelėjo galvą, užspaudė Hemondui akis. Kodėl likimas juos 
širyt suvedė?.. Geras kareivis Hemondas, beveik spėjęs tapti geru Marko draugu. 

Vis dar žiūrėdamas į jo kūną, tribūnas krūptelėjo - kažkas palietė jo ranką. Tai 
buvo Neipas, pavargęs ir sutrikęs. 

- Leisk sutvarstyti tavo žaizdas, - tarė. 

- Ką? O taip, žinoma. - Paskendęs savo mintyse, Skaurus užmiršo skausmą. 
Neipas dirbo taip pat kruopščiai ir greitai, kaip Gorgidas. Žynys jį kalbino, Markas 
suprato ne vienas tempiąs karo naštą. Neipas savo žodžius skyrė ne tik jam - visiems 
kareiviams. 

- Užtrukau, naikindamas ant sargybinių užleistus kerus, - karčiai prabilo šventikas, 
- bet juk tai buvo taip lengva ir tikrai galėjo palaukti!.. Fosas eina savo keliais. 
Liūdnas džiaugsmas - pažadinti keturis žmones tik tam, kad jie išvystų, jog kiti keturi 
guli nebegyvi. 

- Darei, ką privalėjai. Padėjai, kai žmonėms reikėjo pagalbos, - atsakė Markas. - 
Nebūtum pats savimi, jei praeitum pro šalį. Tu nekaltas. 


Neipas nesutiko: 

- Sprendi apie gyvenimą kaip chalogas. Tai jie tiki, esą egzistuoja likimas, kurio 
niekas negali išvengti. Tačiau mes, Foso sekėjai, žinom, kad mus ir mūsų gyvenimą 
sukuria dievas, todėl stengiamės atrasti savo paskirtį. Tačiau būna metas, kada tai 
padaryti sunku, labai sunku. 

Lėtai, it tebevaldomi košmaro, kariai padėjo vienas kitam perrišti žaizdas. 
Gedulingoj tyloj jie pakėlė žuvusius draugus, Mebodą ir, kliūdami spiraliniuose 
laiptuose, išnešė juos į saulės šviesą. 

Nelipo pažadinti sargybiniai jau stovėjo prie durų. Vienas iš jų, aiškiai sunerimęs, 
paprašė Marko: 

- Maldauju, pone, nekaltink mūsų. Mes sąžiningai budėjom, bet staiga apalpom ir 
atsibudom tik ant šio žynio rankų. Jis panaikino kerus. Užmigom ne iš nuovargio. 

Bet kuriuo kitu metu griežto karininko reputacija romėną būdų nudžiuginusi, bet 
dabar jis tepasakė: 

- Žinau. Jus užmigdęs burtininkas apgavo mus visus. Jis paspruko, tačiau manau, 
kad niekas visoje Imperijoje jo kompanijos nepasiges. 

- Purvo sūnus dar toli nuo namų, - prabilo Nefonas Komnas. - Jis perplaukė 
sąsiaurį, bet dar laukia septynių šimtų kilometrų kelionė per mūsų vakarines 
provincijas. Ugniniai švyturiai perduos įsakymą uždaryti sienas anksčiau, nei 
kerėtojas iki jų nusigaus. Pats eisiu prie švyturių. Pažiūrėsim, kaip tą burtininką 
sutiks akrėtajai! 

Skaurus, nors žavėdamasis video ryžtingumu, ne itin tikėjo sėkme. Jei Avšaras 
sugebėjo ištrūkti iš geriausiai saugomo pasaulio miesto, tai videsų pasieniečiai, 
tebūnie patys narsiausi ir labiausiai patyrę, vargu ar sugebės sulaikyti tą burtininką. 

Jis pasisuko į namdalėnus. Baisu buvo pradėti pokalbį, tačiau tribūnas jautė 
privaląs pakelti saliečių dvasią. 

- Atvedžiau jus čionai nelemtą valandą, - tarė. - trys jūsiškiai nebegyvi. Nors 
pažinojau per menkai, būčiau laimingas, galėdamas pavadinti Hemondą savo draugu. 
Jei jūsų papročiai leidžia, žinią apie šio narsaus kario mirtį žmonai privalėčiau 
pranešti aš. Nes esu kaltas, esu už tai atsakingas. 

- Žmogus gyvena tiek, kiek jam atseikėta, nė valandos ilgiau, - galiausiai atsakė 
vienas Namdaleno kunigaikštystės karys. Markas nežinojo, ar šis kareivis išpažįsta 
Foso religiją, bet protėvių chalogų įsitikinimai jo širdyje tikrai gyvi. - tu sąžiningai 
dirbai savo darbą, koveisi už tave pasamdžiusią šalį kaip ir mes visi. Sąžinė gali 
skaudinti, bet negali tapti kaltės priežastimi. - Jis akimirkai nutilo, pažvelgė 
gentainiams į akis. Tada, patenkintas tuo, ką jose išvydo, užbaigė: - Mes nematom 
jokių kliaučių, trukdančių tau nunešti Helvisei Hemondo kardą.. - Pamatęs, kad 
Markas ne visai suprato, paaiškino: - Tai mūsų paprotys. Taip elgiamasi, kai per 
sunku ištarti žodžius. Bet tu nekaltas, - pakartojo kareivis. - O jei ir būtum, tavo 
poelgis kaltę nuplautų, aš Embrijakas, Rengari sūnus. Man bus garbė laikyti save 
tavo draugu. 


Likę namdalėnai rimtai sulinksėjo, vienas po kito prisistatė, šiauriečių papročiu 
abiem delnais paspaudė Markui ranką. 

Po šios trumpos ceremonijos, kariai vėl pakėlė savo naštą ir pradėjo liūdnas 
eitynes atgal, link kareivinių. 

Žinia apie įvykį pasklido it miško gaisras. Kareiviai nenuėjo nė pusės kelio, o 
mieste jau suskardėjo pirmieji „Mirtis Kazdui!“ šūksniai. Skaurus pamatė minią 
žmonių. Apsiginklavę durklais, lazdomis, jie persekiojo kažkokį svetimšalį. Labai 
nesiaiškindami, ar jis iš Kazdo, ar ne. 

Hemondo kūno svoris vertė tribūną riestis iš skausmo, nors naštą jis dalijosi su 
namdalėnais. Visi susirėmimo dalyviai buvo sužeisti, tuo galėjai paaiškinti jų 
nuovargį. Nešikai ne sykį stojo atsikvėpti. Sulig kiekvienu žingsniu našta darėsi vis 
sunkesnė. Markas visą laiką galvojo, kodėl apsiėmė pranešti tą karčią žinią. Tai, ką 
jis sakė namdalėnams, buvo tiesa, tačiau ne visa tiesa. Suvokė, kokia Helvisė graži, 
ir jautėsi kaltas, kad tas grožis įtakojo sprendimą. „Baik, kvaily, - įsakė sau. - Darai 
tik tai, ką privalai daryti“, Bet... ji tokia nuostabi. 

Namdalėnų kareivinės atrodė kaip taiki sala banguojančioje Videso jūroje. 
Svetimšaliai, eretikai, kunigaikštystės valdiniai, - jie neturėjo nieko bendra su 
miestelėnais, todėl gandų malūnas jų nepalietė. Jie nežinojo, kokį siaubą videsasms 
kelia Avšaras. 

Keli žmonės ėjo imtynių šalia kareivinių išpiltoje smėlio aikštelėje. Didelė minia 
juos skatino šūksniais, lažinosi. Dar du fechtavosi. Gretimoje kalvėje į priekalą 
taukšėjo kūjis. Keli kareiviai tupėdami lošė kauliukais. Markas pagalvojo, kad 
namdalėnai, turbūt, gyvena žaidimu, jis jiems į kraują įaugęs. 

Kažkas minioje pastebėjo su liūdnų kroviniu ateinančius kareivius. Jo šūksnis 
privertė visus susirinkusius pakelti akis. Vienas fechtuotojas išmetė kardą; jo 
porininkas, atakavęs toliau, irgi išvydo procesiją, nuleido ginklą. 

Namdalėnai puolė prie neštuvų, apipylė klausimais savo kapotu dialektu. Markas, 
ir anksčiau sunkiai supratęs jų kalbą, dabar, po pergyventų sukrėtimų, nė nemėgino 
ką nors suvokti. Drauge su kitu kareiviu atsargiai nuleido kūną ant žemės. Paskui 
tribūnas atjuosė diržą, nusegė makštis, paėmė Hemondo kardą ir patraukė į 
kareivines. Samdiniai prasiskyrė. Vienas priėjo prie Marko, čiupęs už rankos, 
pradėjo kažką saviškai šaukti. Embrijakas išvertė: 

- Jis kaltina tave dėl to, kas atsitiko. 

Gryna videsų kalba, kad suprastų ir gentainiai, ir romėnas, Embrijakas smulkiai 
papasakojo apie kapitono žūtį. Namdalėnas linktelėjo, paleido Marką. 

Namdalėnų kareivinės buvo daug jaukesnės, patogesnės už romėniškas. 
Suprantama, juk didelis namdalėnų kontingentas Videse gyveno jau daug metų, 
atvykėliai iš kunigaikštystės suspėjo įdėti 1 savo gyvenamą būstą daug triūso, 
kareivinės tapo panašios į namus. Kadangi daugelis samdinių Videsijos tarnyboje 
praleisdavo didesnę gyvenimo dalį, nėra ko stebėtis, kad sostinėje ir šeimas kūrė. 
Kai kurie tuokėsi su videsėmis, kiti žmonas ar mylimąsias atsiveždavo iš salos. 


Kareivinės atspindėjo ir šį gyvenimo aspektą. Todėl tik pirmasis aukštas buvo toks 
pat, kaip pas romėnus, - jame gyveno kareiviai. Antrąjį pertvaros dalijo į įvairaus 
dydžio kambarius. 

Atsimindamas, kad Helvisė mojavo jam pro antro aukšto langą, Markas užkopė 
plačiais laiptais, visai nepanašiais į suktuką bokšte, kur Avšaras jiems surengė 
pasalą. Nejau ji mojavo jam tik prieš porą dienų? Dabar tribūnui buvo dar sunkiau, 
nei besivejant burtininką, Hemondo kardas lenkė prie žemės it švininis. Romėnas 
prisiminė, kaip Helvisė rodė saulės spinduliuose auksu tvykstelėjusį papuošalą. 
Maždaug įsivaizdavo, kur jos ieškoti. Durys buvo praviros, jis išgirdo taip gerai 
pažįstamą skaidrų kontraltą. 

- Palauk truputį čia, - griežtai kalbėjo Helvisė. - Turiu sužinoti, kas ten atsitiko, 
kodėl kilo toks triukšmas. 

Jie susidūrė tarpdury. Namdalėnė staigiai sustojo, nustebusi ėmė juoktis: 

- Sveikas, Markai! - tarė. - Ieškai Hemondo? Nežinau, kur jis. Rodos, pratybose... 
O kas atsitiko? Pro langą nematau...- Ūmai moteris užsikirto, tonas pasikeitė. - 
Kodėl tu toks niūrus? Kas nors nuti... - Balsas sudrebėjo. - Ne, - pasakė tyliai, - ne. 

Pažino kardą, kurį Markas atnešė įkištą į makštis. Spalvos dingo iš veido, Helvisė 
pabalo, įsitvėrė durų rankenos, tarsi ieškodama nesančios atramos. 

- Kas čia, mama? 

Iš už motinos sijono į Skaurų spoksojo lengvai aprengtas kokių trejų-ketverių metų 
berniukas. Žydraakis, baltapūkis kaip Hemondas. Markas, net nepagalvojęs, kad 
namdalėnas gali turėti vaikų, pasijuto dar blogiau. 

- Ar neini lauk? - paklausė mažylis. 

- Taip. Ne. Po minutėlės, - atsakė moteris. Helvisės akys slydinėjo Marko veidu, 
maldaudamos bent kaip nors paaiškinti šiurpias lauktuves. Skaurus kandžiojo lūpas, 
kol skausmas privertė užsimerkti. Kad ir ką jis pasakys, ką bepadarys, žiaurios 
žinios niekas nesušvelnins. 

- Tai lauk neini, mama? - vėl susidomėjo berniukas. 

- Tyliau, Malrikai, - sutramdė jį Helvisė. - Eik į savo kambarį. 

Jis nuėjo, uždarydamas paskui save duris. 

- Tai tiesa? - paklausė ji, vis dar netikėdama. Jau suprato, kas nutiko, bet atsisakė 
tikėti. 

- Taip, - atsakė tribūnas, kaip įmanydamas švelniau. 

Nežiūrėdama į žinianešį, judėdama lėtai it sapne, Helvisė paėmė Hemondo kardą. 
Paglostė senus ašmenis, pirštais palietė rankeną. Markas žinojo įsiminsiąs šią ranką 
visam gyvenimui. Stamboka kaip moteriai, plaštaka vis dėlto buvo per maža 
sugniaužti kardą. Panarinusi galvą nunešė ginklą į savo kambarį ir netrukus grįžo. 
Kai vėl pažvelgė ; tribūną, skruostais riedėjo ašaros. 

- Vesk mane pas jį, - paprašė. 

Jiedu nusileido laiptais žemyn. Helvisė nutvėrė Marką už rankos, lyg skęstantis — 
lentą, trokšdama likti paviršiuje dar bent kelias minutes. Moteris labai stengėsi 


negalvoti apie tai, kas įvyko, kalbėjo vien apie berniuką, kad tik nesusidurtų su 
neįmanomybe, kuri tysojo lauke — šalta ir sustingusi. 

- Kodėl gi kardą atnešei būtent tu? — paklausė. — Nenoriu įžeisti, bet juk nesi mūsų 
gentainis, nesilaikai mūsų tradicijų. Kodėl gi atėjai? 

Atsakyti į šį klausimą buvo nelengva. Galėtų išsisukti atsikalbinėjimu ar daugmaž 
įtikinamai  sumeluoti, tačiau paaiškėjo, jog tam jis visiškai nepasiruošęs. 
Apsimestinis gerumas daug blogiau už žiaurią tiesą. 

- Man pasirodė, kad tai vienintelis teisingas sprendimas, - atsakė tribūnas. — 
Jaučiuosi kaltas dėl jo žūties. 

Helvisė sustojo taip staigiai, lyg jis būtų jai trenkęs. Nagai susmigo į odą. Praėjo 
gal minutė. Moters veidas sušvelnėjo. Markas jautė, kaip per ranką varva kraujo 
lašai. 

- Papasakok viską, - pareikalavo ji. Skaurus pradėjo pasakoti, iš pradžių per jėgą, 
paskui vis sklandžiau. 

- Jis mirė greitai, mano ponia, - užbaigė ne itin tvirtai, mėgindamas suteikti bent 
šiokią tokią paguodą. — Nespėjo net skausmo pajusti... Aš... — Markui užgniaužė 
gerklę. Suvokimas, jog visos užuojautos nieko vertos, užsičiaupti privertė tikriau už 
bet kokį kamštį. 

Helvisė palietė jo ranką taip pat švelniai, kaip ką tik žiauriai buvo apdraskiusi. 

- Negali savęs kamuoti už įvykdytą pareigą, - tarė. — Jei Hemondas būtų atsidūręs 
tavo vietoje, būtų padaręs tą patį. Charakterio bruožas, - pridūrė tyliai ir vėl 
pravirko: per visus gynybinius barjerus į jos sąmonę pradėjo skverbtis karti tiesa. 

Tačiau, nepaisydama savo sielvarto, ji mėgino nuraminti Marką. Tribūnas liko 
sukrėstas, pasijuto dar blogiau. Nuostabi moteris, ji nenusipelno šitokios dalios. 
Kodėl kažkokio burtininko intrigos ar jo atsitiktinis susidūrimas su Hemondu sulaužė 
kaip tik jos gyvenimą? Ką gi, dar vienas punktas į sąskaitą, kurią pateiks Avšarui. 
Lyg dar būtų maža. 

Išėjus iš kareivinių prietemos, romėną apžilpino saulės šviesa. Išvydusi Hemondą 
bei jo kareivius apsupusią minią, Helvisė paleido tribūno ranką ir nulėkė jų 
pasitikti. Netikėtai atsidūręs vienas tarp svetimos tautos, Markas pajuto imąs 
suprasti Viridovikso vienatvę. Sumąstė kažkokį atsiprašymą ir grįžo pas savo karius. 

Apsikarstęs visomis regalijomis, srūdamas prakaitu, Markas stovėjo videso 
amfiteatro centre ir galvojo, kad niekad gyvenime nematė tokios vienoje vietoje 
susirinkusių žmonių jūros. Penkiasdešimt, šimtas tūkstančių — negalėtų tiksliai 
pasakyti, kiek jų. 

Tris dienas šaukliai vaikščiojo miesto gatvėmis, skelbdami Imperatoraus norą 
kalbėtis su savo tauta. Į didžiulę areną žmonės pradėjo rinktis prieš patekant saulei, 
o dabar, likus kelioms minutėms iki vidudienio, jų prisikimšo tiek, kad nebuvo nė 


kur obuoliui nukristi. Vienintelė atvira vieta išliko arenos centre ir prie į ją vedančių 
laiptų, kur pakraščiais rikiavosi Imperatoraus gvardija. Ir net tas tuštumas buvo 
sąlyginis, nes tą erdvę užpildė marmuro, aukso bei bronzos statulos, o viduryje 
stūksojo aukštas granitinis obeliskas, aštriu pirštu smingantis į dangų. Aplink jį 
grūdosi videsų diduomenė, valdininkai, pasidabinę prabangiais, nepatogiais rūbais, 
atitinkančiais užimamas pareigas, žydraskverniai aukščiausieji žyniai, būriai 
Imperijai tarnaujančių karių iš visų pasaulio kampelių. Tarp jų ir Skaurus su viena 
manipula. Jo komanda stovėjo prie paties rostrumo, nuo kurio Imperatorus ketino 
kreiptis į liaudį. 

Abipus romėnų išsidėstė būriai aukštaūgių chalogų, sustingusių kaip juos 
supančios statulos. Vis dėlto atrodė, kad nedraugiškumo nuo jų veidų nenugins net 
visa pasaulio disciplina. Garbinga, nūnai romėnų užimta, vieta visuomet priklausė 
jiems, todėl nustumti į šoną naujai atvykusių samdinių — žmonių, net nemokančių 
teisingai pasveikinti Imperatoraus, šiauriečiai ne itin apsidžiaugė. 

Tačiau šiandien centras romėnams priklausė teisėtai. Naujiena apie Avšaro kerus 
ir Skaurui pasamdytą žudiką, apie mirtinus spąstus, suruoštus legionierių vadui bei 
akritajams, miestą perskriejo it ugnis sausą mišką. Ujamas vakar matytas svetimšalis 
tebuvo neramumų pradžia. Daugelis videsų nusprendė, kad jei jau Kazdas smogė 
smūgį pačioje jų sostinėje, tai Fosas suteikia jiems teisę atkeršyti bet kuriam kardui, 
net, jei Jau apie tai prabilta, kiekvienam užsieniečiui. Beveik visi Videse esantys 
Kazdo valdiniai buvo pirkliai ar perpirkliai, gyveno čia nuo laikų, kai vakarinis 
Imperijos kaimynas dar vadinosi Makuranu. Grobikiškų savo valdovų išpuolių jie 
nekentė labiau už pačius videsus. Tačiau miniai, staugiančiai: „Mirtis Kazdui!“, jų 
jausmai neturėjo jokios reikšmės. Įniršusi minia savo aukoms klausimų 
neuždavinėja. Maišto kibirkštims užgesinti prireikė kareivių — videsų kareivių. 
Gerai pažinodamas savo tautą, Imperatorus buvo tikras: vien mėginančių tramdyti 
miestiečius samdinių vaizdas tik kliūstels aliejaus į ugnį. Todėl romėnai, chalogai, 
kamorai ir namdalėnai liko kareivinėse, o tvarką mieste įvedinėjo Komnas su savo 
akritajais. 

Markas pagyrė tikslius, profesionalius kolegos videso veiksmus. 

- Kodėl turėtų būti kitaip? — atsakė į tai Gajus Pilypas. — Juk nušlifuoti 
meistriškumą praktiškai jis tikriausiai daug laiko turėjo? 

Bet tos trys dienos nebuvo visai ramios. Į legionierių kareivines atvyko Imperijos 
raštininkas, turėjo surinkti informaciją apie tai, kaip buvo sučiuptas Avšaro siųstas 
samdomas žudikas. Kitas raštininkas, aukštesnio rango, paprašė Marką nupasakoti 
kiekvieną susidūrimo su apkerėtuoju klajokliu minutę, papasakoti apie Avšarą bei 
užkeikimus, kuriuos tasai naudojo bokšto ginklinėje. Kai tribūnas pasidomėjo, kam 
reikalingas šitoks tardymas, raštininkas gūžtelėjo pečiais ir trumpai tarė: 

- Žinių niekada nebūna per daug. 

O tada tęsė apklausą. 

„Triukšmas, riksmai amfiteatre tapo garsesni. Pro imperiškuosius vartus įėjo du 


tarnai su skėčiais. Paskui juos sekė dar viena pora tarnų, ir dar viena, ir dar — kol 
siauru akritajų būrio saugomu koridoriumi ėmė plaukti dvylika baltų skėčių. Radenas 
Vorcezas didžiavosi, kad pagal pareigas jam priklauso du skėtininkai. Imperatorų 
aptarnaudavo tuzinas tokių tarnų. 

Sveikinantys minios šūksniai virto tikra susižavėjimo audra: pro vartus įžengė 
Imperatorus. Markas pajuto, kad po kojomis dreba arena. Triukšmas buvo 
kurtinantis. Ir juntamas vien oda, nes ausys atsisakė reaguoti. 

Garbės eskortui vadovavo Vardanis Sfrancezas. Gal Marko vaizduotė pernelyg 
įsišėlo, bet jam pasidingojo, kad į šio veikėjo pasirodymą minia reaguoja šaltai. 

Patriarchą Balzamoną sutiko kur kas maloniau ir pagarbiau. Šventiko rangas buvo 
net aukštesnis už pirmojo ministro, todėl jam derėjo užimti vietą tarp Sfrancezo bei 
Imperatorškos šeimos. Klausydamas minios sveikinimo šūksnių, senas storas žynys 
tiesiog pražydo, tarsi alyva pavasario saulutėj. Jo kibios akys spinduliavo patenkinta 
šypsena, rankos pakilo laiminti. Kol jis žingsniavo pro gaudžiantį žmonių spiečių, 
daugelis mėgino paliesti jo apdaro kraštelį, teko net kelis kartus stabtelt, idant 
nusipurtytų kažkieno įkyrius pirštus. 

Turiziną Gavrą miestas taip pat mylėjo. Kiekvienam videsui jis atrodė lyg koks 
jaunesnysis brolis. Buvo artimas paprastai liaudžiai. Jei Sevastokratas sukeltų 
peštynes tavernoj ar pradėtų lįsti prie tarnaičių, sąskaitą turėtų apmokėti kaip bet 
kuris kitas, nepaisant padėties. Bet Turizinas, neapsunkintas valdžios bei 
atsakomybės našta, mokėjo mėgautis laisve ir darė tai nesidrovėdamas. Dabar lėtai 
jojo, nutaisęs miną žmogaus, kuriam suteikta didelė, bet gerokai įgrisusi valdžia, 
todėl jis pageidauja kuo greičiau užbaigti ceremoniją. 

Jo dukterėčia, Mauricijaus dukra Alicija, pasirodė iškart prieš tėvą. Žingsniavo 
išdidžiai iškėlusi galvą. Žiūrėdamas į princesę galėjai pagalvoti, kad amfiteatras 
tuščias, kad ji čia viena. Tą minutę, kaip ir per banketą, mergina spinduliavo ramų 
išdidumą. Markas negalėjo suprasti, kas tai: įgimtas orumas, drova, ar 
paprasčiausias abejingumas. Bendraudama su pašnekovu akis į akį ji atrodydavo 
žymiai labiau atsipalaidavusi. 

Tribūnui dingojosi, kad dar garsiau rėkti jau neįmanoma, bet, įžengus valdovui, 
suprato klydęs. Triukšmas pradėjo kelti tikrą skausmą, lyg kas urbintų galvą buku 
grąžtu. 

Maurikijus Gavras gal ir nebuvo pats tinkamiausias Imperatorus socialinių audrų 
krečiamai šaliai. Jo šeimos teisių į sostą nerėmė ištisų dinastijų paveldas. 
Dabartinis valdovas — tik valdžią užgrobęs karo vadas, kuriam pasisekė labiau už 
pirmtaką. Maurikijaus vyriausybę draskė ginčai, daugelis kilmingųjų buvo nusiteikę 
priešiškai 1r darė viską, kad sustabdytų bet kokias diduomenės pozicijas 
silpninančias reformas. 

Bet šiaip ar taip Maurikijus buvo Videsijos Autokratas ir sunkiais laikais liaudis 
atėjo pas jį. Sulig kiekvienu valdovo žingsniu triukšmas amfiteatre kilo vis aukščiau, 
tarytum vėjo šiaušiamos bangos. Pašokę iš vietų, visi garsiai staugė. Imperatorų 


lydėjo keli trimitininkai, bet per tokį erzelį jie negirdėjo net vienas kito. Įkandin 
Sevasto, Patriarcho bei savo šeimos narių Imperatorus atžygiavo į patį amfiteatro 
centrą. Kamorai su videsais iškėlė lankus, chalogai — kovos kirvius, o romėnai bei 
kunigaikštystės kariai švystelėjo į orą ietis. 

Eidamas pro Skaurų, Turizinas Gavras metė į Marką žvilgsnį, kurį tasai be vargo 
suprato. Plėšrios Turizino mintys buvo paprastos: jis norėjo kariauti su Kazdu, o 
romėnas nutiesė jam kelią, todėl aukštai pakilo jaunesniojo Gavro akyse. 

Maurikijus buvo sudėtingesnė asmenybė. Jis legionieriu kažką sakė, tačiau 
žodžius nunešė minios kauksmas, Markas nieko neišgirdo. Supratęs tai, Imperatorus 
apmaudžiai gūžtelėjo pečiais ir toliau žingsniavo prie rostrumo. Tenai stabtelėjo 
kelioms sekundėms, kad jo svita, skėčių nešiotojai bei visi kiti prieitų arčiau. 

Kai Imperatoraus koja palietė medinius rosttumo laiptelius, Markas ėmė 
karštligiškai mąstyti: ar čia Neipas su savo kolegom kerėtojais kažką padarė miniai, 
ar jo paties ausys neištvėrusios galop pasidavė? Amfiteatre įsitvyrojo iki skausmo 
spengianti tyla. Ją trikdė vien kraujo ūžimas ausyse bei tolimas tąsus žuvies 
pardavėjo kvietimas: „Švieeeežiii kalmaaaraiii!“ 

Imperatorus dėmesingai apžvelgė minią, stebėdamas ant ilgų suolų pamažu 
susėdančius žmones. Romėnas pagalvojo, kad nėra ko nė tikėtis, jog Imperatoraus 
kalbą išgirs visi susirinkusieji, tačiau nieko neišmanė apie akustikos stebuklus, 
kuriuos videsų meistrai sukūrė šiame amfiteatre. Kalbančiojo arenos centre balsą 
girdėjo net ir toliausiai sėdintys. 

- Nemoku gražiai kalbėti, - pradėjo Imperatorus. Markas šyptelėjo prisiminęs, 
kad Galijos miško aikštelėje pirmieji jo kalbos žodžiai irgi buvo tokie. — Užaugau 
tarp kareivių, - tęsė Mauricijus, - visą gyvenimą praleidau armijoje. Aš išmokau 
vertinti kareivišką sąžiningumą bei atvirumą. O gražiakalbių toli ieškoti nereikia, - 
mostelėjo ranka į valdininkus. Minia patenkinta susijuokė. 

Kryptelėjęs galvą, Markas išvydo, kad Vardanis Sfrancezas nepatenkintas 
pasipūtė. Bet Imperatorus toliau savo minties neplėtojo. Žinojo privaląs pasiekti 
vienybės šioje susiskaidžiusioje šalyje, todėl prakalbo apie tai, kas visiems aišku ir 
suprantama. 

- Sostinėje, - pasakė, - esame laimingi. Saugūs, gerai maitinamės, laivyno ir 
galingų sienų ginami. Dauguma šiame mieste gyvename seniai. Įleidome šaknis, 
negalime skųstis gyvenimu. 

Markas pagalvojo apie Fostį Apokauką, pamažu merdėjusį iš bado Videso 
lūšnynuose. „Nė vienas Imperatorus, - pamanė tribūnas, - net toks kaip Maurikijus, 
nepajėgia sužinoti visų savo šalies bėdų. Bet vis dėlto jis kai ką žino.“ Valdovas tuo 
metu tęsė: 

- Ten, už sąsiaurio, vakarinių provincijų gyventojai mums pavydi. Jau 
septyniasdešimt metų Kazdo nuodai sunkiasi į mūsų žemę. Degina mūsų laukus, žudo 
valstiečius, užgrobia ir badu marina mūsų kaimus bei miestus, niekina mūsų dievo 
buveines. Kovėmės su Skoto išpažinėjais visur, kur tik galėjom. Bet jie kaip skėriai: 


vietoj vieno pastipusio išsirita du nauji. Jų pasiuntinys nusirezgė voratinklį pačiame 
Videse. Avšaras Prakeiktasis, sąžiningoje dvikovoje nesugebėjęs nugalėti Imperijos 
kario, pradėjo pinti niekšybės ir apgaulės tinklus. Norėdamas pražudyti žmogų, kurio 
nepajėgė įveikti atviroje kovoje, pasiuntė užkerėtą žmogų. Pasiuntė naktį, it nuodingą 
gyvatę. 

Minia, į kurią valdovas kreipėsi, dusliai, piktai sugaudė — tarsi žemė prieš 
drebėjimą. Maurikijus iš pradžių leido gausmui įsigalėti, paskui kilstelėjo rankas, 
prašydamas tylos. Įniršis Imperatoraus balse nebuvo oratoriaus triukas — jis iš 
tikrųjų rūstavo. 

- O kai jo nusikaltimas tapo atskleistas, tas Kazdo žvėris paspruko kaip bailys, 
slėpdamas savo pėdsakus purvinais, dievui šlykščiais burtais. Ir vėl žudė. Ir vėl — ne 
savo rankom. — Šį kartą įsisiautėjus minia nurimo neiškart. 

- Užteks, sakau jums! Užteks! Pernelyg dažnai Kazdas mus puldinėja ir per retai 
gauna atkirtį. Reikia gerai pamokyti jų gaujas. Taip, savo kaimynams esame kantrūs, 
tačiau labai gerai atsimenam nusikaltimus. O Kazdo piktadarybės jau seniai ir toli 
peržengė atlaidumo ribas! 

Paskutinė frazė kone paskendo piktame įnirtusios minios kauksme. Markas, 
kritiškai išanalizavęs Imperatoraus kalbą, nerado joje nė vienos kliaudos. Širdyje 
žavėjosi Maurikijaus talentu, kuris žodis po žodžio išaugino žmonių sielose rūstį. 
Kaip mūrininkas plytų statinį — eilė po eilės. Jo atvirumas miniai buvo efektyvi 
naujiena. 

- Karas! - užstaugė amfiteatras. — Karas! Karas! 

Žodis aidėjo, dundėjo per amfiteatrą it pamišę varpai. Imperatorus leido žmonėms 
pašūkaut iki soties. „Turbūt mėgaujasi matydamas, kaip vienijasi jo liaudis“, - 
nusprendė Markas. Idant nugalėtų biurokratų, amžinai kaišiojančių jam pagalius į 
ratus, pasipriešinimą, valdovas pasitelkė visuotinę neapykantą kardui. 

Galiausiai Gavras pakėlė rankas, žmonės pamažu nurimo. 

- Dėkoju, - tarė susirinkimui. — Palaikėte mane reikale, kuris bet kokiu atveju yra 
teisingas. Pusveiksmių laikas baigėsi. Šiemet smogsim iš visų jėgų. Pats vesiu 
kariauną. Kitais metais Kazdas rūpesčių mums nebekels! 

Paskutiniai sveikinimo šūksniai — ir arena ištuštėjo.bet žmonės neskubėjo 
skirstytis, susijaudinę šnekėjosi. Imperatorui išėjus sargybiniai irgi leido sau šiek 
tiek atsipalaiduoti. 

- Na, ką apie tai manai? — paklausė Skaurus Gajaus Pilypo, legionieriams grįžtant 
į kareivines. 

Vyresnysis centurionas pasigremžė randą ant skruosto. 

- Jis tikrai ne toks kvailas, be abejo. Tačiau iki Cezario jam toli. 

Markas pritarė. Imperatoraus kalba uždegė liaudį, kas tiesa, tai tiesa. Bet įkaitinti 
paprastus žmones ir savo teisumu įtikinti opoziciją — pernelyg skirtingi dalykai. 
Tokiems šaltiems, išskaičiavimo kupiniems veikėjams kaip Sfrancezas, teatrališki 
efektai nereiškia nieko. 


- O be to, - netikėtai pridūrė Gajus Pilypas, - kvaila kalbėti apie savo triumfą, kol 
jo neiškovojai. 
„Vyresnysis šimtininkas kaip visada teisus“, - pagalvojo Markas. 


VII skyrius 


Po to, kai Imperatorus paskelbė karą, praėjo dvi dienos. Trečiosios rytą Fostis 
Apokaukas pranešė: 

- Prie durų tavęs laukia namdalėnas. Sakė esąs Soterikas, kažkieno ten sūnus. 

Tas vardas Markui nieko nereiškė. 

- Ojis pasakė, ko iš manęs reikia? 

- Ne, o aš nepaklausiau. Nemėgstu namdalėnų. Man visi jie... — ir pridūrė riebų 
lotynišką keiksmažodį. 

Buvęs valstietis tvirtai įsiliejo į romėnų bendruomenę. Net geriau, nei tikėjosi 
Markas, ištraukęs jį iš siaubingos skylės Videso vagių kvartale. Nuo veido išnyko 
niūri mina, kaulai šiek tiek apaugo mėsa, kuo, beje, nereikėtų stebėtis. Tačiau ne tai 
svarbiausia. Gimtosios šalies atstumtas, vyrukas darė viską, ką galėjo, idant taptų 
legiono dalimi ir būtų panašus į savo naujuosius draugus. Romėnai jau laisvai 
šnekėjo videsiškai, kas labai palengvino jų gyvenimą Imperijoje. Fostis, savo 
ruožtu, ne lėčiau mokėsi lotyniškai, norėdamas palengvinti savo gyvenimą romėnų 
kareivinėse. Taip pat atkakliai ir išmaniai darbavosi, tobulindamas kardų kovos 
įgūdžius. O juk nei kardo, nei ieties anksčiau nė rankose neturėjo. Ir... Markas 
galiausiai pastebėjo: 

- Tu nusiskutai! — šūktelėjo. 

Apokaukas droviai brūkštelėjo ranka per skustą smakrą. 

- Na ir kas? Man buvo nesmagu — vienintelis barzdyla kareivinėse. O ar su 
barzda, ar be jos, gražuolis vis vien nebūsiu. Tiesa, nelabai suprantu, kodėl jūs, 
vaikinai tai darot — iš skutimosi daugiau nemalonumų nei naudos, jei tave domina 
mano nuomonė. Bet atėjau ne nuskusto smakro rodyt. Tu ketini kalbėtis su tuo velnio 
namdalėnu? Ar pasakyt jam, kad nešdintųsi? 

- Manau, pasikalbėsiu. Ką ten tas žynys prieš kelias dienas sakė? Žinių niekada 
nebūna per daug. 

„Tik pagalvok, - tarė sau, - atrodo, kad mano lūpomis kalba Gorgidas“. 

Atsišliejęs į kareivinių sieną, samdytas kareivis iš rytinių salų kantriai laukė 
romėno. Tai buvo vidutinio ūgio, tvirtai sudėtas žmogus, tamsiaplaukis, mėlynomis 
akimis, blyškia oda, išduodančia Namdaleno kunigaikštystės šiaurietį. Kitaip nei 
dauguma gentainių, pakaušio jis neskuto, ant pečių krito kupeta ilgų plaukų. Iš 
pažiūros ne vyresnis, nei trisdešimt dvejų ar trejų. 

Pamatęs tribūną, namdalėnas išsitiesė, priėjo artyn, tiesdamas abu delnus 
įprastam pasisveikinimui. Skaurus irgi ištiesė ranką, tačiau buvo priverstas tarti: 

- Bijau, kad nežinau tavo vardo. 

- Argi? Atsiprašau, prisistačiau tavo kareiviui. Esu Soterikas, Dosčio iš 


Meteponto sūnus. Iš Kunigaikštystės, suprantama. 

Apokaukas užmiršo Soteriko tėvavardį, bet ir pilnas vardas su kilmės vieta 
Markui vis vien nieko nepaaiškino. Tačiau jis buvo girdėjęs apie minėtą miestą. 

- Metepontas? — susiraukė. Paskui prisiminė: - Hemondo gimtinė? 

- Ir Helvisės. Ji mano sesuo. 

Dabar Markas įsižiūrėjo į svečią atidžiau. Nors Helvisė brolio niekad nebuvo 
minėjusi, abiejų panašumas buvo akivaizdus. Odos spalva vienoda, bet tai dar nieko 
nesako — daugelio namdalėnų oda šviesi. Tačiau toks pat lūpų 1šlinkis, toks pat 
platus, tik gal vyriškai griežtesnis veidas, stambus smakras. Helvisės nosis 
trumpesnė ir tiesesnė... Markas ūmai susivokė per ilgai tyrinėjąs Soteriko 
fizionomiją, tai gali pasirodyti nemandagu. 

- Atleisk, - tarė. — Gal užeitum į kareivines? Aptartume tavo reikalą prie ąsočio 
vyno? 

- Su malonumu. 

Namdalėnas nusekė paskui tribūną. Pakeliui Skaurus supažindino jį su keliais 
legionieriais. Soterikas su visais sveikinosi gan draugiškai, bet Markas pastebėjo, 
kad svečias nejučia lygina ir vertina abiejų samdinių būrių gyvenamąjį būstą. Bet čia 
nieko blogo — jis pats taip elgtųsi. 

Soterikas įsitaisė ant kėdės kampe, nenorėdamas sėstis nugara į duris. 

Markas šyptelėjo: 

- Dabar, kai jau apsidraudei nuo puolimo iš už kampo, gal surizikuosi išgerti su 
manim stiklinaitę raudonojo? Mano skoniui tas vynas per saldus, bet visi aplinkiniai 
jį labai mėgsta... 

Blyškiame Soteriko veide trykštelėjo sumišimo raudonis. 

- Nejau taip lengva mane perprasti? — paklausė namdalėnas, purtydamas galvą ir 
juokais apgailestaudamas. — Pragyvenau tarp videsų ganėtinai ilgai, kad išmokčiau 
nepasitikėti net savo šešėliu, bet ne tiek ilgai, kad išmokčiau šią slėpti. Taip, 
raudonas vynas bus kaip tik, ačiū. 

Tylėdami išgėrė. Kareivinės buvo beveik tuščios. Fostis Apokaukas, vos išvydęs 
namdalėną, išgaravo, nenorėdamas su juo kalbėtis. 

Galiausiai Soterikas pastatė stiklinę ant stalo, pro sukryžiuotus pirštus pasižiūrėjo 
į Marką. 

- Ne toki tave įsivaizdavau, - ūmai tarė. 

- Mat kaip? - į tokį pareiškimą sunku ką nors daugiau atsakyti. Romėnas dar kartą 
gurkštelėjo iš stiklinės. 

„Vynas, - pagalvojo, - pernelyg jau tirštas ir saldus“. 

- Hemondas — lai Fosas priima jo sielą — ir mano sesuo sakė, kad tu pakęst negali 
nei nuodingų gudrybių, nei intrigų, tai vertinamų Imperijoje, bet aš jais netikėjau. 
Labai jau susidraugavai su daugybe videsų, labai jau greitai užkariavai Imperatoraus 
pasitikėjimą. Bet dabar, kai susitikom, matau, kad jie buvo teisūs. 

- Džiaugiuosi, jei taip manai. Bet gal aš toks gudrus, kad puikiai vaidinu 


nuoširdumą? 

Soterikas vėl paraudo. 

- Galvojau ir apie tai. 

- Žinai daugiau už mane. Tai gal geriau meskim tas ceremonijas ir eikim prie 
reikalo? Šnekamės jau visą pusvalandį, o aš žalio supratimo neturiu, ko čia atėjai. 

- Tau, aišku, žinoma... — pradėjo namdalėnas, bet tuojau pat atitoko — Markas ne jo 
kraštietis. — Oi ne, iš kur tau žinot. Pagal mūsų papročius aš privalau padėkoti 
žmogui, pargabenusiam šeimai jos kario kardą. Esu artimiausias Hemondo 
giminaitis Videse, todėl ta pareiga tenka man. Mūsų namai amžiams tau skolingį. 

- Būtum kur kas daugiau skolingas, jei tą rytą Hemondo nebūčiau sutikęs, - karčiai 
tarė Markas. — Nieko tu man neskolingas, greičiau — aš jums. Dėl to nelemto 
susitikimo mano draugas Hemondas miręs, nuostabi moteris tapo našle, berniūkštis, 
apie kurio egzistavimą net neįtariau, liko našlaitis. Ir tu dar kalbi apie kažkokią 
skolą? 

- Mūsų namai per amžius bus tau skolingi, - pakartojo Soterikas. Markas suprato 
privaląs tai priimti, nepaisant aplinkybių. Jis skėstelėjo rankomis, parodydamas, kad 
sutinka, tačiau tik verčiamas. Soterikas linktelėjo, iš veido galėjai suvokti, kad savo 
pareigą jis laiko atlikta. Markas pagalvojo, kad namdalėnas dabar atsistos ir išeis, 
bet svečio vizito priežastis buvo ne viena. Jis prisipylė antrą stiklinę vyno, atsilošė į 
kėdės atkaltę ir prabilo: 

- Mūsų karių tarpe turiu šiokią tokią įtaką, todėl kalbu visų vardu. Stebėjome jus 
per lauko pratybas. Jūs ir mūsų broliai chalogai — vieninteliai, kaip žinoma, labiau 
mėgstate kautis pėsti. Tačiau jūsų taktika gerokai tobulesnė. Kaip manai, ar 
galėtumėt mums pademonstruoti savo kovos metodus? Mes tiesa, tradiciškai 
kovojam raiti ir gimstam tiesiog balne, tai tiesa, tačiau pasitaiko, kad tenka kautis 
pėstiems. Ką pasakysi? 

Tribūnas kuo mieliausiai sutiko. 

- Mes irgi, savo ruožtu, galėsim ko nors iš jūsų išmokti, - tarė. — Jūsų kariai 
drąsūs, gerai ginkluoti, be to, patys drausmingiausi iš visų, kuriuos čia mačiau. 

Soterikas nulenkė galvą, priimdamas komplimentą. Po kelių minučių, aptarę visas 
detales, tribūnas su namdalėnu sutarė dėl abiems patogios dienos ir kareivių 
skaičiaus — trijų šimtų kiekvienoje pusėje. 

- O iš ko lažinsimės? — pasidomėjo Soterikas. 

„Ne pirmąsyk namdalėnai rodo savo aistrą azartiniams žaidimams“, - pamanė 
Markas. 

- Geriau, kad statymai nebūtų dideli. Smarkiai kurstomas azartas tik kenkia kovai, 
- pasakė ir pridūrė, kelias sekundes pagalvojęs: - Kaip tau toks pasiūlymas: 
pralaimėję vaišina priešininkus savo kareivinėse. Tiktų? 

- Puiku, - nusišypsojo Soterikas. — Tai net geriau už pinigus, nes — prisiekiu 
statymu už Fosą prieš Skotą! — tu man patinki, romėne. 

Priesaika Marką nustebino. Bet paskui jis prisiminė Apsimaro pastabą apie 


namdalėnų tikėjimą: nesvarbu, kad kovos tarp Gėrio ir Blogio rezultatas nulemtas 1š 
anksto, žmogus vis vien privalo kartkartėm paskatinti gerąsias jėgas, lažindamasis už 
jas. Tad nenuostabu, kad su tokiomis religinėmis pažiūromis Kunigaikštystės 
valdiniai taip įjunko į azartinius lošimus. 

Soterikas baigė gerti savo vyną ir jau ketino išeiti, bet, prisiminęs dar kažką, 
sustojo. 

- Visai užmiršau. Juk turiu perduoti tau... — pradėjo iš lėto. Užsičiaupė. Ir tylėjo 
taip ilgai, kad Markas neištvėrė: 

- Rodos, norėjai kažką pasakyti? 

Atsakymas legionierių pribloškė: 

- Šiaip jau aš pradžioje nenorėjau to daryti... Bet jau sakiau, kad jūs, romėnai, 
įskaitant tave, ne tokie, kokius įsivaizdavau. Todėl visgi pasakysiu. Tai dėl Helvisės. 

Vien šito vardo užteko, kad Markas pavirstų klausa. Nežinodamas, ko laukti, 
pamėgino paslėpti savo jaudulį po mandagumo kauke. Soterikas tęsė: 

- Ji prašė pasakyti, jei manysiu esant reikalinga, kad nelaiko tavęs tragedijos 
kaltininku. Mūsų šeimos skola atnešusiajam kardą liečia ir ją. 

- Ji labai gera, visuomet būsiu jai už tai dėkingas, - tarė Markas iš visos širdies. 
Jei praėjus kelioms dienoms po vyro žūties Helvisė imtų jo nekęsti, viskas būtų 
pernelyg paprasta. 


k k 


Per mokymus romėnai demonstravo drąsos ir gebėjimų stebuklus: kiekvienas 
norėjo patekti tarp tų trijų šimtų, kurie susikaus su namdalėnais. Ko kito Markas nė 
nesitikėjo. Kiekvienas, tribūno pasirinktas, tryško išdidumu, nes jam patikėta 
legiono garbė. Jau per mokomąsias kovas Imbre paaiškėjo, kad jie yra geriausias 
Imperijos pėsčiasis dalinys. Dabar turėjo įrodyti tai dar kartą — sostinėje. 

- Tikiuosi, nenušalinsi manęs nuo šio mūšio tik dėl to, kad nesikaunu rikiuotėj? — 
pastebimai nervindamasis paklausė Viridoviksas grįžtant į kareivines. 

- Nė minties tokios neturėjau, - užtikrino tribūnas. — Juk jeigu pabandyčiau, 
užsimotum ant manęs kardu tą pačią sekundę? Geriau mėgink jį ant namdalėnų. 

- Susitarėm. 

- kam tiek emocijų dėl kvailo9 noro sukapoti vienas kitą į gabalus? — pasmalsavo 
keltui Gorgidas. — Koks tau iš to malonumas? 

- Liežuvis tavo vinklus, mano bičiuli graike, bet, manau, širdis ne itin karšta. 
Mūšis — tai vynas, moterys ir auksas kartu paėmus. Niekad nejaučiau didesnės 
gyvenimo pilnatvės, kaip matydamas po kojų krentantį nugalėtą priešą. 

- Ojeigu pakirs tave? — gūžtelėjo pečiais gydytojas. - Žymiai daugiau suprastum, 
į karą pažvelgęs gydytojo akimis: purvas, žaizdos, gangrena, nukirstos rankos ir 
kojos. Luošiai, kuriems niekad nelemta išgyti. Veidai žmonių, kurie, sužeisti į pilvą, 
merdi kelias dienas. 


- O šlovė? — riktelėjo Viridoviksas. 

- Šitas kvailystes dėstysi krauju plūstančiam vaikinui, ką tik netekusiam rankos. 
Apie šlovę man geriau nekalbėk, aš lopau kūnus, per kuriuos tu į ją kopi. 

Gydytojas nudrožė pasibjaurėjimo iškreiptu veidu. 

- Jei atplėštum akis nuo purvo, gal daugiau pamatytum, - šūktelėjo jam įkandin 
Viridoviksas. 

- Jei nemestum purvan sužeistųjų, man niekad nereiktų tenai žiūrėti. 

- Jokios kovinės nuotaikos, jokios vyriškos valios, - kreipdamasis 1 Skaurų, 
padarė liūdną išvadą keltas. 

Tribūnas vėl mintimis grįžo prie Hemondo. 

- Ar taip jau jis neteisus? Nesu įsitikinęs. 

Galas išpūtė akis, paskui apsisuko ir nuskubėjo šalin, tarsi bijodamas pasigauti 
pavojingą užkratą. 

Kareivinėse jų laukė Neipas. Putliame veide ryškėjo liūdesys, susirūpinimas. 
Mandagiai pasisveikinęs, paklausė Marko: 

- Sakyk, gal nuo tada, kai imperiškieji teisėjai pradėjo tyrimą, prisiminei apie 
Avšarą ką nors svarbaus? Bent ką nors? 

- Nemanau, kad prisiminčiau apie jį ką nors naujo. Raštininkai ištraukė viską iki 
paskutinio trupinėlio, - šyptelėjo Skaurus, omeny turėdamas smulkmeniškus, daug 
laiko atėmusius tardymus. - Net kankinimais nebūtų daugiau išgavę. 

Neipui rankos nusviro. 

- Mes vėl migloje, o prakeiktas kardas - lai Fosas aplenkia jį savo palaiminimu - 
išlošė dar vieną turą. Bjaurybė kaip švilpikas įlenda į pačius siauriausius plyšius. 

Romėnas pagalvojo: kai Avšaras pasieks vakarinį Jaučių brastos krantą, dings bet 
koks šansas jį sučiupti. Pasienyje išstatytais Komno ugnies švyturiais jis ne itin 
pasitikėjo. Siena pernelyg ilga, per silpnai ginama, be to, per dažnai puldinėjama 
skrajojančių Kazdo būrių. Bet, išvydęs žynio nusivylimą, suprato, kad Neipas turėjo 
idėją, kaip sučiupti burtininką, o dabar žlugo dar viena viltis. Skaurui balsu išsakius 
savo spėliones, šventikas nejučia linktelėjo. 

- Taip, taip. Susekti jį nebūtų taip jau sunku. Dingdamas iš Pasiuntinių rūmų, 
susirinko beveik visus daiktus, paliko tik rūkstantį savo tamsiojo dievo altorių. Bet 
tai, kas kažkada burtininkui priklausė, jam tebepaklūsta. Naudodamiesi tais daiktais, 
galėtume Avšarą surasti. Tačiau visi mūsų kerėtojai, įskaitant jūsų nuolankų tarną, 
sutrikę. Kazdo burtai nepaklūsta taisyklėms, kurių laikosi geros valios žmonės. 
Piktadarys stiprus, labai stiprus. 

Neipas išrodė taip niūriai, kad Markas panoro kaip nors jį pažvalinti, tačiau nieko 
linksmo nesugalvojo. Lyg tarp pigmėjų atsidūręs milžinas, Avšaras nusipurtė 
persekiotojus, o dabar, atsidūręs laisvėje, buvo pasiruošęs paleisti visą savyje 
sukauptą blogį. 

- Senų senovėj, dar prieš Kazdui praryjant Makuraną, tos šalies žmonės 
sakydavo: „Kad tu įdomiais laikais gyventum!“ Lig tol, kol tu, Markai, su savo 


kareiviais pasirodei Videsijoj, aš nesupratau, koks stiprus ir reikšmingas šis 
palinkėjimas. 

Treniruočių laukas, kuriame vykdavo videsų karių mokymai, buvo prie pat miesto 
sienos, pietuose. Žiūrėdamas į pietryčius, matydavai salą, kurią videsai vadino 
Raktu, - tamsią žemę pilkame horizonte. Iškilusi iš gelmių tarp vakarinių ir rytinių 
Imperijos provincijų, ji dominavo vietovėje, gindama sostinės prieigas nuo Jūreivių 
jūros pusės. 

Salos uostas buvo antras pagal dydį po sostinės, būtent jame įsikūrė pagrindinė 
Imperijos laivyno bazė. Bet Markas dabar neturėjo laiko apie tai galvoti, jo mintis 
užvaldė skubesni reikalai. 

Trijų šimtų kruopščiai atrinktų karių būrys atidžiai sekė mūšiui besiruošiančius 
namdalėnus. Gorgidas siūlė pavadinti juos „spartiečiais“, nes skaičiumi jie atitiko 
narsųjį, Termopiluose persus pasitikusį dalinį. Skaurus rimtai atrėmė: 

- Žinau, tie žmonės buvo Graikijos pasididžiavimas. Bet matai... mums reikia gero 
ženklo, o jie, kiek girdėjau, visi žuvo. 

- Ne, sako, kad du išgyveno. Vienas paskui drąsiai kovėsi Platėjoje, o kitas, savo 
bailumo neištvėręs, nusižudė. Bet tavo prieštaravimą priimu. 

Stebėdamas namdalėnus, Markas jau kelintą kartą mintyse pabrėžė jų puikų 
sudėjimą. Augaloti kaip keltai, dar nešiojo kūgiškus šalmus, su kuriais atrodė dar 
aukštesni. Krūtinės ir pečiai platesni už galų, šarvai sunkesni. Šituo iš dalies galėjai 
paaiškinti jų aistrą arkliams: pėsti nuo tampomo svorio pavargdavo žymiai greičiau. 

Tarp abiejų būrių nardė teisėjai, parinkti iš videsų bei chalogų, pagarsėjusių savo 
sąžiningumu ir objektyvumu. Teisėjai apsiginklavo sidabriniais švilpukais, 
bendrame fone ryškiai išsiskyrė jų balti apdarai. 

Karių ietys bei kardai buvo aptaisyti mediniais antgaliais, nes tikrų sužeidimų 
norėta išvengti. 

Markas jau įprato, kad mieste gandai pasklinda akimirksniu, tačiau susirinkusi 
žiūrovų minia jį vis dėlto nustebino. Suprantama, joje buvo daug romėnų, 
kunigaikštystės valdinių, bei videsų tautybės kareivių bei karininkų. Bet kaip apie 
būsimą dvikovą sužinojo spalvingai apsirėdę valdininkai ir miestelėnai? Kaip 
sužinojo liesasis Aršarumo ambasadorius? Paskiausiai Markas jį matė Pasiuntinių 
rūmuose, kai šis bėgo pasiimti savo lanko, ketindamas gintis nuo Hemondo karių. 
Antra vertus, atsakymą į šį klausimą Markas sužinojo greitai. Klajoklis, 
kreipdamasis į romėnus, kažką riktelėjo, jam rankos mostu atsakė Viridoviksas. 
Aukštas, stiprus galas ir liesokas mažutis klajoklis sudarė gan žaismingą porą, tačiau 
jie, be abejo, gerai pasižino ir vienas kitam patiko. 

Vyriausias teisėjas, chalogas vardu Zeprinas Raudonasis, abiejų būrių vadus 
pakvietė į lauko vidurį. Avikailiais apsitaisęs šiaurietis pravardę gavo ne dėl plaukų 


(buvo gryniausias blondinas), o dėl veido spalvos. Oda nuo kaklo ligi antakių buvo 
raudona it lašišiena. Pažvelgęs, Gorgidas pavadintų jį „kandidatu į pilnakraujystės 
aukas“, bet chalogas nebuvo iš žmonių, kuriems galima laisvai sakyti tokius dalykus. 

Markas apsidžiaugė, išvydęs Soteriką. Iš namdalėnų pusės mūšyje ruošėsi 
dalyvauti ir aukštesnį rangą turinčių karininkų, bet kaip tik Dosčio sūnui buvo 
suteikta vado garbė: juk kovą organizavo jis. 

Zeprinas griežtai nudelbė abu vadus. Lėta, kapota grynakraujo chalogo tartis 
žodžius darė dar svaresniais. 

- Varžosi garbė ir mokėjimas. Žinot tai. Žino ir jūsų kareiviai. Tad nepamirškit 
mano žodžių, kai imsit daužytis mediniais antgaliais. Skerdynių mums nereikia. 

Apžvelgė kitus teisėjus, kad įsitikintų, jog visi jo kalbą girdėjo. Patenkintas tuo, 
ką išvydo, ėmė kalbėti ramiau: 

- Nenuogąstauju, kad tai atsitiks, - miestelėnų tarp jūsiškių nėra. Todėl linkiu: lai 
ši kova suteikia jums džiaugsmo! Kaip norėčiau prisidėti prie jūsų ne su apgailėtinų 
teisėjo skeptru, bet su tikru koviniu kardu rankoje! 

Skaurus su Soteriku grįžo pas savo karius. 

Romėnai pasiskirstė į tris manipulas - dvi atakuoja, viena lieka rezerve. 
Priešininkai suformavo vieningą pleišto formos koloną su ietininkais avangarde. 
Soterikas atsidūrė pirmosios eilės centre. 

Zeprinas, pamatęs, kad abi šalys pasiruošusios, mostelėjo skeptru, duodamas 
ženklą pradėti. Kiti teisėjai pasitraukė į šalį, ketindami stebėti mūšio eigą. 

Kaip chalogas ir sakė, sunku buvo patikėti, kad tai netikros kautynės. Namdalėnai, 
susikaupę, rūstūs, pajudėjo pirmyn. Tiesioginė ilgų iečių ataka, priešus gąsdinantys 
šūksniai, - viskas buvo tikra, tik nežvilgėjo antgalių metalas. Jie artinosi. 

- Pirmyn! - suriaumojo tribūnas, pirmoji greta puolė į ataką, atstačiusi savo 
pilas[6]. Dauguma atsitrenkė į saliečių skydus, nepadariusi jokios žalos. Bet tikrame 
mūšyje aštriasmaigės minkšto metalo pilos mažus, apvalius namdalėnų skydus būtų 
pramušusios kiaurai. 

Tai šen, tai ten ietys atsitrenkdavo į grandijas ar paliesdavo odą. Teisėjai spėriai 
lakstė nuo vienos besikaunančiųjų grupės prie kitos, mojavo skeptrais, liepdami 
„užmuštiems“ pasitraukti į šalį. Vienas namdalėnas, manęs, kad jo šarvai ieties 
smūgį atlaikė, iškeikė jį „„nurašiusį“ teisėją. Arbitras chalogas, visa galva aukštesnis 
už kunigaikštystės karį, trinktelėjo ginčininkui kumščiu į krūtinę ir, nė nelaukdamas, 
kol šis pargrius, vėl sutelkė dėmesį į kovą. 

Namdalėnų ietys nebuvo svaidomasis ginklas. Norint prasivežti pro smaigelių 
spiečių, šiauriečiams teko paaukoti dalį karių, jų nuostoliai sumažėjo tik visai 
priartėjus prie romėnų. Pradėjo veikti jų falangos jėga bei iečių ilgis. Legionieriai 
negalėjo tiek priartėti, kad galėtų kautis kardais, jų centras pradėjo silpti. Vis 
daugiau „užmuštų“ romėnų traukėsi iš mūšio lauko, paklusdami švilpukams ir 
skeptrų mostams. Tikėdamiesi greitos pergalės, kunigaikštystės kariai džiugiai išrėkė 
savo kovos šūkį. 


Gajų Pilypą spaudė du namdalėnai. Veterano kardas šmėkščiojo ore it liepsnos 
liežuvis, beviltiškai atmušinėdamas atakas. Pagalbon puolė Viridoviksas. Vieną 
priešą paguldė savo milžinišku kumščiu, paskui atrėmė kelis smūgius ir staiga 
kruopščiai kaip chirurgas palietė namdalėno kaklą plokščiąja kardo puse. Kareivio 
veidas nupilko it pelenai, jis atšlijo. Teisėjo švilpuką išklausė su aiškiu 
palengvėjimu. Romėnai bei kai kurie jų priešininkai pritariančiais šūksniais įvertino 
kelto meną. 

Vis dėlto pasitaikė ir tikrų žaizdų - net mediniais antgaliais apsaugotos abiejų 
būrių ietys pasirodė ganėtinai efektyvus ginklas. Štai vienas legionierius krito su 
sulaužyta ranka, kitą apsvaigino smūgis per galvą. Kelis žmones sužeidė kardais, 
nors priešininkai stengėsi smogti kuo nepavojingiau. 

Markas į nuostolius didelio dėmesio nekreipė. Labiausiai rūpinosi sulaikyti 
namdalėnų proveržį ir versti juos kautis pavieniui. Bet pats, savo vadovaujančio 
posto ir raudono apsiausto dėka tapo geru taikiniu. Vieni saliečiai stengėsi 
nepakliūti po jo įžymiuoju kardu, kiti, drąsesni, atvirkščiai - mėgino susikauti ir 
išbandyti jėgas. Puolė Soterikas. Namdalėno veidas liepsnojo mūšio įkarščiu. 
Tribūnas jo ieties smūgį pasitiko skydu. Jau norėjo pulti revanšu, tačiau aplinkinė 
grūstis juos išskyrė. Kitas salietis pargriuvo, pritrenktas skydu, Markas kardu palietė 
jo krūtinę. Žengė žingsnį atgal, laukdamas teisėjo signalo, tačiau šis smūgis, matyt, 
liko nepastebėtas. 

Skaurus ėmė brautis prie vyresniojo centuriono. Gajus Pilypas ką tik atrėmė ataką 
ir išvedė priešininką iš rikiuotės, paliesdamas pilvą kardu. Tribūnas suriko iš visos 
gerklės, stengdamasis peršaukti mūšio griausmą. Kai kurie namdalėnai taip pat 
turėjo jį girdėti, tačiau tai nebuvo svarbu - juk lotyniškai jie nemokėjo. Išgirdęs 
Marką, nustebintas veteranas kilstelėjo antakius. 

- Įsitikinęs? 

- Taip, visiškai. Jei žaisim pagal jų taisykles, mus garantuotai sumuš. 

- Gerai. - Šimtininkas kumščiu, kuriame spaudė kardą, nusibraukė prakaitą nuo 
kaktos. - Tu teisus, neturim ko prarasti. Atakuodami tiesiogiai, tie parazitai pernelyg 
stiprūs. Tikiuosi, kontratakai vadovauti leisi man“? 

- Tik tau ir niekam kitam. Jei sugebėsi rasti, pasiimk su savim keltą. 

Gajus Pilypas vilkiškai išsišiepė. 

- Taip. Jei mūsų planui lemta išdegti, tai kaip tik toks žmogus man ir reikalingas. 

Jis prasibrovė per legionierių eiles, švaistydamasis įsakymais. Trečioji manipula 
lig tol stovėjo rezerve ir, nors priešų spaudimas stiprėjo, kovoje nedalyvavo. 
Centurionas, surinkęs apie trisdešimt kareivių, greitai persimetė su jais į kairįjį 
flangą. Pakeliui išvydo į dvikovą įsitraukus; Viridoviksą, šūktelėjo jam, kad 
prisidėtų. 

- Na, lik sveikas, man metas, - tarė galas savo priešininkui, staigiai paliesdamas 
jo veidą kardu. Kariui teko iš mūšio pasitraukti. O Viridoviksas, net nelaukęs, kol 
teisėjas išves iš lauko „užmuštąjį“ jau skuodė paskui šimtininką ir sparno grupę. 


„Dar kelios minutės - ir viskas baigsis“, - pagalvojo Markas. Jei namdalėnai 
praretėjusią legionierių liniją pramuš anksčiau, nei Gajus Pilypas prisijungs prie 
sparno, romėnai mūšį pralaimės. Jei ne, jis surengs miniatiūrinius Kinoskefalus. 
Taip pat, kaip Titas Flamininas mūšyje su Pilypu Makedoniečiu prieš šimtą 
keturiasdešimt metų, jis ketino išnaudoti savo kareivių sugebėjimą kautis mažomis 
grupėmis ir sunkiai ginkluotą, nepaslankų priešą sumušti vien tik manevringumu. „O 
mokytis graikų kalbos - ne toks jau bevertis reikalas, - pagalvojo tribūnas. - Niekad 
nebūčiau šito sumąstęs, jei nebūčiau domėjęsis Polibijum““. 

Padėtis turėjo pasikeisti labai greitai. Romėnų centras buvo neatleistinai 
ištemptas. Pačiame kovos tirštyje, it nepajudinamas akmeninis bastionas, stovėjo 
legionierius Minucijus. Vyruko šalmas sulamdytas, pakrypęs į šoną, skydas kone 
suskilęs į gabalus, bet karys vis dar laikė namdalėnus, neleisdamas prasiveržti. 
Aplinkui susibūrė kiti priešininko nustumti kovos draugai. Staiga spaudimas jų 
grupelei sumažėjo. Tai Gajus Pilypas su savo nedidele kuopele smogė saliečiams 1š 
šono. Trumpos pilos, iš pradžių kėlusios tiek rūpesčių romėnams, dabar virto 
košmaru jų priešams. Namdalėnai nespėjo laiku apgręžti savo ilgųjų iečių ir deramai 
sutikti legionierių, jų kovinė rikiuotė liko suniokota. Skardendami pergalingais 
kovos šūkiais, romėnai puolė į susidariusias spragas, o netrukus šio proveržio dėka 
likusieji legionieriai bei rezervas pradėjo tikras „skerdynes“. Paskui juos, 
skaičiuodami „nuostolius“, lakstė, suplukę, uždusę teisėjai. Tokiame mūšyje, kai bet 
kokia tvarka ir rikiuotė išnyksta, nepamainomas buvo Viridoviksas. Lyg sulaukėjusi 
griovimo mašina jis skrodė byrančias namdalėnų eiles, laužė ietis, galinguoju kardu 
skaldė skydus. Iš po šalmo išsipešę raudoni plaukai plevėsavo vėjy ir ugninė 
vėliava. 

Namdalėnų gretos susimaišė, tuo tarpu romėnai vėl susirikiavo ankstesne tvarka ir 
jų atakos užbaigė flango kolonos smūgiu pradėtą darbą. Saliečiai jau nebegalėjo 
priešintis. Netrukus kovą tęsė vien išlikusi saujelė narsuolių, suspausta legionierių 
iš visų pusių. Tarp apsuptųjų buvo ir Soterikas. Pamatęs Marką, jis kvatodamas 
suriko: 

- Klastingas prieše! Gyvo manęs nepaimsi! 

Puolė tribūną, iškėlęs kardą. Nusišypsojęs, Skaurus priėjo arčiau. Helvisės brolis 
pasirodė besąs greitas, stiprus ir labai patyręs fechtuotojas, ko gero, labiausiai 
patyręs iš visų, su kuriais Markui teko kautis. Atrėminėdamas smūgius skydu, 
romėnas darė viską, kad nepaliestų kardo ašmenys. Jis sunkiai alsavo, beje, salietis 
irgi ėmė dusti. Mokomoji kova taip pat vargina, kaip tikra. Į pagalbą vadui šoko 
kažkuris legionierius. Dėmesį patraukus naujam pavojui, Soterikas sekundei 
sudvejojo, Marko kardas iš šono aplenkė jo skydą, smogdamas į grandijas. Zeprinas 
Raudonasis sušvilpė, rodydamas į namdalėną skeptru. Soterikas pakėlė rankas. 

- Priešų apsuptas, jūsų drąsusis vadas krito, - šūktelėjo savo bendražygiams. - 
Atėjo metas prašyti pasigailėjimo. 

Ir krito žemėn, gan tikroviškai imituodamas žūtį. Likę „gyvi“ kareiviai nusiėmė 


šalmus, pripažindami pralaimėję. 

- Tegyvuoja mūsų šios kovos priešai ir mūsų draugai kituose mūšiuose! - sušuko 
Markas. Legionieriai džiugiai pasigavo sveikinimą. 

Namdalėnai pritarė. Abu būriai tuojau pat paliko kovos lauką. Buvę priešininkai 
juokėsi, plekšnojo vieni kitiems per pečius, spaudė rankas. Markas pamatė vieną 
kunigaikštystės karį, padedantį romėnui nuklibikščiuoti pas gydytoją, legionierių, 
demonstruojantį dviems namdalėnams ypatingą duriantį smūgį. Nusprendė, jog ši 
diena - labai sėkminga. 

Prie tribūno priėjo stebuklingai iš numirusių prisikėlęs Soterikas. 

- Noriu paprašyti, kad porai dienų atidėtum išgertuves. Buvau taip įsitikinęs 
pergale, kad, bijau, puotai neparuošiau jokių atsargų. 

- Mes neskubam, - atsakė Markas. - Tavo kariai kovėsi puikiai. 

Norėjo pasakyti, jog namdalėnai - ne pėstininkai dėl pačios prigimties - padarė 
viską, kas nuo jų priklausė, legionieriams teko kietas riešutas. 

- Dėkoju tau. Aš jau galvojau, kad jūsų centrą sutrupinom, o tu kirtai manevru iš 
sparno. Vykusi mintis. Ir svarbiausia, laiku sumanyta. 

- Deja, tai ne grynai mano idėja. - Skaurus papasakojo taktinį ėjimą pasiskolinęs 
iš panašioje situacijoje atsidūrusio Flaminino. 

Soterikas mąsliai palingavo galvą. 

- Įdomu, - tarė. - Naudojies patirtim kautynių, apie kurias čia niekas nežino. Kada 
nors gali pasirodyti, joga tai tikras lobis. 

Tokia mintis jau buvo šovusi ir Markui, bet, pratęs žiūrėti į kiekvieną reikalą iš 
abiejų pusių, jis pamanė, kad romėnai taip pat nieko neišmano apie videsų patirtį... 
Ir kokią kainą už tas žinias jam kada nors teks sumokėti? 


k kk 


Buvo gili naktis. Kieme priešais namdalėnų kareivines skaisčiai švietė lempos, 
fakelai, storos lajinės žvakės. Visa erdvė užstatytas ilgais stalais ar tiesiog 
paskubomis ant ožių užmestomis plačiomis lentomis. Stalai lūžo nuo vyno statinaičių 
bei dubenų su mėsa ir daržovėmis. Į laimėtą puotą atvyko visi romėnai, išskyrus 
kelis vargšelius, kuriems teko nelaimė budėti sargyboje. 

Kareiviai, kurie prieš kelias dienas kovėsi tarpusavy, dabar sėdėjo už vieno stalo, 
pokštavo, išdidžiai demonstruodami draugams savo tvarsčius. 

Kepta kiauliena, jautiena, ožkiena buvo pagrindiniai patiekalai, išstūmę laukinius 
paukščius, žuvį bei jūros gėrybes. Namdalėnų nepasitenkinimui, dauguma legionierių 
palankiai įvertino taip videsų mėgstamas žuvytes su aštriu padažu. Kunigaikštystės 
valdiniai mieliau rinkosi savo šiauriniams protėviams būdingą paprastesnį maistą. 
Tačiau romėnams aštrioji žuvis priminė harumą, kuriuo jie taip noriai 
smaguriaudavo gimtinėje. 

- Gal tu ir česnakus mėgsti? - krūptelėjęs paklausė Soterikas. 


- Aišku. Negi nevalgai česnakų? - nustebo Markas, apstulbęs, kad kažkas jų gali 
nemėgti. 

Vynas, alus, obuolių sidras liejosi į gerkles it vanduo. Markas ėmė priprasti prie 
saldaus vietinio alkoholio, pamažu pamėgo ir videsų verdamą tamsų tirštą alų. Bet 
kai apie tai pasipasakojo Soterikui, atėjo eilė stebėtis namdalėnui. 

- Tas lietaus vandenėlis? - šūktelėjo jis. - Turi apsilankyti Kunigaikštystėje, mano 
drauge! Mūsų alus toks, kad šakute gali kabinti. 

Prašneko Viridoviksas, rankoje laikydamas didžiulį molinį puodelį alaus: 

- Kam reikalingas tas gėralas, su šakute ar be jos? Man protas neišneša. Juk yra 
vynuogių kekės kraujas. Ten, kur aš gimiau, alus buvo valstiečių ir prastuomenės 
gėrimas. O vadai gėrė vyną. Nors ir jie ne visi galėjo tai sau leisti. Geras vynas, aš 
jums pasakysiu, - štai tikro vyro vertas gėrimas. 

Kaip ir dauguma romėnų, tribūnas gėrė vyną nuo vaikystės, todėl vertino jį lyg 
kažką savaime suprantamą. Pirmą kartą suprato, koks brangus šis gėrimas ten, kur jo 
atveždavo retai, kur neaugo vynuogės. 

Kelto dešinėje sėdėjo jo draugas klajoklis iš tolimų šiaurės vakarų. Aršarumas 
pasivadino pilnu vardu - Arigas, Arguno sūnus. Nepaisant šiltos nakties, jis vilkėjo 
vilko kailio striukę, ant galvos puikavo puri rudų lapenų kepurė. Griežtas liesokas 
veidas, plėšrūs judesiai kažkuo priminė medžiojantį erelį. Aršarumas kimšo, net 
ausys linko, bet pokalbis apie vyną jį sudomino. 

- Alus, vynas, sidras, koks skirtumas? - Videsiškai klajoklis kalbėjo sklandžiai, 
tik su švelniu caksinčiu akcentu. - Kumysas iš kumelės pieno - va kur vyrų gėrimas. 
Bet kurį verčia iš kojų. 

„Ne pats skaniausias gėralas“, - pagalvojo Markas. Matė, kad meilė kumysui 
netrukdė Arigui susiversti ne vieną alaus bei vyno puoduką. 

Valgiai nyko nuo stalų taip mikliai, kad dengti vėl ir vėl nebuvo taip paprasta. 
Namdalėnų moterys nuolat zujo iš kiemo į virtuvę ir atgal. Jos priminė gaisrininkus, 
mėginančius užpilti ugnį kibirais vandens. Markas nustebo, kad Helvisė irgi yra tarp 
aptarnaujančių. Kai užsiminė Soterikui, tas tik gūžtelėjo pečiais: 

- Ji pasakė, kad šitaip greičiau atsikratys liūdnų minčių. Nėra ko sėdėti užsidarius 
ir kentėti. Kaip galėjau prieštarauti? 

Vietinės moterys mažai skyrėsi nuo Marko sutiktų Romos provincijose. Jas ne itin 
jaudino vyrų vulgarumas ar nepadorūs pokštai. Meilūs kareivių žnybtelėjimai bei 
pikti pulko damų šūksniai ir vieniems, ir kitiems tik juoką sukeldavo. Bet Helvisės 
liesti nedrįso niekas - nuo pašaipų ją it skydas saugojo gedulas. Žvilgsnis, atsajus, 
kupinas tylaus liūdesio net tada, kai pilstė kariūnams vyną, stabdė net pačius 
įžūliausius lovelasus. 

Ant stalų keliavo vis daugiau vyno ir vis mažiau valgio. Nuo pat pradžių puota 
nebuvo tyli, o į pabaigą baliauninkai visai įsisiautėjo. Legionieriai ir namdalėnai 
mokė vieni kitus keiktis savo gimtąja kalba, mėgino išmokyti dainų ir nevikriai 
kartojo nepažįstamus svetimų šokių pa. Įsiplieskė kelerios muštynės, bet kaimynai 


mikliai jas užgesino - tądien vyravo geri, malonūs jausmai, pyktis nesinorėjo. 

Prie puotaujančių dėjosi vis daugiau pašalinių. Už vieno stalo Markas pamatė 
Taso Voną - su puodeliu vienoje rankoje ir vištos kulšim kitoje. Mostelėjo atrišo 
pasiuntiniui, tas pradėjo skverbtis per minią artyn. 

- Malonu, kad tebenori su manim bendrauti, - pasakė Taso tribūnui. - Ypač 
prisiminus, kad per pastarąjį susitikimą aš nešiau kudašių. 

Markas jau užtektinai išgėrė, kad į tokias smulkmenas nekreiptų dėmesio. 

- Pamiršk, - pasakė kilniai. - Tada ėjom Avšaro, ne tavęs. 

Ir tuojau pat prisiminė nevykusias gaudynes, surūstėjo, nutilo, nusprendęs, jog 
leptelėjo kvailystę. Vonas, it mažas, guvus žvirblis, šypsodamas pažvairavo į 
romėną. 

- Kaip įdomu, - tarė. - Užvis mažiausiai tikėjausi išvysti tave puotaujant su 
namdalėnais. 

- Kodėl tau neužsičiaupus, Taso? - paklausė Soterikas, bet iš ne itin pikto tono 
buvo aišku: pats supranta, koks tas prašymas beviltiškas. Jis, akivaizdu, puikiai 
pažinojo katrišą ir, kaip daugelis čionykščių, priprato prie ambasadoriaus pastabų. - 
Manau, plepi tik tam, kad pats savęs pasiklausytum. 

- Ar gali būti geresnė priežastis pokalbiui? - nusišypsojo Vonas. Ketino dar kažką 
pridurti, bet ambasadoriaus replika sužadino Marko smalsumą, todėl jis pertraukė: 

- O kuo blogi šie vaikinai? - paklausė, mostu rodydamas puotaujančius. - Mes lyg 
ir sutariam. Ar čia kas nors smerktino? 

- Ramiau, ramiau. - Pasiuntinys perspėjančiai palietė Skauraus ranką, tas suprato 
kalbąs per garsiai. - Kodėl mums maloniai nepasivaikščiojus? Žydintys jazminai 
šiuo paros metu ypač kvepia, tiesa? - Grįžtelėjo į Soteriką. - Nesijaudink, mano 
drauge iš salos. Jo kapšio tuštinti neketinu - juk pats vėliau ruošeisi užsiimti kaip tik 
tuo? 

Soterikas gūžtelėjo pečiais. Jį labiau domino pokalbis su kaimynu kraštiečiu, 
dėstančiu kažkokias teorijas apie medžioklinius šunis. 

- Nemėgstu šunų su kreivom nosim, - dudeno tasai. - Šios veislės maži nasrai, 
sunku išlaikyti grobį. Be to, jų akys pilkos, o tai blogos regos požymis. 

- Nelabai tavim tikiu, - atkirto svyruodamas Soterikas. Kuo daugiau jis gėrė, tuo 
labiau ryškėjo akcentas. - Girdėjau, kad pilkaakių skalikų gera uoslė. 

Kadangi medžiokliniais šunimis nesidomėjo, Markas mielai nusekė paskui Taso 
Voną. Netrukus jie išėjo iš apšviesto kiemo ir paniro į tamsą. Ambasadorius be 
perstojo tauškė apie naktines gėles ir kitokius niekus, kol galiausiai pasiekė kampą, 
kur jų niekas negalėjo girdėti. Vos tik katrišas tuo įsitikino, jo balsas, manieros ūmai 
pasikeitė. Įdėmiai pažvelgęs į romėną, tarė: 

- Dar turiu nuspręsti, kas tu - protingiausias žmogus ar didžiausias kvailys iš visų 
kada nors sutiktų. 

- Visada šneki mįslėmis? - pasidomėjo Markas. 

- Beveik visada - gera praktika diplomatui. Pamiršk mane, geriau pasižiūrėk į 


save. Kai stojai su kardu prieš Avšarą, buvau įsitikinęs, kad mūsų pažintis tuo ir 
baigsis. Bet tu nugalėjai, maža to, rodės, žinai, ką darai. O dabar - šitai! 

- Kas - šitai? - perklausė tribūnas, visiškai nesusigaudydamas. 

- Su savo kariais mokomajam mūšyje nugalėjai namdalėnus. Puiku. Paglostei 
savimeilę Nefonui Komnui, pamaloninai Imperatorų. Samdiniai iš Kunigaikštystės - 
geri kovotojai; Maurikijus džiaugsis žinodamas, kad dabar turi ištikimų kareivių, 
kurie, iškilus būtinybei, galės namdalėnams pasipriešinti. - Jis kilstelėjo pirštą tarsi 
stabdydamas, paskui bedė juo Markui į krūtinę. - O ar ištikimas Imperatorui tu? 
Sumušei namdalėnus, kas toliau? Giriesi pergale? Ne. Sėdai su jais už vieno stalo, 
geri jų vyną, tarsi būtumėt geriausi draugai. Nori priversti Imperatorų jaudintis? O 
gal manai, kad dabar Sfrancezas tave palankiau vertins? Po tos žuvelės, kuria 
pavaišino per banketą - abejoju! Taip, taip, mačiau, kaip tada muisteisi, 0 juk 
virškinimas tau rūpesčių lyg ir nekelia. 

- Ką bendro Sfirancezas turi su... - pradėjo Skaurus, bet tučtuojau nutilo, nebaigęs 
klausimo, nes jau suprato, koks bus atsakymas. Namdalėnai buvo samdiniai, tai jau 
savaime daug pasako. Svetimšalius karius samdė ne Imperatorus ir ne jo rėmėjai. 
Tai valdininkų ir aukščiausios sostinės diduomenės darbas. Samdinių jiems reikėjo, 
idant suturėtų Gavrą ir patys valdytų Imperiją. O šių žmonių galva - Vardanis 
Sfrancezas. 

Nusikeikė videsiškai - Taso Vonui, paskui lotyniškai - širdžiai nuraminti. 

- Matau, dabar supratai, - tarstelėjo katrišas. 

- Bet juk tai paprasčiausios išgertuvės... - mėgino protestuoti Skaurus. 

Taso Vonas kilstelėjo antakius tarsi stebėdamasis. Komentarų daugiau nereikėjo. 
„Pasakyk man, kas tavo draugas, ir aš pasakysiu, kas tu!“ - tribūnas šiuos žodžius 
puikiausiai prisiminė. Pats Cezaris jaunystėje buvo įtarinėjamas, nes pasižinojo su 
Marijum, pralaimėjusios frakcijos vadu. O juk Markas savo simpatijos 
namdalėnams neslepia. Jų požiūris į gyvenimą primena romėnišką. Jie į viską 
žvelgia dalykiškai, neserga perdėtai jautriu išdidumu, nesiblaško religinėse 
fantazijose, kaip videsai. Nėra niūrūs mistikai, kaip chalogai. Kunigaikštystės 
valdiniai savo darbą dirbo kaip įmanydami geriau, o pažiūros derėjo su taip Markui 
artimu stoikų mokymu. Buvo ir kitų priežasčių, bet šias tribūnas linko pasilaikyti 
sau. 
Todėl atsakė: 

- Dabar jau per vėlu jaudintis, ar ne? Ir antra, kodėl mane perspėji? Juk mes 
beveik nepažįstami. 

Vonas garsiai prajuko; kvatojo kaip Balzamonas - linksmai ir šiek tiek ironiškai. 

- Šiame mieste ambasadoriaus postą užimu jau aštuonerius metus. Aišku, ne 
rekordas. Gautruzas, pavyzdžiui čia reziduoja dvejais metais ilgiau. Bet aš pažįstu 
visus ir visi pažįsta mane. Mes, pasiuntiniai, seniai viską išmokom: kaip Žaisti, 
kokių triukų imtis, kaip derėtis, kada nusileisti. Todėl dažnai siaubingai 
nuobodžiaujam. Bent jau, aš. Antra vertus, tu su savo romėnais (Markas kilstelėjo 


antakius) - nauji kauliukai žaidimo lentoje. Maža to, sunkūs kauliukai. Daug 
priklausys nuo to, ką atversit: vienetus ar dvigubas šešiukes. - Pasikasė savo striuką 
barzdelę. - Metas jau mums grįžti. Soterikas, manyčiau, neišgalės visą amžinybę 
taukšti apie kreivanosius skalikus. 

Ir nudrožė pas puotaujančius, palikęs Skaurui rinktis - sekti iš paskos ar grįžti į 
savo kareivines. Ir Markas nusprendė sekti. Priėjus prie stalų, Taso Vonas 
patenkintas šyptelėjo. 

- Šiek tiek per anksti, - tarė jis. - Bet ne itin. Geriau anksčiau negu vėliau, antraip 
nerasim vietos žaidimui arba kišenė jau neišneš statymų. 

Stebėdamas prieš akis iškilusias scenas, tribūnas dar sykį pagalvojo apie 
namdalėnų charakterį. Kodėl jie taip mėgsta lošti - todėl, kad tiki jų teologų 
sugalvotu Fosu-žaidėju, ar paprasčiausiai gimę azartui? Dabar galėjo lažintis už 
antrąjį variantą. Beje, greičiausiai atsirastų salietis, pasirengęs ginčytis ir dėl to. 

Didžioji dalis stalų bei suolų dingo, vietoj jų tiesiog ant žemės nubrėžė ratą 
lošimui kauliukais, ruletę, sustatė taikinius peilių mėtymui, surikiavo kėglius. Kaip ir 
tikėjosi, Skaurus čia pamatė Gorgidą. Graikas meistriškai žaidė kotabą, kuriam 
reikėjo patirties bei praktikos. Markas kyštelėjo ranką kapšelin, tikrindamas, kiek 
turi pinigų. Viskas teisingai: kelios keistos formos bronzinės monetos, apie dešimtis 
sidabrinių ir šešios auksinės. Šias kaldindavo nykščio nago didumo. Senesnės, 
labiau aptrintos monetos buvo iš gryno aukso, o naujos - su sidabro ar vario 
priemaiša. Formaliai kursas buvo vienodas, tačiau tribūnas žinojo, kad senosios 
rinkoje vertinamos kur kas labiau. 

Videsiškos lošimo kauliukais taisyklės skyrėsi nuo įprastų Romoje. Šitą Markas 
sužinojo per ilgą žiemą Imbre. Dvi vienakės (vadinamos Foso „saulutėmis“) buvo 
aukščiausieji žaidimo skaičiai. Kauliukus galima mesti, kol neiškris priešingi 
skaičiai („demonai“) arba dviguba šešiukė - tuomet tu pralošei. Buvo ir mažesnių 
statymų: kiek kartų sugebėsi išmesti kauliukus, kiek taškų surinksi ir taip toliau, 
žodžiu, viskas, ką sugeba išmąstyti žaidėjo protas. 

Pirmas metimas buvo sėkmingas. Skaurus metė kauliukus dar tris kartus, du kartus 
krito „saulė“, o galiausiai išmetė „demonus“. Statymas išaugo, jis išlošė, tiesa, 
tuojau pat viską prarado - į romėną pašaipiai spoksojo dvi šešiukės. 

Pritarimo šūksniai, aplodismentai atsklido nuo kotabo žaidimo rato. Akimirkai 
Markas atplėšė akis nuo kauliukų ir išvydo tai, ką tikėjosi pamatyti: plačiai 
pražergęs kojas, Gorgidas stovėjo, ruošdamasis sviesti lazdą į kėglius, laimėdamas, 
turbūt, jau kokį dešimtą kartą, tikrai ne mažiau. Jei graikas dabar nebūtų gerokai 
kauštelėjęs, pusė namdalėnų jam įsiskolintų dar nakčiai nesibaigus. 

Skaurus šiek tiek išlošė, truputį pralošė. Jis visą dėmesį sutelkė į savojo žaidimo 
ratą, greta gulinčius pinigus, į kauliukus, kuriuos metė vyriškos rankos - rankos, 
imančios žetonus ar grėbiančios laimikį. Ūmai į ratą išniro švelni, plonariešė moters 
ranka lakuotais nagais ir smaragdo žiedu ant ilgo piršto. Apstulbęs Markas pakėlė 
akis ir pamatė Komitą Rangavė. Jai už nugaros stovėjo Turizinas (Gavras. 


Sevastokratas vilkėjo paprastas kelnes bei tuniką, žaidimą, turbūt, stebėjo gana 
seniai. Komita romėno nuostabą išsiaiškino savaip. Linksmai šypsodamasi, tarė: 

- Žinau, taip nepriimta, bet aš nepaprastai mėgstu lošti. Neprieštarausit? - 
Sprendžiant iš tono, geriau būtų neprieštarauti. 

Jis gūžtelėjo pečiais. 

- Savaime suprantama, mano ponia. 

O ir kaip jis galėtų atsakyti Sevastokrato draugei?.. Moteris du kartus išlošė, 
trečią kartą viską prašvilpė, piktai metė kauliukus ir nusikeikė it vežikas. Žaidėjai 
ėmė šypčioti. Kažkas surado dar vieną porą kauliukų ir nuo to momento ji be jokių 
kalbų tapo priimta į kompaniją. 

Turėdamas su savimi nemažai pinigų ir nuolat didindamas statymus, Turizinas 
lengvai galėjo išstumti kitus žaidėjus. Atsimindamas, kaip jis lažybose su Vardaniu 
Sfrancezu pastatė šimtą auksinių, Markas žinojo, kad Sevastokratas nieko prieš 
palošti net labai stambiai. Tačiau bendraudamas su ribotus išteklius turinčiais 
žmonėmis, Imperatoraus brolis tenkinosi tuo pačiu, kaip ir jie - čia surizikuoti 
auksiniu, ten saujele sidabro. Pralošinėjo nutaisęs tokią rimtą miną, lyg būtų 
žaidžiama mažų mažiausiai iš provincijų. Visa, ką Turizinas darė, jis darė sumaniai. 
Buvo gudrus lošėjas, todėl netrukus priešais jį išaugo nemenka krūvelė auksinių. 

- Tu ką, jiems kardą prie gerklės laikai prikišęs, ar jie specialiai tau pralošinėja? 
- paklausė kažkas. 

Markas nustebo, išvydęs virš Sevastokrato palinkus; Maurikijų  Gavrą. 
Imperatorus vilkėjo lygiai paprastai, kaip brolis, jį lydėjo tik du asmens sargybiniai 
chalogai. 

- Tu niekaip neišmoksti vertinti patirties, - paprieštaravo Turizinas ir džiugiai 
nusišypsojo, išlošęs dar vieną turą: jo varžovas namdalėnas išmetė „demonus“. 

- Pasislink, leisk savo vyresniajam broliui parodyti, kaip tai daroma. Visą dieną 
klausiausi sąskaitininkų ir mokesčių rinkėjų, jau iki kaklo sotus jų atsikalbinėjimų. 
„Atleiskite, Jūsų Didenybe, bet šiuo metu negaliu jums to rekomenduoti.“ Fe! 
Kartais pagalvoju, kad rūmų ceremonijos - lėtai veikiantys nuodai, kuriuos 
sugalvojo biurokratai, idant pamažu numarintų Imperatorus. - Jis šyptelėjo Markui. - 
Mano duktė sako, jog taip nėra, bet aš ja daugiau netikiu. 

Valdovas suniurnėjo „ačiū, mieloji“ ir paėmė iš patarnaujančios mergaitės rankų 
puodelį vyno. Pamačiusi, kam tiesia gėrimą, mergaitė vos nepargriuvo. 

Kalbant Imperijos interesų aspektu, Maurikijus galėjo namdalėnais nepasitikėti, 
tačiau būti tarp jų visiškai nebijojo. 

Gavrai, suprantama, statė už skirtingus žaidėjus. Turizinas, kaip ir anksčiau, 
lengvai išlošinėjo. 

- Grįžk pas savo valdininkus ir rašalines žiurkes, o kauliukus palik žmonėms, 
kurie apie juos išmano, - pasakė jis. - Greičiau išgirsi numirėlį pirstelint, negu išloši 
iš manęs varioką. 

Maurikijus prunkštelėjo: 


- Net akla kiaulė kartais ant gilės užlipa... Aha, na, ką sakiau! 

Markas, prieš kuri statė Turizinas, išmetė dvi „saules“. Imperatorus atkišo broliui 
delną. Gūžtelėjęs pečiais, Sevastokratas atidavė pinigus. 

Netrukus Markas padarė išvadą, kad tiedviem neverta lošti vienam prieš kitą. Jie 
taip jausmingai išgyvendavo savo sėkmes ir nesėkmes, kad vieno laimėjimas antram 
tapdavo asmeniniu įžeidimu. Pokštai veikiai pasidarė pikti. Laukdami, kol iškris 
kauliukai, abu nervingai lyžčiojo lūpas; abu statė daugiau, nei bet kuris žaidėjas. 
Greitai atėjo Turizino eilė lįsti piniginėn - jis prašvilpė visą savo laimikį. 

Maurikijus apstulbęs stebeilijo į monetas. 

- Čia kas? - paklausė, mesdamas dalį laimėjimo ant žemės. - Moki man Kazdo 
pinigais? 

Turizinas vėl gūžtelėjo pečiais. 

- Man tai paprasčiausias auksas, be to, grynesnis už mūsiškį, jei jau apie tai 
prakalbom. 

Surinkęs monetas nuo žemės, sviedė jas į minią. Sprendžiant iš džiaugsmingų 
šūksnių, dosnumas nenuėjo veltui. Pamatęs brolio veide keistą išraišką, jaunesnysis 
Gavras tarė: 

- Jei negaliu apmokėti lošimo skolos, tai kam man tada pinigai? 

Maurikijus net paraudo suirzęs. 

Visi brolių konflikto liudininkai skubiai apsimetė nieko nepastebėję. Vis dėlto, 
tarp žaidėjų lig tol tvyrojusi draugiška atmosfera išsisklaidė. Todėl, kai po kelių 
minučių lošimas pasibaigė, Markas ne itin nuliūdo. Iš Imperatoraus ginčo su broliu 
žmonės padarė nelabai linksmas išvadas, o Maurikijus žinojo, kad jųdviejų žodinę 
dvikovą greitai išpūs ir apipins gandais. 

Neskubiai kopdamas plačiais didelių rūmų, priklausančių Imperatorškojo dvaro 
kompleksui, laiptais, Markas smalsiai mąstė, kiek gi gandų pasklido po miestą 
šiomis dienomis. Priekyje spėriai žingsniavo liesas raštininkas, atnešęs Skaurui 
kvietimą atvykti. Ir štai jis čia, patalpoje, kurion nė nesitikėjo papulsiąs, Vardanio 
Sfrancezo kabinete. 

- Prašom čionai, - užlipus viršun tarė raštininkas. Jie praėjo kelis didelius 
kambarius, pro atviras jų duris Markas matė ištisus raštininkų pulkus, palinkusius 
prie lentelių, pergamentų, lentelių su kauliukais, kuriomis videsai skaičiuodavo 
neįtikėtinai greitai. Kareivinėse tribūnas jautėsi kur kas geriau. Dabar, išvydęs tame 
Imperijos nervų centre dirbančius valdininkus, negalėjo nepripažinti jo valdžios ir 
jėgos sankaupa. 

Greta durų, prie kurių artinosi, Markas išvydo du sargyboje stovinčius kresnus, 
neaukštus Pardrajos stepių klajoklius. Jų veidai, anksčiau tušti iš nuobodulio, įgavo 
budrią išraišką. Nuo pat atvykimo į sostinę dienos, Skaurus nenorėjo turėti nieko 


bendra su kamorais. Buvo akivaizdu, jog jie jaučiasi pažeminti, nes vienas gentainis 
apsigėdijo, tapęs ginklu Avšaro rankose. Niūrūs į romėną laidomi žvilgsniai geriau 
už bet kokius žodžius sakė, kad kamorai labiau būtų linkę matyti velnišką tautiečio 
kinžalą su demonu rankenoje, suvarytą į Marko krūtinę. 

- Ponas nori matyti šitą? - paklausė lydinčio valdininko vienas sargybinis, 
pabrėžtinai atsainiai rodydamas į tribūną pirštu. - Tu įsitikinęs? 

- Žinoma, įsitikinęs, - piktai burbtelėjo raštininkas. - O dabar traukitės į šalis, 
judu! Kišdamiesi į svetimus reikalus, dėkingumo neužsitarnausit! 

Kamorai nuo durų pasitraukė demonstratyviai lėtai. Skaurui einant pro juos, 
vienas keistai goktelėjo, imituodamas gargesį mirštančiojo, kuriam perrėžė gerklę. 
Tai buvo taip šiurpu ir taip panašu į tikrovę, kad tribūnas nejučia krūptelėjo. 
Kareivis bjauriai išsiviepė. 

Supykęs, kad barbaro akyse pasirodė silpnas, Markas įėjo į Sevasto kabinetą, 
pasiruošęs viskam. Kai valdininkas sušuko lankytojo vardą, nusilenkė pagarbiai ir 
tiksliai, kaip būtų lenkęsis Imperatoru. Nenorėjo, kad bent menkiausias etiketo 
pažeidimas suteiktų Sfrancezui nors kruopelytę pranašumo. 

- Įeik, įeik, visad esi laukiamas svečias, - tarė Sevastas. Kaip visuomet, jo gilus, 
malonus balsas neatspindėjo nieko, išskyrus mandagumą ir gerą išsiauklėjimą. 
Markas dar nespėjo susikaupti, o antrasis kabinete buvęs žmogus ūmai pašoko nuo 
krėslo ir puolė pasitikti tribūno. 

Jis buvo aukštas, liesokas, kampuotų judesių; iš pažiūros - ne daugiau kaip 
dvidešimt dvejų ar dvidešimt trejų metų. Veidą rėmino garbanota barzdelė. Jaunuolis 
stipriai suspaudė romėno delną, draugiškai pakratė. 

- Nuostabus mūšis, tiesiog nuostabus! - sušuko ir pridūrė: - Mačiau, kaip sumušei 
namdalėnus. Jei būtų buvus tikra kova, o ne sportinės varžybos, žemė būtų pavirtusi 
krauju persigėrusia kempine. Nuostabu, - pakartojo. 

- Taip, žinoma... - suniurnėjo visiškai sutrikęs Skaurus, nesuprasdamas, kaip šis 
beviltiškas civilis gali kalbėti apie karą, o dar tokiais žodžiais. 

Vardanis Sfrancezas sausai kostelėjo. 

- Viena iš kvietimo priežasčių, mano svetimšali drauge, yra nuoširdus geidimas 
supažindinti tave su savo sūnėnu, spatarijum Ortajumi Sfrancezu. Po tavosios 
pergalės jis tekalbėjo vien apie tai, niekaip nesiliovė maldavęs pakviesti romėnų 
vadą. 

Pažodiškai verčiant, titulas „spatarijus“ reiškė „kardo nešiotojas“, tačiau iš 
tikrųjų atitiko sekretoriaus pareigas. Ortajaus atveju kaip tik taip ir buvo. Rodės, net 
paprasčiausiai nešioti kardą - ir tai jam taptų didžiausiu išbandymu. Vis dėlto, 
jaunuolis susijaudino kone iki karštinės. 

- Likau sukrėstas, kai pamačiau, kaip sėkmingai atlaikei pėsčiųjų namdalėnų 
atakas, - pareiškė. - Savo „Karo mene“ Mindis Kalokiris rekomenduoja pirmiau 
apipilti juos strėlėmis iš didesnio atstumo ir paaiškina, kad kovoje vienas prieš 
vieną jie nenugalimi. Tegalime vien didžiai apgailestauti, nes jau šimtas metų, kai 


Kalokiris guli kape. O man būtų nepaprastai įdomu išgirsti jo pastabas apie tavo 
mūšį! 

- Tikrai būtų įdomu, jūsų šviesybe, - sutiko Markas, ne visai įsitikinęs, kad 
teisingai suprato Ortajo šnekas. Jaunasis dvariškis kalbėjo labai greitai, be to - su 
stipriu akcentu. Lyg dar būtų maža, dievino pompastiškus žodžius, o tai tapo rimtu 
išmėginimu tribūnui, videsiškai mokančiam ne tobulai. 

- Kalokiris - didžiausias mūsų karo istorikas, - mandagiai paaiškino Ortajo dėdė. 
- Ponai, prašau sėstis. Skaurau (videsiškai šis vardas nuskambėjo „Skavrau“), 
paragauk vyno, jei nori. Tai puiki rūšis iš vakarinių Rabano provincijų, šiais 
sunkiais laikais jos gaunam labai retai. 

Iš grakštaus alebastrinio ąsotėlio į taurę pasipylė blyškiai rožinis vynas. Markas 
sykį gurkštelėjo iš mandagumo, paskui dar kartą - jau su malonumu, vertindamas 
puokštės žavesį. Iš visų, Videsijoje ragautų, šis vynas turbūt buvo pats geriausias. 

- Žinojau, kad tau patiks, - tarė Vardanis. - Man jis kiek per kvapnus, mėgstu 
paprastesnius vynus, bet skonis jo gan neblogas, gerai dėl įvairovės. 

Skaurus pažvelgė į Sevastą žvilgsniu, kuriame sumišo nepasitikėjimas bei 
susižavėjimas. Klausimu apie vyno skonį romėnas ir ministras bendrą kalbą rastų 
sunkiai. Matyt, Sfrancezas tiesiog norėjo sumažinti įtampą. Bet Markas vis labiau 
klaidžiojo spėlionėse - kokia gi tikroji šio netikėto susitikimo priežastis? Kaip ten 
bebūtų, Sevastas pokalbio pradėti neskubėjo. Žavingai mandagiai paplepėjo apie 
gandus, pasiekusius jį per pastarąsias kelias dienas, nepagailėjo net savo pažįstamų 
valdininkų. 

- Yra tokių, - šnekėjo jis, - kurie mano, jog ženklas apie gautus pinigus, pažymėtas 
buhalterijos knygoje, jau pats savaime yra pinigai. - Keldamas taurę prie lūpų, tęsė: 
- Tereikia vieno gurkšnelio vyno, kad įsitikintum, kokie kvaili tie žmonės! 

Tribūnas pritarė, bet tuo pačiu pastebėjo, kaip valdingai Sfrancezo ranka gniaužia 
poliruotą taurę. 

Sevasto kabinetas buvo išdabintas puošniau už asmeninius Maurikijaus Gavro 
kambarius. Ant sienų kabojo aukso bei sidabro gijomis siuvinėti šilkai, vertingos 
sofos apmuštos gražiais audiniais, juodmedžio krėslai inkrustuoti kaulu ir 
brangiaisiais akmenimis. Vis dėlto, svarbiausias buvo ne grynos prabangos siekis. 
Visa kas rodė esant čia būstą žmogaus, kuris mėgsta komfortą ir patogumus, tačiau 
netapo jų vergu. 

Romoje Markas pažinojo žmonių, kurie savo vilose įsirenginėjo tvenkinius su 
žuvimis, bet niekad nematė tokio įdomaus akvariumo, kaip stovintis ant Sfrancezo 
stalo - apvalus plokščiadugnis stiklinis rutulys, kuriame aukštyn-žemyn nardė kelios 
ryškios žuvytės, slapstėsi vandens augmenijos žalumoje. Tribūno akys nejučia vis 
nukrypdavo į akvariumą, Sfrancezas taip pat su malonumu stebėjo mažąsias 
augintines jų iš pažiūros besvoriame būste. Pastebėjo Skauraus susidomėjimą. 

- Vienas mano tarnas specialiai paskirtas gaudyti žuvytėms musių ir daugiau nieko 
neveikia. Jis įsitikinęs, kad šeimininkas išsikraustė iš proto, bet moku pakankamai 


daug, todėl jis tyli i1r dirba savo darbą. 

Lig to laiko romėnas jau nusprendė, kad Sfancezo pakvietimas yra ne kas kita, 
kaip įprastas oficialus vizitas. Jau ketino kaip nors mandagiai atsiprašyti, dar 
nusiskųsdamas laiko stoka, ir atsisveikinti, tačiau Sevastas ūmai tarė: 

- Džiaugiuosi, kad po to mūšio tarp jūsų ir namdalėnų neatsirado trinties. 

- O, taip! Tai labai, labai džiugina! - entuziastingai pasigavo Ortajas. - Jie 
pagarsėję žiaurumu, lygiai kaip nejautrumu skausmui ir netektims. Bet kai šios 
savybės susijungia su gerais įgūdžiais, su jūsų žiniomis, ronėmai... 

- Romėnai, - pataisė jį dėdė. 

- Prašau atleisti, - išraudo Ortajas. Kiek kliūdamas, jis baigė pačia paprasčiausia 
fraze, kokią tik Skaurus girdėjo iš spatarijaus lūpų: - Jūs puikiai kausitės už mus! 

- Viliuosi, jūsų šviesybe, - atsakė Markas. Kadangi Vardanio replika apie 
saliečius sudomino, jis nusprendė užtrukti kiek ilgiau. Gal Sevastas vis dėlto 
pasakys, ko iš jo norima. 

- Mano sūnėnas teisus, - tarė Sfrancezas. - Bus labai liūdna, jei pradėsit su 
namdalėnais pyktis. Jie ištikimai tarnavo mums praeityje, to paties tikimės iš jūsų. 
Armijoje ir be to pernelyg daug priešiškumo, per daug trinties tarp vietinių kareivių 
ir samdinių. Šiaip jau kiekvienas kareivis - samdinys, bet kai kuriems sąvokos 
„Imperatorus“ bei „tas, kuris moka“ yra lygiareikšmės. 

Tribūnas sugniaužė pirštus, bet nieko neatsakė. Pastaroji Sevasto pastaba, 
nusprendė sau, yra gryni niekai, bet pavojingi niekai, jei jau apie tai prabilta. Kad ir 
kas būtų Vardanis Sfrancezas, bet jau tikrai ne kvailys. Nuostabą kėlė tik žodžiai 
„mes“, „mums“. Ar Sevastas omeny turi valdininkų frakciją, ar kalbėjo kaip 
Imperijos ministras pirmininkas, ar iš viso - kaip valdovas, šnekėdamas apie save 
daugiskaita?.. Įdomu, ar atsakymą į šį klausimą žino pats Sfirancezas? 

- Liūdna, bet tiesa, - tęsė Vardanis. - Svetimšaliams kareiviams Imperija ne itin 
rūpi. Ką padarysi, juos gan dažnai siunčia prieš čionykščius sukilėlius, siunčia tie, 
kurie, net sėdėdami soste, elgiasi nė kiek ne oriau už savo protėvius, tysojusius ant 
šiaudinių paklotų vagių lūšnynuose. 

Pirmą sykį jis vos truputėlį praskleidė kortas. 

- Bekilmiai šunsnukiai! - sprogo Ortajas. - Jokio kilnumo! Jokio! Tik pagalvokit, 
Maurikijaus Gavro proprosenelis buvo piemuo, kai tuo metu mes, Sfrancezai... 

Ledinis Vardanio žvilgsnis sustabdė jį per pusę žodžio. 

- Vėl prašau atleisti mano sūnėnui, - švelniai tarė Sevastas. - Už jį kalba įprastas 
tokiam amžiui karštumas, todėl spatarijus kiek perdeda. Jo Imperatorškosios 
Didenybės giminė skaičiuoja dviejų šimtų metų istoriją. 

Bet iš balse suskambusios ironijos tapo aišku, kad šio termino Sfrancezas nelaiko 
reikšmingu. Pokalbis vėl pradėjo suktis apie niekus ir šį kartą - galutinai. 

„Keistas, kuinas nutylėjimų susitikimas“, - galvojo Markas, žingsniuodamas atgal 
į kareivines. Tikėjosi, kad Sevastas bus atviresnis, bet, antra vertus, koks tikslas 
atvirauti su žmogumi, kuris, galbūt, yra kitoje barikadų pusėje. Vėl gi, viena 


neatsargia fraze Ortajas išpliurpė daugiau, nei jo dėdė būtų norėjęs pasakyti. Ir dar 
kai ką suprato tribūnas. Pirma, labai pasisekė, kad susipažino su Taso Vonu. Mažasis 
katrišas apie Videsijos reikalus žinojo beveik viską ir tomis žiniomis dalinosi su 
Marku. O antra, susigaudė, kodėl taip nepasitiki Vardaniu Sfrancezu. Sevastui 
būdinga mėgautis, stebint mažus bejėgius padarėlius, uždarytus skaidriame, tačiau 
labai stipriame narve. 


VIII skyrius 


Skambiai paskelbus karą Kazdui, prabėgo vos kelios savaitės, o Videsas jau 
prisipildė kareivių, kurie atvyko į sostinę ruoštis kampanijai. Sodai, parkai, kitos 
atviros erdvės, taip puošusios miestą, virto karinėmis stovyklomis. Palapinių 
pridygo it grybų po lietaus. Nerastum nė vienos gatvės, kuria nevaikščiotų kareiviai. 
Jie stumdė praeivius, pirko vyną, užkandžiavo, tiesiog trainiojosi, ieškodami moterų, 
ar paprasčiausiai spoksojo akis išpūtę į sostinės stebuklus. 

Dabar kareiviai atvykdavo kasdien. Imperatorus kvietė juos iš tolimų, jo manymu, 
saugių provincijų. Šimtas žmonių atėjo iš ten, šimtas - iš šen, keturi šimtai - visai iš 
tolių toliausių. Tarp jų buvo Skapti, Modolfo sūnus. Net niūrieji chalogai pripažino, 
kad sostinė tapo dar nemalonesnė už Imbrą. 

Bet Videse, lyg silkės statinėje, kimšosi ne tik kareiviai. Kaip žadėjęs, Maurikijus 
pasiuntė laiškus sąjungininkams, prašydamas jo vardu pasamdyti karių karui su 
Kazdu. Kreipimasis buvo sutiktas entuziastingai. Videsų laivai vienas po kito plaukė 
iš Pristos, įtvirtinto uosto Videsų jūros šiaurinėje pakrantėje, ir grįždavo į sostinę, 
gabendami kamorus bei žemaūgius stepių arkliukus. Specialus įsakymas leido 
klajokliams peržengti Astrės upę. Jie atvyko iš Imperijos pietų, judėdami pakrante 
tokiu pačiu būdu, kaip iš Imbro keliavę romėnai. Juos lydėjo videsų kareiviai, turėję 
stebėti, kad klajokliai neplėštų valstiečių. 

Katrišas, kuris ribojosi su rytine Imperijos siena, atsiuntė lengvosios kavalerijos 
būrį. Ginkluote ir išvaizda šie žmonės užėmė kažkokią tarpinę vietą tarp Imperijos 
kareivių ir paprastų klajoklių, beje, su pastaraisiais prieš daugybę metų savo kraują 
ir sumaišė. Dauguma jų labai šiltai kalbėjo apie Taso Voną. Skaurus susipažino su 
naujai atvykusiais per vieną Katrišo pasiuntinio surengtą šventę. Ypač įsimintina ta 
naktis tapo dėl Viridovikso, kuris vieną katrišą ištrenkė tiesiai pro storas vyno 
krautuvės duris, užmiršęs jas prieš tai atidaryti. Vonas už sulaužytas duris ir kitą žalą 
užmokėjo iš savo kišenės, pareiškęs: 

- Šitokią jėgą privalu gerbti. 

- Fe! - ėmė protestuoti keltas. - Tas vaikinas gimė kvailiu, ką įrodo jo kaukolės 
tvirtumas. Padariau tai vien dėl to, kad jis užsispyręs avinas. Kitų priežasčių 
nebuvo. 

Į kovinį Imperijos kvietimą atsiliepė ir namdalėnai. Gerai sudėti, tvirti vaikinai iš 
Kunigaikštystės atvedė į Videsiją du didelius būrius, pasiruošusius muštis su 
kazdais. Bet atgabenti juos į sostinę pasirodė sudėtinga. Namdalenas su Imperija 
pernelyg dažnai tapdavo priešais, kad visiškai vienas kitu pasitikėtų. Maurikijus, 
nors ir apsidžiaugęs papildoma jėga, ne itin linko matyti savo prieplaukose 


namdalėnų laivus, kadangi baiminosi, jog piratiški polinkiai gali pranokti gerus 
ketinimus. Todėl sąjungininkų buvo paprašyta išsilaipinti Rakto saloje, o sostinėn jie 
atplaukė jau videsų laivais. Faktas, kad jie nėmaž nesipriešino tokiam 
transportavimo būdui, įtikino Marką, kad Gavro nuogąstavimai pagrįsti. 

- Teisingai, - pritarė Gajus Pilypas. - Jie net nemėgina apsimesti nekaltais 
vaikeliais. Jei turėtų bent menkiausią galimybę, nuverstų  Maurikijų nė 
nesusimąstydami. Jis tai žino, o jie irgi žino, kad jis žino. Tokiomis sąlygomis visai 
įmanoma rasti bendrą kalbą. 

Pavasaris ir ankstyva vasara buvo tas metas, kai romėnai ieškojo savo vietos 
šiame jiems naujame pasaulyje. Jų padėties armijoje niekas niekad neginčijo, ypač 
po pergalės prieš namdalėnus. Markas tapo pripažintu pėstininkų taktikos autoritetu. 
Beveik kiekvieną dieną romėnų treniruotėse lankydavosi aukštus postus užimantys 
videsai ar samdinių karininkai, stebėjo, klausinėjo. Tai maloniai kuteno tribūno 
savimeilę, jis jautėsi gerbiamas. Betgi ironija - Markas nebuvo profesionalus 
kariškis. Kai jis kur nors pranykdavo, instruktoriaus vaidmenį perimdavo Gajus 
Pilypas, aiškindamas svečiams, kas būtent dabar vyksta. Vyresnysis centurionas 
neblogai sutarė su karo profesionalais, tačiau negalėjo pakęsti kvailių. Po vieno 
tokio susitikimo jis paklausė Skauraus: 

- Kas tas liesutis, prastai nusiskutęs vaikėzas, kur visąlaik painiojas po kojom? 
Na tas, su knyga po pažasčia. 

- Ortajus Sfrancezas? - perklausė Markas, kamuojamas blogos nuojautos. 

- Aha. Norėjo sužinoti, kaip ruošiu kareivius prieš mūšį. Aš nė burnos praverti 
nespėjau, o jis pradėjo rėžti kalbą, kurią greičiausiai pats parašė, kvaila lėlė. Kad 
po tokios kalbos nugalėtum mūšy, vadovauti turi mažų mažiausiai pusdieviams. 

- Tikiuosi, šito jam nepasakei? 

- Aš? Pasakiau, kad turėtų patausoti šią kalbą priešui - nukamuos mirtinai, 
išvargins nuoboduliu, ir jis laimės nė nepradėjęs kovos. Vaikėzas iš karto išėjo. 

Kelias kitas dienas tribūnas tikėjosi, kad legionierių maiste bus aptikti nuodai ar 
bent jau jam pačiam Ortajo dėdė išrašys papeikimą. Bet nieko neatsitiko. Arba 
jaunasis Sfrancezas apie savo konfūzą Sevastui nepasakojo, arba dėdė nusprendė, 
kad spatarijus per dažnai lenda į svetimus reikalus ir yra perdėm jau smalsus. 
Greičiausiai, antrasis variantas - jaunuolio dėdė pernelyg protingas, kad išpūstų 
tokias smulkmenas. 

Kaip romėnai darė įtaką videsų armijos vaizdui ir praktiniams užsiėmimams, 
Imperijos gyvenimas ėmė keisti jų papročius bei įpročius. Tribūno nuostabai, 
daugelis legionierių pradėjo garbinti Fosą. Tiesa, Markas nebuvo nusiteikęs prieš 
Videsijos religiją, tačiau įtikėjimas nauju dievu jį kažkodėl užgavo. Baiminosi, kad 
nauja dievybė taps pirmuoju laipteliu į visišką Romos užmarštį. Gajus Pilypas taip 
pat nuogąstavo. 

- Man irgi nepatinka, kai mūsų vaikinai sako: „Kad tave Fosas supleškintų!“ - jei 
netyčia užmynei kam ant kojos. Reikia nedelsiant tas nesąmones uždrausti! 


Norėdamas išklausyti dar kieno nors patarimo, tribūnas apmąstymais pasidalijo 
su Gorgidu. Tas atsiliepė, keistai šypsodamas: 

- Įsakyti? Uždrausti? Nebūk kvailys. Gali įsakyti kareiviui ką tik užsimanysi, bet 
net tavo geležkumštis centurionas nesugebės priversti juos negalvoti. O jei 
pamėgins, jie tuojau pat nustos paklusti. Bet jei jie atsisakys vykdyti vieną įsakymą, 
kas laiduos, kad nepadarys to vėl? Užvis lengviau joti arkliu ton pusėn, į kurią jį 
traukia. 

Graiko žodžiuose jautėsi sveika nuovoka. Gydytojas pasakė tai, ką Markas ir pats 
nutuokė. Bet įsitikinimas, suskambėjęs paskutinėje frazėje, apvertė tribūno mintis 
aukštyn kojom: 

- Suprantama, mes pamiršim ir Romą, ir Graikiją, ir Galiją. 

- Ką? Niekada! - riktelėjo Markas beveik niršiai. 

- Baik, nešnekėk. Sielos gilumoje žinai, kad esu teisus. Paklausk savo širdies, ji 
atsakys. Neturiu omeny atminties apie prarastą pasaulį, tai neįmanoma. Tačiau bėgs 
metai, Videsija lėtai, nepastebimai uždės mums savo ranką. Ir ateis laikas, kai ūmai 
pastebėsi užmiršęs draugų, artimųjų vardus... maža to, net nelabai nuliūsi. - Gorgido 
žvilgsnis klajojo kažkur toli, toli. 

Tribūnas krūptelėjo. 

- Tu ką, moki išpranašauti ateitį? 

- A? Oi, ne, paprasčiausiai gerai prisimenu praeitį. Kartą išsiroviau su šaknimis 
iš Elados: palikau ją, pradėjau gydytojauti Romoje. Todėl suprantu tai, ko tu dar 
nesuvoki. Beje, - tęsė graikas, - mūsų gretose rasis vis daugiau ir daugiau videsų. 
Apokaukas jau gerai prisitaikė, o norėdami užpildyti nuostolius, naujų romėnų juk 
nerasim. 

Skaurus neatsakė. Gorgidas mokėjo kalbėti apie tokius dalykus, apie kuriuos 
Markas buvo linkęs net negalvoti. Prisiminė viską, kas nutiko per pastaruosius šešis 
mėnesius. Nugara perbėgo beviltiškumo šiurpas. „Ką gi, - tarė sau, - daryk kuo 
geriau viską, kas nuo tavęs priklauso“. Tai šiek tiek ramino. Pralaimėjimas pats 
savaime nėra gėda. 

Videsų papročiai ėmė keisti tai, ką Markas laikė fundamentalia kariško romėnų 
mąstymo dalimi, - požiūrį į moteris. Romos armija taip dažnai dalyvaudavo 
žygiuose, kad legionieriams buvo uždrausta tuoktis, idant nesugriautų disciplinos. 
Nei videsai, nei jų samdiniai šios taisyklės nesilaikė. Jie daug laiko praleisdavo 
garnizonuose, 0 tai sudarydavo sąlygas ilgalaikėms romantiškoms sąjungoms. 
Veikiančioje armijoje tai būtų neįmanoma. Tribūnas žinojo: savo kareivių nuo 
pasimatymų su videsų moterimis nesulaikys. Jei tik pamėgintų, legionieriai tuojau 
pat imtų maištauti, juk kituose daliniuose tuoktis leidžiama. Pirmąsias, paskui ir 
antrąsias (iš tų ketverių, kurias užėmė romėnai) kareivines lentomis skubiai padalijo 
į atskiras kamarėles. Praėjo visai nedaug laiko ir pirmasis romėnas jau gyrėsi, kad 
taps nuostabaus kūdikio tėvu, kad vaikelis kada nors užims jo vietą. 

Gajus Pilypas dėl to burbėjo net daugiau, nei įprastai. 


- Jau dabar matau, kas mums nutiks po metų. Po kojomis painiojasi vaikiūkščiai, 
kareiviai pešasi, nes jų matronos nūnai blogos nuotaikos. Didysis Marse, kur mes 
ritamės? 

Norėdamas išsklaidyti tas šiurpias nuojautas, šimtininkas gainiojo legionierius 
dar nuožmiau. 

Skaurus irgi šalinosi pramogų, bet netrukus pastebėjo: nors dauguma namdalėnų 
turėjo žmonas ar drauges, tie ryšiai anaiptol nekenkė disciplinai. Net turėjo savų 
privalumų. Turėdami už pečių šeimą, kurios gyvenimas nenutrūkstamai susijęs su 
Imperija, legionieriai už Videsiją kausis dar narsiau. Ir vis dėlto suprato, kad šeimos 
- dar vienas visišką asimiliaciją nulemsiantis žingsnis. Kiekvieną kartą matydamas 
su mergina vaikštanųį pavaldinį, tribūnas jautė Gorgido žodžių neišvengiamybę. 
Romėnai buvo lašelis rašalo didžiuliame, skaidriame ežere. Lašelis, kuris be 
pėdsakų ištirps. 


k 


Iš visų naujai į sostinę atvykusių kareivių legionieriams patys artimiausi buvo 
namdalėnai. Tai šiek tiek trikdė Skaurų, kuris buvo ištikimas Imperatorui ir žinojo, 
kad Kunigaikštystės valdiniai su džiaugsmu išmėsinėtų Videsą vos pasitaikius pirmai 
progai. Tačiau ignoruoti draugystės niekaip negalėjai — romėnai ir saliečiai priėmė 
vienas kitą kaip seniai išskirti giminaičiai. Gal juokais surengtas mūšis jų draugystę 
padarė paprastesnę, betarpiškesnę, gal namdalėnai buvo atviresni už videsus. Šiaip 
ar taip, dievo-lošėjo garbintojų kareivinėse legionieriai visuomet buvo laukiami 
svečiai. 

Kai Markas pasidalino su Gajum Pilypu nuogąstavimais, kad draugystė su 
namdalėnais gali pakirsti gerus santykius su videsais, tas uždėjo vadui ant peties 
ranką: 

- Nori turėti draugų visur, - tarė pamokomai, lyg vyresnis brolis jaunesniajam. — 
Manau, atsiliepia tavo amžius. Kiekvienas, sulaukęs trisdešimties, galvoja, kad 
būtina turėti draugų. O kai sukaks keturiasdešimt, įsitikinsi, jog jie padeda tau ne 
labiau už meilužes. 

- Kad tave varnos! - šūktelėjo nustebęs Markas. — Esi dar blogesnis už Gorgidą. 

Vieną rytą Soterikas, Dosčio sūnus, atėjo į romėnų kareivines, norėdamas 
pakviesti karininkus pasižiūrėti namdalėnų treniruotės. 

- Tiesa, pėsčius jūs mus sumušėt, - tarė. — O dabar pamatysit, kokie būnam 
geriausios formos. 

Markas jau spėjo įvertinti grėsmingą saliečių kavaleriją. Teigiamai vertino jų 
siekį, kad treniruotės taptų panašios į tikrą kovą. Lygiai taip elgėsi romėnai. Bet iš 
kreivos šypsenėlės, kurią Soterikas stengėsi slėpti, tribūnas atspėjo, kad šis 
pakvietimas kažkuo ypatingas. 

Manevrų lauko pakrašty keli kamorai treniravosi šaudyti. Jų trumpi dvigubi lankai 


siuntė strėlę po strėlės į šiaudų prikimštus taikinius. Išskyrus juos 1r kartu su Marku 
atėjusius legionierius, visi likusieji buvo namdalėnai. 

Viename lauko pakrašty stovėjo ilgos kvadratinių taikinių, pagamintų iš kietų 
šiaudų, eilės, kitame išsirikiavo raiteliai. Kunigaikštystės valdiniai apsiginklavo iki 
dantų, arklius, kamanas, balnus gausiai dabino auksas bei žalia gelumbė. Ant šalmų, 
iečių, arklių karčių plaikstėsi auksiniai kaspinai. Virš grandijų kiekvienas raitelis 
dėvėjo vėliavos bei balno lankų spalvos tuniką. Sveikindamos romėnus, kaip viena į 
orą pašoko šimtai iečių. 

- O, koks įspūdingas reginys, - susižavėjęs tarė Viridoviksas. 

Skaurus pamanė, kad galas surado patį tinkamiausią žodį — reginys, spektaklis, tai, 
kas iš anksto paruošta specialiai jiems. Nusprendė viską, ką pamatys, vertinti būtent 
tokiu aspektu. 

Namdalėnų vadas išrėkė komandą. Šimtai žibančių iečių antgalių, kurių kiekviena 
buvo dukart ilgesnė už žmogaus ūgį, nusileido į šiaudinių kubų lygmenį. Šie 
dunksojo už keturių šimtų metrų nuo raitininkų. Vadas mostelėjo ranka. Kaip sniego 
lavina, su dundesiu plūstanti nuo Alpių viršūnių, kavalerija puolė pirmyn. Įsibėgėjo 
gan lėtai. Sunkiems arkliams trūko pirmapradžio veržlumo. Bet sulig kiekviena 
minute jie lėkė vis greičiau, štai jau pasileido šuoliais. Žemė virpėjo po masyviomis 
kanopomis it būgnas, pasagos toli į šalis drabstė purvą ir žoles. Markas įsivaizdavo 
save šiaudinių pakų vietoje: štai jis stovi, žiūri, kaip plasta rausvos šnervės, lekia 
arkliai, artėja žibanti iečių geležis... Oda pašiurpo vien nuo tokios minties. Įdomu, 
kiek karių ištvertų panašią ataką? 

Kai raiteliai prasiskynė kelią per šiaudų kūlius, taikiniai paprasčiausiai dingo. Po 
kojom pabirę šiaudai dabar sklandė aukštai ore. Namdalėnai, sustabdę arklius, 
ėmėsi juos purtyti iš plauktų, braukti nuo ristūnų, nuo drabužių. 

Soterikas lūkuriuodamas dirstelėjo į Skaurų. 

- Nepaprasta! - pasakė tribūnas visai nuoširdžiai. — Nuostabus reginys, puiki 
kovinės jėgos demonstracija. Nemanau, kad anksčiau būčiau matęs ką nors tokio. 

- Taip, jūs, namdalėnai, - žiaurūs žmonės, - tarė Viridoviksas. — Šitaip ištaškyti 
vargšus šiaudus, kurie jums nepadarė nieko blogo... 

Gajus Pilypas pridūrė: 

- jei ketinat pakviesti mus į tokį mokomąjį mūšį, sugalvokit ką nors kita. O aš 
geriau pasėdėsiu ant smėliuko, pailsėsiu, nuolankiai dėkoju. 

Veterano pagyrimas Soteriko veide įžiebė pasitenkinimo šypseną, vyrukas tiesiog 
pražydo nuo išdidumo. Bet iš tikrųjų vyresnįjį centurioną pamatytas vaizdas nelabai 
nustebino. 

- Ne tokie jau jie drausmingi, suprask mane teisingai, - pasakė jis Skaurui, kai po 
pietų su saliečiais abu grįžo namo. — O štai josena, ritminga, į taktą, suteikia 
pranašumo. Svarbiausia — sulaikyti juos pačioje atakos pradžioje. 

- Taip manai? — išsiblaškęs paklausė Markas. Praleido pro ausis bent pusę to, ką 
sakė šimtininkas, nors tai jam nebuvo būdinga. Tikriausiai tai atsispindėjo ir veide, 


nes Viridoviksas nepritariamai dirstelėjo. 

- Kalbėdamas su tuo vyruku apie karą, tik veltui švaistai laiką, - pasakė 
centurionui. — Jo galvoje nėra nieko, išskyrus prisiminimą apie nuostabias mėlynas 
akis. Tiksliai sakau. Ji — gražuolė, kokių reikia paieškoti, romėne, todėl linkiu tau 
sėkmės. 

- Helvisė? — paklausė Markas, susirūpinęs, kad jo jausmai tokie akivaizdūs. Vis 
dėlto, pamėgino apsiginti. —- Kodėl taip manai? Šiandien prie stalo jos nebuvo. 

- Taip, tiesa. Ir ką tai nuliūdino? — Viridoviksas pamėgino nutaisyti išmintingo 
patarėjo miną ir tuo pačiu metu spinduliuoti apgailestavimą, kad jo patarimų niekas 
neklauso, bet sugebėjo pademonstruoti vienintelį dalyką — įprastą ironišką vypsnį. — 
Eini teisingu keliu, pasakysiu tau. Veikdamas pernelyg atkakliai ir skubotai, nieko 
nepasieksi, tik pabaidysi ją. Bet tos saldžios, meduje mirkytos slyvos, kurias atnešei 
jos sūnui... Esi tikras gudruolis! Kaip motina galės tarti “ne", jei tave pamils 
mažylis? O tai, kad nusiuntei jas per Soteriką, tik pagerins jos požiūrį į tave. 
Vadinasi, irgi nepakenks. 

- Neišsigalvok nesąmonių! Jei Helvisė neatėjo pietauti, tai kam dar, jei ne jos 
broliui, aš galėjau įteikti vaikui skirtus saldumynus? 

Vienok, kabinėdamasis prie smulkmenų, širdies gilumoj jis žinojo, kad keltas 
teisus. Tribūną nesulaikomai traukė prie Helvisės, bet šį jausmą kartino savosios 
kaltės, tegul ir atsitiktinės, suvokimas. Nepaisant to, susitikus su ja prieš kelias 
dienas, moteris buvo rami, niekuo jo nekaltino. Soterikas, savaime suprantama, 
pasirodytų aklas, jei nepastebėtų dėmesio ženklų, kuriuos Markas demonstravo jo 
seseriai, tačiau nė karto neparodė nepasitenkinimo dėl šios priežasties — daug 
žadantis ženklas. O tai, kad Skauraus jausmai tikriausiai (ne, garantuotai) jau tapo 
Videso kareivių gandų objektu, romėną, kuris neatsiverdavo niekam, išskyrus 
pokalbio temos, Markas su palengvėjimu atsiduso. 

- Reikia sustiprinti rikiuotę ietininkais ir duoti jiems geras, ilgas ietis. Kai 
raiteliai prijos arčiau, tavo stebuklingieji namdalėnai įkais kaip reikiant. Arkliai ne 
tokie kvaili, kad patys mautųsi ant ašmenų. 

Viridoviksas suirzęs žvilgtelėjo į šimtininką. 

- Tu - pats didžiausias nuobodą iš visų, kuriuos teko sutikti. Jei nenustosi taukšt 
apie kažkokias apgailėtinas ietis, kad jas Epona sutrėkštų, nuskandisim tave alaus 
statinėj. 

- Kada nors aš tave alaus statinaitėj primurdysiu, - atkirto Gajus Pilypas, 
žvelgdamas galui tiesiai į akis. — Tuomet pamatysi, ar gerai moku keisti pokalbio 
temą. 

Maurikijus ruošėsi užbaigti su Kazdu kartą ir visiems laikams, bet Imperijos 


priešas iš vakarų irgi nesnaudė rankų sudėjęs. Kaip paprastai. Laukinių klajoklių 
ordos judėjo stepe ir per Egrido upę į šalies šiaurės vakarų sritis — tas, kurios 
kadaise buvo Marukanu. Šią teritoriją Kazdas užėmė maždaug prieš šimtą 
penkiasdešimt metų. Kaganas Vulhašas toli gražu nebuvo kvailys. Užuot leidęs 
naujiems gyventojams normaliai įsikurti, nes tai Kazdui galėjo trukdyti, jis nuolat 
kamavo juos reidais, žadėdamas klajokliams grobį, šaunius mūšius ir Kazdo armijos 
paramą. Klajokliai, judresni už savo priešininkus, sunkėsi per Vaspurkano kalnus, 
leidosi į vaisingus slėnius, staigiai užpuldinėjo valstiečius, plėšė, prievartavo, žudė. 
Raitija, lyg vandens srautas, smelkėsi į kiekvieną gynybos plyšį, mokėjo trauktis ten, 
kur visi atsitraukimo keliai buvo užblokuoti. Ir, deja, tai vyko pernelyg dažnai... 

O jiems vadovavo Avšaras. 

Markas keikėsi, Nefonas Komnas tikino, kad pirmieji pranešimai apie jį — grynas 
melas. Bet greitai teko įsitikinti, jog yra priešingai. Per daug bėglių, atslinkusių į 
Videsiją, turėdami su savimi tik tiek, kiek sugebėjo išnešti ant pečių, pasakojo, kas 
jiems nutiko, ir tie pasakojimai išstūmė abejones. Kunigaikštis burtininkas net 
neslėpė kišantis čia nagus. Atvirkščiai, demonstratyviai afišavosi, siekdamas 
įbauginti priešus. Baltai apsirėdęs, jojo ant juodo it anglis ristūno, dvigubai 
didesnio už paprastus stepių arkliukus, kuriuos balnojo jo klajokliai kareiviai. 
Kerėtojo kartas žudė kiekvieną, drįsusį stoti prieš jį, didžiulis lankas siuntė strėles 
toliau už bet kurį kitą. Buvo kalbama: mirsi, net jei jo strėlė tave tik įdrėskė. Taip 
pat šnekėta, jog nė viena ietis, nei viena strėlė negali paliesti jo kūno, bet kuris 
drąsuolis ima drebėti iš baimės vos jį pamatęs. Markas visai tikėjo šiais gandais. 
Neužmiršo užkeikimų, kuriuos jo kardas sugriovė. 

Gamtą užvaldė vasara. Vakarų vadai kovojo su Kazdu, negaudami iš sostinės 
jokios paramos. Nė vienas romėnas nepajėgė suprasti, kodėl Mauricijus, veiksmo 
žmogus, nieko nesiima. Kai Siaurus pamėgino apie tai kalbėtis su Zimiskiu, Neilas 
atsakė: 

- Pernelyg greitai - blogiau, negu per vėlai. Prieš šešias, net prieš tris savaites 
būčiau sutikęs su tavimi. Bet jeigu viskas neišsivers į gerąją pusę, baiminuosi, jau 
nebebus Imperijos ir nebeturėsim, ko gelbėti. Patikėk, mano drauge, viskas ne taip 
paprasta, kaip atrodo. 

Bet kai Markas smulkiau susidomėjo, kas vyksta, Neilas pabėrė miglotus 
užtikrinimus, kad viskas bus gerai, susitvarkys, kaip reikia. Romėnas suprato viena: 
Neilas žino daugiau, nei ketina jam pasakoti. 

Kitą dieną Skaurus suvokė: reikia pasišnekėti su Fosčiu Apokauku. Net 
pliaukštelėjo sau delnu per kaktą. Tiesą sakant, buvęs valstietis taip sėkmingai 
įsiliejo į romėnų gretas, kad tribūnas dažnai pamiršdavo, jog šis vaikinas per 
Galijos miškus su legionieriais nežygiavo. Naujasis „pavaldumas“ - tarnystė Romos 
legione - išjudino jį, padarė šnekesnį už Zimiskį. 

- Ar nutuokiu, kodėl nepatraukėm į žygį? Nori pasakyt, kad nežinai? - Apokaukas 
išvertė akis. Pačiupinėjo smakrą, tarsi norėdamas timptelt sau už barzdos, pats sau 


šyptelėjo. - Niekaip nepriprantu prie skutimosi ir jo rezultatų. Atsakymas į tavo 
klausimą labai paprastas: Maurikijus nežengs iš miesto, kol neįsitikins, kad, išaušus 
metui grįžti namo, grįš Imperatorum. 

- Kad ją maras, tą politinę kovą! Visa Imperija pavojuj, o jie aiškinasi, kas turėtų 
sėdėti soste! 

- Jei pats sėdėtum soste, galvotum kitaip! 

Skaurus buvo bemėginąs prieštarauti, tačiau laiku prisiminė pastarųjų 
dešimtmečių Romos istoriją. Labai jau dažnai taip atsitikdavo ir jo tėvynėje. Karai 
prieš Pontijos karalių Mitridatą tęsėsi gerokai ilgiau nei būtina tik todėl, kad su juo 
kovęsi legionai palaikė arba Sulos, arba Marijaus partiją. Bet ne tik bendrų vadų 
stoka skaldė kareivius, legionai iš Mažosios Azijos turėdavo dažnai grįžti į Italiją, 
dalyvauti eiliniame pilietinio karo plyksnyje. Videsai - tokie pat žmonės, kaip ir 
visi. Matyt, nederėtų reikalauti iš jų pernelyg daug. Jie nė kiek ne protingesni ir 
nekvailesni už likusį pasaulį. 

- Atrodo, supranti, kas vyksta, - pasakė Apokaukas, matydamas, kad Markas, nors 
ir gniaužiama širdim, bet priverstas sutikti su juo. - Be to, jei vis dar abejoji mano 
žodžiais, tai kaip paaiškinsi, kodėl Maurikijus ištisus metus pasiliko mieste, 0 ne 
leidosi kariauti su Kazdu? Tuomet viskas buvo daug pavojingiau - išvykti jis 
paprasčiausiai neišdrįso. 

Romėnui tai daug ką paaiškino. Nenuostabu, kodėl Maurikijus, kalbėdamas, esą 
anksčiau pulti Kazdo negalėjo, atrodė toks niūrus! Praėjusiais metais Imperijos jėga 
išaugo, o akis į akį susidūrus su Skoto garbintojų šalies keliama grėsme, sustiprėjo 
ir jos vienybė. Tribūnas dabar suprato, kodėl tokios nuvargusios, krauju pasruvusios 
valdovo akys, - buvo keista, kad jis iš viso galėjo užmigti. 

Tačiau valdžia ir vienybė Videsijoje toli gražu nežengė susikibusios rankom. 
Markas darsyk įsitikino tuo po kelių dienų. Tribūnas prašė Apokauko kartkartėm 
sužinoti, kas dedasi sostinės gatvėse. Skaurus matė: namdalėnai nė nenutuokia, kas 
dedasi aplink juos ir mieste, šeriami melagingais gandais. Nenorėjo, kad tas pats 
nutiktų romėnams. Fosčio pateiktas raportas patvirtino: reikia šlovinti dievus už 
savo įžvalgumą. 

- Jei tai neliestų mūsų, tau visko turbūt nė nepasakočiau, - sumurmėjo naujasis 
legionierius. - Bet manau, jog kelias artimiausias dienas be ypatingo reikalo mieste 
mums geriau nesirodyti. Nepasitenkinimas prakeiktais saliečiais auga, 0 pernelyg 
daug žmonių čia mano, kad romėnai su jais išvien. 

- Nepasitenkinimas namdalėnais? - paklausė Markas. Fostis linktelėjo. - Bet 
kodėl? Jie kartais pešdavosi su Imperija, tiesa, bet dabar atkeliavo į Videsą, 
norėdami kariauti su Kazdu. 

- Jų labai daug ir jie per aukštai riečia nosis, tie įžūlūs barbarai. - Tai, kad Fostis 


taip prisirišo prie romėnų ir perėmė jų papročius, dar nereiškė, kad pradėjo jausti 
simpatiją Kunigaikštystės gyventojams. - Negana to, jie užėmė tuziną bažnyčių savo 
mišioms, prakeikti eretikai. Nespėsi apsidairyti, kai pradės versti geruosius žmones 
į savo tikėjimą. Kad jie nesulauktų! 

Markas sukando dantis, kad neužriktų. Nejau niekas šiame fanatiškame pasaulyje 
negali vardan reikalo nors minutei užmiršti religiją? Jei Fosas ir iš tikrųjų nugalės 
velnio pagundą, kuriai lenkiasi namdalėnai, nugalės Fosą-lošėją, tai ta pergalė galų 
gale atiteks Skotui. Kai Skaurus pasakė apie tai Apokaukui, tas atkirto: 

- Aš nieko neišmanau, bet jau greičiau sutiksiu, kad Videsiją užvaldytų Vulhašas, 
negu atiduosiu sostinę kunigaikščiui Tomondui iš Namdaleno. 

Tuščia šnekos su tokiu. Markas numojo ranka ir išėjo, norėdamas perspėti 
Soteriką. Bet kareivinėse jo nerado. 

- Jis pas savo seserį, - pasakė vienas kareivis, kurio lova stovėjo greta Soteriko 
gulto. 

- Ačiū, - padėkojo Skaurus ir patraukė laiptais aukštyn. Kaip įprasta, galimybė 
pamatyti Helvisę vertė jį džiaugtis ir jaudintis. Jis jau kelis kartus rado pretekstą 
aplankyti Soteriką tik tam, kad pamatytų Helvisę, jei ji sukiosis netoliese. „Bet šį 
kartą, - priminė sau, - susitikimas su namdalėnuų iš tikrųjų labai skubus. Ir labai 
svarbus.“ 

- Prisiekiu Dievu-lošėju! - šūktelėjo Dosčio sūnus išvydęs, kas pasibeldė į sesers 
kambario duris. - O mes ką tik apie tave kalbėjom. 

Tai panėšėjo į mandagų pakvietimą. Markas nebežinojo, ką galvoti. 

- Gal norėtum gurkšnelį vyno? - paklausė Helvisė. - O gal duonos su sūriu? 

Ji jau nebebuvo ta akinanti moteris, kurią Markas sutiko prieš kelias savaites, bet 
laikas, kaip visada, veikė gydančiai. Skausmas ir liūdesys beiveik išnyko iš veido. 
Protarpiais nuostabius bruožus net pagyvindavo šypsena. 

Iš miegamojo svetainėn įbėgo berniukas. Rankose spaudė mažą medinį kardelį. 

- Užmušk kazdą! - tarė rūsčiai, mostelėdamas žaislu. 

Helvisė čiupo jį, pamėtėjo į orą. Vaikiukas sucypė iš malonumo, pametė savo 
ginklą. 

- Dar! - šūktelėjo. - Dar! 

Bet vietoj to, motina tik suspaudė jį glėbyje - vaikas vėl priminė jai Hemondą. 

- Eik, pabėgiok, mažyli, - liepė Soterikas, kai sūnėnas atsidūrė ant žemės. 
Pačiupęs kardą, berniūkštis nuskuodė taip pat greitai, kaip ką tik įsiveržė į kambarį. 

Atsiminęs savo seseris, Skaurus pagalvojo, kad visi tokio amžiaus vaikai arba 
kietai miega, arba laksto it nuplikinti - vidurio nebūna. 

Kai Malrikas išėjo, tribūnas papasakojo Soterikui, ką sužinojęs iš Fosčio 
Apokauko. Pirma saliečio reakcija buvo ne susirūpinimas, kaip galėjai tikėtis, O 
greičiau dusinantis pyktis. 

- Lai ateina tie priekvaišiai! - šūktelėjo susijaudinęs, trenkdamas kumščiu per 
kelį. - Mes išvalysim miestą nuo tų šunsnukių ir turėsim progą pakariauti su 


Imperija. Tuomet Namdalenas pagaliau gaus Videsijos mantiją - kodėl gi ne? 

Skaurus paspringo, apstulbęs išvertė akis. Žinojo, kad Kunigaikštystės žmonės 
nelabai myli Videsą, o ir visą Imperiją, tačiau Soteriko balse nuskambėjusi savimyla 
bei pranašumo jausmas buvo absoliučiai nenormalūs. 

Helvisė irgi nustebusi žvelgė į brolį. 

Kaip mokėdamas švelniau, Markas pamėgino grąžinti namdalėną realybėn. 

- Turėdamas šešis tūkstančius kareivių, nori užgrobti ir išlaikyti miestą? - 
pasidomėjo mandagiai. 

- Aštuonis tūkstančius! Ir, esu įsitikinęs, prisidės kai kurie kamorai. Jie mėgsta 
paplėšikauti. 

- Tuo neabejoju. Ir kai atsikratysit kitų klajoklių, imperiškosios chalogų gvardijos, 
mieste dislokuotų keturiasdešimties tūkstančių videsų kareivių, tai visa, kas beliks 
padaryti - išlaikyti pažabotą didžiulį miestą. Jie ims neapkęsti jūsų dvigubai - kaip 
eretikų ir kaip užkariautojų. Linkiu sėkmės: tau jos labai prireiks. 

Namdalėnų karininkas ūmai tapo panašus į Malriką su savo mediniu kardeliu. 

- Vadinasi, atėjai čia, ne ketindamas pasiūlyti pagalbą šiame reikale? 

- Sudaryti sąjungą? - Tame Soteriko sapnuojamame mūšyje Skaurus tikėjosi matyti 
romėnus kitoje barikadų pusėje. Bet jei Dosčio sūnus tai išgirstų, įnirštų dar labiau. 
Tribūnas pašaipiai pagalvojo, kokie jausmai dabar kunkuliuoja saliečio širdyje. 
Tokio žodžio lotynų kalboje net nėra. Prisiminė graikišką - chabris. „Kaip ten rašė 
poetas tragikas? Dievai atima protą tiems, kuriuos nori sunaikinti. Gorgidas 
pacituotų tiksliau“, - pamanė. 

Išvydus, kad Markas jo džiaugsmui nepritaria, žiauriai blizgančios Soteriko akys 
mažumėlę prigeso. Jis pažiūrėjo į seserį, geisdamas sulaukti jos paramos, tačiau 
Helvisė nusisuko. Moteris buvo ištikima Namdalenui ne mažiau už brolį, tačiau 
perdėm gerai matė realią padėtį - pernelyg sudėtingą, iš spalvotų vilčių užkariauti 
miestą nepaliekančią akmens ant akmens. 

- Atėjau sustabdyti maišto, o ne pradėti karą, - stojusioje tyloje tarė Markas. 
Ieškojo bent kokios priežasties, kuri suteiktų Soterikui galimybę garbingai atsisakyti 
savo beprotiškos užmačios. - Prieš mus - ginklais pasišiaušęs Kazdas. Šioje 
situacijoje nei Namdalenas, nei Imperija negali sau leisti prabangos veltis į vidaus 
ginčus ir kariauti dviem frontais. 

Žodžiuose atsispindėjo tiek karčios tiesos, kad Soterikas nusijuokė, susimąstė. 
Tačiau jo mąslumas neturėjo nieko bendro su sutrikimu, o juokas labiau priminė 
urzgimą. 

- Na, ir ką, tavo galva, turėtume daryti? Slėpti savo įsitikinimus, savo religiją? 
Bėgti nuo minios lyg paskutiniai bailiai, - užuot kaip reikiant išmalę jiems dantis? 
Videsai nesigėdija kaišioti mums po nosim savo religines dogmas. Aš purvinai 
miniai nesilenksiu, aš mušiuos, ir velniop viską, kas paskui nutiks! 

Išdidumas Dosčio sūnaus balse sumišo su neviltim - šiame susidūrime 
pralaimėjimo neišvengsi. 


Markas pamėgino apeliuoti į sveiką protą. 

- Niekas nereikalauja, kad klauptum ant kelių, - tarė. - Mažumėlę susitvardyk, 
ateityje apsaugosi mus nuo didelių nemalonumų. 

- Tegul tie prakeikti kalakutai „tvardosi“, - piktai burbtelėjo Soterikas. 
„Kalakutais“ Kunigaikštystėje vadino fanatiškus videsus. 

Namdalėno karštakošiškumas ėmė vesti tribūną iš kantrybės. 

- Kaip tik apie tai ir kalbėjau, - pasakė. - Dažniau vadink juos „kalakutais“ - gausi 
daugiau progų peštynėms. 

Lig šio momento Helvisė klausėsi brolio ginčo su romėnu, nestodama nė vieno 
pusėn. Bet dabar prabilo: 

- Man atrodo, kad abu matote tik vieną klausimo pusę. Gal miestelėnai būtų geriau 
nusiteikę mūsų atžvilgiu, jei mes nebadytume jiems akių su savo religiją, kuri jiems 
nė motais. Tačiau viskam yra ribos!.. Jei Imperatorus nori, kad jam tarnautume, lai 
viešai pademonstruoja, jog yra mums palankus. Tuomet niekas nedrįs mūsų 
įžeidinėti! 

- Privalo, privalo, privalo, - pašaipiai pakartojo Soterikas. - Jis dėl kažkokių 
samdinių nė piršto nepakrutins! 

Ne, Soterikas šiuo klausimu turėjo kitokią nuomonę. Jei namdalėnai sutrukdys 
kariauti prieš Kazdą, Maurikijus arba Turizinas Kunigaikštystės kareivius paaukos 
nesvarstydami. Nefonas Komnas, nė akim nemirktelėjęs, irgi: juk jie ne videsai. 
Namdalėnai sudarė dalį tos jėgos, kurią Vardanis Sfrancezas norėjo panaudoti prieš 
Gavrus, kas tiesa, tai tiesa, bet Sevastas mieste buvo tiek nepopuliarus, kad jo 
geidavimai beveik nieko nereiškė. 

Bet Helvisė rado atsakymą, negana, tokį protingą, kad Markas pasijuto visiškas 
kvailys: ir kaipgi pats nesusiprotėjo! 

- O Balzamonas? - paklausė ji. - Man rodos, jis sąžiningas žmogus, be to, jo 
nuomonės videsai klauso. 

- Kalakutų Patriarchas, - paniekinamai nusispjovė Soterikas. - Bet kuris žynys, 
užuot padėjęs, mieliau iškart pasiųs mus pragaran. 

- Jei kalbėtume apie kitus žynius, tuomet - taip. Tačiau Balzamonas nepanašus į 
kitus. Niekada mūsų nepersekiojo, puikiai žinai, - atrėmė Helvisė. 

- Manau, jog tavo sesuo teisi, - įsiterpė Markas ir papasakojo apie nuostabų 
Videsijos Patriarcho pakantumą, kuriuo įsitikino per susitikimą asmeniniuose 
Imperatoraus apartamentuose. 

- Hm-m, - numykė Soterikas. - Už uždarų durų pakančiu būti nesunku. Bet ar žengs 
jis tokį žingsnį atvirai - štai kur klausimas. - Pakilo nuo stalo. - Ką gi, tuomet mums 
vertėtų kuo greičiau Balzamoną susirasti. Patikėsiu jumis tik tada, kai pats įsitikinsiu 
jo pakantumu. 

Energija, kurią Dosčio sūnus norėjo išlieti ant Videso, dabar nukrypo į seserį bei 
tribūną. 

Helvisė užtruko tik pakviesti sūnaus. 


- Eime, Malrikai, mums reikia su kai kuo susitikti. 

Bet ir tai Soterikui buvo per lėtai, jis, nekantriai burbėdamas, stūmė abu 
palydovus iš kareivinių. 

Namdalėnas žingsniavo taip greitai, kad netrukus juos apsupo miesto sumaištis. 
Patriarcho rezidencija buvo įsikūrusi šiaurinėje Videso dalyje, Didžiosios Foso 
bažnyčios teritorijoje. Romėnas, kaip netikintis, tenai nesilankė, tačiau kai kurie 
Fosą pradėję garbinti legionieriai žavėjosi, kokia šventovė nuostabi. Auksiniais 
rutuliais vainikuotus Didžiosios bažnyčios špilius galėjai matyti iš bet kurios 
sostinės vietos, tačiau kelias į ją vedė neįsivaizduojamu siauručių gatvelių labirintu. 
Soterikas užtikrintai rodė kelią. 

Markas matė, kad miestelėnai su svetimšaliais ėmė elgtis gerokai priešiškiau. Net 
pasirodė, jog vietiniai juos demonstratyviai ignoruoja. Nė vienas prekijas neišėjo iš 
krautuvėlės pasitikti samdinių, klaidžiojantys gėrimo bei maisto išnešiotojai 
apeidinėjo lankstu, net berniūkščiai nesiūlė stabtelėti tėvų karčemose. Tribūnas su 
šypsena prisiminė, kaip jį erzino įkyrus žmonių dėmesys po susirėmimo su Avšaru. 
Dabar gavo, apie ką anksčiau svajojo, ir tai visai jam nepatiko. 

Tokio didelio miesto, visai nepanašaus į nykias kareivines, spalvos, garsai, 
kvapai sujaudino Malriką. Jis stengėsi eiti 1 koją su suaugusiais, tačiau veikiai 
pavargdavo, todėl keliauninkai paeiliui nešė vaiką ant pečių. Berniūkštis nuolat 
kartojo: „,„Pakelk mane! Nuleisk ant žemės! O kas čia?“ 

Viskas aplinkui jam buvo įdomu: širmas obuolmušis arklys, prekystalis, dažytojai, 
spalvingai apsirengusi gatvinė. 

- O kas ji tokia? 

- Geras klausimas, - susijuokė Soterikas, slystelėjęs akimis per prošal einančią 
merginą. Sūnėnas nesiklausė - jo dėmesį jau užvaldė mažas juodas šunelis 
didžiulėmis ausimis. 

Didžioji Foso bažnyčia išdidžiai vieniša stūksojo didelės aikštės viduryje. Kaip 
ir rūmų komplekso amfiteatras, ši aikštė buvo viena iš svarbių susibūrimo vietų. Kai 
reikėdavo, žemesnio rango žyniai galėjo kalbėtis su liaudimi prie šventyklos sienų, 
tuo tarpu Patriarchas kreipdavosi į nedidelę išrinktųjų grupelę pačioje bažnyčioje. 

Videsijos patriarchų rezidencija įsikūrė tiesiai prie šventovės. Tai buvo stebėtinai 
kuklus pastatas. Turtingi pirkliai statėsi sau žymiai erdvesnes vilas. Tačiau jis kėlė 
stabilumo, patikimumo įspūdį, ko nepasakysi apie kitus statinius. Net pusračiu 
priešais rezidenciją susodintos eglės kilo į dangų įtaigiai, nepalenkiamai, 
nepaisydamos garbingo amžiaus, vis dar leido ūglius. Atvykęs iš jaunos, vos trijų 
amžių sulaukusios Romos, Markas taip ir nesugebėjo įveikti susižavėjimo, kurį jam 
kėlė senovinis Videsas. Dingojosi, kad tie seni, bet tvirti medžiai įkūnija pačią 
Imperiją. Kai išsakė mintis balsu, Soterikas negailestingai prajuko. 

- Taip ir yra, bet man rodosi, kad jau pirmas uraganas išvers jas su šaknimis. 

- Jos ištvėrė nemažai audrų, - pastebėjo Markas. 

Namdalėnas tik numojo ranka. 


Durys priešais juos atsivėrė, orus žynys išlydėjo kilmingą Vedesą, apsirėdžiusį 
žalio šilko tunika bei lininėmis kelnėmis. 

- Tikiuosi, Jo Šventenybė galės jums padėti, pone Dragacezai? - mandagiai 
pasiteiravo šventikas. 

- Tikiuosi, - atsakė tas, bet tamsus veidas su kerotais antakiais liko griežtas, 
susirūpinęs. Dragacezas pranėrė pro Marką, Helvisę ir Soteriką net jų nepastebėjęs. 
Žynys ilgai, mąsliai žvelgė aukštajam svečiui įkandin. Tik po kurio laiko jo 
išsiblaškęs žvilgsnis atsitiktinai kliudė naujus lankytojus. 

- Ar galėčiau būti jums kuo nors naudingas? - pasidomėjo, tačiau balse skambėjo 
abejonė: Helvisė su broliu, be abejo, namdalėnai, o ir Markas labiau panėšėjo ne į 
Vedesą, o į kunigaikštystės gyventoją. Žyniui buvo akivaizdu, kad šie žmonės negali 
turėti svarios priežasties eiti pas vyriausiąjį bažnyčios, kurios religija jie netiki. Net 
kai Skaurus paklausė, ar galis pasikalbėti su Balzamonu, žynys nekrustelėjo. 

- Turbūt žinote, kad Jo Šventenybė labai užsiėmęs. Galbūt rytoj, o dar geriau - 
poryt... 

Dinkit ir nesirodykit, štai, ką jis norėjo pasakyti, suprato Markas. 

- Kas čia, Genadijau? - suskambo Patriarcho balsas, o po minutės pats išdygo 
prieš juos, lydimas dar vieno žynio. Vietoj savo puošnių rūbų, vyriausias šventikas 
šiandien apsivilko ne itin švarų žydrą paprasto vienuolio apsiaustą. Išvydęs, kas 
atėjo, nusišypsojo. 

- Taip, taip, ką gi mums dievas atsiuntė? Manęs aplankyti atėjo ateistas ir du 
eretikai? Pagerbtas, labai pagerbtas. Užeikit, prašau. 

Stumtelėjęs į šalį nepatenkintą Genadijų, rankos mostu pakvietė vidun. 

- Jūsų Šventenybe! Po penkiolikos minučių turite susitikti su... - ėmė protestuoti 
Genadijus, bet Patriarchas nutraukė: 

- Kas bebūtų, tegul palaukia. Suradau įdomų galvosūkį. Kaip manai, Genadijau? 
Kodėl jie pas mane apsireiškė? Gal nori priimti mūsų tikėjimą? Būtų didelė tikrojo 
Foso pergalė, tiesa? O gal nori atversti į savo ereziją mane - tai bent skandaliukas 
kiltų, ką? 

Genadijus rūgščiai dirstelėjo į viršininką; pokštas jam pasirodė gan abejotinas. 
Soterikas, netikėdamas savo ausimis, apstulbęs žiopsojo į Patriarchą. Helvisė 
linksmai nusišypsojo. Markas irgi išsišiepė, prisiminęs paskutinį susitikimą su 
Balzamonu - žinojo, kaip Patriarchas mėgsta šokiruoti žmones pačiu neįtikėčiausiu 
elgesiu. Malrikas liko ant motinos rankų. Kai ji prisiartino prie šventiko, sūnus ūmai 
pasilenkė prie Patriarcho, rankute paliesdamas jo barzdą. Helvisė tučtuojau sustojo, 
nuogąstaudama, kad galėjo įžeisti aukščiausiąjį dvasininką. Turbūt jos išgąstis buvo 
labai pastebimas, nes Patriarchas ėmė linksmai juoktis. 

- Žinote, mano brangioji, juk aš vaikų neryju, bent jau, pastaruoju metu. - Jis 
švelniai patraukė mažiaus rankytes nuo barzdos. - Turbūt nusprendei, kad matai seną 
ožį, taip? - paklausė, meiliai žnybteldamas Malriko skruostą. - Ar ne taip? 

Berniukas linktelėjo, smagiai juokdamasis. 


- Kuo tu vardu, sūneli? - pasidomėjo Patriarchas. 

- Malrikas, Hemondo sūnus, - aiškiai išpylė mažylis. 

- Hemondo sūnus? - šypseną nuo Balzamono veido it vėjas nupūtė. - Taip, liūdna 
istorija, labai liūdna. O jūs turbūt Helvisė? - kreipėsi į berniuko motiną. 

Našlė linktelėjo, o Markas liko sukrėstas - jau kelintą kartą - Patriarcho 
informuotumu bei atmintimi. Balzamonas atsigręžė į jos brolį. 

- Atrodo, jūsų aš nepažįstu. 

- Neturite priežasties mane pažinoti, - sutiko karininkas. - Aš Soterikas, Dosčio 
sūnus. Helvisė - mano sesuo. 

- Labai gerai, - linktelėjo šventikas. - Sekite paskui mane. Genadijau, pasakyk 
kitam lankytojui, kad šiek tiek užtruksiu, gerai? 

- Bet... - Supratęs, jog ginčytis beprasmiška, žynys liūdnai linktelėjo. 

- Mano sarginis šuo ir prižiūrėtojas, - atsiduso Balzamonas pakeliui į 
apartamentus. - Strobilas užkorė jį man ant kaklo prieš daugybę metų, kad stebėtų 
mane. Manau, Maurikijus galėtų nuo jo išvaduoti, tereikia paprašyti, bet kol kas 
Genadijus man nelabai įkyri. 

- Be to, šis neturintis humoro jausmo kvailys, kurį galima erzinti, jus turbūt 
smagina, - spėjo Soterikas. 

Markas irgi apie tai pagalvojo, tačiau balsu ištarti nesiryžo. Helvisė palietė 
brolio ranką,bet Patriarcho pokštas neįžeidė. 

- Nieko nepadarysi, jis teisus, - atsiduso šventikas. Žvilgtelėjo į namdalėna ir 
suniurnėjo: - Toks gražus vaikinas, o tokie aštrūs dantys. 

Soterikas paraudo, o Markas dar sykį suprato: kaunantis žodžiais, piršto 
Patriarchui į burną nekišk. 

Balzamono priimamasis buvo dar labiau užgrūstas knygomis nei Apsimaro 
kambarys Imbre, tačiau visai be jokios tvarkos. Tomai čia mėtėsi net ant kėdžių - 
senų, aptrintų, lyg surinktų sąvartyne. Stirtos knygų suverstos ant stalų, lentynų, net 
ant sofų, neliko nė colio laisvos vietos atsisėsti. Viename stalo kampe, per stebuklą 
neapkrautame popieriais, gulėjo krūva figūrų iš dramblio kaulo, vienos vos nago, 
kitos - vyriškos rankos dydžio. Jos vaizdavo linksmus, juokingus, subtilius, piktus 
veidus, žodžiu, visas žmogaus charakterio apraiškas. Visos pagamintos itin 
meistriškai, gan įnoringa, net pretenzinga maniera, kiek Markas galėjo spręsti, 
absoliučiai svetima videsų menui. 

- A, pastebėjote mano kolekciją! - šūktelėjo Balzamonas, pasekęs Skauraus 
žvilgsnį, kurio šis negalėjo atplėšti nuo figūrėlių. - Tai, beje, dar viena mano 
nemeilės Kazdui priežastis. Šie drožiniai - Makurano karalystės meistrų darbas, o 
toji kultūra, Kazdo išdeginta, seniai dingo nuo žemės veido. Kazdui valdant menas 
neklesti. Liko vien neapykanta. Bet su manim ketinai kalbėtis ne apie dramblio 
kaulą, - pridūrė Patriarchas, nurinkinėdamas knygas nuo sofos galo. - O jei atėjai dėl 
mano kolekcijos, baiminuosi, kaupėjo azartas pavers mane lošiku ir iš dėkingumo 
žmonėms, sugebėjusiems įvertinti mano lobius, aš išties priimsiu jūsų ereziją. 


Kaip įprasta, žodžiai, kuriuos išgirsti iš kito žmogaus būtų įžeidu, vyriausiojo 
šventiko lūpose skambėjo laisvai, nėmaž neskaudino. Balzamonas skėstelėjo 
rankomis: 

- Taigi, kuo galiu būti naudingas, mano draugai? 

Trijulė lankytojų susižvalgė, nežinodami, nuo ko pradėti. Kiek patylėjus, prabilo 
Soterikas. Kaip visada - paprastai ir grubokai. 

- Gavom žinių, kad Videso gyventojai rezga mintį nubausti mus už mūsų tikėjimą. - 
Mostelėjo į žydrą Patriarcho sutaną, kuri suglamžyta dryksojo ant kėdės atkaltės. 

- Būtų labai liūdna, ypač jums, - sutiko Balzamonas. - Bet ką aš galiu padaryti? Ir 
jei jau apie tai pradėjom, kodėl kreipėtės į mane? Kurių galų turėčiau jums padėti?) 
Juk šiaip ar taip, nesu jūsų tikėjimo. 

Soterikas, garsiai atsidusęs, ruošėsi prapliupti prakeiksmais aukščiausiojo 
šventiko adresu, esą jis pasirodė toks pat užsispyręs kvailys bei fanatikas, kaip ir 
kiti žyniai, tačiau Helvisė senuko veide pamatė šmėstelint šypseną - brolis šito 
nematė. Ji irgi parodė purviną, nunešiotą sutaną: 

- Jūs, matau, toks tyras, sąžiningas, taip gerbiate savo luomą... - saldžiai 
išdainavo. 

Balzamonas užvertė galvą ir taip ėmė kvatoti, kad net ašaros ištryško. 

- Taip, lengva juoktis iš kitų, o kaip jaustis, kai patį išjuokia!.. - pastebėjo, vis dar 
linksmai žibančiomis akimis. - Ką gi... Galiu ant pernelyg įkaitusių galvų šliūkštelt 
kaušą ledinio vandens. Leisiuos į tokius loginius religijos aiškinimus, kad jie 
pasprings. Beje, tokios pagalbos jūs tikrai nusipelnėt. Turime žymiai rimtesnių 
priešų nei nūdieniai sąjungininkai. - Patriarchas nukreipė žvilgsnį į Marką. - O ką tu 
manai, bičiuli tyleni? 

- Jums leidus, kol kas patylėsiu. - Kitaip nei abu namdalėnai, Skaurus nėmaž 
netroško leistis 1 žodinę dvikovą, kurios baigtis aiški iš anksto. Helvisė, pamaniusi, 
jog jis tyli dėl kuklumo, atėjo pagalbon. 

- Markas kaip tik ir atnešė mums žinią, kad ta bėda artinasi, - paaiškino ji. 

- Turi gerus informacijos šaltinius, tylusis drauge, - tarė Balzamonas romėnui. - 
Bet visa tai aš jau žinojau. Pernelyg dažnai saliečiai namdalėnai jaučia maišto 
kvapą. Nepatikėsi, jau dvi dienas ruošiu pamokslą šia tema. 

- Ką?! - Markas nesuturėjo nuostabos šūksnio. O juk ketino laikytis ramiai. 
Soterikas su Helvise išsižiojo. Malriką, beveik užsnūdusį ant motinos rankų, garsūs 
balsai pažadino, vaikas pravirko. Helvisė mechaniškai ėmė raminti sūnų, tačiau 
visas dėmesys buvo sutelktas į Balzamoną. 

- Malonėkite parodyti bent kiek pagarbos mano protui. - Patriarchas nusišypsojo. 
- Žynys, nežinantis, ką galvoja jo liaudis, sudilusio grašio nevertas. Daugelis laiko 
mane gana blogu žyniu, tačiau tai tik jų nuomonė. - Atsistojo, pakvietė apstulbusius 
svečius eiti prie kitų durų, ne tų, pro kurias čion pateko. - Genadijus buvo teisus, 
kas, deja, nutinka pernelyg dažnai. Pas mane atėjo dar vienas lankytojas. Jei jis 
pamatys, su kuo šnekučiuoju, tikrai aiktelės. 


Girgžtelėjo vyriai. Markas probėgšmais dirstelėjo pro akutę ir išvydo Genadijų, 
besilenkiantųį Turizinui Gavrui. Balzamonas neklydo - Sevastokratui užtikti tribūną su 
dviem namdalėnais būtų labai nemalonu. 

- Teisus? - šūktelėjo Soterikas, kai Skaurus viską išklojo. Karininkas tebepurtė 
galvą iš nustebimo. - O ar jis kada nors būna neteisus? 


k 


Darbuodamasis alkūnėmis, tribūnas skverbėsi per minią, apsupusią Didžiąją Foso 
bažnyčią. Rankoje laikė pergamento skiautelę, kurios dėka įgijo teisę patekti į 
specialią šventyklos ložę ir pasiklausyti Balzamono kalbos. 

Žynys šį leidimą į romėnų kareivines atgabeno prieš dvi dienas. Vokas 
užantspauduotas mėlynu vašku, asmeniniu Patriarcho spaudu. 

Markas, svetimšalio rūbais ir ginkluote, traukė nedraugiškus videsų žvilgsnius. 
Dauguma jų - miesto banditai, kaip tie, kuriuos Skaurus matė tądien, kai sutiko 
Apokauką. Svetimžemius jie net pačiais geriausiais ne itin mėgo, tačiau žydrai 
antspauduotas kvietimas tapo pakankamai aiškiu ženklu, kad Marką jų mylimas žynys 
labai gerbia ir kad šis atėjūnas maišto nerengia. 

Bažnyčios papėdėje išsirikiavę videsų kariai laikė minią, kuri veržėsi vidun ir 
galėjo užimti diduomenei ar specialiai pamokslo paklausyti kviestiems svečiams 
skirtas vietas. Jie išvertė akis iš nuostabos, išvydę samdinių kapitoną su leidimų 
rankose, tačiau tylėdami davė kelią. Laiptų viršuje žynys paėmė pergamentą, 
patikrino vardą kviestinių sąraše. 

- Tegul mūsų Patriarcho žodžiai tave apšviečia, - tarė. 

- Jie apšviečia mane kaskart, kai juos girdžiu, - atsakė Markas. 

Žynys aštriai dirstelėjo, įtardamas, jog šito pagonio replikoje slypi dviguba 
prasmė, bet tribūnas omeny turėjo būtent tai, ką sakė. Įsitikinęs svečio nuoširdumu, 
šventikas linktelėjo, įleido bažnyčion. 

Iš lauko, pagalvojo Markas, šventykla atrodo gan bjauriai, žiūrovams įspūdį daro 
nebent jos matmenys. Įpratęs prie skaidrios, plevenančios architektūros, kurią 
romėnai pasiskolino iš Graikijos, jis padarė išvadą, jog bažnyčia yra tvirtas, bet 
negrabus statinys, ankštas ir perkrautas. Bet viduje Skaurų pasitiko tokie stebuklai, 
kad tribūnas sustojo pakerėtas, mąstydamas, ar tik nebus patekęs į rojų, apie kurį 
šneka Foso garbintojai. Centre buvo apvali aikštelė besimeldžiantiems, virš jos it 
nesvarus sklandė kupolas, o aplinkui, kaip amfiteatre, stovėjo suolai. Palyginus su 
šiuo architektūros perlu, Imbro šventovė rodės ne itin gabaus mokinio darbas. Visų 
pirma, ir tai iš karto krito į akis, Imperijos sostinės meistrai turėjo kur kas platesnes 
galimybes savo kūrinį išpuošti. Didžiosios bažnyčios suolai ne iš tvirto, bet kuklaus 
riešutmedžio, - jie šviesaus ąžuolo. Išvaškuoti, iki blizgesio nusvidinti, inkrustuoti 
juodmedžių, dramblio kaulu, sandalmedžiu, pusbrangiais akmenimis, perlais. 
Poliruotame medyje, metale atsispindėjo paauksavimai, sidabras, brangenybių 


atšvaitai blykčiojo pačiuose tolimiausiuose šventyklos kampeliuose. Prieš centrinį 
altorių stovėjo Patriarcho sostas, jis pats vienas galėjo atskleisti visą Didžiosios 
bažnyčios puikumą. Neaukšta atkaltė pagaminta iš meistriškai išpjautų vientisų 
dramblio kaulo plokščių. Skaurus buvo per toli, kad įžiūrėtų stebuklingo reljefo 
detales, bet suprato, kad čia darbavosi tikro genijaus ranka. 

Pamėgino skaičiuoti, kokios sumos išleistos visai tai prabangai, bet protas, tiekos 
stebuklų trėkšte pritrėkštas, nepajėgė vertinti net apytikriai. Todėl nustojo 
beprasmiškai sukti galvą ir tiesiog mėgavosi fantastišku, akis džiuginančiu reginių. 

Keturis didžiulius bažnyčios sparnus prilaikė dešimtys poliruotu malachitu 
apmuštų kolonų. Jų viršūnės su spiraliniais kraštais - patys nuostabiausi Marko kada 
nors matyti kapiteliai. Sienas dengė natūralus baltas marmuras bei tamsus granitas, o 
iš rytų ir vakarų pusių žėrėjo blyškiai rožinio ir raudonai oranžinio sardonikso 
inkrustacijos,  pakartojančios tekančio bei besileidžiančio Foso spalvas. 
Pusiaukelėje prie rytinės sienos įrengta didelė niša - ložė, kurion patekti galėjo tik 
Imperatoraus šeima. Žavinga tiulį primenančio audinio užuolaida, subtiliai 
išsiuvinėta karoliukais, leido Imperatorui ir jo svitai viską stebėti, patiems liekant 
nematomiems pašalinių akims. 

Nepaisant visų šventykloje sukauptų brangenybių, didžiausi jos kerai vis dėlto 
buvo išmoningas architektūrinis sprendimas. Kolonos, sienos, arkos, mažieji kupolai 
- visa kreipė žvilgsnį į vieną - didįjį kupolą, kuris pats savaime rodėsi esąs 
stebuklas. Dingojosi, jog jį remia tik skaistūs saulės šviesos, besiliejančios pro 
didelius bažnyčios langus, stulpai. Tokia gremėzdiška iš išorės, viduje šventykla 
buvo tiesiog šviesos, grakštumo, proporcijų įsikūnijimas, atrodė kone besvorė. 
Jaudrino vaizduotę. Sunkiai galėjai patikėti, kad nuostabiojo kupolo svoris 
milžiniškas; lengviau leidosi įsivaizduojamas it koks gigantiškas muilo burbulas, 
taip švelniai sujungtas su bažnyčia, jog menkiausias vėjelis gali jį nupūsti ir Foso 
šventovė liks atvira. Šviesos žaismą kupole kūrė miriadai paauksuotų stikliukų. Tai 
buvo visa jėga atsiskleidžiančio Foso, zenitan įkopusios saulės simbolis. 

Videsai savąjį dievą vadino daugeliu vardų: Gerasis Kūrėjas, Nugalintis Tamsą, 
Išmintingoji Jaunystė arba, kaip, pavyzdžiui, čia, - Griežtasis Visagalis teisėjas. Šis 
Fosas žvelgė į savo valdinius ramus ir didingas, jo visaregės akys, rodės, stebi ir 
Skaurų. Videso dievas pakėlė dešinę ranką laiminimui, o kairėje laikė atverstą 
knygą, kur surašyta viskas gera bei viskas velniška. Teisingumas, be abejo, dievybės 
veide aiškiai įžvelgiamas, - bet gailestingumas?.. Jo tribūnas tose nepaprastose 
akyse nematė. 

Sukrėstas romėnas atsisėdo ant suolo. Negalėjo nežiūrėti į kietas, visažines dievo 
akis. Be to pastebėjo, kad diduomenė, mačiusi šį Foso atvaizdą turbūt šimtus kartų, 
irgi neatsiplėšia nuo jų. Ši įsikūnijusi didybė maldininkus hipnotizavo ir traukė prie 
savęs. 

Bažnyčia pamažu pildėsi, pavėlavusieji šnekučiavo, užimdami atitolusias nuo 
centrinio altoriaus vietas. Šventyklos grindys link centro nepastebimai leidosi, todėl 


altorius gerai matėsi iš bet kurios salės vietos. 

Išdidžiai žingsniuodamas pro Viesus, per salę ėjo Soterikas. Vilkėjo tą pačią 
vilkenų striukę, aptemptas kelnes, aiškiai demonstruodamas priklausomybę 
Namdalenui. Pastebėjęs Skaurų, atidavė pagarbą. Bet, žvilgtelėjus į dievą po 
kupolu, mažumėlę įskilo net eretiko saliečio šaltakraujiškumas. Ugninio žvilgsnio 
slegiami, išdidūs pečiai nusviro, karininkas atsisėdo, aiškiai jausdamas 
palengvėjimą. Markas nė manyt nemanė, kad jo pasipūtėlis draugas palaužtas - 
tiesiog pamatyti tą Visagalį, su pašaipa stebintį knibždančius žmones, ir likti ramiam 
viršija net abejingiausio jėgas. 

Duslus šurmulys nutyko. Prie altoriaus pasirodė žydrai apsirengusių vienuolių 
choras. Skambindami varpeliais, jie giedojo himną Fosui, susirinkusieji pradėjo 
pritarti. Markas klausėsi įdėmiai, nors žodžių nesuprato. Himnas buvo toks senas, 
kad iš viso teksto tribūnas sugaudė vos penkias ar šešias frazes. Paskui ėmė truputį 
nuobodžiauti, grįžtelėjo, kad geriau girdėtų varpininkus. Vienuoliai buvo nepaprastai 
talentingi, jų muzika - tokios tyra ir paprasta - galėjo mėgautis net jis. Storos 
Didžiosios bažnyčios sienos slopino lauke susirinkusios minios ūžesį. Paskutiniams 
himno žodžiams gęstant, ūžimas stiprėjo tarsi bangų mūša. 

Šventyklon įėjo dviejų patarnautojų lydimas Balzamonas. Maloni šypsena 
paskleidė veide plonų raukšlelių spindulius. Patriarchui pasirodžius, visi atsistojo. 
Akies krašteliu Markas sugavo judesį Imperatorškoje nišoje - Foso vietininkui 
pagarbos duoklę atidavė net valdovas. Tribūnas galėjo prisiekti, kad, eidamas pro 
šalį, Balzamonas jam mirktelėjo. Bet gal Markui tik pasivaideno? Sulig kiekvienu 
prie sosto vedančiu žingsniu Patriarchas tarsi tolo nuo žmonių, rodės, augo tiesiog 
akyse. Įvaizdžiui, kurį žmonės susikurdavo, susitikdami su juo asmeniniuose 
kambariuose, tai neprieštaravo.  Balzamono charakteris buvo kur kas 
daugialypiškesnis, nei galėjai spręsti iš pirmo žvilgsnio. Tyliai atsidusęs, šventikas 
įsitaisė soste. Markas vėl priminė sau: žynys anaiptol ne jaunas. Balzamono protas 
ir dvasia buvo tokie stiprūs, jog kartais pamiršdavai, kad kūnas ne visuomet jiems 
paklūsta. 

Po minutės Patriarchas pakilo iš sosto, sykiu atsistojo susirinkę maldininkai. Jis 
iškėlė rankas į visagalį dievą virš galvos, pradėjo maldą, kurią kartojo visi aplinkui. 
Markas pirmą kartą girdėjo ją prieš kelis mėnesius, netoli nuo Imbro. Tada ją 
kalbėjo Neilas Zimiskis, o romėnas nesuprato nė žodžio. 

- Dėkojam tau, Fosai, Tiesos ir Gėrio valdove, mūsų didysis gynėjau ir globėjau, 
tiesiančiam savo delną žmonėms virš galvų ir žiūrinčiam į juos gailestingai. Tu 
stebi, kad Gėris visuomet nugalėtų. Tegul per amžius gyvuoja tavo galybė. 

Per daugybę kartų pakartotą „amen“ Skaurus išgirdo, kaip Soterikas tvirtai ištarė: 

- Ir už tai statysim savo sielas. 

Pikti žvilgsniai iš visų pusių tarsi rimbai plakė namdalėną, tačiau jis atsakė taip 
pat griežtai. Tai, kad Imperijos žmonės pasirinko neteisingą tikėjimą, dar nereiškia, 
jog jis privalo sekti jų pavyzdžiu. 


Balzamonas nuleido rankas, žmonės susėdo. Daugelis priešiškai tebedirsčiojo į 
eretiką. Susiklostė situacija, reikalaujanti Patriarcho reakcijos. Ir ji atėjo, nors 
visiškai ne tokia, kokios tikėjosi romėnas. 

Balzamonas žvilgtelėjo į salietį kone dėkingai. 

- Ir už tai statysim savo sielas, - pakartojo ramiai, atidžiai nužvelgė ganomuosius, 
ypač įdėmiai žiūrėdamas į tuos, kuriuos Soterikas piktino labiausiai. — O juk jis, ko 
gero, teisus. Mes taip ir darom. 

Patriarchas švelniai pabarbeno per sosto atkaltę, lūpose šmėstelėjo ironiška 
šypsena. 

- Ne, broliai, erezijon nekrentu. Žodžiai, kuriais namdalėnai papildė mūsų maldą, 
gryna tiesiogine prasme yra tiesa. Mes visi užstatėm savo sielas tikėdami, kad galų 
gale Gėris nugalės Blogį. Jei būtų kitaip, niekuo nesiskirtume nuo kazdų, o mūsų 
šventovė iš ramios maldos vietos virstų skerdykla, kur kraujas teka it vynas, o vietoj 
smilkalų dangop kyla sudegusios mėsos tvaikas. - Balzamonas įdėmiai apžvelgė 
susirinkusius, pasiruošęs nusodinti kiekvieną, drįstantį jam prieštarauti. Kai kurie 
klausytojai paniuro, bet niekas neišdaužė nė žodžio. - Žinau, apie ką galvojat, žinau, 
kodėl tylit! - tęsė vyriausias šventikas prabildamas griežtu baritonu, tarsi mėgdžiotų 
Videsijos karininkus: - O, prakeiktas barbaras omeny turi visai ne tai! - Balzamonas 
susijuokė. - Štai, ką pagalvojote apie mano žodžius. Ką gi, vėl esate teisūs. Bet va 
ko jūsų paklausiu: kai mes su Kunigaikštystės valdiniais kimbam vienas kitam į 
skudurus dėl teologijos, kai svaidomės anatemomis, kai prakeikinėjam vienas kitą, 
kas iš to laimi? Fosas, kurį kviečiamės liudininku? O gal Skotas ten, bedugnėse, 
savo lediniame pragare? Man gi rodosi, kad Blogio Tėvas juokiasi stebėdamas, kaip 
taršo vienas kitą jo priešai! Pasakysiu dar daugiau! Liūdniausias šios nesantaikos 
aspektas yra tai, kad mūsų mokymai vienas nuo kito skiriasi ne labiau už dvi 
atsitiktinai gatvėje sutiktas moteris. Ir jei ortodaksi - tai mano daksi, vadinasi 
cheterodaksi - mano kaimyno daks17[7] 

Balzamono klausytojai plačiai išsižiojo - kas iš siaubo, kas iš susižavėjimo. 

Patriarchas vėl surimtėjo. 

- Nesilenkiu Dievui-lošėjui, kaip tai daro namdalėnai. Visi jūs, net tie, ne itin 
mane mylintys, puikiausiai tai žinote. Manau, kad jų mokymas yra vaikiškas ir 
Tad ar verta stebėtis, jog šis tikėjimas taip dera prie jų būdo? Manau, kad jie klysta, 
bet tai nereiškia, kad taip pat privalau laikyti juos kaltais padarius kažkokius 
neatleistinus nusikaltimus. 

Tardamas paskutinius žodžius, Balzamonas peržvelgė savo klausytojus, šventiko 
balsas virptelėjo. Triukšmas už bažnyčios sienų nutyko. Markas išgirdo žynį, garsiai 
persakinėjantį prie šventyklos susirinkusiai miniai Patriarcho žodžius. 

- Jei Kunigaikštystės žmonės susikūrė religiją, paremtą giliu jų įsitikinimu (o tuo 
nė vienas sveiko proto žmogus negali abejoti), jei jie netrukdo mūsų papročiams bei 
tradicijoms, tai kas dar gali kelti nerimą? Ar imsit ginčytis su savo broliu, kai prie 


jūsų durų stovi plėšikas, o brolis atėjo, norėdamas jį nuvaryti? Skotas džiaugsis 
kiekvienu, į šį klausimą atsakiusiu „taip“. Juk ir mes, videsai, nesam šiame 
beprasmiškame ginče be nuodėmės. Amžius egzistavusi kultūra mumyse, deja, 
nepaliko beveik jokio pėdsako.mūsų logika netremiama, mes puikiai matom 
svetimas klaidas, mokam kaltinti, bet stiprūs esam, tik kritikuodami savo kaimynus. 
Neduok dieve, jie duos grąžos! Mes draugai, mes broliai, vaikai mano. Tad 
ištieskim vieni kitiems rankas! Juk širdies švelnumas nepakenktų net mokesčių 
rinkėjui... - Nepaisydamas akimirkos rimtumo, Balzamonas sugebėjo laiku 
papokštauti. Kai žynys lauke susirinkusiai miniai perdavė Patriarcho žodžius, iš 
gatvės atgriaudė ūmus juokas. 

- Ir tuomet galėsime užmiršti prieštaras, pasižadėsime taikai. Draugystės sėklos 
jau pasėtos. Juk Kunigaikštystės gyventojai atplaukė čion iš už jūrų marių, juk jie 
dega noru padėti mums. Ir jie nusipelnė vien karšto dėkingumo, bet jokiu būdu ne 
susidorojimo, ne pogromo. 

Patriarchas dar sykį apžvelgė visus dalyvaujančius, tarsi maldaudamas pakilti 
aukščiau prietarų. 

Stojo mirtina tyla. Paskui supliauškėjo pirmieji aplodismentai. Tačiau skambėjo 
visai ne tai, ką tikėjosi išgirsti tiek Markas, tiek Balzamonas. Delnais tekšteldavo tai 
šen, tai ten, bet plojikų minos buvo gan rūgščios. Patriarcho pamokslą vertino 
kukliau nei santūriai, greičiau gerbdami šventiko asmenybę, o ne kalbos esmę. Šitai 
atspindėjo daugumos susirinkusiųjų reakcija. Bet ne Maurikijaus. Jis pašoko iš 
sosto, atitraukė užuolaidą ir plojo garsiai, kad visi girdėtų. Taip pat pasielgė jo 
dukra Alipija. Turizino Gavro ložėje nebuvo. Markas pagalvojo, kad Sevastokratas 
išsirinko netinkamą progą vengti viešumo. Taip pat negalėjo prisiminti, kad broliai 
būtų susitikę po to ginčo žaidžiant kauliukais. Dar viena neramumų priežastis, tarsi 
Imperatorui jų būtų maža. Ne laiku susipyko Maurikijus su savo karštagalviu broliu. 

Tačiau net atviras valdovo pritarimas nesujaudino bažnyčioje susirinkusios 
diduomenės. Gatvės minia irgi nesikraustė iš proto džiaugdamasi. Markas prisiminė 
Gorgido žodžius: net Patriarchui sunku pasukti miestą iš kelio, jei tas jį vienąsyk 
pasirinko. 

Bet dalinę pergalę vyriausiasis šventikas vis dėlto iškovojo. Soterikui išeinant iš 
bažnyčios, niekas nedrįso į jį žvairuoti. Kai kurie žmonės visa širdimi priėmė 
Balzamono žodžius 1r šaukė: „Mirtis Kazdui!“, kreipdamiesi samdinio paramos. 
Soterikas kreivai šypsojo, kilsčiojo kardą, sulaukdamas dar didesnės pritarimo 
bangos. 

Deja, apgailėtina pergalė vertė nusivilti. Karininkas atsigręžė į Skaurų 
niurnėdamas: 

- Maniau, kai Patrairchas baigs kalbą, visi pasielgs pagal jo patarimą. Ir kaip jis 
šitaip drįsta vadinti namdalėnus „„berniūkščiais“? vieną gražią diena parodysim jam 

Markas ramino Soteriką kaip mokėdamas. Žinojo, kad situacija beveik nepagerėjo 


ir tenkinosi tuo, ką turi. 


k 


Vakare grįžęs į kareivines, tribūnas ilgai mąstė apie Soteriką. Visi namdalėno 
veiksmai kėlė nerimą. Jis buvo dar ūmesnis už Turiziną Gavrą, o tai jau daug 
pasako. Dar blogiau, gamta, taip dosniai pažėrusi Sevastokratui lengvo žavesio, 
Dosčio sūnui jo pagailėjo. Soterikas visada balansavo ant skustuvo ašmenų, amžinai 
jautėsi kovojąs mirtinai, nuolat tiesiogine prasme gynė kažką „lig paskutinio kraujo 
lašo“. Tačiau Markas negalėjo neigti nei jo drąsos, nei energijos, nei karinės 
patirties ar net proto. Tribūnas atsiduso. Žmonės čia - kaip ir Romoje, tokie patys. Ir 
nėmaž ne tokie, kokius norėtų matyti. Bet ko kito tikėtis kvaila. Ypač tam, kuris save 
laiko stoiku. 

Prisiminė seną patarlę, atėjusią galvon, kai namdalėnas pasiūlė užgrobti Videsą. 
Pasikvietė Gorgidą: 

- Kas bus pasakęs, - paklausė graiko, - „ką dievai nori sunaikinti, tam atima 
protą?“ Sofoklis? 

- Mielaširdi Dzeuse, ne! - sušuko gydytojas. - Tai galėjo pasakyti vien Euripidas, 
nors iružmiršau, kokioj tragedijoje. Kai apie žmogaus sielą kalba Sofoklis, gali tik 
melsti dievų, kad jo žodžiai pasirodytų tiesa. O kai tą tiesą atranda Euripidas, tu imi 
aistringai trokšti, kad jis vis dėlto klystų. 

Valia nevalia tribūnas susimąstė, kas yra šią dieną vaidintos pjesės autorius. 


Antra dalis 


AVŠARO DOVANA 


IX skyrius 


Pakantumą kitoms religijoms bei draugystę - idėjas, kurias Patriarchas taip 
aistringai skelbė, aukštyn kojom apvertė jo paties vienuoliai. Labai jau nedaugelis jų 
geidė lavintis, absoliuti dauguma pasipūtėliškai tikėjo savimi, net būdami visiški 
nemokšos. Iš šimtų vienuolynų tarsi įpykę bičių spiečiai pasipylė minios Žinių, 
karštai kviesdamos nesilaikyti Balzamono prašytos ramybės. Jau kelintą kartą 
neapykanta kunkuliuojantis Videsas kilo plėšti ir prievartauti. 

Vesdamas kelias manipulas iš treniruočių lauko į kareivines, Markas pamatė, kad 
kelią jiems užstoja didelė minia, godžiai klausanti susijaudinusio vienuolio. 
Aukštas, liesas žmogus raupų pažymėtu veidu stovėjo ant apversto vežimo priešais 
bakalėjininko krautuvėlę ir liepsnojančiomis akimis garsiai drožė, kreipdamasis į 
visus, kurie tik norėjo klausytis, neapykantos eretikams kupiną kalbą. 

- Bet kuris, išduodantis tikėjimo dogmas, yra ledinės pragaro piktybės 
pagalbininkas! Ne, apgailėtinas vergas! Vienintelius ir nekeičiamus Foso žodžius 
prakeikti svetimšaliai iškraipo savo pasakomis apie statymus ir azartinius lošimus. 
Jie nori mus sugundyti, pavilioti iš tikrojo kelio ir mesti į šaltą Skoto glėbį, o mūsų 
didysis Patriarchas, - įniršęs vienuolis tą žodį kone spjaute išspjovė, - skatina juos, 
padeda Blogio 

Tėvui įžengti į mūsų namus. Iš tikrųjų sakau jums, draugai mano, neleisime 
sudaryti šio sandėrio su Tamsos jėgomis. Atskilę nuo tikrojo tikėjimo, patys žengia 
bedugnėn ir tempia paskui save kitus, lygiai kaip vienas sugedęs persikas užkrečia 
puviniu visą krepšį. Balzamonas sako: būkit pakantūs. Ką gi, šiandien kenčiam 
namdalėnų ereziją, o rytoj gal jau turėsim pakęsti Skoto bažnyčią? - Žodis 
„pakantumas“ šventiko lūpose skambėjo kaip nešvankus keiksmas. Balsas tapo dar 
skvarbesnis. - Jei rytų barbarai nepripažins, kad mūsų tikėjimas vienintelis yra 
teisingas, vykite juos iš miesto, sakau jums! Jie tokie pat baisūs, kaip Kazdas, net 
baisesni, nes eretikai nešioja šventuolių kaukes, slėpdami savo netikėjimą! 

Klausytojų minia pritariamai sugaudė. Žmonės kratė kumščius, šūkavo: „Purvini 
barbarai!“, „Kad maras tuos namdalėnus išpjautų!“. 

- Teks suskaldyti kelias tuščias makaules. Dabar šitas kvailys dar kliūstels alyvos 
į ugnį ir mes pateksim į bėdą, - tarė Markui Viridoviksas. 

- Bet tada plykstels visas miestas, - atsakė tribūnas. Matė, kad jo kareiviai jau 


gniaužia kardų rankenas, kad pasiruošė leisti į darbą ilgas lazdas, kurias treniruotėse 
naudodavo vietoj iečių. 

Kai tik tuo momentu vienuolis kilstelėjo galvą ir pamatė romėnus - žmones 
nematytais rūbais. Jis turbūt suprato, kad čia ne namdalėnai, bet tiek įsiniršino, kad 
buvo pasiruošęs pulti kiekvieną svetimšalį. Oratorius ištiesė ilgą, kaulėtą pirštą, 
šūktelėjo, rodydamas legionierius: 

- Matote? Tai Kunigaikštystės žmonės atėjo, idant papjautų mane anksčiau, nei 
spėsiu tarti jums tiesos žodžius! 

- Melas! - suriko Skaurus, jausdamas, kad minia tuoj sudraskys romėnus į skutus. 
Už nugaros išgirdo Gajaus Pilypo perspėjimą: „Nori jie mus mušti ar ne, bet kas be 
komandos krustelės, gaus į kaktą!“ 

- Melas?! - supykęs perklausė vienuolis. - Tai pasakyk teisybę! 

Minia aplink legionierius tekėjo it sirupas, apsupdama juos. 

- Argi nematai? Mes paieškos grupė. Ieškom Skoto bažnyčios, apie kurią kalbėjai. 
Beje, nepasakysi, kaip tenai nusigauti ? 

Vienuolis apstulbęs išvertė akis, ūmai primindamas Markui ką tik sužvejotą karpį. 
Minia, priblokšta svetimšalio įžūlumo, nutilo. Skaurus įdėmiai stebėjo žmones - 
supras jie pokštą ar sutryps romėnus už piktžodžiavimą? Iš pradžių vienas, paskui 
kitas, vėliau dar trys pratrūko grubiai kvatoti. Po akimirkos gageno visa minia. 
Videsai stovėjo akis į akį su legionieriais, bet, užuot puolę romėnus, gyrė jų vado 
sumanumą. Vienuolis, staiga klausytojų apleistas, metė į Marką paskutinį, 
neapykanta degantį žvilgsnį ir dingo - patraukė kurstyti pykčio kitoje vietoje (tuo 
Skaurus buvo absoliučiai įsitikinęs). 

Minia pradėjo niurnėti. Vienuolis žmones linksmino, bet jis išėjo, todėl dabar 
miestelėnai pramogos tikėjosi iš Marko. Tyla užsitęsė. Tribūnas nieko juokingo 
daugiau nesugalvojo. Ir čia suskambo galingas Viridovikso balsas, užtraukė pasienio 
regionų dainą, pasakojančią apie kovas su arkliavagiais iš Kazdo. Skaudaus 
nesuvokimą, koki puikų balsą turi keltas, galėjai paaiškinti vien visišku jo 
abejingumu muzikai. Gališkas akcentas suteikė dainai ypatingo žavesio. Kažkas 
minioje turėjo dūdmaišį, netrukus Viridoviksas, videsai ir tie romėnai, kurie mokėjo 
dainą, plėšė ją visa gerkle. Užbaigus, vienas miestelėnas pradėjo kitą, gan paprastą, 
grubią, vietiniai ją puikiai žinojo. Spėjo pramokti ir dauguma legionierių. Markas, 
nemažai laiko praleidęs tavernose, prisiminė priedainį: „O tu girtesnis, girtesnis už 
vyną!“ 

Po antros ar trečios dainos romėnai su videsais atrodė susidraugavę amžiams. 
Merkė vieni kitiems akį, keitėsi replikomis, pažindinosi. Kelias tapo laisvas. Koks 
tuzinas miestiečių juos vis dar lydėjo, kas keli kvartalai kuris nors užtraukdavo ką 
nors naujo. Pasiekus kareivines paaiškėjo, kad keturiems legionieriams nupjovė 
pinigines. Tačiau net Gajus Pilypas, kuris kitu atveju būtų puolęs miestan bausti 
vagių, traktavo nuostolius filosofiškai ramiai: 

- Nedidelė kaina už bekylančio maišto nuslopinimą, - pasakė jis. 


- Tau gal ir nedidelė, - burbtelėjo vienas apvogtasis, bet taip tyliai, kad 
šimtininkas nė nesuprato, katras konkrečiai. Gajus Pilypas purkštelėjo, rūsčiai 
peržvelgė karius. 

- Visiškai pritariu senam vilkui, - tarstelėjo Viridoviksas Markui. - Tu greitai ir 
teisingai apsisprendei, sustabdei peštynes, kol jos dar neprasidėjo. Bet ar nebijojai, 
kad įžiebsi dar didesnę ugnį? 

- Bijojau, - prisipažino Skaurus. - Bet galvojau, kad blogiau vis vien nebus. 
Aiškintis neturėjau laiko, o susitarti su tuo minią kaitinančiu fanatiku - jokios vilties. 
Tad ir pagalvojau, kad juos reikia kuo nors apstulbinti arba prajuokint. Laimei, 
pavyko ir viena, ir antra. Tu irgi padėjai: taip šauniai dainuoji. 

- Neblogai, - sutiko pamalonintas keltas. - Jei reikia užmiršti pyktį, nieko nėr 
geresnio už dainą. Videsai jų prikūrę visai neprastų. Ta, kurią užvedžiau, priminė 
man vieną mūsiškę, keltišką. Vogti arklius - mums žaidimas, vyriškas 
pasididžiavimas, todėl mėgstam apie tai dainuoti. Tiksliau, mėgom, - pridūrė 
liūdnai. Tai buvo vienas iš tų retų kartų, kai Viridoviksas leisdavo Markui pastebėti 
kruopščiai slepiamą savo vienatvę. 

Sujaudintas tribūnas uždėjo keltui ant peties ranką. 

- Mes visi čia - tavo draugai, juk žinai, - tarė. Ir pasakė gryniausią tiesą. 
Nerastum nė vieno romėno, kuris nemylėtų buvusio priešo. 

Viridoviksas irgi tai žinojo. 

- Na taip, - sutiko, timpčiodamas ilgą ūsą. - Labai dėl to džiaugiuosi. Bet kai kada 
šito neužtenka. - Tarstelėjo kažką saviškai, papurtė galvą. - Keltų kalba jau ima 
rodytis keista net man pačiam. 


k 


Kitą dieną prasidėjo maištai prieš Namdaleną, o jų kurstytojais, kaip Markas ir 
baiminosi, pasirodė vienuoliai. Toji diena buvo pašvęsta Fosui. Gatvėmis 
medinius diskus. Tribūnas apie tai sužinojo vėliau. Viena procesija žygiavo 
pagrindine prekybine Videso gatve, vadinama Viduriniąja. Pakeliui jai pasipainiojo 
mažytė bažnytėlė, kur namdalėnai minėjo šventę pagal savo papročius. Pamatę 
būrelį saliečių, einančių į eretišką šventovę, miniai puolė vadovauti įsiutę 
vienuoliai. 

- Išraut su šaknimis ereziją! - rėkė. 

Šį kartą neatsirado nė vieno, kuris galėtų papokštauti, sustabdyti sulaukėjusią 
gaują. Foso fakelai padegė Foso bažnyčią, tikintis žudė tikint, manydamas, kad 
šitaip išaukština save. Ir kai ištrūkę iš rūkstančios šventyklos namdalėnai drąsiai 
puolė laukinius, akmeninį Viduriniosios grindinį nudažė videsų kraujas. Minia, 
drąsi, nes didelė, pamačiusi, kad keli žmonės žuvo, sužvėrėjo. „Keršto!“ - užstaugė 
fanatikai, pamiršdami, jog pirmieji praliejo kraują, pradėjo lakstyti po miestą, 


ieškodami namdalėnų, kad pasotintų savo įniršį. 

Kaip paprastai būna, maištas greitai užmiršo, dėl ko kilo. Padegimai, grobimas, 
prievarta - tokios „linksmybės“ pasitaiko pernelyg retai, kad jomis mėgautųsi vien 
Kunigaikštystės valdiniai. Labai greitai urduliuojanti minia nustojo gailėtis net savo 
tautiečių. Vis dėlto pagrindiniu fanatikų taikiniu išliko namdalėnai. 

Tolimas padūkusios minios gaudimas ir dangun kylantys juodi dūmų stulpai, 
atnešė naujieną apie sukilimą ir romėnams. Skaurus galėjo tik dėkoti miestui, kad šis 
nesprogo iki vidudienio - paties švenčiausio Foso meto. Legionieriai, kurie 
tradiciškai keldavosi anksti, ryto treniruotes baigė ir į kareivines sugrįžo iki 
prasidedant neramumams. Atsidūrus taip gerai maištininkams pažistamame gatvių 
labirinte, būtų tikrai nesaldu. 

Iš pradžių Skaurus nusprendė, jog čia nedidelė kibirkštis, maždaug tokia 
įsiplieskė po to, kai jie taip nesėkmingai persekiojo Avšarą. Tada keli videsų 
batalionai maištą lengvai nuslopino. Tribūnas pamatė kareivius. Jie, čiupę kuokas, 
bukas ietis, skuodė link rajonų, iš kurių sklido triukšmas. Po dviejų valandų jie 
sumišai grįžo, nešdamiesi nukautus bei sužeistuosius. Suodini veidai išdavė 
sutrikimą. 

Kvartalai už rūmų komplekso jau atsidūrė fanatikų rankose. Pamatę silpną, prastai 
ginkluotą būrį, maištininkai dar smarkiau užsidegė. Lengvos pergalės įkaitinta 
staugianti gauja visai sųįžūlėjo. Norėdamas pasižiūrėti, kas dedasi mieste, Markas 
užlipo ant stogo. Labai sunerimo, pamatęs mažas, kuo papuolė ginkluotų žmonių 
grupeles, kurios skverbėsi per Imperatorškąjį kvartalą bei jį supančius sodus, 
ieškodamos grobio. Nors atstumas buvo didelis, labai aiškiai nuskambėjo kovinis 
minios šūksnis: ,Iškasim namdalėnų kaulus!“ Tai buvo videsų plėšikų posakis: kai 
būdavo kuo nors nepatenkinti, linkėdavo savo priešams, kad išgrobstytų jų kapus. Jei 
romėnai dar nenutuokė, kur yra sprogimo epicentras, išgirdus tą laukinį šūksnį, 
viskas paaiškėjo. Skaurus įsakė vienai manipulai pasiruošti mūšiui ir grandine 
apsupti kareivines. Nežinojo, ar paveikė aštrių legionierių iečių grėsmė, ar videsai 
tiesiog nebuvo priešiškai nusiteikę romėnų atžvilgiu, bet jų tvirtumo nesiryžo 
išmėginti nė vienas maištininkas. 

Saulėlydis buvo niūrus - dingojosi, kad jis labai tinka prie nūdienio Foso 
įvaizdžio. Kruvinas saulės rutulys lėtai ritosi žemyn, dingdamas dimų tumuluose. 
Tamsų vakaro dangų drakono liežuviais laižė liepsna. Savo ramybės salelėje 
romėnai, laikydami paruoštus ginklus, laukė artėjančios nakties. Markas nemanė, kad 
jo karius siųstų prieš maištininkus - praeityje to niekad nebuvo nutikę - bet nebuvo 
įsitikinęs, jog sukilėliai laiko romėnus tokiais jau neliečiamais. Tribūnas ant kojų 
išbuvo beveik visą naktį. Jau gerokai po vidurnakčio nusprendė, esą legionierių 
kareivinių niekas nepuls. Atsigulė ir kelioms valandoms paniro į neramų miegą. 

Dar neišaušus Marką pažadino kareivis. 

- Kas atsitiko? - suniurnėjo pusiaumiegis tribūnas. Tada ūmai atsipeikėjo, pašoko. 
- Mus puola! 


- Ne, vade. Aplink mažne ramu. Nefonas Komnas sako, kad nori su tavim susitikti. 
Centurionas mano, esą tai svarbu, todėl tave ir pažadinau. Jei nori, išsiųsiu jį atgal. 

- Kas budi? Glabrijo? 

- Taip. 

Markas nusprendė pasitikėti jaunu ramiu šimtininku, tuo kaip jis vertina įvykius. 

- Pasikalbėsiu su Komnu, bet, jei gali, užlaikyk jį porą minučių, noriu susirikiuoti 
mintis. 

- Padarysiu, kaip reikia, vade, - pažadėjo legionierius ir išskubėjo. 

Skaurus apsišlakstė vandeniu veidą, susišukavo miegant susivėlusius plaukus, 
palygino apsiglamžiusius rūbus. Tiesą sakant, galėjo to nė nedaryti. Kai sargybinis 
atvedė į kareivines Nefoną Komną, vieno probėgšmo žvilgsnio užteko pamatyti, kad 
videsų karininkas ant išsekimo ribos. Kur dingo įprasta tvirta eisena? Jis svyravo it 
girtas, rodės, akis išlaiko atmerktas vien smarkiai įtempęs valią. Garsiai 
atsidusdamas sudribo ant romėno pasiūlytos kėdės. 

- Ne, ne, vyno nereikia, ačiū. Jei išgersiu nors gurkšnelį, tučtuojau užmigs1u, o šito 
negaliu sau leisti. - Jis plačiai nusižiovavo, pasitrynė raudonas, karščiuojančias 
akis. - Fosai, kokia siaubinga naktis, - sušnibždėjo. 

Sėdėjo nejudėdamas 1r tylėjo. Markas truputį paskatino jį klausimu: 

- Kaip ten reikalai? 

- O kaip tu manai? Blogai, labai blogai. Geriau atsidurti nuogam miške tarp vilkų, 
negu sąžiningam žmogui šią naktį gatvėje. Jei tik paprasčiausiai apiplėš, galėsi 
manyti, kad tau smarkiai pasisekė. 

Gajus Pilypas prisiartino prie jų kaip tik laiku. Ištikimas sau, paklausė tiesiai 
šviesiai: 

- Ko jūs laukiat? Čia juk ne armija, čia paprasčiausia laukinė minia. Turit tiek 
kareivių, kad sutraiškytumėt juos per valandą. 

Komnas suspaudė rankomis savo grandinius marškinius, tarsi linkdamas nuo jų 
svorio. 

- Jei viskas būtų taip paprasta... 

- Aš geriau nusisuksiu, - pareiškė Gajus Pilypas. - Nes tu pradedi mane nervinti. 

- Dabar nepaimčiau pačios gražiausios miesto kekšės, jau nekalbant apie tokią 
seną beždžionę kaip tu, - burbtelėjo Nefonas, priversdamas vyresnįjį centurioną 
susijuokti. - Siųsti armijos į miestą aš negaliu. Pirma, daugelis mūsų kareivių nė 
piršto nepajudins, kad gelbėtų namdalėnus nuo minios siuto - ir patys juos ne per 
labiausiai myli. 

- Blogi jūsų reikalai, jei viena šlovingosios Videsijos armijos dalis nenori padėti 
kitai, - pastebėjo Gajus Pilypas. 

- Deja, tai tiesa. Dar daugiau, nepasitikėjimas abipusis: Kunigaikštystės valdiniai 
videsų kareiviais pasitiki net menkiau, negu miestelėnais. 

Skaurus pajuto staigų kalbos posūkį, suprato užuominą ir ta jam visiškai nepatiko. 
O jau sekantys Imperijos karininko žodžiai tribūno nuogąstavimus patvirtino. 


- Visame mieste - tik du būriai, kuriuos gerbia ir miestiečiai, ir namdalėnai. 
Chalogai ir tavo kareiviai. Noriu pasitelkti jus, idant stotumėt tarp saliečių ir 
minios, tuo tarpu videsų kariai įvedinės tvarką mieste. Jei jūs su chalogais sugebėsit 
sustabdyti to užkrato plitimą, maištas greitai neteks jėgų. 

Perspektyva siųsti legionierius į Videse verdančius gatvės mūšius Marko toli 
gražu nežavėjo. Jis jau įsisavino pirmąją samdinių vado taisyklę: jo kareiviai - 
kapitalas, kurio neverta taškyti kur papuola. Deja, Komno pasiūlymas buvo 
protingas. Maištas, eretikų medžioklės nekurstomas, greitai išblėstų. 

- Įsakai? - reikliai paklausė Markas. Jei Nefonas Komnas nedvejodamas būtų 
ištaręs „taip“, jis, ko gero, būtų iš karto atsisakęs. Tačiau videsas - senas kareivis - 
samdinių papročius žinojo geriau už patį Skaurų. Be to, jau spėjo ištyrinėti tribūno 
charakterį. 

- Įsakyti tau? - tarė. - Ne. Jei būčiau norėjęs taip padaryti, atsiųsčiau įsakymą per 
spatarijų. Atėjau prašyti paslaugos Imperijos vardu. Balzamonas pasakė geriau už 
mane: karas su Kazdu visa kita nustumia į antrą planą. Nesvarbu, ką ten rėkia idiotai 
vienuoliai, Patriarcho žodžiai teisingi. Karas negalės prasidėti, jei čia nebus taikos. 
Ar tu padėsi tą taiką sutvirtinti? 

- Būk prakeiktas, - nuvargusiu balsu atsiliepė Skaurus. Komnas meistriškai palietė 
j0 silpną stygą - pareigos jausmą. 

Pamąstė, kokia savo ribotų resursų dalimi galėtų surizikuoti. 

- Keturi šimtai žmonių, - nusprendė. - Dvidešimt kuopų po dvidešimt karių 
kiekvienoje. Negaliu būrių smulkinti dar labiau, nebent mano karininkai nutartų esant 
reikalinga, antraip banditai legionierius išmuš po vieną. 

- Sutarėm, - tuojau pat atsiliepė Komnas. - Ir ačiū tau. 

- Meluočiau, jei pasakyčiau „nėra už ką“. 

Po to Markas atsigręžė į Gajų Pilypą ir lotyniškai pridūrė: 

- Padėk man atrinkti geriausius kareivius. Kontroliuok viską ir žiūrėk griežtos 
tvarkos, kol mūsų nebus. Ir, vardan visų dievų, nesiųsk nieko vytis, jei mūsų reidas 
nepavyks. Net jei negrįšim, tau liks didesnė pusė kohortos, pakankamai rimta jėga, 
idant jus gerbtų šiame pasaulyje, kur pėstija tokia bejėgė. 

- Ei, luktelk. Kokį šūdą mali apie tai, kad gali negrįžti? Aš einu kartu ir taškas. 

Markas papurtė galvą. 

- Tik ne šįsyk, drauguži. Aš privalau eiti. Į miestą leidžiamės man įsakius. 
Nesiųsiu kareivių į tą verdantį katilą, nesidalindamas su jais pavojum. Jei sugrįšim 
ne visi, kažkas turi palaikyti tvarką. Bijau, jog ši pareiga tenka tau. Prakeikimas, 
nesunkink visko dar labiau: negaliu vienu metu rizikuoti mumis abiem. 

Vyresniojo šimtininko emocijos grūmėsi su įkalta drausme. 

- Taip, - galiausiai tarė, tačiau bespalvis balsas ne paslėpė, o dar labiau pabrėžė 
skausmą. - Eime rinkti žmonių. 

Komnas, tribūnas ir Gajus Pilypas kalbėjosi negarsiai, bet vos tik parinko žmones 
ekspediciniam būriui, bet kokios viltys išlaikyti tylą dingo. Kaip Skaurus ir 


baiminosi, nuo triukšmo pabudo Viridoviksas, kuris akimoju užsidegė noru eiti į 
miestą pasimušti. Tribūnui teko jo prašymą atmesti. 

- Jie nori, kas sustabdytume maištą, o ne į jį veltumės. Juk pažįsti save, 
Viridoviksai. Sakyk teisybę: nori pamojuoti kumščiais? 

Markas deramai įvertino kelto santūrumą. Tas, prieš atsakydamas, ilgai tylėjo 
kramsnodamas ūsą. 

- Kad tave maras. Ir už tai, kad esi toks žiaurus žmogus, ir už tai, kad esi teisus, 
Markai Emilijau Skaurau. Kas per šaltas pasaulis, kuriame karštam žmogui negalima 
patikėti rimto reikalo! 

- Gali muštis su manim, - pasiūlė Gajus Pilypas. - Aš irgi niekur neinu. 

- Ką? Ir tu? - Viridoviksas išpūtė akis. - Gaila, drauguži, tau tai būtų puikus 
užsiėmimas. Nors ir neblogas esi kareivis, bet jau toks bukas, kad lygių tau 
gyvenime nesutikau. 

- Ožvaikis! - užriaumojo centurionas, amžinos jiedviejų niautynės atsinaujino. 

Skaurus, išgirdęs, kokiais žodeliais vienas ant kito savo nusivylimą lieja 
ginčininkai, mintyse šyptelėjo. 

Kai visi kareiviai buvo parinkti ir legionieriai jau ketino išžygiuoti, tribūnas 
paklausė Komno: 

- Kur ketini mus siųsti? 

Videsų karininkas šiek tiek pamąstė: 

- Uoste labai daug ką tik atvykusių namdalėnų. Ypač prie to mažo užutekio, žinai 
jį, vadinasi Kontoskalionas. Turiu žinių, kad aršiausi susidūrimai vyksta kaip tik ten. 
Miestiečiai žudo Kunigaikštystės žmones, namdalėnai atsako tuo pačiu videsams... 
Tą opą reikia prideginti. 

- Todėl mus ten ir siunti? - pasidomėjo Markas. Net nemėgino apsimesti 
kunkuliuojąs entuziazmu. - Mažasis užutėkis, sakai? Į pietryčius nuo čia, tiesa? 

- Tikra tiesa, - atsakė Komnas. Norėjo dar kažką pridurti, bet tribūnas pertraukė: 

- Užteks šnekų. Viskas, ko noriu, - sutvarkyti tą bevertį reikalą ir kuo greičiau, tuo 
geriau. Eime. 

Ir, apšviestas mirkčiojančių fakelų, išėjo iš kareivinių. Legionieriai sustingo, 
pasiruošę klausyti vado. Markas iš lėto pražingsniavo palei rikiuotę. Jautė, prieš 
pradedant operaciją, turįs su jais pasikalbėti. 

- Atsiminkit, esame čia, kad sustabdytume betvarkę, o ne dalyvautume mūšyje. 
Viliuosi, taip ir bus. Ginklų griebtis stenkitės kuo rečiau, antraip maištininkų įniršis 
nukryps į mus. Nesvieskit smaigo į tą, kuris metė į jus supuvusį kopūstą. Tai iš 
vienos pusės. O iš kitos - jei gresia mirtis, nerizikuokit be reikalo, stabdykit beprotį 
kardu, nesvyruokit. Atminkit, čia mes vieninteliai romėnai, pastiprinimo neturim iš 
kur laukti. Vykdykit savo pareigą ir nepameskit galvos. 

Žinojo, kad toks patarimas prieštaringas, bet jis atspindėjo paties tribūno sieloje 
kilusią sumaištį. 

Kai virš dūmų debesų lėtai pakilo raudona saulė, Markas tarė: „Pirmyn“. 


Legionieriai, išėję iš kareivinių, leidosi į pačią maištingo miesto širdį. 

Paprastai Markui patikdavo ankstyvi Videso rytai. Bet tik ne šiandien. Dūmai 
graužė akis, spaudė gerklę. Vietoj paukščių giesmių, žuvėdrų klykavimo virš miesto 
sklandė plėšikų riksmai, dūžtančio stiklo garsas, namuose ir krautuvėse, į kurias 
brovėsi grobikai, traškėjo laužomos durys. Retkarčiais šiurpiai sudundėdavo 
griūvantis namas. 

Legionieriai tankiomis gretomis žygiavo į Kontoskaliono užutėkį. Skaurus be 
didelės būtinybės savo žmonėmis rizikuoti nesiruošė, nusprendė, jog keturių šimtų 
ginkluotų, skydais prisidengusių karių vaizdo užteks, kad minia, prieš puldama, 
dusyk pagalvotų. Taip ir nutiko. Išskyrus prakeiksmus bei kelis sviestus akmenis, 
maršo niekas netrikdė. 

Bet jie buvo tik menka ramybės salelė vadžias paleidusio chaoso jūroje. Rodės, 
įstatymai Videse išnyko visiškai, vietoj jų iš amžių tamsos išplaukė pirmykštė 
taisyklė: nugali pats stipriausias, vikriausias, pats žiauriausias. Ten, kur nesimatė 
namdalėnų, kuriuos gaujos labiausiai medžiojo, maištas truputėlį slopo, virto 
kažkokia keista švente. Trys vyrukai ištempė iš parduotuvės krūvą raudonų pagalvių 
ir mėtė jas kriokiančiai iš džiaugsmo miniai į rankas. Markas pastebėjo storulį su 
moterim, kurie vilko sunkią sofą, tikriausiai, sau namo. Ant namo griuvėsių 
pasitiesusi čiužinį, įsitaisė jauna porelė, pradėjo mylėtis tiesiog praeivių akivaizdoj. 
Žmonės skatino juos linksmais šūksniais. Romėnai sustojo, juokais pritarimo ženklan 
ėmė barškinti skydais. Jaunieji, pametę drabužius griuvėsiuose, spruko. 

Šioje beprotybėje kartais rasdavosi ramybės oazių. Iš gatvės išnešiotojo Markas 
nusipirko bandelę su dešrele. Savo prekes žmogus siūlė lyg niekur nieko. 

- Argi nebijai tokią dieną išeiti gatvėn? - paklausė prekeivio Skaurus, tiesdamas 
jam varinę monetą. 

- Ko turėčiau bijoti? Mane čia kiekvienas vaikigalis pažįsta. Sunkiausia šiandien 
- rasti grąžos, man visą laiką moka auksiniais. Kartkartėm tokie maištai miestui 
labai naudingi, pasakysiu jums. Sužadina žmones kaip geras vynas. 

Ir jis nutrepsėjo toliau, pakeliui kviesdamas pirkti savo prekę. 

Už dviejų kvartalų į pietus romėnai užtiko ant grindinio suverstą krūvą lavonų. 
Sprendžiant iš veidų, vieni buvo miestiečiai, kiti - namdalėnai. Negyvi kūnai nuo 
galvos iki kojų buvo apkepę sukrešėjusiu krauju, beveik visi - nuogi. Naktiniai 
vagys nuplėšė drabužius nuo mirusiųjų - tiek nuo savų, tiek nuo svetimų. 

Netrukus legionierius pasiekė mūšio triukšmas. „Bėgtel“ - įsakė Skaurus. 
Kareiviai puolė pirmyn. Apsukę kampą, išvydo keturis namdalėnus, iš kurių tik du 
buvo ginkluoti peiliais. Atakuojančių buvo tris kartus daugiau. Vienas salietis jau 
tysojo ant akmenų negyvas, greta voliojosi du skurdžiai apsirengę videsai. Banditų 
patirti nuostoliai aiškiai atšaldė jų įkarštį. Tuo metu, kai galiniai šaukė „Pirmyn!“, 
priekiniai jau traukėsi atatupsti. 

Staiga maištininkai išvydo priešais save iki dantų ginkluotus karius. Pastebėję, 
kad romėnai supa juos žiedu, videsai persigandę ėmė klykti, pabiro į šalis kaip 


žirniai, pakeliui mėtydami ginklus. Kunigaikštystės kareiviai džiugiai pasveikino 
netikėtus gelbėtojus. Jų vadas pasivadino Aptrandu, Dagobero sūnumi. Anksčiau 
Markas jo nebuvo sutikęs, pagalvojo, kad jis, turbūt, iš naujai atvykusių samdinių. 
Kalbėjo su tokiu stipriu salų akcentu, jog priminė chalogų šneką. Vis dėlto, jei 
tribūnas iš jo kalbos ką ir praleido, svarbiausia suprato iškart. 

- Argi jūs nepersekiosit šitų velnių? - aštriai paklausė Aptrandas. - Trys mano 
vaikinai jau užmušti. Nelaimei, mus užklupo prie Didžiosios bažnyčios, teko tomis 
dvokiančiomis gatvelėmis gautis čionai. O dabar - vytis! 

Likusieji namdalėnai piktai šūkavo. Po visko, ką Markas matė maišto apimtame 
Videse, jam taip ir knietėjo pulti su savo kareiviais banditus it gaują vilkų. Bent jau 
liktų patenkintas, nors nieko gero tai neduotų. Per praėjusią parą nugaravo didžioji 
dalis jo pagarbos Videsui. Markas matė ir tai, kad jo legionieriai tiesiog tirta iš 
nekantrumo, kad telaukia jo įsakymo. 

Apgailestaudamas, bet ryžtingai papurtė galvą. 

- Mus atsiuntė čia, idant gerintume, o ne blogintume padėtį. Turime stoti tarp jūsų 
ir videsų, šitokiu būdu užgesinti maišto liepsnas. Taip jau atsitiko, - tarė, 
pasitelkdamas argumentą, kuris kartą įtikino Soteriką. - Jei Imperijos armija jus 
puls, esat žuvę. Nejau nori, kad ir mes pultume į maišto sūkurį? 

Aptrandas permetė jį žvilgsniu. 

- Nesinorėtų nekęsti protingai mąstančio žmogaus. Velniai tave griebtų, esi teisus. 
Kai apie tai pagalvoju, man skrandį sutraukia lyg nuo žalių obuolių, bet tu teisus. 

Namdalėnas kažką įsakė, jo kareiviai pakėlė žuvusį draugą, prigriebdami ir 
kinžalą, kuriuo tasai gynėsi. Markas pagalvojo apie žuvusiojo kardą - kur jis dingo? 

Trys namdalėnai patraukė į savo stovyklą. Ketvirtasis, Grazulfas, Gizulfo sūnus, 
liko su romėnais parodyti vietų, kur būtų galima pastatyti užkardas, kad į 
Kontoskalioną nepatektų miestelėnai. Tribūnas nusiuntė tenai dvi kuopas. 

Daugiausiai šios pozicijos buvo išdėstytos išilgai į pietus bei šiaurę vedančių 
pagrindinių gatvių. Skaurus neturėjo pagrindo skųstis namdalėno pasirinkimu, - 
Grazulfas, kaip matyti, pasižymėjo pastabia akimi. Kaip tribūnas ir spėjo, būrį teko 
dalinti į dvi dalis, taip jie galėjo apginti didesnę erdvę. 

- Nesiskaidykit po mažiau kaip dešimt, - perspėjo jis legionierius. - O jei vis 
dėlto prireiks skirstytis, nenutolkit vieni nuo kitų daugiau kaip per dešimt-penkiolika 
žingsnių, kad, iškilus būtinybei, tuojau pat galėtumėt susiburti. 

Romėnais spėriai žygiavo link uosto. Praėjo smukių krautuvėlių, tavernų, senų, 
apleistų pastatų kvartalą ir išėjo į rajoną, kuriame gyveno turtą Videso uostuose 
susikrovę prekeiviai. Jų puikius namus iš visų pusių slėpė tankūs sodai, supo ne tik 
tvora su vartais, bet ir tirštai sužėlę erškėčiai. Bet tai nuo minios įniršio apsaugojo 
ne visus šeimininkus. Kai kurios vilos jau virto rūkstančiais griuvėsiais, kitos, nors 
ir laikėsi, užtat languose nebeturėjo nė vieno sveiko stiklo. Beveik visų šeimininkai 
pabėgo, tai iškart krito į akis. Prekeiviai, žinodami, kaip greitai maištininkų nirštas 
nuo svetimšalių gali peršokti prie turtuolių, nusprendė likimo nebandyti ir išsislapstė 


priemiesčiuose arba vakariniame Jaučių Brastos krante. 

Kai šis miesto rajonas atsidūrė už nugarų, Markui teliko vos kelios kuopos. 
Išdėstė jas tarp Foso bažnyčios ir į fortą panašaus, iš storų akmens blokų sumūryto 
pastato. Jį supo aukšta tvora. Kartu su Grazulfu bei savo dvidešimčia kareivių 
Skaurus ėmė ieškoti patogios pozicijos. Tinkama gintis vieta radosi pati. Praeitą 
naktį, norėdami apiplėšti turtingą namą, maištininkai išgriovė jo sieną. Griuvėsius iš 
rytų ir pietų apkėtę dygūs erškėčiai liko nepaliesti. 

- Čia galim susiręsti barikadą, - pasakė tribūnas, - tokiu būdu užtversim visas į 
uostą vedančias gatves. 

Kareiviai ėmėsi darbo su romėnams būdingu atkaklumu ir kruopštumu. Netrukus 
gatvę perkirto pylimas iš plytų, akmenų bei stiklo duženų. Markas apžiūrėjo ją, 
atvirai didžiuodamasis. „Būdami už tokios sienos, - pagalvojo, - lengvai atremsime 
daug kartų legionierius viršijančios minios ataką.“ 

Šita mintis pagimdė kitą. Pozicija, kurią dabar užėmė romėnai, buvo tokia stipri, 
kad jai apginti nereikėjo nė kuopos. Dabar pusę kareivių galėjo palikti prie 
barikados, o su kitais leistis prie jūros. Markas nusprendė, jog tai nepavojinga. 
Šioje miesto dalyje, kitaip nei maištų kunkuliuojančiame centre, kurį praėjo 
anksčiau, buvo sąlygiškai ramu, atrodė, kad jie yra niekieno žemėje. Dauguma namų 
savininkų pabėgo, plėšimai jau baigėsi ir gatvėse nesimatė nei videsų, nei 
namdalėnų. Pasvėręs visus „už“ ir „prieš“, Markas padalijo būrį į dvi dalis. 

- Rodysiu kelią, - pasisiūlė Grazulfas. 

Jis nuvedė romėnus prie sankryžos, kur stovėjo keturios didelės vilos. Visų 
galingos sienos buvo atgręžtos į gatvę. Jūra jau visai čia pat. Tribūno ausis pagavo 
amžiną bangų pleškenimą, takelažo girgždesį, burių pliaukšėjimą. Miestas tebebuvo 
neramus. Į mėlyną dangų kilo nauji dūmų kamuoliai, iš tolo girdėjosi mūšio 
triukšmas. Skaurus nežinojo, su kuo dabar pešasi nenuoramos videsai - su 
namdalėnais, Imperijos armija ar vieni su kitais. Mąstė ir apie tai, kiek laiko 
prireiks, kol Nefonas Komnas (ar, tiksliau, Imperatorus) pasiryš sukilusius 
juodnugarius pamokyti taip, kad ilgam įsimintų. Bangų pliuškenimas ramino 
įdirgusius nervus. Kaip gera būtų pamiršti visa, kas vyksta... 

Romėnai stovėjo čia štai jau dvi valandas, bet nieko ypatingo nenutiko. Tik 
benamis šuo perbėgo kelią ir skersgatvyje pranyko apiplyšęs elgeta su kuprine ant 
pečių. Tribūnas leido sau kiek atsipalaiduoti. Tris kareivius palikęs budėti 
sargyboje, su likusiais įsitaisė griuvėsių šešėlyje. Pasidalijo valgiu bei vynu su 
Grazulfu. Namdalėnas nuo vyno susiraukė, nors Marko skoniui gėrimas buvo per 
saldus. 

Šešėliams jau ėmus ilgėti, ūmai priartėjo lig tol tolimas miesto triukšmas. Iš garso 
Markas suprato, kad maištas juda iš rytų į vakarus. Kareiviai burbėdami pakilo. 
Niekam nesinorėjo iš pavėsio lįsti į kepinančią saulę. Kaip bet kurie geri kariai, jie 
mikliai pasitikrino šarvus, ietis, pažiūrėjo, ar lengvai iš makštų slysta trumpi kardai, 
ar tvirti skydų diržai. 


Siauros, kreivos Videso gatvės keistai aidėjo. Minia riaumojo, rodos, visai greta, 
bet, kol nesusidūrė akis į akį, Skaurus nebuvo tikras, kad videsai eina kaip tik šia 
gatve. Jis jau ketino siųsti žygūną pas užnugaryje paliktą grupę, kai iš už kampo, per 
kokius dvidešimt žingsnių nuo jų išniro pirmieji maištininkai. Išvydę mažą būrį, 
užtveriantį jiems kelią, sustojo, mažumėlę sutrikę. Kitaip nei vienuolis, su kuriuo 
Markas susidūrė prieš kelias dienas, šitie žinojo, kad prieš juos - ne namdalėnai, ir 
turėjo nuspręsti, ar čia priešai. Romėnų pusėje - netikėtumo suteiktas pranašumas. 
Markas nusprendė juo pasinaudoti. 

- Skirstykitės po namus! - sušuko. - Jei taikiai pasitrauksit, nepadarysim jums 
nieko blogo. 

Žinojo, kad siaubingai blefuoja, tačiau kitos išeities nebuvo. Sekundę dingojos, 
kad pavyko juos apgauti. Keli žmonės, kurių putlūs veidai ir aptrinti drabužiai 
atrodė taip, lyg jie čia būtų papuolę per klaidą (panašūs 1 prekijus ar kepėjus, 
pamanė Markas), baugščiai apsidairė, ieškodami, kur pasitraukus. Bet paskui 
purvinas, riebiomis dėmėmis nusitaškęs žmogiūkštis pamatė namdalėną. Bedė pirštu 
į Grazulfą, piktai surikdamas: 

- Salietis! Jie nori jį iš mūsų pavogti! 

Minia šoko į priekį, grėsmingai mojuodama pačiais įvairiausiais ginklais - ilgais 
peiliais, ietimis; kai kurie net kardus turėjo. 

- O, velnias, - sumurmėjo kažkuris legionierius Markui už nugaros, traukdamas iš 
makštų savo kalaviją. Tribūnas pajuto šaltuką po šonkauliais. Tą prakeiktą kampą 
lenkė vis daugiau ir daugiau videsų. Romėnai - profesionalai, kas tiesa, tai tiesa, bet 
net toks patyręs karys kaip Skaurus, savo valia nesiryžtų stoti į kovą su septynis 
kartus gausesniu priešu. 

- Čionai! Pas mane! - šūktelėjo, nors buvo įsitikinęs, jog romėnų patrulis jo 
neišgirs, 0 jei ir išgirs, vargu ar suspės pagalbon. 

Alkūnę palietė Grazulfas. 

- Nunešk mano kardą namo, jei galėsi, - paprašė ir, sušukęs laukinį kovos šūkį, 
puolė į minią. Jo kardas nubrėžė ore du žibančius puslankius; grindiniu pasirito dvi 
galvos, nulėkusios nuo pečių. Jei būtų kovęsis ilgiau, gal pats vienas būtų privertęs 
bėgti visus priešus. Bet tas pats žiurkiaveidis vagišius, iš pat pradžių pastebėjęs 
namdalėną, iš pasalų smogė Grazulfui peiliu į nugarą. Ašmenys sulindo po pat 
mente, salietis krito. Minią sudrebino pamišėliškas triumfo kauksmas. Banditų jūra 
virš žuvusiojo susiglaudė, maištininkai pradėjo atakuoti romėnus. 

Legionieriai buvo gerai treniruoti, sunkiai apsiginklavę. Kiekvienas turėjo 
grandijas bei šarvus, kiekvienas laikė aukštą, puscilindrio formos skydą. Bet videsai 
tiek viršijo juos skaičiumi, kad romėnų rikiuotė, skinanti mažiausiai tris žmonių eiles 
iškart, subiro kone akimirksniu. Kova skilo į daugybę žiaurių dvikovų, kiekvienoje 
vieną ar du legionierius supo ištisa priešų minia. 

Savo karių priekyje stovėjo Markas su ilgu kardu. Jį puolė iš karto trys banditai. 
Vienas krito, tribūnas suktelėjo kardą jo pilve, kad bjaurybė niekad nebeatsikeltų. 


Tačiau atakos aršumas privertė Skaurų susvyruoti. Du likę gyvi puolė, parvertė jį ant 
žemės. Prieš miniai susiliejant virš jo, Markas spėjo užsidengti skydu. Laimei, 
atsipirko mėlynėmis: dauguma  puolančiųjų buvo ginkluoti vien kuokomis. 
Mosuodamas kardu, po minutės įsigudrino pašokti ant kojų ir atsidūrė pačiame 
minios tirštyje. Prasiskynė sau kruviną kelią prie sienos, kuri galėtų užstoti jam 
nugarą. Išgirdęs, kaip Skaurus atsimušinėja nuo užpuolikų, vado manevrą pakartojo 
dar vienas legionierius. 

Marką atakavo trumpa medžiokline ietimi ginkluotas videsas. Smūgio jėga 
švystelėjo jį tiesiai ant romėniško skydo. Skaurus nubloškė jį šalin. Neišlaikęs 
pusiausvyros, tvarkos ardytojas dribo aukštielninkas, parvertė antrą užpuoliką, o 
Skauraus kardas už vieno nevikrumą privertė krauju sumokėti abu. 

Ne visi maištininkai, laimei, liko kovoti su romėnais. Kai kurie patraukė toliau, į 
vakarus, ieškoti namdalėnų, todėl neilgai trukus legionierius spaudė vien minios 
uodega. 

Apgulčiau skystėjant, tribūnui atgijo viltis išgyventi. Per kovos triukšmą girdėjo 
tapsint ir šaukiant artėjantį romėnų patrulį, kuris skubinosi į pagalbą apsuptiems 
draugams. Riaušininkai, nepasižymintys tikrų karių įgūdžiais bei disciplina, jų 
atakos neatrems. Markas šūktelėjo savo kariams, bet tuo metu į šalmą trinktelėjo 
akmuo, pažerdamas galvoje spiečių sidabrinių kibirkščių. Jis susvyravo, kardas 
iškrito iš rankos. Vagis pasilenkė, čiupo ginklą ir nuskuodė į skersgatvį; šiandien 
mūšių jau buvo sotus. Marką apėmė panika. Jei čia būtų paprastas trumpas kardas, 
jis tik džiaugtųsi taip lengvai atsikratęs sukčiaus. Bet pagrobtas stebuklingasis 
ginklas, kurio burtai perkėlė jį į šį pasaulį, kurio ašmenys atsispyrė Avšaro kerams, 
kardas, atnešęs jam šlovę. Markas metė šalin skydą, išsitraukė ilgą durklą ir šoko 
vytis. Dėkojo dievams, kad mūšis jo nesustabdė. Aštriu kinžalu parbloškė vieną 
videsą žemėn, kitą privertė atšokti giliai sužeista ranka. Skaurus išsilaisvino ir 
nudundėjo paskui vagišių. Kraujas ūžė ausyse, mielai būtų atsikratęs šarvų bei 
sunkių batų. Tačiau treniruotės nenuėjo veltui - atstumas tarp jų nuolat mažėjo. 

Priekyje bėgantis žmogus buvo žemutis, storas vyriokas, gerai apsirengęs, į 
paprastą plėšiką nepanašus. Išgirdęs vytynių triukšmą, žvilgtelėjo per petį ir, 
lėkdamas kiek įkabina, vos neįsirėžė į sieną. Paskutinę akimirką įsigudrino staigiai 
pasukti į šalį, nuskuodė siaura gatvele žemyn. Markas jau buvo už dešimties 
žingsnių. Kaip Skaurus besistengė, labiau priartėti negalėjo, bet ir jo varžovas 
neatsiplėšė nė centimetro. Vagis miesto gatvėse orientavosi taip pat blogai, kaip 
tribūnas. Prabėgęs pusę mažos alėjos staiga suvokė, kad ji aklina. Tereikėjo sekundę 
pasvyruoti ir Markas įveikė dar kelis žingsnius. Braukdamas prakaitą, storasis 
vagišius iškėlė nugvelbtąjį kardą, užimdamas kovos poziciją. Sukaustyti judesiai, 
nevikrūs mostai ginklu be žodžių sakė, jog tribūnas susidūrė su naujoku. Vis dėlto 
artinosi prie jo labai atsargiai. Galų gale, priešininkas laiko kardą, tris kartus ilgesnį 
už jo durklą, šitaip kompensuodamas patirties stoką. 

Tribūnas, žengęs dar vieną žingsnį pirmyn, tarė: 


- Nenoriu su tavim muštis. Atiduok mano kardą ir gali būt laisvas. 

Skaurus taip niekad ir nesužinojo, ar vagis nusprendė, esą romėnas išsigando, ar 
pats pabijojo likti beginklis. Grobikas šoko ant tribūno, nevikriai smogdamas. 
Treniruota Marko ranka suveikė automatiškai. Jis palenkė galvą ir suvarė peilį į 
vagies pilvą iki pat rankenos. Videsas plačiai išsižiojo, bet nepratarė nė žodžio. 
Išmetęs kardą, abiem rankomis griebėsi už pilvo, mėgindamas užspausti žaizdą. 
Akys išsiplėtė, apsimiglojo, po kelių sekundžių storulis susmuko ant žemės. Markas 
pasilenkė, pakėlė savo ginklą. Negalėjo tokia pergale didžiuotis. Greičiau jautė 
pasibjaurėjimą savimi. Apgailestaudamas žiūrėjo į prie kojų susirietusį lavoną. 
Kodėl tas storas kvaišius neliko namie, už tvirtai užsklęstų durų? Kodėl įsivėlė į 
žaidimą, apie kurį ničnieko neišmano? Tribūnas sunkiai atsiduso. Buvo metas grįžti 
atgal, pas kareivius ir riaušininkus. 

Bet surasti kelią pasirodė ne taip jau paprasta. Vingiuotos gatvelės vedė visai ne 
ten, kur jis norėjo patekti. Markas paklydo. Namai, pro kuriuos ėjo buvo panašūs it 
du vandens lašai, čia susigaudyti galėtų tik senbuvis. Praėjęs dar vieną pastatą, ūmai 
už sienos išgirdo kažką tąsantis. Muštynių ir triukšmo šiandien prisižiūrėjo iki 
soties, todėl Skaurus nusprendė nekreipti dėmesio. Staiga garsiai ėmė rėkti moteris. 
Klyksmą nutraukė antausis. 

- Užsikimšk, kale! - užriaumojo grubus vyriškas balsas. 

- Tegul kaukia, - pašaipiai atitarė kitas. - Kas čia ją išgirs? 

Siena buvo pernelyg aukšta, kas už jos vyksta, niekaip nepamatysi. O ir 
užsikeberioti ant jos su visais šarvais - darbas ne iš lengvųjų. Marko akys sustojo 
ties vartais. Pribėgęs prie jų, stipriais kumščiais smogė į varčias. Vartai plačiai 
atsilapojo. Tribūnas, visiškai to nesitikėjęs, įskriejo vidun ir vos išsilaikė ant kojų. 

Du vyrai klūpodami stipriai laikė jauną moterį. Nustebę sužiuro į įžūlėlį, kuris 
išdrįso pertraukti jų pramogą. Vienas laikė auką už apnuogintų pečių, kitas, užvertęs 
iki juosmens sunkų sijoną, skėtė baltas kojas. Greta dryksojo suplėšyta tunika. 

Pirmasis prievartautojas galą gavo, vos pamėginęs pašokti. Markas perrėžė jam 
gerklę. Akimirką tribūnas net pasigailėjo, kad tas gyvulys mirė taip lengvai ir 
greitai. Bet užmuštojo draugelis pasirodė kietesnis riešutas. Nors atrodė it paprastas 
gatvės plėšikas, rankoje žybčiojo ne durklas, o trumpas kardas. Jau pirmuoju smūgiu 
banditas leido suprasti, kad valdyti ginklą jis moka. Romėno priešininkas užsiėmė 
grynai gynybinę poziciją, dingojos, tik ir laukia patogaus momento sprukti. Bet kai 
pamėgino tai padaryti, moteris trūktelėjo jį už kojos, prievartautojas dribo kiek 
ilgas. Marko kardas perskrodė jį, dar nespėjus; paliesti žolės. Ir jei dėl kardą 
nušvilpusio storulio vagies nužudymo Skaurus apgailestavo, tai dabar jautė vien 
pasitenkinimą. 

Jis pasilenkė, lavono marškiniais nusivalė kardą, paskui atsigręžė į moterį: 

- Ačiū, mergaite. Tas šunsnukis galėjo pasprukti, jei ne tavo... 

Ir apstulbęs nutilo. Prieš jį buvo Helvisė. Žiūrėjo į jį, pirmąsyk matydama savo 
gelbėtojo veidą. 


- Markai? - pratarė, vis dar abejodama. Tada suvaitojusi puolė ant kaklo. Marko 
rankos pačios savaime stipriai prispaudė ją prie krūtinės. Švelni nugaros oda buvo 
it šilkas, tebesaugojo vėsą žolės, ant kurios ją nutėškė. Helvisė drebėjo it lapelis. 

- Ačiū, o, ačiū, - visą laiką kartojo, įsikniaubusi į romėno petį. Po sekundės 
pridūrė: - Tu su šarvais, visai mane sutrėškei. 

Skaurus sumišo, atpalaidavo glėbį. Bet ji neatsitraukė, vis glaudėsi prie Marko. 

- Vardan tavojo Foso, ką čia veiki? - reikliai, griežtai paklausė tribūnas. - 
Maniau, kad saugiai tūnai namdalėnų kareivinėse, rūmų komplekse. 

Bet čia ji atsidūrė kaip tik dėl Foso. Nusprendė pažymėti šventę... Nejau tai buvo 
tik vakar? Markui vaidenosi, jog nuo to laiko prabėgo ištisa amžinybė. Savo tikslui 
Helvisė pasirinko ne šalia kareivinių buvusią šventovę, o kitą, pietinėje Videso 
dalyje. Ta bažnyčia labai svarbi Namdalenui, nes skirta šventajam, kuris gyveno 
saloje maždaug prieš tris šimtus metų, dar prieš šiauriečiams užgrobiant jo gimtą 
žemę. 

Helvisė tęsė: 

- Kai prasidėjo maištas, kai minios pradėjo staugti „Iškasim lošėjų kaulus!“, 
netekau vilties grįžti namo gyva ir sveika. Žinojau, kad mano žemiečiai prie užutekio 
įkūrė stovyklą, nusprendžiau nusigauti pas juos. Praeitą naktį pratūnojau apleistame 
name. Kai šalia išgirdau minios riksmus, vėl nutariau pasislėpti. Vartai buvo 
atlapoti... - pasakojo, karčiai šypsodama. - Deja, ne iš karto supratau, kodėl. Tie... - 
Bjauraus žodžio neištarė, tik sudrebėjo nuo minties apie išgyventą siaubą. - Tie 
plėšė vilą, o aš virtau papildomu grobiu... 

- Viskas baigta, - tarė Skaurus, glostydamas išsitaršiusius plaukus taip švelniai ir 
atsargiai, kaip glostydavo išsigandusių kumeliukų karčius. 

Ji atsiduso, prisislinko arčiau. Tik dabar romėnas ūmai pastebėjo, kad moteris 
pusnuogė, kad jų apsikabinimas virsta kažkuo daugiau, nei paprasčiausias 
draugiškumo gestas. Palenkė galvą, pabučiavo Helvisės plaukus. Ji stipriai apglobė 
delnais jo kaklą. Tada Markas pabučiavo lūpas, ausų galiukus, slystelėjo kaklu ir 
palietė apnuogintą krūtinę. Sušnarėjęs nusmuko žolėn sijonas. Nusiimti šarvus buvo 
gerokai sunkiau, bet ir jų veikiai atsikratė. Akimirką tribūnas pagalvojo apie 
besikaunančius savo kareivius, tačiau šią minutę jo nebūtų sustabdžiusi visa 
pasaulio karinė disciplina. Markas išsitiesė žolėje šalia moters, kuri jo laukė. 

Jiedviem dingojosi, esą, arčiau pažinus vienas kitą, jų meilė išaugs keleriopai. 
Dabar jautėsi mažumėlę nejaukiai, lyg nė vienas nebūtų įsitikinęs, kad patiks kitam. 
Nepaisant šių svyravimų, tribūnas išgyveno patį saldžiausią artumą, kokį tik kada 
nors teko patirti. Buvo toks laimingas, kad net negirdėjo, jog vardas, kurį šūkčioja 
Helvisė, - ne jo vardas. 

Nieko daugiau nenorėjo, tik būti su ja, amžinai gulėti šioje žolėje, klausytis šios 
gilios tylos. Bet sąžinė graužė vis smarkiau, vis atkakliau. Markas jautėsi kaltas: 
leidžiasi į malonumus, tuo tarpu jo legionieriai kaunasi. Pamėgino užsimiršti dar 
vienu bučiniu, bet lengviau netapo. 


Šarvai dar niekad neatrodė tokie sunkūs, kaip tą minutę. Nuvilkęs nuo užmuštojo 
marškinius, atidavė Helvisei, paskui, pamąstęs, įteikė jai 1r negyvėlio kardą. 

- Lauk čia, mano meile. Manau, net viena būsi saugesnė čia, nei gatvėje. Aš 
greitai grįšiu, pažadu. 

Kita moteris turbūt pultų prieštarauti, bet namdalėnė matė, kas yra mūšis, žinojo, 
kaip tai pavojinga. Ji atsistojo, pirštu perbraukė Marko skruostą iki burnos 
kampučio. 

- Tai, - tarė. - O, taip, grįžk manęs kuo greičiau. 

Lyg sveikdamas po karštinės, Videsas iš lėto peikėjosi. Komno pranašystė 
išsipildė: maištas palaipsniui nuslopo; legionieriai su chalogais sugebėjo perskirti 
miestiečius ir namdalėnus. Savaitei baigiantis miestas tapo toks, kaip anksčiau, 
riaušes priminė vien apdegę griuvėsiai. Jie vis dar rūko, tačiau didelio gaisro 
pavojaus nekėlė. Sostinė nurimo, viskas grįžo į savo vėžes, užtat Marko gyvenimas 
apsivertė aukštyn kojom. 

Iš pradžių jis nuvedė Helvisę pas namdalėnus, kurie įsirengė stovyklą prie 
Kontoskaliono įlankos, paskui, kai Videsas nustojo kunkuliuoti, ji grįžo į saliečių 
kareivines rūmų komplekse. Bet ten užtruko neilgai. 

Po pirmojo netikėto proveržio jų sąjunga nesubyrėjo, atvirkščiai, tapo dar 
tvirtesnė. Tepraėjus kelioms dienoms Helvisė su Malriku persikraustė pas Skaurų į 
romėnų būstinę, kurios dalis buvo atskirta šeimyninėms poroms. Nors tribūnas 
labiau nei bet kada svajojo būti kartu su mylimąja, šis bei tas kėlė nerimą. Pirma ir 
pagrindinė ramybės neduodanti mintis: kaip į šį ryšį pažiūrės Soterikas? Markas ne 
sykį matė, kaip padūksta Helvisės brolis, pamanęs, kad jo garbė užgauta. Kaip jis 
reaguos sužinojęs, kad Markas pasiima jo seserį? Nutarė paklausti Helvisės. Ji 
atsakė moteriškai racionaliai: 

- Nesuk sau galvos. Jei ir reikės ką nors pasakyti, paliksi tą bėdą man. Aš viskuo 
pasirūpinsiu. Juk nesuviliojai nekaltos mergaitės, ar ne? Jei laiku nebūtum suskubęs 
pagalbon, tie niekšai greičiausiai būtų perrėžę man gerklę. Mielasis, tu mane 
išgelbėjai, Soterikui tai svarbiau už bet ką kita. 

- Bet... 

Helvisė nutraukė jo protestą bučiniu, tačiau visiškai nuraminti vis vien 
nesugebėjo. Ką gi, tolesni įvykiai parodė, kad ji buvo teisi. Soterikas priėmė Marką 
kaip šeimos narį, draugiškumo pavyzdžiu persiėmė kiti namdalėnai. Jie žinojo, kiek 
skolingi romėnams, todėl, kai legionierių vadas įsimylėjo vieną jų moterį, tai tapo 
dar viena priežastim traktuoti svetimšalius kareivius kaip brolius. 

Išsprendęs šitą problemą, Skaurus ėmė laukti savo kareivių reakcijos. Pradžioje 
legionieriai ėmė burbėti: aha, vedusius karius vos pakenčia, o dabar pats savo 
taisyklę laužo... 


- Nekreipk dėmesio, - pasakė Gajus Pilypas. - Koks kieno reikalas, su kuo miegi - 
su moterim, berniuku ar su mėlynu avinu. Svarbiausia - kad galvoji galva, o ne tuo, 
kas tarp kojų. 

Trinktelėjęs tą grubų, bet protingą patarimą, centurionas išėjo surengti kam nors 
eilinę trydą. 

Bet šitokį patarimą lengviau duoti, nei įvykdyti. Anksčiau Skaurus visada buvo 
pakantus Venerai - ir išnykusiame Mediolane, Cezario armijoje, ir atsiradęs 
Videsijoje. Kuomet apimdavo geismas, mokėdavo už jį ir niekad nesistengdavo 
susitikti su ta pačia moterimi du kartus. Bet dabar, pasirodžius Helvisei, jis suvokė 
noris atgauti viską, ko neteko per ilgus žygių metus, suprato, kad po kiekvienos su 
Helvise praleistos nakties tampa vis labiau nepasotinamas. Nors tapusi našle 
namdalėnė nekreipė dėmesio į vyrus, jos kūnas siekė artumo, todėl dabar visą savo 
aistrą jį atidavė Markui. Tribūnas ūmai pastebėjo miegąs net kiečiau nei vaikystėj. 
Kartą pagalvojo: kokia laimė, kad kareivinėse nebuvo Helvisės, kai čionai įsibrovė 
Avšaro siųstas kamoras. Dabar jis niekaip nepajustų klajoklio artinantis. 

Skaurus mąstė ir apie tai, kaip šią permainą priims Malrikas, bet Helvisės sūnus 
buvo dar toks mažas, kad galėjo priprasti prie bet ko pasauly. Netrukus tribūną jis 
dažniau pavadindavo ne vardu, o tėvu. Romėno jausmuose išdidumas pynėsi su 
liūdesiu. Berniūkštis iš karto tapo legionierių numylėtiniu. Kareivinėse vaikus 
galėjai ant pirštų suskaičiuoti, todėl visi juos labai lepino. Atviras naujiems 
įspūdžiams kaip ir visi vaikai, lotynų kalbą Malrikas tiesiog gerte gėrė. 
Pasitaikydavo dienų, kai tribūnas iš viso užmiršdavo, jog ruošiamasi karui. Tik 
tenorėjo, kad tokių dienų būtų daugiau - pačių laimingiausių jo gyvenime. 


X skyrius 


Kai jie gavo įsakymą atvykti į karinę Imperatoraus tarybą, Gajus Pilypas 
suburbėjo: 

- Velniai griebtų, jau seniai metas. Kampanija turėjo prasidėti prieš porą mėnesių, 
jei ne anksčiau. 

- Politiniai žaidimai, - atsakė Markas ir pridūrė: - Maištas irgi ne itin padėjo. Bet 
tu teisus, išžygiuoti jie galėjo anksčiau. 

Mintyse lengvai paironizavo savo mėginimą pateisinti vėlavimą, dėl kurio pats 
visai neseniai skundėsi. Į žygį jis ne itin veržėsi ir gerai žinojo, dėl ko. 

Devyniolikos sofų rūmuose tribūnas nesirodė nuo pat dvikovos su Avšaru. Kaip ir 
visuomet, jokių sofų čia nebuvo. Vietoj jų stovėjo keli į vieną vietą sustumti stalai, 
apversti operatyviniais žemėlapiais. Rodyklės žemėlapiuose rodė numatomų smūgių 
kryptis. Virš popierių linksojo pagrindinių Imperijos kovinių pajėgų vadai — videsai, 
katrišai, klajokliai kamorai, namdalėnų karininkai, o dabar ir romėnai. 

Maurikijus Gavras, kaip ir derėjo, vadovavo, sėdėdamas už specialaus staliuko. 
Markas džiaugėsi, matydamas Imperatoraus dešinėje įsitaisiusį Turiziną. Tikėjosi, 
kad brolių ginčas baigėsi taikiai. Paskui dirstelėjo į sėdintįjį valdovo kairėje ir iš 
nuostabos išsižiojo. Ortajas Sfrancezas. Jaunasis aristokratas perskaitė nemažai 
knygų apie karą, tačiau nepasižymėjo nei žiniomis, nei vyriškumu. Tebūnie jis net ne 
pikčiausio Imperatoraus priešo sūnėnas, o geriausias Maurikijaus draugas — ir 
tuomet jo dalyvavimas karo taryboje vargu bau pateisinamas. Vis dėlto jaunuolis čia 
sėdėjo, vedžiojo puošnaus kinžalo galiuku po žemėlapį, aiškindamasis, kur teka 
kažkokia upė. Pastebėjęs salėn įžengiančius romėnus, Ortajas linktelėjo ir mostelėjo 
pasisveikindamas. Markas taip pat linktelėjo, o Gajus Pilypas, suniurnėjęs kažką 
nelabai malonaus, apsimetė Sfrancezo išvis nematąs. 

Tarp Imperatoraus ir Nefono Komno sėdėjo valdovo duktė Alipija, vienintelė 
taryboje dalyvaujanti moteris. Ji, kaip pratusi, daugiau klausėsi, nei kalbėjo. 
Legionieriams įeinant, mergina ant pergamento sklypelio kažką rašė, ir jų 
nepastebėjo, kol tarnas nepalydėjo naujai atvykusių į jiems skirtą vietą prie stalo. 
Tai buvo garbinga vieta šalia Imperatoraus. Per tribūną slystelėjęs probėgšmas 
Alipijos žvilgsnis pasirodė šaltas. Vertinantis, ne toks draugiškas, kaip galėjai 
tikėtis. Skaurus ūmai susimąstė, ar ji žino apie jo ryšius su Helvise. Princesės 
veidas buvo neperprantamas it kaukė. 

Markas su palengvėjimu atsisėdo ir palinko prie žemėlapio. Jei teisingai suprato 
videsų kalbą, piešinys vaizdavo Vaspurkano kalnus, pasienio žemes — viliojantį 
kelią į Kazdą. Jis, kaip ir Apsimaro žemėlapis, atrodė tobulai tikslus. Viršukalnės, 
upės, ežerai, miestai — pažymėta visut viskas. Tačiau Skaurus žinojo, kad klaidų daro 


net patys kruopščiausi, patys išmaniausi žmonės. Trečiojoje istorijos knygoje 
Polibijus pasakojo, esą Rodano upė teka iš rytų į vakarus, paskui suka į Narbonijos 
Galijos pietus ir galiausiai įteka į Viduržemio jūrą. Tačiau atėjo metas, kai šiuo 
šaltiniu besivadovaujantiems romėnams teko gerokai paklaidžioti, kol pagaliau 
nustatė, kad tikrovėje upė teka į priešingą pusę. 

Legionieriai pralaukė visą valandą, kol Maurikijus galop pradėjo pasitarimą. 
Nutraukęs tykų pokalbį su broliu, valdovas prabilo garsiau, kad girdėtų visi, 
susirinkę kambaryje. 

- Ačiū, kad šiandien čia atėjote, - tarė. 

Šnekos, balsų gaudesys užstalėje nutilo. Imperatorus palaukė, kol įsigalės visiška 
tyla, tada pratęsė: 

- Tiems, kurie vakarinėse provincijose jau kariavo, daug kas iš mano pranešimo 
bus seniai žinoma. Bet pastaruoju metu mūsų armiją papildė tiek daug naujų 
kareivių, kad pagalvojau: šią tarybą verta šaukti bent jau dėl jų. 

- Naujokų čia gerokai mažiau, negu galėtų būti. Dėkui prakeiktiems vienuoliams, - 
pasakė kažkas. Markas pažino Aptrando, Dagobero sūnaus balsą. Namdalėno veide 
atsispindėjo tas pats šaltas įniršis, kurį tribūnas matė pirmojo jų susitikimo dieną, 
kai išgelbėjo kunigaikštystės kareivius nuo banditų. Šį žmogų išmušti iš vėžių, 
priversti sutrikti labai nelengva. Iš tos pusės, kur sėdėjo namdalėnai, atsklido 
pritarimo gaudesys. Markas pastebėjo linkčiojantį Soteriką. 

Grubus Aptrando tiesumas, atrodo, įžeidė Ortajų Sfrancezą, bei Turiziną Gavrą. 
Tačiau paaiškėjo, kad jų pykčio priežastys absoliučiai skirtingos. 

- Nekaltink saviške erezija mūsų šventųjų tėvų! — šūktelėjo Ortajas. 

Tuo tarpu Sevastokratas burbtelėjo: 

- Tu ten, gerbk Jo Imperatorškąją Aukštybę! 

Videsai ėmė šurmuliuoti, tik nežinia, kam labiau pritardami. Tačiau namdalėnas 
piktą Turizino žvilgsnį atlaikė. 

-Ar labai jau gerbė mus, kai jūsų šventieji tėvai nusprendė mus visus pribaigti? - 
reikliai paklausė Aptrandas, atsakydamas iš karto abiem. 

Temperatūra Devyniolikos sofų rūmuose įkaito iki virimo. Kamorai pakilo iš savo 
krėslų it šakalai, laukiantys peštynių, pasiruošę pulti tą, kuris pasirodys silpnesnis. 
Markas vėl pajuto augančią nevilįį — Videse jam tai buvo ne pirmiena. Dėl savo 
charakterio, nuolatinių valios treniruočių dėka, jis sugebėdavo išlikti 
šaltakraujiškas, tokius karštų, greitai įsiaudrinančių žmonių ginčus, niautynes jis 
laikė tikra liga, pakirtusia tiek Imperiją, tiek jos kaimynus. 

Maurikijus, rodos, buvo nulipintas iš tokios pačios tešlos, kaip ir jo valdiniai. Jis 
padėjo rankas ant pečių Turizinui ir Sfrancezui. Abu nutilo, nors Turizinas nejučia 
užsispyrėliškai truktelėjo. Imperatorus iš aukšto pažvelgė į Aptrandą, jo rudos akys 
susitiko su vilkiškai pilkomis namdalėno akimis. 

- Jūsų čia žymiai mažiau, nei galėtų būti, - pripažino. - Ir tai ne mūsų kaltė. 

Dabar atėjo Sfrancezo eilė krūptelti. Imperatorus nekreipė į jį dėmesio. Buvo 


užsiėmęs samdinių. 

- Atsimeni, kodėl iš viso atėjot čionai? - paklausė. Balse girdėjosi tas pats 
reikšmingumas, kaip Balzamonui kalbant apie Videsijos vienybę. Markas dar sykį 
pamatė, kaip Aptrandas sutinka akivaizdžią tiesą. Namdalėnas sekundę pagalvojo, 
tada nenoriai linktelėjo. 

- Jūs teisus. 

Namdalėnui, idant išspręstų problemą, šito užteko. Jis palinko priekin, pasiruošęs 
toliau dalyvauti taryboje. Kai keli karštagalviai jo tautiečiai norėjo ginčą pratęsti, 
Aptrando akių šaltis sustabdė juos geriau už bet kokius videsų žodžius. 

- Štai ką aš vadiniu kietu riešutėliu, - susižavėjęs šnipštelėjo gajus Pilypas. - 
Šaunus vaikinas, tiesa? 

- Sutikęs jį maišto metu, irgi taip pagalvojau, - atsakė Markas. 

- A, tai čia tas kareivis, apie kurį kalbėjai? Tada suprantu, ką turėjai omeny... - 
Centurionas užsičiaupė vidurį frazės, nes prabilo Imperatorus. 

Ramus, tarsi nieko neįvyko, Maurikijus tarė, kreipdamasis į Ortają: 

- Pakelk prašau vakarinių teritorijų žemėlapį, būk malonus. 

Spatarijus klusniai iškėlė pergamentą, kad visi galėtų matyti. Žemėlapyje 
parodytos vakarinės Imperijos provincijos iki sostinės driekėsi ilga kreiva juosta, 
atskiriančia Videsijos bei Jūreivių jūras. Imperatorus palaukė, kol trumparegiai 
karininkai prieis arčiau, ir prabilo: 

- Noriu išžygiuoti šią savaitę. Paruoškite savo kareivius perkėlai per Jaučių 
brastą. Visi, kas nesuspės, liks uodegoj. - Jis staiga negerai šyptelėjo. - Tas, kuris 
pasakys, jog nėra pasiruošęs, bus paskirtas į patį karščiausią Foso pamirštą 
garnizoną, kur karas su Kazdu pasirodys nepasiekiama laime. Šitai galiu pažadėti. 

Imperatorus leido nuslūgti klausytojų tarpe kilusiam gyvam šurmuliui. Markas 
jautė tokį patį pagyvėjimą, kaip likę karininkai - žygi pradžios diena paskelbta ir ji 
išauš jau labai greitai! Tribūnas pagalvojo, kad grasinimas vėluojančius palikti 
ariergarde iš esmės nereikalingas. 

- Tiems, kurie iš jūsų nežino, pasakysiu: mūsų vakarinė siena su Kazdu yra už 
aštuonių šimtų kilometrų nuo sostinės. Su tokia didele armija kaip mūsiškė, turėtume 
pereiti Vaspurkaną ir įžengti į Kazdą maždaug per keturiasdešimt dienų. 

Skaurus pamanė, kad jo romėnai šį atstumą be ypatingų pastangų įveiktų per 
dvidešimt dienų, bet šiaip jau Imperatorus teisus. Bet kurioje armijoje yra lėčiau 
einančių kareivių, o kai kariuomenė tokia didžiulė, jos judėjimą dar labiau lėtina 
atsargų pristatymas. 

Gavras sekundę patylėjo, paėmė medinę rodyklę, nuvedė liniją Videsijos 
pietvakariuose į tašką, kuriame susilieja dvi upės. 

- Žygį suskaidysime į keturis etapus, - tarė. - Pirmasis bus lengvas ir trumpas, nuo 
čia iki Harsavos, kur Eriza įteka į Arandą. Ten susitiksim su Baanu Onomagulu, jis 
lauks mūsų su savo kariais iš pietinių kalnų. Jis galėtų atsivesti ir daugiau kareivių, 
bet prakeikti valdininkai per daug valstiečių pavertė baudžiauninkais. 


Markas apgailestavo, kad žemėlapis, kurį laiko Ortajas, uždengia aristokrato 
veidą: norėjosi pamatyti, kaip jaunasis Sfrancezas reaguoja į dyglį, smigtelėtą jo 
šeimos vykdomos politikos adresu. Žemėlapis pamažu ėmė virpčioti. Ortajas, iš 
prigimties ne itin ištvermingas, pavargo laikyti sunkų pergamentą, aukštai iškėlęs 
rankas. Gavras mokėjo parodyti pasipūtėliui jo vietą. Imperatorus tuo tarpu tęsė: 

- Iš Garsauros palei Arandą leisimės tiesiai į vakarus, į Amorioną, pasieksim 
didelę plynaukštę. Šis etapas bus ilgesnis už pirmąjį, bet tik truputį sunkesnis. 

Markas pamatė, kad Alipija nustebusi kilstelėjo antakius, bet tėvui prieštarauti 
nepradėjo, tik dar kažką brūkštelėjo užrašuose. 

- Pakeliui iš sandėlių pasiimsime iš anksto paruoštas atsargas. Visai nenoriu, kad 
badaudami ar tiesiog dėl pramogos imtumėt plėšti valstiečius. - Valdovas apmetė 
žvilgsniu visus prieš jį sėdinčius karininkus, galiausiai įsmeigė akis į ką tik 
atvykusius iš savo stepių kamorų vadus. Nė vienas jų nekalbėjo videsiškai. Šneką 
suprantantys vertė Imperatoraus žodžius gentainiams, 

Vienas Pardrajos klajoklis į Maurikijų dirstelėjo klausiamai. Valdovas pastebėjo, 
linktelėjo. 

- Kas yra? 

- Aš Fidrosis, Arklių tramdytojas, - pakenčiama videsų kalba prabilo vadas. - Aš 
ir mano kariai priėmėm tavo auksą, kad kariautume, o ne kad plėšikautume. Skersti 
valstiečius - moterų užsiėmimas. Argi mes ne vyrai? Tegul tada mumis ir pasitiki 
kaip vyrais! 

Kiti kamorai nulenkė galvas sutikdami, pagal paprotį palietė barzdomis krūtines. 

- Gerai pasakyta, - pareiškė Imperatorus. 

Markui dingtelėjo: neturėtum tu už nugaros patikimų kareivių, vargu ar pasitikėtum 
šitais stepių gyventojais... Skaurus buvo įsitikinęs, kad Mauricijus mano lygiai taip 
pat. Bet dabar ne metas pyktis. 

- Tai, ką pasakė mano brolis, savaime suprantama, liečia ne tik mūsų šiaurinius 
sąjungininkus. Šitą privalo atsiminti visi svetimšaliai samdiniai, - tingiai įsiterpė 
Turizinas Gavras ir žvilgtelėjo ne į kamorus, o į namdalėnus. 

Pastarieji atsakė ledine tyla. Mauricijus nublyško iš pykčio, tačiau, 
prisimindamas akimirkos svarbą, susiėmė. Vėl, kaip ir lošiant kauliukais, visi 
susitikimo dalyviai pamėgino nudurti akis, slėpdami sumišimą. Tik Alipija rodės 
abejinga. Savo tėvą bei dėdę stebėjo smalsiai ir kiek pašaipiai. 

Nors savitvarda pareikalavo akivaizdžių pastangų, Mauricijui pavyko vėl sutelkti 
dėmesį į Ortajo tebelaikomą žemėlapį. Giliai atsidusęs Imperatorus tęsė: 

- Amorione prie mūsų prisidės dar vienas dalinys. Jam vadovauja Gagikas 
Bagratoni. Iš ten pajudėsime į šiaurės rytus, į Solę prie Ramno. Vakaruose už šio 
miesto yra kalnuotoji Vaspurkano sritis, Princų žemė, kaip jie patys ją vadina, - čia 
valdovas susijuokė, paskui kalbėjo toliau: - Šiame žygio etape alksime. Ten 
šeimininkauja kardai, manau, jums nereikia aiškinti, ką jie daro su mūsų valstiečiais, 
su dirbamais laukais, lai Fosas juos už tai supleškina. 


Markas pastebėjo, kaip du klajokliai apsimainė kreivomis šypsenėlėmis. Jie 
turėjo milžiniškas avių, karvių bandas, žemės dirbti jiems nereikėjo. Ši tauta, kaip ir 
jų pusbroliai kardai į valstiečius žvelgė priešiškai. Fidrosis jau minėjo - žemdirbiai 
klajoklių akyse nebuvo verti nė menkiausios pagarbos, tikriems vyrams juos net 
žudyti per lengva. 

- Praėję Solę, įžengsime į Vaspurakaną, - pasakė Imperatorus. - Kalnų takuose 
kazdus bus lengviau atakuoti, negu lygumose, o prisigrobtos gėrybės dar labiau juos 
stabdys. Vaspurkanai mums padės - princai ne itin myli Imperiją, bet, skirtingai nei 
Kazdas, mes jų neliečiam. Viena ar dvi pergalės prieš skrajojančius Avšaro būrius 
privers iškrutėti iš Mašizo patį Vulhašą su savo armija. - Nuo minties apie pergalę 
Imperatoraus veidas prašvito. - Mes jį sumušim, ir štai - prieš mus nusidrieks 
Kazdas. Mes jį sumalsim į smulkius miltus. Jau keli amžiai praėjo nuo to laiko, kai 
Videsija siuntė tenai šitokią didelę armiją, kokią surinkome šiandien. Kaip gali 
kažkoks banditų karaliukas, Skoto vergas, prieš mus atsilaikyti? 

Šį kartą jam pavyko uždegti karininkus. Žmonės tarsi savo akimis išvydo palei jų 
kojas išsipleikusį Kazdą. Toks paveikslas negalėjo nedžiuginti, kad ir kokia būtų 
priežastis: karjera, religinis apvalymas nuo blogio ar paprasčiausiai mėgavimasis 
kova ir grobiu. 

Ortajas Sfrancezas, supratęs, jog Imperatorus galų gale kalbą baigė, su 
palengvėjimu padėjo žemėlapį ant stalo. Markas persiėmė karininkų entuziazmu. 
Maurikijaus planas pasižymėjo kaip tik tuo, ko tribūnas tikėjosi - apgalvotu 
grandioziškumu. Be to, kaip ir anksčiau, tarnaudamas Cezario armijoje, Skaurus 
neturėjo pasirinkimo. Teliko smulkmena: šį planą įgyvendinti. 

Nuo seno Imperijoje gyvavo tradicija besiruošiančią žygiui armiją apsupti 
pompastiškomis ceremonijomis. Videso liaudis, neseniai iš visų jėgų stengusis tą 
armiją sudraskyti 1 skutus, dabar įkvėptai giedojo padėkos himnus, meldėsi už 
operacijos sėkmę. Žygio išvakarėse Didžiojoje bažnyčioje buvo paskirta liturgija. 
Skaurus, kaip romėnų vadas, gavo ilgą antspauduotą pergamento ritinėli - oficialų 
kvietimą į mišias. Leidimas buvo suteiktas dviems asmenims. 

- Kamatiduoti antrą bilietą? - paklausė jis Helvisės. - Turi draugų? 

- Markai, tu juokauji? - nustebo ji. Savaime suprantama, eisime ten kartu. Aš, 
žinoma, videsų tikėjimo nesilaiko, bet tokios svarbaus dalyko pradėti be Foso 
palaiminimo negalima. 

Markas atsiduso. Kai pasiūlė Hevisei tapti gyvenimo drauge, tikrai negalvojo, 
kad ji mėgins įsprausti jį į patogaus padorumo rėmus. Skaurus nebuvo nusiteikęs 
prieš Fosą, bet jėga stumiamas į bažnyčią, instinktyviai imdavo priešintis. Markas 
nebuvo pratęs gyventi nuolat paisant kažkieno nuomonės. Vos sulaukęs 
pilnametystės, jis patraukė savo keliu ir nekreipė dėmesio į patarimus, kurie buvo ne 


prie širdies. Bet Helvisė su savo nuomone skaitytis vertė. Skaurus prisiminė, kaip ji 
pyko, kada, karo tarybai priėmus sprendimą dėl žygio pradžios, jis ilgai sėdėjo, 
tylėdamas it žuvis. „Ką gi, - tarė sau atsidusęs, - viskas toli gražu ne taip paprasta, 
kaip iš pradžių atrodo.“ 

Antra vertus, nenoro eiti į mišias Didžiojoje bažnyčioje įsikibęs laikėsi tik tol, 
kol išvydo siaubą Neilo Zimiskio veide - pasiūlė jam savo leidimą. 

- Dėkoju už šią garbę, - greitakalbe išbėrė tasai, - bet, jei ten nepasirodysi, bus 
labai negražu. Bažnyčioje susirinks visi vadai, net kamorai, nors jie apie Fosą neturi 
nė menkiausio supratimo. 

- Taip, ko gera, tu teisus, - burbtelėjo Skaurus. 

Bet šis paaiškinimas leido išvysti būsimą liturgiją kitoje šviesoje - Videsijos 
vienybei ji tokia pat reikšminga, kaip Balzamono mišios. O jei taip, bažnyčią 
aplankyti verta, juolab, kad pasiruošimas žygiui tribūną visiškai nukamavo, dienai 
baigiantis jis vis dažniau pratrūkdavo. 

Romėnų disciplina, kaip visuomet, neturėjo sau lygių, paruošti legionierius žygiui 
pasirodė gana lengva. Jie galėjo išžygiuoti jau rytojaus dieną po karo tarybos, ar net 
jos išvakarėse. Tačiau videsų armijos buvo pratusios prie tokios prabangos, kurios 
Cezaris niekuomet nebūtų leidęs. Kaip ir tribūno Romoje žinomose rytų šalyse, 
kareivius lydėjo nesuskaičiuojamos minios, tame tarpe, daugybė moterų. Norint 
priversti visą tą margą koloną išžygiuoti daugmaž pakenčiama tvarka, teko iš peties 
pasidarbuoti. Dabar Markas suprato, ką reiškia Sizifo darbas. 

Liturgijos dieną Skaurus jau pats labai norėjo patekti į Didžiąją bažnyčią, buvo 
smalsu, kuo šiandien Balzamonas nustebins savo ganomuosius. 

Įžengęs į Bažnyčią su Helvise, išdidžiai įsikibusia į parankę, suprato, jog ir 
namdalėnė, ir Zimiskis buvo teisūs - praleisti šios liturgijos jis tiesiog neturėjo 
teisės. Šventovė kimšte prisikimšo aukščiausių karininkų ir sąjungininkų 
diduomenės. Daugelis atėjo su žmonomis. Sunku buvo nuspręsti, kas nuostabesni - 
plienu, bronza, vilko kailiais apsitaisę vyrai ar žavingomis, gausiai auksu 
siuvinėtomis šilko ir medvilnės sukniomis pasidabinusios moterys. 

Prie dramblio kaulo sosto iškilmingai nužingsniavo Videsijos Patriarchas, visi 
dalyvaujantys atsistojo. Ir šį kartą, vyriausiajam šventikui bei žyniams užbaigus 
pagrindinę maldą, daugelis namdalėnų pridūrė: „Ir mes lažinsimės už savo sielas“. 
Helvisė taip pat. Jos balse skambėjo nepalaužiamas tikėjimas. Moteris griežtai 
apsidairė, tarsi kviesdama į kovą kiekvieną, kuris drįs prieštarauti. Bet šį vakarą tik 
vienas kitas videsas jautėsi įžeistas. Šią akimirką, apsupti tiekos visokiausių eretikų 
ir netikėlių, jie buvo pasiryžę užmerkti akis prieš pačius barbariškiausius papročius. 

Mišioms pasibaigus, Balzamonas pradėjo asmeninę maldą už būsimo žygio 
sėkmę. Jis ilgai kalbėjo apie šios kovos reikšmę, apie būtinybę susitelkti 
svarbiausiam tikslui. Kiekvienas Patriarcho žodis buvo teisingas, reikalingas, tačiau 
Markas vis vien jautėsi nusivylęs. Neįžvelgė kalboje nei valios, nei Balzamonui 
būdingo humoro. Šventikas atrodė labai pavargęs. Skaurus klaidžiojo spėlionėse - 


kas gi atsitiko? Jam tai kėlė didelį nerimą. Bet štai Patriarchas kiek pagyvėjo, kalba 
tapo karštesnė ir baigėsi stipria fraze: 

- Vienintelis žmogaus vedlys - jo sąžinė. Jei reikalas teisingas, ji apgins lyg 
šarvai, jei klystama - sužeis it ašmenys. Tad paimkite tiesos skydą ir atremkite 
blogio kalaviją, bet velnio valiai nesilenkit, tuomet tas kalavijas jūsų nesužeis! 

Klausytojai ėmė garsiai ploti, šventykloje nuaidėjo šūksniai: „Gerai pasakyta!“, 
tarp skliautus suvirpino choro giesmė - triumfo himnas Fosui. Su žmonių balsais 
susiliejo varpų muzika, anksčiau taip sudominusi Skaurų. Dabar jis sėdėjo gana arti 
varpininkų, susižavėjimas jais pranoko net paskutinės Balzamono frazės padarytą 
įspūdį. 

Už ilgo, aksomu užtiesto stalo stovėjo dvi eilės muzikantų. Prieš kiekvieną kabojo 
koks pustuzinis poliruotų įvairaus dydžio bei formos varpelių. Varpininkai vilkėjo 
lygius žydrus apsiaustus, mūvėjo baltas pirštines, kad nesuteptų balto instrumentų 
metalo. Grojo nepriekaištingai tiksliai ir greitai, unisonu keisdami tonaciją. Markui 
dingtelėjo, jog stebėti nušlifuotus judesius taip pat malonu, kaip ir klausytis pačios 
muzikos. Dirigentas - varpelių meistras - jau pats savaime buvo reginys. Mažutis, 
smulkutis žmogelis šiek tiek teatrališkai mojavo savo lazdele, visu kūnų 
siūbuodamas į taktą. Veidas atsajus, akių taip nė karto ir neatmerkė. Praėjo kelios 
minutės, kol Skaurus galop susigaudė - varpelių meistras aklas. Antra vertus, rodos, 
tai jam nė kiek netrukdė. Jautri neregio ausis jautė daug daugiau už paprasto žmogaus 
klausą. 

Jei tribūnu, nepasižymėjusiam aistringa meile muzikai, varpeliai padarė 
neišdildomą įspūdį, tai Helvisė tiesiog mėgaute mėgavosi. 

- Girdėjau, kad Didžiosios bažnyčios varpininkų muzika yra kažkas neįtikėtino, 
bet anksčiau neturėjau galimybės pasiklausyti.- Žvilgtelėjo į Marką truputį nustebusi. 
- Jei būčiau žinojus, kad tau ši muzika taip patinka, būčiau ja pasinaudojusi kaip 
pretekstu, versdama tave čia ateiti. 

Markas nusišypsojo. 

- Gal ir gerai, kad to nedarei. 

Tribūnas nė neįsivaizdavo, kad kas nors įkalbėtų jį kur nors eiti dėl muzikos. Vis 
dėlto varpininkai šį vakarą neabejotinai padarė malonesnį. Be varpelių būtų buvus 
paprasčiausia diena, nė daugiau, nė mažiau. 

Maurikijus įsakė šaukliams visose gatvėse skelbti, kad tą dieną miestelėnams 
draudžiama išeiti iš namų. Aikštes, turgus užplūdo iki dantų ginkluoti kareiviai. 
Nervingai žvengė arkliai, tampėsi mulai. Dengti vežimai gabeno kareivių šeimas, 
įvairiausio plauko namų lobį, ginklus, šarvus. Ilgos karių eilės, raitija ir gurguolės 
traukė į prieplaukas, kur sūpuodamasi stovėjo krovininiai laivai, pasiruošę 
pergabenti juos per Jaučių brastą į vakarines Imperijos provincijas. 


Kadangi romėnai buvo Imperatoraus gvardijos dalis, savo eilės jiems laukti 
neprailgo. Viskas ėjosi sklandžiai, nukentėjo tik vienas Viridoviksas. Nelaimėlis 
keltas tą neilgą pasiplaukiojimo pusvalandį iškabojo, persilenkęs per laivo bortą. 

- Ir taip kiekvieną sykį, kai įlipu į valtį, - sudejavo, vargais negalais ištaikęs 
tarpelį keliems žodžiams. Paprastai įdegęs, nūnai jo veidas buvo mirtinai išbalęs. 

- Suvalgyk gerai iškeptos vyne pamirkytos duonos, - rekomendavo jam Gorgidas. 
- Arba, jei nori, duosiu opijaus trauktinės, kuri taip pat gerai padeda. 

- Valgis... - Vien šio žodžio užteko,kad galas vėl pusiaulinkas pakibtų ant lynų. 
Paskui atsigręžė į Gorgidą: - Dėkoju jūsų malonybei už patarimą, bet bijau, kad jau 
per vėlu juo naudotis. Sausos dulkės po kojom pagelbės geriau už visas kvailas tavo 
mikstūras. 

Kančias vėl padidino atplūdusi banga. 

Negalėjai nė tikėtis, kad tokią laivų armadą priims maži, gamtos sukurti uostai 
vakariniame Jaučių brastos krante. Sostinė buvo stambiausias Imperijos uostas ir 
gan pavydžiai sekė, kad artimiausi miestai laivų nepersiviliotų . antra vertus, siauros 
aštrianosės galeros, baržos, žvejų botai, prekybos laivai ir nesuskaičiuojamos valtys 
negalėjo amžinai laukti iškraunamos. Videsų laivai, panašūs į romėniškus, buvo 
nedideli, galėjo išmesti inkarą šalia smėlėtų pliažų be baimės sudužti. Išsiskleidę 
kelių kilometrų linija palei krantą, jie priplaukė tiek, kad kareiviai ir gyvuliai galėjo 
išlipti. Tuštindami triumus, nuvargę jūreiviai keikėsi. Bet pratuštinti laivai plaukė 
prie kranto dar arčiau. Viridoviksas taip veržėsi sausumon, kad šoko už borto laivui 
dar neįplaukus į seklius vandenis. Garsiai pūkštelėjo, galas atsidūrė iki kaklo sūriam 
vandeny. Keikdamasis iš visos gerklės, Viridoviksas šiaip ne taip nusigavo į smėlėtą 
krantą ir išsitiesė, glėbdamas žemę rankomis, tarsi mylimąją. Iš paskos išlipo 
mažiau kankinęsi todėl kantresni romėnai. 

Imperatorškoji galera priplaukė visai prie pat kranto. Pirmieji ant kranto žengė 
sargybiniai chalogai. Kaip ir romėnai, jie lipo virvinėmis kopėčiomis arba trapais. 
Vos stoję ant žemės, asmens sargybiniai skubėjo užimti pozicijas, jei kas netikėtai 
užpultų. Tačiau Videsijos Imperatorui keberiotis virvinėmis kopėčiomis nederėjo. 
Vos sargybiniai atsidūrė sausumoje, iš laivo į krantą buvo nutiesta plati paauksuoto 
medžio lenta. Kai jau ketino statyti koją ant smėlio, Imperatorus, užmynęs ilgą 
purpurinės mantijos skverną staiga kluptelėjo, parkrito. Romėnai, chalogai, videsai - 
visi spoksojo priblokšti, nežinodami, ką daryti. Koks dar gali būti blogesnis ženklas 
už vadą, kuris griuvo prieš prasidedant kampanijai? Bet Maurikijus liko ištikimas 
sau. Klūpomis pasėmė dvi saujas smėlio ir garsiai sušuko: 

- Videsija, aš stipriai laikausi už tavęs! 

Paskui kuo ramiausiai atsistojo ir patraukė pakrante, lyg nieko nebūtų nutikę. Po 
kelių minučių visi apie tai jau pamiršo. Imperatorus sugebėjo blogą ženklą paversti 
geru. Aptarinėdamas šios dienos įvykius, Gajus Pilypas Maurikijų įvertino 
aukščiausiu pažymių. 

- Net Cezaris, - pareiškė, - nebūtų geriau pasielgęs! 

Kaip daugybė upeliukų suteka į vieną vandeningą upę, taip videsų armija 
susirinko vakariniame Jaučių brastos krante. Persikėlimas iš sostinės pasirodė 
gerokai paprastesnis, nei Markas tikėjosi. Galų gale fanatiška Imperijos biurokratų 
meilė smulkmenoms kartais išeina į naudą, pagalvojo jis. 

Gera organizacija pasireiškė darsyk, kai prasidėjo žygis į Garsaurą. Jei 
kalbėtume apie gimtąją tribūno šalį, Skaurus rimtai abejojo, ar Roma sugebėtų 
aprūpinti provizija tokią didelę armiją, kareiviams tektų plėši aplinkines fermas ir 
laukus. Šiuo atveju viskas buvo numatyta iš anksto. Taip toli į rytus neatsibrovė nė 
vienas kardas, todėl gubernatoriai be vargo atvėrė armijai (ir visiems, paskui ją 
sekantiems), ištisus maisto produktų turgus. Grūdus atveždavo jaučiais, paskui 
mažais laiveliais plukdydavo upe žemyn. Kartu su grūdais laivai atgabeno daugybę 
gyvulių - avinų, karvių. Medžiotojai racioną papildė laukinių elnių bei šernų mėsa. 
Tiesą sakant, Skaurus abejojo, kad šernai laukiniai. Videsijos kiaulės buvo tirštai 
apžėlusios šeriais, panašios sudėjimu, odos spalva ir laukiniu charakteriu. Pavogęs 
paršioką, medžiotojas būdavo toks pat patenkintas, kaip ir sumedžiojęs tikrą laukinį 
šerną. Tribūnas mėgavosi skania mėsa, plikai nugrauždamas kaulus, ir ne itin 
rūpinosi, iš kur ji imasi. 

Pirmąją žygio dieną prie minkštų čiužinių pripratę kareiviai pasipurtė, atsitokėjo 
ir pradėjo suprasti, kad algą teks atidirbti. Nepaisant treniruočių, per kurias Gajus 
Pilypas vaikė iki devinto prakaito, jie jau nebebuvo tie užsigrūdinę, alkani Galijoje 
pliekęsi kareivos. Pernelyg gerai maitinosi, įprato prie komforto, bet svarbiausia - 
atprato ištisomis dienomis žygiuoti, net taip lėtai. Dienai baigiantis legionieriai 
džiugiai krito ant žemės. Gorgidas nuolat raišiojo nutrintas kojas, gausiai tepdamas 
nuospaudas derva bei riebalais. Tvarsčius darė iš minkštos veltos vilnos, įmirkytos 
aliejumi ir vynu. Kareiviai keikė, kuomet vaistai degino kiauras pūsles, bet 
padėdavo jie gerai. Markas gan abejingai žvelgė į šias bėdas, įprastas žygio 
pradžioje. Bet nesitikėjo, kad romėnai bus nepatenkinti įsakymu prieš miegą įrengti 
žygio stovyklą, ką visuomet darydavo. Rausti tranšėjas ir pilti pylimus - toks 
užsiėmimas kareivių nėmaž neviliojo, ypač po patogių sostinės kareivinių. Pirmąsias 
tris žygio naktis Gajus Pilypas legionierius įbauginti sugebėjo, tačiau visiško 
paklusnumo nesulaukė. Trečiąją naktį centurionas buvo nusikamavęs, įpykęs, maža 
to, nusivylęs. 

Rytą pas Skaurų atkeliavo skųstis legionierių delegacija. Jei jie būtų buvę 
tinginiai ar tiesiog nesąžiningi kareiviai, tribūnas būtų reagavęs atitinkamai - 
nubaudęs, net neišklausydamas. Bet tarp devynių įširdusių karių (po vieną nuo 
kiekvienos manipulos) buvo geriausi pavaldiniai, įskaitant stipruolį Minucijų. Todėl 
nusprendė paklausyti. 

- Pirma, - pasakė jie, - niekas videsų armijoje nerengia tokios stovyklų kaip 


legionieriai. Videso teritorijoje legionas yra saugus. Visi stato palapines ten, kur 
šauna į galvą karininkams, priedo, be jokios tvarkos. O užvis blogiausia: romėnų 
stovykloje nenumatyta vieta moterims, nors daugelis legionierių norėtų praleisti 
naktį su draugėmis. 

Pirmąją reikalavimų dalį Skaurus išklausė be ypatingos užuojautos. 

- Tai, kas vyksta kituose armijos daliniuose, mūsų neliečia. Kol kas viskas gerai, 
todėl labai lengva atsipalaiduoti, bet paskui prie tvarkos grįžti sunku ir tai kanuos 
mums labai brangiai. Dauguma jūsų seniai tarnaujat, žinot, kad esu teisus. 

Kariams teliko sutikti. Minucijus neryžtingai, stengdamasis, kad jo bosas aidėtų 
ne taip garsiai, tarė: 

- Na... Problema ne darbe. Mes jo nebijom. Tiesiog... Na, kai stovyklą įrengiam, 
tai ji jau lyg kalėjimas be durų. Mano žmona laukiasi, aš dėl jos nerimauju. 

Kiti delegatai kažką suniurnėjo pritardami. Apžvelgęs juos, Markas pamatė, kad 
beveik visi parlamentarai yra šeimos žmonės. Jis pats jau keletą naktų nerado sau 
vietos, žinodamas, jog Helvisė šalia, bet nenorėdamas savo pavyzdžiu griauti 
disciplinos. Tribūnas kiek pamąstė. Nuolatines drauges turi mažiau nei trečdalis 
romėnų. Jei kiekvieną savaitę paleis po šimtą žmonių, tai kiekvienas kareivis savo 
mylimąją pamatys du kartus per savaitę. Kita vertus, jei neatleisi vadžių, jos gali 
trūkti. Todėl pranešė legionieriams savo sprendimą, pridurdamas: 

- Leidimas laisvalaikiui, savaime suprantama, duosime tik tuomet, kai visos 
užduotys bus įvykdytos. 

- Taip, tribūne! Ačiū, tribūne! - ėmė šūkauti vyrai šypsodamiesi, - patenkinti, kad 
vadas neliepė jų sukaustyti grandinėmis. 

Vis dėlto Markas žinojo: dabar jie manys galį pažeidinėti subordinaciją kada tik 
įsigeidę. Sausai kostelėjo. Šypsenas it vėjas nupūtė. 

- Atėjot skųstis vadui, negavę leidimo, todėl neteksit dviejų savaičių algos, - tarė 
Skaurus. - Ir žiūrėkit, kad tai nepasikartotų. 

Nuobaudą legionieriai priėmė nemurmėdami, nes bijojo būti nubausti dar 
skaudžiau. Pagal įstatymus vadas galėjo įsakyti konfiskuoti jų turtą, nuplakti ar 
pasmerkti fustuariumui - primušti lazdomis, o po to liepti jų pačių draugams mirtinai 
užmėtyti akmenimis. Todėl kada tribūnas riktelėjo: „(O dabar nešdinkitės!“, lėkdami 
lauk iš palapinės jie vos vienas kito nepargriovė. 

Kai kada romėniška drausmė vis dėlto imdavo viršų. 

Kareiviai greitai sužinojo apie naują įsakymą, nepasitenkinimas dingo, virsdamas 
įprastu niurnėjimu, be kurio nuo neatmenamų laikų neapsieina nė viena armija. 

- Spėju, buvai priverstas tai padaryti, - pasakė gajus Pilypas, - bet man tavo 
sprendimas vis tiek nepatinka. Šiandien laimėjai, bet ateityje tai gali pakenkti. 
Viskas, kas silpnina discipliną, - blogai. 

- Galvojau apie tai, - prisipažino Skaurus. Bet disciplina disciplinai nelygu. Idant 
išsaugotum svarbiausius dalykus, kartais tenka paaukoti antraeilius. Kareiviai 
privalo galvoti apie save, kaip apie romėnus. Privalo norėti taip galvoti, antraip mes 


jau pralaimėjom. Jei jie sumanys tapti valstiečiais ir dirbti kaime, ką jiems 
padarysim? Kur rasim legionus, Senatą, kad juos sulaikytume? O gal manai, kad 
videsams taip reikalingi mūsų papročiai? Negaliu priversti jų jausti, tai turi kilti iš 
vidaus. 

Gajus Pilypas spoksojo į jį, kaip videsas į eretiką. Centurionas visokeriopai 
ignoravo faktą, kad Romos jie neteko amžiams. Kai Skaurus atvirai išklojo tai, apie 
ką veteranas stengėsi net negalvoti, Gajaus Pilypo pasaulis susvyravo. Po kelių 
minučių Markas išgirdo, kaip šimtininkas rūsčiu balsu pliekia kažkokį nelaimingą 
kareivį, ant kurio šarvų pastebėjo rūdžių dėmelę. Skaurus kreivai šyptelėjo. Jei jis 
taip pat paprastai galėtų nusikratyti savo bėdų! 

Galimybė naktimis išeiti iš stovyklos romėnams suteikė privalumą, apie kurį 
Skaurus iš pradžių nė nepagalvojo. Dabar jam pranešdavo visas paskalas ir gandus, 
kurie armijoje sklido taip pat, kaip sostinėje. Moterys žinojo viską apie visus, todėl 
tribūnui netrukus raportavo, kad Ortajas Sfrancezas tebėra armijoje. Markas manė, 
kad tai praktiškai neįmanoma ir ilgai negalėjo patikėti pranešimu, žinodamas, kad 
trintis tarp Gavrų ir Sfrancezų pernelyg didelė. Bet netrukus, lankydamas Helvisę, 
įsitikino. Pakeliui į moterų stovyklą sutiko spatarijų. 

- O, prašau dovanoti, - tarė jaunasis Sfrancezas, užleisdamas kelią. 

Ištikimas įpročiui, Ortajas po pažasčia nešėsi storą knygą. 

- Taip, tai nauja Kalokirio knyga apie vadovavimą armijai. Privalau šitiek 
išmokti, o turiu taip mažai laiko. 

Vien mintis, kad Sfrancezas gali tapti karo vadu, tribūnui atėmė žadą. Antakiai 
pašoko, Ortajas tai pastebėjo. 

- Vienintelis dalykas, kurio gailiuosi, mano drauge romėne (šį kartą žodį ištarė 
teisingai), yra tas, kad neturiu jūsų nuostabiosios pėstijos. 

- Kaip? Ką jūs sakot? - paklausė Markas manydamas, kad Maurikijus davė 
geltonsnapiui kelis šimtus kamorų, idant šis galėtų pažaisti kareivėliais. Bet 
atsakymas įvarė siaubą. 

- Aš vadovauju visam kairiajam sparnui, - išdidžiai pareiškė Sfrancezas. - 
Imperatorus komanduoja centrui, o jo brolis - dešiniajam flangui. Sumalsim priešus į 
faršą! Faršą! Prašau atleisti, privalau išstudijuoti būdus, kaip teisingai prieš ataką 
turėtų manevruoti sunkioji kavalerija. 

Ir šviežiai iškeptas strategas dingo tamsoje, pakeliui skaitydamas karinius 
memuarus. 

Tą naktį Helvisė nusiskundė, kad jis skrajoja padebesiais, nedėmesingas jai. 

Kitą dieną Skaurus pranešė šiurpias naujienas Gajui Pilypui. Vyresnysis 
centurionas suspaudė galvą delnais. 

- Sveikinu, - tarė. - Ką tik sugadinai man pusryčius. 


- Šiaip ar taip, jis labai stengiasi, - pasakė Markas, mėgindamas atrasti nors 
menkiausią šviesesnį atspalvį. 

- Kaip vaistytojas, gydantis susirgusį maru. Vargšelis vis vien numirs, kad ir kaip 
beslaugytum. 

- Nelabai geras palyginimas, - užprotestavo Gorgidas. - Tiesa, aišku, aš maro 
išgydyti negaliu, bet mažų mažiausiai savo darbą išmanau. Jei perskaityčiau nors 
vieną vienintelę medicinos knygą, nesiryžčiau gydyti nė menkiausios opos. 

- Ir niekas kitas to nedarytų, jei galvotų galva, - linktelėjo Gajus Pilypas. - Bet 
apie Maurikijų buvau geresnės nuomonės. Duoti tam šuniūkščiui trečdalį armijos!.. - 
Nustūmė lėkštę su perline koše ir vėl ėmė šnekėtis su graiku. - Išvaduok mane nuo 
opos. Dievai žino, kaip man reikia tavo pagalbos. 

Tačiau Gorgidas buvo nusiteikęs rimtai. 

- Perlinės kruopos, po to, kai pripratai prie kviečių, gali sutrikdyti skrandį, bent 
jau taip teigia Hipokratas. 

- Anksčiau man skrandžio niekad neskaudėjo, - pareiškė Gajus Pilypas. - Tiesiog 
man visa tai bjauru. Va ir viskas! Tas liesakojis idiotas!.. 

Vėlgi, pats „idiotas“ po susitikimo su Marku prisiminė egzistuojant romėnus ir 
ilgai nedelsdamas pasirodė stovykloje. Jodamas palei žygiuojančių legionierių eiles 
ant dėmėto geros veislės ristūno, Sfrancezas atrodė visai neblogai. Aukštą rangą 
atspindėjo paauksuoti šarvai bei šalmas, ant pečių plevėsavo žydras apsiaustas. 
Vienintelis dalykas, gadinantis karingą išvaizdą, buvo po pažastim tebespaudžiama 
knyga. Ortajas privertė žirgą risnoti į koją su romėnų kolona. Nuolat dirsčiojo į 
kareivius, tarsi juos tyrinėdamas. Gajaus Pilypo atžarą greitai nugalėjo įtarus 
smalsumas. 

- Kuo galiu būti naudingas? - pasidomėjo jis. Senojo kareivos požiūrį į Sfrancezą 
nejučia išdavė tonas. 

Ortajas krūptelėjo. 

- Ką? Ach, taip. Pasakyk man, jei gali, ką jūs nešate? Ar tai atstoja jums vėliavas? 
- Parodė devynias aukštas signas vėliavnešių rankose. Kiekvieną vainikavo atviras 
delnas, apsuptas ištikimybę tarnybai simbolizuojančio vainiko. 

- Taip. Na ir kas? - trumpai atsakė centurionas. 

Markas suprato, kodėl simbolis Sfrancezui kelia nerimą, ir paaiškino: 

- Mes buvom tik didesnio junginio dalis, jo ženklas buvo erelis. Dabar aro 
neturim ir jo kareiviams labai trūksta. 

Labai sumenkintas apibūdinimas, tačiau nereikėjo nei tikėti, kad kuris nors 
videsas supras tą romėnų jausmą - legiono ištikimybę savo arui, šventam paties 
legiono egzistavimo simboliui. Žiemojant Imbre, kalbų, kad reikėtų pasigaminti 
naują erelį, buvo, tačiau kareivių širdys į tai nelinko. Jų akvila liko Galijoje, 
amžiams prarasta, bet kitos jie nenorėjo. 

- Labai įdomu, - pastebėjo Ortajas ir vėl paklausė: - Rinkti po kiekvienu ženklų 
vienodą skaičių kareivių - tai irgi jūsų paprotys? 


- Žinoma, - atsakė Skaurus nesusigaudydamas. 

- Kodėl ne? - pridūrė šimtininkas. 

- Atleiskit, tai užtruks vos minutę, - pasakė Sfrancezas. Pajojėjęs į šalį nuo 
kolonos, pradėjo raustis storame karinės taktikos tome. Suradęs reikalingą vietą, vėl 
prisiartino prie romėnų. - Cituoju Kalokirį, - tarė. - Pirma knyga, ketvirtas skyrius, 
šešta dalis: „Būtina visus būrius surinkti tokio kiekio, kad kiekviename kareivių 
skaičius būtų skirtingas, antraip priešas, suskaičiavęs vėliavas, sužinos tikslų 
besikaunančių skaičių. Pavyzdžiui, būriuose neturi būti daugiau, kaip keturi šimtai, ir 
ne mažiau, kaip du šimtai žmonių.“ Suprantama, jūsų daliniai mažesni už Kalokirio 
minimus, bet principas, manyčiau, lieka nepakitęs. Iki pasimatymo, ponai. - Sulig 
tais žodžiais jis nušuoliavo į priekį, palikęs abu romėnus be žado. 

- O žinai... visai nebloga idėja, - galop tarė vyresnysis šimtininkas. 

- Tikrai, visai nebloga, - pasakė Markas. - tiesą sakant, galėtume ją panaudoti. Ir 
kaip tas Ortajas Sfrancezas susiprotėjo? 

- Na, šiaip ar taip, ne pats tai išrado, - mėgindamas slėpti sutrikimą pastebėjo 
Gajus Pilypas. - Tas Kalo... kaip jį ten? Turėjo būti nekvailas vyriokas. 

Nepaisant šios guodžiančios minties, veteranas tebeatrodė sumišęs. 

Viridoviksas stebėjo sceną, pašaipiai triumfuodamas. 

- Aha, va jis ir pakliuvo! Žmogus, kareiviškus mokslus įsiurbęs su motinos pienu 
(o jo motina, neabejoju, irgi buvo centurionas), - ir šitaip jį sugėdino, šitaip į purvą 
sumynė pats kvailiausias, pats geltonsnapiškiausias paukščiokas, koks tik kada nors 
išsirito iš kiaušinio. Visa tai tik dar kartą įrodo, kad keltų būdas kariauti - pats 
geriausias. Reikia eiti tiesiai į mūšį ir paprasčiausiai kautis. Kuo daugiau galvoji, 
tuo blogiau tau. 

Gajus Pilypas buvo toks sutrikęs, kad net atsikirtinėti nepuolė. 

- Užsičiaupk jau tu! - sumurmėjo. - Kur tas Gorgidas? Man vėl pilvą skauda. 

Lyguma tarp Videso ir Garsauros buvo pati derlingiausia romėnų kada nors matyta 
žemė. Riebus juodžemis lengvai trupėjo tarp pirštų, nuo dirvų kilo tirštas garas, 
žadėdamas gerą derlių. Iš plynaukštės lygumon savo putotus vandenis nešė dešimtys 
upių bei upelių. O tas žemes, kur upių nebuvo, drėkino šiltas nuo Jūreivių jūros 
atpučiamas lietus. 

Niūrios Viridovikso pranašystės apie blogą orą, kurias jis dėstė prieš kelis 
mėnesius, išsipildė su kaupu. Buvo taip drėgna ir karšta, kad žemė garavo. Labiau už 
visus kentėjo blyškieji chalogai, pratę prie vėsių, debesuotų šiaurės vasarų. Kone 
kasdien kuris nors iš jų perkaitęs krisdavo be sąmonės, nelaimėlį gaivindavo, 
užpildami kibirą šalto vandens. 

- Raudonas, it virtas vėžys, - pasakė Viridoviksas apie vieną šiaurietį. 

Gorgidas dirstelėjo į jį. 


- Tu irgi ne per geriausiai atrodai, - įgėlė. - Pamėgink žygio metu vietoj šalmo 
nešioti minkštą kepurę. 

- Eik iš čia, - atkirto keltas. - Manęs keli salės spinduliukai nepaguldys. 

Vis dėlto Skaurus pastebėjo, kad gydytojo patarimu pasinaudota. 

Saulės, vandens gausa, derlingas dirvožemis - nenuostabu, kad čia buvo Imperijos 
„aruodas“. Aplinkui žaliavo žolė, augo krūmai, medžiai. Dešimtimis kilometrų 
driekėsi grikių, rugių, kviečių, medvilnės laukai. Kai kuriuose sklypuose augo keisti 
augalai, kuriuos Gorgidas atkakliai vadino „augaline vilna“. Nemažai matėsi figų, 
persikų, slyvų, egzotinių citrusų plantacijų. Kadangi šių vaisių Viduržemio jūros 
vakaruose nežinota, Skaurus negalėjo atskirti vienos rūšies nuo kitos - kol 
neatsikando citrinos, galvodamas, jog tai apelsinas. Po to greitai išmoko, kas yra 
kas. 

Vynuogynų beveik nepastebėjo - dirva pernelyg derlinga ir vandens per gausu. 
Nedaug Markas matė ir alyvmedžių - lig tos dienos, kai armija pradėjo kilti į 
plynaukštę. Iki Garsauros liko vos dvi dienos kelio. 

Valstiečių, dirbančių tuos laukus išvaizda ir charakteris tribūnui buvo toks pat 
atradimas, kaip ir žemė, kurioje jie triūsė. Ramūs, tvirti, sumanūs žmonės, patys 
sumaniausi iš visų sutiktų. Markas priprato prie audringos, greitai užsiplieskiančios 
sostinės liaudies, prie triukšmingo, nervingo jų gyvenimo būdo, prie neišmatuojamos 
savimylos ir manymo, esą jie viršesni už visus kitus, prie videsams būdingos ūmios 
nuotaikų kaitos. Ir stebėjosi, kad Imperija sugeba egzistuoti ir net klestėti šitiek 
amžių, kai jos pamatai tokie netvirti. 

Kartą vakare Markas šiomis mintimis pasidalino su Gorgidu. Graikas ėmė juoktis. 
Gydytojas visuomet būdavo nesibaigiančių romėnų pokalbių prie naktinio laužo 
epicentre. Nusileidus sutemoms, jis retai palikdavo stovyklą. Skaurus žinojo, kad 
merginos Gorgidas neturi. Idant nepasiduotų vienatvei, dažnai kalbėdavosi su 
kareiviais ir draugais. O Marko pastabą jis komentavo šitaip: 

- Lygiai taip pat sėkmingai gali spręsti apie Italiją, pagrindu imdamas Romos 
teismo rūmų veiklą. Per visą Videsijos Imperijos istoriją valdovai lepino sostinės 
gyventojus, norėdami užkariauti jų pasitikėjimą. Negali jų už tai smerkti - prisimink 
paskutinį maištą! Neįtikęs miestelėnams, Imperatorus gali netekti galvos! 
Nepamiršk, Imperijai jau daug šimtų metų; sostinė įprato prabangą laikyti tiesiog 
savo teise. 

Tribūnas prisiminė, kaip prieš šimtą metų, Romoje, Katonas griežtai smerkė 
tokius papročius: gražus berniukas gali kainuoti daugiau už žemės sklypą, o kvepalų 
ąsotis brangesnis už artoją. Kaip ten juokavo apie Cezarį? Kad jis kiekvienos 
žmonos vyras ir kiekvieno vyro žmona?.. Skaurus mąsliai palingavo galvą. Įdomu, 
kuo pavirstų jo gimtoji sostinė po kelių imperiško gyvavimo šimtmečių? 

Devintą žygio dieną armija įžengė į Garsaurą. Tas miestas buvo mažesnis net už 
Imbrą. Įsikūręs dviejų upių santakoje, jis tarnavo prekybos centru didžiajai 
vakarinių teritorijų daliai. Nepaisant to, kuomet stovyklą čia įsirengė ekspedicinis 
korpusas, Garsauros gyventojų skaičius beveik padvigubėjo. Miesto išvaizda buvo 
kažkuo keista, tačiau Markas niekaip nesuprato, kuo. Gajus Pilypas tai pastebėjo iš 
karto. 

- Tebūsiu prakeiktas! - nustebęs šūktelėjo. - Tas kvailas miestas - be tvirtovės 
sienos! 

Garsauros namai, krautuvės, administraciniai pastatai buvo iš visų pusių atviri, 
niekaip neapsaugoti nuo priešų antpuolių. Nūnai Markas labiau nei bet kada įvertino 
sostinės pranašumus. Juk Garsaura, pati savaime - nedidelė sostinė, turėtų gintis nuo 
šiaurės barbarų, bet čia taip ilgai karaliavo taika, kad žmonės net pamiršo, kaip 
statomi fortifikaciniai įrenginiai. 

Apdovanotas plėšrūno nuojauta, Viridoviksas pamatė ir antrą medalio pusę. 

- Taip, užpuolęs šitą pliką miestą, Kazdas gerai pasilinksmins. Nuo prisiplėšto 
lobio arklių nugaros lūžinės. 

Nuo minties, kad Avšaro vilkai gali sudeginti šią vaisingą, taikią lygumą, Skaurui 
prie gerklės pakilo kamuolys. Viską, kas buvo kuriama metų metus, jie sunaikins per 
kelias minutes, kaip puodžiaus dirbtuvėn patekęs girtuoklis. 

- Todėl mums ir moka, - tarė Gajus Pilypas, - kad mes mirtumėm, o jie ramiai sau 
lašinius augintųs. 

„Vis vien geriau, negu tas paveikslas, kurį nupiešė Viridoviksas“, - pagalvojo 
Markas. Be to, centuriono pastaba nebuvo visai tiksli - didžiąją Maurikijaus armijos 
dalį sudarė videsai, o Garsauroje jos atvykstant jau laukė apie trys tūkstančiai 
vietinių kareivių. Antra vertus, ciniški šimtininko žodžiai slėpė ir tiesos grūdą. 

Baano Onomagulo surinkti žmonės buvo labiau valstiečiai nei kareiviai. Su 
savimi atsivedę visą kolekciją kuinų, ginklai bei šarvai pasenę, sudilę, nei 
disciplinos, nei karinės patirties. 

Vis dėlto, jų vadas pasirodė tikra priešingybė savo pavaldiniams. Tos pačios 
mokyklos karininkas, kaip ir Maurikijus Gavras. Skaurus įdėmiai stebėjo jį per 
priėmimą, Imperatoraus surengtą Baano Onomagulo garbei. Artindamasis prie 
Maurikijaus, Onomagulas prajojo pro romėnų gretas. Protarpiais smeigdavo 
pentinus žirgui į šonus, statydamas jį piestu. Nebuvo milžinas, tačiau tvirta sėdėsena 
ir kietas žvilgsnis sakė, jog jis patyręs karys. Seniai perkopęs keturiasdešimtmetį, 
ant pakaušio švietė plikė, plaukus ir tankius ūsus sidabravo žilė. 

Pagal etiketą jis turėjo prijoti prie Imperatoraus, nulipti nuo žirgo ir pulti 
kniūbsčias valdovui po kojų. Užuot taip padaręs, Baanas užbliovė: 

- Gavrai, senas šunsnuki, kaip reikalai?! 

Markas tikėjosi, jog dabar kils audra ir asmens sargybiniai chalogai sudraskys 
Onomagulą į skutus. Kai kurie jauni gvardiečiai jau stvėrėsi kardų, tačiau Zeprinas 
Raudonasis įdėmiai stebėjo Maurikijų. Matydamas, kad Imperatorus nepyksta, 


karininkas davė ženklą, chalogai sustingo. 

Gavras nusišypsojo. 

- Mano užsiėmimas - galvoti, kuo čia užsiėmus. Gal šis darbas labiau tiktų tau? 

Valdovas prijojo visai arti, pliaukštelėjo Baanui per nugarą. Onomagulas 
pakartojo gestą, Imperatorus susvyravo. Šypsena dar praplatėjo. 

Ūmai tribūnui daug kas paaiškėjo. Baanui Onomagului Maurikijus buvo ne tolima, 
visa matanti dievybė, valdovas, o tiesiog varžovas, kuriam labiau sekasi. Įdomu, ar 
seniai tiedu vadai pažįstami, kokius išbandymus kartu ištvėrė, jei jų draugystei 
netrukdo net aukštas Gavro rangas. 

Baanas dirstelėjo į Turiziną. 

- O kaip tau sekasi, mažyli? 

- Nedrįstu skųstis, - atsakė Sevastokratas. Jo tonas nebuvo toks šiltas, kaip brolio. 
Markas taip pat pastebėjo, kad jaunesnysis Gavras prie anų kompanijos neprisidėjo. 

- „Mažyli“, a? - sušnibždėjo Viridoviksas Markui į ausį. - Taip, reto tiesumo 
žmogus. Pavadino Turiziną „mažylių“, nė akim nemirktelėjo! 

- Onomagulas turbūt pažįsta jį nuo tos dienos, kai jis pradėjo vaikščioti, - 
šnibžtelėjo atgal Markas. 

- Ką gi, vadinasi turi priežastį net dabar vadinti Turiziną „„mažyliu“. O tu vyresnių 
brolių neturi?) 

- Ne, - prisipažino Skaurus. 

- Nėra nieko blogesnio už tavo vyresniojo brolio draugus. Pirmiausia jie tave 
pažįsta kaip mažą bamblį ir niekuomet to nepamiršta. Liksi vaikigaliu, net visa galva 
juos praaugęs. 

Kelto balsas skambėjo nervingai, 0 šito beveik niekad nepasitaikydavo. 
Nusisukant veide atsirado niūri išraiška, lyg prisiminus kažkokią labai nemalonią 
skriaudą. 


k 


Iš plynaukštės į lygumą skardžiais kriokliais krito Arando upė. Armija, judėdama 
į vakarus, žygiavo pro didžiules vandens kaskadas. Žibančios melsvos drėgmės 
srovės buvo neišsenkantis gyvybę kuriančios jėgos šaltinis. Arandas, lavina 
nukliokęs nuo skardžio, kreipė savo tėkmę per lygumą. Dieną ir naktį ore kabojo 
miriadai vandens purslų, virš krioklio it tiltas švytėjo dvi didelės vaivorykštės. 
Vandens lašai, užtykštantys kareiviams ant veido, buvo vienintelis dalykas, 
lengvinantis svilinančio karščio sukeltas kančias. Kalvota vietovė, per kurią dabar 
žygiavo, nėmaž nepriminė žalios pakrantės lygumos. Žemė buvo kieta, sutrūkinėjusi, 
ruda nuo dulkių, per devynis sausros mėnesius kiaurai išdžiūstanti, 0 po stiprių 
audrų virstanti neperbrendamu purvynu. Kviečiai augo ir čia, bet, palyginus su 
rytuose matyta gausybe, nenoriai. Dideli žemės plotai buvo pernelyg skurdūs, juos 
dengė vien plona žolės grienelė, šalpusniai ir dygliuoti krūmynai. Piemenys danė 


dideles avių, ožkų ir karvių bandas. Jų gyvensena labiau priminė ne videsus, o 
klajoklius kamorus. 

Pirmą kartą iškilo sunkumų dėl provizijos, kurių taip baiminosi Markas. Duoną 
baržomis vis dar plukdė Arandu iš lygumos. Tai gelbėjo, nes vietinės kepyklos buvo 
mažos, pasitaikydavo retai. Bet mėsos trūko, romėnai pamažu ėmė skųstis. Antra 
vertus, žygio metu jie mieliau rinkdavosi augalinį maistą, jausdami, kad, prikirtę 
mėsos, apsunksta, tampa vangesni, be to, padidėja saulės smūgio tikimybė. Dauguma 
videsų įprato prie Italiją primenančio klimato ir tenkinosi tuo pačiu, kaip 
legionieriai. Tačiau chalogai ir jų giminaičiai namdalėnai kimšo pilvus jautiena, 
kepta ožkiena ir, kaip visada, kentėjo nuo karščio labiau už visus kitus. Vėlgi 
kamorai kirto viską, kas valgoma, ir nesiskundė. 

Marko dėkingumas Arandui vis augo. Sulig kiekviena diena jis vis labiau 
įsitikino, koks išmintingas Imperatorus, parinkęs kariuomenei šį kelią. Be Arando ir 
neskaitlingų jo intakų plynaukštė virstų mirusia dykuma, kur niekas gyvas negalėtų 
egzistuoti. Upės vanduo buvo šiltas, kai kada drumstas, bet gerti vis dėlto tiko. 
Tribūnas nežinojo didesnio pasitenkinimo, kaip, kepinant plieskiančiai saulei, 
prisisemti pilną šalmą vandens ir apsipilti nuo galvos iki kojų. Oras buvo toks 
sausas, kad po pusvalandžio procedūrą tekdavo kartoti vėl. 

Įpusėjo trečioji žygio savaitė. Galiausiai armija pradėjo panėšėti ne į margą ordą, 
kuri patraukė iš Videso, o į reguliarų kovinį junginį. Maurikijus pagreitino šį 
procesą visa serija manevrų, liepė rengti mokomuosius mūšius, mėtė būrius iš vieno 
sparno į kitą. Tokiame karštyje manevrai vargino, užtat kareiviai tapo artimesni 
vienas kitam, jau žinojo, ko laukti mūšyje iš savo draugų - geležinio chalogų 
atkaklumo, romėnų kruopštumo ir tvirtybės, neįveikiamo namdalėnų raitijos 
puolimo, įžūlių lengvosios katrišų kavalerijos antpuolių, kamorų ordos greičio ir 
niršto, daugumai videsų būdingo tikėjimo pergale. Videsai nedemonstravo ypatingo 
taktinio pranašumo kurioje nors vienoje kovos srityje, kuo pasižymėjo jų 
sąjungininkai, tačiau galėjo kautis visų tipų mūšiuose. 

Jei kalbėtume apie manevringumą ar greitą jėgų perdislokavimą, kairysis sparnas 
toli gražu nenusileido nei dešiniajam flangui, nei centrui. Markas ėmė galvoti, kad 
gal buvo nelabai teisingas Ortajui Sfrancezui. Bet sykį išgirdo galingą Nefono 
Komno balsą, perrėkiantį silpną jaunojo aristokrato tenoriuką. Beje, šaukė būtent 
pastarojo vardu: 

- Pirmyn, tinginiai, pirmyn! Girdėjot, ką pasakė vadas? O dabar... - Ir pridurdavo, 
kas būtina. 

Gajus Pilypas pastebėjo: 

- Bent jau žinom, kad kairiajam sparne viskas nenulėks po velnių. 

- Visiškai sutinku, - patvirtino Skaurus. Ir dar labiau ėmė gerbti Maurikijų. 
Imperatorus sugebėjo varžovų partijos geltonsnapį iškelti į postą, kuris atrodė 
aukštas, bet nesuteikė tokiam postui privalomos valdžios. Kai kada videsų intrigos 
ne tokios jau blogos, pagalvojo Markas. 


Kartą nuvargę romėnai lėtai gūrino iš mokymų. Staiga tribūnas pamatė ant mulo 
risnojančią pažįstamą apkūnią figūrą. 

- Neipai! - šūktelėjo. - Nežinojau, kad esi su mumis. 

Mažasis storulis ramiai prijojo prie legionierių. Nuo kepinančios saulės jo skustą 
galvą saugojo kūgiška šiaudinė skrybėlė. 

- Būna akimirkų, kai mintys apie savąją Akademijos katedrą sukelia ilgesį, - 
prisipažino šventikas. - Mano užpakalis nemėgsta ilgai kratytis balne. Tai siaubinga. 
Bijau, kad nesu apsigimęs raitininkas. Atleiskit už tuos skundus. 

- Maniau, kad Imperatorui ir taip užtenka žynių, galinčių neblogai palaiminti prieš 
mūšį ir užgrūdinti karių dvasią. Kam reikėjo atitraukti tave nuo tyrimų? - susidomėjo 
Gorgidas. 

- Žynių čia nemažai, - atsakė Neipas, nustebintas gydytojo nenuovokos. - Aš irgi 
tarnauju lygiai su jais, bet ne dėl to mane čion pakvietė. 

- Dėl ko tuomet, jūsų prakilnybe? Dėl magijos? - klastingai vypsodamas paklausė 
Viridoviksas. 

- Savaime suprantama, - atsakė Neipas, vis dar stebėdamasis, kad jie niekaip 
nesusigaudo. Paskui jo antakiai išsilygino, tarsi kažką prisiminus. - Ach, taip, jūsų 
pasaulyje apie magiją daugiau kalbų negu darbų, tiesa? Gerai, mano draugai, 
atsakymas yra: kaip Žygiuotumėt per negyvą dykumą, jei ne magija? Ką į tai 
pasakysit? 

Viridoviksas, Gorgidas, aplinkui stovintys romėnai pasijuto nesmagiai. Neipas 
linktelėjo. 

- Matau, kad pradedat suprasti. 

Kol visi vaikiškai mėgino varžytis su žyniu sąmojum, Gajus Pilypas pagavo 
klausimo esmę. 

- Jei mūšio metu naudojate burtus, tai ko mums, paprastiems mirtingiesiems, dar 
tikėtis? Iš dangaus krentančių demonų ordos? Didžiuliu greičiu paleistų žmogaus 
dydžio akmenų? Galingieji dievai! Ar pati žemė po kojom apsivers? 

Klausydamas centuriono žodžių, Neipas šypsojo. Bet, aplinkinių veiduose išvydęs 
nežinomybės baimę, padarė viską, kad pažvalintų juos ir nuramintų. 

- O ne, ne, jokių siaubų, pažadu. Magija mūšio metu - labai rizikingas dalykas. 
Kaunantis žmonių protai, jausmai kraštutinai įsitempia, todėl gali nesuveikti net 
patys stipriausi užkeikimai. Tokiu atveju kerėtojams dažnai tenka gelbėti savo pačių 
kailį. Magijai reikalingas laikas bei ramybė. Atsiminkit dar štai ką. Magų yra 
kiekvienoje armijoje. Paprastai jie slopina priešiškos pusės užkeikimus, todėl mūšio 
likimas lieka kareivių rankose. Trumpiau tariant, jums nėra ko bijoti. Manau, mes su 
savo kolegomis iš Akademijos sugebėsim išlaikyti Avšarą atstu. Net, galbūt, 
užplosim jam smarkiau, negu bjaurybė tikisi. - Neipo balsas skambėjo tvirtai, 
kupinas pasitikėjimo savimi. 

Vis dėlto, nepaisant žynio patikinimų apie menką magijos naudą mūšyje, Markui 
akyse stovėjo kalbantis lavonas iš Videso bokšto ginklinės. Negalėjo jis negalvoti ir 


apie šiurpius gandus, sklandančius apie patį Avšarą bei mūšius, kuriuose kerėtojas 
dalyvavo. 

Tribūnas sugniaužė šauniojo galų kardo rankeną. Jis bent jau turėjo savyje kažką, 
naikinanti ar stabdantį prakeikto burtininko užkeikimus. 


XI skyrius 


Penktąją žygio iš Garsauros dieną pasirodė pirmieji požymiai, kad Videsija 
puldinėjama. Apiplėštų, sudegintų kaimų juostos užvis geriau liudijo, šiuo keliu 
praėjus skrajojančius Kazdo būrius. Apleisti laukai, paliktos fermos, išplėšti 
vienuolynai vertė žmones piktai gniaužti kumščius. Kai kurie pėdsakai buvo visai 
švieži. Alkani šunys stūgaudami lakstė aplink vienuolyną, laukė šeimininkų, kurie jau 
niekada negrįš. Griuvėsiai, klajoklių padaryti nuostoliai šiaip jau būdingi bet kuriam 
karui. Tačiau Imperijos dievui Fosui kazdai paruošė ypatingą pažeminimą. Mažą 
koplyčią šalia vienuolių gyvenamojo būsto išniekino itin žiauriai. Dievą 
vaizduojantys paveikslai ant sienų sudraskyti į skutus, altorius sukapotas — juo 
kūreno krosnis. O pats baisiausias įžeidimas: koplyčioje įrengė arklides. Bet, jei 
šitokiais veiksmais Kazdas siekė savo priešams įvaryti siaubą, tai gerokai 
apsiskaičiavo. Videsai jau ir taip turėjo užtektinai priežasčių nekęsti savo vakarinių 
kaimynų. Bet dabar ta neapykanta suliepsnojo ir Fosu įtikėjusių samdinių širdyse. 
Maurikijus asmeniškai prižiūrėjo, kad visi kareiviai aplankytų priešo išniekintą 
šventovę. Pats netarė nei žodžio. Nereikėjo. 

Griuvėsiai Marką taip pat skaudino, bet dėl kitos priežasties. Tribūnas jau seniai 
suprato Kazdą esant priešu, su kuriuo verta susikauti. Su šalim, gerbiančia tokius 
žmones kaip Avšaras, neįmanoma palaikyti net gerų santykių regimybės. Tačiau 
Skaurus nepakankamai įvertino Kazdo jėgą ir nūnai tai suvokė. Imperiškoji armija 
dar vos pusiaukelėj iki vakarinių Videsijos sienų, 0 žemėj jau žymu klajoklių 
antpuolių pėdsakai. Ir šiandien išvydo tik silpną Kazdo rankos prisilietimą. Ką 
pamatys dar penkias dienas pražygiavę kareiviai? Dar po dešimties dienų? Ar ras 
tenai ką nors gyvą? 

Tą naktį romėnų stovykloje nepasigirdo nė vieno skundo. Legionieriai 
nemurmėdami kasė griovį, pylė pylimą, smaigstė kuolus. Nors nebuvo matyti nė 
vieno kazdo, stovyklą ruošė lyg ketintų nakvoti priešo teritorijoje. 

O Skaurus džiaugėsi, kad jo grupei atėjo eilė aplankyti savo moteris. Pakeliui į 
draugių palapines Markas įdėmiai apžiūrėjo sąjungininkų suręstus įtvirtinimus. 
Visada taip darydavo. Moterų palapines supo kažkas panašaus į aštriatvorę, tačiau ji 
nebuvo stipresnė už kitas videsų konstrukcijas. Pernelyg daug didelių į žemę 
susmaigstytų medžių kamienų, kuriuos du-trys vyrai be vargo nutemps šalin. 
Romėnai vietoj to suklojo tris eiles rąstų su šaknimis. Juos sunkiau pajudinti iš 
vietos; net jei priešas suspės patraukti kelis kamienus, spragos, pro kurią galima 
prasibrauti, nebus. Ne sykį tai sakė videsams. Šie rodės susidomėję, bet kalbos ir 
liko kalbomis. 

Sargyba nervinosi. Trumpame ruože tarp stovyklos ir palapinių romėnus stabdė 


penkis ar šešis kartus. 

- Galva galvok, kvaily! - piktai burbtelėjo dar sykį pašauktas Markas. - Nejau 
nežinai, kad kazdai kariauja raiti? 

- Suprantama, - atsakė įsižeidęs sargybinis. 

Skaurus padelsė, atsiprašė. Jis, aišku, nenorėjo šaipytis iš pareigingo kareivio. 
Kazdai galėjo griebtis bet kokios klastos. O Markas ir pats balansavo ant nervinės 
krizės ribos, šiandien kaip niekad jam reikėjo tylos ir ramybės, taikios nakties 
Helvisės glėbyje. 

Bet nusiraminti nebuvo paprasta, nors Malriką motina išsiuntė pas draugus, 
kuriuos berniukas susirado kelionėje. Skaurus priprato su niekuo neatvirauti, ypač su 
moterimis, todėl prakalbo ne apie tai, kas kėlė nerimą, o tiesiog apie žygį, apie 
kasdienius maršus, apie kitus, ne itin svarbius dalykus. Nenuostabu, kad Helvisė 
pajuto kažką negero, bet tribūnas aklinai atsitvėrė santūrumo skydu ir moteris 
negalėjo suprasti, kas jam darosi. Net meilė tą nakįį nesuteikė romėnui geidžiamo 
palengvėjimo. Galvą spaudžiančios mintys neleido atsiduoti jausmams. Galų gale 
dar labiau pablogėjo, tribūnas paniro į neramų miegą. 

Susapnavo košmarą. Vėl stovėjo miškingosios Galijos laukymėje tarp savo 
Videsija? Kur Imperatorus? Kur saulės išdeginta stepė? Ar Imperija tikrai buvo, ar 
ji tėra fantazija, sukurta iš baimės pakvaišusio žmogaus? Štai prisiartina 
Viridoviksas, virš galvos sukdamas savo ilgąjį kardą - tikslią Marko ginklo kopiją. 
Tribūnas nori atremti smūgį, bet ranka, kurią jis kelia, tuščia... 

- Kas tau? 

Prisilietimas. Ne kruvinas kardo smūgis, o švelni, minkšta Helvisės ranka. 

- Blaškeisi per miegus, pažadinai mane. Paskui surikai taip garsiai, kad turbūt 
pusę stovyklos sukėlei. 

Kelias sekundes Markas, nieko nesakydamas, tysojo ant nugaros. Naktis buvo 
beveik tokia pat karšta ir ilga kaip diena, tačiau jo pečiai išrasojo šaltu prakaitu. 
Žvilgtelėjo aukštyn, į drobines palapinės lubas, mintyse tebešokinėjo kelto kardu 
lakstančios liepsnelės. 

- Čia tik sapnas, - tarė labiau sau, nei Helvisei. 

- Žinoma, - atsakė ji, vėl švelniai paglostė veidą. - Paprasčiausias naktinis 
košmaras. 

- Bet, prisiekiu dievais, jis buvo toks realus! Net pagalvojau, kad Videsija tik 
pasivaideno, vėl ruošiausi mirti Galijoje, kaip ir turėjo nutikti. Kaip tikroviškai 
atrodė! - dar sykį pakartojo tribūnas. - Nejau čia vien sapnas... arba? Ką aš veikiu 
šitoj žemėj, kurios nė įsivaizduot negalėjau? Kodėl kalbu šita kalba, dalyvauju 
šiuose karuose? Ar Videsija egzistuoja? Gal ir ji, ir tu vieną gražią dieną išnyksit 
lyg muilo burbulas? Nejau aš pasmerktas amžiams likti kariu? Nejau vėl paskui 
tarnausiu kitam karaliui, mokysiuos svetimos kalbos, naujų papročių? - Jis 
krūptelėjo. - Valandą, kai viena diena jau numirė, o kita dar negimė, toks vaidulys 


visai gali tapti tiesa. 

Helvisė prisispaudė šiltu, nuogu kūnu. 

- Košmaras praėjo, tu pabudai. Tik tai yra tiesa, - pasakė tvirtai. - Matai mane, 
lieti. Kas dar gali būti? Aš tik savo pačios sapne, niekur kitur. Ir esu laiminga, kad 
daliniesi juo su manimi. 

Tamsoje jos didelės akys švytėjo. 

- Kaip tu įsitempęs, - tarstelėjo. Pirštais palietė krūtinę, kaklą. - Gulk ant pilvo! - 
įsakė. Skaurus paklusniai apsivertė. Helvisė užtikrintais judesiais pradėjo masažuoti 
nugarą. Markas sudejavo iš malonumo, jausdamas, kad ima rimti. Po kelių minučių 
vėl atsivertė ant nugaros, tebeglausdamas moterį prie savęs. 

- Ką darai? - paklausė Helvisė, nors atsakymą žinojo iš anksto. 

Jis kilstelėjo ant alkūnių, švelniai ją pabučiavo. Ilga namdalėnės garbana kuteno 
krūtinę, susijuokusi ji nubraukė plaukus. Kvėpavimas sutankėjo. 

- Tai - irgi tikra, - sušnabždėjo Helvisė. Tribūnas negalėjo jai paprieštarauti. O ir 
nenorėjo. 

Po trijų dienų armija sutiko pirmuosius kazdus - nedidelį būrį klajoklių, kurių 
siluetai aštriais kontūrais išsiskyrė vakarų pusėje. Imperatorus pasiuntė videsų 
eskadroną jų vytis, bet maži stepių arkliukai pasirodė greitesni. Ortajas Sfrancezas 
buvo labai nepatenkintas ir kritikavo Maurikijaus veiksmus. Visiems, kas tik 
netingėjo klausytis, jis tauškė: 

- Kalokiris aiškiai rašo: klajoklius privalo persekioti klajokliai, kadangi, nuo 
vaikystės pratę prie balno, jie yra idealūs raitininkai. Mes juk turime kamorus, kodėl 
jų nesiuntė vytis? 

- Jei nenustos cituoti savo kvailos knygos, vieną gražią dieną Gavras jį privers 
suėsti visą foliantą, lapą po lapo, - pareiškė Viridoviksas. 

Markas irgi panašiai pagalvojo, bet Imperatorus, jei ir buvo nepatenkintas, šito 
neparodė. Kitą rytą, grįždamas iš moterų stovyklos, tribūnas išgirdo kažką šaukiant 
jį vardu. Atsisukęs pamatė Turiziną Gavrą. Sevastokratas mažumėlę svyravo. 

- Labas rytas, Jūsų Aukštybe, - pasisveikino Skaurus. 

Turizinas ironiškai kilstelėjo antakį. 

- „Labas rytas, Jūsų Aukštybe“, - erzindamas pakartojo. - Ką gi, malonu, kad 
tebesi mandagus maitinančioms rankoms, nors ir miegi su namdalėnų merga. 

Markas pajuto, kad pradeda virti iš pykčio. Blyškus veidas nusidažė purpuru. Tai 
pastebėjęs, Sevastokratas tarė: 

- Čia nėra nieko gėdingo. Mergiotė visai nebjauri, sakau tau. Ir, beje, visa 
nekvaila, kiek žinau, patinka tai jos broliui ar ne. 

- Panašu į Soteriką, - Markas šyptelėjo, nustebintas taiklaus Turizino 
apibūdinimo. 


Gavras gūžtelėjo pečiais. 

- Niekad nepasitikėk namdalėnais. Gali su jais derėtis, bet pasitikėti - niekada! 
Niekada, - pakartojo. Lėtai apėjo romėną, apžiūrinėdamas lyg arklį, kurį ketina 
įsigyti. Sevastokratas dvokė pagiriom. Kelias minutes galvojo, paskui pratrūko: 

- Velniai griebtų, tu proto turi?! 

Kai aukštesnio rango vado nuotaika tokia nenuspėjama, užvis geriau patylėti. 
Tribūnas žinojo šitai taip pat gerai, kaip paskutinis jo kareivis. 

- Kas tau daros? - Rodės Turizinas, idant neužmirštų savo minčių, turi jas ištarti 
balsu. - Jūs, prakeikti legionieriai, savo noru leidžiat laiką su namdalėnais, kipšas 
mane nujotų, lekiat pas juos, kaip musės prie dvėselienos. - Grubūs žodžiai, bet 
juose nebuvo pykčio, tik nesuvokimas. - Iš viso šito galima daryti tik vieną išvadą: 
jūs, turbūt, nepasibodėtumėt jokio sąmokslo, intrigų, apgavysčių, maišto, kad tik 
pasodintumėt kažkokį Skaurų į mano brolio sostą ir iš Maurikijaus kiaušo 
atsigertumėt vyno. 

Ne juokais sunerimęs, Markas mėgino prieštarauti. 

- Nutilk, - kirto Turizinas lygiu, valdingu balsu, kuriame pagirios paslaptingai 
jungėsi su tvirtybė. - Sek paskui mane. 

Ir nudrožė prie savo palapinės, net nedirstelėjęs, ar tribūnas eina įkandin. Markas 
pasvarstė: gal verčiau dingti, viliantis, kad išsiblaivęs Sevastokratas pamirš 
susitikimą. Nusprendė nerizikuoti. Turizinas pernelyg patyręs girtuoklis, priliuobęs 
visko pasauly neužmiršta. Visas virpėdamas, romėnas nusekė paskui Maurikijaus 
brolį. 

Jaunesniojo Gavro šėtra, nors pasiūta iš žydro šilko, dydžiu nesiskyrė nuo 
palapinių, kuriose miegojo videsų kareiviai. Žygio metu Sevastokratas nesirūpino 
prabanga. Aukštą jo padėtį simbolizavo tik du prie įėjimo stovintys asmens 
sargybiniai chalogai. Matydami ateinantį savo valdovą, kariai sustingo. 

- Jūsų Aukštybe, - raportavo vienas, - ponia Komita teiravosi jūsų per 
pastarąsias... 

Norėdama sužinoti, kas dedasi, iš palapinės išlindo Komita Rangavė. Jos tankūs 
juodi plaukai buvo atmesti už nugaros, atidengdami labai gražų baltą veidą. Būrelį 
moteris nužvelgė tarsi įsiutusi katė, Turizinui mestas klausimas įspūdį dar labiau 
sustiprino: 

- Kur šlaisteis, bjaurus alaus bose? - suspiegė ji. - Sprendžiant iš snukio, vėl lakei 
su kalniečiais ir piemenim? Su kuo tąseis - su jų bobom ar su ožkom? Aš iš 
kilmingos giminės! Kaip drįsti mane šitaip žeminti, tu... - Nusikeikė lygiai lengvai, 
kaip žaisdama kauliukais per namdalėnų vakarėlį. 

- Dėl Foso saulės, - suniurnėjo Turizinas, traukdamasis nuo barningos krušos. - 
Tik šito man betrūko! Nors ji teisi... Kita vertus, man ir be jos galva į gabalus skyla. 

Du sargybiniai stūksojo it akmens stulpai, veiduose - visiškas abuojumas. 
Romėnas bandė juos mėgdžioti, bet nelabai sėkmingai. Iš kitos pusės, pagalvojo 
Markas, vargšai sargybiniai turėjo užtektinai laiko ištobulinti savo meną. 


Tuo tarpu Sevastokratas atsipeikėjo ir atsakė į aršią meilužės ataką. 

- Nevesk manęs iš kantrybės, kekše! - užbaubė lyg padūkęs jautis, savo baritonu 
užliedamas draugužės sopraną. - Palik mane ramybėj, antraip pakaitinsiu tavo 
kilmingą nugarą rimbu! 

Komita dar kelias sekundes cypčiojo įžeidinėdama, bet, Turizinui Gavrui žengus į 
priekį, aiškiai ketinant įvykdyti grasinimą, mikliai apsisuko ir nėrė palapinėn. Po 
kelių minučių vėl pasirodė lauke, išdidi it pantera, ir lediniu veidu pradrožė pro 
Sevastokratą. 

- Einu pas savo pusseseres, - pareiškė šaltai. 

- Gerai, - atsakė tas mandagiai. 

Markui pasidingojo, kad Turizinas pyko apsimestinai. Gavras staiga prisiminė 
šalimais stypsantį romėną. 

- Tikra meilė - nuostabus dalykas, ar ne? - pastebėjo, rūgščiai šypteldamas. Po 
akimirkos pridūrė: - Jei meldiesi Fosui, svetimšali, paprašyk jo, kad saugotų nuo 
isteriškų moterų. Su jomis malonu leisti laiką, tačiau ir vargina... Dieve, kaip 
vargina! - Turizino balsas skambėjo alsiai, bet jis susitvardė ir kreipėsi į vieną 
sargybinį: - Ljotai, pakviesk čia mano brolį, gerai? Turim paklausinėt šitą vyruką. - 
Bedė pirštu į Skaurų. 

Ljotas nukūrė ieškoti Imperatoraus. Turizinas atvertė palapinės kraštą, pakvietė 
Marką vidun. 

- Jei ne Autokrato sostas, tai gal Jūsų Aukštybei patiks Sevastokrato gultas, - 
įgėlė, grįždamas prie ironiško tono, kuriuo pradėjo pokalbį. 

Įeidamas į palapinę, Skaurus nulenkė galvą. Ore tvyrojo saldokas Komitos 
kvepalų aromatas. Jis atsisėdo ant storo, šilku aptraukto pufo laukdamas, kada 
Sevastokratas pradės kalbėti rimtai. Keista Turizino nuotaika, tie pusiau grasinimai, 
geliantys komplimentai vertė įsitempti. Tribūnas vėl papuolė į įvykių sūkurį, tačiau 
vėlgi niekas nepasivargino supažindinti su žaidimo taisyklėmis, 0 už jų pažeidimą 
baudė gan žiauriai. 

Pasiuntinys grįžo po kokių trijų minučių. 

- Jo Didenybė liepė perduoti, kad užtruks, - išpylė chalogas. - Jis pusryčiauja su 
Baanu Onomagulu ir kai tik baigs, prisijungs prie jūsų. 

Jei pykdamas ant Komitos Turizinas Gavras apsimetinėjo, tai dabar išties įširdo. 

- Vadinasi, tas plikšis kalvio vaikas jam svarbesnis už tikrą brolį? - suurzgė. - 
Ljotai, tučtuojau grįžk pas Maurikijų ir pasakyk, kad su savo pusryčiais gali eit po 
velnių! 

Palapinės tarpdury, plačiai šypsodamasis, išdyko Imperatorus. 

- Mano jaunasis broliuk, jei nori įžeisti karaliaujantįį asmenį, niekad nedaryk to 
per pasiuntinį. Juk turėsiu jį nubausti mirtimi, o žmonėmis švaistytis neprotinga. 

Turizinas apstulbęs padėbsojo į brolį, paskui pratrūko juokais. 

- Na ir niekšelis gi tu, - pratarė. - Gerai jau, tempk savo senus kaulus palapinėn. 

Mauricijus taip ir padarė, atmesdamas uždangalą. Nors palapinė nebuvo 


pritaikyta tokiam žmonių skaičiui, joje pasidarė laisviau. Plonos šilkinės sienos 
gerai praleido orą, tvanka nesikaupė. 

Atvožęs paprasčiausią medinę skrynutę (panašias naudoja kareiviai), Turizinas 
ištraukė ąsotį vyno, garsiai nugurkė didelį gurkšnį. 

- A-a-a, būtent tai, ko reikėjo... Dėkui Fosui, galvos skausmas praeina. - Vėl 
užsivertė ąsotį. - Rimtai, broli, neturėtum manęs erzinti draugyste su Baanu - gerai 
prisimenu, kaip jam pavydėjau būdamas mažas. 

- Žinau, bet pasitaikė tokia gera proga pasižiūrėti, kaip pyksti, kad negalėjau 
atsispirti, - Maurikijus kalbėjo lyg kaltai, lyg žaismingai - nusisekęs pokštas 
pralinksmino. 

- Šunsnukis, - vėl burbtelėjo Turizinas, jau be pykčio. 

Marko žvilgsnis lakstė nuo vieno brolio prie kito. Nors vyno negėrė, pasijuto, 
tarsi viskas aplinkui plauktų. Daug kas iš to, ką manė supratęs apie videsų politiką, 
griuvo tiesiog akyse. Kur tas nuolatinis ginčas, niekaip nesibaigiantis viešumoje? 

- O dieve, - tarstelėjo Autokratas, pastebėjęs sumišusį Marką, kuris visaip 
stengėsi neišduoti savo jausmų. - Bijau, kad savo svečią galutinai supainiojom. 

- Na ir puiku. Tegul būsiu prakeiktas, jei atsiprašysiu su namdalėnais 
draugaujančio barbaro. 

Turizino žodžiai nuskambėjo ganėtinai piktai, tribūnas baugščiai dirstelėjo į jį, bet 
Sevastokrato veide švietė jau pažįstama pašaipa. 

- Jis ir turi būti sutrikęs, - pareiškė jaunesnysis Gavras. - Jis su savo būriu taip 
myli saliečius, kad visa stovykla jau turėtų kirbėti gandais, esą jie ketina susivienyti 
ir mus visus išžudyti. Tačiau, Fosas žino, norėdami užkirsti kelią paskaloms, aukso 
nepašykštėsim. 

- Bet mes negirdėjom jokių gandų, - atrėmė Maurikijus susiraukdamas. - Tokiu 
būdu išvadas darome dvi. Arba esi neįtikėtinai gudrus ir protingas, arba lojalus, 
nežiūrint, kad draugus renkiesi ypatingai kvailai. 

- Jis neatrodo pernelyg protingas, Maurikijau, - pastebėjo Turizinas. 

- Tu irgi nepergerinusiai atrodai, broluži, - pariravo Imperatorus, tačiau nepiktai, 
su broliška meile. 

Išgertas vynas jaunesnįjį Gavrą pavertė tikru užsispyrėliu: 

- Jis ne toks protingas, kad mus sėkmingai apgaudinėtų, vadinasi, mums ištikimas. 
Kaip šito gali tikėtis iš namdalėnų bičiulio? 

Negalėdamas patikėti, krestelėjo galvą, atsirūgo. 

- Dėkui dievams, - sušnibždėjo Markas sau panosėj. Kai abu Gavrai klausiamai 
sužiuro, suvokė kalbėjęs lotyniškai. - Atleiskite, jei suteikiau bent menkiausią 
priežastį manim abejoti, - tarė garsiai, - labai džiaugiuosi, kad abejonės išsisklaidė. 

Pajuto tokį palengvėjimą, jog ant liežuvio galo sukęsis klausimas išsprūdo 
savaime: 

- Vadinasi, jūs tarpusavy nesipykstat? - išpylė ir tuojau pat užsičiaupė dar labiau 
sumišęs. 


Broliai Gavrai atrodė it berniūkščiai, sugauti nusikaltimo vietoje. Maurikijus 
truktelėjo barzdą, išsipešė plauką, pžiūrėjo nustebęs, paskui metė: 

- Turizinai, atrodo, jis protingesnis, nei manei. 

- Ką? - vangiai paklausė Sevastokratas. - Tikiuosi, taip. 

Jis jau knapsėjo nosim ir nesėkmingai stengėsi kovoti su miegu. 

- Tingus niekdarys, - vyptelėjo Imperatorus. Atsigręžė į Skaurų. - Esi absoliučiai 
teisus, svetimšali. Mes kartais suvaidinam spektaklį - žiūrovų malonumui, galiu 
pridurti. 

- Bet juk mačiau, kaip pykotės, - paprieštaravo tribūnas. - To negalima iš anksto 
surežisuoti. 

Valdovo šypsena užgeso. Jis dirstelėjo į brolį, bet tas jau pradėjo knarkti. 

- Anas ginčas buvo tikras, - prisipažino Autokratas. - Turizinas visuomet garsėjo 
piktu liežuviu, o tą dieną buvau prastos nuotaikos, susierzinau. Tačiau kitą rytą, kaip 
paprastai, susitaikėm. - Vėl plačiai nusišypsojo. - Bet šį kartą broliukas nusprendė 
iškrėsti kvailystę šimto žmonių akivaizdoje. Nebūtų praėjus nė valanda, o mūsų 
draugystės palaikus jau kapotų grifai. - Kilstelėjo antakį, pažvairavo į romėną. - Kai 
kurie maitėdos, girdėjau, praskrido visai šalia tavęs. 

- Taip, teisingai, - patvirtino Skaurus, prisimindamas keistą susitikimą su 
Vardaniu Sfancezu. 

- Tada žinai, ką turiu omeny, - linktelėjo Maurikijus. - Buvai ne vienintelis toks 
„akylas“. Mudu su Turizinu nusprendėm: jei apsimesim amžinai besiginčiją, 
anksčiau ar vėliau maitvanagiai nutūps įsivaizdavę, kad gali apgraužti mūsų kaulus. 
Ką gi, tuomet pasiruošim iš jų neblogą kepsnį. 

- Aišku, - tarstelėjo Markas. - Bet kodėl jūs, paspendęs tokius spąstus, Ortajo 
Sfrancezo valdžion atidavėt visą kairįjį sparną? 

- Visiškas kvailys tas Ortajas, ar ne? - Autokratas šyptelėjo. 

- Tą aš pastebėjau. Kodėl iš viso jis čia? Be savo brangiosios knygos apie karą 
nutuokia ne daugiau už savo arklį. O su knyga dar pavojingesnis, nes įsitikinęs, kad 
išmano dalykus, apie kuriuos nė menkiausio supratimo neturi. 

- Jis čia dėl tos pačios priežasties, dėl ko gavo savo pompastiškas pareigas. 
Manęs paprašė Vardanis. 

Markas nutilo, virškindamas išgirstą informaciją. Galų gale sutriuškintas papurtė 
galvą. Intriga, leidusi Sevastui prašyti tokio dalyko ir privertusi Imperatorų prašymą 
išpildyt, jam buvo pernelyg sudėtinga. Maurikijus Gavras stebėjo susimąsčiusį 
romėną. 

- Aba, rodos, yra dalykų, kurių net tu nesupranti!.. - ėmė juoktis. - Tačiau 
politikoje susigaudai geriau už daugumą mano pažįstamų kariškių. 

Atsiminęs valdantį triumviratą - Cezarį, Krasą ir Pompėjų, kurių kiekvienas, jei 
tik nesibaimintų pilietinio karo, mielai išplėštų kitiems širdis, Skaurus tarė: 

- Apie frakcijų kovą šį tą nuvokiu, bet jūsiškė, manau, pati sunkiausia ir 
painiausia. 


Luktelėjo Autokrato reakcijos. Valdovas suprato. Prabilo lyg paskaitą skaitantis 
lektorius: studentas, aišku, žalias, bet talento užuomazgų yra: 

- Pagalvok štai apie ką: Ortajas - Sfrancezų akys armijoj, tegul ir mažumą 
žlibokos. Be to, čia vadovauju aš. Kas žino? Kairį flangą kontroliuoja Komnas, bet 
gal Ortajas pagaliau ką nors išmoks? Tada pasidarys naudingas savo dėdei. Kol kas 
viskas aiškų? 

- Daugmaž. 

- Tik atsisakyk priimt tą vaikigalį, ir Vardanis tuojau pat pradės regzti prieš mane 
intrigas. Jam neklasčiauti - tas pats, kaip nekvėpuoti. Todėl pagalvojau: lai Ortajas 
geriau būna čia, kad matyčiau. Juk vienas Fosas težino, kuo jis užsiims mieste. 

- Skamba logiškai. Panašu į Vardanį Sfrancezą, bent jau, kiek spėjau jį pažinti. 
Jūs, aišku, pažįstat jį kur kas geriau... 

- Jis - gyvatė, - paprastai pasakė Maurikijus. Balsas surūstėjo. - Yra dar viena 
priežastis laikyti Ortają po ranka. Jei nutiks blogiausia, jis taps įkaitu. Ne itin 
vertingu prisiminus, kokiu patogiu metu numirė Jefrosina, bet vis dėlto. 

Tebevaidindamas mokytoją, valdovas išskėtė rankas, tarsi norėtų pademonstruoti 
dvi lygiagrečias linijas. Imperatoraus rankos - ne lepūnėlio. Ietys, kardai, strėlės 
jose sužymėjo savo randus, odą gerai nuzulino saulė ir vėjai. Autokrato rankos - 
kaip kario, kuris moka kautis ne tik mūšio lauke, bet ir ten, kur ginklai nematomi, 
todėl dar pavojingesni. Mauricijus pastebėjo Skauraus susižavėjimą, linktelėjo 
parodydamas, jog vertina tai. 

- Metas grįžti prie reikalų, - pasakė. - Išėjęs iš palapinės, nutaisyk piktą miną. 
Žmonės turi galvoti, kad vos neišvijau tavęs. Visų akivaizdoje parodėm neblogą 
spektaklį. Tikrųjų mūsų jausmų kitiems niekad neatskleisiu. 

- Ojūs keistai atrodot, romėnai! 

Ištaręs šiuos žodžius - gražus tamsiaplaukis vaikinas, sėdintis ant tvirto eržiliuko, 
- Šypsojosi. Iš paskos jojo maždaug tokio paties amžiaus mergina. Abu žirgai, 
raitelių drabužiai buvo grynai videsiški: šviesios ilgarankovės tunikos, plačios 
vilnonės kelnės, sukištos į batus. Kiekvienam prie šono kabojo kardas, ant nugaros - 
lankas ir strėlinė su strėlėmis. Jiems įkandin tapnojo sunkiai ginklais apkrautas 
arkliukas. Nešulyje išsiskyrė kaltiniais raštais papuoštas šalmas bei ryšulys iečių. 
Čia pat matėsi išmoningai pagaminta liutnia, kurios kiekviena dalis buvo iš 
skirtingos medienos. Muzikos instrumentą dabino perlai bei vingrūs tapyti 
ornamentai. 

Jaunuolis kalbėjo su neryškių akcentu. Ant galvos jis nešiojo odinę kepurę su 
trimis aštriais, priekin atsikišusiais bryliais, kaktą apsivyniojo plačiu lengvu šalių, 
ant nugaros krito keli kaspinai. Markas ne sykį matė šiose žemėse įsikūrusius 
vaspurkanus. Daugelis jų dėvėjo tokius pačius galvos apdangalus, bet su jais atrodė 


juokingai. O nepažįstamojo triausė pūpsojo grakščiai, dailiai. 

Plati vaspurkano šypsena ir draugiškas tonas nuėjo vėjais. Atsakydamas, Gajus 
Pilypas su panieka purkštelėjo: 

- Mano akimis, pats irgi ne kažin kaip atrodai! - suurzgė. Nė pats nežinodamas, 
jog kartoja Turizinui pasakytus Maurikijaus žodžius. - Mes tai romėnai, o ko 
tamstelei iš mūsų prireikė? 

Rūgštus šimtininko pasveikinimas jaunuolio nesutrikdė. Jis laisvai atsakė: 

- Greitai prie manęs priprasit. Būsiu jūsų vedlys, lydėsiu mūsų nuostabiosios 
tėvynės takais. Esu princas Senpatas Svijodo iš Vaspurkano. 

Ir kilstelėjo balne. Skaurus nusišypsojo, mintyse pasidžiaugdamas, kad išsyk 
atspėjo raitelio kilmę. Tačiau perspektyva vėl turėti reikalų su įžymiais asmenimis 
spindulinga neatrodė. 

- Jūsų Aukštybe, - pradėjo, bet tuojau pat užsičiaupė: Senpatas Svijodo su savo 
palydove prunkštelėjo, negalėdami sutramdyti juoko. 

- Matyt, esi iš toli, kareivi, - prakalbo jaunuolis. - Nejau negirdėjai, kad 
Vaspurkanas vadinamas princų žeme? 

Kiek pamąstęs, tribūnas prisiminė: Maurikijus, kalbėdamas karo taryboje prieš 
išžygiuojant iš Videso, tikrai apie tai minėjo. Bet ką tai reiškia, nepaaiškino, todėl 
Markas sąžiningai prisipažino nežinąs. 

- Kiekvienas vaspurkanas - princas, - pareiškė Senpatas. - kaip galėtų būti kitaip, 
jei visi mes - tiesioginiai Vaspuro palikuonys, o Vaspuras - pirmasis Foso sutvertas 
Žmogus. 

Skaurus nebuvo įsitikinęs, kad videsai irgi laikosi tokios nuomonės. Bet neturėjo 
laiko klausinėti, nes Senpatui į pašonę kumštelėjo mergina: 

- Vyrai niekad nepasako visos teisybės. Be vaspurkano princesių nebūtų nė jo 
princų. 

- Ką gi, tiesa, - su šypsena linktelėjo Svijodo. 

- Ponai, - pridūrė žvilgtelėjęs į Gajų Pilypą ir nusprendęs ištaisyti klaidą. - Mano 
žmona Nevratė. Pažįsta visus Vaspurkano kelius ne blogiau už mane. 

- Na, tada tu nešdinkis pas varnas! - riktelėjo kažkas iš romėnų rikiuotės gilumos. 
- Paskui ją seksiu nors į pragarą! 

Legionieriai sušurmuliavo. Markas, išvydęs, kad vaspurkanai juokiasi drauge su 
kariais, lengviau atsiduso. Nevratė buvo graži moteris, taisyklingų veido bruožų, 
statulos verta figūra. Veidas - toks pat tamsus, kaip vyro, nusišypsojus blyksteldavo 
baltutėliai dantys. Vietoj vaspurkaniškos kepurės jos galvą dengė aukso gėlėmis 
siuvinėta skarelė, po kuria slėpėsi banguoti juodi plaukai. 

Būgštaudamas, jog kitas pokštas gali būti riebesnis, tribūnas paskubom pristatė 
savo karininkus ir pasidomėjo: 

- Kaip atsitiko, kad stojote tarnauti Videsijai? 

Keliaujant į vakarus, Senpatas Svijodo išklojo savo istoriją; ji nelabai skyrėsi 
nuo Marko įsivaizduotos. Jaunuolis kilęs iš žymios šeimos - karštas žirgas, 


elegantiška liutnia, galiausiai - nuostabi žmona, tribūnui be žodžių sakė, kad jų 
vedlys nėra paprastas kareivis. 

- Pastaraisiais metais būti vaspurkanų didiku - toli gražu ne dievo palaima, - dėstė 
Senpatas. - Kai šalį užplūdo kazdų ordos, mūsų valstiečiai pabėgo į Imperiją. Tačiau 
mano šeima valdė geras žemes, laukus, jau nekalbant apie nedidelį vario rūdyną. 
Nusprendėm nepasiduoti. Stojom į karo kelią. Kovojom. 

- Ir mums neblogai sekėsi, - pridūrė Nevratė. - Ne kartą atrėmėm skrajojančių 
būrių atakas, privertėm juos bėgti, šliaužti 1 savo urvus laižytis žaizdų. 

Grakšti merginos plaštaka nusileido ant kardo rankenos. Markas suprato: 
sakydama ,„mes““, ji turėjo omeny ir save. 

- Taip, labai stengėmės, - sutiko Senpatas. Tačiau šypsena užgeso, prisiminus 
kovą, į kurią stojo ir pralaimėjo. - Bet niekad nepajėgėm nustumti jų toli ir visiškai 
sumušti. Metai po metų jie mus sekino. Negalėjom įdirbti laukų, kasti metalų 
rūdynuose, į kiekvieną mūsų strėlę kazdai atsakė šimtu. Prieš dvejus metus per mūsų 
žemes ėjo grobikus persekiojantis videsų būrys ir Senpatas Svijodo, Vaspurkano 
princas, tapo Senpatu Svijodo - Imperijos vedliu. Gyvenime nutinka ir blogiau. 

Jis gūžtelėjo pečiais, tvirčiau suėmė bagažu apkrauto arklio pavadį. Kai gyvulys 
priėjo arčiau, vaspurkanas ištraukė iš ryšulio liutnią, palietė stygas. 

- Būna ir blogiau! - šūktelėjo tęsiamai, lyg pradėdamas dainą. - Vakarų vilkai, 
saugokitės! Ateinu atsiimti, kas man priklauso! 

Nevratė stipriai apkabino vyrą, jos veidas švytėjo išdidumu. 

Romėnams tokia kovinės dvasios demonstracija patiko, bet Gorgidui ji turėjo 
ypatingą prasmę. Jis žinojo, ką reiškia tarpusavio niautynės, draskančios graikų 
miestus. 

- Tas vaikinas su savo žmona gerai kausis, - pasakė gydytojas. - Pabėgėliai 
pernelyg dažnai viltį palieka apleistuose namuose. Bet tie, kurie sugeba išsinešti ją 
su savimi - ypatinga žmonių padermė. 

Kai armija sustojo nakvynės, Senpatas Svijodo ir Nevratė perėjo visą stovyklą, 
neslėpdami susižavėjimo, apžiūrėjo romėnų įtvirtinimus. 

- Turėdami tokią lauko tvirtovę, nesunkiai atmušit patį aršiausią puolimą. 

- Tam ji ir statoma, - sutiko Skaurus stebėdamas, kaip jo kareiviai rausia sausą, 
raudoną žemę, ketindami supilti pylimą. - Turite karininko laipsnį, todėl jūsų 
palapinė stovės greta maniškės, in via principialis. - Susivokęs, kad prakalbo 
lotyniškai, greitai pasitaisė: - Norėjau pasakyti, centriniame take. 

- Puiku, - linktelėjo Vaspurkanas. Nusivožęs triragę kepurę, ilga tunikos rankove 
nusibraukė nuo kaktos prakaitą bei dulkes. - Bus ne pro šalį gerai išsimiegoti. 
Savaitę prašuoliavus, visą kūną maudžia. 

- Tau? - sukluso Nevratė. - Juk jojai su balnu, čia aš ištisą dieną kračiausi tiesiai 
ant arklio nugaros, kiekvieną kaulelį laužo. - Daugiareikšmiškai dirstelėjo į vyrą. - 
Tikiuosi, naktį neketini likti be balno? 

- Na, priklauso nuo to, ką turi omeny! - nusišypsojo Senpatas. Apkabino žmoną 


per liemenį, ji klusniai prigludo. Matydamas, kad jaunuoliai nekantrauja likti dviese, 
Skaurus keiktelėjo lotyniškai - videsų kalba dar buvo pernelyg nauja, laisvai keiktis 
ja nemokėjo. Iki šios akimirkos nė neprisiminė uždraudęs moterims likti stovykloje. 
Akivaizdu, jog draudimui privalėjo paklusti visi, neišskiriant naujokų. 

Stengdamasis būti kuo švelnesnis, taktiškesnis, Skaurus pradėjo vaspurkanams 
aiškinti situaciją. Tiedu klausėsi, netikėdami savo ausimis, pernelyg sukrėsti, kad 
pajėgtų piktintis. Galiausiai Senpatas prabilo: 

- Mačiau, kaip tavo kareiviai stato įtvirtinimus, įsitikinau, jog jūsų drausmė - 
geležinė. Bet versti žmones paklusti tokiam įsakymui... - Papurtė galvą. - Jei 
romėnai tokie kvaili, kad su šituo taikstosi, jūsų reikalas. O aš tebūsiu prakeiktas, jei 
mudu pritarsim svetimšalių nesąmonėm. Eime, mano meile, - tarė Nevratei. 

Ir jiedu leidosi į savo palapinę, kurią ištempė ne stovykloje, 0 greta jos 
perimetro. Vienas kito draugija jaunuoliams buvo svarbesnė už saugumą. 

Sėdėdamas vienas vėlai vakare, Markas nusprendė negalįs teisti pernelyg 
griežtai. Ilgai negalėjo užmigti. Paskui pagalvojo, kad apie stiprius, narsius 
Vaspurkano gyventojus jam gali papasakoti Fostis Apokaukas. Šis gimė vakaruose, 
gal buvo susidūręs su princais anksčiau. 

Naujasis romėnas irgi nemiegojo, lošė kauliukais su savo manipulos legionieriais. 

- Manęs ieškot? - paklausė, išvydęs Marką. - Ką gi, dievas nematė to žaidimo, vis 
vien šiandien nesiseka. 

- Jei reikia preteksto išsisukti, manyk, kad jį radai, - pasakė tribūnas. Kalbėjo 
gimtąja kalba ir Apokaukas puikiausiai jį suprato, bet kareiviui pradėjus šnekėti 
lotyniškai, caksintis akcentas skambėjo klaikiai. Kita vertus, Fostis atkakliai mokėsi, 
jo triūso vaisiai noko vis brandesni. 

Skaurus nusivedė naujoką savo palapinėn. 

- Papasakok, ką žinai apie Vaspurkaną ir jo tautą, - paprašė. 

Neužmiršęs, kad Apokaukas nemėgsta namdalėnų už jų ereziją, tikėjosi išgirsti 
iškreiptą nuomonę ir apie kalniečius. 

- Princai? - perklausė Fostis. - Nelabai daug žinau apie jų šalį. Iš ten, kur užaugau 
Vaspurkanas išrodė it kalnų gūbrys šiauriniame horizonte. Žiemą, girdėjau, ten 
spaudžia baisūs šalčiai. Jie veisia gerus arklius. Bet tai visi žino. 

Gerus atsiliepimus apie Vaspurkano arklius girdėjo net Skaurus. Jojimą vertino 
kaip tikras romėnas: nuostabus menas, bet ne jam. Suprato, tiesa, kad balnakilpės 
padeda efektyviau laikytis ant žirgo, romėnai nebuvo jų išradę, tačiau vis vien 
jojimo nelaikė rimtu dalyku. 

Apokaukas nustebino tribūną, ne įtarinėdamas vaspurkanas, o prabildamas apie 
juos su nuoširdžia pagarba. 

- Sako, jei krūvon susirinks trys princai, pačiam Skotui ledą parduos. Tikiu tuo. 
Jie visada veikia išvien, gerai sutardami. Tikriausiai vargas išmokė - juk jie 
suspausti tarp dviejų didžiulių karalysčių. Bet vaspurkanai visuomet lieka 
nepriklausomi, patys sprendžia savo reikalus. Pasitaiko, kad princai susipeša 


tarpusavy, irgi tiesa, bet tegul tik svetimšalis pabando įsikišti - abudu tuojau pat 
vieningai užpuls ilganosį. 

Apokauko balsas buvo kupinas pavydulingo susižavėjimo. 

- Jūs, tai yra, mes, noriu pasakyti, romėnai, kažkuo panašūs į vaspurkanus. Bet 
Videsijoje pilna žmonių, kurie patį Skotą pasisamdys, kad tik nugalėtų savo priešus. 

Tribūno mintys nukrypo prie pasmeigtų galvų, kurias matė sostinėje šalia 
obelisko. Galvos priklausė sukilusiems generolams, pagalbos ieškojusiems Kazde. 
Pagalvojo ir apie Vardanį Sfrancezą. Mėgindamas nuginti neramias kario mintis, 
Skaurus nusprendė Fostį šiek tiek paerzinti. Norėjo pažiūrėti, kaip tasai reaguos. 

- Kaip gali taip šiltai šnekėti apie eretikus? - paklausė. 

- Jie geri žmonės, - atsakė Apokaukas. - Nepanašūs, tik nesupykit, į jūsų 
brangiuosius namdalėnus, kurie amžinai piktinasi svetimais papročiais, 0 savuosius 
maino, kada tik paranku. Princai tiki tuo, kuo tiki, jiems nerūpi, ar tu išpažįsti jų 
religiją. Nežinau, - pridūrė, jausdamasis labai nejaukiai, - gal vaspurkanai prakeikti. 
Bet jeigu taip, tai senis Skotas turėtų atidžiau prižiūrėti savo ūkį: pragare nemažai 
princų ir anksčiau ar vėliau Tamsos Tėvą jie paliks prie suskilusios geldos. 


kok 


Iki Amoriono likus dviem dienoms žygio, su armija susidūrė skrajojantis būrys. 
Smeigtuko dūris, ne daugiau, - maža karių grupelė sučiupo Videsijos žvalgą. Kai 
žmogus dingo, bendražygiai leidosi ieškoti ir surado kūną. Nužudytojo arklį, rūbus, 
ginklus klajokliai, savaime suprantama, pagrobė. Kitą dieną įvyko susidūrimas: 
nedidelis kamorų būrys apsimainė su priešu strėlėmis. Paskui atlėkė pastiprinimas ir 
kazdai turėjo trauktis. 

Marko tai nebūtų nustebinę, jei ne Imperatoraus pažadas: žygis iš Garsauros į 
Amorioną laukia toks pat lengvas, kaip iš sostinės į Garsaurą. Pasirodo, Maurikijus 
nė nenutuokė, kiek užkariautojų šlaistosi po Imperiją. 

Amorionas nuo antpuolių irgi žiauriai nukentėjo, armija netruko tuo įsitikinti. 
Įsikūręs šiauriniame Itomės - Arando intako - krante, Amorionas daugumos vakarų 
miestų pavyzdžiu savo sienas jau seniai buvo išardęs ir plytas sumūrijęs į namus. 
Skrajojantys Kazdo būriai naudojosi miesto bejėgiškumu, plėšė priemiesčius, 
kartais atsibelsdami net upės pakrantėn. Nuskurdintose apylinkėse žmonių beveik 
neliko, visur dunksojo griuvėsiai, ryškiai kontrastuojantys su derlingomis kaimyninių 
sričių žemėmis. 

Vaspurkano Gagiko Bagratoni surinktas būrys gausumu neprilygo Baano 
Onomagulo pajėgoms, užtat jį sudarė labiau patyrę kovotojai, daugiausiai Gagiko 
tautiečiai - tamsiaodžiai, garbanoti, barzdomis apžėlę vyrai, nuo kaimynų videsų 
besiskiriantys kresnu sudėjimu ir galingais pečiais. Visi dėvėjo šarvus arba 
grandijas, šalmus, panašius į Senpato, dažnai papuoštus ragais ar sparnuotus. 
Markas prisiminė, jog Romoje retkarčiais pasirodantys šiauriečiai irgi tokius 


turėdavo. Beveik visi vaspurkanai darė visko mačiusių kareivių įspūdį. 

- Tenka, - sutiko Senpatas Svijodo, kai Markas pasidalino mintimis. - Kaip ir 
akritajai, mes stovėjom Kazdo kelyje, visą tą laiką Videsijai atstojom skydą. 
Patikėk, mes nenorėjom, kad taip atsitiktų, bet šią vietą pasaulyje princams išrinko 
pats Fosas. 

Gūžtelėjęs pečiais tęsė: 

- Mūsuose yra pasakėčia apie žvirblį, kuris išgirdo, esą netrukus dangus užgrius 
žemę. Paukščiukas atsigulė ant nugaros, pakėlė kojytes aukštyn, tarsi norėdamas 
paremti dausas. „Išprotėjai?“ - paklausė kiti gyvūnai. „Ne, - atsakė žvirblis, - bet jei 
noriu išsigelbėti, turiu stengtis, kiek leidžia jėgos.“ Štai ir mes taip elgiamės. 

Ir vėl armija ruošėsi sutikti sąjungininkų vadą. Šį kartą ne Onomagulą, o Gagiką 
Bagratoni. Karvedys ant veržlaus žirgo prašuoliavo pro rikiuotę. Skaurų pribloškė 
fizinė vaspurkano jėga. Jei Cezaris priminė plėšrų paukštį, žmogišką Romos aro 
įsikūnijimą, tai Gagikas Bagratoni buvo liūtas. Tamsiai bronzinė oda, kupeta juodų it 
anglis plaukų, ilga garbanota barzda - stipriam įspūdžiui sukelti daugiau nė nereikia. 
O kur dar skvarbus medžiotojo žvilgsnis, stambi nosis, laikysena? Sėdęs į balną, 
atrodė it atgijusi raitelio statula. Žinodamas, kiek akių stebi, jis didingai risnojo 
palei gretas, prajodamas vieną dalinį po kito. Vienintelis pasveikinimas, kuriuo 
pagerbė kareivius - greitas akių judesys ir trumpas linktelėjimas kiekvienam vadui. 
Net pats Maurikijus nesilaikė taip iškilniai, tačiau buvo matyti, kad Bagratoni 
neketina įžeisti Autokrato, tiesiog elgiasi, kaip pripratęs, nei daugiau, nei mažiau. 

Prijojęs romėnus, kurie stovėjo Imperatoraus gvardiečių chalogų, vaspurkanas 
nustebęs kilstelėjo antakius: tokių kareivių dar niekada nematė. Apmetė vertinančiu 
žvilgsniu, tyrinėdamas ginklus, šarvus, veidus. Savo reakciją, kad ir kokia ji buvo, 
sėkmingai nuslėpė. Tačiau išvydus romėnų gretoje stovinčius Senpatą su Nevrate, 
karvedžio veidas pragiedrėjo. Šūktelėjo kažką saviškai. Gagiko balsas puikiai 
derėjo prie jo išvaizdos bei charakterio - Bagratoni ne kalbėjo, 0 riaumojo. 
Senpatas atsakė ta pačia kalba. Markas nieko nesuprato, tik pagavo kelis kartus 
pakartotą vardą „Svijodo“. Gagikas Bagratoni vėl kažką riktelėjo, nušokęs nuo 
arklio, suspaudė romėnų vedlį glėby, išbučiavo į abu skruostus. Paskui pabučiavo ir 
Nevratę. 

- Sakacho Svijodo sūnus! - prabilo videsiškai, matyt, iš pagarbos greta 
stovintiems legionieriams. - Ir su tokia gražuole žmona! Laimingi jūs abu, laimingi! 
Sakachas buvo didis karys, patampė Kazdą už barzdos, taip, taip. Ir Imperatorų 
patampė - kai tas įsikišo į mūsų reikalus. Tu toks panašus į tėvą. Juk buvo mano 
draugas, labai gerai jį pažinojau. 

- Jei aš galėčiau pasakyti tą patį... - atsiduso Senpatas. - Jis mirė, kai man dar 
nebuvo pradėję dygti ūsai. 

- Girdėjau ir nuoširdžiai gedžiu tokio šaunaus kario, - linktelėjo Bagratoni. - O 
dabar pasakyk, su kokiais čia keistais kareiviais keliauji? 

- Ar pastebėjai, mielas Skaurau? - šnibžtelėjo Viridoviksas. - Kiekvieną sykį, kai 


kuris nors vaspurkanas apžiūrinėja romėnus, pavadina jus įdomiais keistuoliais. 
Manau, kaip pirštu į akį. 

- Tai todėl, kad pirmiausiai jie pasižiūri į tave, - burbtelėjo Gajus Pilypas, į ką 
galas atsakė tik piktu žvilgsniu. 

- Užteks žodžiuotis, - nukirto Markas. 

Laimei, keltas su šimtininku buvo linkę bartis lotyniškai. Vaspurkanai jų 
nesuprato. 

Skaurus pristatė Gagikui savo kareivius, asmeniškai supažindino su kai kuriais 
karininkais ir jau nežinia kelintą kartą trumpai paaiškino, kaip jie atsidūrė 
Videsijoje. 

- Nuostabu, tiesiog puiku, - pareiškė Bagratoni. - Jūs, visi jūs, - dosniu mostu 
apvedė visus naujus pažįstamus, - šį vakarą turit ateiti į mano namus. Per vakarienę 
papasakosit apie tai daugiau. Dabar dar turiu daug reikalų. 

Jis sakė tiesą. Kai karvedys nušoko nuo žirgo, sutrikusi sustojo ir visa jį lydinti 
procesija: karininkai, žymūs miestelėnai, Amoriono valdininkai. Kai kurie liko 
balnuose, kiti mindžikavo ant žemės, bet visi laukė, kol vadas pratęs apžiūrą. Svitoje 
dėmesį ypač traukė aukštas, griežto, negero veido žynys, laikantis už grandinės 
pririštą piktą, kone veršio didumo šunį. Šventikas svaidė į Bagratoni atviros 
neapykantos kupinus žvilgsnius. Vaspurkanas apsimetė nepastebįs, bet Markas, 
stovėjęs visai greta, išgirdo, kaip Gagikas šnibžtelėjo: 

- Kad tave maras, Zemarkai, skustas niekše! 

Bagratoni vėl užšoko ant žirgo, iškilminga procesija pajudėjo link Imperatoraus. 
Žynys irgi žengė kelis žingsnius. Ūmai jo šuo metėsi į šalį, vos nepargriaudamas 
šeimininko. Tas iš visų jėgų trūktelėjo grandinę. 

- Į vietą, Vaspurai! - užriko. Šuo, siauro antkaklio prismaugtas, godžiai įtraukė oro 
ir nuspūdino paskui šventiką. Markas pamanė, jog jam pasigirdo. Darosi aišku, kad 
ne visi videsai gerbia vaspurkanus taip, kaip Fostis Apokaukas, jei jau šitas žynys 
didžiojo princų tautos protėvio vardu išdrįso pavadinti šunį. 

Senpatas Svijodo nubalo it kreida, deginamas įžeidimo, kietai suspaudė lūpas. 

Kitaip nei Baanas Onomagulas, Bagratoni nulipo nuo arklio ir pagal etiketą 
sukniubo prieš autokratą. Visa svita pasekė jo pavyzdžiu. Bet net ir atlikdamas šį 
formalų paklusnumo aktą, Bagratoni išliko dominuojančia figūra, ant kelių suklupo 
oriai, gracingai it katė. Palyginus su juo, įžūlusis žynys Zemarkas atrodė nesveikas 
skiedros liesumo žmogus. Pasakęs trumpą kalbą, priėmęs Maurikijaus pareikštą 
padėką, vaspurkanų karvedys vėl nusilenkė ir pasitraukė. Prieš galutinai palikdamas 
Imperijos armiją, stabtelėjo minutei, norėdamas paaiškinti Senpatui Svijodo, kaip 
rasti jo namus. 

Anksčiau Zemarkas romėnų nebuvo matęs, bet, sprendžiant iš žvilgsnio, kuriuo 
apdovanojo, legionierių noras tapti vaspurkano svečiais jo akyse prilygo sandėriui 
su Skotu. 

Prie Bagratoni namų sutikę Senpatą Svijodo su žmona, romėnai pastebėjo, kad jų 


vedliai kelinės drabužius pakeitė elegantiškesniais apdarais. Senpatas, kaip įprasta, 
su savo kepure nesiskyrė, bet dabar pasipuošė kone kelius siekiančia sniego baltumo 
tunika, laisvomis rudai raudonomis vilnos kelnėmis, apsiavė sandalus su aukso 
raišteliais. Ant jaunojo princo peties kabojo liutnia. Nevratė vilkėjo ilgą plono 
mėlyno lino suknią, nėmaž neprimenančią Videsijos ponių tualetų. Sidabrinės 
apyrankės, vėrinys, auskarai nuostabiai pabrėžė juodbruvą odą. 

Senpatas į legionierius stebeilijo lyg iš medžio iškritęs. 

- Ką aš matau? - šūktelėjo. - Ar romėnų kariai ir miega vieni su kitais? Dėl 
šventojo Foso, kur jūsų moterys? 

- Mūsų papročiai neleidžia be pakvietimo vestis moterų, - atsakė Markas. 
Apsikeitė supratingais žvilgsniais su Kvintu Glabrijo. Jaunesnysis centurionas 
gyveno su karšta ir labai ūmia videse, vardu Damaris. Juodvi su Helvise nejuokais 
ipyktų sužinojusios, kad liko nepaimtos į iškilmingą vakarienę, kur tikrai galėjo 
apsilankyti. Faktas, kad atėjo be savo draugių, kitus romėnus ne itin jaudino. 

- Nieko, nieko, čia tikrai atsiras viena kita mergaitė, maloni gerai išauklėtiems 
keltams, - mirktelėjo Viridoviksas. - Neketinu iš puotos grįžti vienas kaip pirštas. 

Kai dėl Gajaus Pilypo, tai jis - vertas susižavėjimo žmogus. Bet Markas gerai 
žinojo, kad vyresniajam šimtininkui moterys reikalingos tik lovoje. Nors dėl 
skirtingų priežasčių, jie su Senpatu Svijodo vienas kito nesuprato vienodai. 

- Norėtum sužinoti mano nuomonę? - paklausė Gorgidas. - Aš laikausi Diogeno, 
išmintingojo mūsų tautos filosofo idėjų. Kai jo paklausė, kada metas tuoktis, jis 
atsakė: jaunuoliui - per anksti, o seniui - pernelyg vėlu. 

- O kada tau? - susidomėjo senatas. - Juk nesi nei vienas, nei kitas. 

- Aš apsieinu, - trumpai atsakė graikas. - Šią minutę esu paprasčiausiai alkanas. 
Einam geriau prie stalo. 

Gagiko Bagratoni namai buvo pusiau vila, pusiau tvirtovė. Aplink augo daugybė 
gerai prižiūrėtų citrinų bei apelsinų medžių, jau nekalbant apie tvarkingas, gėlėmis 
marguojančias klombas. Bet centrinis pastatas priminė stiprų fortą, kurio galėtų 
pavydėti bet kuris Kazdo pasieny gyvenantis karininkas. 

Sutikdamas svečius prie masyvių, variu apkaltų vartų, Bagratoni pastebėjo, kaip 
dėmesingai jo dvarą apžiūrinėja tribūnas, pastebėjo ir atviraširdišką pritarimą tokio 
profesionalo, kaip Gajus Pilypas, veide. 

- Specialiai prabangos nesiekiau, - tarė mosteldamas ranka į savo būstą. - Bet 
bijau, kad ne vienas Amorione apsidžiaugtų išvydęs, jog princai neklesti. O aš ir 
nesiskundžiu, ir apsiginti galiu. 

Kalbėdamas apie gynybą, Gagikas Bagratoni omeny turėjo ne tik sienas, bet ir 
būrį jaunų rinktinių Vaspurkano karių, tarnaujančių asmens sargybiniais. 

- Jums mano namai visada atviri, - pasakė karvedys. - Eikšekite kieman, valgykit, 
gerkite, kalbėkitės ir linksminkitės. 

Namas įrengtas paprastu, Markui gerai pažįstamu stiliumi, nes kažkas panašaus 
buvo paplitę turtingųjų Italijos žmonių tarpe. Bet, skirtingai nuo romėniškų vilų, 


vietoj langų name žiojėjo tik kelios išorėn platėjančios angos, iškirsto lankininkams. 
Į centrinį kiemą vedantys vartai mažte tokie pat tvirti ir masyvūs, kaip ir visas 
kompleksas. Ant medžių šakų kabojo žibintai. Jų stiklinės sienelės buvo spalvotos, 
todėl sutemoms tirštėjant aplinkui pradėjo šokinėti raudoni, auksiniai, mėlyni bei 
žali spinduliai. 

Stalai irgi buvo ryškiai apšviesti. Vaspurkanų virtuvė nėmaž nepriminė 
videsiškos, kurioje dominavo žuvies patiekalai su aštriu padažu. Bagratoni 
suruoštoje puotoje vyravo kepta aviena, aštriomis daržovėmis ir prieskoniais 
pagardinta veršiena. Galėjai justi raudonuosius pipirus, laurą, cinamoną, svogūnus, 
česnaką, citrinas, mairūną. Visi valgiai buvo tokie aštrūs, kad akys ašarojo, o burna 
degte degė. Ir vis dėlto rodės nepaprastai skanu. 

- Fu-u! - supūkštė Viridoviksas, delnu šluostydamasis veidą. - Čia per daug 
ugnies! 

Norėdamas užgesinti liepsnas, galas ištuštino puodelį vyno, vėl siektelėjo ąsočio. 
Prieskonių aštrumą milžinas keltas turbūt jautė smarkiau už visus Bagratoni svečius. 
Išskyrus actą, medų ir kelias silpnas žoleles, šiaurinė Galija stalo paįvairinimui 
siūlė labai nedaug. 

Skaurus sėdėjo Gagiko dešinėje, tarp vaspurkanų karvedžio ir vyriausio jo 
patarėjo, pusamžio žmogaus vardu Nesporas Anokinas. Patarėjo barzda buvo dar 
vešlesnė už jo vado. Bagratoni kairėje įsitaisė jo žmona Zabela, putli maloni 
moteris, žinanti tik vieną videsišką žodį - „atleiskit“. Ir nuolat atsiprašinėjo, kad 
nemoka daugiau. Anokinas šia kalba šnekėjo dar prasčiau už Zabelą. Galiausiai 
išėjo, kad su Skaurum kalbasi vienas Bagratoni. Tačiau netrukus Markui kilo 
įtarimas, jog viskas organizuota sąmoningai. Nakhararas (šis žodis reiškė princą- 
karį) godžiai troško žinių apie įvykius tolimuose kraštuose, net godžiau už Gorgidą. 
Galbūt vadas norėjo pasijusti nesąs nuošaly nuo likusio pasaulio. Šiaip ar taip 
nesvarbu, kokia buvo smalsumo priežastis. Klausimai, kuriais apipylė tribūną, lietė 
ne tik armiją, bet ir svetimšalių tėvynę, jų tautą, Videsą. Net paklausė, kaip atrodo 
vandenynas. 

- Niekada jo nemačiau, - liūdnai pasiguodė Gagikas. - Upes, ežerus - taip, 
daugybę kartų, bet vandenyno - niekad. 

- Mūsų šeimininkas kalba apie jūrą? - paklausė Viridoviksas. Kai Markas 
linktelėjo, užtikrintai tarė: - Pasakyk jam, kad jūra - trenktiems, va. Laivas - tikras 
plaukiojantis kalėjimas. Be to, galima nuskęsti. 

- Kodėl jis taip šneka? - nustebo Bagratoni. - Aš upėse ir ežeruose labai mėgstu 
žvejoti. 

- Jį kamuoja jūros liga, - atsakė tribūnas, sykiu paaiškindamas, ką tai reiškia. 

Vaspurkanas, pergalvodamas Marko žodžius, patimpčiojo barzdą. „Kad tik 
nakhararas nepagalvotų, jog iš jo šaipomasi!“ - gąstelėjo romėnas. 

Desertą sudarė vaisiai ir neįprastos skobnyje bandelės, apibarstytos grūstais 
migdolais, cukraus pudra bei aguonomis. Legionieriams tai buvo naujiena, nes 


videsai dėl saldumo dėdavo tik medaus. Siektelėjęs ketvirtos bandelės, Gorgidas 
tarė: 

- Gerai, kad šitokiom nedažnai smaližiaujam. Antraip nuo riebalų sutinčiau. 

- Kur gi! - įkišo trigrašį Gajus Pilypas. - Kodėl antsvoriu amžinai skundžiasi 
džiūsnos? 

Nuolatinėje kovoje su augančiu pilvuku pergales centurionui padėjo laimėti vien 
rūstus kareiviškas gyvenimas. 

- Jos ne tik labai gardžios, bet ir sočios, tos bandelės. Manau, keliauninkams jos 
neįkainojamos, - įsiterpė Kvintas Glabrijo, laižydamas pirštus. 

- Esi teisus, dažnai jas dedamės paviržio. Matau, sugebi užčiuopti esmę, - 
pagirdamas tarė Bagratoni. - Taip, kelionėje jos už auksą brangesnės. 

- Videsai irgi mėgina tas bandeles kepti, - kreivai nusiviepė Senpatas Svijodo. - 
Vadina jas „princų kiaušiniais“. 

Romėnai, dauguma vaspurkanų suprunkštė, bet Gagikas Bagratoni nieko 
nesuprato. Senpatas išvertė dviprasmybę. Nakhararas nesusigaudydamas sumirksėjo, 
tačiau po akimirkos juodu su žmona prapliupo kvatoti. Kai Zabela susijuokdavo, 
tapdavo akivaizdu, jog ji tam sutverta. Ne gražuolė, bet nepaprastai simpatiška. 
Gagikas švelniai nusišypsojo sutuoktinei. 

- Taip ir vadina? - vyptelėjo. - Nejau? 

Suvalgius desertą, kažkas paprašė Senpato: 

- Pagrok mums liutnia. 

- Kodėl ne? - nesibrangino žvalgas. - Kas pritars? 

Vienas vaspurkanas išsitraukė fleitą, kitas iš namo atsinešė nedidelį būgną. 
Suskambo kalniečių daina. Žodžius ir muziką žinojo visi princai, draugiškai mušė 
taktą. Senpato pirštai užtikrintai lakstė stygomis, stiprus tenoras vedė melodiją. 
Gagikas Bagratoni traukė entuziastingai ir garsiai, bet nelabai pataikydamas į toną. 
Net Markas suprato, kad nakhararui meška ausį numynus. Kadangi buvo abejingas 
muzikai, tribūnas pasijuto vienišas. Pagalvojo apie Helvisę - ar jai tokia daina 
patiktų. Ėmė graužti sąžinė. Nelavintai ausiai didžiuma kalnėnų dainų atrodė liūdnos, 
iškilmingos. Labai derančios kūrėjų dvasiai. 

Muzikantai grojo. Vaspurkanai vienas po kito kilo iš užstalės, leidosi šokti su 
savo damomis ar Gagiko Bagratoni tarnaitėmis. Akmenys, kuriais buvo išgrįstas 
kiemas, aidžiai atkartojo batų dunksėjimą. Šokėjai rodėsi tikras fizinės jėgos, 
vikrumo įsikūnijimas, kiekvienas judesys - tiksliai į taktą. Markas nustebo suvokęs, 
jog pradeda suprasti tos neįprastos, galingos melodijos žavesį. O Viridoviksą 
muzika tarsi ryte prarijo, galas žiūrėjo, klausėsi lyg apimtas transo. Kai Senpatas su 
savo orkestru pasiekė kulminaciją, keltas neišlaikė (tikriau, nenusėdėjo), prisijungė 
prie šokančių. Nemėgino kartoti sudėtingų figūrų, trepsėjo kažką savito, 
nejudindamas pečių, nuleidęs rankas, vien kojomis išdarinėdamas mįslingus pa. 
Pasišokėjo, įsisuko, akimirkai tarsi pakibo ore, nusileido, vėl pašoko - jau į kitą 
pusę. Galo piruetai nebuvo panašūs į kitų šokėjų judesius, bet sykiu nepaprastai 


gracingi. Vienas po kito vaspurkanai stojo ratu aplink Viridoviksą, plodami delnais. 
Muzikantai čirpino vis greičiau ir greičiau, tačiau galui pasiutęs ritmas buvo nė 
motais. Jis straksėjo lyg apsėstas. Kai ritmas vėl beprotiškai įkaito, milžinas pašoko 
vos ne sulig savo ūgiu, garsiai suriko ir nutūpdamas aidžiai sutrenkė kulnais. 
Ritmingas delnų pliaukšėjimas virto audringais aplodismentais, kuriuos nuoširdžiai 
papildė likę užstalėj puotautojai. 

- Puiku, nuostabu! - pašoko Bagratoni. - Labai norėčiau šito išmokti. Nepaprasta! 

- Dėkoju, mano pone, - supūkštė Viridoviksas. Šokis keltą kaip reikiant įkaitino, 
blyški milžino oda paraudo. Jis nusibraukė prakaitą. - Įkaitai kaip žaizdras ir labai 
noriu gerti. Gal būsi tokia gera, mieloji, paduosi man vyno? - kreipėsi į vieną iš 
aplinkui susibūrusių tarnaičių. Markas pastebėjo, kad plevėsa galas išsirinko 
merginą, šokio metu nenuleidusią nuo jo akių. Milžinas galėjo būti išsiblaškęs, bet 
kai kalba pasisukdavo apie moteris, imdavo pastebėti menkiausią smulkmeną. 

- Ačiū, mergele. - Galas sumurkė it sotus liūtas, ištuštino puodelį ir sugriebė 
tarnaitę į tokį glėbį, kad dėkingumas liejosi per kraštus. Tačiau, užuot sprukusi, 
mergužėlė tik dar labiau prigludo. Viridoviksas apkabino ją daug mačiusia ranka. 

- Jūsų draugo žodžiai nuo darbų nesiskiria, - šnibžtelėjo Senpatas Svijodo 
Markui. 

- Tą patį pagalvojau, - ėmė juoktis tribūnas. 

Vienas Bagratoni tarnas pribėgo prie šeimininko pranešti kažkokios naujienos. Jis 
greitai sutarškėjo vaspurkaniškai, bet romėno ausis pagavo kelis kartus kartotą 
Zemarko vardą. Gagikas Bagratoni piktai suraukė juodus antakius. Mandagiai kažko 
paklausė, sargybinis linktelėjo. Karvedžio veidas visai aptemo. Jis pasėdėjo 
minutėlę, taršydamas barzdą ir mąstydamas, paskui kapotu balsu išpylė kelis 
įsakymus. Karys, akivaizdžiai nustebęs, vieną pakartojo klausiamu tonu, bet, 
sulaukęs šeimininko paaiškinimo, šyptelėjo sukąstais dantim. Ir iš karto skubiai 
nuėjo. 

- Atleiskit už nemandagumą, - prabilo nakhararas, vėl atsigręždamas į Skaurų. - 
Pykčio apimtas, pamirštų Imperatoraus kalbą. 

- Aš irgi, - prisipažino tribūnas. - Šiandien buvote man toks malonus. Girdėjau 
jūsų karį minint vardą žynio, kuris jūsų nekenčia. Ar negalėčiau šioje bėdoje kaip 
nors padėti? Manau, Imperatorus išklausys mane, jei paprašysiu padaryti taip, kad 
žynys paliktų jus ramybėj. Maurikijus ne toks žmogus, kad Imperijos vienybės 
interesus aukotų dėl kažkokio žynio emocijų. 

- Man nereikia už mane besikaunančių pavaduotojų, - pasipūtęs atrėžė Gagikas. 
Skaurus išsigando, kad bus įžeidęs išdidųjį nakhararą. Tačiau Bagratoni susvyravo, 
plėšriame veide aiškiai atsispindėjo sutrikimas - ne itin jam tinkanti išraiška. 

- Deja, tas niekšas žynys nori kalbėtis ne su manim, 0 su jumis. 

- Su manim? Kodėl? 

Naujiena sukėlė Markui nerimą. Buvo sotus Videso fanatikų ir žygyje tikėjosi nuo 
jų pailsėti. 


- Kad perskaitytum niekšo mintis, pats turi būti niekšas. Geriau nė nemėgint. Ar 
nori persimesti su juo dviem trim žodžiais? 

Tribūnas labai norėjo tarti ne“ ir vienu mostu viską užbaigti. Bet negalėjo statyti 
svetingojo šeimininko į nepatogią padėtį. 

- Elgsiuos, kaip patogiau jums, - galiausiai išdaužė. 

- Tu geras žmogus, mano drauge. Leisk pagalvot... - Nakhararas patrynė delnų 
kaktą. - Būtų geriau, jei su juo susitiktum, - pasakė. - Antraip tas Zemarkas ims 
klykti, kad neleidau jums pasikalbėti. Man tai nėmaž nesvarbu, nes kartu su 
Imperatorum greitai iš Amoriono išvyksiu. Bet mano tautai gali turėti bjaurių 
pasekmių. 

- Vadinasi, sutarėm. 

Markas pasišaukė Gajų Pilypą, Kvintą Glabrijo bei Gorgidą, o Viridoviksas 
kažkur prapuolė. Tarnaitės, kurią keltas glebėsčiavo, irgi nebuvo matyti. Skaurus 
nusprendė galo neieškoti, Zemarkas Viridovikso ūmumą galėjo pasukti prieš 
romėnus. 

- Su džiaugsmu pasikeisčiau vietomis su mūsų gališkuoju draugu, - šyptelėjo 
Glabrijo. 

- Aš už tave vyresnis, sūneli, - atkirto Gajus Pilypas. - Palauk savo eilės. 

Nekreipdamas dėmesio į šį pokalbį, Gorgidas paklausė tribūno: 

- Ko tas žynys iš mūsų nori? 

- Manyčiau, turbūt nori pasakyti, jog mes visi prakeikti. Džiaugiuosi, kad šiandien 
esi su mumis - teologiniuose ginčuose tau nėra lygių. 

- Tai mano mėgstamiausia pramoga, - atsiduso graikas, liūdnai dirstelėjęs į 
Marką. - Ką gi, metas eiti, mūsų gerasis šeimininkas tikriausiai nagus graužia iš 
nekantrumo. 

Tikra tiesa: it narve uždarytas plėšrus žvėris, nakhararas vaikščiojo po kiemą 
pirmyn atgal, trinkčiodamas kumščiu į šlaunį. Išvydęs, jog romėnai pasiruošę, 
palydėjo juos per sodą prie vartų. Pakeliui sutiko kareivį, kuris pranešė žinią apie 
Zemarko vizitą. Jaunuolis taip pat prisidėjo prie grupės. Ant rankų jis dėvėjo 
sunkias storos odos pirštines su metaliniais spygliais. Kareivis, aiškiai 
nenustygdamas, kažko laukė. 

Vartai buvo užsklęsti taip tvirtai, lyg artintųsi priešas. Bagratoni nekantriai 
mostelėjo, sargybiniai plačiai juos atlapojo. Tarsi žengdamas į užimtą miestą, 
įplaukė Zemarkas, vesdamasis už grandinės savo nepamainomąjį šunį. Gagiką 
Bagratoni pastebėjo anksčiau, nei už jo nugaros stovinčius romėnus. 

- Vadinasi, - tarė, - neišdrįsai leisti tiems nosį užvertusiems svetimšaliams 
sužinoti tiesą, nori, kad jie geriau paskęstų tavo velniškų intrigų mėšle? 

Nakhararo veidą perkreipė įtūžis. Sugniaužęs kumščius, vaspurkanas linktelėjo 
prie šventiko. Zemarko šuo grėsmingai suurzgė, kailis ant jo sprando pasišiaušė. 
Žynys truktelėjo ant gyvulio kaklo užnertą slankią kilpą. 

- Į vietą, Vaspurai! - įsakė. Tie žodžiai susirinkusiems patiko ne labiau, už juos 


tarusį. 

Mėgindamas sušvelninti atmosferą, Markas su palydovas priėjo arčiau, idant 
Zemarkas juos pamatytų. 

- Mes čia, kaip tu norėjai, - kreipėsi į žynį, - ir mūsų draugas taip pat panorėjo, 
kad ateitume. Ką tokio svarbaus gali pranešti žmonėms, kurių niekada nematei? 

- Iš jūsų keistų rūbų ir ginklų, o dabar ir iš kalbos darau išvadą, jog esate 
svetimšaliai. Įėję į šiuos blogio namus, žengėte klaidingu taku. Mano pareiga - 
išgelbėti tavo ir tavo žmonių sielas. Atėjau, idant išplėščiau jus 1š liūdnai 
pagarsėjusio eretiko, įsiviliojusio jus čionai, nagų. 

Nors nenorom, tribūnas buvo priverstas pripažinti Zemarko narsą. Silpnadvasis, 
stovėdamas ant savo priešo namų slenksčio, niekad neprabiltų taip tiesiai. Bet 
dogmos šventiką taip apakino, kad joms nepaklūstančio jis nebelaikė žmogumi. 
Skaurui teko sutikti tokių žynių Videse. 

Skaurus atsakė kaip įmanydamas mandagiau: 

- Mes čia nesvarstom religinių problemų, apie ereziją nebuvo pasakyta nė žodžio. 

- O, jis slidus, gudrus it lapė ir alkanas lyg šakalas. Skoto ledas jį pasiglemš. 

Išgirdę, kaip Zemarkas įžeidinėja jų poną, nakhararo sargybiniai ėmė piktai 
murmėti, tačiau Bagratoni stovėjo nejudėdamas, netardamas nė žodžio, tarsi iškaltas 
iš akmens. Veidas aptemo lyg audros debesis, bet vaspurkanas šventikui neatsikirto. 

Į priekį išėjo Gorgidas. Karštai domėdamasis viskuo, su kuo susiduria, jis net 
studijavo šventąsias knygas, net jei ne visoms jų tezėms pritarė. Dabar, kai pasitaikė 
proga jas pacituoti, jis paklausė Zemarko: 

- Bet argi keturiasdešimt aštuntame skyriuje neparašyta: „Lai įniršis tebūna 
užgniaužtas! Lai prievarta numirs tavyje, nužudyta tikrojo tikėjimo“? 

Šitai suteikė žyniui galimybę kautis savo teritorijoje. Jis atsakė greitai ir 
užtikrintai. 

- Taip, bet trisdešimt trečiajame skyriuje taip pat pasakyta: ,Tas, kuris daro blogį, 
mielas Skotui, jis pakels Foso lazdą, kuri jį nubaus“. Imperatorus galvoja, kad jis 
didis, nes puola Kazdo eretikus. Bet pirmiau jis privalo išvalyti savo Videsiją, 
išsilaisvinti nuo netikėlių nuodų Imperijos viduje! 

Bagratoni atstūmė romėnus. 

- Žyny, tu vemi neapykantą, kaip girtuoklis - savo pietus. Ir tai darai mano žemėje. 
Jei tik įsakyčiau, mano žmonės pasielgtų su tavim taip, kaip nusipelnai. 

Zemarkas palietė šuns galvą. Žvėris akimirksniu puolė Bagratoni, bet tuojau pat 
liko prismaugtas grandine. Nirtulingai suurzgė. Žynys ėmė juoktis. 

- Siųsk savo šunis prieš manąjį ir jie greitai pabruks uodegas. 

- Kodėl pavadinai savo šunį Vaspuru? Atsakyk, - Gagiko balsas tapo pavojingai 
švelnus. 

- Kodėl? - sukikeno žynys. - Koks dar vardas geriau tiktų šuniui? 

Išgirdus pastarąjį įžeidimą, Gagiko Bagratoni kantrybė trūko. It liūtas jis kažką 
išriaumojo kartu atėjusiam kariui. Ūmus lyg tinklą metantis gladiatorius, jis šoko 


pirmyn, užmaukšlino ant Zemarko galvos maišą. Šūkalodamas prakeiksmus, žynys 
pargriuvo ant žemės. Šuo Vaspuras metėsi artyn, norėdamas apginti šeimininką. 
Tačiau Bagratoni tarnas buvo pasiruošęs. Nors nuo šuns šuolio ir susvyravo, bet 
nesutriko. Pirštinėta ranka sugniaužė baisius žvėries žandikaulius, prispaudė prie 
savo šarvų. Urzgimas virto gailiu inkštimu. Vaspurkanas pasilenkė, kilstelėjo maišą, 
kuriame tupėjo Zemarkas, ir spyriais įvijo į jį padūkusį šunį. Zemarkas ėmė tiesiog 
kurtinamai rėkti, kvaišdamas iš baimės, gyvulys pradėjo nagais draskyti nelaimėlio 
šventiko odą. Labai patenkintas Bagratoni kelis kartus atsivėdėjęs spyrė į maišą. 
Apdujęs gyvūnas pamėgino ištrūkti lauk, žynys suklykė dar garsiau. Vaspurkanai 
priėjo artyn, norėdami pasišaipyti iš savo priešo ir spirtelti kartą kitą. 

- Kaip ten sakei, žyny? Tasai, kuris daro blogį, malonus Skotui ir Fosas jį nubaus? 
Šiandien Fosas jau pakėlė prieš tave baudžiančią lazdą ir labai tuo džiaugiasi. 

Triukšmas maiše buvo toks, jog, rodės, Zemarką drasko 1 gabalus. Ypatingos 
simpatijos Skaurus šiam fanatikui nejautė, bet ir negalvojo, kad šventikas nusipelno 
tokios karčios dalios. 

- Paleiskit jį, - paprašė Gagiko. - Gyvas nesugebės nekęsti tavęs labiau, nei 
dabar, o miręs amžiams virs kankiniu ir keršto simboliu. 

Nakhararas apmaudžiai dirstelėjo į romėną. Tarsi alkanasis, iš kurio atima pietus. 
Bet tribūnas suprato, kad vadas jam jau pritarė. 

- Tavo jaunoje galvoje klaidžioja senos, protingos mintys, - pratarė lėtai. - 
Tebūnie. Išlaisvinkit žynį! 

Jo asmens sargybiniai įvykdė įsakymą taip pat nenoriai, kaip ponas - įsakė, bet 
vis dėlto perpjovė maišą, išleido šventiką ir jo šunį laisvėn. Kai tik skylė pasidarė 
pakankamai plati, Vaspuras šoko lauk. Vaspurkanai išsigandę atšlijo, bet įsibauginęs 
žvėris nebeturėjo noro kautis. Jis nuskuodė į tamsą kaukčiodamas, žvangindamas 1š 
paskos besivelkančia grandine. 

Kai iš maišo galiausiai išsikrapštė Zemarkas, būrelis išvydo reginį, galintį 
pasotinti pačią kerštingiausią širdį. Rankos ir kojos sukandžiotos, kairė ausis pusiau 
nuplėšta. Tik laimingas atsitiktinumas išgelbėjo nuo šuns ilčių veidą bei pilvą. 

Gorgidas, priėjęs prie nelaimėlio, kreipėsi į vaspurkanus: 

- Atneškit lininio audinio ir šiek tiek vyno. Tikiuosi, šuo nebuvo pasiutęs, bet 
žaizdas vis vien reikia išplauti, antraip gali prasidėti užkrėtimas. 

Pamatęs, jog niekas iš kalniečių nepasijudino, jis pervėrė vieną žvilgsniu ir 
užriko: 

- Tu! Mikliai! 

Vaspurkanas nuskubėjo į Bagratoni namus. Bet Zemarkas, vargais negalais 
atsistojęs, neleido Gorgidui nė prisiliesti. 

- Nė vienas eretikas nečiupinės manęs savo purvinom letenom, - pareiškė ir 
šlubuodamas išklypavo pro atvirus vartus. Žynio apsiaustas, šuns dantų sukramsotas, 
kabaliavo it skarmalas. Kai tamsa prarijo nekenčiamą priešą, nakhararo sargyba 
ėmė džiugiai šūkčioti. 


Kartu su vaspurkanų, kurį gydytojas pasiuntė tvarsliavos, prie vartų 
pasišokinėdamas atstraksėjo Viridoviksas. 

- Koks čia triukšmas? Tas aplėpausis nemoka nė žodžio videsiškai, aš nieko 
negaliu suprasti, - sutratėjo galas. 

Sužinojęs, kokį įvykį praleido, nusivylęs treptelėjo koja. Dėl gerų muštynių jis 
mielai paaukotų net meilės naktį. 

- Na kas čia daros? Veltui prapuolė antros geros grumtynės. Ir viskas dėl to, kad 
gniaužiau krūmuose mergiotę! Tai tiesiog nesąžininga! 

- Pats kaltas, - atrėžė Gajus Pilypas, dygiai šypsodamas. - Nesivaikytum sijonų, 
būtum buvęs su mumis. 

Gorgidas pasipiktino: 

- Ir čia viskas, ką galit apie tai pasakyti? Tik žiaurus žmogus jaučia malonumą, 
regėdamas neapykantos pliūpsnius! 

- Oi, gana tau verkšlenti, - atkirto keltas. - Pyksti tik todėl, kad tas niekšelis žynys 
pasiplovė, neleidęs tau lopyti jo sumautos odos. 

Pataikė taip tiksliai, kad Gorgido pyktis virto bejėgiu įniršiu. 

Kvintas Glabrijo ramiai pastebėjo: 

- Nesikrimsk, Viridoviksai, nedaug praradai. Pasakyk, ranką prie širdies pridėjęs, 
ar meilės žaidimėliai ne tokie pavojingi, kaip muštynės? 

Keltas bukai išvertė akis, o graikas prisimerkė: vertino mintį. Rodės, jog jaunąjį 
centurioną išvydo pirmąsyk. Ir kai Gagikui Bagratoni išvertė jų pokalbį (legionieriai 
šnekėjosi lotyniškai), jis ant Glabrijo peties uždėjo ranką: 

- Žinojau, kad esi protingas vaikinas. Daugelis yra protingi, bet tu dar ir 
išmintingas, o tai kur kas retesnis ir vertingesnis dalykas. Skaurau, turėtum gerai juo 
rūpintis. 

- Iki šiol jis ir pats savimi neblogai pasirūpino, - atsakė Markas, tik tą akimirką 
suprasdamas, kiek šioje frazėje teisybės. Kvintas buvo toks ramus tylenis, jog 
kartais tribūnas ištisomis dienomis jo nepastebėdavo, tačiau manipuloje, kuriai 
jaunasis karininkas vadovavo, visuomet būdavo pavyzdinė tvarka. Net dabar jo 
kareiviai surinkdavo žymiai mažiau nuobaudų už kitus. Neblogai turėti šalia tokius 
gerus vyrukus, pagalvojo Markas. 


XII skyrius 


Tribūnas net šiek tiek nusivylė, kad nei Helvisė, nei Damaris nepakėlė skandalo, 
kaip jis tikėjosi. Jo damą taip sužavėjo pasakojimas apie Gagiko Bagratoni kerštą, 
kad net neprisiminė, jog jos nepakvietė į puotą. Žynys laikėsi ortodoksų tikėjimo, 
dėl to jo gėda Helvisei buvo itin saldi. 

- Gaila, kad tame maiše nepabuvojo videsų šventeivos, - pareiškė ji. - Tai 
aptramdytų neišmatuojamą jų išdidumą. 

- Taip džiaugiesi pažeminimu...Kuo gi tu už juos geresnė? - paklausė Markas. 
Atsakymas buvo visiškai bereikšmis žvilgsnis, toks pat tuščias, kokiu Viridoviksas 
nudelbė Kvitą Glabrijo. Tribūnas pasidavė - Helvisė pernelyg įsitikinusi savo 
teisumu, bet kokie priekaištai yra beprasmiai. 

Jei Imperatorus būtų davęs miestui nors menkiausią ženklą, Amorionas iš karto 
kiltų į žygį prieš vaspurkanus. Bet to neįvyko. Kuomet Zemarkas pasirodė priešais 
Maurikijaus Gavro palapinę, norėdamas pasiskųsti ir viskuo apkaltinti Gagiką 
Bagratoni, autokratas viską žinojo iš nakhararo ir romėnų. Jis išsiuntė nepatenkintą 
žynį atgal, pasakęs: 

- Žynys tu ar ne, bet atėjai pas jį nekviestas, baisiai įžeidei namų šeimininką. Tai 
ar jis kaltas dėl tavo bėdų? Aš nieko nebausiu. 

Dar atviresnis buvo Turizinas: 

- Suprantu šį reikalą taip: ką užsitarnavai, tą ir gavai, - nereikėjo kišti nosies į 
svetimus reikalus. 

Neužjautė šventiko nė kareiviai, kuriems patiko grubus Bagratoni išsišokimas. 
Zemarką, klypuojanųį lauk iš stovyklos, palydėjo ūkčiojimų, riksmų, švilpesio 
choras. Jo akys liepsnojo iš pykčio, tačiau griežti Imperatoraus žodžiai žynį kiek 
atvėsino. 

Skaurus aštriai jautė, kad Maurikijus nekenčia kiekvienos minutės, praleistos tame 
plynaukštės mieste. Konfliktas tarp Zemarko ir Gagiko Bagratoni, kuris ir kitokiomis 
aplinkybėmis nežadėtų nieko gero, dabar buvo iš viso nereikalingas. Valdovas 
priminė žąslus kramtant; arklį. Tai prasidėjo nuo pirmojo jų susidūrimo su kardais. 
Jis degė noru susikauti su priešais dideliame mūšyje, kurį taip ilgai planavo. 

Ir tuo pat metu nebuvo labai blogai, kad jis, prieš liepdamas kariuomenei žygiuoti 
į šiaurės vakarus, į Solę, užtruko Amorione. Tas etapas, nors ir trumpesnis už du 
pirmuosius, pasirodė sunkesnis už anuos, kartu sudėtus. Maisto atsargos, kurias 
vietos gyventojai suruošė armijai, papuolė į grobikų rankas. Kazdai darė viską, kad 
žemė virstų dykuma. Degino laukus, ardė kanalus. Čia Kazdo klajokliai jautėsi kaip 
namie. Pripratę prie rūstaus gyvenimo stepėse, jie klestėjo ten, kur videsų armija 
numirtų iš bado, jei nesigabentų maisto su savimi. 


Vis dažniau ir dažniau kazdai pasirodydavo priešais Imperijos kariuomenę. 
Kuomet jausdavo, kad persvara jų pusėje, siųsdavo skrajojantį būrį. Tas smogdavo 
staigų smūgį ir išnykdavo taip pat netikėtai, kaip pasirodė. Puolimai darėsi vis 
dažnesni, vis labiau įžūlėjo. Pusiaukelėj į Solę maždaug penkiasdešimties klajoklių 
būrys, prasibrovęs pro kamorų eiles, šoko prie pėstininkų, nesustodami apipylė 
kareivius dešimtimis strėlių. Markas pastebėjo iš vakarų besiartinančius dulkių 
tumulus, bet nekreipė į juos dėmesio. Turbūt, pagalvojo, raitieji žvalgai aptiko 
didelį kazdų būrį ir siunčia žygūnus atvesti pastiprinimo. Tačiau Gajus Pilypas 
versijai nepritarė: 

- Jų per daug. - Staiga paniuro. - Manau, kad čia ne mūsų kareiviai. 

- Ką? Nepaistyk niekų! To negali būti... 

Ir čia tribūnas užmiršo visus savo argumentus. Vienas legionierius suriko iš 
skausmo: jo ranką pervėrė ilga strėlė. Atstumas buvo labai didelis, bet raiteliai 
veržliai artėjo, pliekdami arklius ir neįtikėtinai mitriai tuštindami strėlines. Jiems 
ant kulnų lipo būrys kamorų. 

- Visos manipulos, stot! - riktelėjo Gajus Pilypas. - Pakelt skydus! 

Romėnai, dengdami veidus, kilstelėjo skutumus aukštyn. Nelaimei, legionieriai 
beveik negalėjo atsakyti į strėles - kazdai šaudė iš tolo. Adiatunas su savo 
svaidyklininkais paleido kelis akmenis bei švinines giles, tačiau jos nukrito, taip ir 
nepasiekusios tikslo. Dabar romėnai įsitikino tuo, ką seniai žinojo kamorai - 
toliašaude klajoklių lankams neprilygsta niekas. Skaurus nusprendė įsidėmėti tai 
ateičiai. Klajokliai, pasidalinę į grupes po keturis penkis žmones, pabiro į skirtingas 
puses. Rimtos žalos jie nepadarė, tačiau sukelti sumaištį tūkstantinėje armijoje 
sugebėjo. Videsijos kavalerija puolė vytis. Markas sunkiai beatskyrė savus nuo 
priešų. Dulkių debesyse Kazdo klajokliai atrodė mažne taip pat, kaip Imperijos 
samdiniai. Gali būti, kad kamorai irgi susidūrė su šia problema, nes nuo arklių 
nuvirto tik penki ar šeši kazdai, o likusieji paspruko nuo vijikų. 

Taryba, į kurią tą vakarą Imperatorus sušaukė vyriausius karininkus, vyko niūriai. 
Kazdo bravūra Maurikijų sukrėtė, bet dar labiau valdovas supyko dėl to, kad 
užpuolikai liko beveik nenubausti. 

- Foso saule! - griaudėjo Autokratas. - Dėl kelių dvokiančių barbarų prarasta pusė 
dienos žygio! Tu, pusgalv1! - atsisuko į Ortają Sfrancezą. 

- Jūsų Didenybe? 

- Kokias nesąmones neseniai paistei? Kažką apie tai, kad klajoklius turi 
persekioti tik klajokliai? 

Sfrancezas pasirodė protingesnis, nei Markas manė. Jis nutylėjo. Tačiau tai jo 
neišgelbėjo. 

- Tai tavo žmones kazdai sumušė, vaikine. Jei jie dar sykį tave apkvailins, galėsi 
pamiršti savo brangųjį kairįjį sparną. Išsiųsiu tave į ariergardą rikiuoti mėšlą 
renkančių tarnų. 

Pykstantis Imperatorus buvo labai panašus į Turiziną. Sevastokratas per šį 


pokalbį šnekėjo ne daugiau už Ortają Sfrancezą, bet iš patenkintos jo šypsenos 
galėjau spręsti, kad Maurikijaus tirados klausėsi su tikru pasimėgavimu. Kai 
valdovas savo kalbą baigė, Ortajas pakilo, nervingai nusilenkė ir šnibždėdamas: 
„Kitą kartą padarysiu geriau“, nevikriai išsigavo iš Imperatoraus palapinės. Jo 
pasišalinimas nuramino Maurikijų tik dalinai. Jis pasišaukė Sfrancezui formaliai 
paklūstantį Nefoną Komną. 

- Visą laiką buvai greta jo, tiesa? Įsakiau, kad kairiajam flangui vadovautumėt 
abudu. Kad jis sektų tavąja patirtim, o ne atvirkščiai. 

- Bet ir aš neapdraustas nuo klaidų, - šaltakraujiškai atsakė Komnas, be 
menkiausio skundo prisiimdamas kaltę sau. - Jie iššoko nežinia iš kur, užtiko mus 
nepasiruošusius. Jei tai pasikartos, prisiekiu Fosu, siųsk mane pas mėšlarinkius. 

- Tuo ir baigsim, - tarė Imperatorus, kiek pašviesėjęs. 

Komno žodžiai nuo darbų nesiskyrė. Visą iki Solės likusį kelią jo kavalerija 
atmušinėjo ataką po atakos. Nepaisant to, žygis sulėtėjo. Susidūrimai su grobikais 
tapo nuolatiniai. Protarpiais, nė nespėjusi žengti kelių žingsnių, armija turėdavo stoti 
į naują kovą. Vietovės darėsi vis skurdesnės. Vis dažniau matėsi griovimo pėdsakai. 
Žmonių šiose žemėse beveik nebuvo, anksčiau čia gyvenę valstiečiai ir piemenys 
pabėgo arba buvo išžudyti. Žmonės linko tupėti įtvirtintuose miestuose. Po ilgų 
taikaus gyvavimo metų tvirtovių šiame krašte liko nedaug, o ir tas išsilaikiusias 
užkabino karas. Valstiečiams iš išdegintų laukų pabėgus į kitas šalis, miestai 
vadavosi mirtimi kaip augalai be vandens. Armija praėjo jau daug tokių negyvų 
miestų, tuščių it išdžiūvusi kriauklė. Dabar juose būstus susirado pulkai varnų ir 
grifų, o kartkartėm tuščiuose namuose įsikurdavo kokia kazdų gauja, šiepianti dantis 
lyg į kampą užspeistos žiurkės. 

Tačiau barbariškas miestų niokojimas blanko prieš išmoningą neapykantą, su 
kuria kazdai naikino šventyklas. Ne visiems altoriams teko laimė būti paprasčiausiai 
sukapotiems į gabalus. Tokia šventvagystė - tik vaikų žaidimas, palyginus su 
kruvinais ritualais ir per juos aukojamomis aukomis. Įėję į vieną tokią išniekintą 
bažnyčią, net Nefoną Komną - užsigrūdinusį veteraną - išvertė išvirkščią. Ir jei 
anksčiau Imperatorus tik skatino lankytis nusiaubtose šventovėse, tai dabar įsakė 
užkalti jų duris, būgštaudamas, kad kareivius apims neviltis. 

- Šitoks iškrypėliškumas rodo Avšaro braižą, - pasakė Gorgidas. - Mes turbūt 
visai netoli nuo jo. 

- Tai ir puiku, - žybtelėjo akimis Gajus Pilypas. Jis vadovavo bažnyčių duris bei 
langus užkalinėjančių romėnų būriui 1r sykį, pasinaudojęs tarnybine padėtimi, 
prasmuko į vidų. Bet tučtuojau išmovė atgal. Mirtino blyškumo nepaslėpė net 
daugiametis įdegis. Senojo kareivos veidu ritosi prakaitas. 

- Kuo greičiau nušluosim tą purvą nuo žemės paviršiaus, tuo geriau bus visiems 
joje gyvenantiems, įskaitant vargetas šunsnukius, kurie seka paskui Avšarą. 

Markas dar nėkart negirdėjo, kad jo vyresnysis šimtininkas šitaip kalbėtų apie 
priešus. Karas buvo Gajaus Pilypo specialybė, kaip mūrininkui - namų statyba, ir jis 


visuomet gerbė savo priešininkus, jei tik jų patirtis buvo to verta. Nustebęs tribūnas 
paklausė: 

- Ką ten pamatei, na, šventykloj ? 

Gajaus Pilypo fizionomija suakmenėjo. Pro sukąstus dantis veteranas iškošė: 

- Jei gali, daugiau manęs šito neklausinėk. Dievams padedant gal iki mirties kaip 
nors užmiršiu. 


k 


Armija atžygiavo į Solę, kurios gyventojai buvo visiškai demoralizuoti. Vaizdas, 
kurį pamatė, kovinės karių dvasios nėmaž nepakėlė. Naujas, tvirtovės sienų 
nesaugomas miestas stovėjo ant purvino, bet plačios ir laivybai tinkamos Ramno 
upės kranto. Senoji Solė, stūksanti kalvos viršūnėje, kadaise tarnavusi priešakiniu 
pasienio su Marukanu postu, iki pasirodant kardams beveik ištuštėjo. Naujasis 
miestas buvo sugriautas. Ilgus metus jį plėšė, degino, kol galutinai suniokojo. Ir tada, 
jau mažne mirusi, senoji Solė tarsi gimė antrą kartą. Gyventojai šiaip ne taip 
suremontavo nuo upės pusės apgriuvusias sienas, ėmė atstatinėti tolimų protėvių 
suręstus namus. 

Negalvodamas apie blogus ženklus, kurie galėtų sukelti kareiviams nerimą, 
Maurikijus įkūrė stovyklą mirusio miesto griuvėsiuose, prie drumzlinų geltonų 
Ramno vandenų. Tokia skaitlinga armija vienu atsikvėpimu išgertų visas miestiečių 
sukauptas vandens atsargas, todėl vienintelė vieta, kur ji galėjo apsistoti, buvo upės 
pakrantė. 

- Aha, ir čia visa krūva piktųjų dvasių, - pasakė Viridoviksas. - Ir visos šaukiasi 
keršto savo žudikams! Aha, vėl stūgauja! - šūktelėjo. - Girdi, kaip dejuoja? 

Tikra tiesa, iš tirštos tamsos, supančios romėnų stovyklą, sklido liūdnos aimanos. 

- Tai juk čia pelėda, kūdikėli tu peraugęs! - nusišaipė Gajus Pilypas. 

- Ne, į pelėdos riksmą tik panašu, - užsispyrė galas. Centuriono žodžiai jo toli 
gražu neįtikino. 

Sėdėdamas prie laužo, Markas susigūžė ir tarė sau, kad vaiduokliai neegzistuoja. 
Bet nebuvo taip jau tvirtai įsitikinęs. Šiaip ar taip, jei vaiduoklių ir yra, tai jie turėtų 
gyventi kaip tik tokiose vietose. Didžioji mirusios Solės dalis sugriauta iki pamatų, 
bet vienur kitur naktinio dangaus fone ryškėjo išlikę bokštai ar tvirčiau suręstų 
pastatų fragmentai. Iš tų griuvėsių, juodų net palyginus su nakties tamsa, ir sklido 
sielvartingi pelėdų ūkčiojimai - jei tik ten iš tikrųjų buvo pelėdos. Geismu patikrinti 
šimtininko spėjimą niekas nedegė, o ir tribūnas savanorių į žvalgybą siųsti 
neskubėjo. Sutemos tirštėjo, nuo Ramno pakilo rūkas - lyg be jo vietovė būtų 
nepakankamai šiurpi ir dyka. Dabar atėjo eilė burbėti Gajui Pilypui. 

- Man tai visai nepatinka, - tarė, rūkui pradėjus tirštėti. Jame palaipsniui 
paskendo visos laužų liepsnelės. - Gali būti, kad čia koks nors fokusas, kurio 
Avšaras griebėsi, norėdamas netikėtai mus užpulti. 


Centurionas spoksojo į besiritančias rūko bangas, mėgindamas ką nors įžiūrėti. 
Pastangos, pasirodžiusios bevaisėm, dar labiau sustiprino abejones. Tačiau Markas 
užaugo Mediolane, ant Podo krantų, ir šį bei tą prisiminė. 

- Naktimis nuo upės rūkas visada kyla, nėra ko nerimauti. 

- teisingai, - pritarė Gorgidas. - Šis rūkas tėra būsimo debesies užuomazga. Garai 
pakyla aukštyn, susijungia su kitomis eterio, kuris laiko žvaigždes, išgaromis ir 
gimsta tikras debesis. 

Visgi empiriški jo aiškinimai Gajaus Pilypo nenuramino. Viridoviksas nusprendė 
patraukti jį per dantį. 

- Kai žygiavom į Garsaurą, rūkas kilo virš kiekvieno upeliūkščio, bet tada 
kažkodėl neskiedaliojai. Žinoma, - gudriai pridūrė, - tuomet buvom gerokai toliau 
nuo Kazdo. 

Tačiau didelio pykčio protrūkio nesukėlė net užuomina į bailumą. Centurionas 
papurtė galvą niurnėdamas: 

- Paprasčiausiai ši prakeikta vieta mane nervina, va ir viskas. Įtariu, kad stovyklą 
įsirengėm kapinėse. Kuo veikiau iš čia išsinešdinsim, tuo mums geriau. 

Deja, nepaisant karšto veterano troškimo kuo greičiau šias vietas apleisti, 
Imperijos armija nesiryžo iš karto kilti į kelią. Žvalgai pranešė, kad žemės į vakarus 
nuo Solės virtusios negyva suanglėjusia dykuma. Tarp žvalgiusiųjų kelią per 
Vaspurkaną buvo Senpatas Svijodo su žmona. 

- Jie užmokės už tai, net jei tūkstantį metų turėsim keršyt, - pasakė Senpatas. 

Šalta neapykanta, išryškėjusi veide, suskambus balse, pasendino jaunuolį 
dvidešimčia metų. 

- Mūsų vargšės tautos likučiai išgyveno tik kalnų miškuose bei nuošaliose 
pampose, - pasakė Nevratė. Ji irgi suseno, pakumpo. Akys tvino liūdesiu, pernelyg 
karčiu, kad verktų. 

- Laukų, fermų - nieko nebėr, tik kazdai ir kiti žvėrys. 

- Tikėjausi parsivesti bent nedidelį būrį princų, idant po Imperijos vėliava 
kovotume su grobikais, - tęsė Senpatas. - Bet ten nieko nėra. Visi išmušti. 

Svijodo rankos drebėjo nuo bejėgio įniršio. Markas pastebėjo rūsčias raukšles, 
susimetusias burnos kampučiuose. Gyvenimo džiaugsmas į prieš kelias dienas 
sutikto vaikino sielą grįš dar negreitai. Išvydęs tą niūrų, nebeatpažįstamą veidą, 
Skaurus pasijuto it nesavas. Nevratė spaudė vyro ranką, mėgindama nuramdyti 
skausmą, bet jis tik sėdėjo, žiūrėdamas tiesiai prieš save. Tematė vien savo 
sunaikintos tėvynės platybes. 

Neturėdama atsargų, žygiuoti per tokią teritoriją armija negalėjo. Maurikijus įsakė 
priruošti grūdų ir Ramno upe nuplukdyti į šiaurę. Dėl nepageidaujamo postovio 
tokioje nykioje apylinkėje Imperatoraus ko neištiko nervų priepuolis. Nuo tos 
akimirkos, kai saujelė kazdo raitelių pirmą sykį pertraukė jo kariuomenės žygį, 
valdovas padūkdavo dėl menkiausio nieko. Dabar vėl priverstas trypčioti vietoje, 
jis pyko, neviltis ėdė širdį. Diena po dienos armija laukė provizijos - O jos vis 


nebuvo. Žmonės vaikščiojo pro Autokratą labai atsargiai, būkštaudami, kad 
susierzinimas neišsilietų ant pirmo, pasitaikiusio po ranka. 

Jis pratrūko penktą stovyklavimo Solėje dieną. Tuo metu Skaurus buvo greta. 
Norėjo paimti Vaspurkano žemėlapį, vieną iš saugomų Maurikijaus palapinėje, - 
idant geriau įsivaizduotų Senpato Svijodo nupasakotas vietas. Du Imperatoraus 
apsaugos chalogai įvilko į šėtrą smulkutį videsų kareivį. Iš paskos ryžtingai sekė dar 
du videsai. 

- Kas čia dabar? - nekantriai paklausė Maurikijus. 

Vienas sargybinis atsakė: 

- Tas bevertis šūdo gabalas iš savo draugų vogė varines monetas. 

Ir krestelėjo kareivį už pakarpos taip, kad vagišiui net dantys subarškėjo. 

- Šit kaip! - valdovas piktai dirstelėjo į prasikaltusį. - Manau, tris liudininkus 
radot? 

Vienas videsas baugščiai žengė pirmyn. 

- Jūsų Didenybe, mano viešpatie... - pradėjo. 

Visi trys plačiai išsižiojo, išvydę Imperatoraus palapinės prabangą: minkštus 
patalus, ryškią šviesą, plūstančią pro angą lubose. Skonio spartietiškumu Autokratas 
toli gražu neprilygo Turizinui. 

- Jūs liudininkai, tiesa? - pakartojo Gavras. Buvo aišku, kad jo kantrybė senka. 

Trijulė vargais negalais papasakojo, kas atsitiko. Belaisvį, vardu Dukicezas, 
sučiupo tuo momentu, kai jis tuštino trijų kareivių kapšelius. Su tais trim vagis 
gyveno vienoje palapinėje. Ir kaimynai grįžo anksčiau, nei jis tikėjosi. 

- Manom, kad tuzinas rykščių išmokys jį laikyti nagus toliau nuo svetimo gero, - 
tarė vienas kareivis. - Tie vaikinai, - parodė chalogus, - ėjo pro šalį, va mes ir... 

- Tuzinas rykščių? - nutraukė valdovas. - Vagis užmirš rykštes dar žaizdoms 
nespėjus sugyti. Čia reikia kitko, kažko, ką iki gyvenimo galo atsimintų. - Atsisuko į 
chalogus ir užriaumojo: - Nukirsti jam ranką, kuria vogė! Visą plaštaką iki riešo! 

- Ne! Mielaširdingojo Foso vardu, ne! - beviltiškai sukliko Dukicezas, 
ištrūkdamas iš sargybinių gniaužtų ir puldamas Maurikijui po kojų. Palietė 
Imperatoraus kelius, pabučiavo rūbų kraštelį, inkšdamas: - Niekada daugiau to 
nepadarysiu! Prisiekiu Fosu! Niekad, niekad! Gailestingumo, mano valdove, 
maldauju gailestingumo! 

Nevykėlio vagies draugai į Imperatorų žvelgė apimti siaubo - jie norėjo ilgapirštį 
tik truputį pamokyti, bet jokiais būdais ne luošinti. Marką irgi sukrėtė žiaurus Gavro 
sprendimas. Teoriškai vagis romėnų armijoje bausdavo mirtimi, bet tik ne tuomet, 
kai kalbama apie tokią niekingą sumą. Tribūnas stovėjo prie krepšio su žemėlapiais, 
kuriame rausėsi, ieškodamas reikalingo pergamento. 

- Ir jūs tai vadinat teisingumu, Jūsų Didenybe? - paklausė, pertraukdamas 
Dukicezo aimanas. 

Išskyrus vagį, visi, buvę Autokrato palapinėje - Maurikijaus sargybiniai, videsų 
kariai, valdovo tarnai - apstulbę sužiuro į romėną, kuris ryžosi ginčyti aukščiausią 


nutartį. Imperatorus tapo šaltas it amžinasis sniegas Vaspurkano viršukalnėse. 

- Samdinių vade, tu užsimiršti. Gali eiti, mes leidžiam. 

Dar niekada, kalbėdamasis su tribūnu, Maurikijus nevartojo karališkojo „mes“. 
Grėsmingas ženklas. Tačiau Skaurus laikėsi karalių nežinančios šalies papročių ir 
nebuvo nuo lopšio įpratęs vieną žmogų laikyti visažiniu, visagaliu, teisingiausiu. Vis 
dėlto džiaugėsi, galėdamas suteikti balsui tvirtybės: 

- Ne, valdove. Man rodos, sprendžiu blaiviau už jus. Susijaudinęs, dideliuose 
rūpesčiuose paskendęs, jūs leidot pykčiui paimti viršų, kai kalbama apie menkus 
dalykus. Nukirsti ranką žmogui, pavogusiam saują variokų, - ne teisingumas. 

Oras šėtroje sutirštėjo nuo įtampos. Imperatoraus tarnai atšlijo nuo Skauraus, lyg 
nenorėdami užsikrėsti jo šventvagiška teisybės meile. Chalogai suakmenėjo. 
Videsai, net Dukicezas, tylėjo, o tribūnas laukė , ką dabar jam padarys Autokratas. 

Maurikijus lėtai tarė: 

- Ar žinai, ką galiu su tavim padaryti už tokį įžūlumą? 

- Ne daugiau, nei Avšaras, esu įsitikinęs. 

Vyresnysis liokajus, spoksodamas į valdovą, net išsižiojo. Gavras įdėmiai gręžė 
romėną akimis. Nenuleisdamas žvilgsnio Maurikijus įsakė chalogams: 

- Paimkit tą apsiseilėjusį kvailį, - bakstelėjo Dukicezą batu, - ir įkrėskit gerą 
tuziną rykščių. Paskui draugai tesiveda jį savo palapinėn. 

Vagišius puolė prie Marko. 

- Dėkoju, pone, o dėkoju jums! 

Išvedamas lauk, nesipriešino. 

- Dabar patenkintas? - paklausė Imperatorus. 

- Taip, Jūsų Didenybe, visiškai. 

- Pirmą kartą mačiau žmogų, apsidžiaugusį rykštėm, - pastebėjo Maurikijus, 
ironiškai kilsteldamas antaki. Vis dar atidžiai žiūrėjo į Skaurų. - Vadinasi, tada, kai 
Videse atsisakei kniūbsčias pulti prieš mane... Juk ne iš tuščio išdidumo? 

- Išdidumo? - tokia mintis Markui net į galvą nešovė. - Ne. 

- Va ir aš taip pamaniau, - pasakė valdovas, jo balse suskambo pagarba. - Jei 
būtum didžiavęsis, greitai dėl to būtum pasigailėjęs. - Gavras negailestingai prajuko. 
- O dabar vis dėlto nešdinkis iš čia, kol man nekilo noras tave nukirsdint. 

Skaurus mikliai dingo, pagrįstai manydamas, kad Maurikijaus juokai su velniu per 
pusę. 

- Elgeisi vyriškai, bet labai kvailai, - pasakė tą naktį Helvisė. 

Apsikabinę, jie tingiai gulėjo namdalėnės palapinėje. Marko ranka ilsėjosi ant jos 
krūtinės, jausdama ritmingus Helvisės širdies dūžius. 

- Aš? Tiesą sakant, jau nė neprisimenu, kaip elgiausi. Bet man atrodė neteisinga, 
kad visas Mauricijaus pyktis užgrius tą nelaimingą vagišių. Juk didžiausia jo kaltė - 


ne keli nušvilpti variokai, o tai, kad pasimaišė Imperatoraus akyse blogą valandą. 

- Bet ir tave galėjo nubausti taip pat lengvai, kaip tą niekingą videsą, - Helvisė 
buvo ne juokais išsigandusi. Nors gimė laisvesnėje už Imperijos gyventojus tautoje, 
absoliučią Autokrato valdžią laikė savaime suprantama. Todėl priežasčių bijoti 
turėjo. Paėmusi Marko delną, uždėjo sau ant pilvo. 

- Ne, pernelyg lengvabūdiškas poelgis, - tarė. - O gal nori, kad tavo kūdikis liktų 
našlaitis? 

- Kūdikis?.. - tribūnas kilstelėjo guoly. Helvisė, tebelaikydama ranką, švelniai 
nusišypsojo. 

- Esi įsitikinus? - sumišęs paklausė Markas. 

Jos juokas pripildė visą palapinę. 

- Aišku įsitikinus, kvailuti, moterys, jei nori žinoti, tokius dalykus nutuokia iš 
anksto. 

Jis irgi kilstelėjo, Markas džiaugsmingai ją pabučiavo. Ir tuojau pat 
nesusigaudydamas paklausė: 

- Bet kaip gi galėjau žinoti paliekąs savo vaiką našlaičiu, jei apie jį net neįtariau? 

Helvisė kumštelėjo jį pašonėn. 

- Nedrįsk leistis į savo gudragalviškus samprotavimus, lyg koks žynys. Apie 
kūdikį žinojau aš ir to visiškai užtenka. 

Gal ji ir teisi. Pastaruoju metu palankių ženklų Markas regėjo nedaug, o kas gali 
būti geriau prieš mūšį, jei ne naujai užsimezgusi gyvybė? 

Kitą rytą šiaurėn išsiųsti Maurikijaus patruliai galop susitiko prieš srovę 
plaukiančias baržas. Gremėzdiški laivai pasiekė Solę apie pirmą valandą dienos. Jų 
kelionė buvo nelengva: abiejuose Ramno krantuose šeimininkaujantys Kazdo būriai 
neleido įkinkyti arklių. Strėlės upeivių darbą pavertė tikru pragaru. Viena barža 
prarado tiek žmonių, kad likę gyvi nepajėgė irkluoti prieš srovę. Upė pamažu nunešė 
laivą prie dešinio kranto ir užplukdė ant seklumos. Įgulą išgelbėti pavyko, tačiau 
baržą, klykaudami 1t laukiniai, kazdai sudegino. 

Šiąnakt baidytis vaiduoklių žmonės neturėjo laiko. Kareiviai triūsė iki pat aušros, 
tampė grūdų maišus, krovė juos į šimtus vežimų. Kai patekėjo saulė, triukšmingai 
dundėdama armija perėjo didelį akmeninį tiltą per ramią ir pajudėjo į Vaspurkaną. 

Netrukus Markas suprato, kodėl Senpatą Svijodo užvaldė tokia aitri neapykanta. 
Videsijoje kazdai pridirbdavo ir baisesnių dalykų, tačiau Vaspurkane siautėjimas 
truko ne vienerius metus. Šis kraštas grobikų ranką jautė ilgiau ir sunkiau už 
Imperiją. Ten, kur geresniais laikais stovėjo fermos ir kaimai, nūnai kerojo 
piktžolės. Klajokliai taip dažnai puldinėjo princų žemes, kad jautėsi čia lyg namie. 
Pro Marko akis neprasprūdo, jog čia, kaip ir Imbro apylinkėse, piemenys, vos 
išvydę artėjančią armiją, puldavo ginti savo bandas į kalnus. Tačiau čia gyvulius 


ganė ne pėsti videsų piemenys su šunimis, o raiti, lankais ginkluoti klajokliai. Labai 
primenantys kamorus. Vaspurkane, kazdų spaudžiami, krito net įtvirtinti miestai. Juos 
arba paėmė šturmu, arba per ilgą apsiaustį numarino badu. 

Ėjo antroji kelionės iš Solės diena, kai Maurikijaus armija pasiekė vieną tokį 
miestą. Jis vadinosi Kliatas. Kazdų garnizono vadas pasiduoti atsisakė, nejučia 
pakartodamas neseniai Skauraus ištartus žodžius: 

- Ką man bepadarytumėt, už lemtį, kurią pasidavusiam suruoš Avšaras, blogiau 
nebus. 

Tolesnėms deryboms Imperatorus laiko negaišo. Pasinaudodamas dienos šviesa, 
greitai apsupo miestą, suvydamas už jo sienų aplinkui šniukštinėjusius kazdų būrius. 
Kai ratas užsidarė, asmeniškai apjojo tvirtovę spręsdamas, kur geriausiai statyti 
apgulos mašinas. 

Ir vėl naktis praėjo gyvai. Dabar kareiviai krovė rąstus, kitą specialią įrangą 
katapultoms bei taranams. Tą naktį karo taryboje Imperatorus pareiškė: 

- Smogiamąjį būrį sudarys legionieriai ir namdalėnai. Tai sunkiai ginkluoti kariai, 
šturmuojant nepakeičiami. 

Markas sutriko. Valdovo prielaidos logiškos, bet atakuojančiųjų nuostoliai bus 
didžiuliai. Namdalėnai savo gretas naujais kareiviais iš Kunigaikštystės papildyti 
galės, bet Skaurus - kur suras naujų romėnų jis? 

- Jei leisite, Jūsų Didenybe, - pakilo Gagikas Bagratoni, - prašau pirmos atakos 
garbę suteikti mano kariams. Namai, kuriuos išvaduosime, - jų namai. Mūsiškių 
šarvai nelabai sunkūs, bet baisus svoris slegia širdis. 

Maurikijus pasikasė smakrą. 

- Tebūnie taip, - nusprendė. - Jei iškovosim pergalę, ji pakels kovos dvasią. 

- Na-na... Dievai, matau, mus saugo, - sušnibždėjo tribūnui Gajus Pilypas. 

- Pragyvenai šioje burtininkų šalyje taip ilgai, kad pradėjai skaityti mano mintis, - 
atsakydamas šnipštelėjo Markas. 

Centurionas tylomis nusišypsojo. 

Tarybai pasibaigus, prie tribūno priėjo Soterikas. 

- Tai bent žinia, - dygiai prabilo, - laimė buvo beužkimbanti, bet gaila - nutrūko... 
Ir koks sutapimas, kad mus norėjo siųsti kartu! Imperatorui taip reikia mūsų 
pagalbos... ar gal mūsų kraujo - taip, rodos, būtų tiksliau... 

- Ar negirdėjai? Vietoj mūsų eina vaspurkanai. 

Namdalėnas pasibjaurėjęs nusispjovė. 

- tik todėl, kad Bagratoni sąžinės turi daugiau už sveiką protą. Šiandien mūsų 
pasigailėjo, tiesa. Bet, galiu lažintis, neužmiršo. Visi žino, ką Maurikijus galvoja 
apie Kunigaikštystės žmones. O tu irgi pasižymėjai: kas prašė prieštaraut 
Imperatorui?.. Jis ir tave prisimins, pamatysi. 

- Vėl kabėjais su savo seserim, - spėjo Markas. 

- Su Helvise? Ne, šiandien jos nemačiau. - Soterikas smalsiai dirstelėjo į tribūną. 
- Prisiekiu Dievu-lošėju, žmogau, nejau nieko nežinai? Šiandien kiekvienas 


prakeiktas videsas aptarinėja, kaip tu nuo mirties bausmės išgelbėjai dešimt žmonių. 

Skaurus persimetė piktu žvilgsniu su Gajum Pilypu. Kad ir kaip stengėsi 
atsikratyti primesto vaidmens, jį nuolat laikė Imperatoraus priešininku. Ir vis dėlto 
manė, jog Soterikas neteisus. Maurikijus Gavras buvo rūstus savo priešams, bet 
draugų ir priešų nepainiojo niekada. Tačiau kai Markas viską išdėstė namdalėnui, 
tas tik pasijuokė iš Skauraus naivumo. 

- Pagyvensim, pamatysim, - pakartojo ir nuėjo savais keliais, vis dar purtydamas 
galvą, nustebintas romėno patiklumo bei atlapaširdiškumo. 

Gajus Pilypas žiūrėjo jam įkandin. Kai namdalėnas nutolo tiek, kad jo žodžių jau 
negalėjo girdėti, tarė: 

- Šitas vaikinas gyvenime mato tik tai, kas blogiausia, bet, mano galva, ne visada 
būna teisus. 

Pastaba, ištrūkusi iš tokio užkietėjusio pesimisto kaip centurionas lūpų, 
nuskambėjo neįtikėtinai. Šimtininkas nuvargusiu žvilgsniu dirstelėjo tribūnui tiesiai į 
akis: galų gale, juk jam nepatinkantis žmogus yra vado mylimosios brolis. Tačiau 
Markas linktelėjo senajam bendražygiui. Nevertėjo ginčytis, Soteriko charakteristika 
buvo pernelyg arti tiesos. 

Visa širdim pritardami savo vadui, Kliatą užėmę kazdai pratrūko karingais 
šauksmais, siųsdami grasinimus miestą apsupusiai videsų armijai. Jų karduose 
kruvinais atšvaitais žioravo tekanti saulė. Tačiau šis bauginantis paveikslas kariams 
veteranams nepadarė jokio įspūdžio. 

- Niekai, - numojo ranka Gajus Pilypas. - Jų per mažai, kad padarytų mums rimtų 
nemalonumų. 

Tolesni įvykiai įrodė jo teisumą. Katapultos bei ilgi kamorų lankai apipylė Kliato 
gynėjus tokia strėlių kruša, kad tie negalėjo sustabdyti puolančiųjų, ir mediniai 
taranai sienas pramušė iškart trijose vietose. Nuo kiekvieno smūgio krūpčiojo žemė. 
Vienas taranas laikinai išėjo iš rikiuotės: kardams pavyko perdrėksti odinį videsų 
priedangos stogą ir apipilti juos iki raudonumo įkaitintu smėliu. Keli kareiviai 
parkrito, bet juos tučtuojau pakeitė kiti. Taranininkų priedangos buvo pagamintos iš 
storos odos, gerai saugojo nuo verdančio aliejaus ir vandens. Už mėginimą 
sunaikinti sienų griovimo įrenginius daug kazdų sumokėjo gyvybe. 

Nuo vieno tarano smūgių siena griuvo, kelios dešimtys kazdų, klaikiai rėkdami, 
nudardėjo žemyn sykiu su nuolaužomis. Kiti, įžvalgesni, stovėjo pasislėpę už plytų 
mūro ir laidė į atakuojančius strėles bei ietis. 

Gagikas Bagratoni su savo kariais puolė pirmyn. Kovos šūkiai skardėjo kupini 
laukinio džiaugsmo, tarsi skonėjosi būsimu greitu kerštu kruviniems grobikams. 
Kazdų burtininkas, nevikrus, plačiu kraujo spalvos apsiaustu, užsiropštė ant 
nuolaužų krūvos šalia pramuštos sienos, ketindamas į besiartinančius priešus 


pasiųsti žaibą. Markas atsiminė, ką pasakojo Neipas, aiškindamas silpnąsias mūšyje 
naudojamos magijos puses. Nors žaibai ant kerėtojo pirštų galiukų ir įsižiebė, 
tačiau, nepraėjus nė minutei, suvirpėjo, užgeso. Pastebėjęs nesėkmę, kareivis 
pasibjaurėjimo iškeiptu veidu burtininką užkapojo. 

Prie spragų užvirė aršūs, bet trumpi susirėmimai. Kazdai iš prigimties nebuvo 
pėstininkai, o gindami įtvirtintą miestą, negalėjo pasitelkti savo stiprios kavalerijos. 
Sunkiai ginkluoti vaspurkanai, prasimušę pro klajoklių eiles, įžengė į Kliatą. 
Išvydęs, jog dauguma priešų užgriuvo princus, Maurikijus davė signalą visuotiniam 
puolimui. It staiga išaugęs miškas, prie Kliato sienų pakilo šimtai šturmo kopėčių. 
Tai šen, tai ten jas nustūmė iš paskutiniųjų besiginantys kazdai, bet visai netrukus 
Imperijos kariai įsitvirtino ant sienų ir pradėjo leistis miestan. 

Iki šiol romėnai mūšyje beveik nedalyvavo. Dėl sunkių šarvų, neabejotinai 
pranašių artimoje kovoje, ant kopėčių jie darėsi lėtais nevėkšlom. Imperatorus su 
būdinga jam karine išmintimi pasaugojo legionierius, kol praėjo pagrindinis 
pavojus. Kai romėnai įžengė į Kliatą, miestas jau buvo beveik užimtas. Ši situacija 
turėjo tiek savo pliusų, tiek minusų. Vienintelis jų nuostolis - lūžusi legionieriaus 
koja, kai jis paslydęs nukrito nuo sienos. Kita vertus, grobio jiems teko labai mažai, 
dėl ko vienas kitas kareivis liko smarkiai nepatenkintas. 

- Žmonės - kvailiai, jei nusimena dėl tokių dalykų, - pasakė Gorgidas, įtverdamas 
minėtą lūžusią koją. - Geriau pagalvotum apie tai, kiek bendražygių, kovojusių dėl tų 
sumautų trofėjų, dabar tysotų negyvi. Kaip liūdėtume dėl jų žūties! 

Gajus Pilypas pastebėjo: 

- Kaip žmogus, tiek laiko ištarnavęs armijoj, esi naivus it kūdikis. Didžiuma šių 
vaikinų su džiaugsmu parduotų savo motiną, jei tik už senutę išpeštų kelis variokus. 

- Gal tu ir teisus, - atsiduso Gorgidas. - Nors man norėtųsi galvoti priešingai. - 
Atsigręžęs tarė ligoniui: - Pasistenk, jei galėsi, dvi tris savaites nevaikščioti. Jei 
pradėsi judėt žaizdai neužgijus, ateity kentėsi smarkius skausmus. Rytoj perrišiu dar 
sykį. 

- Labai ačiū, - atsakė legionierius. - Jaučiuosi esąs paskutinis asilas. Ir nudribk tu 
man šitaip kvailai!.. 

Gorgidas patikrino, kad tvarstis nebūtų per smarkiai užveržtas ir prie odos galėtų 
prieiti oras. 

- Mėgaukis poilsiu, kol gali, nes labai greitai vėl turėsi stoti rikiuotėn, garantuoju, 
- užbaigė gydytojas. 

Paaiškėjus, jog klimato išlaikyti nepavyks, visa kazdų bravada išgaravo. Jie 
pradėjo pasidavinėti. Iš pradžių po vieną, paskui grupėmis, o galiausiai visus suvarė 
į miesto turgų lyg avinų bandą. Kai kurie videsai norėjo nugalėtus priešus išžudyti, 
bet Maurikijus uždraudė. Pergalės spindulių užlietas, valdovas geidavo būti 
maloningas. Jis pasiuntė romėnus bei chalogus saugoti belaisvių, liepęs kazdus 
nuginkluoti 17 su konvojumi išsiųsti į Solę. Ten jie turėjo laukti, kol Maurikijus, 
susitvarkęs su Kazdu, nuspręs jų likimą. 


Dauguma šių žmonių kariavo ne už Videsiją, o už kazdą todėl, kad į šias žemes 
atvedė klajokliškas gyvenimo būdas. Kitas reikalas - jų vadai. Šitie gerai pažinojo 
valdovą, kuriam tarnavo, ir nesvarstydami vykdė įsakymus. Antra vertus, tai, kad jie 
patys pasirinko tokį šeimininką, jų narsos bei vyriškumo nemenkino. 

Autokratas priėjo prie sėdinčio ant žemės kazdų garnizono vado. Tas žmogus su 
saujele kareivių užsibarikadavo viename name ir nepasidavė, kol videsai pagrasino 
pastatą sudeginsią. 

Žiūrėdamas į jį, Skaurus niekad nebūtų pagalvojęs, kad mato stepių žmogų. 
Gerokai liesesnis už savo kariūnus, subtilių veido bruožų, didelėmis, drėgnomis 
akimis. Pagal gentį turbūt makuranas. 

Prie brolio prisiartino Turizinas Gavras. 

- Stok prieš Imperatorų, tu!.. - sugriaudė. 

Kardas nekrustelėjo. 

- O tų, manim dėtas, atsistotum? - paklausė. Videsiškai kalbėjo beveik be akcento. 

- Ach tu, įžūlus... - Sevastokratas įdūko, bet Maurikijus rankos mostu jį sustabdė. 
Jau ne pirmą kartą Markas išvydo, kaip Imperatorus atiduoda pagarbos duoklę 
sąžinei ir atvirumui. Valdovas žvilgtelėjo į belaisvį. 

- Taigi, jei atsidurčiau tavo vietoj, ką man padarytum? 

Kardas nemirksėdamas spoksojo į Autokratą. Minutėlę pamąstė, tada tarė: 

- Manu, mirtinai užplakčiau rimbais. 

- Kalbėk su Imperatorum pagarbiai, purvo gabale! - įsikišo Zeprinas Raudonasis, 
užsimodamas kovos kirviu. Chalogų karininkas dar šiaip ne taip toleravo romėnų 
elgesį, nors jie valdovo akivaizdoje laikėsi laisviau, nei leido etiketas. Jie vis dėlto 
sąjungininkai. Suvirškinti belaisvio įžūlumą - to jau per daug. 

Vyresnysis Gavras išliko nesutrikdomas. Prabilo, kreipdamasis į klajoklių vadą: 

- Tau toks žiaurus nebūsiu. Esi drąsus karys. Ar išsižadėsi velnio, kuriam 
tarnauji? Ar prisidėsi prie mūsų, idant išrautume jį su šaknimis? 

Kazdo akyse kažkas šmėstelėjo. Gali būti, kad svarstė gundantį pasiūlymą. Tačiau 
kibirkštėlė užgeso taip greitai, jog Markas net suabejojo, ar kazdas iš viso gali 
svyruoti. 

- Negaliu išduoti savo priesaikos. Atsidurk tu dulkėse, mano vietoj, ir pasielgsi 
taip pat, - atsakė. Tiek Turizinas, tiek Zeprinas Raudonasis, nors nenoromis, bet 
linktelėjo, pripažindami ištartų žodžių teisingumą. 

- Kaip pageidausi, - tarė Maurikijus. Šio žmogaus tvirtybė Imperatorui patiko vis 
labiau ir labiau. - Tamsiojoj tavęs neuždarysiu. Geriau išsiųsiu 1 salą, kur būsi 
saugomas, kol sumušiu tavo kaganą ir jo burtininką-ministrą. Tuomet gal savo 
sprendimą pakeisi. 

Skaurus pamanė, kad nuosprendis pernelyg švelnus, tačiau kazdas tik gūžtelėjo 
pečiais. 

- Nesvarbu, ką man padarysi. Vis vien liksiu Avšaro valdžioje. Tik jo. 

Pirmą kartą per pokalbį Imperatorų užvaldė susierzinimas. 


- Dabar esi mano valdžioje. Kuo čia dėtas tavo burtininkas? 

Kazdas vėl gūžtelėjo. Maurikijus piktai apsisuko ant kulnų ir greitai nuėjo. 

Kitą rytą kareivius, turėjusius nulydėti belaisvį į rytus, pasiuntė atvesti kalinio. 
Tačiau kazdą rado mirusį. Jo lūpos buvo sudegintos nuodų. Sugniaužtame kumštyje 
vyras tebespaudė mažą stiklinį buteliuką. 

Ši žinia privertė Maurikijų nemaloniai susimąstyti. Ar karininkas nusižudė, 
bijodamas Avšaro keršto? O gal pati savižudybė ir buvo kerštas? Bet kokiu atveju, 
pasekmės gali būti labai prastos. 


k kk 


Nepaisant to, kas atsitiko, kitas dvi savaites galėjai laikyti sėkmingom. Pavertęs 
Kliatą atsparos punktu, Imperatorus paėmė dar kelis įtvirtintus kazdų miestus: 
Gamzolaką ir Šamkanorą šiaurėje, Kaberdą pietryčiuose bei Fanaskertą pietuose. 
Nė vienas jų rimtai nesipriešino. Raiti kazdai buvo kur kas rimtesnis priešas nei 
uždaryti tarp tvirtovės sienų. Apgulties pabūklai bei mašinos ne kartą įrodė savo 
kovinę galią. Ne gana to, vaspurkanai - užgrobtų miestų gyventojai - nekentė 
užkariautojų ir, vos pasitaikius galimybei, smogdavo jiems į nugarą. Į rytus niūriai 
lingavo didelės belaisvių kolonos. Kazdų vietą tvirtovėse užėmė Imperijos 
garnizonai. Markas pastebėjo, kad Maurikijaus Gavras į kovą dažniau siunčia 
kareivius, kurių ištikimybe nėra garantuotas, o naujų garnizonų vadais irgi skiria 
abejotinos šlovės karininkus. Nuo Gajaus Pilypo akių šis faktas taip pat 
neprasprūdo. 

- Jis ruošiasi tikram mūšiui, tai jau tiksliai. Silpnadūšius geriau palikti ten, kur 
bus naudingi, negu pamatyt, kaip jie, paspaudę uodegas, sprunka iš kovos lauko. 

- Manau, tu teisus, - pritarė Markas. 

Ir vis dėlto jautėsi liūdnas kaip tomis dienomis, kai teko malšinti Videse kilusį 
maištą. 

Fanaskertas pasirodė gana didelis miestas, nors dėl Kazdo antpuolių gyventojų 
jame beveik neliko. Surinkęs likusią armiją Kliate, šiame mieste įkurdino gerą pusę 
namdalėnų būrių. Jie turėjo atremti galimas vakarinių klajoklių atakas. 

Tarp garnizone pasiliekančių karininkų atsidūrė Soterikas. Jis pakvietė seserį ir 
Skaurų atsisveikinimo vakarienės. Gurkšnodamas stiprų vaspurkanišką vyną (jis, 
beje, pasirodė 1r saldesnis, ir stipresnis už videsiškus), namdalėnas tarė Markui: 

- Dabar matai, ką turėjau omeny. Maurikijus vienaip ar kitaip pagudraus, bet 
progą mumis atsikratyti nutaikys. 

Apsimetęs, kad nesuprato, tribūnas atsakė klausimu: 

- Nesi patenkintas paskyrimu? Ginti miestą, manau, lengviau, nei jį užiminėti. 

Soterikas triukšmingai atsiduso, visa povyza demonstruodamas neviltį dėl romėno 
bukumo, tačiau Helvisė gerai pažinojo vyrą. Pakankamai gerai, kad suprastų, jog jis 
slepia savo jausmus. Todėl pasakė: 


- Ar taip jau reikalinga Imperatorui mūsų pagalba? Pats matai, Kunigaikštystės 
žmones jis išnaudoja, bet nepasitiki. 

Paprastai Markas numodavo ranka į Soteriko skundus dėl Maurikijaus politikos, 
laikydamas juos įtarumo bei neprielankumo Videsijai vaisium. Tačiau kuo ilgiau 
mąstė apie jo žodžius, tuo labiau linko Helvisės broliui pritarti. Pats žinojo, kad 
valdovas nemėgsta namdalėnų. Autokratas užsiminė apie tai, kalbėdamas su Ortaju 
Sfrancezu. 

Staiga tribūnas garsiai prajuko. Tik pagalvok, net amžinai nepatenkinti niurgzliai 
gali būti teisūs! Pabandė paaiškinti savo juoko priežastį, tačiau liko nesuprastas. 


k 


Treniruodamas karius palei Kliato sieną, Skaurus pastebėjo prie miesto iš vakarų 
artėjantį raitelį. 

- Sprendžiant pagal išorę - klajoklis, - reziumavo Viridoviksas, delnu 
dengdamasis akis nuo ryškios saulės. - Bet ar mūsiškis, tai dar klausimas. Gal čia 
kvailas vienišas kazdas, kuris perkaito saulėj ir nusprendė vienu sykiu mus visus 
iššaudyt? 

Raitelis artėjo, nedemonstruodamas jokių priešiškų ketinimų. Matėsi, kad jojo 
ilgai: apsiputojęs arklys sunkiai dvėsavo, plėsdamas prusnas, atvykėlio drabužiai 
permirko prakaitu, aplipo dulkėm. Klajoklis nušoko nuo žirgo, pavargusiu mostu 
atidavė Markui pagarbą. 

- Prieš tave Artapanas, Pratako sūnus, Baano Onomagulo armijos žvalgas, - 
raportavo, nukąsdamas galūnes stepių žmonėms būdinga maniera. - Aš ne iš vakarų, 
mūsų šventas žodis - Foso šviesa. 

Onomagulas, vadovaujantis ketvirčiui Imperatoraus armijos, jau dešimt dienų 
traukė į vakarus. Ketino užimti Marhakos miestą, esantį pakeliui į Kazdą. 

- Kokią žinią atnešei? - pasidomėjo tribūnas. 

- Pirmiau duok vandens, maldauju. Beveik visą dieną šuoliavau su tuščia gertuve, 
- išspaudė Artapanas, rodydamas prie juostos kabantį indą. 

Vyrukas rijo nešviežią vandenį lyg seną išlaikytą vyną. 

- Tegu dievai tave laimina. O dabar privalai nuvesti mane į miestą. Onomagą 
užpuolė. Tai įvyko, likus dienai žygio iki Marhakos. Negalim judėti į priekį ir 
pasitraukti neturim kur. Be pastiprinimo pražūsim. 

- Jis tiesiog veržiasi į mūšį, ką? - įtariai leptelėjo Gajus Pilypas. - Jei norėčiau 
įvilioti armiją į spąstus, sukurčiau būtent tokią istoriją. 

Markas pamąstė. Kazdai tikrai galėjo sučiupti žygūną ir kankinti, kol tas išduos 
slaptažodį. Vis dėlto... 

- Jei šis karys tikrai tarnauja Imperatorui, Kliate atsiras jį pažįstančių. Juk ne 
kvailys, turi suprasti, kad pranešimą tikrins. Bet jei tai tiesa... jeigu tik tiesa... - lėtai 
prašneko tribūnas. - Tuomet Maurikijaus svajonė išsipildė - Kazdas stojo į lemiamą 


kovą. 

Skaurus mikliai atsigręžė į Artapaną, bet klajoklio jau ir pėdos ataušo. 
Nesulaukdamas pokalbio (beje, nesuprantama lotynų kalba) pabaigos, jis nusprendė 
pasukti arklį į karo išsekintą miestą. 

- Na va, gaudyk vėją laukuos, - burbtelėjo Gajus Pilypas. Tiesą sakant, su 
palengvėjimu, nes nusikratė jo pečius beprislegiančios atsakomybės. - Vis dėlto, 
kaip pats minėjai, Maurikijus pernelyg gudrus, kad kištų uodegą į skruzdėlyną. 

Iš visko sprendžiant, Imperatorus į Artapano raportą atsižvelgė rimtai, netrukus tai 
tapo akivaizdu. Tribūną apėmusiu susijaudinimu vienas po kito užsikrėtė ir 
legionieriai. 

- Išeina, kad kamoras iš tiesų tikras, - spėjo Kvintas Glabrijo. 

Skaurus gūžtelėjo pečiais. 

- Vienaip ar kitaip, netrukus sužinosim. 

Nepaisant pastangų suimti save į rankas ir nusiraminti, tribūnas negalėjo 
sutvardyti jaudulio, kuomet išvydo Artapaną, Pratako sūnų, sėdintį šalia 
Imperatoraus. Tai įvyko hiposto rezidencijoje. Artapano dešinėje sėdėjo kitas 
klajoklis sutvarstytu petimi. Skaurus su Gajum Pilypu įsitaisė krėsluose. Smalsumas, 
kurį pakaitino ankstesnis susitikimas su kamorų žvalgu, į hiposto rūmus juos atvedė 
vienus iš pirmųjų. 

Minkšta oda aptrauktas medines kėdes čionai, be abejo, atnešė iš Autokrato 
palapinės. Karininkai susėdo už sunkaus, ilgo tamsaus medžio stalo, atrodžiusio taip, 
lyg būtų čia stovėjęs ištisus šimtmečius. Baldas, aiškiai pagamintas Vaspurkane, 
kažkuo priminė gerai įtvirtintą Gagiko Bagratoni sodybą. Princai įprato gyventi 
nuolat pasiruošę kovai, todėl jų mene atsispindėjo amžinas tvirtumo, atramos siekis. 

Savo valdžios laikais kazdai turbūt buvo pavertę hiposto kabinetą savo štabu: 
stalą bjaurojo visokiausios įkartos, kardų palikti brėžiai, grubūs ornamentai. Vienas 
piešinys kartojosi dažniau už kitus - dvigubas trišakis žaibas. Markas apie šį simbolį 
nieko nenutuokė, kol viską paaiškino greta romėno atsisėdęs Nefonas Komnas. 

- purvini paršai. Raižo Skoto ženklą, kur tik praeina, - burbtelėjo videsas. 

Tribūnas, atsiminęs tamsią ikoną Avšaro kambaryje, supratingai linktelėjo. 

Maurikijus pliaukštelėjo per stalą, prašydamas visų dėmesio. Tylus balsų 
gaudesys nuščiuvo. Be ilgų įžangų Imperatorus pareiškė: 

- Baanas Onomagulas susidūrė su didelėmis Kazdo pajėgomis. Pasak jo, be mūsų 
pagalbos ilgai neišsilaikysiąs. 

Užstale perbėgo nustebimo šnabždesys. Valdovas nebuvo iš anksto pranešęs, dėl 
ko šaukia tarybą. Markas pajuto pasitenkinimą, kad naujiena neužklupo 
nepasiruošusio. 

- Kas perdavė pranešimą? - pasidomėjo kažkas. 

Gavras parodė kamorų žvalgus. 

- Galite dėkoti jiedviem. Kad atneštų žinią, jie sugebėjo praslysti pro gausybę 
priešų. Spatakaras (mostelėjo į sutvarstytą žygiūną) atvyko ką tik. Jis atgabeno 


raštišką Onomagulo raportą. Antspaudai autentiški, juos patikrino. Ir ne tik juos. 
Spatakarą ir jo kaimyną Artapaną gerai pažįsta Kliate gyvenantys gentainiai. 
Trumpiau tariant, ponai, įvyko tai, ko visi laukėm. 

Gajus Pilypas kepštelėjo Marko ranką, sušnibždėjo: 

- Buvai teisus. 

Galėjo ir nešnibždėti. Kambarį užpildė balsų gaudesys, prakalbo visi išsyk: vieni 
aptarinėjo išgirstą naujieną, kiti klausinėjo Imperatorų. Triukšmą nutraukė Turizinas: 

- Taip, galbūt ir tikėjomės. Bet, mano galva, dar reikėtų truputį palūkėti. 

- O Fosai, tik ne tai! - sudejavo Nefonas Komnas. 

Skaurų vėl nustebino netikėtas dviejų brolių santykių posūkis. Turizinas visuomet 
buvo karštakošis, nesantūrus, tai Maurikijus linko laukti, kaip susiklostys įvykiai, ir 
laikėsi atsargumo. Dabar gi būtent Autokratas kvietė veikti, o Sevastokratas kalbėjo 
apie susilaikymą. Markas tokios permainos nesuprato. 

Turizinas, atkreipęs visos tarybos dėmesį, kalbėjo toliau: 

- Prieš siųsdamas Baanui Onomagului visą armiją, kai gavau vos vieną raportą, aš 
dusyk pagalvočiau. Neneigsiu, jis labai patyręs karininkas, bet gan nepaslankus ir 
neryžtingas. 

Baanas - bailys. Taip šiuos žodžius išsivertė Markas. Nors romėnas Onomagulą 
pažinojo ne itin gerai, Sevastokrato užuominos jam atrodė nepagrįstos. Tribūnas 
prisiminė ilgalaikį Turizino pavydą brolio draugui. Situacija pasidarė aiškesnė. 
Nefonas Komnas, gerai pažinojęs abu Gavrus, viską sumetė, vos Turizinui pravėrus 
burną. Maurikijus, savaime suprantama, irgi. Jis piktai burbtelėjo: 

- Jei vietoj Baano ten atsidurtų Komnas arba Bagratoni, taip pat ragintum būti 
kantriems? 

- Ne, - tuojau pat atsiliepė brolis. - O jei tenai būtų mūsų gerasis draugas Ortajas 
(Sevastokratas neslėpė negalis jo pakęsti)... irgi pultum gelbėti taip pat karštai, ką? 

Valdovas sukando dantis. 

- Puikiai žinai, kad smogi žemiau juostos, Turizinai. 

- Argi? Pažiūrėkim... 

Sevastokratas uždavė (Onomagulo kamorams kelis klausimus. Iš atsakymų 
paaiškėjo, kad prie Marhakos sustojusių videsų padėtis tikrai ne tokia jau sunki. Vis 
dėlto, ši apklausa Markui panėšėjo į gero advokato darbą. Toks moka iš liudininko 
išpešti tik jam reikalingus faktus. Pasėdamas taryboje ganėtinai abejonių, Turizinas 
laimėjo lengvą pergalę. Galop sprendimas buvo atidėtas. 

- Sėbrai, - trumpai tarstelėjo Gajus Pilypas, jiedviem su Marku žingsniuojant į 
romėnų stovyklą. Į šį paprastą žodį šimtininkas sudėjo tiek jausmų, kad nuskambėjo 
bjauriau už nešvankiausią keiksmą. 

- Kalbi taip, lyg romėnai nuo šito būtų apdrausti, - atsakė tribūnas. - Prisimink, 
kai Sula ir Gajus Flavijus kariavo su Mitridatu - ar daug dėmesio jie skyrė vienas 
kito planams? O kuomet galiausiai susivienijo, pas Sulą perbėgo tiek Flavijaus 
kareivių, kad tas, neištvėręs gėdos, nusižudė. 


- Ir teisingai padarė, pasakysiu tau, - tučtuojau atkirto centurionas. - Tas niekšas 
kvietė maištauti prieš savo vadą! Norėjo užgrobti valdžią armijoj, kiaulė! Jis... - 
veteranas sustojo, nutaisė pasibjaurėjimo kupiną grimasą. - Gerai, tu teisus, 
suprantu, ką turėjai omeny. Bet mūsų padėtis man vis vien nepatinka. 

- O aš sakau, kad man patinka? 

Kitas rytas praslinko lūkuriuojant, visą Kliate apsistojusią armiją kamavo 
abejonės. Ar sugebėjo Baanas Onomagulas ištrūkti iš Kazdo paspęstų spąstų?.. Ar 
tie spąstai iš viso egzistuoja? 

Apie vidudienį Skaurus gavo įsakymą atvykti į antrą karo tarybą. Šį kartą 
Onomagulo pasiuntiniu tapo ne kamoras, o vidurinio rango videsų karininkas. Jo 
pavargusį veidą nusėjo saulės pradegintos opos. Maurikijus pristatė jį vadams kaip 
Siziną Muzelė, paskui suteikė žodį. 

- Maniau, visus mūsų žvalgus sugavo dar nepasiekusius tikslo, - ištarė Sizinas 
tarp dviejų vyno gurkšnių; kaip ir Artapaną, jį žiauriai kamavo troškulys: kelionės 
pabaigoje neliko nė lašo vandens, - Bet atvykęs čionai sužinojau, kad kamorai 
pasiekė miestą visa diena anksčiau. Kodėl neinat pas mus? - reikliai paklausė. - Juk 
viską žinot! Mes tebesipriešinam mažame slėnyje, atmušdami visas kazdų atakas, 
tačiau kaip ilgai sugebėsim laikytis? Per lomą tekantis upelis virsta purvina bala. 
Beveik neturim vandens, provizijos liko tik trupiniai. O tie barbarai - jie sotūs it 
skėriai rugių lauke. Dar niekad nemačiau tiek kazdų vienoje vietoje. Turbūt galėtume 
pralaužti apsupties žiedą, bet toli nueiti mums neleis, paprasčiausiai sudraskys į 
gabalus. Dėl Foso, broliai, be jūsų paramos mes žūsim - ir žūsim visai veltui. 

Kol Muzelė kalbėjo, Maurikijus, neatitraukdamas akių, žiūrėjo į Turiziną. Vis 
dėlto, apie tai, kad armija visą dieną prarado dėl Sevastokrato įtarumo, neužsiminė 
nei žodžiu. Ką gi, pagalvojo Markas, atrodo daug žadančiai. Akis į akį susidūrus su 
tikra krize, apsimestinis brolių tarpusavio nepasitenkinimas liko nuošaly. 

Turizinas pradėjo pirmas. 

- Ar čia yra kas nors, manantis, kad neturėtume žygiuoti? Prisipažįstu, vakar 
buvau neteisus. Jums bei jūsų kariams padedant tikriausiai galėsim tą klaidą 
ištaisyti. 

Išgirdę Sizino pasakojimą, karininkai beveik nesiginčijo. Kilo tik vienas 
klausimas - kaip greitai armija sugebės pajudėti. 

- Nesijaudink, Sizinai, išgelbėsim tavo vaikinus! - šūktelėjo videsų kapitonas. Bet 
Muzelė neatsakė: užmigo, kur sėdėjęs; pranešimas atgabentas, būdrauti daugiau 
niekas neverčia. 


XIII skyrius 


Šią popietę Kliatas priminė iškriaušytą skruzdėlyną. Norėdamas paspartinti 
ruošimąsi žygiui, Maurikijus pažadėjo po auksinę monetą kiekvienam kareiviui to 
būrio, kuris išžygiuos pirmas. Kareiviai puldinėjo į visas puses, traukė savo 
bičiulius iš tavernų bei linksmybės namų. Skambėjo tūkstančiai  skubrių 
atsisveikinimų:  Imperatorus neturėjo nei menkiausio noro apsunkinti armiją 
markitantais, moterimis, vaikais ar kitokio plauko civiliais. Niekas nesiskundė. Jei 
jie pralaimės, artimiesiems geriau likti saugioje vietoje, Kliate, o ne atsidurti priešo 
valdžion patekusioje lauko stovykloje. 

Helvisė buvo kario sesuo ir našlė. Ji nesyk siuntė kovon mylimuosius, todėl 
žinojo, kad neverta varginti Skauraus savo ašaromis. Tik tepasakė: 

- Lai Fosas tave saugo ir leidžia susitikti mums vėl. 

- Atvežk man kazdo galvą, tėti, - paprašė Malrikas. 

- O tu, drauguži, kraugerys, - tarė Markas, apkabindamas Helvisės sūnų. — Ką su 
ja veiksi? 

- Sudeginsiu, - pareiškė berniukas. — Jie blogesni už eretikus-videsus, taip mama 
sako. Sudegint juos visus! 

Tribūnas tiriamas dirstelėjo į Helvisę. 

- Nesakysiu, kad ji neteisi. Vis dėlto man bus gana, jei atgal parsigabensiu savo 
galvą. 

Imperatoraus prizą laimėjo romėnai, kuo Markas nė neabejojo. Legionieriams 
labiau baugu buvo ne kariauti su Kazdu, o iškentėti Gajaus Pilypo pyktį, kuris už 
pralaimėjimą jiems nebūtų atleidęs. Didžioji armijos dalis nuo jų atsiliko nedaug. 
Visus kaitino troškimas išgelbėti nuo kazdų savo brolius. Tribūno nuostabai, valandą 
iki saulėlydžio Kliato vartai plačiai atsivėrė, ir, kol sutemo, miestą apleido 
paskutinis kareivis. 

Pirmomis nakties valandomis Maurikijus labai skubėjo. Tapsėjo tūkstančiai kojų, 
trinksėjo metaliniai apkaustai, girgždėjo šimtai ginklus, amuniciją ir proviantą 
gabenančių vežimų. Triukšmas buvo toks monotoniškas, kad ausys atsisakė klausytis. 
Gausme išsiskyrė tik prakeiksmai ir krentančių kūnų dunkstelėjimai — kai kas nors 
tamsoje dėl neatidumo užkliūdavo. Taip trūkinėjantis pulsas atkreipia dėmesį, tuo 
metu kai lygus išlieka nepastebėtas. Tai, kaip greitai tamsoje nepažįstama vietove 
judėjo armija, Markui padarė įspūdį. 

- Tu jau pamiršai, kas yra mūšiui pasiruošusi armija, - tarė Gajus Pilypas. — Vis 
dėlto tikiuosi, kad Maurikijus nenukamuos mūsų pernelyg greitu maršu. 

- O, dievai neleis! — įsikišo Viridoviksas. — jau dabar pavargau labiau, nei per 


visą Žygį. 


- Geriau jaustumeis, jei tiek laiko nebūtum prasišlaistęs su ta kliatiške merga, - 
įgėlė šimtininkas. — Grįždamas į stovyklą ir taip vos laikeisi ant kojų. 

- O ką, žinai geresnį būdą, kaip leisti laiką vasaros dieną? — mirktelėjęs atsikirto 
galas. 

- Ne, velniai tave nujotų! — sutiko Gajus Pilypas. Pavydas, suskambęs jo balse, 
privertė nusijuokti visus prie laužo susėdusius romėnus. 

Karšta įkvėpimo ugnis stūmė kariuomenę į vakarus. Jie žygiavo jau tris dienas. 
Kazdai priešinosi silpnai. Onomagulo armija nuvalė kelią, kuriuo traukė 
Maurikijaus kareiviai, maži kazdų būriai nepajėgė spirtis videsų galybei. Dauguma 
jų labiau linko ne pulti, o nešti kudašių. Pirmosiomis žygio dienomis videsai įveikė 
daugiau nei pusę atstumo, skyrusio juos nuo apsuptų Onomagulo kareivių. Bet 
vėliau, kaip ir nuogąstavo gajus Pilypas, judėjimas sulėtėjo. Kareiviai, iššvaistę 
jėgas šiam maršui, pavargo. Karininkai žvalino juos, kviesdami „spustelėti“, tačiau 
ir patys buvo nusikamavę. 

Plieskė karšta popietės saulė. Markas žygiavo, jo mintys nesiekė toliau rikiuotės 
kaimyno peties. Kirasa spaudė pečius, sulig kiekvienu žingsniu pašonėje 
monotoniškai siūbavo kardas. Tribūnas pagalvojo, jog jiems pasisekė, kad žygiuoti 
reikia kolonos priekyje. Batų sukeltas dulkes rijo ne romėnai, o traukiantys iš 
paskos. 

Armijai sustojus nakties poilsio, jis krito ant pakloto ir akimoju užmigo — lygiai 
kaip Onomagulo žygūnas prieš keletą dienų. 

Pabudo skaudančia galva, laužė kaulus. Lyg kas būtų apgirdęs žolėmis. 

Įpusėjo ketvirtoji diena. Iš vakarų atlėkė žvalgai-kamorai ir pranešė apie 
besiartinantį prie videsų armijos didžiulį dulkių debesį. Maurikijus nerizikavo, 
įsakė kariuomenei sustoti, rikiuotis kovine tvarka. Kai Imperatoraus įsakymas 
pasiekė romėnus, Markas pajuto vangų pagyvėjimą. Šiaip ar taip, pagalvojo, greitai 
jų išmėginimas baigsis. Jis taip pavargo, kad buvo beveik nesvarbu, kas nugalės. 

Netrukus vakaruose išvydo rudus dulkių kamuolius. Kareiviai paruošė ginklus 
kovai. Visur galėjai matyti, kaip vienas karys kažką karštai šneka kitam, matyt, 
duoda paskutinius nurodymus savo žūties atveju. Dulkių debesys artėjo. Imperatorus 
pasiuntė dvi šimtines kamorų į žvalgybą. Skaurus matė, kaip jie dingsta tirštose 
dulkėse. Kelios laukimo minutės pasirodė nepakenčiamai ilgos. Žvalgams galopu 
skriejant atgal matėsi, jog jie susijaudinę. Kamorai šokčiojo balnuose, statė arklius 
piestu, mėtė į orą savo kepures, su kuriomis nesiskirdavo net karščiausią dieną. Vėl 
ir vėl kažką šūkčiojo. Galiausiai raitininkai priartėjo tiek, kad Markas išgirdo: 

- Onomagas! Onomagas! 

Nors labai pavargęs, tribūnas pajuto, kaip kūnu perbėgo džiaugsmingas 
pagyvėjimas. Turbūt, pamanė, Ksenofontas, išgirdęs iš paskutinių savo nustekentos 
armijos eilių šauksmą ,„Talasa!Talasa!“' („Jūra! Jūra!“), jautė kažką panašaus. 

Tačiau priekyje ėjo ne tik Onomagulo kareiviai. Kazdai irgi buvo ten — mynė 
jiems ant kulnų. Maurikijus metė prieš netikėlius smogiamąją kavaleriją — videsus, 


kamorus, katrišus ir, galop, namdalėnus. Galinga saliečių ataka nubloškė lengvai 
ginkluotus priešus, suteikė galimybę išlikusiems Baano kariams susijunti su 
Imperatoraus armija. Susitikimo džiaugsmas buvo trumpas — jį išsklaidė jau pirmas 
žvilgsnis į svyruojančius iš nuovargio karius. Sužeistųjų šūksniai, dejonės, liūdnas 
nukamuotų kovotojų vaizdas — visa pernelyg aiškiai pasakojo apie pavojų, su kuriuo 
dar teks susidurti Maurikijaus armijai. 

Onomagulą atsargiai atgabeno neštuvais. Jo kojoje kraujavo didelė ieties palikta 
žaizda. 

- Prašau atleisti vade, - atsiprašė Skauraus Gorgidas. — Tiems bėdžiams reikia 
mano pagalbos. 

Nelaukdamas tribūno leidimo, nuskubėjo prie sužeistųjų. Tačiau Markas žiūrėjo į 
išlikusius. Reginys jam visai nepatiko. Grįžtantys kareiviai neteko bet kokios 
kovinės dvasios, buvo nugalėti. Skaitė tai jų akyse, matė nejudriuose, sugniužusiuose 
veiduose,  sukumpusiuose  pečiuose. Atrodė lyg žmonės, suvokę, kokios 
beprasmiškos pastangos mėginti sulaikyti sniego laviną. Tik du žodžiai sprūdo nuo 
jų lūpų. „Vandens!“ — buvo pirmasis. Paduota gertuvė ištuštėdavo akimirksniu. Kitą 
žodį tarė vos girdimai. Nugalėtieji nenorėjo juo gąsdinti savo gelbėtojų. Markas 
pamanė, kad jie, galbūt, mieliau iš viso jo būtų netarę. Bet, kareiviams vienam po 
kito griūvant ant žemės, girdėjo, kaip tilsta jų balsai, kaip traukia nuo jų baimės 
skersvėjis. Kadangi siaubą keliantį vardą šnibždėjo visi aplinkui, Markui teprireikė 
vos kelių minučių jį išsiaiškinti. „Avšaras“. Tada suprato viską. 

Tribūnas matė, kad legionierių rikiuotė sutriko. Juos stabdė vos pasivelkantys 
Baano bėgliai. Saulė leidosi. Užuot judėjęs sparčiu maršų — nes situacija to 
reikalavo — Imperatorus įsakė rengti stovyklą, toliau žygiuoti ketindamas rytojaus 
rytą. Šį įsakymą kareiviai džiugiai palaikė. 

Markas buvo priverstas sutikti, kad nuolatinis užpuolimo pavojus daro armiją 
kovingesnę. Rąstų užtvaros, grubūs pylimai buvo statomi taip greitai, kad paskui 
videsus nespėjo net romėnai. Kavalerija, nuvijusi Kazdus nuo Onomagulo kareivių, 
dabar saugojo stovyklą. 

Mūšis buvo nelengvas. Geležinė namdalėnų lavina nustūmė kazdus, bet toli gražu 
nenuslopino jų noro peštis. Iš vakarų prie jų nuolat šliejosi naujos jėgos, kazdai 
surengė tikrą kovą. Kilo įprasta sumaištis, kaip visada, kai susiduria stambūs 
kavalerijos junginiai. 

Raitininkų būriai įsibėgėdavo, susidauždavo, atšlydavo ir vėl puldavo vienas kitą. 
Iš lankų debesimis skriejo strėlės, saulės spinduliuose žybčiojo kardai. 

- Gerai, kad jau beveik baigėm statyti įtvirtinimus, - prabilo Gajus Pilypas, 
įsižiūrėdamas į dulkiną miglą vakaruose. — Nemanau, kad mūsų raitijai ten gerai 
sekasi. Tie kruvini šunsnukiai nusimano apie jojimą. Beje, kiek jų ten? 

Skaurus nerado, ką atsakyti. Dėl atstumo ir dulkių priešo jėgų suskaičiuoti nebuvo 
įmanoma. Maža to, kazdai — kaip ir jų pusbroliai kamorai, kariaujantys po 
Imperatoraus oriflama, - kiekvienai dienai turėjo atsarginius arklius, taip sukeldami 


žymiai didesnio priešų skaičiaus iliuziją. Tačiau, jei neimsim domėn skaičių, 
centurionas, deja, kaip visuomet teisus. 

Kovos meistrai namdalėnai nugalėdavo kazdus artimame mūšyje, kamorai prilygo 
jiems greičiu. Tačiau videsai, sudarantys Imperatoraus kavalerijos branduolį, 
negalėjo nei sutriuškinti priešo iš arti, nei sėkmingai kautis per atstumą. 

Iš pradžių lėtai, paskui vis greičiau ir greičiau Maurikijaus raitininkai pradėjo 
trauktis prie dar neparuoštų fortifikacijų. 

Markas išgirdo pergalingus juos persekiojančių kazdų riksmus. Besitraukiantys 
kavaleristai negalėjo įjoti pro stovyklos vartus, nes ten susibūrė videsai ir 
samdiniai. Susidarė spūstis. Priešai rėkaudami, klykaudami leido strėlę po strėlės į 
patogius taikinius. Kareiviai lėtai slydo iš balnų, sužeisti arkliai šiurpiai Žvengė, 
lakstė į visas puses, dar labiau didindami chaosą prie vartų. 

Užvis blogiausia, kad prietemoje ir sumaišty niekas negalėjo atskirti kamorų nuo 
Kazdo raitelių. Kelios dešimtys priešo karių nepastebėti įsiveržė į stovyklą ir 
pradėjo žudyti visus, kas papuolė po ranka. Netrukus juos sunaikino, tačiau sukrėstas 
tribūnas išvydo, kaip vienas kazdas, užkapojęs tris pėstininkus, atsistojo ant arklio, 
persivertė per metrinę užvartą ir išnyko tamsoje. Kamorai irgi mirė, per klaidą 
palaikyti klajokliais kazdais. Vienas kamoras, pamatęs žudomus draugus, kardu 
puolė videsus, aiškiai trokšdamas atkeršyti už gentainius. Karas Imperatoraus 
armijos viduje tapo tokiu pat realiu pavojum, kaip ir kova su išorės priešais. 

Vėliau Markas girdėjo Fostiį Apokauką kalbant apie tą siaubingą naktį: „Jau 
geriau mirsiu, nei dar kartą tversiu tokį košmarą“. 

Išdidi kariuomenė, kuri taip pasitikėdama savimi išžygiavo iš Videso, 
pirmosiomis to vakaro valandomis virto įbauginta minia, besislepiančia už bet kaip 
suręstų barikadų. Ir tos barikados buvo vienintelis dalykas, dar kažkiek saugantis 
juos nuo negailestingo priešo nagų. Nusprendę tęsti ataką, kazdai būtų sulaužę tvoras 
it sausus stagarus. Tačiau klajokliai pabijojo pulti ginamą stovyklą. Pralaimėjimo 
grėsmė nutolo, Imperatorus vėl pradėjo telkti savo karius į kumštį. Rodės, jis vienu 
metu sugeba pasirodyti tūkstantyje vietų, visur šmėsčiojo paauksuoti Imperatoraus 
šarvai ir purpuriniai batai. Spardydamas kojomis tinginius, vertė bėgti juos prie 
užtvaro. Padėtis buvo nepavydėtina, bet Imperatorus — tikras karys, nepratęs 
pasiduoti be kovos. 

Kai Maurikijus prisiartino prie tos stovyklos dalies, kur stovėjo romėnai, jo 
nuvargusiame veide šmėstelėjo kažkas panašaus į pritarimą. 

- Labai tvarkinga, - pagyrė Skaurų. — Griovys, aštriatvorė, pylimas, o, ir vandenį 
matau. Kaip manevruose. Tavo karių stipri kovinė dvasia. 

- Užtektinai, Jūsų Didenybe, - atsakė Markas. 

- Nėra reikalo girtis, - pastebėjo Viridoviksas. — Tų romėnų tokia stora oda, kad 
baimė kiaurai nepragelia. 

Gajus Pilypas iš papratimo plykstelėjo, bet Imperatorus gestu jį sustabdė. 

- Ramiai, ramiai, tokią naktį kaip ši geriau nesipykti, net jei tam yra priežasčių. 


Fosas mato — tiesą sakau. 

Net raudoni žygio laužų atšvaitai nenuspalvino jo veido. Virpančioje šviesoje 
atrodė išblyškęs, pasenęs. Nuo sunkios naštos sulinko pečiai. Valdovas nusisuko ir 
nuėjo tikrinti kito būrio. 

Imperatoraus brolis Turizinas irgi inspektavo, tačiau su pasimetusiais kareiviais 
kalbėjo savo stiliumi, tiesesniu. 

- Tu avine! Prisiekiu Fosu, tokio vėplos dar nemačiau! — išgirdo Markas jo 
riksmus netoli tos vietos, kur stovėjo. —- Duok man tą lanką, tu beverti šūdo gabale! 

Skimbtelėjo templė. Turizinas nusikeikė — prašovė. Vėl paleido strėlę. Kažkur 
tamsoje sužvengė agonijos tampomas arklys. 

- Štai taip, - pasakė Sevastokratas. — Štai kaip reikia daryti! 

Keista, bet Ortajas Sfrancezas taip pat padėjo telkti armiją. Jis klaidžiojo po 
stovyklą, deklamuodamas įvairius niekus: 

- Protingieji kareiviai, - o aš greičiau pavadinčiau jus filosofais, ne kariais, - jūs 
privalote parodyti barbarams, kad jų geismas mus nugalėti yra bevaisis. 

Arba: 

- Kazdo sielos pasmerktos, jos antrojo gyvenimo negaus. Jų kūnai taip pat 
pažeidžiami, kaip mūsiškiai. Juos lengva nusviesti į mirties bedugnę. 

Reginys turbūt buvo siaubingai kvailas. Klausydamiesi didingų savo viršininko 
tiradų, kareiviai šypčiojo, o tuo laiku šypseną jų veiduose nedažnai pamatydavai. 
Maža to, nepaisant ilgiausių samprotavimų, Ortajas kalbėjo tiesą ir tie, kurie jo 
klausėsi, apskritai negalėjo nesutikti. 

Tarp kareivių taipogi vaikščiojo žyniai, meldėsi kartu su jais, kartojo ištikimybės 
Videsijai priesaikas. 

Niekam tą naktį nerūpėjo namdalėnų erezijos ar vaspurkanų pretenzijos į 
pirmgimystę. Mirtino pavojaus akivaizdoje kiekvienas suprato, kaip svarbu 
susitelkti. 

Pagonys-kamorai priesaikos žodžius tarė lygiai su visais. Žyniai prie klajoklių 
nėjo, bet tie prisiekė Maurikijaus valdininkams. Ir tai, kad jie po grumtynių palei 
vartus tą priesaiką davė ne iš karto, įtikino Marką, kad jų žodis tvirtas. Jei būtų 
sumanę išdavystę, prisiektų nedvejodami, idant apgaulė būtų įtikinama. 

- A, sveikas!.. — Greta tribūno pasirodė Neipas, kurį laiką likęs nepastebėtas. 
Mažasis žynys atrodė rūstus, kas labai nederėjo prie jo putlaus, linksmo veido. 
Šventikas neryžtingai prabilo: 

- Ar galėčiau tau ir tavo kariams pasiūlyti prisijungti prie duodančiųjų ištikimybės 
priesaiką Videsijai? Nenoriu įžeisti, nė kiek neabejoju jūsų ištikimybe, bet atrodo, 
kad dabar tai padaryti būtina. 

- Žinoma, - linktelėjo Skaurus. Jei romėnus išskirtų iš kitų ir nekviestų dalyvauti 
ceremonijoje, tai būtų blogas ženklas. Bet, kaip jau sakė žynys, šiandien prisiekė 
kiekvienas stovyklos karys. 

- Tačiau kokia priesaika tau tiktų? Juk dauguma mano žmonių nesilaiko jūsų 


tikėjimo. 

Neipas pasikasė skustą pakaušį. 

- Sudėtingas klausimas. Gal pats turi kokių pasiūlymų? 

Markas kiek pamąstė. 

- Mūsuose yra paprotys: eidamas tarnauti į legioną, prisieki, ir tai daro visi 
likusieji, sekdami tavo pavyzdžiu. Jei aš vėl prisieksiu, šį kartą savo ir tavo dievais, 
ar šitaip tiks? 

- Daugiau prašyti nė negalėčiau. To užteks su kaupu. 

- Puiku. 

Tribūnui įsakius, sugaudė bukinatorių trimitai, reikalaudami legionierių dėmesio. 
Skambūs garsai perskrodė stovyklos balsų triukšmą. Romėnai pakėlė galvas, 
norėdami sužinoti, kas atsitiko. Išvydęs, kad visi jau žiūri į jį, Markas paklausė, ar 
tarp kareivių yra kas nors, nenorintis duoti priesaikos, apie kurią kalbėjo Neipas. 
Niekas neatsisakė. 

- Šaunu, - linktelėjo tribūnas. — Tais dievais, kurie atnešė mus čionai, ir dievais, 
kuriuos radome čia, prisiekiu paklusti Imperatorui ir vykdyti visus jo įsakymus kaip 
įmanydamas geriau. Ar prisiekiate taip, kaip aš? 

- Juramus! — sušuko legionieriai lotyniškai kaip tądien, kai stojo į legioną. — Mes 
prisiekiam! 

Neipas nesuprato žodžių, bet prasmė jam buvo visiškai aiški. Žynys dėkodamas 
nusilenkė Markui ir nuskubėjo prie kitų būrių. 

Triukšmas aplink stovyklą buvo siaubingas. Nepajėgdami atvirai šturmuoti 
įtvirtinimų, kazdai darė visa, ką įmanydami, kad įbaugintų gynėjus. Vieni, prijoję 
arčiau, laužyta videsų kalba šūkaliojo grasinimus ar keiksmus, kiti staugė įniršio 
kupinais balsais. Bet užvis blogiau buvo būgnai, garsiai dundantys prie kiekvieno 
kazdų laužo. Tarsi bepročio mirštančio dievo širdies dunksniai. Nuo tų garsų virpėjo 
žemė, jie aidu kartojosi kareivių smegenyse, smelkė iki kaulų. Miegoti tokią naktį 
negalėjo net flegmatiškasis Skaurus. Todėl jam buvo tik malonu sulaukti Maurikijaus 
žygūno, kurį pasveikino su tokiu entuziazmu, kad videsas tik galvą papurtė apstulbęs. 

Markas be vargo surado Imperatoraus palapinę. Ji buvo pati didžiausia ir stovėjo 
aukščiausiame stovyklos taške, atverdama Maurikijui visos armijos panoramą. Bet 
nusigauti iki jos buvo taip pat sunku, kaip prasibrauti pro minią Palamo forume 
Imperijos sostinėje. Stovykla nemiegojo, nuolat šen bei ten vaikščiojo žmonės. 
Kažkas ėjo su reikalais, kažkas be tikslo klaidžiojo, mėgindamas atsikratyti sunkių 
minčių. 

Tribūnas beveik nežiūrėjo, kur eina. Gajus Pilypas nespėjo laiku jo sustabdyti, 
Markas įsibėgėjęs kakta pylė į nugarą samdiniui chalogui. Ilgšis šviesiaplaukis 
susierzinęs atsigręžė. Dešinę jo akį slėpė raištis. 

- Žiūrėk, kur eini, tu, prietranka!.. — pradėjo šiaurietis ir ūmai nutilo. 

- Skapti! — sušuko Markas. — Nežinojau, kad tu su armija. Senų seniausiai turėjai 
mus aplankyti. 


- Kai paskutinį kartą matėmės, sakiau, kad vėl susitiksim. — Imbro garnizono 
vadas gūžtelėjo pečiais. Daugiau kalbėdamas sau, nei romėnui, chalogas tęsė: - 
Žmogaus likimas — keistas dalykas: jei tu pas jį neini, jis pats pas tave ateina. 

Paspaudė Skaurui ranką abiem delnais, nustebęs krestelėjo galvą. Palikęs romėną 
spėlioti dėl keistų žodžių, Skapti nusisuko ir patraukė savo keliais, - vienišas, 
stiprus, išdidus žmogus. 

Žiūrėdamas jam įkandin, Gajus Pilypas tarė: 

- Ir anksčiau regėjau karių su tokia veido išraiška. Elfas, kaip pavadintų jį 
Viridoviksas. 

- Taip, jis kažkodėl mano, esą aš — ginklas likimo rankose ir nešu jam pražūtį. Lai 
dievai įrodo, kad jis klysta. — Tačiau dar kažkas nedavė Skaurui ramybės ir imai jis 
suvokė: - O kodėl pasiskolinai apibūdinimą kaip tik iš Viridovikso? 

Šimtininko veidą perbėgo niūra, kurią Markas prieš minutę matė Skapti, Modolfo 
sūnaus bruožuose. 

- Tie žodžiai chalogams tinka, ar ne? 

- Negaliu nesutikti. Eime, pažiūrėsim, kaip Maurikijaus burtininkai prisiūs mums 
sparnus, idant ištrauktų iš šios vilkduobės. 

Tačiau tribūno pašiepti kerėtojai karinėje taryboje nedalyvavo. Maurikijus 
pasiėmė juos kartu, bet greičiau dėl to, kad stabdytų priešų užkeikimus. Daugiau iš jų 
nesitikėjo — Imperatorus nelaikė magijos puolamuoju ginklu. Buvo apsigimęs 
kareivis. Mūšis, kurio laukė, buvo ne toks, kaip planuota, tačiau vengti jo valdovas 
neketino. Dabar jis stebėtinai gyvai šnekėjosi su Ortaju Sfrancezu. 

- Nemanau, kad Kalokiris rekomenduoja būtent šitaip vilioti priešą į kautynes, bet 
manau, kad metodas suveiks. Kiek žinau, klajoklius taip įaudrino šiandienis 
susidūrimas, kad ruošiasi muštis su mumis nedelsiant. O kai jie puls į ataką, mes 
juos palaušim. Nugalėti artimoje kovoje jie neturi jokių šansų. 

Markas pagalvojo, kad Imperatorus turi pagrindą šitaip tvirtinti. Tai, ką pastebėjo 
kazdų elgesyje, patvirtino išvadas. Juos akino net menkiausios pergalės. Todėl gali 
būti, jog panorės kuo greičiau susidoroti su į spąstus pakliuvusiais videsais. 
Maurikijus irgi apie tai mąstė. Remdamasis padarytomis išvadomis, jis davė 
įsakymus Sfrancezui ir Turizinui. 

- Jūs abu, kairiajame ir dešiniajame sparne, atliksite patį svarbiausią darbą, 
kadangi vadovaujate didžiajai lengvosios kavalerijos daliai. Išrikiuokite dalinius 
kuo plačiau ir nukreipkite kazdus į centrą. Sunkiai ginkluoti kareiviai sustabdys juos. 
O kai centre užvirs kova, suglauskite flangus štai šitaip. — Sujungė pirštus kupolu. — 
apsupsime juos iš trijų pusių, o padedant Fosui, ir iš visų keturių. 

Turizinas, ramiai klausėsi Maurikijaus įsakymų, kartkartėm  supratingai 
linkčiodamas. 

- Jis gan šaltakraujiškas, ar ne? — sušnibždėjo Gajus Pilypas Skaurui. 

- Kodėl gi ne? Tas planas Turizinui žinomas. Po saulėlydžio greičiausiai jį sukūrė 
abu su Imperatorus. 


Tačiau Ortajas Sfrancezas įsakymą girdėjo pirmą kartą, jaunuolio akys spindėjo iš 
susijaudinimo. 

- Laikotės klasikinės taktikos Jūsų Didenybe, - išpylė jis. — Mes parengsim gerus 
spąstus ir jais sučiupsim neorganizuotą barbarų bandą. 

Skaurus galėjo pritarti pirmajai pasisakymo daliai, tačiau antrosios teisingumu 
labai abejojo. Maurikijaus planas jo atmintyje atgaivino kautynes prie Kanų. Tuomet 
į panašius spąstus romėnus įvijo Hanibalas. 

Imperatorus rodės patenkintas pagyrimu. 

- Ačiū, Ortajau, už gerą žodį, - pasakė mandagiai. — Nuoširdžiai tikiu, kad 
sugebėsi uždegti savo kareivius liepsninga kalba. 

Maurikijus iš tiesų turi visiškai neabejoti mūšio rezultatais, pagalvojo Markas, jei 
dabar toks maloningas savo pikčiausio priešo sūnėnui. 

- Taip ir padarysiu! Jau paruošiau gerą kalbą, ji pažadins įniršį mano karių 
širdyse. 

- Puiku, - užbaigė Imperatorus. 

Greta Skauraus Gajus Pilypas užvertė akis ir suvaitojo, bet taip tyliai, kad jį 
girdėjo vien tribūnas. Vyresniajam šimtininkui kažkaip išpuolė laimė paklausyti 
vienos kalbos. Liko nelabai įkvėptas. Antra vertus, dabar tai neturėjo reikšmės. 

Skaurus stebėjo Nefoną Komną, kuris įdėmiai klausėsi valdovo. Žinojo, kad 
senasis kareiva įvykdys savo pareigą. Visi (išskyrus turbūt Ortają Sfrancezą) žinojo, 
kad kairiajam sparnui vadovauja Komnas. 

Tamsoje aplink apsuptą stovyklą būgnai akimirkai nutilo. Paskui sudundo vėl, 
dabar jau visi kartu. Bum-bum. Bum-bum. Bum-bum. Grumėjimas atsiliepė galvose 
buku, gręžiančiu skausmu. Dundėjimą papildė trumpi kazdų šūksniai: 

- Avšaras! Avšaras! Avšaras! 

Markas pajuto, kaip susigniaužia kumščiai. Žvilgtelėjo į Maurikijų, norėdamas 
kairiuoju antakiu. 

- Dabar visos figūros ant lentos, - tarė. — Galime pradėti žaidimą. 


k 


Kilo saulė. Diena žadėjo būti skaisti, karšta, danguje nesimatė nė debesėlio. 
Tribūno akys paraudo, įkrito. Jis sėdo pusryčiauti ir pakabino šaukštu košės. Būgnai 
dundėjo visą naktį. O kai galų gale pasisekė užmigti, pradėjo kankinti košmarai. Visi 
stovykloje Žiovavo. 

Kvintas Glabrijo baigė pusryčius, iššveitė dubenėlį sausu smėliu ir pasidėjo jį į 
savo žygio maišą. Jis irgi žiovavo, bet per daug dėl to nesijaudino. 

- Manau, kazdai taip pat ne itin gerai išmiegojo. Jie juk nekurti, - pasakė. 

Markas linktelėjo pritardamas. 

Kazdų palapinės margavo lygumoje it įvairiaspalvės varlės. Jos grupavosi prie 


vakarinės videsų stovyklos dalies, kur stūksojo didelė juodra šėtra. Skaurus 
susivokė, jog pastaroji priklauso Avšarui. 

Tribūnas išvydo, jog pradeda formuotis kovinė priešų eilė. Kaip jis ir baiminosi, 
klajokliai mėgino išlaikyti Imperijos armiją apsiausty, tačiau Maurikijus buvo vertas 
priešininkas. Lankininkai, šaudantys iš pylimų priedangos, neleido kazdams 
prisiartinti, o kai prie lankininkų prisidėjo sunkiosios katapultų strėlės, priešai 
atsitraukė. Laikydamasis savo plano, Imperatorus priekyje išrikiavo lengvąją 
kavaleriją, taip sukurdamas gynybinę užtvarą. Jos dengiama, pagrindinė armija 
galėjo išsiskleisti visu frontu. 

Skauraus kareiviai užėmė savo vietą kovinėje videsų armijos linijoje. Romėnai 
stovėjo kairėje galingai sustiprinto centro dalyje. Jiems iš kairės rikiavosi katrišų 
kavalerijos būrys, jungiantis centrą su kairiuoju Ortajo Sfrancezo vadovaujamu 
flangu. Katrišų vadas, nuo rauplių net raibas karys vardu Laonas Pakimeras, pamatė 
tribūna ir pamojavo šiam ranka. Markas į pasveikinimą atsakė lygiai taip pat. 
Susipažinęs su Taso Vonu, jis pamėgo katrišus ir bevelijo, kad romėnų šoną dengtų 
jie, o ne Pardrajos kamorai, kurie šiandien buvo nusiteikę gana niūriai. Tačiau šių 
irgi negalėjai kaltinti, ypač po to, kai vakar dienos susidūrime videsai per klaidą 
nukovė kelis jų karius. 

Viridoviksas, dirstelėjęs į besiartinančią kariuomenę, pasikasė nosį. Jo blyški oda 
nukentėjo nuo svilinančios Videsijos saulės: paraudo, pradėjo luptis, bet nė kiek 
neįdegė. 

- Taip, tribūne, čia tau ne Galijoj muštis. 

- Taip, - sutiko Markas. — rytas vietoj nakties, karštis vietoj vėsos, išdegusi stepė 
ir akmenys vietoj žalio miško... Be to, mudu dabar kariaujame drauge, o ne vienas 
prieš kitą. 

- Teisingai, - šyptelėjo keltas. — Apie tai net nepagalvojau. Na, vis vien kautynės 
šiandien bus geros. 

Atsakydamas Skaurus tik purkštelėjo. 

Užgaudė trimitai, sudundėjo būgnai, duodami Imperijos armijai signalą pradėti 
mūšį. Romėnai žengė be jokių ceremonijų, tačiau tribūnas džiaugėsi, kad jo 
legionierius supa karinė muzika. Nebesijautė toks vienišas, jau neatrodė, kad visi 
kazdai taikiniu pasirinko būtent jį. 

Grobikai irgi pajudėjo pirmyn, bet ne rikiuote kaip videsai, o nelygiai, tarsi į 
krantą plūstanti vandens banga, - vienas būrys ten, kitas šen. Avšarą nesunku buvo 
pažinti net per armijas skiriantį atstumą. Skirtingai nei centrą užėmęs Maurikijus, jis 
nusprendė vadovauti savo kariuomenei iš kairiojo sparno. Lengvas vėjelis plaikstė 
baltas kerėtojo drapanas. Avšaras puikavo ant juodo be menkiausios dėmelės eržilo. 
Už jo nugaros tingiai plaikstėsi Kazdo vėliava. 

- Velniška to štandaro spalva, - pasakė Kvintas Glabijo. — Primena sukrešėjusiu 
krauju permirkusį tvarstį. 

Apibūdinimas — kaip pirštu į akį, tačiau kiek netikėtas, nes jį ištarė romėnų 


karininkas. Tokie žodžiai labiau derėtų Gorgidui. 

Gajus Pilypas tarė: 

- Panašu į juos. Jie tiek kraujo praliejo, kad žemė kiaurai persigėrus. 

Dvi armijas tebeskyrė maždaug kilometras. Maurikijus nukreipė savo karštakraujį 
žirgą prie kareivių, norėdamas pažvalinti juo prakalba. 

Apsidairęs į šalis, Markas pamatė, kad Turizinas su Ortaju daro tą patį. Kazdų 
armija irgi sustojo: Avšaras ir kiti vadai davė nurodymus prieš mūšį. 

Imperatorus kalbėjo trumpai, iš esmės. Priminė kariams griuvėsius, kančias, 
kurias Kazdas atnešė Videsijai, pasakė, kad dievas kovoja jų pusėje (tribūnas galėjo 
lažintis, kad Avšaras saviškiams dėsto tą patį), paskui trumpai paaiškino suplanuotą 
kovos taktiką. Markas valdovo klausėsi ne itin įdėmiai — pagrindinė Imperatoraus 
mintis tapo aiški po pirmųjų penkių-šešių frazių. Kur kas įdomiau buvo nugirsti 
nuotrupas iš Ortajo Sfrancezo kalbos, kurią šis buvo pasiruošęs iš anksto. Iš visų 
jėgų stengdamasis suteikti savo trūkinėjančiam falcetui įtaigumo, jaunasis dvariškis 
priešais kareivius tiesiog plėšėsi. Vėjas Markui atpūsdavo pompastiškas frazes. 

- Kovokite kiekviena gyslele, negailėkite jėgų dėl pergalės prieš klastingą priešą! 
Kazdai — kitapus gėrio. Taika ir gerovė — jiems pragaras, o jų meilė karui — kruvina 
duoklė žiauriam dievui. Neteisingumas dažnai pasirodo stiprus, tačiau galų gale jis 
visuomet pralaimi. Aš pats vadovausiu mūšiui ir lai mano karštas troškimas kautis 
su priešu susilieja su jūsiškiu. Jei nekentėsiu kartu su jumis — tai ir bus pati 
baisiausia mano kančia... 

Jis bumbė ir bumbė, oracijai nesimatė galo, Markas jau pametė giją. Dar tuo metu 
nutilo Maurikijus, kareiviai pratrūko džiugiais šūksniais. Tačiau jiems nutilus 
paaiškėjo, kad Ortajas vis tebekalba. Kairiojo sparno kariai klausėsi vangiai, 
mindžikavo nuo kojos ant kojos, šnekėdamiesi tarpusavy. Jiems reikėjo trumpos, 
uždegančios kalbos, o Sevasto sūnėnas vargais negalais tespėjo prisikapstyti prie 
„liepsningo“ finalo: 

- Lai nė vienas pramogų ir jaukumo mėgėjas neprisideda prie mūsų šiandienėj 
kovoje, lai niekas nesijungia prie mūsų dėl trofėjų ir grobio. Tik tas, kas narsus ir 
nebijo pavojų, tepuola į mūšį su priešu! Tad pirmyn prieš grobikus, teišpildo mūsų 
pergalė strategų planus. 

Jis padarė pauzę, tikėdamasis aplodismentų, kuriais armija apdovanojo abu 
Gavrus. Tačiau neišgirdo nieko, išskyrus kelis skystus pliaukštelėjimus bei du-tris 
šūksnius. 

- Jo smegenys sulig žirniu, - burbtelėjo Gajus Pilypas. — Įsivaizduok samdomą 
kariuomenę, kuri neplėšia! Stebiuosi, kad jis dar nepatarė laikytis blaivybės ir 
nedulkint mergų. 

Nusiminęs Sfrancezas pasitraukė atgal į rikiuotę. Nefonas Komnas draugiškai 
paplojo jam per nugarą, stengdamasis nuraminti ir tuo pačiu apsaugoti armiją nuo 
kvailų Ortajo tauškalų. 

Dabar laukti liko nebeilgai. Visos kalbos pasakytos, abi armijos artinosi viena 


prie kitos, avangardo raitininkai jau keitėsi pirmosiomis strėlėmis. Skaurus pajuto 
pilve pažįstamą šaltuką, automatiškai užgniaužė baimę. Pirmosios minutės prieš 
mūšį paprastai pačios baisiausios. O kai iki ausų įsitrauki į kovą, bijoti nebelieka 
laiko. 

Kazdai skriejo prie videsų. Markas matė nuo jų šalmų, apnuogintų kardų, iečių 
smaigalių atsispindinčią saulę, matė aukštai iškeltas plevėsuojančias vėliavas. .. 
Ūmai romėnai iš siaubo suriko, o tribūnas krūptelėjo ir pasitrynė akis. Artėjantys 
priešai vienas po kito ėmė tirpti ore, lyg vėjo gūsio gesinamos žvakės liepsna. 
Nelauktai kazdai iš viso prapuolė tarsi tirštame rūke. Markas sugniaužė kardo 
rankeną, net krumpliai pabalo, tačiau saugumo jausmo šis veiksmas nesuteikė. Kaip 
kautis su priešų, kurio nematai? Nors kerai, rodės, trunka amžinybę, klajokliai 
nematomi išbuvo vos kelias akimirkas. Per savo kareivių šūksnius Skaurus išgirdo, 
kaip burtininkai, atvykę su Imperijos armija, deklamuoja užkeikimus. Priešai vėl 
pasirodė, tokie pat stiprūs ir regimi, lyg niekad nė nebūtų pranykę. 

- Kovinė magija, - virptelėjusiu balsu pratarė tribūnas. 

- Taip ir yra, - sutiko Gajus Pilypas. — Ir, dėkui dievams, ji nesuveikė. 

Vyresnysis šimtininkas kalbėjo tyliai, mažne pats sau, į Skaurų nežiūrėjo. Jis 
dėmesį sutelkė į kazdus. Tie, supratę, kad klastingas planas žlugo, šuoliavo prie 
videsų dar greičiau. 

- Pakelt skydus! — įsakė centurionas, pirmosioms strėlėms pradėjus siekti romėnų 
gretas. Markui niekad neteko stovėti po tokia strėlių kruša. Viena piktai prazvimbė 
pro pat ausį, antra pylė į skydą taip smarkiai, kad tribūnas net loštelėjo. Strėlės 
švilpte švilpė, jų smūgiai į grandijas, kirasas, skydus priminė į metalinį stogą 
barbenančią krušą. Tik kruša nesisiurbtų į neapsaugotą kūną, nerikdytų žmonių iš 
skausmo. 

Kazdai plūdo kaip lavina. Dabar jau buvo pakankamai arti, tribūnas galėjo 
įžiūrėti jų veidus. Arkliai galopu lėkė prie strėlėmis išmuštų spragų. 

- Pila! - sušuko Skaurus. — Pirmyn! 

Raiteliai ėmė virsti iš balnų, paklaikę iš baimės arkliai valkiojo balnakilpėse 
įstrigusius šeimininkus. Ką gi, balnakilpės irgi ne be trūkumų, - pagalvojo Markas. 
Arkliai lakstė 1t patrakę, griuvinėjo, jojikai žuvo. Kazdai, puolantys paskui pirmąją 
bangą, nespėjo laiku priturėti žirgų ir šuoliais įsirėžė į bendrą grūstynę. Jie irgi 
dribo arba iš visų jėgų mėgino brautis į priekį, tapdami priešininkams geru taikiniu. 
Ietimis pasišiaušusi romėnų rikiuotė atakuojančių klajoklių eilėse iššienavo plačias 
mirties pradalges, tačiau visiškai sustabdyti atakos nepajėgė. Klykdami lyg apsėsti, 
kazdai susidūrė su jų kelyje stovinčiais legionieriais. 

Balne pasilenkęs barzdotas karys smogė tribūnui kardu. Markas apsigynė skydu, 
tuo pat metu kirsdamas klajokliui per kelį ir užgaudamas žirgą. Raitelis ir gyvulys 
tuo pat metu suriko iš skausmo. Nelaimingasis arklys atsistojo piestu, jo šonu tekėjo 
kraujas. Į ristūno kaklą pataikė strėlė, jis griuvo, paglemždamas po savimi jojiką. 
Barzdočius liko priplotas prie žemės, silpstanti ranka paleido kardą. 


Dešinėje, už kokio šimto žingsnių, Markas išgirdo duslius atakuojančių namdalėnų 
šūksnius. Kelias minutes jie gniuždė priešą vien puolimo veržiumu. Kaip vilkai, 
besigelbstintys nuo nertėjančio lokio, klajokliai sudrebėjo ir atsitraukė, bet net 
atitolę lankininkai sugebėjo rinkti savo kruviną duoklę. 

Dar sykį kazdai mėgino pramušti romėnų rikiuotę, dar sykį gerai treniruoti 
ietininkai juos atstūmė. 

- Norėčiau tik vieno — daugiau ietininkų, - sustenėjo Gajus Pilypas. — Norint 
išlaikyti tuos šunis deramu atstumu, nėr nieko geriau už tankią hastininkų liniją. 

Bet hasta[8] romėnų armijose nyko, Markas turėjo labai nedaug pripratusių ja 
naudotis legionierių. 

- Panorėk mėnulio nuo dangaus, - vyptelėjo tribūnas, priversdamas bėgti klajoklį. 
Tasai, nudribęs nuo arklio, nieko nelaukdamas spruko savo dviem kojom ir spėjo 
išnešti kudašių anksčiau, nei romėnas iki jo nusigavo. 

Viridoviksas, kaip visuomet, pats savaime buvo atskira armija. Iššoko iš romėnų 
gretos, išsilenkęs priešo kardo, vienu galingu smūgiu nurentė kazdų arklio galvą. 
Romėnai pergalingai suriko, o kazdai sudvejojo. Raitelis nušoko nuo negyvo žirgo, 
tačiau nepakankamai greitai: aukštaūgis keltas jau šoko prie jo it katė prie driežo. 
Viridovikso jėga ir vikrumas atliko savo darbą, kazdą ištiko jo gyvulio likimas. 
Klajoklio galva nusirito nuo pečių. Pačiupęs savo šiurpų trofėjų, galas grįžo romėnų 
rikiuotėn. 

- Žinau, kad ne jūsų paprotys kapot galvas, bet koks puikus prisiminimas apie 
mūšį ji bus paskui, - tarė Skaurui. 

- Nusispjaut, ką tu su ja veiksi, - užriaumojo tribūnas. — Dėl manęs, gali kad ir 
pusryčiams pasitiekt. 

Mūšio našta palaužė įprastą Marko ramumą. 

Atkakli legionierių gynyba bei įžūlus kelto, ne labiau civilizuoto už pačius 
klajoklius, išpuolis privertė kazdus sustabdyti ataką tiesiu frontu. Atsitraukę tiek, 
kad nepasiektų romėnų ietys, vėl pradėjo laidyti strėles. Markas norėjo iš karto pulti 
klajoklius, bet laiku prisiminė, kas atsitiko, kai lygiai taip pat provokuojamas 
vaspurkanų būrys metėsi į kontrataką. Juos akimirksniu atkirto nuo pagrindinės 
kariuomenės ir visus iki vieno išskerdė. Tačiau nemurmėdami kęsti priešų išpuolius 
romėnai irgi neketino. 

Skaurus nusiuntė žygūną pas Laoną Pakimerą. Katrišas parodė sutinkąs išpildyti 
prašymą, virš galvos pamojuodamas plunksnomis papuoštu šalmu. Tada pasiuntė du 
savo gentainių eskadronus, idant šie nugintų kazdus toliau už strėlės šūvį. 
Klajokliams atsitraukus, Markas perkėlė savo kovos liniją, tuo pačiu pridengdamas 
ir sąjungininkus. Jis labai norėjo vienu žvilgsniu aprėpti viso mūšio panoramą: 
romėnų būrys kol kas kovojo neblogai, tačiau suprasti, kas dedasi kituose 
sektoriuose, buvo neįmanoma. Kliudė milžiniškas kareivių skaičius abiejose 
armijose, fronto ilgis, oran sukilusios ir niekaip nenusėdančios dulkės. Bet iš to, 
kaip krypo frontas, galėjai spręsti, kad Maurikijaus planas veikia. Kazdai, suspausti 


iš abiejų flangų, veikti galėjo tiktai centre. Netekę savo didžiojo pranašumo — 
galimybės laisvai manevruoti, - jie tapo lengvu grobiu tenai sutelktiems kirasyrams. 
Koviniai chalogų kirviai kilo ir leidosi, kiaurai skrosdami lengvus klajoklių skydus 
bei tegul ir storos, tačiau odos šarvus. Puldami į mūšį, šiauriečiai traukė kovinę 
dainą, lėta tęsiama melodija užtikrintai skambėjo niautynių sumaištyje ir triukšme. 


kok 


Avšaras įniršęs dusliai suurzgė. Nors ir žinodamas, kad ten surinkti geriausi 
priešo kareiviai, jis nepakankamai įvertino videsų centrą. O dar tarp jų išvydo tą 
patį svetimšalį, kuris nugalėjo jį kardais. Avšaras retai pralaimėdavo, todėl kerštas 
bus saldus. Tris kartus jis leido mirtį nešančias strėles į Skaurų ir dukart prašovė. 
Nepaisant šiurpių gandų apie juodojo lanko taiklumą, jis nebuvo absoliutus. Trečiąją 
strėlę nutaikė užtikrintai, bet jos kelyje pasipainiojo nelaimėlis klajoklis. Jis krito, 
taip ir nesužinojęs, kad miršta nuo savojo vado rankos. Pamatęs, kad toks puikus 
šūvis nuėjo niekais, burtininkas nusikeikė. 

- Pamėginsim kitaip, - sumurmėjo. Ketino nukreipti šį užkeikimą prieš videsų 
kerėtojus, bet bus gerai ir čia. Padavė lanką greta stovėjusiam karininkui, suspaudęs 
keliais šonus, nuramino žirgą, - užkeikimui reikėjo abiejų rankų judesių. Tada 
pradėjo prodainiu tarti burtažodžius. Nuo Avšaro atšlijo net lanką laikantis kazdas — 
tokie siaubingi ir šalti buvo tie žodžiai. 

Marko kardas staiga sužėravo keista numirėliškai žalia šviesa. Tribūnas 
išsigando, bet ne itin — šiandienos mūšyje panaudota tiek magijos... Jis mostelėjo 
ranka bukinatoriams: trimituokit grįžti į rikiuotę, viena manipula pernelyg išlindo 
priekin. 

Išvydęs, kad jo magija atsitrenkė į galingą kliūtį, Avšaras vėl pratrūko keiksmais. 
Sugniaužė kumščius. Nieko nepadarysi, tenka paklusti aplinkybėms ir grįžti prie 
pirminio plano. Kazdų žvalgai, jau ilgą laiką stebintys Imperatoraus kariaunos 
manevrus, apsakė, ką matę. Iš visų šios armijos kareivių tik vienas yra visa ko raktas 
— Avšaro užkeikimas veltui neprapuls. 

- Štai taip! Štai taip! Vykit tuos šunsnukius! — riktelėjo Nefonas Komnas. Jo balsas 
skambėjo kimiai, alsiai, bet veteranas buvo neįtikėtinai laimingas dėl to, kaip 
sėkmingai klostosi mūšis. Ortajas, dėkui Fosui, dirbo savo darbą ne taip jau blogai, 
kareiviai kovėsi ryžtingiau, nei galėjai tikėtis. Pagalvojo, kaipgi sekasi Turizinui. Jei 
dešiniajame sparne viskas taip pat gerai, netrukus kazdus apsups plieninė siena. 


Jis nusičiaudėjo, suirzęs pasiraukė, vėl nusičiaudėjo. Nepaisant visu kūnų 
varvančio prakaito, Komną ūmai nukrėtė šiurpas, prakaitas ėmė šalti, kūną aptraukė 
ledo plutelė. Šarvuotas karys sutirtėjo nuo šalčio — ledo adatos smaigstė kūną iki 
kaulų. Nefono akys išsprogo. Prasižiojo, norėdamas surikti, tačiau neištarė nė 
žodžio. Paskutinė jo galvoje šmėstelėjusi mintis buvo: o mirtis nuo šalčio ne tokia 
jau neskausminga, kaip žmonės mano... 

- Atrodo, jie didina spaudimą, - pasakė Ortajas Sfrancezas. — Ką apie tai manai, 
Komnai? Ar, norėdami juos pastumti, turėtume siųsti dar vieną brigadą? 

Nesulaukęs atsakymo, atsigręžė 1 senąjį karį. Komnas nejudėdamas žiūrėjo į vieną 
tašką, rodės, nekreipia į aplinkui siautėjančią kovą jokio dėmesio. 

- Kas tau? — paklausė Sfrancezas. Palietė delnu generolo ranką ir persigandęs 
atplėšė, palikdamas ant jos sklypelį savo odos. Pasidingojo, kad speiguotą žiemą 
palietė geležį. Tačiau šitai buvo dar blogiau. Ledas degino it ugnis. 

Pajutęs Ortajo rankos judesį, generolo arklys žingtelėjo atbulas. Susvyravęs 
balne, raitelis žnektelėjo žemėn tarsi ledinė statula. Šimtai balsų pakartojo iš 
Sfrancezo gerklės ištrūkusį siaubo šūksnį: Komno kūnas, palietęs žemę, subyrėjo 1 
tūkstančius ledinių šukių. 

- Kairiajame sparne dedasi kažkas nelabo! — šūktelėjo Gajus Pilypas ir nusikeikė. 

Jautrus kovos bangų pokyčiams, tarsi ugnis besimainančiam vėjui, centurionas 
pajuto kazdų ataką dar prieš jai prasidedant. Pakimeras irgi jautė bėdą. Jis pasiuntė 
vieną savo raitininką į pietus, idant sužinotų, kas atsitiko. Po kiek laiko išgirdo 
pranešimą ir šūktelėjo romėnams: 

- Komną užmušė! 

- Visagaliai dievai! —- sušnibždėjo Markas. 

Gajus Pilypas pliaukštelėjo delnu per kaktą ir vėl nusikeikė. Čia buvo tai, ko 
Imperatorus nenumatė. Atsakomybė už trečdalį videsų armijos sunkiu svoriu užgulė 
trapius Ortajo Sfrancezo pečius. 

Katrišas, atnešęs šią žinią, tebekalbėjo. Lonas Pakimeras išklausė, paskui išpylė 
kažką taip greitai, kad romėnai išgirdo tik frazės pabaigą: 

- „„laikyk liežuvį už dantų, aišku? 

Raitininkas linktelėjo, neužtikrintai atidavė pagarbą ir grįžo rikiuotėn. 

- Įdomu, apie ką jie šnekėjo? 

Gajus Pilypas šyptelėjo: 

- Nieko gero, galvą guldau. 

Viridoviksas burbtelėjo: 

- Tu, žinoma, niūrus tipas, mano mielas romėne, bet bijau, kad šį kartą esi teisus. 

Kairiajam sparnui pradėjus trauktis, Maurikijus suprato, kodėl taip atsitiko. Jis 
pasiuntė Zepriną Raudonąjį gelbėti padėties, tačiau chalogų kapitonas nirtingai 


kapojosi su būriu kazdų, kurie prasiveržė pro Imperijos armiją ir šeimininkavo jos 
užnugary. Zeprinas traiškė savo kirviu vieną klajoklį po kito, o kairiajam flangui tuo 
metu liko vadovauti Ortajas Sfrancezas. Kaip lėtai skęstantis laivas, priešų 
spaudžiamas kairysis sparnas pamažu traukėsi. Atskiri būriai, vadovaujami 
išmanančių, patyrusių karininkų, vis dar laikėsi, bet žuvus Nefonui Komnui neliko 
svarbiausios siejančios grandies. Žalias tokiuose reikaluose Ortajas siuntinėjo 
kareivius tai šen, tai ten, keldamas dar didesnę painiavą. 

Kairysis sparnas, deja, turėjo ne vieną silpną vietą. Nepaisant to, kad Pakimeras 
įsakė žygūnui tylėti, gandas kaip būtent žuvo Komnas, netrukus apskriejo visą 
Imperijos armiją. Šnekos buvo prieštaringos, dažnai melagingos, bet Avšaro vardas 
kovotojų širdyse įstrigo giliai. Kariai tylomis kažko laukė. Ko? Patys nežinojo. 

Imperatorus, matydamas, kad jo planas griūva ir kazdai vis smarkiau spaudžia 
demoralizuotus jo kareivius, įsakė trauktis į stovyklą, kurią neseniai paliko, kupinas 
liepsningų vilčių. 

Būdami nuostabiai judrūs, išnaudodami kairiajame videsų flange kilusią sumaištį, 
kazdai mažomis grupėmis ėmė smelktis kiaurai. Jei pakankamai daug klajoklių 
pramuš abu sparnus, jie atkirs centrą nuo pagrindinės armijos. Tuomet atsitraukimas 
virs katastrofa. Maurikijus nesiruošė pasiduoti be mūšio. Pasislėpę už lauko 
įtvirtinimų, videsai galėtų persigrupuoti ir rytojaus rytą vėl stoti į mūšį. 

Markas ne iš karto suprato, kad naujas signalas liepia trauktis. Tačiau būgnai ir 
švilpynės atkakliai jį kartojo. Galiausiai atsikvošėjęs, tribūnas iš karto suvokė, ko 
nori Maurikijus. 

- Mes dar susikibsim su jais rytoj, - išpranašavo Gajui Pilypui. 

- Be abejonės, be abejonės, - sutiko centurionas. — Pasiskubinkit, asilai! — aprėkė 
legionierius. — Gynybinė linija — tenai! Ietininkai! Laikykit tuos šunis atstu! 

Jis rūstavo greičiau iš įpročio, nei iš reikalo. Romėnai manevrą atliko kaip 
visuomet tiksliai ir nepriekaištingai. 

- Mes ką, nuo tų vilkų sprunkam? — aštriai paklausė Viridoviksas. — Tai 
beprasmiška. Na, taip, mes tų idiotų nesumušėm, bet pasakyti, kad jie mus sumušė, 
irgi niekas negalės. Geriau likim, ir parodykim jiems dangiškus migdolus. 

Jis išsitraukė kardą. Gajus Pilypas atsiduso, nusibraukė nuo kaktos prakaitą ir 
mąsliai pasikrapštė šašą ant kairiojo skruosto. Buvo pasiruošęs kautis ne blogiau už 
keltą, tačiau geriau suvokė rūsčią ir karčią mūšio realybę. 

- Ne, mūsų nesutriuškino, - atsakė. — Bet kai rikiuotė šitaip blaškosi pirmyn-atgal, 
tik dievai gali pasakyti, kas mūsų laukia. - Numojo ranka. — Geriau trauktis visiems 
kartu, tvarkingai, negu barstytis į gabalus, mėginant išsilaikyti vienoje vietoje. 

- Toks karo stilius pernelyg šaltas, tai jau tikrai. Bet turi ir gerąją pusę — dabar 
galėsiu kaip pridera išdžiovinti savo trofėjų. 

Keltas patenkintas plekštelėjo per kazdo galvą, tabaluojančią prie diržo. Šito 
buvo per daug net užsigrūdinusiam šimtininkui — jis pasibjaurėjęs nusispjovė. 

Organizuotas, tvarkingas atsitraukimas — turbūt pats sunkiausias manevras kovos 


lauke. Kareiviai mano, kad trauktis reiškia pralaimėti, ir tik griežčiausia disciplina 
sulaiko juos nuo panikos. Įvertinant sudėties margumą, videsai bei jų samdyti 
sąjungininkai veikė darniau, nei tikėjosi Markas. Saugomi aštrių iečių geluonių, jie 
pradėjo pamažu trauktis — žingsnį ten, du žingsnius čia, - nusinešdami sužeistuosius 
ir išlaikydami tvarkingą frontą. 

- Sustok, kur tu? — Markas čiupo už pavadžių Senpato Svijodo arklį. 

Jaunasis vaspurkanas ketino nedelsdamas pulti kazdą, įžūliai žvelgiantį į jį iš 
saugaus nuotolio. 

- Paleisk, kad tu prasmegtum! 

- Mes dar atsiskaitysim su jais rytoj. Šiandien savo pareigą jau atlikai. 

Tai buvo gryniausia tiesa. Svijodo šalmas apdaužytas kabojo ant vienos ausies, 
dešinį petį dengė grubus tvarstis, per kurį sunkėsi kraujo lašai. Skaurus tvirtai 
įsikibo į karštakošį. 

- Jei jo blauzdos per skystos prieiti arčiau, tegu sau ten stovi. Viskas, ko mums 
reikia, - laikyti juos atstu ir bus gerai. 

Jis piktai pažvelgė į maištaujantį vaspurkaną. Legionieriui užtektų vieno tribūno 
įsakymo, tačiau Senpatui Svijodo bet kokia drausmė buvo svetima. Be to, reikia 
pripažinti, nekęsti besivaipančio kazdo priežasčių jaunuolis turėjo daugiau už 
romėnus. 

- Žinau, su kokiu džiaugsmu išverstum jo žarnas į dulkes, bet kas bus, jei papulsi į 
bėdą? Jau nekalbant apie tai, kad tavo žmona liks našle, tuo metu, kai visa armija 
traukiasi, mes turėsim tave gelbėt! 

- Neliesk mano Nevratės! — šūktelėjo įsikarščiavęs Senpatas. — Jei ji čia būtų, 
kautumės su tais kiaulėm petys į petį! O dėl jūsų pagalbos, tai man jos nereikia, aš 
jos nenoriu. Man iš viso į jus nusispjaut. 

- Bet gausi ją, nori ar ne, nes mums nenusispjaut į tave, vaikine, - atrėmė tribūnas. 
Paleido pavadį. — Daryk, ką išmanai, velniai tave rautų, tik, jei pastebėjai, net 
Viridoviksas su mumis traukiasi. 

Stojo trumpa pauzė. 

- Jis irgi? — Senpatas Svijodo karčiai šyptelėjo. Markas žinojo, sugebėjęs jį 
įtikint. 

Vaspurkanas, apgręžęs arklį, šuoliais pasileido prie pamažu traukiančio atgal 
romėnų būrio. 

Markas žingsniavo paskui būrį, stebėjo armijos atsitraukimo tvarką. Viskas einasi 
geriau, nei galima buvo tikėtis. Panikai nepasidavė net kairysis sparnas. 

- Žinai, tikiu, kad viskas dar atisuks į gerąją pusę, - pasakė, susilyginęs su 
Senpatu. 

Avšaras stebėjo Ortają Sfrancezą. Jaunasis karo vadas puikavo priešais kairįjį 


videsų armijos flangą, mėgindamas nukreipti jį į centrą. Šydo slepiamą burtininko 
veidą kreivojo klastinga šypsena. 


k 


- Lygiau rikiuot! Išlaikyt liniją! — šūkčiojo Sfrancezas, energingai mosikuodamas 
rankomis. Kariauti jam patiko: nelengvas reikalas, bet įdomus. Sprendimus reikėjo 
priiminėti iškart, o situacija ne visada tiksliai tilpo Kalokirio aprašytų stereotipų 
rėmuose. Kai tai būdavo padaryta, padėtis vėl pasikeisdavo, ir dar taip greitai, kad 
įsakymai dažniausiai prieštaravo vienas kitam, darėsi visai beprasmiai. Jaunasis 
bajoras žinojo pernelyg dažnai manevravęs savo būriais ir dėl to netekęs apie šimto 
kareivių. Tai skaudino. Juk jie ne brūkšneliai aspido lentoje, kuriuos lengva nutrinti, 
o gyvi, krauju plūstantys žmonės. Jie mirė, kad jis turėtų galimybę pasimokyti karo 
meno. Vis dėlto Ortajas nemanė vadovaująs taip jau blogai. Kelios kazdų kuopos, 
tiesa, prasiveržė, bet kol kas nieko rimto neįvyko. Jis nežinojo, kad vadu tapo dėka 
vieno iš šių proveržių. Galvojo, kad vien jo dalyvavimas stiprina kareivių dvasią. 
Sfrancezas mėgino įsivaizduoti, koks karingas atrodo iš šalies: paauksuotas šalmas, 
šarvai, puošnus kalavijas, kurio rankena apsagstyta brangiaisiais akmenimis, dailiai 
už nugaros plevėsuojantis apsiaustas. Tiesa, buvo šiurpus momentas, kai Avšaro 
magija nužudė Nefoną Komną. Bet Imperatorų palikuoniui deramą pagarbą rodė net 
niūrusis burtininkas. Sfrancezas jodinėjo palei savo kovinę rikiuotę, įsakinėjo, 
žodžiu, darė viską, ko tikimasi iš karo vado, tik... nevadovavo mūšiui. 

Priešų eilėse nedarniai užkaukė triūbos, Sfrancezas perkreipė lūpas. Paskui 
nepasitenkinimas nuo veido dingo, užleisdamas vietą išgąsčiui. Tiesiai prie jo lėkė 
tūkstantis kazdų, vadovaujami paties Avšaro. 

- Ortajau! — sušuko kunigaikštis-kerėtojas. Jo balsas aiškiai nuskambėjo per 
bilsmą tūkstančių pasagų, kapojančių akmenuotą žemę. Pakėlė geležine pirštine 
apmautą ranką. — Turiu tau dovaną! 

Kardas Avšaro rankoje nebuvo blizgučiais išpuoštas žaisliukas, 0 mirtinas 
ginklas, raudonai juodas nuo prikepusio kraujo, nesuskaičiuojamų aukų kraujo. 

Pirmasis iš visų videsų Ortajas Sfrancezas įsivaizdavo šydo pridengtas Avšaro 
akis, patį Avšarą. Jo vardas buvo Siaubas. Jaunuolio širdis iš baimės nusirito į 
kulnus, virto mažu ledokšniu. 

- Fosas tepasigaili mūsų! Mes visi žuvę! — isteriškai suriko. 

Spėriai apgręžęs arklį, sukirto jam pentinais. Prisiplojęs prie karčių, kad tik jotų 
kuo greičiau, Sfrancezas nuskriejo pro priblokštus kareivius - lygiai, kaip Avšaras ir 
numatė. 

- Prapuolė! Viskas prapuolė! — stūgčiojo sprukdamas. Nenustodamas klykauti, iš 
visų jėgų pliekdamas žirgą, jis paliko savo armiją. Po kelių akimirkų videsų 
kareivių rikiuotė, dar neatsipeikėjusi po vado išdavystės ir parodyto bailumo, nuo 
galingo burtininko-karvedžio smūgio subyrėjo į druzgus. 

Štai vandens ąsotis šaltą žiemos dieną. Jei vanduo labai švarus ir jo nejudini, 
neužšalti jis gali ilgai. Bet tik leisk paviršiuje nutūpti kelioms snaigėms, ir vanduo 
tuojau pat apsitrauks ledu. Taip atsitiko ir videsų armijai. Pasprukęs Ortajas tapo 
sniegule, tvarkingą atsitraukimą pavertusia panišku bėgimu. Į spragas plūstelėjo 
laukinės kazdų ordos. Siaubas, užvaldęs kareivius, buvo neįveikiamas. 

- Štai ir sulaukėm dovanėlės! - piktai tarstelėjo Gajus Pilypas. Paprasti šimtininko 
žodžiai nuskambėjo blogiau už bjauriausią keiksmą. - Suformuoti karė! - riktelėjo ir 
paaiškino Markui: - Kuo tvarkingiau atrodysim, tuo mažesnė tikimybė, kad niekšai 
mus puls. Dievai žino, jie dabar užtektinai turi lengvo grobio. 

Tribūnas karčiai linktelėjo, sutikdamas su centurionu. Atkirstas kairysis sparnas 
jau bėgo. Tai šen, tai ten, atskiros kareivių grupės dar atkakliai kovėsi su 
apsupusiais klajokliais, bet dauguma mieliau nešė kudašių į rytus, pakeliui 
išmėtydami skydus, šalmus, net kardus. Šūkaudami it laukiniai, kazdai džiaugsmingai 
persekiojo juos tarsi triušius gainiojantys berniūkščiai. 

Tačiau Avšaras valdė klajoklius tvirta ranka. Subūrė ir nuvedė į ryžtingą, mirtiną 
ataką prieš videsų armijos centrą. 

Daugelis būrių, tuo pačiu metu užpulti iš priekio ir užnugario, buvo sunaikinti 
akimirksniu. Jie nepasižymėjo romėnų manevringumu, įgytu ilgų treniruočių metu, 
gretos, mėginančios persigrupuoti, nuolat trūkinėjo. Į krūvą susiplakė net išdidieji 
chalogai, pamiršę visas viltis atkurti savo kovinę rikiuotę. Kazdai brovėsi į tarpus, 
didindami paniką, sėdami mirtį kardais ir strėlėmis. Likę gyvi išsibarstė po visą 
mūšio lauką. 

Tose laukinėse skerdynėse marga videsų armijos sudėtis tapo prakeiksmu. 
Kiekvienas būrys kovėsi atskirai, negalvodamas apie armiją kaip apie vieną visumą. 

- Visiems susijungti centre! - įsakė trimitininkams Maurikijus. Bet jau buvo per 
vėlu. 

Chaose daugelis dalinių įsakymo net neišgirdo, o tie, kurie girdėjo, negalėjo 
prasiveržti pro kazdus. 

Kai kurie būriai tebesipriešino. Namdalėnai atmušinėjo ataką po atakos, 
galiausiai klajokliai nuo jų pasitraukė. 

Iš visų jėgų kovojęs Gagikas Bagratoni taip pat sustabdė grobikus. Tačiau 
kontratakuoti negalėjo nei vienas, nei kitas būrys. 

Kaip ir numatė Gajus Pilypas, griežta rikiuotės tvarka vis dar saugojo romėnus 
nuo griūties ir didelių nuostolių. Maža to, jie tarsi traukė prie savęs panikuojančius 
kitų pulkų bėglius. Kartais prie romėnų prisijungdavo ištisos grandys, net batalionai. 
Markas dėl to tik džiaugėsi. Jėgų pridės kiekvienas kardas, kiekviena ietis. 

Šitie kareiviai atbėgo pačiu laiku. Kažkuris kazdų vadas buvo pakankamai 
protingas, idant suprastų, jog kiekviena organizuota grupė kelia potencialų pavojų. 


Sušukęs įsakymą, jis pasiuntė savo žmones pulti romėnų. Dusliai sudunksėjo 
tūkstančio žirgų, skriejančių prie Skauraus legiono, kanopos. 

- Jie ateina! Aha! Jie ateina! — džiugiai pratrūko Viridoviksas. Mintis apie būsimą 
kovą jį linksmino net tuomet, kai viskas aplinkui griuvo. Apsigimęs karys, nė 
neslepiantis savo karingos natūros. 

Viridoviksas iššoko iš gretos ir nubėgo pasitikti kazdų, nekreipdamas dėmesio į 
strėles, išsilenkdamas kardų kirčių, kurie žaibais švysčiojo aplinkui. Keltą puolė 
klajoklių vadas. Viridoviksas išsisuko, krypteldamas į šalį, 17 smogė priešui pats, 
laikydamas kardą abiem rankom. Geležtė perskrodė tvirtą šarvo odą, kazdo 
šonkauliai sutraškėjo. Po akimirkos negyvas klajoklio kūnas pūkštelėjo į tirštas 
dulkes. Romėnai pasveikino galo sėkmę pergalingais šūksniais. 

Iečių jiems liko mažai ir kazdų ataka kirto į ietininkų beveik nesaugomą šoną. 
Nepaisant įžymiosios disciplinos, romėnai susvyravo. Pirmasis rikiuotės frontas 
atsitraukė, pradėjo byrėti. Stovėdamas pirmojoje eilėje, Markas kovėsi lygiai su 
visais, skatindamas legionierius savo drąsa. Vieną po kito jis nužudė du kazdus, 
tačiau dar du spaudė iš šonų. Klajoklių raitininkas prajodamas smogė jam ieties 
antgaliu tarsi kuoka. Smūgis nuslydo, bet akyse tribūnu vis vien aptemo, jis 
parklupo. Kitas kazdas, pėstininkas, prišoko su iškeltų kardu. Markas kilstelėjo 
skydą, atremdamas kirtį, tačiau suprato darantis tai per vėlai. Akies krašteliu išvydo 
už priešo nugaros išdygstanųų aukštą kario šešėlį, išgirdo, kaip grikšėdamas 
smelkiasi į kūną kirvis. Kazdas mirė, nespėjęs nė riktelt. Skapti, Modolfo sinus, 
įsispyrė į lavoną ir, smarkiai trūktelėjęs, išplėšė ginklą iš jo nugaros. 

- Kur tavo kareiviai? — šūktelėjo jam Markas. 

Chalogas gūžtelėjo pečiais. 

- Mirę arba išsibarstė. Šiandien jie davė varnoms daugiau priešų kaulų nei savų. 

Dabar Skapti dar labiau nei įprastai priminė vilką — seną vilką, paskutinį iš savo 
gaujos. Jis pravėrė burną, norėdamas kažką sakyti, tačiau ūmai visas įsitempė. 
Markas skausmingai stebėjo, kaip iš kario krūtinės lenda strėlės geluonis. Vienintelė 
šiauriečio akis nemirksėdama žvelgė į romėną. 

- Ši vieta blogesnė net už Imbrą, - dar spėjo aiškiai ištarti. Skvarbus mėlynos 
akies žvilgsnis apsiblausė, chalogas griuvo žemėn. 

Skaurus prisiminė, kad romėnams paliekant Imbrą, Skapti numatė savo likimą. 
Tačiau neturėjo laiko apie tai mąstyti. Legionieriai, spaudžiami gausesnių priešo 
pulkų, traukėsi, pastiprinimo, galinčio užpildyti spragas gretose, laukti neturėjo iš 
kur. Greitai jie nebebus efektyvi kovinė jėga, o bėganti, panikos apimta minia — 
geras taikinys klajokliams.tribūnas pamatė Gajų Pilypą, besiblaškantį į visas puses, 
mėginant surasti dar bent dešimt kovai tinkančių karių ir atvesti juos į pagalbą 
būriui. Centurionas atrodė sugniuždytas, pavargęs, susierzinęs, nes dalykų, kuriuos 
jis anksčiau padarydavo it žaisdamas, dabar atlikti niekaip nesisekė. 

Staiga kazdai ėmė rėkti iš siaubo. Kažkas smogė jiems iš užnugario. Mirtinas 
priešų spaudimas atlėgo. Klajokliai pažiro kas kur, tarsi gyvsidabrio rutuliukas, per 


kurį stuktelėjo kumščiu. 

Laonas Pakimeras prijojo prie Marko, barzdos tankmėj šmėstelėjo nuovargio 
kupina šypsena. 

- Raitas ir pėsčias drauge nuveiks daugiau, nei kiekvienas atskirai, nemanai? — 
paklausė. 

Skaurus karštai paspaudė jam ranką. 

- Pakimerai, gali vadinti mane mėlynu driežu, o aš nedrįsiu prieštaraut. Dar niekas 
niekad nepasirodė taip laiku, kaip tu. 

- Tikras pagyrimas, - pasitrindamas rauplių išmargintą skruostą. — Gal liktume 
kartu? — Jis vėl surimtėjo. — Mano raitininkai saugo tavo kareivius, o tu pridengsi 
mumis, jei reikės trauktis. 

- Sutinku, - tuojau pat atsakė Skaurus. 

Net Romoje kavalerija visuomet buvo silpnoji legionų vieta, beveik visuomet 
raitijos daliniuose tarnavo tik sąjungininkai ir samdiniai. Neįtikėtinas katrišų 
vikrumas ir sugebėjimai, jų įranga (įskaitant balnakilpes) toki pastiprinimą darė dar 
svaresniu. 

Žymiai sunkesnės dramos veiksmas vyko dešiniajame videsų sparne. Iš visos 
armijos šis flangas nukentėjo mažiausiai. Dabar Turizinas, skatindamas ir 
žvalindamas savo kareivius, besikaunančius pirmose eilėse, stengėsi juos nuvesti į 
pagalbą broliui. 

- Mes einam! Einam! — šaukė Sevastokrato kariai. 

Tie būriai, kurie centre dar tebesikovė, šūkčiojo atsakydami ir pamėgino 
prasiveržti į šiaurę. Tačiau jų norams nebuvo lemta išsipildyti. "Turizino 
vadovaujama ataka buvo pasmerkta nė neprasidėjusi. Kazdai siautė juos iš abiejų 
šonų, norint prasisprausti prie bendražygių, kareiviams reikėjo pralaužti ašmenimis 
pasišiaušusį priešų žiedą. Strėlės kirto žmones dešimtimis. Klajokliai atakavo vėl ir 
vėl, smūgiai žiro į flangą, kuris bet kokia kaina privalėjo apsiginti, ir ta kaina tapo 
ataka. Į priekį karius vedė tik asmeninis Turizino pavyzdys ir narsa. Staiga jo Žirgas 
kluptelėjo, pargriuvo. Gyvulį pakirto juodoji Avšaro paleista strėlė. Sevastokratas 
buvo geras raitelis. Nušokęs nuo negyvo arklio, riktelėjo, kad atvestų kitą. Bet sykį 
stabtelėję, net tokiai trumpai akimirkai, Turizino kariai nustojo judėti pirmyn. 
Nepaisydamas Turizino valios, vienas karininkas tiesiogine to žodžio prasme 
nutempė už pavadžių jo žirgą, ir jaunesnysis Gavras buvo priverstas trauktis. 

Nevilties kupina dejonė nuaidėjo iš videsų lūpų. Jie suprato, kad išsigelbėjimą 
nešanti ataka užspringo. Kazdai aplinkui juos pratrūko triumfo klyksmais. 

Išvydęs, jog visos viltys žlugo, Maurikijus suvokė: vienintelė tarnystė, kurią jis 
dar gali paaukoti savo šaliai, - nusitempti su savimi 1 kapą tą, kuris tapo jo 
pralaimėjimo priežastimi. Šūktelėjo gyvus likusius Imperatoraus gvardijos chalogus. 


Per mūšio triukšmą Maurikijus išgirdo jų tvirtą atsaką: 

- Taip! 

Šiauriečių kirviai kruvinai sublyksėjo, kildami paskutiniam kovos saliutui. 
Imperatoraus vedami, puolė kazdus. 

- Avšarai! — suriko valdovas. — Ateik, kausimės akis į akį, tu purvinas vagie! 

Kunigaikštis-burtininkas atsiliepė į kvietimą kartu su jį lydinčiomis klajoklių 
miniomis. Kazdai apsupo chalogus ir žudė vieną po kito. Visame didžiuliame mūšio 
lauke kariai sustojo, sunkiai kvėpuodami stebėjo paskutinį susirėmimą. Imperatoraus 
gvardiečiai, tvirtai žvelgdami artėjančiai mirčiai į veidą, kovėsi beprotiškai narsiai. 
Ir mirė. Kazdai irgi nebuvo bailiai, ypač savo valdovo akivaizdoje. Kai gyvi liko tik 
kokie dvidešimt chalogų, tankia siena apsupusių Imperatorų, kerėtojas su savo 
puslaukiniais tarnais puolė prie jų ir pradėjo skersti drąsuolius it mėsininkas. Po 
minutės kovos lauke liko vien kazdai. 

Kad ir kokios menkos buvo videsų armijos viltys, galutinai jos išnyko tik žuvus 
Maurikijui. Kareiviai jau nebematė prasmės kovoti ir bet kokia kaina siekė 
išsigelbėti. Palikdavo likimo valiai draugus, jei tai suteikdavo šansą išgyventi. 
Atskiri būriai vis dėlto laikėsi tvarkingai. Turiziną Gavrą taip sutaršė, kad jam 
beliko tik trauktis į šiaurę. Mūšio lauke nūnai karaliavo siaubas. Ir kazdai. 

Už savo išsigelbėjimą tądien romėnai visų pirma turėjo būti dėkingi Gajui 
Pilypui, kuris neleido kilti panikai. Per savo ilgą karinį gyvenimą veteranas ne kartą 
regėjo ir pergales, ir pralaimėjimus. Jis sulaikė besusvyruojančius žmones nuo 
panikos ir šitaip išsaugojo legioną. 

- Vaikinai! — kalbėjo jis. — Parodykit pagaliau, kokie esat išdidūs, velniai griebtų! 
Tankiau gretas, pakelt kardus! Tegul tie niekšai jūsų veiduose perskaito: „dar sykį 
gausit į dantis!" 

- Aš tik noriu kuo greičiau iš čia dingti, dingti gyvas! — šūktelėjo kažkuris jaunas 
legionierius. — Ir nusispjaut, kaip greitai dėl to turėsiu bėgt! 

- Kvaily! — Centurionas apvedė gestu mūšio lauką, rodydamas krūvas lavonų, 
kazdus, kurie tirštomis miniomis persekiojo bėglius. — Apsidairyk aplinkui, tie 
nelaimėliai irgi manė galėsią pasprukti, - kur jie dabar? Mes pralošėm, tiesa, bet 
likom vyrai. Leiskim kazdams suprasti, kad esam pasiruošę kautis, kad teisę vadintis 
mūsų nugalėtojais jie dar turi užsidirbti. Prisiekiu Jupiteriu, greičiausiai jie 
atsitrauks. Bet jeigu pamesim skydus ir išbėgiosim į visas puses it begalviai 
viščiukai, kiekvienas už save, - pažadu jums: nė vienas Žmogus savo namų 
nebepamatys. 

- Esi tūkstantį kartų teisus, - pasakė Gorgidas. Nusikamavęs, veidas papilkėjęs iš 
skausmo ir nuovargio. Per daug jau matė mirštančių sužalotų žmonių, kuriems padėti 
jam stigo tiek patirties, tiek žinių. Gydytoją patį kankino žaizda. Kairė ranka buvo 


perrišta, o kraujo dėmės ant sudriskusių rūbų rodė, kur nuslydo klajoklio kardas. Vis 
dėlto, graikas laikėsi 1š paskutiniųjų ir kaip galėdamas rėmė šimtininką. 

- Ačiū, - suniurnėjo Gajus Pilypas. Perbėgo žvilgsniu kareivių veidus, 
mėgindamas suprasti, ar disciplinos sustiprinimui nereikės imtis griežtesnių 
priemonių. 

Gorgidas atkakliai tęsė: 

- Tai vienintelis būdas sveikiems išsiveržti iš apsiausties. Reikia parodyti priešui, 
jog esam pasiruošę gintis. Nežinau, ar jūs žinot, bet sekame Sokrato pavyzdžių 
mūšyje prie Delo. Tuomet jis prasimušė link Atėnų ir išvedė iš spąstų savo karius. 

Gajus Pilypas iškėlė rankas į dangų: 

- Štai, ko taip trūko: klausytis kliedesių apie kažkokius ten asilus-filosofūs... 
Geriau gydyk savo sužeistuosius, daktarėli, o sveikais kareiviais užsiimti leisk man. 

Nekreipdamas dėmesio į buskriaustą Gorgido veidą, šimtininkas vėl apžvelgė 
legionierius, nesmagiai purtydamas galvą. 

- Pakimerai! — šūktelėjo. Katriškas kilstelėjo ranką. - Įsakyk savo raitininkams: 
pirmą, pasitraukusį iš rikiuotės, užkapot kardais. 

Karininko akys išsiplėtė iš nuostabos. Gajus Pilypas paaiškino: 

- Geriau patiems pakloti kelis bailius, negu pamatyti masinį bėgimą ir visiems 
žūti. 

Pakimeras pamąstė, paskui linktelėjo, pačia iškilmingiausia maniera atidavė 
centurionui pagarbą. Markas dar niekad neregėjo pašaipūno katrišo taip 
surimtėjusio. Pakimeras šnektelėjo su savo karininkais. Kalbos apie pabėgimą 
greitai nutyko. 

- Nekreipk dėmesio į Gajų Pilypą, - tarė graikui Kvintas Glabrijo. Kartais jis 
grubus, bet neturėjo omeny tavęs. 

- Dar to betrūko, nusimint dėl kažkokių niekų, - trumpai atkirto gydytojas, tačiau 
balse galėjai justi dėkingumą. 

- Tas švelniakalbis vaikinukas teisus, - pastebėjo Viridoviksas. — Tasai (parodė 
pirštu Gajų Pilypą) kai pradeda šnekėt, atrodo panašus į bejėgi lovoj: viską 
išspjauna anksčiau laiko. 

Vyresnysis šimtininkas purkštelėjo: 

- Kad aš prasmegčiau! Tu pirmąsyk stojai graiko pusėn, prisiekiu dievais. 

Galas mąsliai patampė ūsą. 

- Taip, turbūt, - sutiko. 

- O kodėl ne? - papriekaištavo Markas Gajui Pilypui. — Nebuvo jokio reikalo 
grubiai kalbėti su Gorgidu, ypač po to, kai jis tave taip nuoširdžiai pagyrė. 

- Gal užteks judviem abiem mane kandžioti! - suirzęs šūktelėjo centurionas. — 
Gorgidai, jei leidi, aš tavęs atsiprašau. Dievai žino, tu vienas iš nedaugelio daktarų, 
nusipelnančių duoną, kurią valgo. Sutvarstei mano išnarintą petį, o aš, nepagalvojęs, 
tave apstaugiau. 

- Viskas gerai. Ką tik pagyrei mane daug labiau, negu aš tave, - atsakė graikas. 


Netoliese riktelėjo legionierius — į ranką pataikė strėlė. Gydytojas atsiduso, 
patraukė rišti žaizdos. Darbo nūnai turėjo nedaug. Laimėję mūšį, kazdai nutrūko nuo 
pavadžio, savo karių dabar nebūtų sustabdęs net Avšaras. Kai kurie tebepersekiojo 
videsus, tačiau dauguma šoko plėšti negyvėlių ar tiesiai kovos lauke statyti 
palapinių. Saulėlydis baigė degti, greitai kaupėsi sutemos. 

Klajokliai jau numalšino kraujo troškulį, persisotino kova, todėl į ataką pribaigti 
tų nedaugelio atkakliai tebesiginančių visai nesiveržė. Kažkur tamsoje šiurpiai 
sukliko kazdo užtiktas žmogus. Pagalvojus, kiek nedaug trūko, kad romėnus ištiktų 
toks pat likimas,nukrėtė šiurpas. 

Jis kreipėsi į Gajų Pilypą: 

- Gorgidas sakė tiesą. Be tavęs būtume išlakstę, kaip pergąsdinti veršiukai. Tu ir 
niekas kitas išlaikė mus drauge. 

Veteranas gūžtelėjo pečiais. Įteiklūs žodžiai jį nervindavo labiau, nei kautynės 
pačiame mūšio tirštume. 

- Paprasčiausiai žinau, kaip reikia teisingai trauktis, va ir viskas. Velniai griebtų — 
privalau tokius dalykus išmanyti, juk per visus tuos metus prisižiūrėjau jų daugiau 
nei gana. Tu kariauti pradėjai su Cezariu, galų kampanijos metu, tiesa? 

Markas linktelėjo prisiminęs, kad armijoje pabūti planavo trumpai, tik norėjo 
sustiprinti savo politinės karjeros pozicijas. Praeitį dengė tirštas rūkas, tarsi tai būtų 
nutikę kažkam kitam. 

- Aš irgi mąsčiau apie tai, - toliau kalbėjo Gajus Pilypas. — Tu ir pats, žinai, visai 
neblogai kariavai. Ir čia, ir Galijoj. Kartais net užmirštu, kad nesiruošei pasišvęsti 
karybai. Laikaisi kaip tikras karys. 

- Dėkui, - karštai tarė Skaurus, suprasdamas, jog centurionas kalba lygiai 
nuoširdžiai, kaip Gorgidas. — Padėjai man daugiau nei kas nors kitas. Jei aš tapau 
bent trupinėlį panašesnis į tikrą kareivį, tai todėl, kad tu mane mokei. 

- Viso labo dirbu įprastą darbą, - nejaukiai atsiliepė veteranas. — Na, užteks tuščių 
šnekų. — Įsistebeilijo į tamsą. — Manau, kad nuo kazdų jau atsiplėšėm padoriu 
atstumu, galėtume statyti stovyklą. 

- Taip, ko gero. Katrišai pridengs mus nuo raitelių, jei tie čia pasirodytų, o mes 
tuo tarpu apsikasim. 

Skaurus perdavė įsakymą bukinatoriams, užgaudė signalas „stot“. 

- Be abejo, - sutiko Pakimeras, kai tribūnas paprašė pridengti stovyklą 
fortifikuosiančius legionierius. — Griovys ir pylimas šią naktį mus visus gelbės. 

Raitininkų vadas pakreipė galvą į šoną. Jo veido išraiška priminė Skaurui Taso 
Voną, nors abu katrišai vienas į kitą nėmaž nebuvo panašūs. 

- Įtvirtinta stovykla — viena iš priežasčių, dėl kurių nusprendžiau prisidėti prie 
tavo būrio. Mes tokių dalykų statyti nemokam. 

- Užtat šuoliuojat arkliais it laisvėn paleisti velniai. Pasodink mane ant žirgo ir aš 
akimirksniu nusisuksiu sprandą. 

Tačiau pokštų laikas baigėsi, Markas skatinamai dirstelėjo į Pakimerą. Dabar 


reikėjo gerai pagalvoti, ką daryti toliau. Tvirtinant stovyklą, kazdai nepuolė, kas 
buvo labai paranku. Romėnai, išvarginti mūšio ir žygio, slankiojo kaip 
somnambulai, žinodami: tereikia akimirką sustoti dirbus ir miegas įveiks galutinai. 
Prie legiono prisidėję sumuštos armijos pabėgėliai irgi stengėsi padėti, tiesa, labai 
jau nemokšiškai. Didžiumos prisiplakėlių Skaurus nepažinojo, bet vieną kitą jau 
buvo sutikęs. Nustebo, pamatęs kuolus smaigstantį Dukicezą. Tikrai nemanė, kad 
liesasis videsas, kurio ranką neseniai išgelbėjo, kovos lauke tvers ilgiau nei 
pusvalandį. Vis dėlto, buvęs vagišius čia, sveikas ir gyvas, tuo tarpu 
nesuskaičiuojamos minios aukštų, stiprių vaikinų krito, nusėdami žemę sustingusiais 
kūnais... Zimiskis, Adiatunas, Miuzalonas, kiek jų ten buvo? Išvydęs Marką, 
Dukicezas droviai mostelėjo pasisveikindamas ir grįžo prie darbo. 

Zeprinas Raudonasis irgi čia buvo. Kudlotasis chalogas nedirbo — sėdėjo dulkėse, 
abiem rankom suspaudęs galvą. Skaurus priėjo arčiau ir šiaurietis pakėlė akis. 

- A, tai tu, romėne, - tarė. Balsas skambėjo dusliai, tarsi tyčiodamasis iš įprasto 
riaumojimo. Ant kairiojo smilkinio, užgriebdama skruostą, puikavosi milžiniška 
mėlynė. 

- Skauda? — paklausė tribūnas. — Liepsiu gydytojui tave apžiūrėti. 

Zeprinas papurtė galvą. 

- Kas man tavo daktariūkščiai?.. Nuo prisiminimų niekas neišgydys. — Jis vėl 
įsikniaubė į delnus. 

- Ko save kaltini? Imperatorus pats pasiuntė tave žygūnu! 

- Taigi, pasiuntė, - karčiu aidu atsišaukė Raudonasis. — Siuntė sustiprinti kairįjį 
sparną, kai žuvo Nefonas Komnas, - ir dievai jį pražudė kaip tik tą akimirką. Bet 
mūšis vyko gerai, o man, užuot perdavinėjus įsakymus, labiau patiko kautis su priešu 
akis į akį. Maurikijus visada mane už tai bardavo. Štai ir uždelsiau ilgiau, negu 
reikėjo. O tas nevisprotis Ortajas... — pridūrė prakeiksmą, - liko vadovauti. 

Nuo įniršio chalogo balsas tapo grubus, pyktis pasidarė tamsesnis ir šaltesnis už 
žieminius jo gimtinės debesis. 

- Žinojau, kad jis kvailys, tačiau bailiu nelaikiau. Tas mėšlo gabalas paspruko, o 
aš nebuvau šalia, nesustabdžiau visuotinės panikos. Jei būčiau dėmesingiau vykdęs 
pareigą ir mažiau mylėjęs savo kovos kirvį, dabar mes medžiotume bėgančius 
kazdus. 

Markui nieko neliko, tik linkčioti ir klausytis. Zeprino savikalta buvo tiek 
teisinga, jog nepaliko vietos paguodai. Chalogas, blausiai dirstelėjęs į romėną, 
užbaigė: 

- Mėginau nusigauti pas Imperatorų ir užsidirbau štai ką. — Palietė ištinusią 
kraujosruvą. — atsipeikėjęs pamačiau tavo mažąjį daktarą, jis padėjo man atsikelti. 

Tribūnas neprisiminė, kada būtent Gorgidas gelbėjo šiaurės gigantą, tačiau 
neaukštą graiką įžiūrėti už milžino chalogo nugaros ir šiaip būtų nelengva. 

- Net nesugebėjau kaip karys numirti už savo valdovą, - suvaitojo Raudonasis. 

Sulig tais žodžiais Skauraus kantrybė trūko. 


- Šiandien ir taip pernelyg daug žuvo, - aštriai kirto jis. — Tavo, mano, Imperijos — 
nesvarbu, kieno, dievai vieną kitą mūsiškį išgelbėjo, tai būk jiems dėkingas bent už 
tai, kad likom gyvi ir galim kaupti jėgas kerštui. 

- Taip, keršto metas ateis, - niūriai sutiko chalogas. — Ir žinau, nuo ko reikia 
pradėti. 

Ortajui Sfrancezui pasisekė, kad nematė Zeprino tą akimirką. 


k 


Romėnų stovykla įsikūrė ne taip toli nuo mūšio lauko, kad jie negirdėtų sužeistųjų 
dejonių. Jų buvo tiek daug, jog, rodės, vaitoja viskas aplinkui. Ir niekas nežinojo, 
kas staugia iš skausmo: namdalėnas, krauju plūstantis videsas ar su strėle viduriuose 
besiraitantis kazdas. 

- Gera pamoka mums visiems, - pastebėjo Gorgidas, prieš imdamasis tvarstyti 
eilinį kareivį. 

- Ką nori pasakyt? — pašaipiai susidomėjo Viridoviksas. 

- Kančioje visi esam broliai, nors aš norėčiau, kad susibroliautumėm kokiu nors 
kitokiu būdu. 

Nuvėrė keltą piktu žvilgsniu, tarsi kviesdamas dvikovon. Viridoviksas pirmas 
nusuko akis. Pasiraivė, pasikasė ir pakeitė pokalbio temą. 

Skaurus pagaliau užmigo sunkiu, neramiu, pilnų klaikių vizijų miegu. Atrodė, 
nepraėjo nė minutė nuo tada, kai sumerkė akis, o legionierius jau purtė už peties. 

- Dovanok, vade, tavęs laukia, - pasakė. 

- A? Ką? — suniurnėjo tribūnas, trindamas užmiegotas akis ir trokšdamas tik 
vieno: kad kareivis nešdintųs1 velniop ir leistų jam pailsėti. 

Kario atsakas buvo tarsi kliūsnis ledinio vandens. 

- Vade, su tavim nori pasikalbėti Avšaras. 

- K4-ą? — Marko ranka instinktyviai sugniaužė kardą. — Gerai, tuojau ateisiu. 

Romėnas sparčiai apsišarvavo nuo galvos iki kojų — niekad negali žinoti, kokias 
klastingas užmačias slepia tas kunigaikštis burtininkas. Tada su nuogu kardu rankoje 
per miegančią stovyklą nusekė paskui legionierių. Tamsoje, kur nesiekė laužų šviesa, 
išniro du katrišų sargybiniai. Kiekvienas laikė paruoštą lanką. 

- Jis prijojo lyg svečias, kurį pakvietė 1 iškilmes, pasiteiravo tavęs vardu, - 
paaiškino vienas lankininkas. 

Įprastą šaltakraujišką katrišo narsą įžeidė greičiau ne magiškos Avšaro galios 
baimė, o jo įžūlus pasirodymas. Tačiau jo porininkas situaciją vertino kitaip. Jis 
tarė: 

- Mes kelis kartus šovėm, pone. Jis buvo taip arti, kad nepataikyt negalėjom. Bet 
nė viena strėlė jo nekliudė. 

Plačiai atmerktose kareivio akyse tyvuliavo išgąstis. 

- Užtat nuginėm niekšą per strėlės šūvį, - tvirtai patikino pirmasis katrišas. 


Druidų rašmenys ant gališko Marko kardo pradėjo silpnai mirgėti, tačiau ryškia 
šviesa, kaip dvikovos su Avšaru dieną, neįsiplieskė. Tačiau vis dar perspėjinėjo 
apie burtus. Bebaimis, it su pelyte žaidžiantis tigras, ūmai iš tamsos kunigaikštis- 
burtininkas. Sustingęs lyg statula sėdėjo ant savo juodojo ristūno. 

- Kirminai! Jie mane „nuvijo“! Jūs nė lervos iš mėšlo krūvos neišvytumėt! 

Pirmasis katrišas, sumurmėjęs prakeiksmą, nusitaikė į Avšarą. Skaurus suturėjo 
vaikiną: 

- Nešvaistyk veltui strėlių. Manau, jo šarvai užkerėti. 

- Tu teisus, tarakonų valdove, - tarė kazdas, staigiai pasukdamas galvą. — Bet ko 
aš toks nesąžiningas žmogui, jei noriu sugrąžinti kai ką, kas jam priklauso. Radau tai 
mūšio lauke. 

Net jei Markas nepažinotų savo priešo charakterio, kandus balse nuskambėjęs 
humoras aiškiai pasufleruotų, kad burtininko dovana — ypatingo pobūdžio. Tokios 
daugiau džiaugsmo suteikia dovanotojui, o ne gavėjui. Tačiau Skaurus negalėjo 
atsisakyti. Avšaro žaidimą teko žaisti iki galo. 

- Ko už tai prašai? — pasidomėjo. 

- Ko prašau? O, nieko. Kaip jau sakiau, tas daiktas priklauso tau. Imk — ir 
nedėkok. 

Kerėtojas pasilenkė, paėmė kažką, kabojusį ant balno, ir sviedė tribūnui. Daiktas 
tebeskriejo oru, o kazdas jau apsuko žirgą ir nušuoliavo. Markas su sargybiniais 
atšoko 1 šalis, baimindamiesi burtininko spąstų ar kokio pikto triuko. Bet dovana, 
ramiausiai nukritusi prie tvoros, ėmė riedėti link romėno kojų. 

Ir siaubingas Avšaro pokštas iš karto tapo aiškus. Į Skaurų sustiklėjusiomis akimis 
spoksojo Maurikijaus Gavro galva. Veido bruožai taip ir liko iškreipti agonijos. 
Sargybiniai vėl ėmė laidyti 1 kazdą strėles, tačiau beprasmiškai. Jo velniškas juokas 
be žodžių sakė, kad strėles tikslo nepasiekia. 

Apdovanotas neklystančia dovana jausti bėdą, prie trijulės jau skubinosi Gajus 
Pilypas. Ant jo buvo tik apsiaustas ir šalmas, rankoje spaudė apnuogintą kardą. 
Centurionas vos neužkliuvo už Avšaro dovanos, įsižiūrėjęs išblyško. 

- Kaip ji čia atsirado? — paklausė 

Markas paaiškino, tiksliau bandė tai padaryti. Prarasdavo minties giją kaskart, 
vos nuleisdavo galvą ir išvysdavo negyvas Imperatoraus akis. Šimtininkas išklausė 
vado, tada užriaumojo: 

- lai prakeiktas burtininkas giriasi savo trofėjum. Bet galų gale jis už viską 
užmokės, pamatysi. O šitai — atidavė Maurikijui paskutinę liūdną pagarbą — mes jau 
žinom. Užuot švaistęs laiką mus gąsdindamas, Avšaras galėtų susidoroti su Turizinu. 
Bet jis leidžia Gavrui pasitraukti, net su nemenka armijos dalimi. 

Gajus Pilypas buvo teisus. Kol Turizinas Gavras gyvas, Videsijai lieka bent 
vienas vadas, o juk Imperijai reikalingi visi kariai, kuriuos tik galima surinkti. 
Tribūno mintys grįžo prie tos dienos ryto. Kaip norėtųsi atsikratyti prisiminimų apie 
mirties lauką prie Maraghos. 


Savo darbą vėl atliko legionierių disciplina. O visišką pergalę iškovoję kazdai 
liko tokie pat margai netvarkingį. 

Dabar Skaurus turėjo kavaleriją — katrišus, todėl galėtų kautis su klajokliais, kaip 
lygus su lygiais. Šiaip ar taip, romėnai privalo atsiginti ir prasimušti. 

Markas, rūsčiai pažvelgęs Avšarui įkandin, tyliai pridūrė: 

- Ne, žaidimas dar nebaigtas. Toli gražu nebaigtas. 


ČIA BAIGIASI PIRMASIS METRAŠTIS 


1 - antikinis Milano pavadinimas. 


2- romėnų kohortos dalis, kurią sudarydavo nuo 120 iki 240 žmonių. 


3 - aukštas puscilindrio formos romėnų skydas. 


4 - Kirinaika- istorinis regionas Libijoje. 


5 - Akritai - IX-XI a. bizantiškas terminas, įvardijantis rytų pasienį nuo 
musulmoniškų valstybių saugančius karius. 


6 - Romėniškos ietys 


7 - Neišverčiamas žodžių žaismas. Ortodaksi - ortodoksinis mokymas, 
nepripažįstantis jokių nukrypimų. Cheterodaksi - nukrypimas nuo ortodoksijos, 
erezija. Daksi - laisvo elgesio moteris. 


8 - Labai ilga, sunki romėniška ietis. 


